
Efortul depus în realizarea unei asemenea monografii a puterii a fost susținut de o motivaţie 
diversă şi complexă, cu incidenţă şi finalitate atât de ordin analitic (teoretic şi diagnostic), cât mai 
mult de ordin aplicativ, efectele unui asemenea demers putându-se regăsi în stimularea interesului 
pentru acest domeniu atât de controversat şi, din păcate, de ignorat care este politica şi corelativul 
său exprimat prin putere, opoziţie şi alte modalităţi de obiectivare ale puterii, care nu întotdeauna 
conving cetățenii prin eficienţa lor şi, ca atare, adoptă unele atitudini de indiferenţă şi ienoranță. 
În acest sens prin acţiunile şi efectele produse, politica este percepută de cei mai mulți în mod ostil 
fiind considerată, totodată, ca o „excrescenţă ” a spiritului malefic sau chiar ca o „servitoare a 
diavolului” (M. Weber afirma în acest sens că “lumea este guvernată de diavol, iar cel care se 
angajează în politică, cel care lucrează cu instrumente cum ar fi puterea şi constrângerea intră în 
cârdăşie cu forţele diabolice ”). 

Departe de a limita incursiunea şi demersul analitic întreprins doar la una dintre formele 
puterii, a celei politice, lucrarea prezintă prin intermediul metodei paradigmelor oportunitatea 
analizei descriptiv-interpretative în înțelegerea mecanismelor funcționale şi a suportului structural 
— funcțional prin care se obiectivează şi este, totodată, validată puterea, ca principal factor de 
menținere a ordinii şi progresului social. 

În consens cu semantica consacrată acestei metode şi acestui termen, care este paradigma, 
prin aceasta desemnăm ansamblul teoriilor, procedeelor, convingerilor, acţiunilor, credințelor şi 
atitudinilor individuale şi colective, precum şi principiile teoretice şi metodologice care stau la 
baza unor analize, investigații şi interpretări a unor fenomene sau procese, în cazul nostru a 
fenomenului puterii, care prin natura sa complexă şi eristică (contradictorie) permite o asemenea 
abordare interdisciplinară apelând la mai multe Ştiinţe (analitice şi interpretative) şi la mai multe 
metode şi procedee investigaționale, atât de ordin teoretic, cât şi în scopul optimizării unui 
asemenea fenomen complex şi care deschid orizonturile unor investigații empirice. Pe cât posibil, 
prin această metodă paradigmatică, care nu de puţine ori a devenit sau a deschis calea şi premisele 
unor orizonturi de natură metadigmatică — prin răspunsurile date punând alte întrebări 
fundamentale (terenul politicii şi al religiei fiind foarte instabil şi vulnerabil, oferind deschideri 
teoretice şi contradictorii permanente) al căror caracter retoric a devenit un mod de a gândi şi de a 
problematiza dincolo de orice nuanţă apriorică sau partinitate ideologică, încercând să ne 
menţinem în demersul întreprins în limitele obiectivităţii şi probităţii ştiinţifice, în afara oricărui 
partizanat politic. 

Totodată, alegerea unei asemenea metodologii facilitează pătrunderea în profunzimea şi 
esența fenomenului analizat, a determinărilor şi obiectivărilor sale dincolo de un context socio- 
politic determinant, puterea fiind prezentată şi analizată prin multiplele sale manifestări, atât ca 
putere individuală, grupală, organizațional-instituţională, socială, religioasă, politică, cât şi ca 
putere națională şi internaţională prin intermediul unor structuri naţionale şi mondiale. 

Structura lucrării, prin formele şi conținutul său, ne-a permis realizarea unor asemenea 
obiective, devenind sub raport funcţional un principal instrument care să stea la îndemâna oricărui 
individ dornic de aprofundare şi de înţelegere a complexului fenomen social-politic care este 
puterea, oferind nu numai un suport teoretic, livresc — care este precumpănitor — ci şi unele 
modalităţi orientativ-aplicative în scopul optimizării activităţii politice şi mai ales a puterii politice 
sub multiplele sale forme de manifestare. În conformitate cu un asemenea obiectiv un accent 
deosebit a fost pus asupra relaţiei dintre putere şi autoritate şi s-a evidenţiat rolul comunicării şi al 
mecanismelor acesteia în vederea creşterii autorității şi puterii politice. 

Totodată, am raportat structura fenomenului puterii cu funcțiile sale specifice, accentuându-se 
rolul puterii politice şi militare în acțiunile acestora prin intermediul războiului şi conflictului 
militar, fapt ce ne-a permis trecerea de la nivelul descriptivist şi analitic la cel interpretativ- 
explicativ. În acelaşi timp au fost surprinse atât funcţiile, cât mai ales disfuncțiile regăsite în 
mecanismele politicii în coroborare cu elementele de susţinere şi care condiționează, totodată, 


eficiența şi performanța într-un asemenea domeniu complex şi diversificat cum este politica şi 
puterea politică. 

Diversitatea şi complexitatea problematicii analizate în acest studiu monografic al puterii a 
permis o abordare  interdisciplinară apelând la metoda paradigmelor şi interacțiunilor 
desprinzându-se în acest sens paradigmele: sociologică, psihanalitică, psihologică, etică, deontică, 
religioasă, polemologică şi sistemică; precum şi următoarele interacțiuni ce vizează raporturile 
dintre putere religioasă — putere politică, putere — opoziţie, putere — comunicare şi putere — 
autoritate. 

Analizând puterea în toate structurile şi formele sale de manifestare, precum şi factorii care 
o mențin şi o legitimează în contextul vieţii sociale şi internaţionale, prin acțiunile sale defrişăm un 
teren destul de bătătorit dar care, din păcate, este prea puţin cunoscut şi aprofundat. De acest 
adevăr se va convinge orice cititor al acestei monografii a puterii înțelegând o dată în plus că 
politica nu este terenul arbitrarului şi al voluntarismului, ci implică în mod convergent şi concertat 
competenţă, responsabilitate, vocaţie şi nu în ultimă instanță probitate profesională. Cartea pe care 
o semnăm se poate constitui din acest punct de vedere într-un manual de aprofundare a politologiei 
şi sociologiei politice, fiind adresată atât oamenilor politici, cât şi celorlalte categorii sociale 
interesate să cunoască un asemenea fenomen social-politic profund cum este politica şi puterea. 
Am dori, aşa cum afirma J. Bernal, ca această carte să nu se constituie exclusiv într-un manual 
pentru politicieni dornici de succes, ci într-o parte integrantă a studiilor şi activităţilor practice a 
fiecărui cetățean în numele căruia să-şi exercite puterea orice demnitar şi nu exclusiv în interes 
propriu şi de grup cum se întâmplă din păcate în prezent în politică şi când aceasta se manifestă 
printr-o aşa-numită putere concentrică, autarhică şi de factură oligarhică. 

În acelaşi timp, prin această lucrare vrem să conştientizăm şi să demonstrăm gradul ridicat 
de complexitate al unei asemenea profesii, care presupune un nivel de pregătire interdisciplinară 
dincolo de empirismul şi motivaţia unipersonală şi preponderent materială ale unor politicieni, fapt 
ce va ridica, credem noi, cota de popularitate a acestei profesii şi mai ales va reactiva interesul 
cetățenilor pentru politică, domeniu atât de mult discreditat în prezent. 

Conștienți de anumite limite şi de unele nuanţări critice pe un fond interpretabil ca a fi 
subiectivist, considerăm că încercării noastre temerare i se vor adăuga şi alte asemenea eforturi, 
cartea de faţă fiind ea însăşi o continuare a demersurilor deja întreprinse în acest complex 
domeniu al politicii şi puterii în general şi pe care am radiografiat-o şi noi în această lucrare 
monografică. 

Aducem cele mai sincere mulțumiri acelor cititori care înţeleg şi apreciază efortul nostru 
temerar şi care credem că se vor considera printre adevărații beneficiari ai informaţiei transmise, 
alături de profesionaliştii care vor valorifica în scop benefic pentru întreaga societate unele 
orientări şi clarificări conceptuale — paradigmatice, şi aceasta în vederea îmbunătățirii situaţiei şi 
climatului social politic de care în mod direct se fac responsabili oamenii politici şi mai ales cei 
care dețin vremelnic puterea. 


Autorul, 


PROLEGOMENE ASUPRA POLITICII ȘI PUTERII 


Motivația alegerii unei asemenea problematici rezidă din complexitatea şi oportunitatea sa în 
contextul istoric contemporan, când şi unde din toate perspectivele sale analitice şi interpretative, 
problema puterii cunoaşte mutații importante în plan naţional şi internaţional, cât şi sub raport 
epistemologic. Constituită ca o variabilă independentă a socialului şi politicului, şi nu în ultimă 
instanță ca o trăsătură specific umană, existând prin aceste structuri, puterea apare şi se manifestă în 
primul rând ca o relaţie socială generalizată ce caracterizează orice structură şi comunitate umană, 
indiferent de dimensiunile şi perioadele istorice pe care le-a parcurs societatea şi umanitatea. Despre 
putere putem vorbi şi în contextul vieții tribale primitive, cum tot aşa de bine este actualizată 
puterea şi în condițiile prezente, când capătă un tot mai accentuat caracter de globalizare şi care 
poate să inducă atât efecte pozitive cât şi efecte negative, printre care pe prim plan situându-se 
adâncirea inegalităților sociale în plan mondial, între statele puternic dezvoltate şi cele slab 
dezvoltate, între “centru” şi “periferie”. 

Pe lângă faptul că prin putere sunt desemnate ansamblul relațiilor sociale interne şi 
internaționale, puterea este un principal factor de organizare şi reglementare a acestor relaţii, care în 
ultimă instanţă conduc spre progres şi ordine socială şi stabilitate internaţională şi implicit zonală. 
Dacă nu în mod real, cel puţin din perspectivă deziterativă. Prin putere se realizează echilibrul 
social şi internaţional, pe scurt, puterea asigură ordinea fundamentală într-un anumit spaţiu social — 
istoric. De aici un posibil paradox al puterii: puterea poate crea atât ordine şi echilibru politic şi 
militar, naţional/zonal şi/sau internațional dar în acelaşi timp, prin aşa numitele centre de putere, ea 
potate influenţa şi chiar determina apariţia unor tensiuni şi conflicte sociale şi politice, mai grav 
chiar şi unele conflicte militare, care conduc la instabilitate, criză, dezordine în plan naţional şi 
internaţional. Istoria este pilduitoare în acest sens şi totodată o lecţie care trebuie învățată în vederea 
evitării repetării unor asemenea exemple. 

Desigur, puterea nu este un atribut singular şi autonom al lumii şi al vieţii sociale. Ea există şi 
se manifestă prin intermediul politicului şi politicii, în ceea ce priveşte mai ales puterea politică, sau 
prin alte structuri şi mecanisme. Se desprind în acest sens mai multe tipuri ale puterii, coordonate de 
puterea politică, cum ar fi puterea economică, exprimată prin posibilitățile de acțiune şi rezistenţa 
de care dispune o persoană, un grup sau o organizaţie (bancară, industrială, care poate culmina cu o 
aşa numită oligarhie financiară, care îmbină puterea economică propriu-zisă cu puterea bancară) în 
promovarea propriilor interese, şi care-şi au originea în avere, rezerve financiare, pachete de acţiuni, 
dimensiunile activităţii desfăşurate, poziția de monopol etc. şi, puterea militară, desemnată prin 
capacitatea de acțiune armată a unui stat, asigurată de potențialul sau militar (soldaţi, cadre, 
armament, logistică). 

Într-un asemenea context şi prin intermediul acestor determinări, puterea are o natură duală, 
dar şi un conţinut polimorf, fiind considerată atât ca putere socială cât şi ca putere politică, sau ca 
putere individuală, grupală, organizațională şi instituțională, evident în raport cu anumite structuri 
naționale şi internaționale. 

De aici şi natura pluridisciplinară a ştiinţelor care se ocupă de asemenea problematică, în mod 
deosebit evidenţiindu-se politologia şi sociologia, cu ramurile conexe acestora, dar şi psihologia, 
psihosociologia, managementul, etica, morala, teologia şi nu în ultimă instanţă filosofia. 

În esență, puterea devine obiect predilect al politologiei, disciplină şi totodată ştiinţă care 
descrie politica drept activitate de conducere a societăţii prin decizii privind direcționarea 
dezvoltării spre anumite obiective, mobilizarea şi alocarea resurselor necesare, asigurarea stabilității 
sociale, promovarea schimbării şi inovării în contextul dezvoltării echilibrate (cf. I. Mitran 
“Politologia în faţa secolului XXI”). În esenţă această disciplină este considerată ca a fi ştiinţa 
descifrării analitice, descrierii logice şi explicării obiective, raţionale a unor fenomene şi procese 
specifice vieții politice şi activităţii instituțiilor şi actorilor politici implicați în asemenea procese şi 
acțiuni sociale şi politice. Cei mai mulți experți în domeniul politologic consideră politicul drept 
expresie a puterii, a raportului dintre guvernanți şi guvernaţi, dintre conducători şi conduşi, puterea 
fiind din acest punct de vedere o expresie a unor raporturi şi relaţii de factură antinomică, ceea ce în 
limbajul consacrat analizei acestora poartă denumirea de relaţii de putere. 


Caracterul pluridisciplinar al problematicii puterii implică analiza acesteia din mai multe 
unghiuri de vedere. Aşa cum susținea A. Toffler, în lucrarea “Powershift. Puterea în mişcare”, 
studiul politologic al puterii implică cel puţin trei ipostaze sau ipoteze de lucru, care s-ar concretiza 
în: Puterea e inerentă tuturor sistemelor sociale şi tuturor relaţiilor umane. Nu e un lucru, ci un 
aspect al oricărei şi tuturor relațiilor dintre oameni. Prin urmare e inevitabilă şi neutră, intrinsec nici 
bună, nici rea; <<Sistemul de putere>> îi include pe toţi — nimeni nu e scutit de el. Dar pierderea de 
putere a unei persoane nu înseamnă întotdeauna câştigul alteia; 

Sistemul puterii în orice societate e subdivizat în subsisteme de putere din ce în ce mai mici, 
cuibărite unul în altul. Aceste subsisteme sunt legate între ele şi de sistemele mai ample de care 
aparțin prin feedback. Indivizii sunt încorporați în multe subsisteme de putere, diferite, deci conexe 

În raport cu importanţa şi responsabilitatea ce revine unei asemenea problematici, cum este cea 
a puterii, un loc prioritar îl deține politologia şi implicit politica, care studiază problema puterii 
dintr-o perspectivă mai amplă şi în conexiune cu celelalte ştiinţe şi ramuri ale acesteia. Efortul 
nostru analitic constă nu atât în argumentarea şi demonstrarea caracterului politologic al puterii, cât 
mai mult al perspectivei sociologice, în mod deosebit a sociologiei politice şi a determinărilor 
sociale asupra puterii, în mod deosebit asupra puterii sociale, problematică mai puţin studiată şi 
regăsită în literatura de specialitate. Desigur, coroborat cu aceste ştiinţe fundamentale şi specifice 
domeniului politic şi mai ales în explicarea puterii, contribuie toate disciplinele socio-umane, 
implicit psihologia şi psihosociologia. 

Se subînțelege că în analiza şi descifrarea fenomenului puterii, în mod deosebit a puterii 
politice, un rol esenţial îl deţine şi îi revine politologiei. Dată fiind importanţa acestei ştiinţe şi a 
problematicii vizate, ea a fost considerată în trecut şi revendicată totodată de unii ca a fi regina 
ştiinţelor sociale în domeniul publicului şi cel al politicii, acestea fiind considerate drept domenii 
prioritare şi de importanță fundamentală în viaţa socială şi politică. Din acest punct de vedere, 
cunoscutul gânditor englez B. Russel considera că “puterea este conceptul fundamental al ştiinţelor 
sociale în acelaşi sens în care energia este conceptul fundamental al fizicii”. 

Spre deosebire însă de ştiinţele naturii, care comportă un grad mai ridicat de obiectivitate, 
ştiinţele sociale şi implicit politologia sunt mai subiective, fapt ce conduce la mai multe interpretări 
ale puterii, ea fiind analizată şi interpretată în virtutea unor interese şi în mod deosebit prin prisma 
impactului produs în viaţa social-politică internă şi internațională. 

Polemici şi controverse asupra puterii apar atât sub raport semantic şi epistemologic, când unii 
confundă puterea fie cu forța, autoritatea, influenţa, cât şi din perspectiva funcțională, cu referință 
atât la puterea socială cât mai ales la cea politică. Intenţia noastră în această carte este să facem pe 
cât posibil “lumină” în acest domeniu atât de complex şi controversat, care este politicul şi puterea, 
şi totodată să stabilim anumite linii de demarcaţie sub raportul formelor şi conţinutului puterii — mai 
bine zis a puterilor, în coroborare nemijlocită cu factorii etiologici care legitimează sau ilegitimează 
puterea prin formele, structurile şi mecanismele sale funcţionale. În acest sens am recurs la cele mai 
competente şi autorizate personalități din acest domeniu, în raport cu care ne-am exprimat şi 
punctul nostru de vedere, adoptând unele poziții şi atitudini ştiinţifice, sau, dimpotrivă, detaşându- 
ne faţă de ele prin anumite delimitări şi nuanțări de ordin empiric şi epistemologic. 

Una dintre personalitățile marcante care a studiat problematica puterii, în mod deosebit a celei 
politice, este Max Weber. El definea puterea ca a fi „probabilitatea ca un factor să fie în stare, în 
cadrul unei anumite relaţii sociale, să-şi impună propria sa voinţă în pofida rezistenţei pe care o 
întâmpină” (Max Weber, 1947), definiţie pusă în circuitul ştiinţific politologic şi într-o formă mai 
sintetizatoare, după cum este regăsită la alți autori. Vom reda mai jos unele opinii şi definiţii ale 
puterii: 

Seneca: “Cu cât ai mai multă putere, cu atât trebuie să abuzezi mai puţin de ea” 

Napoleon: “Marile puteri mor de indigestie” 

Lord Acton: “Puterea tinde să corupă şi puterea absolută corupe în mod absolut.” 

N. Bălcescu: “Puterea statului nu stă în armata activă, ci în rezervele naţionale” 

Robert Dahl: „Puterea este capacitatea de a schimba probabilitatea rezultatelor” (1970) 

William Pitt: “Puterea nelimitată corupe pe posesor” 

Casmir Delavigne: “Orice putere excesivă piere prin excesul ei înseși” 


Karl Deutsch: puterea constă în „aptitudinea de a face să se întâmple lucruri care altfel nu s-ar 
fi întâmplat”. 

Alphonse Karr: “Puterea reală a unei țări nu mai constă în întinderea teritoriului ei, ci în 
industrie, în bunăstarea materială, în progresul moral” 

Mao-Tze-Tung: „Puterea răsare din ţeava puștii” 

Asupra altor definiții date puterii şi diferitelor forme ale acesteia vom reveni şi insista la 
momentul oportun. După cum uşor ne putem da seama, puterea nu este analizată ca scop în sine, ci 
în primul rând prin rolul şi funcțiile sale sociale şi politice. Astfel, sfera atribuţiilor şi funcțiilor 
puterii este deosebit de vastă. Prin această noțiune sunt desemnate multiple atribuții regăsite în 
diverse domenii şi nu exclusiv doar în cel politic. În limbajul cotidian este foarte frecvent utilizată 
această noțiune, prin ea fiind desemnată atât puterea omului asupra naturii, cât mai ales a puterii 
naturii şi în mod deosebit a puterii supranaturale asupra omului, asupra acestei “trestii cugetătoare” 
(Spinoza), care deţine un statut ontologic supus unor vicisitudini ale naturii şi a altor influenţe 
exterioare lui. Despre putere vorbim şi atunci când dispunem de capacitatea de a ne stăpâni (când 
dispunem de control emoţional şi când de fapt este vorba despre o voinţă negativă), când reuşim să 
învingem anumite obstacole şi greutăți, când punem în valoare de fapt o trăsătură caracterială şi 
volitivă, denumită puterea voinţei. Tot despre putere vorbim şi atunci când dispunem de capacitatea 
de a acționa şi de a ne atinge idealurile pe fondul unui potențial intelectual şi a unei robusteţi fizice 
şi psihice, care în ultimă instanță devin sinonime cu puterea specifică individului care reuşeşte în 
viață, atingându-şi asemenea idealuri. Alături de puterea individuală şi personală, mai există şi o aşa 
numită putere impersonală, grupală, organizațională şi instituțională, atât în plan național cât şi 
internațional. 

Puterea nu este un concept autonom şi nici autarhic — închis, ci aşa cum vom vedea el este pus 

în valoare şi totodată în relație cu alte variabile independente, deci care şi prin care este recunoscută 
şi raportată puterea, în mod deosebit mijloacele prin intermediul cărora punem în valoare puterea şi 
prin care ne atingem scopul, între putere, scop şi asemenea mijloace instituindu-se o relație şi chiar 
o dependenţă funcțională (Alvin Goldman). Sau, prin asemenea mijloace realizăm efectele scontate, 
puterea fiind măsura şi în acelaşi timp instrumentul prin intermediul căruia se pot obiectiva 
asemenea efecte, şi când din variabilă dependentă puterea poate deveni o variabilă independentă, 
fiind influenţată dar şi influenţează. 
De cele mai multe ori puterea este analizată în raport cu acţiunea, ele fiind strâns corelate, dar 
neidentificabile şi cu atât mai puţin substitutive: dacă acțiunea presupune o intervenţie directă într-o 
serie de evenimente, puterea constă tocmai în capacitatea de a-i altera cursul. În acest sens, în opinia 
lui Giddens ea desemnează capacitatea transformatoare, inerentă acţiunii umane. Tot într-un 
asemenea context şi raport evaluat, puterea este considerată exclusiv drept aptitudinea de a produce 
rezultate, capacitatea de a îndeplini şi realiza ceva. Din această perspectivă praxiologică, Fr. Chazel 
delimitează “puterea de a” şi “puterea asupra”, ca modalităţi diferite de manifestare şi obiectivare 
ale puterii. 

Există şi alte puncte de vedere asupra puterii care evident prezintă un interes deosebit asupra 
analizei noastre. Spre exemplu, Gilbert Ryle concepe puterea ca a fi o capacitate durabilă care nu 
este de ordinul evenimentului şi cu atât mai puțin aleatorului, ceea ce-l face pe autorul amintit să 
situeze puterea printre conceptele “dispoziţionale”, în opoziţie cu termenii “episodici”. În acelaşi 
timp susține că puterea nu trebuie redusă la exercitarea ei (am spune noi mai ales prin intermediul 
liberului arbitru) ci, puterea este atât o dispoziţie cât şi o aptitudine de a produce efecte şi influenţe, 
deci de a îndeplini şi a realiza obiective şi idealuri, de a deţine capacitatea de a efectua (to effect) 
ceva, dar şi de a afecta (to affect) în vreun fel un anumit obiect şi chiar o anumită persoană sau un 
grup de persoane (Morris). Idee cu care autorul amintit este în mai mică măsură de acord, el punând 
mai mult accent pe capacitatea de a efectua, deci pe acțiunea propriu-zisă şi totodată emergentă 
puterii şi în mai mică măsură pe influență ca atribut şi resursă a puterii în coroborare, desigur, cu 
autoritatea şi implicit statusul — poziţia celui care deține puterea. 

Rezolvând o asemenea disociere, unii sociologi şi unii politologi, cu aplicabilitate asupra 
omului, perceput ca ființă socială, interpretează aceste două ipostaze ale puterii printr-un raport 
conjunctiv şi nu disjunctiv, puterea de a trecând în mod obligatoriu şi fiind recunoscută totodată şi 


prin puterea asupra, efectele induse ale puterii fiind regăsite prin intermediul influenţei exercitate a 
acesteia asupra cuiva. În acest sens Dennis Wrong realizează o adaptare a definiţiei date puterii de 
către B. Russel, care desemna prin putere “producerea de efecte scontate” (intended effects), 
“capacitatea unor persoane de a produce efecte scontate şi prevăzute asupra celuilalt — celorlalţi — 
(n.n). 

Aceste influenţe şi efecte induse de capacitatea unui individ asupra altora nu este nici 
aleatoare şi nici în afara unui suport teleologic — a unor scopuri şi obiective, de aceea unii autori 
analizează puterea în raport cu o altă variabilă cum ar fi intenţia. După Wrong, această variabilă ar 
fi criteriul prin intermediul căruia excludem din sfera de acțiune a puterii procesele de reglare şi 
chiar am spune noi de influențare socială informală şi a celor spontane, inerente jocului propriu-zis 
al puterii şi al interacțiunilor dintre agenții puterii şi cei asupra cărora este exercitată puterea. Nu 
orice efect produs în şi prin intermediul acțiunii ține de fenomenele de putere, chiar dacă de cele 
mai multe ori omul acționează în virtutea unor influenţe, cum ar fi cele desemnate prin intermediul 
unei noțiuni şi a unui fenomen mai puţin pus în circuitul ştiinţific şi al literaturii de specialitate, cum 
este contingență comportamentală, unde influenţele se resimt la nivelul interacțiunilor orizontale, 
deci unde puterea este mai puţin resimţită, şi cu atât mai puţin autoritatea, spre deosebire de un alt 
fenomen prin care se exercită influența şi autoritatea, în planul interacțiunilor de natură ierarhică şi 
verticală, desemnată, adică prin complianță comportamentală. Se subînţelege că variabila intenție 
este coroborată cu alte două variabile, acțiunea şi interacțiunea, puterea neputându-se exercita şi 
evalua în afara acestora. 

Raportând puterea la variabila influență, Carl Friedrich introduce şi operează totodată cu 
sintagma “regula reacțiilor anticipate” prin care surprinde influenţa unui individ b prin intermediul 
unui ordin şi implicit a influenței autorității din partea unui alt individ a, individul b adoptând un 
comportament ce ar trebui să răspundă ca rezultat al influenţei exercitate de către individul a 
aşteptărilor efective ale acestuia, şi nu în conformitate cu anumite dorințe sau chiar decizii 
alternative luate de individul b. Aceasta, în afara unor intenţii şi a unei motivații bine delimitate în 
exercitarea unor asemenea influenţe din partea unui individ care deţine puterea şi a altuia care 
adoptă comportamentul prescris prin autoritatea celuilalt — celui care posedă puterea. Desigur, 
aşteptările nu corespund întotdeauna cerințelor, existând posibilitatea abaterii de la acea regulă a 
reacţiilor anticipate. În asemenea situaţii mult afectate, apar atitudinile şi comportamentele 
nonconformiste, autoritatea şi legitimitatea puterii liderului fiind tot mai mult afectate, 
comportamentele imprevizibile ale subalternilor conduc la unele efecte indezirabile şi pun în dilemă 
autoritatea şi puterea acestuia. 

Din acest punct de vedere un alt politolog, Robert Dahl, desprinde în raport cu criteriul şi 
variabila intenţiei şi a aşa ziselor “reacţii anticipate”, o aşa numită “putere negativă”, putere care 
produce efecte contrare intențiilor sau aşteptărilor deținătorului puterii, dar care în ultimă instanță 
îşi schimbă sensul iniţial de putere întrucât ea nu produce efectele scontate ci cel mult anumite 
manifestări comportamentale ale unui individ în afara autorității şi reacțiilor anticipate, adică un 
comportament aleator şi disociat influenţei şi autorității puterii. Autorul menţionat chiar neagă 
statutul de putere a unor asemenea influențe în afara autorităţii şi legitimității puterii propriu-zise, 
efectele produse alterându-i sau chiar negându-i autoritatea şi legitimitatea. Deci între intenție, 
aşteptare şi efectele induse ca urmare a influenței şi autorității se stabilesc anumite raporturi — 
interacțiuni. Situaţia dezirabilă şi favorabilă totodată puterii şi deţinătorului acesteia este când între 
intenție, aşteptare şi efecte apare o compatibilitate şi coerență, iar situația indezirabilă este 
concretizată şi marcată de lipsa unei asemenea coerenţe şi evident de discrepanţele dintre intenție, 
aşteptări şi efecte — reacţii anticipate, ceea ce definim prin aşa numita “putere negativă”. În această 
situație reacțiile anticipate devin reacții împărtăşite care desigur corespund în mai mare măsură 
atitudinilor indivizilor supuşi influențelor şi nu exclusiv intenşilor şi aşteptărilor celor care prescriu 
prin autoritatea şi legitimitatea puterii pe care o deţin asemenea aşteptări şi reacții anticipate. 

Perspectiva interacționistă în analiza puterii este cu mult mai complexă, implicând 
interacțiunea a mai mult decât doi indivizi şi implicit a unor relații interpersonale. De aici s-a 
desprins o anumită concepție relaţională asupra puterii, puterea însăşi fiind evaluată ca o relaţie, în 
plan politic ea fiind exprimată şi obiectivată prin forma evidențiată deja, “puterea asupra” în 


coroborare cu “puterea de a” ceea ce nu înseamnă altceva decât puterea de a-şi exercita influenţa şi 
autoritatea cuiva asupra altcuiva, fiind intermediate în acest raport şi alte persoane şi influențele şi 
autoritatea acestora în interacţiunea lor. 

Nu întotdeauna asemenea influenţe se exercită în mod egal asupra oricărui individ din cadrul 
grupului şi organizaţiei. În contextul unor structuri formale asemenea influenţe sunt relativ egale, pe 
când în cadrul unor structuri predominant informale, reacțiile anticipate, în conformitate cu regula 
acestora şi în raport cu intenţia şi efectul scontat nu sunt întotdeauna corespondente, întrucât 
autoritatea este mai scăzută şi evident atitudinile şi reacțiile indivizilor care se bucură de o aşa 
numită influenţă distribuită vor contrasta cu efectele anticipate de către deţinătorul puterii prin 
prisma influențelor exercitate de către acesta. 

Concepţia relațională asupra puterii prezintă mai multe avantaje în analiza şi interpretarea 
acesteia, evidențiind unele caracteristici fundamentale a puterii cum ar fi extensiunea ei în raport cu 
intensiunea, prima fiind o variabilă în funcție de agenţii politici implicaţi în relație şi de timp. 
Extensiunea se referă la sfera distributivităţii autorităţii şi influenței deținătorului puterii, iar 
intensiunea la elementele şi am spune chiar şi la timpul prin care puterea se face resimțită în raport 
cu cei care relaționează, şi unde gradul de distributivitate al influenţei nu este atât de important după 
cum este autoritatea şi legitimitatea puterii. Se subînțelege că un asemenea lider deținător al puterii 
care adoptă un stil autoritar va cunoaşte o intensiune mai ridicată a autorității şi implicit a puterii, pe 
când cel care adoptă un stil mai democratic va cunoaşte o extensiune a influenţei dar şi o tendință de 
scădere a autorităţii, problematică asupra căreia vom reveni într-o altă secvență a lucrării. 

Concepţia relațională oferă şi un alt avantaj, în strânsă legătură cu primul, cel ce face 
referință asupra extensiunii şi intensiunii puterii: permite, aşa cum sublinia Maruyama, examinarea 
proceselor şi interpretarea totodată a puterii prin intermediul relațiilor de putere ca a fi ea însăşi un 
proces. Autorul citat formulează un punct de vedere prin care evidențiază caracterul procesual şi 
relațional al puterii şi implicit a dimensiunii structurale a acestuia, punând un accent mai mare 
asupra acestei dimensiuni decât asupra celei funcționale şi a efectelor induse de către putere. 

Dezvoltând caracterul relațional al puterii, evidenţiat la început de filozoful englez J. Locke, 
Maruyama interpretează puterea dintr-o perspectivă substanțialistă, susținând şi argumentând o 
asemenea poziţie prin două argumente. Unul dintre acestea vine în sprijinul abordării structurale a 
puterii, adică celei substanţialiste, în ciuda erorilor de interpretare, reuşind să atragă atenţia asupra 
dimensiunii structurale a puterii, punct de vedere care nu întotdeauna a cunoscut o apreciere 
unanimă existând desigur şi alte opinii contradictorii. Cel de-al doilea argument se sprijină pe 
suprapunerea, propusă de Carl Friedrich între natura relațională a puterii şi latura sa “cooperativă” 
sau “consensuală” pe de-o parte între aspectul sau de substanţă şi latura sa “coercitivă” pe de alta. 

Asemenea argumente nu sunt convingătoare pentru toți analiştii care fac asemenea 
investigaţii asupra acestui complex fenomen care este puterea, delimitându-se şi alte puncte de 
vedere, mai mult sau mai puţin acceptate. O asemenea opinie distinctă este şi cea a lui Robert Dahl, 
care desprinde într-o manieră dihotomică o aşa numită putere manifestă şi alta, virtuală, sau la alți 
autori care delimitează, în aceeaşi manieră, o putere latentă şi una manifestă. Pentru a-şi argumenta 
acest punct de vedere autorul menționat apelează la unele exemple, punând pe prim plan resursele 
prin care un anumit individ îşi exercită atât puterea cât şi influenţa prin asemenea resurse: influența 
virtuală şi implicit puterea capătă asemenea conotații când posesorul acesteia deține o anumită 
bogăție — patrimoniu şi când oricând acesta îşi poate exercita influenţa asupra vieții politice locale 
sau chiar centrale, binecunoscută fiind influența unor mari magnați şi miliardari care pot chiar 
cumpăra puterea prin influenţa pe care şi-o pot exercita. În plan local şi cu influență mai mult sau 
mai puţin directă în plan politic. Desigur o asemenea influenţă nu are un suport legitim şi cu atât 
mai puţin este percepută ca a fi o putere formală şi cu autoritate recunoscută. În ceea ce priveşte 
puterea şi influenţa manifestă, acestea sunt cele de ordinul evidenţei, exercitate şi cu efecte induse. 
De cele mai multe ori puterea capătă desigur un caracter manifest, influenţa fiind mai mult virtuală 
decât puterea şi autoritatea. Ceea ce-i face puternici pe unii indivizi este nu atât autoritatea şi nici 
chiar puterea ci mai mult o asemenea influenţa virtuală care într-un anumit moment şi în anumite 
condiții poate fi transformată în putere manifestă, efectele individului puternic fiind mai relevante 
decât ale individului ce deține puterea. Este suficient să raportăm puterea unui primar dintr-o 


anumită localitate şi influenţa exercitată în plan politic şi edilitar de către un individ puternic 
deţinător de capital financiar şi nu în ultimă instanţă de influență. 

Puterea virtuală şi implicit influența de acest gen este asociată unei puteri latente şi nu doar la 
o putere potenţială sau posibilă cu toate că stadiul latent al puterii poate fi şi improbabil ca 
exercitare şi evident ca influență. De cele mai multe ori caracterul virtual şi latent corespund 
posibilităţii şi capacităţii efective de exercitare ulterioară a puterii latente, ea devenind de cele mai 
multe ori o putere manifestă, posibilitatea fiind convertită în realitate, iar improbabilitatea în 
probabilitate maximă. De aceea considerăm că puterea trebuie considerată deopotrivă în formele 
sale virtuale latente, posibile, probabile şi manifeste întrucât capacitatea de exercitare a acesteia este 
funcţie de formele sale evidenţiate subînțelegându-se raportul dintre caracterul probabil, posibil şi 
forma sa de manifestare sau între forma latentă şi devenirea sa într-o formă manifestă prin 
intermediul caracterului de posibilitate şi implicit al celui de probabilitate. Asemenea raporturi sunt 
influențate şi de alte variabile cum ar fi intenția, scopul, competenţa, în ultimă instanță de resursele 
puterii şi autorităţii şi implicit de formele prin care aceasta se obiectivează. 

Dincolo de formele sale obiectivate în plan empiric, problema puterii cunoaşte multiple 
elaborări teoretice. Între cei care au avut preocupări deosebite şi susținute asupra problematicii 
puterii se detaşează sociologul german Max Weber. El analizează această problemă mai mult dintr-o 
perspectivă şi printr-o formă relațională specifică, şi totodată printr-un raport specific cum este cel 
dintre putere şi conflict, adică prin relaţia de putere, care prin definiţie (sub raportul extensiunii şi 
intensiunii, precum şi al gradului de ascultare şi conformare a unui individ faţă de deţinătorul 
puterii) este asimetrică, deoarece de cele mai multe ori individul supus influențelor şi autorității 
puterii nu se conformează în raport cu asemenea aşteptări ale deţinătorului puterii, prin intermediul 
persuasiunii ci în mai mare măsură prin intermediul rezistenței, opoziţiei şi nonconformismului, 
adică prin ceea ce desemna Max Weber prin conflict. Din acest punct de vedere autorul menţionat 
desemna prin putere orice şansă folosită pentru a-ţi impune propria voinţă în cadrul unei relații 
sociale, chiar împotriva unor rezistenţe şi indiferent de elementele pe care se bazează această şansă, 
ceea ce în limbaj machiavelic restrâns nu înseamnă altceva decât punerea în valoare a mijloacelor în 
realizarea scopului. Din definiția dată rezultă că în mod aprioric puterea se raportează la o 
presupusă rezistență din partea celui asupra căruia este exercitată influenţa şi autoritatea. Într-un 
asemenea context puterea este pusă în situația de a învinge o eventuală rezistență, ceea ce nu 
înseamnă nici pe departe că exercitarea ei implică în mod obligatoriu numai rezistențe, numai 
atitudini nonconformiste şi cu atât mai puţin se raportează la un conflict deschis sau la o stare 
conflictuală. Weber lasă să se înțeleagă faptul că această rezistență nu apare cu necesitate 
întotdeauna în relaţiile de putere, evidențiind acest aspect prin locuţiunea — termenul “chiar” când 
raportează puterea — şansa de a-ți impune puterea prin propria voință în raport cu posibilele 
rezistențe ale celui față de care este exercitată puterea. Subscriem parțial definiției date de Max 
Weber puterii, întrucât aşa cum am menționat nu toate formele puterii şi cu atât mai mult autoritatea 
şi legitimitatea ca atribute ale acesteia sunt puse în raport cu un aşa numit conflict şi nici nu putem 
admite ideea şi caracterul exclusiv asimetric al relațiilor de putere, întrucât puterea însăşi ca 
fenomen există şi este recunoscută nu prin ceea ce nu face şi ca atare prin limita efectelor şi 
aşteptărilor sale (am spune ca putere latentă sau virtuală), ci prin efectele induse şi prin puterea de 
influență şi autoritate exercitate în raport cu indivizii față de care relaționează şi care totodată îi 
recunosc autoritatea şi legitimitatea sa. În mod virtual şi potenţial puterea poate să se situeze într-o 
relație conflictuală, aceasta neînsemnând nici pe departe că puterea fie virtuală, fie reală este 
raportată în mod necesar cu asemenea relații conflictuale. De cele mai multe ori puterea politică 
presupune asemenea raporturi şi relații, astfel de situații nepermiţând însă surprinderea şi 
evidenţierea unui caracter legic al puterii în raport cu asemenea relaţii, existând şi excepţii care 
infirmă parțial un asemenea caracter. Cu un asemenea punct de vedere sunt de acord şi alţi autori 
inclusiv Fr. Chazel, la care am făcut cele mai multe referiri când am analizat această problematică a 
puterii, sursa bibliografică este articolul intitulat “Puterea” (apărut în “Tratat de sociologie”, sub 
coordonarea lui R. Boudon). 

Problematica puterii este mult mai complexă şi diversă, ea fiind regăsită în toate domeniile şi 
sferele de activitate. Redăm în continuarea analizei conceptului de putere câteva opinii ce aparțin 


politologilor V. Gosman şi A. Etkindd într-o lucrare de referință, “De la cultul puterii la puterea 
conştiinţei politice”. În opinia acestora, orice putere stabilă este stabilă tocmai pentru că ea convine 
din punct de vedere psihologic, multora. Ca să înţelegem puterea, nu numai să o învinuim, e necesar 
să conştientizăm mecanismele prin care ea se manifestă am spune noi, să conştientizăm logica şi 
fenomenologia puterii. 

Făcând referință asupra atitudinii poporului şi maselor în raport cu puterea şi deciziile acesteia, 
M. S. Lumin afirma că poporul gândeşte, în ciuda tăcerii lui profunde, fapt demonstrat de istorie şi 
la noi când “mămăliga” a fost în stare să explodeze, chiar dacă un asemenea potenţial exploziv era 
ignorat de cei care dețineau puterea absolută. Prin statutul lor privilegiat s-ar părea ca reprezentanţii 
puterii dețin totul, dar în fond nu au nimic, sau aproape nimic personal. Pentru mulți politicieni 
puterea s-a dovedit a fi echivalentul universal, izvorul şi purtătorul tuturor “valorilor” vieții, în afară 
desigur de valorile reale, cele prin care ne definim ca oameni şi nu exclusiv ca zoon politicon. 
Pentru aceştia din urmă puterea oferă totul, aceasta însemnând privilegii, facilităţi, bunăstare şi în 
mai mică măsură cunoaştere de sine şi cu atât mai puţin valori de natură spirituală şi morală. 
Puterea e însăşi viaţa, iar îndepărtarea de la putere e echivalentă cu moartea psihică a acestora. Aşa 
se explică faptul că toți politicienii tind şi ţin atât de mult la putere, de scaun ca să ne exprimăm 
într-un limbaj mai vulgar şi în acelaşi timp mai metaforizat şi mai simbolizat. 

Mistica şi mirajul puterii sunt elemente indispensabile oricărei societăți, indiferent de regimul 
politic. Într-o formă mai voalată s-a manifestat şi în regimul comunist, în pretinsa democraţie 
muncitorească revoluționară, care era de fapt o dictatură de stânga, când elita politică beneficia de 
facilitățile puterii mai mult decât în oricare alt regim, fiind instituită într-o adevărată oligarhie 
comunistă şi unde cultul puterii şi al personalităţii a fost exaltat mai mult decât în orice formă de 
guvernământ. 

Într-un asemenea context, puterea a devenit un mit şi un simbol, originându-se într-un plan 
exterior lumii şi societății, descendența sa fiind mai mult de origine ideală şi abstractă, fie în planul 
idealismului teologal, fie în cel al utopismului comunist. În oricare dintre cele două ipostaze, 
puterea revenea unor indivizi “aleşi” şi nu maselor, chiar dacă atât de des era invocată puterea şi 
suveranitatea poporului şi rolul de clasă conducătoare a clasei muncitoare în alianță cu țărănimea 
cooperatistă, teze comuniste prin care se încerca escamotarea adevărului istoric şi a realității politice 
şi sociale. 

Asemenea tendinţe elitiste se regăsesc încă din antichitate, când însăşi Aristotel delimita şi 
stratifica clasele sociale şi oamenii prin prisma unor calități fizice şi psihice ca rezultat al 
providenţei divine, propunând chiar o societate ideală care să fie cârmuită de înţelepţi şi filosofi şi 
nu de alte categorii sociale, ceea ce conduce în mod implicit la o putere elitistă. 

Credinţa într-un simbol al puterii divine este o variantă politică a credinţei într-o lume dreaptă, 
iar credinţa în dreptate este o particularitate cu adevărat tragică a conştiinţei masei, ea acutizându-se 
atunci când poporul îşi pierde încrederea în putere, şi când societatea este în derivă, maselor 
nerămânându-le decât speranţa în providenţă, aceasta fiind ultimul lucru care le mai rămâne în 
asemenea situații şi determinări ontologice. Se îmbină astfel credința în dreptate cu credinţa într-o 
lume miraculoasă dătătoare de speranţă, trecându-se din real într-un plan virtual, ceea ce vom vedea 
că încearcă pe orice cale să realizeze puterea. În acest sens se apelează la diverse forme ale 
influenţei, prin mitologie, simbolistică, comunicare şi manipulare. Puterea şi atotputernicia este 
asociată în plan mitologic şi simbolic cu puterea centrală şi universală care este Divinitatea. 

Nu acelaşi lucru se întâmplă în regimul totalitar comunist, când orice se realiza, se datora 
genialității unui individ, simbolul puterii individului trecând astăzi tot mai mult în sfera puterii 
organismelor internaţionale, cum ar fi Uniunea Europeană şi N.A.T.O., în spaţiul geografic 
european şi care ne interesează mai mult, de a căror bunăvoință şi sprijin depind ţările care vor să 
adere şi să se integreze în acest spaţiu comunitar. Prin mit şi simbol se încearcă de fapt să se 
schimbe în plan mental, realitatea, aceasta devenind mai mult o realitate concepută şi idealizată şi 
nu una reală, sau cu posibilităţi de realizare în raport cu tendințele virtuale. De aceea, în politică în 
general, ca şi în religie, se operează mai mult cu concepte, ideologii, paradigme, simboluri şi mituri, 
şi în mai mică măsură cu realități palpabile, întrucât acestea de cele mai multe ori sunt contrare 
intenţiilor şi dezideratelor ideologice ale politicii şi exponenților acestora. Se apelează foarte 


frecvent la simboluri, credinţa, speranţa, idealuri, întrucât aşa cum afirmau autorii citați (Gosman ţi 
Etkindd), prin credinţă politicienii definesc imaginea lumii viitoare, felul cum percep şi mai ales 
doresc să devină societatea, omul şi chiar universul. In acest sens de cele mai multe ori sunt preluate 
din retorica religioasă creştină concepte greu cuantificabile în realitate, cum sunt cele de credinţă, 
speranţă, iubire, pace, linişte, toleranță, consens etc. 

Atât regimurile totalitare, cât mai ales cele democratice apelează la asemenea valori sociale. În 
ultimă instanță nu se recurge la altceva decât la definirea realității ca realitate, atribuind un sens 
propriilor intenţii, adică să o resemnifice în plan ideologic şi axiologic, şi nu exclusiv în plan 
ontologic. 

Uneori puterea este chiar interesată în a face să nu existe asemenea valori sociale, arogându-şi 
drepturi paternale într-o lume imaginară şi miraculoasă, orice realizare devenind un atribut 
revendicat de putere. Orice criză de sistem are din acest punct de vedere şi efecte benefice pentru 
putere, ea fiind cea care rezolvă, soluţionează astfel de cauze care au condus spre o asemenea 
situație prin competenţă nelimitată, maturitate politică şi responsabilitate a reprezentanților puterii. 
Dar aşa cum e demonstrat de realitate, imaginea magică a lumii şi a principalului său magician, care 
este puterea, este distrusă la impactul cu realitatea, zăgazurile fiind rupte, apa este de nestăvilit, 
înțelegând prin aceasta nemulţumirile, frustrările şi mizeria care domină în societate, fapt ce 
acutizează spiritul revoltei şi pe cel al revendicărilor. 

Cunoscutul psihanalist Adler, consideră că forța motrice fundamentală a comportamentului 
uman este dorinţa de putere. La oamenii politici şi cu atât mai mult la reprezentanții puterii, de orice 
formă ar aparţine, tendința spre putere devine componentă de bază a psihicului, ea fiind refulată în 
subconştient. De aceea entuziasmul şi credința în divinitate şi miracole sunt mai puternice la cei 
care acced spre putere şi cu atât mai mult la cei care o deţin. În acest sens, Hitler a propus şi 
propovăduit chiar o nouă religie, bazată pe o zeitate specifică popoarelor germane şi rasei ariene, iar 
alți conducători au înălțat în mod simbolic lăcaşuri de cult, pentru a fi recunoscuţi şi a se identifica 
în plan simbolic şi imaginar cu puterea divină. 

Dincolo de planul sacralității, asemenea tendințe şi realizări se regăsesc şi în planul 
profanului — laicului. Asemenea tendințe megalomanice caracterizează pe marii dictatori, fie de 
stânga, fie de dreapta. Referindu-ne la cei dintâi, este suficient să-i amintim pe Kim Ir Sen şi pe 
dictatorul comunist de la noi care a fost influențat de simbolul puterii comuniste prin megalomania 
unor lideri comunişti asiatici, un asemenea produs şi simbol fiind şi “Casa Poporului”. 

În cultul puterii se pune un mare accent pe iubire, deci pe componenta afectivă, prin aceasta 
reuşindu-se mai bine să se realizeze deformarea perceptivă a realității. Iubirea, transpusă într-un 
limbaj mai actualizat, cum ar fi consensul, liniştea interioară, echilibrul emoţional etc., constituie un 
mecanism foarte important în instaurarea şi menţinerea puterii. Tot ceea ce se întreprinde se face în 
numele cetățeanului şi nu al partidului sau liderilor partidelor. Prin această “grijă nemărginită” omul 
politic îşi câştigă recunoaşterea, simpatia şi legitimitatea devenind “iubit”, adulat şi uneori 
idolatrizat. În umbra acestei false atitudini umaniste se ascunde incompetenţa şi dictatura unor 
asemenea lideri politici, care se refugiază din planul realității în planul imaginației şi al 
simbolisticii. Acelaşi lucru s-a întâmplat şi cu Nicolae Ceauşescu, care odată câştigându-şi 
aprecierea şi legitimitatea, a recurs ulterior la înfometare, frig şi frică, precum şi la alte practici prin 
care a supus în mod dictatorial întregul popor român. Asigurându-şi aprecierea şi recunoaşterea, 
intrând practic în subconştientul colectiv, reprezentanții puterii pot recurge şi la fapte care pot 
scădea cota de legitimitate şi popularitate, cum s-a întâmplat şi la noi, când “Cel mai iubit fiu al 
poporului” a devenit un “satrap” pentru popor. 

Ataşamentul şi adularea conducătorilor este un fenomen psihanalitic care face parte din 
paradoxurile psihicului uman, de aceea puterea este nu numai un fenomen politic şi social, ci şi unul 
psihanalitic, care are şi repercusiuni uneori în plan psihiatric. Prin asemenea mecanisme se 
realizează şi un alt fenomen psihologic foarte interesant, favorabil oamenilor politici şi ai puterii, 
cel al conspirației şi alterităţii, când orice eşec este îndreptat în afară şi nu în interior, asumat în mod 
responsabil. Să ne referim doar la efectele embargourilor, la politica discriminatorie a unor 
superputeri şi organisme internaţionale (F.M.I., Banca Mondială etc.), care sunt cel mai frecvent 


incriminate pentru lipsa performanțelor politice şi nu incompetenţă şi lipsă de responsabilitate a 
oamenilor politici. 

Rezultă şi din asemenea relații dintre puterea politică şi economie (fie în plan intern, fie în 
plan internaţional) rolul şi importanţa puterii economice în raport cu cea politică. Dar pentru a 
înțelege fie şi sumar acest raport considerăm că este util să definim puterea economică, care, într-o 
aproximare conceptuală s-ar defini prin posibilitățile de acțiune şi rezistență de care dispune o 
persoană, un grup sau o organizaţie (bancară, industrială care poate culmina cu aşa-numita oligarhie 
financiară, care îmbină puterea economică propriu-zisă cu puterea bancară) în promovarea 
propriilor interese şi care-şi au originea în avere, rezerve financiare, pachete de acţiuni, 
dimensiunile activității desfăşurate, poziția de monopol etc. Nu vom intra în detalii analitice asupra 
conceptului de putere economică, ci vom fi de acord şi vom subscrie în acelaşi timp binecunoscutei 
sintagme prin care era definită puterea politică în raport cu cea economică, adică ca expresie a 
economicului (V. I. Lenin) la care am mai adăuga rolul şi importanța contextului economic şi politic 
internațional şi, mai ales, a influenței marilor puteri asupra unor state prin diversele strategii şi 
politici discriminatorii, pozitive sau negative, care în ultimă instanță îşi pun amprenta şi chiar 
determină uneori puterea economică (potențialul economic) a unui stat. 

Se subînţelege că puterea politică şi puterea socială în general este în funcție de această putere 
economică internă şi de conjunctura internațională şi că orice strategie internă autarhică afectează 
negativ atât puterea economică cât şi pe cea politică. 

În același timp de nivelul de dezvoltare a puterii economice depinde integrarea şi mai ales 
recunoaşterea puterii unui stat în contextul integrării sale în marile uniuni şi monopoluri 
internaționale care în ultimă instanță vizează atât puterea economică prin posibilitățile şi 
oportunitățile oferite de aceste organisme, cât mai ales puterea politică, chiar dacă uneori aceasta 
rămâne influențată, ca să nu spunem determinată, de asemenea imixtiuni din afară prin intermediul 
diverselor strategii şi modalități intervenţioniste afectând, pe de o parte autoritatea puterii politice 
interne, iar pe de altă parte suveranitatea şi legitimitatea acesteia. 

Orice putere se străduieşte să-şi dovedească legitimitatea, convingând masele de propria 
necesitate precum şi de necesitatea unor sacrificii atât din partea reprezentanţilor, (aceasta atingând 
culmile paradoxului politic) cât şi din partea membrilor societăţii, realizându-se astfel un consens în 
raport cu asemenea sacrificiu generalizat. 

Aşa cum vom putea desprinde din demersul analitic întreprins, puterea poate fi analizată în 
raport cu mai multe variabile corelaţionale, una dintre acestea fiind violenţa, fapt ce conduce uneori, 
la anumite trepte mai joase ale puterii, chiar la o coincidență cu aceasta. Această apropiere 
semantică, uneori prin formă şi conținut este regăsită chiar în termenul — etimonul din care derivă 
noţiunea de putere, cel care are o rădăcină gotică, “magan” care are o conotaţie virtuală, 
identificându-se cu ceea ce înseamnă “a putea”, “a fi în stare”, neavând nici o semnificație de ordin 
praxeologic obiectivată prin vectorul “a face” (cf E. Canetti “Masele şi puterea”, 2002). Deosebirea 
dintre violență şi putere este reprezentată în mod analogic prin relația dintre pisică şi şoarece, 
(specifică şi puterii politice şi militare internaționale, cum ar fi în prezent raportul dintre această 
alianţă politică şi presupusa intervenţie în Irak, sau alte intervenţii care au avut loc în unele state). 
Redăm acest raport prezentat sub forma sa alegorică: “şoarecele, o dată prins, este în stăpânirea 
pisicii. Ea l-a apucat, îl ține strâns, îl va omorâ. Dar de îndată ce a început să se joace cu el, apare un 
element nou. Îi dă drulul şi îl lasă să mai alerge puţin. Îndată ce șoarecele i-a întors spatele şi 
aleargă, nu mai este în stăpânirea pisici. Stă însă în puterea pisicii să-l aducă înapoi. Dacă îl lasă să 
fugă, înseamnă că l-a eliberat de sub stăpânirea ei. Până la punctul însă în care îl poate ajunge cu 
siguranță, şoarecele rămâne al ei. Spaţiul pe care pisica îl acoperă, clipele de speranță pe care i le 
lasă şoarecelui, totuşi sub supravegherea cea mai strictă şi fără ca să piardă interesul pentru el, şi 
prinderea lui, toate acestea la un lor — spaţiu, speranță, supraveghere şi interesul uciderii — s-ar putea 
definii ca adevărata întrupare a puterii sau pur şi simplu ca puterea însăşi”. (apud. E. Canetti, op cit) 

În încheierea acestor pagini introductive vom face referință la modul în care este percepută 
puterea de către unii „observatori” din afară în raport cu autopercepția românilor a acestui fenomen, 
iar în modul cel mai concret vom prezenta câteva concluzii ce vizează anumite opinii ale unui 
segment restrâns de indivizi prin intermediul unui sondaj aleatoriu. 


Aşa cum arată Alexandra Ionescu într-un studiu intitulat „Românii, între putere şi politică”, 
prezentat în lucrarea „Firea românilor”, românii „par să întrețină cu politica şi cu puterea o relație 
extrem de ambiguă. Politica este blamată iar puterea este dorită. Politica este moralmente suspectă 
dar puterea provoacă teamă şi invidie din partea celor care nu o dețin. Cel care face politică suscită 
nemulțumirea celor aflați la distanță, dar proximitatea celui care deţine puterea şterge orice urmă a 
criticii. Cu alte cuvinte, politica pare să se confunde cu locul puterii, iar singurul ei sens pare să 
desemneze plasarea în sau apropierea de perimetrul acestuia. ... pentru români, singurele 
sentimente ce pot înconjura politica şi puterea nu sunt decât, fie cele de frustrare şi de revoltă, fie 
cele de automulțumire şi de intangibilitate.” 

Dar mai interesantă este opinia autoarei citate asupra modului cum percep românii (atât cei 
guvernaţi, cât şi cei care guvernează) puterea şi implicit politica. Astfel, politica nu este decât un loc 
şi mijloc din care izvorăşte puterea, un loc oarecum periculos şi misterios, dar al cărui mister nu 
face decât să-i sporească atracția irezistibilă, un loc cu reguli niciodată precizate şi limpezi pentru că 
fiecare ocupant ar avea aşa-zisul privilegiu de a le stabili şi de a le impune. Altfel formulat, politica 
nu are altă funcţie în afara aceleia de a asigura unui individ sau unui grup de indivizi un loc în 
spațiul puterii, iar competiţia politică nu este altceva decât o luptă mascată pentru ocuparea unei 
poziţii privilegiate în politică. Nici pe departe politica nu se constituie într-un habitus al proiectelor 
colective, de viitor sau un mijloc de atingere a unor scopuri sociale şi naționale, ci, mai degrabă, 
devine un scop care vizează accederea în ierarhia socială cu privilegiile ce derivă şi le implică 
asemenea ascensiune. 

În ceea ce priveşte opinia publică, chiar dacă nu este atât de bine structurată şi sintetizată sub 
raport semantic şi ideatic, aşa cum vom vedea, multe idei pot fi evaluate şi circumscrise în raport cu 
opinia anterior prezentată. 

Redăm spre exemplificare cele mai semnificative opinii: “Politica şi puterea sunt două lucruri 
indispensabile unul de celălalt (sunt ca nişte siamezi). Puterea (şi implicit politica) înseamnă 
înțelegere, dominare, cunoaştere. Mulţi dacă zic putere se gândesc la ceva rău — dar puterea politică 
adevărată este prietenul celor mulți. Că mai recurge la pedepse, e altceva, o face pentru a se proteja 
pe sine şi pe cetăţeni. De aceea puterea de ţară, consider, este slabă pentru că nu are aceste calități 
enumerate mai înainte.” “Puterea este conducerea țării cei care guvernează. lar politica... este 
planul de luptă al acestor guvernanţi”; “Puterea pentru mine este egală cu legea junglei: cel mai tare 
îl învinge pe cel slab şi îl supune pe acesta din urmă la tot felul de umilinţe. Din păcate aşa stăm şi 
cu puterea actuală: au ajuns la putere cei care au fost tari şi înainte şi puţin le pasă de noi; în țara 
asta există o singură putere: banul. În jurul acestuia se învârt toate. În ceea ce priveşte puterea 
politică — care între noi să rămână vorba este un subaltern al puterii banului — este partea cea mai 
perversă a puterii, aici chiar că scopul scuză mijloacele” ; “Nu fac politică ! M-am săturat. Numai 
promisiuni nerespectate, certuri, tărăgănare. Puterea şi politica sunt nişte — vorba lui Arghezi — “flori 
de mucegai”; “puterea este ca un pistol încărcat — dacă nu-l şti folosi se întoarce împotriva ta; 
Politica este ceva care se leagă de putere.”; “puterea e un lucru murdar. În cadrul puterii scopul 
scuză mijloacele, iar politica este modul prin care se ajunge la scop”, “Puterea este un lucru minunat 

Doamne, dulce e gustul puterii”; “Politica este ceea ce italianul denumeşte prin cuvântul 
<<putana>>, iar puterea este copilul nelegitim al politicii”. 
Sunt câteva reflecţii asupra acestui raport dintre politică şi putere, din care s-a putut observa că 
există un anumit nivel reprezentativ asupra politicii şi puterii, dar şi faptul că cei mai mulți tineri 
discriminează negativ politica şi puterea, acestea fiind un domeniu în fața cărora devin tot mai 
indiferenți, preocupările şi trebuințele lor fiind de altă natură. Alte reflecții mai adânci asupra 
acestui raport şi asupra puterii în general le vom regăsi pe parcursul analizei întreprinse în această 
carte. 


CAPITOLULI 


PARADIGMA SOCIOLOGICĂ 
PUTEREA CA RELAȚIE SOCIALĂ 


1.1. CONCEPTUL DE PUTERE SOCIALĂ 


Printre multiplele şi complexele forme ale puterii, una dintre cele mai cuprinzătoare forme 
este puterea socială. Din punct de vedere sociologic, puterea are o conotaţie plurisemantică fiind 
interpretată ca fenomen social, relaţie socială şi acțiune socială. În acelaşi timp, sociologia 
delimitează pe cât posibil puterea socială de puterea politică, susținând, în primul rând, atributele de 
relație, fenomen social şi în mai mică măsură pe cele de forță sau chiar de mijloc. Din această 
perspectivă, sociologia operează mai mult cu conceptul de putere socială, concept care din punct de 
vedere semantic desemnează printre altele scopurile activităţii umane şi mijloacele prin care 
societatea se reglează şi autoreglează şi care asigură, totodată, desfăşurarea activităților umane, 
precum şi funcționalitatea socială. 

Din această perspectivă semantică, puterea cunoaşte foarte multe aprecieri şi definiții, la fel 
şi preocupările în delimitarea diferitelor sale tipologii. În acest sens, aşa cum este definită în 
Dicţionarul de sociologie — Larrosse, puterea desemnează facultatea de a acționa proprie fiinţei 
umane şi, într-un sens derivat, aptitudinea unui individ de a întreprinde acţiuni eficiente, definiție 
care parțial se opune concepţiilor sociologice asupra puterii şi politicii, în general, excluzând 
oarecum rolul relațiilor dintre cineva care exercită puterea şi ceva asupra cui se exercită aceasta, 
fenomenul devenind mai mult implicit şi subînțeles decât explicit, în afara unor relații, deci a 
caracterului relațional, am spune chiar social, al puterii. 

Este o concepție depăşită, formulată încă în secolul al XVII-lea de către filozoful englez Th. 
Hobbes, potrivit căreia „puterea unui om constă în mijloacele sale actuale de a obține un viitor mai 
bun”, şi care este o orientare de profundă nuanţă substanțialistă, prin care puterea era considerată un 
simplu atribut al individului, al resurselor acestuia şi care coincide mai mult cu autoritatea decât cu 
puterea propriu-zisă. De aici un posibil paradox în interpretarea puterii unipersonale situată în raport 
cu resursele proprii şi care poate fi transpus şi sub forma unei judecăţi ipotetice: dacă este adevărat 
că nu există putere fără resurse „ceea ce este un nonsens”, atunci este necesar ca resursele să fie 
mobilizate şi utilizate în sprijinul puterii. 

Un asemenea paradox al puterii funcționează şi astăzi şi este exprimat prin aşa-numitul vid de 
autoritate, când oamenii cu resursele financiare tind şi acced spre putere fără a deține calități şi 
aptitudini specifice acestei activităţi. Mai simplu spus, nu dispun de asemenea resurse psihologice 
care să-l recomande pentru asemenea roluri şi statusuri sociale. De aici o anumită asimetrie între 
putere — ceea ce semnifică puterea — şi resursele puterii şi ale purtătorilor ei, de cele mai multe ori 
incompetenţi şi incompatibili cu o asemenea calitate şi autoritate care să le legitimeze în mod real 
un asemenea status. Această discrepanţă între putere şi resurse, autoritate şi legitimitate conduce în 
mod iminent la aşa numita criză de legitimitate şi autoritate, pe fondul delegitimării şi ilegitimității, 
problematică asupra căreia vom reveni. 

Concluzia care se poate desprinde din cele prezentate este că puterea trebuie susținută în mod 
egal de toate resursele ei, şi nu în mod exclusivist de una sau alta din aceste categorii de resurse, în 
mod deosebit cea financiară, sau chiar de status. În situaţia inversă apar fie incompetența 
deținătorului puterii, ilegitimitatea şi dominarea, precum şi alte forme specifice şi emergente acestei 
asimetrii dintre putere şi resurse. De aceea, accederea spre putere şi, cu atât mai mult, exercitarea 
puterii nu trebuie să devină un fapt arbitrar, circumstanţial şi conjunctural. Puterea este un proces 
complex, iar purtătorii ei — clasa politică trebuie să îndeplinească toate atributele ce le reclamă 
aceasta şi grupul specific din care fac parte, adică elita politică. Aşa cum susținea W. H. Ricker, 
puterea este un efect căreia îi putem asocia o cauzalitate definită, sau cel puţin o condiționare, având 
deci o emergenţă în cadrul unei resurse distribuite pe cât posibil în mod egal şi unitar la nivelul 
structurilor prin care se exercită şi agenţii politici purtători ai puterii. 


Puterea se raportează şi defineşte întotdeauna, într-un asemenea context, în raport cu cineva şi 
nu ca o calitate şi capacitate de sine stătătoare, deci ca putere autarhică — închisă. Cu alte cuvinte, 
puterea nu poate exista fără a se specifica şi domeniul de referință, adică cine deține şi cui este 
atribuită autoritatea şi, mai ales, în raport cu ce, prin ce şi cu cine relaționează, adică cu ce mijloace 
şi de către cine este exercitată puterea. Din acest punct de vedere aşa cum vom vedea, se desprind 
mai multe tipuri ale puterii, în sinteză fiind reprezentată de puterea socială, iar ca formă de 
exercitare nemijlocită, prin puterea politică. 

Puterea şi resursele puterii depind în primul rând de societate, ca formă de organizare, mărime 
şi alte categorii de resurse. Chiar şi atunci când facem referință la puterea personală şi, cu atât mai 
mult, la cea politică, economică şi, nu în ultimă instanță, militară. Nu se poate afirma despre o 
persoană sau despre un grup că ar deţine puterea fără însă a se specifica în relație cu cine şi ce 
anume îi conferă acest atribut. Unii sociologi consideră din acest punct de vedere că puterea este 
mai degrabă un proces decât o structură, punând mai mult accentul pe dimensiunea funcțională şi 
acțională a acesteia decât pe cea structurală. 

Pe o asemenea poziţie se situează şi Max Weber când interpretează puterea ca o relaţie între un 
subiect ce se impune în raport cu un obiect care opune rezistență. Asupra perspectivei relaționale 
vom reveni într-un alt context analitic. Subliniem ca definiția weberiană a puterii nu se referă în 
mod deliberat la resursele care pot face posibile exerciţiul puterii — la politică şi societate şi implicit 
la indivizi, la resursele umane. În ultimă instanţă, orice îi conferă unei persoane (monarh, lider) sau 
unui grup un anumit control — autoritate asupra a ceea ce alţii au nevoie şi doresc, poate fi 
considerată ca o resursă a puterii. Cei care gestionează puterea realizează acest management al 
resurselor, trebuinţelor, devenind implicit deținătorii puterii. Ca principale resurse ale puterii, pe 
lângă cele umane mai pot fi evaluate şi considerate ca resurse, cele economice (exprimate prin 
venituri, capital economic şi financiar, bază materială şi logistică etc.), cele psihosociale (status, 
autoritate, prestigiu), cele personale — psihologice (virtuțile, ambițiile, competențele, charisma etc.). 
ceea ce funcţionează socialmente ca resursă de putere depinde în primul rând de tipul de societate: 
spre exemplu, în societățile arhaice controlul ritualurilor magice şi magia, în general, poate constitui 
o sursă de putere, iar cei care o practică, purtătorii ei, şamanul este investit cu asemenea calităţi față 
de ceilalți membrii ai tribului. Spre deosebire de acest tip de societate primitivă, în societățile 
moderne, în mod deosebit în capitalism, rolul determinant al resurselor puterii revine capitalului, 
adică resurselor economice şi financiare, şi de aici rolul puterii oligarhice. În acest sens M. Weber 
realizează sub raport comparativ o delimitare şi corelare între structurile şi relațiile sociale şi 
resursele puterii. Delimitează în acest sens următoarele structuri: clasele, grupurile de status şi 
partidele, în funcţie de care se poate exercita puterea şi resursele acesteia: cele economice în cazul 
claselor; prestigiul în cadrul grupurilor de status (ceea ce nici pe departe nu este similar un concept 
relativ nou introdus în limbajul politologic şi sociologic, cum ar fi conceptul de „societate de 
status”) şi accesul la aparatul politic administrativ în cazul partidelor. 

Făcând parte integrantă în cadrul relațiilor şi structurilor sociale, puterea este în primul rând o 
relație umană bazată pe inegalitate şi autoritate din partea unui individ — grupuri şi alți indivizi şi 
care implică totodată un anumit sistem de interese, de cele mai multe ori diametral opuse. În acelaşi 
context relațional puterea este exprimată şi definită prin capacitatea cuiva de a-şi impune voinţa în 
cadrul unei relații sociale, în ciuda oricărei rezistențe întâmpinate şi indiferent de factorii care 
determină această capacitate. Puterea este interpretată din acest punct de vedere ca a fi o dimensiune 
a anumitor relații de interdependență socială, devenind un concept plurisemantic cu incidență şi 
emergență semantică pluridisciplinară. 


1.2. TRĂSĂTURILE ȘI FUNCŢIILE PUTERII SOCIALE 


Fiind un fenomen complex al vieţii sociale, puterea socială prezintă următoarele trăsături şi 
particularități: 
1. se constituie în totalitate un element esenţial şi permanent al relaţiilor sociale şi asigură 
funcționarea normală a societăţii; 


2. se prezintă sub forma unor centre, nuclee ale puterii ierarhizate pe ansamblul vieții 
sociale în raport cu poziţia socială şi resursele celor care o exercită, precum şi domeniul de 
activitate; 

3. reprezintă unitatea organică a doi factori disjuncți: conducători şi conduşi sau de 
dominație şi subordonare; 

4. îmbracă o diversitate de forme în funcție de natura domeniului vieții sociale, de 
specificul activităţilor şi comunităților umane: (cf. I. Mitran, “Politologia secolului XXI”). 

Alţi autori restrâng registrul semantic a conceptului de putere socială la capacitatea pe care o 
are sau o dobândeşte un om sau un grup de oameni de a-şi impune voinţa altora în vederea efectuări 
unor activităţi cu o anumită finalitate, privind dirijarea societății asupra realizării şi finalizării unor 
anumite scopuri. În ultimă instanță puterea socială poate fi caracterizată ca o anumită putere 
decizională ce priveşte ansamblul societăţii şi posibilitatea aplicării deciziilor luate. Puterea şi 
implicit puterea socială constituie înainte de orice o funcție socială de luare a unor decizii cu rază 
maximă de aplicare, deci la nivelul întregii societăți şi comunități umane. Prin orice mijloace 
puterea socială are menirea de a impune ordinea socială şi de a garanta această ordine şi 
funcționalitate sistemică în raport cu elementele componente ale sistemului societal. 

Datorită faptului că puterea socială este interpretată ca o relație socială, ca relaţie dintre conducători 
şi conduşi, din acest punct de vedere rezultă că puterea apare predominant sub formă de dominație 
şi supraordonare, ea putând îmbrăca o diversitate de forme în funcție de natura domeniului vieții 
sociale, de specificul activităților şi comunicaţiilor interumane, sub aspect istoric de natura şi 
conținutul formațiunilor social — istorice. 
În raport cu natura şi conţinutul puterii sociale se desprind mai multe funcţii ale acestuia, cum ar fi: 
1) Funcţia programatică, decizională, care constă în elaborarea unor programe, strategii 
decizionale în vederea angajării colectivităților în realizarea obiectivelor stabilite politic - prin 
deciziile politice (legi, decrete, ordonanţe, hotărâri). 
2) Funcție organizatorică - constă în capacitatea puterii de a stabili formele organizatorice 
cele mai adecvate şi de a mobiliza grupurile sociale asupra cărora îşi exercită puterea. 
3) Funcție ideologică de educare a oamenilor şi spiritul valoric ce decurg din programul 
stabilit - cultura politică. 
4) Funcție coercitivă, de constrângere prin diferite mijloace, fie pentru a determina oamenii 
să acționeze în conformitate cu cele adoptate, fie de reprimare a celor care se opun. 

5) Funcţia de control, de urmărire a modului în care linia stabilită este respectată şi 
măsurilor care se impun. 

6) Pregătirea de specialişti care să se ocupe în exclusivitate de organizarea vieții sociale în 
conformitate cu voinţa puterii politice. 


1.3. PUTERE ȘI ACȚIUNE 


Aşa cum se poate deduce, puterea socială cuprinde în sine toate formele de putere cu resursele 
şi mijloacele lor, având o influenţă deosebită asupra celorlalte forme ale puterii şi implicit asupra 
puterii politice. Plecându-se de la premisa că pentru realizarea unor obiective oamenii intră în relații 
în cadrul cărora unii îşi impun voința asupra altora (şi nu independent de voinţa lor, cum afirma 
Marx — sau exclusiv independent), puterea socială reprezintă un sistem de relații sociale prin care 
anumiţi indivizi au posibilitatea de a acționa asupra altor indivizi sau grupuri sociale, pentru 
realizarea unor activităţi cu o anumită finalitate socială. Rezultă că noțiunea de putere socială are o 
sferă de cuprindere mult mai ridicată decât celelalte forme ale puterii, fiind regăsită în întregul 
spațiu social: de la familie până la relaţiile sociale interne şi internaționale. Din aceste considerente, 
puterea se prezintă ca un fenomen social gradual, cu intensității diferite, aflându-se pe o anumită 
scară ierarhică în ansamblul sistemului social. Sub raportul rolului pe care-l deţine în contextul 
vieții sociale, puterea constituie un atribut al fiecărui individ sau al fiecărei structuri prin care se 
manifestă şi care devine, totodată, un suport infrastructural al puterii. Prin putere se realizează 
organizarea şi structurarea vieţii sociale şi, tot prin intermediul puterii, sunt fixate scopurile 
activităților umane, precum şi mijloacele necesare realizării acestor scopuri. Deci puterea este 


factorul care asigură punerea în valoare a energiilor umane prin acţiuni sociale organizate, având 
din acest punct de vedere un caracter social şi praxiologic. 

Conceptul de putere socială nu este reductibil numai la asemenea dimensiuni şi funcții. După 
cum s-a putut deduce, el este mai relevant din perspectivă praxiologică decât din alte perspective. În 
orice situaţie şi pe fondul oricăror determinări puterea trebuie să producă efecte sociale. Din acest 
punct de vedere, B. Russel propune drept criteriu distinctiv al puterii, producerea de efecte scontate 
(intended effects). Dintr-o asemenea perspectivă, puterea este definită ca o relație socială şi 
desemnează capacitatea unui agent-actor (individ şi prin grupuri de indivizi) care ajunge la 
rezultatele urmărite şi, în special, de a realiza acţiuni eficiente. Această definiţie este puternic 
influenţată de concepţia lui Hobbes (Leviathan, cap.X), care afirmă că “puterea unui om constă în 
mijloacele prezente necesare obținerii oricărui bun aparent viitor”. Puterea vizează în ultimă 
instanță o relaţie de putere, a căror trăsături distincte nu pot fi separate de durabilitatea lor, asimetria 
ori inegalitatea rolurilor între membrii ce compun diferite grupuri, dependenţa de ierarhie, de norme 
sau ritualuri, existența unui centralism emergent, la rândul lui din moduri specifice de organizare. 
Referitor la asimetrie, puterea execută un control mai mare asupra comportamentului supuşilor 
decât invers, între conducători — putere şi cei conduşi instituindu-se relații de influență, supunere şi, 
uneori, de dominare. Este un nonsens să se discute despre relații bilaterale sau de egalitate de 
putere. Interdependenţa şi influența reciprocă de putere egală indică de fapt lipsa de putere. Această 
asimetrie a relațiilor de putere indică faptul că resursele puterii sunt inegal distribuite, arătând, 
totodată, că o relație de acest tip nu poate funcționa fără diviziunea disjunctivă conducători - 
conduşi, decizie - execuţie, şefi - subalterni. 

Dar, aşa cum anticipam, puterea este strâns legată de acţiune. În acest sens, Giddens avea să 
sublinieze: dacă acţiunea presupune o intervenţie directă într-o serie de evenimente, puterea constă 
tocmai în capacitatea de a-i altera cursul; în acest sens, ea desemnează, în opinia autorului citat, 
capacitatea transferizatoare inerentă acţiunii umane. 

Tot din această perspectivă praxiologică, dar cu implicaţii de ordin psihologic, puterea este 
considerată drept aptitudinea de a produce rezultate, capacitatea de a defini şi realiza ceva de către 
cineva, ca urmare a influenței şi autorităţii cuiva. 

Amintim în acest sens definiția dată puterii de către psihosociologul american Kurt Lewin, 
după care puterea este exprimată prin forța maximă pe care A o poate exercita asupra lui B, supra 
rezistența maximă pe care B o poate opune lui A. O definiție relativ asemănătoare o regăsim şi la 
Max Weber, care percepe şi evaluează puterea în termeni probabilistici: puterea este probabilitatea 
ca o persoana, în cadrul unei relaţii sociale să-şi impună voința asupra acestei persoane. Tot în 
acelaşi context, Robert Dahl propune o definiție formală a puterii: puterea lui A asupra lui B este 
capacitatea lui A de a obține ca B să facă ceva ce n-ar fi făcut fără intenția lui A. Coroborată acestei 
ultime formulări asupra puterii, Lasswel considera puterea drept capacitatea individului sau a unui 
grup de indivizi de a modifica comportamentul altor indivizi sau grupuri în sensul dorit, prin 
manipulare, mediatizare şi influență. 

Din definițiile date, şi nu numai, rezultă că nota esențială a puterii se concretizează în 
capacitatea de a efectua ceva, fără să i se asocieze în chip necesar şi fatal facultatea de a afecta în 
vreun fel un obiect sau, cu atât mai puţin, o persoană. Puterea poate să relaționeze aceste două 
elemente: afecțiunea şi acțiunea, prin intermediul unor mijloace, mai mult şi mai puțin raționalizate 
şi legitimate. La aceste două elemente se mai adaugă şi un al treilea element, intenţia, între care se 
poate deduce cu uşurinţă că se instituie permanente relații de interdependenţă funcțională şi cauzală. 
În acest context „puterea de a face” se transformă în „puterea asupra...”, care în mod evident are o 
anumită intenționalitate şi substrat teleologic acțional. 

Din acest punct de vedere, Dennis Wrong sugerează o altă definiție dată puterii față de cea a lui 
Russel, şi în asociere totodată, aceea de a fi “capacitatea unor persoane de a produce efecte scontate 
şi prevăzute asupra celuilalt”, ceea ce semnifică sau întăreşte ideea că puterea produce efecte nu în 
mod arbitrar ci pe un suport teleologic bine instituit. 

Nu orice efect produs în şi prin interacțiune ţine de fenomenele puterii, şi nici orice intenție, 
ştiut fiind faptul că intenția nu este echivalentă cu o alegere deliberată, pe deplin conştientă. Se 
reduc din sfera de acțiune a puterii procesele de reglare socială informală, inerente jocului propriu- 


zis al interacțiunii şi care constă din efecte nescontate, ba chiar ignorate de către actorii sociali. Din 
perspectiva intenţiilor cele mai relevante puterii sunt cele de ordinul intenţiilor generale şi prin care 
se urmăreşte mai curând un tip de rezultat decât anumite rezultate. Spre exemplu, în formele 
politicii educaţionale se urmăreşte ca intenţie realizarea unui anumit ideal educaţional social, şi nu 
idealurile individuale. La fel şi în politică, opoziția are ca intenție preluarea puterii şi nu preluarea 
acesteia de către un anume individ. 

Puterea şi, mai ales executarea puterii, nu poate face distincție de o altă variabilă, şi anume de 
aşteptare — expectanță, adică de orizontul aşteptărilor ca urmare a exercitării puterii. În planul 
interacțiunilor şi acţiunilor sociale, comportamentul şi efectele produse de putere sunt dependente 
ŞI, de asemenea, aşteptări, adică de efectele scontate. Desigur, nu întotdeauna comportamentele 
răspund aşteptărilor factorilor decizionali. De aceea, puterea acționează şi pe baza regulilor 
reacțiilor anticipate, după cum afirma Carl Friedrich. Aceasta înseamnă că factorul politic — puterea 
trebuie să-şi ia dinainte “măsuri” împotriva consecinţelor negative pe care le-ar fi putut produce. 
Spre exemplu, o politică economică falimentară, terapia de şoc produce efecte cu impact negativ 
asupra populaţiei şi, ca atare, efectele trebuie anticipate şi contracarate de către putere. O asemenea 
putere, care intervine în asemenea condiţii, prin represiune şi constrângere este numită putere 
negativă sau coercitivă. Aceasta s-ar exprima prin faptul că o acţiune inițială a lui A, deci a puterii, 
îl face pe B (populaţia) să acţioneze într-un fel opus obiectivului vizat, ceea ce face pe A să adopte 
măsuri neadecvate şi contrare intenţiilor sale inițiale. Aşteptările sunt contrare şi din partea puterii şi 
a agenților sociali. În acest context puterea are sarcina să intermedieze acest raport dintre intenții, 
aşteptări şi efecte, pe fondul acțiunilor şi interacțiunilor sociale. 

Puterea surprinde din această perspectivă relațională şi acțională atât principalele structuri — 
subsisteme prin care se manifestă, cât şi funcțiile emergente acestor structuri. Unii sociologi 
apreciază că acest mod de analiză şi interpretare a puterii este cel mai adecvat şi benefic. Aceasta, 
întrucât permite puterii de a fi interpretată ca un atribut deţinut de actori sau grupuri de actori sociali 
în relaţie cu cei pe care îi conduce, deci ca un raport disjunctiv între conducători şi conduşi. În 
acelaşi timp, acest mod de analiză permite atât evidenţierea intensiunii cât mai mult pe cea a 
extensiunii, ştiind foarte bine cine şi pe cine conduce şi, mai ales, cu ce mijloace. Totodată, 
concepția relațională permite, aşa cum sugerează autorul amintit, dincolo de structurile formale, 
examinarea proceselor, adică a dinamicii presupuse de relaţiile de putere. 

Aşa cum sugerează autorul amintit, de o importanță capitală în examinarea relaţiilor de 
putere, este interacțiunea dintre indivizi în cadrul unei anumite organizaţii. Aceste relaţii pot fi 
analizate şi ele, la rândul lor, dintr-o dublă perspectivă: a câmpului extensiunii şi a câmpului 
intensiunii. Prin câmp se înţelege, în literatura de specialitate, sfera mai mult sau mai puţin vastă de 
activitate a lui B asupra căreia se exercită puterea lui A; astfel, puterea este deopotrivă relațională şi 
relativă la un câmp determinat. Cât priveşte intensiunea, prin ea se poate desemna şi delimita gradul 
de ascultare pe care A este în măsură să-l obțină de la B. Relaţiile de putere variază în mod 
semnificativ în funcție de aceste dimensiuni, în coroborare cu care putem evidenția relativitatea 
puterii. 

Tot dintr-o perspectivă relaționalistă şi praxiologică este analizata puterea şi în raport cu o altă 
variabilă dependentă, cum ar fi conflictul. Un caz concret şi destul de confuz a fost la noi implicarea 
puterii în acţiunile revendicative ale minerilor sau în cadrul fenomenului Pieţii Universităţii. Din 
perspectiva acestor raporturi, aşa cum am mai arătat, Max Weber defineşte puterea ca a fi orice 
şansă folosită pentru a-ți impune propria voinţă în cadrul unei relaţii sociale, chiar împotriva unor 
rezistenţe şi indiferenţe față de elementele pe care se bazează această şansă, puterea fiind pusă în 
situația de a învinge o eventuală rezistență. Aceasta nu înseamnă că trebuie să asociem puterea 
totdeauna unui conflict deschis, şi să afirmăm că puterea propune cu necesitate conflictul său este 
legitimată în exclusivitate de acest fenomen social. Există totuşi o legătură între putere şi conflict, 
uneori aceasta devenind un principal factor de schimbare a puterii. Forma clasică a acestei forme de 
conflict este revoluția şi lovitura de stat, când relaţiile de putere recurg prin convertirea acestora la 
forță şi acțiuni prin violenţă, devenind relații conflictuale. 

Într-o formă antagonică devin relaţiile de putere şi prin intermediul conflictului de interese, 
care pot degenera într-un conflict armat, implicând violenţa şi agresiunea, sau în cel mai fericit caz, 


coerciția. Din această perspectivă T. Parsons avea să definească puterea ca mijlocul generalizat a-l 
coerciţiei şi prin care în general se urmăreşte dominarea-supunerea. Asociata acestei idei Fr. Chazel 
defineşte puterea în “probabilitatea, pentru o anumită unitate socială A, de a obţine supunerea la 
propria sa strategie a unei unități sociale B (sau a unităţilor sociale B şi C etc.), prin reducerea 
formei unor acţiuni deschise (sau permise) acesteia din urmă, ca efect al unor sancţiuni situaționale 
negative, fie că sunt pur şi simplu invocate cu titlu de ameninţare, fie că fac obiectul unei aplicări 
efective“. Sancţiunile situaționale negative ar constitui, din acest punct de vedere criteriul central ce 
întemeiază specificitatea puterii şi care uneori legitimează folosirea forței, ceea ce nu înseamnă că 
puterea se reduce la folosirea forţei, chiar dacă forța este cel din urmă lucru la care trebuie să 
recurgă puterea. 

Dacă efectele produse de putere se asociază mai mult cu unele aspecte negative, uneori greu 
sau chiar imposibil de suportat, puterea trebuie să producă şi efecte pozitive, să exercite şi anumite 
sancțiuni pozitive în plan social şi individual. David Baldiwn interpretează această putere prin 
capacitatea care o are A în obținerea unor recompense efective sau promisiuni de recompensă din 
partea lui B. Mai simplu, capacitatea pe care o are puterea în a obține un nou sprijin electoral, 
susținere publică şi, evident, legitimitate. Un guvern schimbat, un parlament dizolvat, o putere 
contestată, nu poate fi asociată nici pe departe unei asemenea tip de putere şi cu asemenea sancțiuni 
pozitive. Aceste efecte trebuie să se resimtă în toate sferele de activitate, în mod deosebit în plan 
economic şi social şi, nu în ultimă instanță, în plan individual, calitatea vieţii şi nivelul de trai fiind 
indicatorii politici şi ai puterii cei mai relevanți sub aspect comparativ. 


1.4. PUTERE ȘI DOMINAȚIE 


Din analiza întreprinsă asupra raportului puterii sociale cu celelalte variabile analizate, prin 
prisma relaţiilor şi acțiunilor sociale s-a putut prefigura această caracteristică a puterii şi, implicit, 
acest raport dintre putere şi dominație. Pentru înțelegerea raportului amintit este necesar să 
decriptăm semantica conceptului de dominație care, în reprezentarea colectivă are mai mult valenţe 
de factură empirică decât de ordin epistemologic. Având o derivație etimologică latină — 
“dominatio” stăpânire şi dominație, dominarea şi, implicit, dominația devin un principal atribut şi 
scop al politicii şi puterii. Orice luptă şi rivalitate politică şi socială îşi au resursele în asemenea 
relații ale puterii care, în cea mai mare parte, sunt de dominare. Ne referim cu precădere la puterea 
politică şi tendinţele de monopolizare ale acesteia în raport cu domeniul economic, militar, cultural 
— ştiinţific, educaţional şi social, fenomen pe care politologii îl desemnează prin politocrație. 

Dominația nu apare în mod întâmplător ci este favorizată şi susținută de unele condiții 
prielnice manifestării sale, cum ar fi: 

a) o anumită structurare şi mod de organizare ale societăţii; 

b) o anumită situație privilegiată a unor membrii ai societăţii, în mod deosebit a elitelor şi 
clasei politice; 

c) inegalitatea socială şi tendinţa de sărăcie a cetăţenilor țării; 

d) distanţa socială faţă de putere; 

e) recunoaşterea şi legitimitatea puterii şi acţiunea acesteia în defavoarea indivizilor în plan 
economic şi social. 

În plan politic, dominaţia se resimte prin tendința de monopolizare a puterii politice şi a 
politicului, în general, față de celelalte subsisteme, precum şi prin atitudinile indiferentiste, de 
superioritate şi aroganță ale unor reprezentanţi ai puterii şi ai clasei politice, în general, față de 
celelalte categorii sociale. Clasa politică şi, mai ales, elita puterii devin dominatoare la toate 
nivelurile şi structurile politice, atât la cele executive şi legislative, cât şi la nivelul puterii 
judecătoreşti. Forma cea mai „pură” a dominaţiei este reprezentată de aşa-numita putere oligarhică 
şi de „falsele elite” care prin opulenţa manifestată şi consumul ostentativ sfidează celelalte categorii 
sociale. Puterea elitistă a devenit o realitate de necontestat în societatea românească prezentă 
manifestându-se în mod sfidător şi ignorant faţă de cei săraci, prin opulența şi viața mondenă a 
acestora, dublate de celelalte privilegii de care beneficiază în raport cu masa largă a populaţiei 
pauperizate. 


Chiar dacă se relevă mai mult în plan empiric, dominaţia are şi unele conotaţii semantice şi 
epistemologice. Sociologul care a studiat în profunzime mecanismele puterii, recunoscut ca un 
veritabil „sociolog al puterii”, este Max Weber. Depăşind concepția marxistă, care concepea 
dominaţia exclusiv prin prisma economicului şi socialului, sociologul amintit asociază acest concept 
altora, cum sunt cele de autoritate şi legitimitate, delimitând prin prisma acestei corelaţii 
următoarele tipologii de tip asociativ ale dominației: 

1. dominaţia legitim-tradiţională,; 

2.- dominaţia legitim-charismatică; 

3. dominaţia legitim-raţională. 

Weber a proiectat această schemă şi acest model al dominaţiei sub forma „tipurilor ideale” în 
cadrul organizării sociale, cu modalităţi de adaptare oricărui sistem social, regăsindu-se în mod 
diferențiat de la o formă de guvernământ la alta şi de la un regim politic la altul. Se ştie că 
regimurile totalitare s-au bazat mai mult pe dominația charismatică, predominând în mai mare 
măsură elementele psihologice — emoţionale decât cele raționale — logice, iar monarhia are la bază 
şi se fundamentează mai mult pe dominația tradițională şi în mai mică măsură pe celelalte două 
tipuri ale dominației expuse de Weber. 

În ceea ce priveşte dominaţia legitim — legală şi raţională, această formă a dominaţiei ar fi mai 
adecvată lumii moderne raționalizate, unde predominantă este administraţia birocratică, care pentru 
sociologul amintit, este tipul ideal al dominaţiei. Ea ar corespunde cel mai bine acestor structuri şi 
acestui mecanism, garantând avantajele acţiunii şi gestionarii resurselor puterii şi structurile 
acesteia. După Weber, formele de organizare birocratică sunt imposibil de imitat într-o societate 
modernă, tendinţa lumii moderne fiind spre un asemenea tip ideal. A nu se confunda însă birocraţia 
ca organizare şi structură, cu birocratismul, ca fenomen, exprimat prin excedentul aparatului 
funcţionăresc şi a unor efecte indezirabile rezultate ca urmare acestei supraîncărcări birocratice. În 
acelaşi timp, forma de organizare birocratică este o formă raţională pe când birocratismul este o 
formă organizaţională patologică, fiind denumită de unii biropatologie. Asemenea formă 
organizațională se regăseşte şi în aparatul politic şi administrativ, al structurilor de sinteză, unde 
avem de-a face atât cu o birocraţie mecanică de rutină cât şi cu una profesională — epistemică, 
superioară şi eficientă celei rutiniere. 

Dominante vor deveni aceste structuri şi sub raportul puterii, chiar dacă unii recunosc 
superioritatea unui alt tip de organizare, cea de tip corporatist, a corporațiilor în defavoarea puterii 
elitiste şi, cu atât mai mult, în defavoarea celei politice, problemă asupra căreia vom insista în altă 
secvență a acestui capitol. Aşa cum se poate deduce, Weber pledează pentru dominaţia legitimă 
legală, fiind denumită totodată dominație prin statute, de unde implicarea în structura socială a 
grupurilor de status, relativ similare cu grupurile corporatiste şi a dominării acestora, ceea ce diferă 
de societatea de status şi centrarea pe puterea politică a partidelor. Dominația legitimă şi, implicit, 
legitimitatea se întemeiază pe credința în valabilitatea unor reguli şi legi juridice, de unde şi 
caracterul de autoritate, dominație şi legitimitate legală. 

Ca atribut şi, mai ales, ca trăsătură a puterii, dominația se află în permanente raporturi cu 
puterea. O asemenea legătură nu trebuie abordată în mod reductivist sau într-o manieră substitutivă 
a puterii cu dominaţia şi, cu atât mai puţin, cu forţa. În ultimele decenii şi în ultimii ani, această 
problemă este tot mai viu disputată şi analizată. În acest sens au apărut lucrări de referință asupra 
acestui domeniu, cum ar fi lucrările lui Stewart Clegg: “Power, Rule and Domination” (Puterea, 
regula şi dominaţia, în 1974), “The Theory of Power and Organization” (Teoria puterii şi 
organizaţiei, 1979), iar de dată mai recentă lucrarea “Frameworks of Power (Cadrele puterii)”, la 
care adăugăm contribuţia binecunoscutului sociolog american, A.Toffler cu lucrarea citată deja şi cu 
altele pe care le vom cita pe parcursul analizei întreprinse. Mai relevantă sub aspectul analizei 
întreprinse asupra conceptului de putere considerăm a fi lucrarea devenită deja clasică a lui A. 
Toffler “Powershift”, unde autorul defineşte şi delimitează puterea printr-o expresie matematică de 
formă trinomică: puterea = forţa (violenţa) = bogaţia (averea, banii) = cunoaşterea (informaţia). 
După sociologul american, puterea dominatoare va fi aceea care va deţine informația, trinomul 
putându-se „simplifica” într-un binom, ca expresie a egalităţii dintre putere şi informaţie, ceea ce nu 
înseamnă altceva decât că cine deţine informaţia, deţine şi puterea. Aceasta nu înseamnă nici pe 


departe că celelalte elemente implicate în relaţie trebuie ignorate sau nevalorizate. Cine posedă 
informații, acela îşi fortifică puterea, susține Toffler, subliniind sub forma unui avertisment şi a unei 
precauţii că acele societăți care au înțeles acest aspect-mesaj au câştigat un puternic avans istoric. 
Tot el este cel care avertizează asupra unor noi centre de influență şi dominare, destrămarea 
bipolarităţii puterii politice şi militare a S.U.A. şi a fostei U.R.S.S., conturându-se noi centre 
mondiale de putere în funcţie de anumite coordonate geopolitice şi geostrategice specifice. Este tot 
mai clară tendinţa de rivalitate şi dominare a unor noi blocuri de putere cum ar fi: S.U.A., Europa 
Centrală şi de Vest, Japonia, iar în ultimul timp făcându-se tot mai resimţită China, ca o mare putere 
şi cu un evident potențial demografic, economic şi militar. Multe surprize sunt posibile din partea 
C.S.I. (Comunitatea Statelor Independente, a fostei U.R.S.S.), adică a Rusiei, ca urmare a modului 
în care va reacţiona în urma extinderii N.A.T.O. şi a afectării zonei de influență prin aderarea 
acestor state „satelit” desprinse de pe orbita puterii ruseşti. 

Acest raport dintre putere şi dominare este analizat în primul rând dintr-o perspectivă 
structuralist-funcționalistă. Sociologii care fac asemenea analiză asociază noțiunii de dominație, 
adică structurile prin care puterea se poate exercita sub raport relațional şi funcțional. Amintim în 
acest sens contribuțiile aduse de sociologii Stewart Clegg şi Anthony Giddens. După Clegg, acest 
raport este privit ca o „legătură crucială” între un fenomen structural, care este dominația şi puterea. 

Asemenea idei sunt regăsite şi în lucrările lui Max Weber, Simmel şi Wittgenstein, lucrări 
consacrate puterii şi dominaţiei. De la Wittgenstein, Clegg preia mai mult latura-dimensiunea 
epistemologică a conceptului de putere şi anumite reguli semantice în utilizarea acestui concept, iar 
de la Weber, noţiunile de Macht şi Herhschaft, prin ele desemnând puterea în sens restrâns (Macht) 
şi dominaţia propriu-zisă sau autoritatea înțeleasă drept capacitate de a comanda pe baza unei 
reguli. Weber chiar vorbeşte de o „sociologie a dominaţiei”, delimitând în mod corelativ mai multe 
tipuri de dominație şi autoritate (tradițională, charismatică şi legată rațional) şi o anumită structură 
formală a acesteia. La urma urmei, afirma Weber, dominaţia ar însemna întemeierea capacității de a 
comanda, pe un principiu esenţial, şi circumscrierea în consecință a domeniului său de exercitare. 
Asemenea influenţe i-au permis lui Clegg să delimiteze trei niveluri ale structurii de putere: 

- primul nivel, cel al „structurii de suprafaţă” îi corespunde „puterea” propriu-zisă, care se 
traduce în şi prin „schimburi”; 

- la cel de-al doilea nivel, cel al „structurii de adâncime” — se găsesc regulile ce servesc la 
definirea tipurilor de „raționalitate”; 

- cel de-al treilea nivel, cel fundamental-al „dominaţiei” este desemnat prin noţiunea 
cuprinzătoare de „formă de viață” (termen preluat de la Wittgenstein) şi îi corespunde „dominaţia”, 
reflectată îndeosebi în „activitatea economică”. După autorul citat, ultim nivel (dominația) îl 
determină pe cel de-al doilea (regulile-sistemul normativ) care, la rândul său, îl comandă pe primul 
(puterea propriu-zisă). Cu alte cuvinte, dominaţia se exprimă cu ajutorul unor structuri nivelare, pe 
fondul unor raporturi inter şi intranivelare, cât şi prin anumite reguli ce circumscriu executarea 
puterii. Chiar dacă prezintă unele limite de fond, congiguraţia prezentată de Clegg prezintă interes 
din punct de vedere metodologic. O primă limită semnalată ar fi aceea că autorul prezintă raportul 
dominaţie-putere ca a fi un raport de determinare şi dependență cauzală: primele două niveluri ale 
puterii şi regulilor sunt plasate sub stricta dependenţă a dominației, aceasta fiind concepută ca nivel 
structural ultim, iar relaţia dintre dominație şi putere este interpretată şi prezentată ca o relație cu 
sens unic, ce traversează prin medierea regulilor (normelor), dreptului de a comanda, pentru unii, iar 
pentru alții prin datoria de a se supune. Clegg nu ţine seama de relaţia inversă, cea de la putere la 
dominație, procedând ca şi cum exercitarea puterii nu ar avea nici un efect asupra dominaţiei. Cu 
alte cuvinte, pune un mai mare accent pe structurile de putere, decât pe funcțiile acesteia, tinzând 
spre o unificare structurală — acordul şi resursele puterii aflându-se în structuri, acestea fiind 
omnipotente şi omniprezente în cele mai diverse forme de viaţă, ca atare şi dominaţia. Clegg 
greşeşte şi atunci când reduce regulile la un anumit mod de dominare, neglijând astfel intervenția 
activă a oamenilor în elaborarea lor. Regulile sau dreptul au o emergență socială şi nu una 
suprasocială sau asocială. Normele şi regulile stabilesc validitatea unui model sau altuia de 
dominație, şi nu determină vreo structură de dominare. Astfel, Clegg, prin concepția sa sincretică 
despre dominație şi putere devine prizonierul schemei sale structuraliste, ajungând contrar 


intenţiilor sale, să neglijeze puterea ca acțiune. Structura devine un tot factum iar dominaţia are un 
atribut şi funcție hegemonică, dominând în raport cu puterea, ceea ce de fapt este cu totul invers, 
puterea şi tipurile puterii constituindu-se drept potenţial al dominației: ca putere economică, în plan 
economic; ca putere militară, în plan militar; ca putere politică, în plan politic. Tendinţele apriorice 
şi exclusiviste ale dominației în raport cu puterea şi conținutul acesteia ni se par inadecvate 
realității, iar raportul unilateral şi de determinare unilaterală, ca a fi lipsit de relevanță logică. 

Acest mod de interpretare prioritară a structurii în raport cu funcția îl regăsim şi în lucrările lui 
A. Giddens. Amintim în acest sens o lucrare de referință: “The Class Structure of the Advanced 
Societies” (Structura de clasă în societățile avansate), şi prin care autorul citat urmăreşte în primul 
rând să dea un răspuns plauzibil unei întrebări centrale analizei sociologice cu o sferă mai largă de 
cuprindere: Cum se poate (pot) concepe legătura (legăturile) dintre acţiunea umană şi structura 
socială ? De asemenea, acest sociolog este preocupat şi de analiza concomitentă a nivelului acţiunii 
şi nivelului structurii, precum şi raportul dintre acestea. 

Revenind la raportul analizat - cel dintre putere şi dominație — şi care-l are ca autor principal 
pe S. Clegg, menţionăm că acest raport nu trebuie privit într-o manieră unilaterală, unidirecțională 
ŞI, cu atât mai puțin, exclusivistă. Mai mult sau mai puțin conştient, autorul citat realizează acest 
aspect, afirmând că „puterea este generată în reproducția structurilor de dominație şi de către 
acestea”, fiind deci întemeiată pe distribuția asimetrică de resurse, inerente structurilor de 
dominație. În același timp admite faptul că şi puterea are un caracter generator, adică poate participa 
la formarea unor noi structuri de dominare. În acest sens Clegg emite şi dezvoltă tema circuitelor de 
putere, în care este analizat acest raport putere — dominație, aşa cum am arătat deja, pe fondul 
primordialității dominaţiei în raport cu puterea. 

Desigur, această analiză şi valoare nu trebuie realizate pe fondul acestui raport determinist. 
Analiza sociologică trebuie să contribuie în mai mare măsură la evidenţierea contrastului dintre 
caracterul posibil al structurilor de dominare (totul e în schimbare-devenire) şi permanenţa puterii, 
care nu poate lipsi din nici o societate, chiar dacă puterea se manifestă prin diverse forme şi 
conţinuturi. În raport cu Clegg, Giddens îi atribuie puterii un caracter generator, într-o dublă 
ipostază funcțională: „de a face” şi „de a desface” modurile de dominare. Acest raport nu este nici 
pe departe unilateral şi exclusivist, aceste caracteristici fiind determinate mai mult în scopul 
susținerii perenității structurilor ce menţin dominația, care, în ultimă instanţă sunt semnalate de un 
anumit tip de putere şi nu invers: o ţară cu un potențial economic devine sau poate deveni putere ce- 
şi exercită influenţa şi dominaţia în raport cu alte țări slab dezvoltate economic, cu alte cuvinte 
economicul configurează şi structurează totodată puterea şi potenţialul acesteia. 

Exemplu dat este mai convingător decât orice argumentaţie teoretică, de aceea nu mai insistăm 
asupra acestui raport. Menţionăm doar faptul că un asemenea raport (mai ales în concepția lui 
Clegg) nu surprindea întreaga arhitectonică conceptuală despre putere, aceasta fiind limitată mai 
mult la dimensiunile sale macrosistemice şi macrosocietale şi nu la formele sale exercitate în arii şi 
spaţii sociale mai restrânse, unde puterea, autoritatea şi influenţa, ca atribute şi resurse ale puterii, 
nu sunt direct asociabile noțiunii de dominație şi dominare, şi care în manifestările lor particulare 
sunt proprii domeniilor economice, sociale, politice, având ca principale instrumente de exercitare 
instituţiile statului. Într-un stat de drept se discută mai mult despre putere — separaţia puterilor şi mai 
puțin despre dominarea unor structuri politice, ca forme ale puterii în raport cu altele, sau într-un 
stat democratic şi într-o societate democratică sunt excluse exclusivismul şi anumite tendinţe de 
dominare în planul puterilor. 

Trebuie să recunoaştem însă că anumite tendinţe monopolizatoare şi hegemonice ale unor 
forme ale puterii, în primul rând dominarea politicului în raport cu celelalte forme, există şi la noi şi 
în alte societăți cu o mai bogată experiență democratică. Decizia politică unilaterală şi din partea 
unui grup restrâns al puterii politice agravează principiile democraţiei într-un stat de drept şi într-o 
societate democratică. Totodată, există şi se menţin structuri statale care permit impunerea statului 
ca principală putere şi forță, ceea ce evident are impact negativ în planul democrației. Mai mult, 
unele structuri ale puterii politice, juridice şi administrativ teritoriale — ale autorităţilor locale, prin 
deținerea monopolului puterii în plan teritorial, contribuie tot mai mult la dezordinea, haosul, într- 
un cuvânt la anomia socială existentă în societate. 


Din cele prezentate, rezultă că dominația este o relaţie socială, asimetrică, potențială sau reală, 
conştientă sau inconştientă, voluntară sau involuntară, informală sau formală, între cel puțin două 
unități: persoane, grupuri, societăți şi culturi. Ca relație socială, dominația devine o relaţie de 
putere. Ea este interpretată de către unii autori chiar printr-o presiune „intenționată sau nu, ce poate 
fi reperată în acțiune asupra unui actor social angajat într-o relaţie socială” (vezi lucrarea lui 
Philippe Braud intitulată “Tratat de ştiinţe politice”, vol.1). 

Nu subscriem întru-totul acestui punct de vedere întrucât nu întotdeauna prin dominație este 
desemnată o anumită presiune, constrângere, ci ca relaţie socială, dominaţia poate fi şi recunoscută 
mai ales atunci când este conştientizată puterea altuia asupra ta şi a dependenţei tale față de altul. 
Este suficient să exemplificăm raportul părinte — copil, profesor — elev sau chiar relația dintre lideri 
şi subalterni care nu este exclusiv de dominație, chiar dacă o putem evalua ca relație de putere. De 
aici se desprinde concluzia că între putere şi dominație se instituie anumite raporturi, dar nici pe 
departe aceste două noţiuni nu trebuie percepute şi evaluate într-un mod substitutiv şi, cu atât mai 
puţin, de identitate: puterea există de cele mai multe ori prin dominație, cel puternic de regulă 
domină, dar nu întotdeauna se instituie ca putere în scop dominator, coercitiv sau, mai grav, terorist, 
chiar dacă uneori asemenea manifestări sunt regăsite la cei puternici în raport cu cei mai slabi, 
teroarea fiind înlocuită şi camuflată prin şantaj, diversiune, manipulare şi, în cele din urmă, prin 
dominare. Politica internă şi, mai ales, cea internaţională, cunoaşte suficiente exemple din acest 
punct de vedere unde centrul de putere — „urbi” — se manifestă prin dominație față de periferie — 
„orbi”, după cum este evidenţiat acest raport prin aşa numita teorie sociologică a dependenţei care îl 
are ca autor pe sociologul american I. Walleistein, teorie asupra căreia noi am insistat într-o altă 
lucrare, „Sociologie şi societate”, într-un capitol în care am analizat problematica schimbării 
sociale, şi asupra căreia nu vom mai insista în această secvenţă a lucrării. 


1.5. DISTANȚA FAŢĂ DE PUTERE 


Raportul putere — dominație permite abordarea şi evaluarea puterii printr-un indicator şi prin 
indici conecşi acestuia, cel ce face referință la distanța faţă de putere. Prin acest concept se 
evidențiază faptul că în plan social şi, mai ales, organizațional, indivizii sunt raportați-distribuiți față 
de putere printr-o aşa numită distanță socială. Această dimensiune este asociată cu modalitățile prin 
care societatea — structurile acesteia, implicit cele ale puterii - acţionează asupra individului din 
punct de vedere sociologic, punând pe prim plan diferenţele de bogăţie şi putere pe care indivizii le 
moştenesc la naştere. Conceptul şi metodologia de operaţionalizare îi aparţine olandezului Geert 
Hofstede, aparținând mai degrabă managementului comparat (management ce se ocupă cu studiul 
fenomenelor de management pe o bază multinațională şi care este axat asupra detectării, 
identificării, clasificării, măsurării şi interpretării similarităţilor şi deosebirilor privitoare la elemente 
cum ar fi procesele, conceptele şi tehnicile de management) decât sociologiei politice şi/sau 
politologiei. 

Centralizând datele investigaţiilor şi studiind corelațiile ce fac referință la asemenea 
problematică, Hofstede ajunge la concluzia că distanţa faţă de putere este direct proporțională cu 
gradul de mărime a unei ţări şi invers proporțională cu gradul de bogăţie al acesteia. Plecând de la 
aceste consideraţii şi de la faptul că studiul efectuat arată un indice de puncte, putem concluziona că 
România se încadrează în categoria țărilor cu distanță mare faţă de putere. Indici apropiați țării 
noastre sub acest aspect al distanţei sociale față de putere prezintă o serie de ţări latino-americane 
cum ar fi: Guatemala, Panama, Mexic, Venezuela. 

În continuare vom reda prin cele două tabele criteriile de apreciere ale distanței faţă de putere 
în funcție de normele generale de convieţuire, educaţie în familie, şcoală şi atitudinea faţă de muncă 
şi criteriile de apreciere ale distanţei față de putere în funcție de normele politice şi ideologice. 


TABELUL 1.1. 


Nr | Distanţa mică faţă de putere IDm | Distanţa mare faţă de putere IDM 
crt 
1 Inegalitățile dintre oameni sunt | 2,1 | Inegalitățile dintre oameni sunt | 3,9 
minimizate acceptate şi chiar dorite 
2 | Interdependenţe între cei ce 1,9 | Cei fără putere sunt dependenți | 3,1 
dețin grade diferite ale puterii de cei puternici 
3 | Părinţii îşi tratează copiii ca 1,1 | Părinţii aşteaptă supunere totală | 3,9 
fiind egali din partea copiilor 
4 | Copiii îşi tratează părinții ca 1,1 Copiii îşi tratează părinții cu 3,9 
fiind egali mult respect 
5 | Profesorii stimulează inițiativa 1,3 | Profesorii au toată inițiativa în 3,7 
elevilor clasă 
6 | Profesorii sunt experți ce 1,3 | Profesorii sunt „guru” ce 3,7 
transferă adevăruri impersonale transferă dorințe personale 
7 | Studenții tratează profesorii ca 1,1 Studenții tratează profesorii cu 3,9 
egali mult respect 
8 Persoanele mai educate 2,0 Atât persoanele educate cât şi 3,0 
promovează nivele de autoritate cele mai puţin educate 
mai reduse decât cele cu promovează autoritatea 
educaţie inferioară 
9 | Ierarhia din organizații 1,7 | Ierarhia din organizații 3,3 
reprezintă inegalitatea formală a reprezintă inegalitatea existentă 
rolurilor la diferite niveluri 
10 | Sistemele de conducere sunt 1,1 Sistemele de conducere sunt 3,9 
descentralizate centralizate 
11 | diferențe reduse de salarizare pe | 3,1 | Diferențe mari de salarizare pe 1,9 
treptele ierarhice treptele ierarhice 
12 | Subordonaţii se aşteaptă să fie 1,7 | Subordonaţii se aşteaptă să li se | 3,3 
consultați spună ce au de făcut 
13 | Şeful ideal este un tip democrat | 3,0 | Şeful ideal trebuie să fie un tip 2,0 
autocrat sau un tip paternalist 
14 | Privilegiile şi statutul social sunt | 1,7 | Privilegiile şi statutul social sunt | 2,3 
acceptate cu rezerve acceptate şi dorite 
TOTAL: 24,2 | TOTAL: 45,8 
TABELUL Nr.1.2. 
Nr | Distanţa mică faţă de putere IDm | Distanţa mare faţă de putere IDM 
crt 
1 | Cel ce deține puterea este 2,1 | Cel ce deține puterea este bun şi | 2,9 
apreciat după faptele lui drept 
2 Aptitudinile, sănătatea şi statutul | 1,7 Aptitudinile, sănătatea şi statutul | 3,3 
social nu sunt condiții necesare social sunt condiții necesare şi 
şi suficiente suficiente 
3 | Clasa mijlocie este numeroasă 0 Clasa mijlocie este redusă ca 5,3 
număr 
4 | Indivizii au drepturi egale 1,7 | Cei puternici se bucură de 3,3 
privilegii 
5 | Cei ce dețin puterea arată mai 1,0 | Cei ce dețin puterea încearcă să | 4,0 
puţină putere decât au impresioneze cât mai mult 


posibil 
5 | Puterea este bazată pe poziția 2,1 | Puterea este bazată pe familie, 2,9 
formală, experiență şi abilitate prieteni, charismă şi abilitate în 
utilizarea forței 
6 Calea de schimbare a sistemului | 2,1 Calea de schimbare a sistemului | 2,9 
politic o constituie schimbarea politic o constituie schimbarea 
regulilor (evoluție) conducătorilor (revoluție) 
7 | Utilizarea violenţei în disputele | 0,7 | Conflictele politice interne 4,3 
politice interne este rară degenerează deseori în violenţă 
8 | Guvernare pluralistă, bazată pe 1,7 | Guvernare autocrată şi oligarhie | 3,3 
voturile majorităţii bazată pe cooperare 
9 | Spectrul politic arată un centru 0,3 | Spectrul politic arată un centru 4,7 
puternic şi extreme slabe slab şi extreme puternice 
10 | Diferențe reduse între veniturile | 2,3 | Diferențe mari între veniturile 3:7 
membrilor societății membrilor societății 
11 | Religia şi sistemele filosofice 2,3 | Religia şi sistemele filosofice 2,7 
generează egalitate generează stratificare 
12 | Ideologiile diferite sunt 0,7 | Ideologiile diferite generează 2,0 
acceptate conflicte 
13 | Teoriile manageriale de bază 1,7 | Teoriile manageriale de bază 4,3 
sunt centrate pe rolul angajaților sunt centrate pe rolul 
managerilor 
TOTAL: 20,4 | TOTAL: 49,6 
TOTAL INDICE IDm: 44,6 | TOTAL INDICE IDm: 95,4 


Să analizăm succint aceşti indici. La nivelul primului grupaj al indicilor distanţei față de putere 
se observă că distanța mică față de putere este favorizată în mai mare măsură de: 

1) diferenţele de salarizare reduse - 3,1; 

2) stilul de conducere democratică a şefului - 3,0 ; 

3) minimalizarea inegalităților dintre oameni - 2,1; 

4) nivelul educaţiei şi autorităţii etc. - 2,0. 

Aceşti indici, împreună cu ceilalți neanalizați întrunesc un punctaj de 24,2 ceea ce este 
insuficient pentru a evalua o distanță optimă de putere. Acest optim este dominat de inegalitățile 
dintre oameni (3,9), tutelarea copiilor de către părinte (3,9), respectul deosebit al copiilor față de 
părinte şi al studenților față de profesor (3,9), centralizarea sistemelor de conducere (3,9) etc. 

În ceea ce priveşte cel de-al doilea grupaj al itemilor prin care evaluăm aprecierea distanței faţă de 
putere (funcție de itemul normelor politice şi ideologice), distanța mică este favorizată de: 

1) diferenţele reduse între veniturile membrilor societăţii - 2,3; 

2) religia şi sistemele filosofice - 2,3; 

3) teoriile manageriale centrate pe rolul managerilor - 1,7; 

4) guvernarea pluralistă etc. - 1,7. 
În raport cu distanţa mică faţă de putere, distanța mare este favorizată în principal de: 

1) clasa mijlocie redusă — 5; 

2) configurația spectrului politic - 4,7; 
3) teoriile manageriale şi centrarea lor pe rolul managerilor - 4,3; 
4) conflictele politice interne etc. - 4,3. 

Indicele de 95,4, aşa cum am anticipat, situează România în rândul ţărilor cu distanţă mare față 
de putere. Ceea ce conduce spre o asemenea apreciere este cauzat atât de factori obiectivi cât mai 
ales de cei subiectivi, de natură tradițională. Printre cei obiectivi semnalăm tendința evidentă de 
polarizare socială (superbogaţi şi săraci) şi inexistenţa unei clase sociale de mijloc, precum şi de 
tendința excesivă a multor indivizi spre putere-autoritate, am putea spune fără să greşim că românii 
au un acut instinct al puterii şi dominării, exprimat printr-un ridicat grad de egoism şi individualism. 
Cu cât tendinţele individualiste sunt mai evidente cu atât distanța socială față de putere este mai 


mică şi invers, cu cât tendinţele individuale sunt mai puțin resimțite, cu atât distanţa socială față de 
putere tinde să fie mai mică. 

În acelaşi timp, compararea celor 14 „paralele” conduce la concluzia că gradul de 
democratizare este mai „mare” în cazul situării la distanțe mici a celor guvernaţi față de putere şi 
mai „mică” (restrânsă) în cazul când distanța acestora față de putere este mare. Analistul poate 
descoperi prin asemenea nivele distanţa puterii față de cei guvernaţi, ceea ce justifică concluzia 
inversă: distanţa mare a puterii faţă de cei conduşi indică un grad scăzut al vieții democratice, iar 
distanța mai mică un indice mai mare al democraţiei. 

Distanţa față de putere, cu precădere față de cea socială şi implicit inegalitatea socială pot fi 
evaluate şi din perspectivă clasială, prin cele trei clase socio-ecologice ale lumii, după cum rezultă 
din datele prezentate în volumul „The State of the World 1991”, de Lester R. Brown ș.a., redate de 
noi în sinteză în următorul tabel: 


Cele trei clase socio-ecologice ale lumii 


Supraconsumatori 

1,1 miliarde 

Peste 7.500 dolari pe locuitor 
(maşini, carne, bunuri de 
consum perisabile) 


Clasele producătoare 

3,3 miliarde 

Între 700 şi 1.700 dolari pe 
locuitor (un trai lejer) 


Marginalizați 

1,1 miliarde 

sub 700 dolari pe locuitor 
(sărăcie totală) 


Se deplasează cu maşina şi cu 
avionul 


Au un regim alimentar cu 
foarte multe grăsimi, calorii şi 
pe bază de carne 


Se deplasează cu bicicleta şi 
cu transportul în comun de 
suprafață 

Au regimuri alimentare 
sănătoase de cereale, legume 
ŞI ceva carne 


Se deplasează pe jos sau pe 
măgari 


Au regimuri alimentare 
inadecvate din punct de vedere 
nutritiv 


Beau apă îmbuteliată şi 
băuturi răcoritoare 
Folosesc produse de unică 
folosinţă şi fac gunoi într-o 
cantitate considerabilă 


Beau apă potabilă plus ceva 
ceai şi cafea 

Folosesc produse neambalate 
şi le reciclează pe cele folosite 


Beau apă contaminată 


Utilizează biomasa regiunilor 
lor şi elimină un volum 
neglijabil de reziduuri 


Trăiesc în locuinţe spațioase, 
situate într-un climat curat, 
locuite de câte o singură 
familie 


Păstrează garderobe luxoase 


Trăiesc în locuinţe modeste, 
ventilate natural, laolaltă cu 
alte familii numeroase 


Poartă haine funcționale 


1.6. PUTEREA CORPORATISTĂ 


Trăiesc în adăposturi 
rudimentare sau sub cerul 
liber; de obicei nu le este 
garantat nici un drept de 
proprietate 

Poartă haine de mâna a doua 
sau haine vechi 


Încheiem această problematică a puterii sociale, analizată şi evaluată prin intermediul 
paradigmei sociologice şi prin această formă a puterii care este puterea corporatistă, cu menţiunea 
că asupra acestui tip de putere vom reveni într-un alt capitol al cărții. Ea devine astfel una dintre 
problemele sociologice de viitor prin care va fi analizată puterea. Viitorul nu prea îndepărtat va 
converti, credem, puterea politică într-o putere socială de tip corporatist, adică într-o putere 
corporatistă. Prin crearea unor asemenea organizații de tip corporatist şi a dezvoltării clasei de 
mijloc, puterea corporatistă va deveni o reală putere socială, preluând rolul puterii elitelor şi, mai 
ales, a puterii oligarhice care deţin puterea în cele mai multe state ale lumii, implicit în România. 
Desemnăm prin puterea oligarhică şi elitistă, grupul restrâns de persoane care realizează conducerea 
unor organizații, comunități sau societăţi ca întreg prin intermediul puterii, autorității şi influenței de 
care dispun respectivul grup şi, mai ales, fiecare individ în parte. O formă a oligarhiei este cea de tip 


financiar când, băncile prin mecanismul financiar influențează politica unei ţări sau grup de ţări şi 
uneori chiar întregul mapamond. 

Revenind la puterea corporatistă, vom afirma că prin aceasta evidențiem în primul rând 
puterea unor organizaţii de acest gen cum sunt corporaţiile. După cum se ştie, aceste forme nu sunt 
de dată recentă, ele cunoscând alte forme de exprimare complexe. Germenii unui asemenea proces 
corporatist, să nu-l numim de mondializare, îl regăsim în gândirea sociologică de inspiraţie catolică 
(catolicismul fiind adeptul monopolizării şi mondializării, având o asemenea vocație expansivă), 
fiind teoretizat inițial de unii reprezentanți ai socialismului utopic francez, în speță de Saint Simon 
şi Charles Fourier, apoi de sociologul E. Durkheim, iar la noi de M. Manoilescu, căpătând o formă 
expresă prin binecunoscutul experiment social al falansterelor. În fond aceste corporaţii sunt 
organizaţii profesionale sau, cum le denumea Manoilescu, forme sociale în care clasele sociale vor 
fi înlocuite de grupuri sociale funcționale (corporaţii) în cadrul unui stat în conformitate cu ale cărui 
principii corporaţiile vor să înlocuiască atât principiul liberei concurențe, a agenţilor sociali şi 
economici cât şi sistemul democratic parlamentar, suprimând, pe cât posibil, drepturile individuale 
cu cele funcționale. 

Chiar dacă corporatismul este specific societăților şi organizaţiilor mai puternic dezvoltate sub 
raport economic şi, mai ales, industrial, ele se vor extinde şi în țările mai slab dezvoltate prin acest 
proces al mondializării şi prin intermediul companiilor şi „firmelor multinaționale” (FMN), în 
scopul evident al formării unei economii mondiale. Forma modernizată a corporatismului este 
reprezentat de aceste „tendinţe de mondializare liberală” sau „corporate globalization” în expresia 
americană pe care noi am numi-o în mod adecvat intenţiilor noastre analitice „globatocrație”, şi care 
ar consta în mondializarea marilor organizații economice în asemenea firme multinaționale care au 
cel puțin o filială în afara țării sale de origine. Un asemenea fenomen a devenit o realitate în 
prezent, conform statisticilor CNUECD (Conferinţa Naţiunilor Unite Pentru Comerţ şi Dezvoltare) 
în anul 1999 existau mai mult de 63000 FMN fatță de numai 7000 în anul 1960 sau 40000 la 
mijlocul anilor '90. Aceste firme au apărut mai întâi în industria minelor, a petrolului şi în industria 
manufacturieră (electronică, informatică, automobile, chimie şi farmacie). Fenomenul s-a extins de 
la jumătatea anului 1980 şi la alte activități, în special în servicii, bănci, asigurări, infrastructură 
etc., astfel că în prezent aceste firme şi companii multinaționale produc aproape 25 % din PIB-ul 
mondial din care 10 % prin filialele din străinătate, reprezentând aproape două treimi din comerțul 
mondial. Un exemplu concludent îl reprezintă recenta privatizare a Combinatului „Sidex” Galaţi 
care a devenit o firmă locală subordonată unei astfel de forme de mondializare printr-un asemenea 
fenomen. Sediul firmei ce gestionează o asemenea ramură industrială este la Londra, iar filialele în 
mai multe țări euroasiatice: India, România ş.a. 

Astăzi se vorbeşte tot mai mult, cel puțin din perspectivă teoretică, despre un aşa-zis 
neocorporatism, care vizează reglementarea ordinii publice între stat, partid şi sindicate. Ideea este 
preluată de la aşa-numitul „regim de la Vichy”, care pretindea abolirea luptei de clasă în beneficiul 
sistemelor de corporare sectorială şi care apără interesele şi drepturile profesionale ale indivizilor şi 
grupurilor de indivizi reuniți în asemenea organizații corporatiste. Cu alte cuvinte aceste organizații 
nu sunt reductibile la grupurile care apără poziţiile de monopol şi chiar puterea de monopol. În 
acelaşi timp, acțiunile acestor coaliții profesionale nu pot fi disociate de mecanismele de control 
socio-politice, ele aparținând mai mult intereselor şi identităților colective (Segrestin) şi nu celor 
individuale cum se întâmplă mai ales în marile corporații americane, spre deosebire de cele 
Japoneze în care primează principiul colectivist. 

Asemenea mari grupări sociale funcționale — „corporate globalization” se vor constitui într-o 
contraputere față de sistemul politic şi puterea politică şi, mai ales, față de puterea militară, chiar 
dacă ele apar şi se dezvoltă în paralel şi în statele în care apare şi consolidează o asemenea putere 
duală: economică şi militară. Aceste structuri se impun mai mult prin autoritate şi profesionalism şi 
nu exclusiv prin interese, diversiune si teroare. Această formă a puterii nu exclude pe deplin 
politicul, întrucât asemenea centre de putere militară şi, implicit, economică vor exista atâta timp 
cât amenințările, concurența neloială, sabotajul şi spionajul şi, mai ales, revendicările în plan 
național şi teritorial vor exista. Totuşi lumea va evolua spre depolitizare şi demilitarizare, iar armele 
viitorului se vor baza mai mult pe ştiinţa demilitarizată, pe competenţă şi nu exclusiv pe forță, cum 


se întâmplă în prezent. O asemenea putere mondială va fi reprezentată în primul rând prin aşa- 
numita putere informatică, iar războiul purtat între puteri va fi războiul informatic, care a trecut din 
plan SF în cel real. Se vorbeşte astăzi tot mai mult despre aşa-numiţii viruşi politici şi care au drept 
scop destabilizarea marilor puteri şi, implicit, a reprezentanţilor acestora prin intermediul 
tehnologiei informaţionale. Unul dintre aceşti viruşi capătă o denumire simbolică, „Împuşcă-l pe 
Bush” şi care are un impact simbolistic şi psihologic deosebit. 

O asemenea putere ce va substitui forţa şi mai ales puterea politică este, aşa cum am anticipat, 
puterea corporatistă, în raport cu care viitoarea societate va fi bazată pe autoritate, competenţă şi, în 
primul rând, pe informație astfel că societatea umană va deveni o societate şi informatizată şi 
internaționalizată — globalizată. Pe acest fond al interdependenţelor dintre informaţie — internet şi 
globalizare Derrick de Kerckhove avea să afirme că “Globalizarea este înainte de toate, un uriaş 
fenomen de psihologie socială, la care contribuie în mod determinant conectivitatea, garantată de 
dezvoltarea comunicaţiilor în general şi a internetului în particular”. Din perspectiva analizei acestui 
raport şi a acestor interdependenţe putem afirma că astăzi şi mai ales în viitor informaţia va deveni 
cel mai puternic şi dominant capital al puterii şi totodată un mijloc şi instrument ce va permite şi 
facilita acest proces al globalizării, putându-se vorbi din acest punct de vedere chiar despre o 
“globatocraţie”, “informatocrație” şi implicit despre o “internetocraţie”. Astfel informaţia şi 
mijloacele de comunicare ale acesteia sunt aservite politicului atât la scară planetară cât şi în plan 
național mai ales în cadrul campaniilor electorale şi a manipulării maselor. Desigur acest mijloc şi 
instrument care este internetul îndeplineşte mult mai multe funcții: ca sursă de comunicare, de 
informare, ca afacere şi ca mijloc de influențare şi manipulare, astfel că fără un asemenea 
instrument viaţa social-politică şi financiar-bancară devine de neconceput. Internetul şi informaţia 
devin modalități existenţiale, ajungându-se în acest mod chiar la o ontologizare prin crearea unor 
aşa numite spaţii virtuale şi prin intermediul cărora are loc un proces de fuzionare între spaţiu şi 
timp, diminuându-se tot mai mult atributele şi calitățile acestora. În acest mod şi prin intermediul 
unui asemenea instrument mediatic vom avea o societate care-şi va forma structurile şi 
mecanismele sale funcționale mai mult pe gândire şi inteligență artificială şi cu ajutorul nemijlocit 
al informației şi informaticii, schimbându-se astfel radical formele de organizare ale societății şi 
implicit structurile acesteia. Va fi o societate care va implica în mai mare măsură gândirea şi 
inteligența umană în scopul supraviețuirii, şi nu exclusiv şantajul, diversiunea, dominarea şi 
teroarea, cum se întâmplă în prezent. În ultimă instanță, puterea informaticii va substitui puterea 
ideologică, sindromul corporatist fiind generalizat în lumea contemporană şi mai ales în cea 
viitoare, o lume sperăm din ce în ce mai depolitizată şi demilitarizată, o lume — aşa cum o prognoza 
profetic Maulraux — bazată pe religiozitate şi afectivitate şi nu exclusiv de raționalitate şi 
pragmatism. 

Problematica corporatismului şi a puterii corporatiste prezintă mai mult interes şi din alte 
perspective analitice, una dintre acestea fiind cea de natură ocultă şi ezoterică considerându-se din 
acest punct de vedere că aceste structuri ale puterii sunt cele care domină puterea mondială, însăşi 
puterea având un caracter corporatist. Nu vom intra în detalii asupra acestei problematici, există 
suficientă literatură de specialitate care poate completa o asemenea ipoteză teoretică şi față de care 
noi înşine nu subscriem întru-totul, chiar dacă unele exemple şi realități par a fi concludente din 
acest punct de vedere. 

Nu în ultimă instanță puterea socială poate fi analizată în raport cu politica prin intermediul 
aşa-numitor politici de solidaritate. În conformitate cu Dicţionarul de sociologie (Larousse) aceste 
politici pot fi definite ca ansamblu al acțiunilor publice, care exprimă şi structurează solidaritatea 
socială, înțeleasă ca desemnare a stării prin care membrii unei societăți au obligații unii față de 
ceilalți. Politicile de solidaritate sau politica interdependenţelor efective (după cum mai sunt 
denumite) şi care depind de stat şi de diferitele segmente sociale, nu s-au putut constitui decât după 
ce solidaritățile „limitate” (familiale, religioase, corporatiste) au fost disociate prin industrializare şi 
urbanizare, ca procese macrosociale care au implicat la rândul lor o redimensionare şi restructurare 
semantică asupra societății. Din această perspectivă societate este percepută nu ca un agregat 
mecanic de indivizi — sub raport mecanicist şi organicist - , ci ca o entitate solidară sau ca un „tot 
funcțional în vederea unor scopuri” şi ca „totalitate de relaţiuni individuale obiectivate şi 


concretizate în instituţiuni” (P. Andrei), deci mai mult dintr-o perspectivă structuralist — 
funcționalistă şi sistemică, decât una individualistă şi mecanicistă. Emergenţa şi ascendenţa unei 
asemenea politici o găsim la E. Durkhein şi L. Bourgeois. Primul introduce noţiunea de solidaritate 
socială organică (opusă celei de solidaritate mecanică), şi pune un mai mare accent pe puterea 
socială decât pe cea de tip individual şi elitist (mai ales în cadrul solidarităţii sociale, de unde rolul 
dreptului restituit (şi în mai mică măsură a celui represiv) ca instituţie şi implicit ca instrument al 
puterii, în mod deosebit a puterii legislative şi judecătoreşti. 

Această teză în care este evidențiat rolul legislativului şi implicit al legislaţiei sociale este 
continuată de L. Bourgeois, prin doctrina „solidarismului” şi care va legitima legislaţia socială şi 
implicit puterea socială prin intermediul solidarității sociale organice. Acest concept este pus în 
relație cu unele forme ale puterii, fie cu statul şi puterea politică, fie cu dreptul şi puterea 
judecătorească, de unde rezultă premisele viitoarei separaţii ale puterilor, a celei politice şi de stat 
față de puterea judecătorească, teză susținută şi de alți gânditori ce apără principiile statului de drept 
şi ale democrației ca formă de organizare socială se politică. Aceste politici care au la bază doctrina 
solidarismului permit înlocuirea riscului social şi a incapacității indivizilor cu responsabilitatea şi 
asigurarea libertății. Prin instaurarea politicii de asigurare socială şi apoi de securitate socială, 
politicile de solidaritate vor permite depăşirea antinomiei care există, pe de o parte, între 
mecanismele pieţii specifice liberalismului şi consecinţele lor inegalitate şi, pe de altă parte, între 
valorile inegalităţii care se află la baza democraţiei (Jobert, cf. Dicţionar de sociologie). 

Politicile de solidaritate au un rol deosebit în societățile pretins democratice. Ele au fost 
concepute mai întâi ca politici de compensare a riscurilor sociale rezervate unei clase sociale, ca 
mijloc de asigurare şi protecție socială (specifice orientărilor politice de stânga şi centru — stânga, în 
esența democraţiilor şi a regimurilor democratice), apoi au fost extinse la scară naţională, devenind 
o sursă a siguranţei şi securităţii sociale. Într-un asemenea context social — politic, politicile de 
solidaritate nu se rezumă numai la clarificarea acţiunilor celor asiguraţi, ci ele utilizează în practica 
lor socială o serie de procedee de redistribuire a veniturilor naţionale şi chiar de organizare socială. 


CAPITOLUL II 
PARADIGMA ETICĂ ŞI DEONTICĂ A PUTERII 
2.1. PRELIMINARII TEORETICE PRIVIND RAPORTUL DINTRE MORALĂ ȘI POLITIC 


Una dintre problemele controversate ale politicii şi puterii, este cea a raportului dintre morală 
şi politică, respectiv dintre morală şi putere. Această dispută este adâncită cu atât mai mult cu cât 
politica şi acţiunile politice şi ale puterii sunt tot mai mult private de un suport moral, relaţia dintre 
aceste sfere ale vieții sociale devenind tot mai mult disjunctivă —disociativă decât conjunctivă şi 
complementară. Primează tendințele de dominație şi monopolizare ale politicului şi puterii în raport 
cu celelalte sfere ale vieții sociale, morala devenind pentru politică mai mult un deziderat decât o 
realitate. 

Vom pleca în analiza acestui raport dintre morală şi politică de la unele principii de ordin mai 
general şi care stau la baza lui, putând admite ideea în conformitate cu care corelativul esențial al 
puterii este simţul răspunderii şi al responsabilității, puterea nefiind decât un instrument al 
responsabilităţii politice, mijlocul prin care dorinţa (de a face ceva pentru tine) se transformă în 
putinţa (de a face ceva pentru toţi). Astfel că, omul politic, cel care deţine puterea, nu-şi poate 
legitima rolul său decât prin competenţă şi moralitate: dacă nu realizează ceea ce a promis că face, 
ceea ce s-a angajat să facă, nu este decât un demagog care blochează mecanismul puterii şi al 
treburilor publice. Devenit iresponsabil, el devine iremediabil şi vinovat. În acest sens Hans Jonas, 
autorul cărții „Principiul responsabilităţii” avea să afirme: „Omul de stat (politic n.n.) poartă în 
timpul duratei mandatului său sau al puterii sale responsabilitatea pentru totalitatea vieții colective, 
a ceea ce se numeşte binele public”. 

O asemenea relație de natură antitetică dintre aceste două domenii, îşi găseşte oarecum 
justificarea prin percepția raportului dintre scop şi mijloace, binecunoscută fiind paternitatea 
principiului lui Machiavelli, potrivit căruia „scopul scuză mijloacele”. După unii, acesta ar fi 
promovat principiul ce viza lipsa de moralitate în viaţa socială în general şi a celei politice în 
particular, prin această cunoscută sintagmă, scăpându-se din vedere, că autorul lucrării de referință 
în politologia modernă, „Principele”, propovăduia şi accepta subordonarea mijloacelor faţă de un 
anumit scop politic, concret şi am spune noi şi nobil, ce apără o cauză materială, aşezând pe prim 
plan binele comun, general, deasupra celui egoist şi individual. De asemenea, sunt ignorate de cei 
mai mulți politicieni şi chiar teoreticieni sugestiile lui Machiavelli pentru omul politic, respectiv 
pentru monarh — „Principele”, în vederea prefigurării profilului acestuia, care nu făcea nici pe 
departe abstracţie de elementele de ordin etic — caracterial, cum ar fi: îndrăzneala, respectarea unor 
standarde morale etc., fiind împotriva imoralității în politică, ceea ce este desemnat şi recunoscut în 
limbajul uzual prin machiavelism şi purtătorul de drept al acestei orientări politice şi morale, 
Machiavelli. 

Politica este asociată din acest punct de vedere tot mai mult unei „alchimii a răului”, fiind 
opusă binelui comun şi general. Unii dintre teoreticienii şi comentatorii lui N. Machiavelli au 
acreditat ideea că acesta i-ar fi sfătuit pe oamenii politici cum să facă răul (dacă mai era necesar), 
mai precis cum se cucereşte şi păstrează puterea prin viclenie şi forță, cum se duce la bun sfârşit o 
conspirație etc. Prin această strategie prescrisă de Machiavelli, în opinia detractorilor operei 
acestuia, gânditorul renascentist s-ar face vinovat de tot răul săvârşit în acțiunile politice, implicit de 
conotațiile imorale pe care le presupune politica şi puterea politică. Discreditarea ideii binelui şi a 
moralei în general au conferit răului şi imoralei funcția de catalizator în practica politică, la care s- 
au adăugat ulterior procedee şi tehnici tot mai sofisticate, pe lângă viclenie, forță sau violență, ca 
practici de origine machiavelică. În asemenea condiţii, dorinţa şi lupta pentru putere devin mutatis 
mutandis, componente incriminate ca a fi imorale prin însăţi natura lor. La toate acestea contribuie, 
desigur, şi suportul motivațional, ca expresie a intereselor politice, care în conformitate cu sintagma 
machiavelică contravin pe deplin moralei. De aici asociaţia care se face între lupta politică şi 
conflictul de interese care, în ultimă instanţă, are un suport moral, mai bine zis imoral şi amoral, 
adică împotriva moralei şi fără morală. Însuşi Machiavelli avea să susţină această idee ce face 


referință la emergenţa conflictului dintre interesele sociale ale unor grupuri de indivizi şi cele ale 
indivizilor — societăţii, politica fiind domeniul cel mai favorabil al unor asemenea conflicte. 
Asemenea grupuri nu urmăresc decât interesele de grup şi/sau personale, concretizate în ultimă 
instanță în preluarea, păstrarea şi conservarea puterii, astfel că interesele politice nu sunt altceva 
decât interesele subordonate luptei şi accederii la putere. 

Din acest punct de vedere s-au desprins mai multe orientări care escamotau un asemenea 

deziderat politic lipsit de scrupule morale. Prin asemenea curente şi orientări sociologice şi 
psihologice, interesul politic este exprimat ca totalitate a tendinţelor spre însuşirea lucrurilor 
materiale şi obținerea prestigiului, a gloriei (V. Pareto) sau ca năzuință sau scop care stimulează 
activitatea omului, „ca bine comun” (G. Burdeau şi J. Freund). 
Desigur, ceea ce le conferă caracter amoral şi uneori imoral politicii şi puterii sunt în primul rând 
interesele. Un asemenea punct de vedere îl întâlnim şi la T. Hobbes prin cunoscutele expresii „homo 
homini lupus” şi “bellum omnium contra omnes”, sintagme în care sunt concentrate conceptele 
moderne asupra genezei şi mecanismelor intereselor în societate, în mod deosebit a celor politice. 
Hobbes considera că societatea şi implicit politica şi puterea sunt un teren al înfruntării intereselor 
fiecăruia cu cele ale altora, de unde permanentele conflicte şi tensiuni din societate şi politică pe 
fondul inegalităţi față de politică şi putere, dintre putere şi opoziție, a neîncrederii, a suspiciunii, a 
scepticismului cetățenilor, precum şi prin lipsa de morală în lupta politică desfăşurată pe fondul 
unor permanente conflicte de interese. 

Acest aspect a fost analizat de mai mulţi politologi şi oameni politici, unii argumentându-i 
caracterul logic, fiind deci validat din acest punct de vedere, pe când alții l-au invalidat, 
evidenţiindu-i latura imorală, prin predominarea intereselor de grup şi individuale în raport cu cele 
sociale. Asemenea preocupări au existat şi în gândirea politică românească, remarcându-se din acest 
punct de vedere binecunoscutul om de cultură T. Maiorescu. Acesta impunea o linie de demarcaţie 
între ideea de interes general şi între concesiunea ce trebuie să se facă intereselor particulare. În 
acest sens se poate formula următoarea judecată ipotetică prin care este susținută imoralitatea: dacă 
lupta politică s-ar concentra numai în jurul intereselor particulare ale oamenilor politici, atunci jocul 
politicii ar fi grozav de indiferent pentru interesul general şi concesia ce trebuie făcută intereselor, ar 
fi chiar periculos (cf. Mitran). 

Susţinând ideea necesităţii unei coabitări între interesele generale şi cele particulare - ale 
politicienilor, cunoscutul critic literar T. Maiorescu menţiona că interesul general se constituie într-o 
valoare adevărată a vieţii publice, implicit a politicii, am spune noi, şi, ca atare, nu poate admite o 
exclusivă sau o prea mare dezlănţuire a intereselor private de ordin politic, născându-se necesitatea 
ca în lupta politică interesele fie şi particulare, să nu se poată manifesta decât sub „stindardul” unor 
interese de ordin general, astfel ca toată onestitatea vieţii politice să stea în respectarea acestui 
stindard, în supunerea măcar până la un grad oarecare, a intereselor particulare, sub interesul public, 
cum avea să afirme autorul citat în „Discursuri parlamentare”. 

Prin asemenea îndemnuri, greu realizabile, se urmărea o compatibilizare a intereselor 
particulare cu cele sociale, şi nu în ultimă instanță implementarea unor principii morale în sfera 
luptei şi acțiunilor politice. Recomandări şi aprecieri ce au rămas doar în stadiul de deziderat, 
întrucât practica politică le-a infirmat şi le infirmă şi în prezent aproape în întregime în orice regim 
şi formă de guvernământ al societăţii. 

Modalitatea cea mai relevantă de analiză a raportului dintre morală şi politică este cea 
realizată prin intermediul modelului propus de Max Weber adică prin etica responsabilități omului 
politic şi a acţiunilor politice. În scopul realizării unei politici susținute moral, sociologul german 
propune trei însuşiri definitorii ale politicianului: pasiunea, simțul proporțiilor şi, mai presus de 
toate, responsabilitatea. 

În concepţia lui Weber pasiunea se identifică cu iubirea, cu dăruirea pentru o cauză, simţul 
proporţiilor este tratat ca o însuşire psihică determinată ce constă în capacitate, forţă sufletească şi 
calm, pe când responsabilitatea este calitatea care-l face pe politician să se apere de vanitate. De 
aceea, Weber întrevede „steaua călăuzitoare” a acțiunii politice ca a fi întrupată în responsabilitatea 
față de cauză. Totodată, prin aceste calități pe care trebuie să le dețină omul politic, autorul citat 


intuieşte posibilitatea eliminării a două păcate politice grave, anume lipsa angajării şi lipsa de 
răspundere pe care o comportă cea dintâi. 

Analizând raportul dintre politică şi morală, sociologul german amintit anterior este unul 
dintre cei mai consecvenţi politologi care apără această conjuncție dintre morală şi politică, 
declarându-se ca a fi un duşman al disocierii dintre aceste sfere, fiind, totodată, împotriva 
lăudăroşeniei şi parvenitismului, precum şi a adorării puterii de dragul puterii şi, implicit, împotriva 
cultului puterii — a adulării puterii chiar. În concepția lui Weber acţiunea politică impune norme 
morale, o etică proprie, dublate de credinţă, aceasta nefiind decât o componentă ideatic — afectivă şi 
conativă (trebuință lăuntrică — impuls), care motivează angajarea omului politic în favoarea unor 
cauze sociale şi naționale. Se observă că primează elementele afective în raport cu raționalitatea 
scopurilor instrumentate mai mult rațional decât afectiv şi conativ. 

Fiind domeniul conflictelor şi al confruntărilor, politica trebuie să fie călăuzită de o asemenea 
credință bazată pe morală şi afectivitate, în conformitate cu preceptele şi prerogativele moralei 
creştine. Dar să vedem ce este responsabilitatea în concepția lui Weber şi nu numai, iar ca atare ce 
se înțelege prin ea. Conform „Dicţionarului de sociologie” prin responsabilitate este desemnată 
calitatea morală şi profesională care constă în acceptarea şi/sau suportarea consecințelor (morale, 
sociale, juridice, financiare etc.) ale acţiunilor concepute ţi realizate. În evaluarea responsabilităţii 
se pot avea în vedere intenţiile unei acţiuni şi/sau consecințele previzibile, cu alte cuvinte eşti 
evaluat ca responsabil sau iresponsabil pentru ceea ce întreprinzi, prin efectul obţinut, dar şi prin 
ceea ce se poate întrevedea ca efect pe termen mediu sau lung. De anumite consecințe sociale, cum 
ar fi scăderea nivelului de trai spre exemplu, se fac responsabili atât politicienii aflați la putere în 
prezent cât şi cei care au guvernat, întrucât consecinţele emerg strategiilor politice ale fostei 
guvernări în mai mare măsură decât ale celei prezente. Astfel, responsabilitatea politică este profund 
impregnată cu elemente de ordin moral, consecințele indezirabile ale acțiunilor politice fiind 
sancţionate mai mult moral decât juridic, uneori fiind chiar apreciate într-o manieră cu totul şi cu 
totul imorală şi iresponsabilă, ca să nu spunem cinică. 

Opiniile privind acest raport dintre politică şi morală sunt foarte diferite şi contradictorii. Unii 
exegeți pun în mod prioritar pe prim plan morala în politică, cum ar fi I Kant, alţii, dimpotrivă, 
politicul în raport cu morala (Aristotel, Machiavelli), iar alții percep acest raport ca a fi într-o 
opoziţie ireductibilă. În ceea ce priveşte primatul moralei, Kant afirma că politica nu poate înainta 
nici un pas fără a se ploconi în fața moralei, aceasta oferindu-i soluții pe care politica nu le are. Aşa 
cum este cunoscut, Kant a fundamentat, în lucrarea „Critica rațiunii practice”, conştiinţa legii 
morale prin binecunoscuta formulă: „acţionează întotdeauna după o maximă care ai vrea în acelaşi 
timp să devină o lege universală”, şi în conformitate cu care are statutul unei autonomii absolute, 
stând ca fundament la baza oricărei acțiuni umane, cu alte cuvinte omul devenind scop şi nu mijloc, 
cum se întrevedea în sintagma machiavelică. Depăşind această viziune exclusivistă, Kant definea, în 
lucrarea „Spre pacea eternă”, istoria ca a fi un „progres în conştiinţa libertăţii”, întrevăzând 
posibilitatea şi necesitatea unei complementarități între politică şi morală, complementaritate 
acceptată, după cum am văzut, şi de către Weber în planul celor două etici. Asemenea idei sunt 
preluate ulterior de unii dintre discipolii lui Weber, cum ar fi Karl Jaspers şi Georg Lukâcs. Aceştia 
au dezvoltat problema raportului dintre politică şi etică, dintre putere şi violenţă şi implicit dintre 
scop şi mijloace. Ultimul spre exemplu respinge violenţa din acţiunile politice şi implicit revoluția 
violentă, pe motiv că violența contravine principiului kantian, cel al imperativului categoric, care 
după cum este cunoscut exprimă ideea în conformitate cu care niciodată nu e voie ca omul să fie 
utilizat pur şi simplu ca instrument, (în acţiunile politice), mai ales, şi că orice scop care vizează 
chiar transformarea răului în bine nu trebuie să folosească forţa, violenţa sau, cu atât mai puţin, să 
utilizeze minciuna în susţinerea „adevărului”. Cu toate acestea filosoful maghiar Lukács este aspru 
criticat pentru faptul că nu a ajuns şi nici nu a putut să se desprindă de învățătura hegeliană a 
„rolului istoric al răului” şi de cea marxistă a „rolului istoric al violenţei”, respingând însă cu 
înverşunare teroarea şi violenţa din arsenalul mijloacelor politicii. 

În ceea ce priveşte filosofia lui Jaspers asupra raportului dintre etică şi politică, mai ales prin 
prisma eticii responsabilităţii (lui Weber), acesta este mai fidel opiniei magistrului, exprimându-și 
anumite puncte de vedere în legătură cu aşa numitul „păcat german”, examinând în modul cel mai 


sincer culpabilizarea germanilor în urma celui de-al doilea război mondial. Dintr-o asemenea 
perspectivă critică nu disculpă întru-totul poporul german pentru faptele săvârşite şi acordul mutual 
împărtăşit de către populația germană cu puterea dictatorului, cea a lui Hitler şi implicit cu puterea 
acestui regim dictatorial. El incriminează întregul popor german pentru asemenea atitudine: toți 
suntem de vină că un asemenea regim a devenit posibil în condițiile spiritualității germane pentru 
crimele săvârşite”. În acest sens Jaspers desprinde în acest sens mai multe categorii de crime şi acte 
criminale, printre care şi unele de factură morală, alături de cele de ordinul criminalităţii propriu- 
zise, cum ar fi cele politice şi metafizice. Cele care implică mai mult raportul morală — politică sunt 
cele din ultima categorie. După Jaspers culpele şi culpabilizarea de ordin metafizic emerg datoriei şi 
obligaţiei de a răspunde pe baza solidarităţii omeneşti faţă de orice nedreptate făcută în prezenţa sau 
cu conştiinţa colectivităţii şi implicit a solidarităţii sociale. Încercând să absolve parţial poporul 
german de crimele săvârşite de regimul hitlerist, filosoful german considera că nu există crimă 
colectivă şi nici un popor întreg criminal pentru faptele săvârşite impuse. 

Nu exclude însă anatema istorică adusă prin judecarea criminalilor de război prin 
binecunoscutul verdict dat la Niirenberg. Un asemenea raționament este utilizat şi la noi, 
încercându-se o culpabilizare colectivă militară prin aderarea la decizia lui Antonescu de a intra în 
război şi a se alia cu Germania hitleristă sau, în prezent, faţă de foştii activişti ai partidului 
comunist, ca susținători şi privilegiați ai regimului totalitarist comunist ceauşist. Este o atitudine 
politică bazată mai mult pe factori emoţionali decât pe cei raţionali, actele politice şi, implicit, 
atitudinile politice având de cele mai multe ori asemenea resorturi şi justificări. Se impun din acest 
punct de vedere mai multă logică şi raționalitate politică, cu incidență morală şi nu exclusiv 
afectivă. Ceea ce trebuie să primeze este responsabilitatea morală şi politică, iar atunci când se 
impune, cea juridică. Şi aceasta atât prin responsabilitatea colectivă cât şi prin cea individuală. Ceea 
ce caracterizează în prezent politica este, aşa cum afirma un apologet al lui Weber, (Hans Ionas), un 
vid etic, ceea ce face să adâncească clivajul dintre politică şi etică, pe fondul responsabilităţi tot 
mai scăzute în ceea ce se întreprinde în plan politic, social şi moral. 

Acest vid moral din sfera politicului este coroborat cu unele inconsecvente şi inadvertențe 
legislative, ceea ce creează condiţii favorabile unor acte imorale, cum ar fi corupția, clientelismul, 
arivismul, afacerile, scandalurile, ipocrizia, cinismul etc. la nivelul reprezentanților clasei politice. 
Ele sunt binecunoscute aşa că nu vom mai insista asupra lor. Afirmăm doar că zona politicului 
devine, după opinia unora, zona ridicolului, locul minciunilor, al măştilor şi comediilor, locul unde 
totul este permis şi posibil, imunitatea politicienilor devenind un paravan care-i apără de orice 
iresponsabilitate. Ne putem aduce aminte cu uşurinţă de spectacolele începutului democrației 
noastre realizate în unele structuri politice nou înființate, cum a fost parlamentul, unde primii 
ucenici în ale politicii şi puterii ofereau spectacole de un grotesc greu imaginabil, ele continuând şi 
în prezent, bineînţeles sub o altă mască, actorii politici având o mai mare experiență scenică, dar şi 
mai mult cinism în retorica politică. Nu este cazul să mai amintim de ceea ce se întâmplă în 
P.N.T.C.D., unde grotescul şi ipocrizia politică depăşesc limitele toleranţei oricărei lupte politice, ca 
să nu mai vorbim de raționalitate politică, primând, după cum se poate înțelege, principiul 
machiavelic în cea mai pură formă de manifestare. 


2.2. RESPONSABILITATEA ȘI RĂSPUNDEREA MORALĂ ȘI POLITICĂ 


Întrucât problematica responsabilității în politică este foarte importantă şi necesară, totodată, 
vom face referință la aceste concepte, delimitând responsabilitatea printr-o componentă exterioară a 
individului, dar care-l implică atât din punct de vedere moral cât şi profesional, spre deosebire de 
răspundere care atrage sancțiuni civile, penale, administrative şi nu numai de ordin moral. 
Responsabilitatea este acest atribut care implică individul într-un raport social şi organizațional şi 
nu-l pune „în joc”, ca să-l parafrazăm pe Emil Constantinescu, într-un interviu dat, unde în 
răspunsul în legătură cu celebrul contract cu România, în calitate de candidat la preşedinţie a 
afirmat cu o dezarmantă sinceritate şi nonşalanţă politică, că îşi pune în joc „ideea de 
responsabilitate” şi nu că îşi asumă responsabilitatea. De unde rezultă, în mod logic, că dacă pui 
ceva în Joc, mizezi pe ceva şi, în mod implicit, trebuie să respecţi anumite reguli ale jocului. Care a 


fost miza pentru care şi-a pus în joc responsabilitatea atât el ca preşedinte cât şi întreaga putere care 
a guvernat ţara am văzut ulterior prin rezultatele obținute, la fel şi în ce măsură au fost respectate 
principiile morale prin contractul cu România, care în ultima instanță nu a fost altceva decât o 
cacialma politică. 

Desigur, nu putem analiza responsabilitatea în afara răspunderii care, aşa cum s-a putut 
constata, în politică lipseşte frecvent. După cum este stipulat în orice tratat de etică, răspunderea 
implică la rândul său responsabilitatea, fiind diferită parțial de aceasta, mai precis nu presupune 
consecinţele în timp, ci pe cele cu efect imediat. Nu va răspunde guvernarea C.D.R.-istă faţă de 
sărăcia cu care ne confruntăm, ci se va face cel mult responsabilă moral, atrăgându-şi oprobiul 
public prin scăderea popularității şi implicit a capitalului electoral, fapte dovedite în urma alegerilor 
generale din anul 2000. 

Răspunderea, la rândul său, implică: 

a) responsabilitatea sau calitatea sancționării acțiunilor şi consecinţelor lor; 
b) cerinţele şi aşteptările legate de un rol, dincolo de autoritatea formală; 
c) codul performanței profesionale comunitare, legale; 

d) loialitatea față de autoritatea personală sau instituţională. 

Departe însă de a fi îndeplinite asemenea cerințe ale răspunderii şi responsabilități omului 
politic şi acțiunilor politice. Cel mai adesea sunt incriminate dimensiunile deontologiei politice, 
morala politică şi profesia politică implică o asemenea deontologie, îmbinând eticul cu politicul în 
plan profesional şi în cel al responsabilităţii. Din acest punct de vedere Weber desprinde o etică a 
responsabilități, care corespunde acelor acțiuni şi acelor politici care urmăresc consecințele 
acțiunilor întreprinse, făcându-se responsabili în raport cu efectele induse ale acelor acțiuni, şi o 
etică a convingerii, specifică acțiunilor şi politicienilor care nu sunt exclusiv preocupaţi de 
consecinţele acțiunilor lor, de cele mai multe ori întreprinzând acţiuni care se prevalează si care 
promovează, totodată, mijloace opuse scopului. Un exemplu elocvent în acest sens este intervenţia 
N.A.T.O. în fosta Iugoslavie, când prin acțiunile militare distrugătoare se pretindea un scop nobil, 
acela al democratizării țării, încercând să convingă opinia publică asupra acestuia, şi nu a distrugerii 
ei, cum de fapt s-a ajuns prin mijloacele utilizate. 

În general responsabilitatea politică este mai mult cantonată în etica convingerii decât în etica 
responsabilităţii, pe prim plan fiind pusă violenţa în vederea convingerii şi nu negocierea şi relațiile 
politice neagresive. Omul este folosit ca mijloc şi nu ca scop, ceea ce contravine în mod flagrant 
principiului şi imperativului categoric kantian, moralei, în general, şi a celei creştine în special. 

Caracterizând cele două etici şi încercând să rezolve raportul între ele (cu atât mai mult cu cât 
omul, în general, şi omul politic, în special, nu este absolvit de o asemenea înclinaţie spre imoral, 
bunătatea şi perfecțiunea, în limbajul lui Fichte fiindu-i aproape străine), Max Weber a depus 
eforturi consistente în înțelegerea raportului dintre scop şi mijloace, dincolo de viziunea reductivistă 
a lui Machiavelli, a percepţiei acesteia. Sociologul german consideră că nici un fel de etică nu este 
în stare să demonstreze măsura în care bunele intenţii justifică mijloacele periculoase din punct de 
vedere etic, precum şi urmările acestora. După părerea sa, dacă vom ceda principiului „scopul scuză 
mijloacele”, nu vom putea determina sub raport etic care scopuri şi ce fel de mijloace le justifică. 
De aceea, opinează Weber, că violența legitimă este un mijloc specific aflat în mâna asocierilor între 
oameni şi că toate problemele deosebite de natură etică ale politicii izvorăsc din această 
împrejurare. 

Din analiza întreprinsă de acest sociolog asupra raportului dintre cele două etici, nu se 
desprinde o atitudine tranşantă asupra acestora, ele fiind percepute mai mult dintr-o perspectivă 
complementară decât antitetică, adică în antinomie absolută, susținând că numai armonia lor 
conduce spre omul politic adevărat, opoziția dintre aceste etici fiind reflectarea opoziției dintre 
morală şi politică. De aici concluzia logică în conformitate cu care este admisă şi etica convingerii, 
bazată, după cum am văzut, pe prevalarea unor mijloace opuse scopului în acțiunile politice 
întreprinse, demonstrându-se încă o dată că politica este locul ambiguității, al negocierii şi al 
compromisurilor, şi, nu în ultimă instanţă, a luptei pentru putere, care în calitate de scop scuză orice 
mijloc de factură morală. 


Ca în orice domeniu, şi în politică se impune respectarea unor reguli. În mod paradoxal şi 
evident imoral se poate demonstra că minciuna este acceptată ca a fi o regulă a jocului şi, ca atare, 
fiind acceptată. Ba mai mult, după unii un asemenea mijloc se circumscrie în politică chiar unui 
fair-play şi prin urmare cine minte respectă regula jocului, în mod paradoxal devenind moral. A nu 
se uita însă că fair-play-ul înseamnă în primul rând a juca cinstit, a juca respectând regulile şi, mai 
ales, a juca respectând adversarii şi/sau partenerii, ceea ce în politică devine mai mult un deziderat 
decât o realitate. Faţă de cele afirmate mai sus ne bazăm pe următorul raționament ipotetic: dacă în 
politică a minți devine o regulă a jocului, iar a respecta regula jocului e fair-play, atunci înseamnă că 
a minţi este fair-play, ceea ce din punct de vedere moral este fals, contrazicând concluzia logică. Nu 
însă şi sub raport politic şi, implicit, în politică, de aceea cei mai mulți oameni politicieni recurg la 
minciună, şi nu numai în campania electorală, când aceasta devine un mijloc generalizat, ci prin 
ceea ce întreprind ulterior când se contrazic cu cele promise şi afirmate, de cele mai multe ori 
neonorând promisiunile făcute. Nu este mai puţin adevărat că la unele popoare şi în cadrul unor 
culturi — evident primitive — minciuna este acceptată şi chiar glorificată. O asemenea inconsistență 
dintre vorbă şi faptă o regăsim la tot pasul, fapt ce conduce la o discriminare tot mai negativă a 
politicului şi reprezentanţilor acestui domeniu. Şi nu atât pentru inconsistenţă logică ci mai mult 
prin dimensiunea imorală a unor acțiuni politice. Se adevereşte ceea ce în mod poetic afirma T. 
Arghezi, şi anume că minciuna stă cu regele la masă, politica coabitând astfel într-un mod armonios 
cu minciuna şi demagogia. Mai adecvată ni se pare însă morala din fabula lui Grigore 
Alexandrescu, unde imoralitatea transpare prin distribuţia limitată a dreptăţii din lumea canină, unde 
„dulăi” ar fi singurii deținători ai dreptăţii şi ai adevărului, ştiut fiind faptul că dreptatea este un 
privilegiu exclusiv al puterii şi, în acelaşi timp că adevărul nu se confundă întotdeauna cu dreptatea 
(W. Faulkner). 


2.3. MODALITĂŢI ANALITICE ASUPRA RAPORTULUI PUTERE- MORALĂ 


Vom analiza în continuare acest raport prin prisma unui alt concept şi model elaborat, cel al 
deontologiei şi care, în substratul său, vizează comportamentul profesional perceput prin prisma 
moralei. Mai precis răspunde la interogaţie cu răspunsuri bivalente ce vizează gradul în care 
oamenii politici respectă anumite standarde normative morale şi, totodată, evaluează în ce măsură 
profilul omului politic prin prisma eticului, deci a unor norme şi obligaţii etice specifice 
personalităţii şi activității politice. Modul de manifestare a celor mai mulţi oameni politici infirmă 
în mare parte un asemenea statut deontologic, însăşi profesia politică fiind „privată” de asemenea 
cerințe deontologice, în opinia unora. Ca reprezentanți ai puterii sau ai opoziţiei, în esenţă a elitei 
politice, unii oameni politici admit că este posibil orice, chiar şi incompetenţa profesională. Astfel, 
în rândul celor mai mulți primează interesul mercantil şi nu latura deontologică. 

În ceea ce priveşte competenţa politică a oamenilor politici, aceasta presupune pe lângă o 
cultură politologică de excepţie, sociologică, juridică, economică şi de management politic, şi o 
anumită abilitate retorică, dublată de o capacitate persuasivă şi de aptitudini politice în general, care 
să-i legitimeze şi să le confere autoritate recunoscută. La toate acestea se adaugă un statut moral 
care predispune omul politic să devină un model social capabil să influenţeze şi să-şi exercite 
atribuţiile emergente unui asemenea status şi rol politic. Avem suficiente rezerve în a accepta 
asemenea calităţi la relativ mulți agenţi pretinşi politici din spectrul politicii româneşti. Mulţi dintre 
ei îndeplinesc atributul aristotelic al omului, acela de a fi „animale politice”, motivaţi mai mult de 
instincte şi emoţii viscerale şi în mai mică măsură de raționalitate şi morală politică, lipsindu-le 
vocaţia şi chemarea politică. A trece de pe scena spectacolului şi divertismentului cotidian pe scena 
responsabilității şi competenţei desăvârşite, cum ar trebui să fie scena politicului şi a acţiunilor 
politice este un pas prea mare pentru unii oameni pretinşi politici, distanța dintre sublim şi ridicol 
fiind foarte mică pentru această categorie, frizând ridicolul, incompetenţa şi imoralitatea. De aici 
oportunismul, demagogia, conformismul excesiv, clientelismul politic şi arivismul (interese 
exclusiv de natură financiară) pe care cei mai mulți le acceptă în atitudinile şi manifestările lor, fiind 
lipsiţi de orice scrupule morale şi de orice deontologie profesională şi politică. Credem că o 
asemenea atitudine critică are o confirmare în realitate, existând anumite stereotipii reprezentative, 


colective şi chiar generalizate din acest punct de vedere, fiind corespondente opiniile şi atitudinile 
noastre. 

Preocupări deosebite asupra aspectului şi rolului deontologiei în plan profesional şi implicit în 
cel al politicii sunt regăsite la mai mulți autori. Există în acest sens chiar o logică a normelor 
morale, ceea ce este desemnat de fapt prin deontologie. În acest sens norma morală este analizată ca 
o condiţie în vederea stabilirii şi delimitării unui statut deontologic profesional cum ar fi cel al 
politicianului. Ea prescrie asemenea condiţii şi standarde normative care să-i confere omului politic 
şi acțiunilor sale atât legitimitate cât şi autoritate, care în limbajul lui Bochenski poartă denumirea 
de autoritate deontică. Aceasta se deosebeşte de cea profesională, care în limbajul aceluiaşi autor 
fiind denumită autoritate epistemică. Din punct de vedere logic acest raport dintre normă şi 
autoritate şi implicit dintre profesia politică şi cele menţionate anterior, poate fi enunțat printr-un 
silogism categoric de tip care ia forma: “Dacă normele morale guvernează autoritatea, şi normele 
morale guvernează, atunci avem de-a face cu un statut deontologic al profesiei politice”. Din păcate 
un asemenea silogism este tot mai mult infirmat în plan politic, unele acţiuni politice nefiind 
fundamentate nici pe logică şi cu atât mai puţin pe morală, ceea ce face ca statutul deontologic al 
omului politic să fie tot mai mult infectat sub raport perceptiv şi evaluativ. 

Această logică a normelor morale, ceea ce desemnăm prin deontologie sau prin logică 
modală, în expresie mai riguros formulată, este fundamentata încă de Aristotel, fiind dezvoltată 
ulterior de logicianul german G. H. von Wright. Potrivit logicianului amintit, în sfera logicii 
normelor se poate opera cu trei categorii de norme sau functori deontici: obligaţii, interdicții şi 
permisiuni. Asemenea functori sau modalități deontice stau la baza dezvoltării logicii normelor — a 
deontologiei, implicit a celei politice. Aceştia operează în cadrul sistemului normativ având 
conotaţiile obligativităţii, permisivității şi interdicției. Ca atare, normele morale sunt acelea care 
prescriu câmpul de acţiune — obiectivare al acestor modalităţi deontice, adică limita care le permite 
coabitarea lor într-un spațiu moral: ce este obligatoriu să întreprinzi, mai concret de ce te faci 
responsabil şi răspunzător dacă acţionezi sau nu întreprinzi nimic prin prisma obligativității, ce îți 
este permis să întreprinzi fără a încălca statutul deontologic şi, mai ales, ce-ţi este interzis şi faţă de 
ce te poţi raporta indiferent. Un exemplu în acest sens credem că va fi edificator pentru acțiunea 
politică, care stă sub semnul normelor morale care-i susțin autoritatea şi statutul deontologic. Ne 
vom referi la obligația cea mai elementară sub raport deontologic şi al modalităţii deontice care stă 
sub imperativul normelor şi al functorilor deontici. Şi anume că orice parlamentar în condiții 
normale şi responsabile este obligatoriu să fie prezent în sala parlamentului sau în comisiile de 
specialitate. Cu alte cuvinte, nu este permis să lipsească de la asemenea activităţi, fiindu-i interzisă 
absenţa la asemenea dezbateri parlamentare de interes general şi/sau special. 

Experiența parlamentară vine în sprijinul demonstraţiei încălcării unei asemenea modalități — a 
interdicției absenței, cei mai mulți încălcând o asemenea prescripţie regulamentară. Prin prisma 
unor raporturi interpersonale şi chiar a unui climat psihosocial de la nivelul acestor structuri şi 
organizaţii, în coroborare cu o anumită configurație psihosocială, morală şi normativă, s-au desprins 
două tipuri de culturi: cultura organizațională normativă şi cultura organizațională expresivă. 

Prima se bazează mai mult pe dimensiunea subiectiv — afectivă şi informală, fiind 
predominantă în cele mai multe organizaţii politice, iar cea de-a doua este caracterizată mai mult 
prin aspectele formalizate şi reglementate normativ şi este mai mult de natură obiectiv — rațională şi 
formală. În condiţiile în care normele morale şi implicit cele care reglementează activitatea şi 
conduita membrilor organizației, nu le protejează şi nici nu le legitimează autoritatea şi puterea, 
atunci statutul deontologic este infirmat, autoritatea impunându-se mai mult prin strategii coercitive 
şi imperative decât prin cele de factură persuasivă. De aici întrebările legitime care trebuie puse: ce 
trebuie să predomine mai mult în cadrul unei culturi organizaționale, latura expresivă sau normativă 
?, sau până la ce limite trebuie să se extindă aceste două tipuri ale culturii ? Prevalenţa uneia în 
raport cu cealaltă poate avea atât efecte pozitive cât şi efecte negative. Cultura expresivă creează un 
climat favorabil bazat mai mult pe permisivitate în dauna obligativităţii şi interdicției, fapt ce 
afectează climatul organizațional, pe când cultura normativă conduce la impunerea obligativității, 
limitând inițiativele individuale creative şi implicit participarea. Se impune aşadar un anumit 
echilibru între aceste două culturi, ambele însă imprimând un anumit regim normativ obligatoriu, 


adică o anumită deontologie profesională, structurată atât pe normativitate cât şi pe competenţă, în 
ultimă instanță pe ceea ce în logica deontică este desemnat prin autoritate deontică, adică pe 
autoritățile profesionale centrate pe etică şi competenţă. 

Este important să facem o asemenea trimitere în planul logicii deontice (a logicii normelor 
morale şi a modalităţii care sprijină autoritatea — o legitimează sub raport moral), şi a autorității 
deontice, întrucât în politică această dimensiune este foarte bine reliefată. Din păcate autoritatea se 
manifestă mai mult negativ decât pozitiv, fiind tot mai mult infirmată. Aceasta şi datorită faptului că 
are în mai mare măsură la bază o logică şi deontologie negativă decât una pozitivă, mai concret 
este lipsită de o anumită deontologie profesională. Însăşi lupta pentru putere se realizează în afara 
unei logici şi deontologii pozitive, tendinţa pentru putere fiind caracteristică oricărei politici şi a 
oricărui om politic, în afara unei „minime moralia” (cf Andrei Pleşu) şi chiar a unei competenţe 
politice, ca să nu mai vorbim de un anumit fair-play politic. 


2.4. AUTORITATEA DEONTICĂ ȘI COMPETENȚĂ ÎN POLITICĂ 


Statutul deontologic al omului politic poate fi analizat şi prin prisma raportului autoritate 
deontică — competenţă, plecând de la premisa că între cele două relate există o strânsă relație de 
intercondiționare. Dar să vedem ce este competenţa, un termen foarte des utilizat, însă de cele mai 
multe ori fără o acoperire semantică unitară. Prin competență este desemnată aptitudinea 
recunoscută de a îndeplini un act, o acțiune sau o activitate a cărei realizare o constituie 
performanţa. Este deci rezultanta cunoştinţelor, informaţiilor, deprinderilor, priceperilor, 
aptitudinilor precum şi trăsăturilor caracterologice de care dispune individul în vederea îndeplinirii 
funcţiilor şi atribuţiilor, statusului şi rolului cu care este investit şi i se pretind a fi exercitate. Există 
şi alte definiţii şi opinii despre competenţă. În lucrarea sa, „Managementul educaţional”, R. 
Niculescu defineşte competența ca pe „unitatea funcțională la nivelul personalităţii dintre: a şti, a şti 
să fii, a şti să faci, a şti să devii”. Se observă că într-o asemenea definiție sunt implicate 
dimensiunile cognitive ale personalităţii (cunoştinţele teoretice, de cultură generală şi de 
specialitate), dimensiunile atitudinale şi mai ales cele praxiologice, atât prezente cât şi de 
perspectivă. Asupra acestei problematici vom mai reveni în capitolul ce surprinde relația dintre 
putere şi autoritate, subînțelegându-se interacţiunea dintre acestea. În ceea ce priveşte raportul 
amintit, cel dintre autoritatea deontică şi competenţă, există în literatura de specialitate o lucrare 
destinată acestui raport, cea a lui C. Lazăr, intitulată „Autoritate şi deontologie”, unde autorul citat 
stabileşte faptul că deontologia poate fi ştiinţa normelor morale care guvernează autoritatea în 
domenii distincte specializate ale acțiunii umane. Prin deontologie se încearcă o identificare a 
statutului şi modului de acțiune a normei morale în domeniul de manifestare al autorității, în cazul 
nostru al autorităţii politice. Este chiar mai mult decât atât, ea putând fi evaluată atât ca o judecată 
de posibilitate, cât şi ca judecată apodictică (de necesitate). Forma pe care o poate lua această 
judecată ar fi: „Este necesar ca în domenii distincte specializate ale acțiunilor umane, cum ar fi 
politica, normele morale să guverneze autoritatea”. 

Această necesitate poate fi reconvertită în posibilitate şi ulterior în realitate numai în măsura 
în care din judecata apodictică se transformă într-un silogism ipotetic, în care judecata apodictică se 
manifestă ca premisă majoră, implicând ca o condiţie necesară acțiunea normelor morale care să 
guverneze autoritatea politică. Acest silogism ar lua forma: dacă normele morale guvernează 
autoritatea, şi normele morale guvernează, atunci avem de-a face cu un statut deontologic al carierei 
politice. Astfel, moralitatea este implicată prin intermediul logicului în planul politicului, conferind 
reprezentanţilor acestui domeniu un anumit statut şi autoritate deontică. Totodată, prin acest demers 
logic se încearcă o identificare a statutului şi modelului de acţiune prin intermediul normei morale 
în domeniul de manifestare al autorităţii, în cazul nostru autorității politice. Din perspectiva 
judecății ipotetice, forma de exprimare a acestei judecăţi ar fi: dacă normele morale guvernează 
autoritatea în asemenea acțiuni (politice), atunci putem vorbi despre o deontologie politică. Dar, aşa 
cum am mai arătat, în asemenea acțiuni autoritatea nu este guvernată exclusiv de normele morale, 
fapt ce conduce în mod logic spre o scădere a statutului deontologic al omului politic, infirmând 
parțial judecata de mai sus şi implicit autoritatea deontică. 


Pentru a înţelege mai bine acest raport dintre autoritatea deontică şi competenţă (autoritatea 
epistemică în limbajul lui Bochenski), resimţim nevoia să delimităm conceptul de competenţă, în 
general, de competenţa politică în special. Aceasta înseamnă că vom face referință nu atât la 
autoritatea deontică ci mai mult la autoritatea epistemică, identică sub raportul atribuțiilor şi 
capacităţilor emergente rolului cu competenţa. În acest sens plecăm de la prescripția formulată de 
Bochenski şi în cadrul căreia era impusă necesitatea coabitării acestor două forme ale autorității: 
este de dorit ca autoritatea deontică într-un domeniu să fie însoțită de autoritatea epistemică în 
domeniul corespunzător. Forţând nota şi norma descriptivă în planul acţiunilor politice şi al 
profesiei de politician, am spune că este chiar necesară o asemenea coabitare în această carieră 
politică, şi aceasta cu atât mai mult cu cât normele morale sunt circumscrise unei asemenea 
autorităţi deontice, ca expresie a unui cod deontologic. În sens invers, competenţa politică şi 
implicit autoritatea epistemică profesională nu se pot realiza în afara competenţei morale — 
autorităţii deontice întemeiată pe normativismul moral. 

Purtătorul autorităţii epistemice trebuie să fie în primul rând recunoscut în planul moralității, 
în alt mod autoritatea profesională devine o condiţie necesară în plan deontologic dar nu şi 
suficientă. Profesia şi competenţa politică devin elemente complementare în delimitarea statutului 
deontologic şi, implicit, a autorității deontice fără de care cea epistemică nu este suficient 
legitimată. Trecând peste cadrul teoretic şi abstract, vom da următorul exemplu: un jurist (avocat) 
de marcă se evidențiază prin competenţa sa profesională încălcând rigorile morale şi pe cele ale 
deontologiei profesionale şi implicit ale autorității epistemice, nefiindu-i, ca atare, necesară o 
asemenea autoritate deontică în plan profesional. Însă, în calitate de om politic (parlamentar), 
autoritatea profesională de bun avocat nu mai este necesară, competenţa omului politic trebuind a fi 
dublată şi de o autoritate deontică care cade sub incidenţa logicii deontice şi a moralei profesionale 
a acelui om politic, adică de o deontologie profesională. 

La fel şi statusul profesional al unui medic, unde prevalează mai mult autoritatea şi 
competenţa profesională şi în mai mică măsură cea deontică (respectarea unor prescripții morale în 
plan profesional), aceasta din urmă fiind uneori aspru incriminată în raport şi în lipsa competenţei 
profesionale. În momentul când devine demnitar orice plocon primit (denumirea fiind cunoscută în 
limbajul convenţional prin aşa numitele plăți tăcute), trece dincolo de aceste plăți fiind aspru 
sancționat de opinia publică, atrăgând pe lângă oprobiul public şi o anumită responsabilitate 
publică. Din păcate anumite avantaje ce stau sub cupola imunității şi inamovibilităţii scot de sub 
incidența juridicului asemenea comportamente, ceea ce induce un efect negativ mai mult în planul 
autorităţii deontice decât în planul autorității epistemice şi implicit al responsabilități morale. Pe 
fondul încălcării statutului deontologic se realizează o aşa numită solidaritate negativă, ceea ce în 
limbajul şi mentalul popular este cunoscut şi vehiculat prin expresia „corb la corb nu scoate ochii”. 
Cu alte cuvinte limita şi precaritatea autorității deontice influenţează în mai mare măsură statutul 
deontologic decât autoritatea epistemică, mai puţin transparentă şi accesibilă opiniei publice. Cine 
ştie despre un anumit demnitar politic ce calități şi autoritate — competență profesională a deținut 
înainte de a accede în structurile politice ? Ştiu însă foarte mulţi (devine transparent opiniei publice 
sub raportul autorităţii deontice), ce fel de om a fost înainte de a intra în politică. Este greu de crezut 
că dacă anumite calități de ordin moral l-au invalidat sub raport deontologic şi chiar epistemic îl vor 
favoriza în plan politic, mai ales sub raportul responsabilităţii şi al autorităţii deontice. 

Desigur, autoritatea epistemică — competenţa profesională poate influenţa autoritatea deontică 
şi statutul deontologic. Unui mare critic literar, magistrat, om de ştiinţă, îi sunt cunoscute şi 
recunoscute în acelaşi timp calitățile lui deontologice şi morale, fiind mai transparent din acest 
punct de vedere, față de unii aventurieri care au ajuns în politică pe valurile revoluţiei, nefiind 
cunoscuţi sub raport profesional. Se subînțelege că această categorie va intra în atenția opiniei 
publice mai mult din perspectiva autorităţii deontice decât a celei epistemice, aceasta din urmă fiind 
chiar ignorată. Nu este mai puţin adevărat că responsabilitatea profesională, dublată de o 
asemenea autoritate şi implicit cea morală, pe fondul autorității deontice, este mai evidentă la cei cu 
autoritate epistemică şi implicit deontică decât la cei din categoria contingenţei — întâmplării în 
accederea în politică şi spre o asemenea profesie de către aceştia. 


De aici concluzia că autoritatea deontică nu-şi este suficientă sieşi, ea implicând în mod 
complementar şi autoritatea epistemică, şi invers, în plan politic autoritatea epistemică nu este un 
simplu transfer vertical, ci presupune şi autoritate deontică pentru a-i întregi statutul deontologic 
profesional, în cazul nostru pe cel politic. În asemenea condiţii acționează un principiu al logicii 
deontice şi implicit al deontologiei, mai puţin cunoscut şi vehiculat în limbajul de specialitate, cel al 
autorității suficiente, care presupune în mod logic că nu tot ceea ce-i conferă unui statut deontologic 
ca a fi necesar este şi suficient pentru a corespunde unei autorități deontice reale şi implicit a unui 
statut deontologic bine consolidat. Punctul nostru de vedere asupra conceptului de autoritate 
suficientă se diferențiază faţă de cel afirmat de alți autori, care l-au interpretat nu ca pe un principiu 
logic, ci ca pe unul deontologic, fiind mai uşor de operaționalizat sub forma unor norme 
deontologice, deci ca un domeniu în care autoritatea este preponderent de natură deontică. 

Omul politic trebuie să fie caracterizat sub raport deontologic şi profesional prin competenţă 
profesională, dublată însă de o competenţă şi responsabilitate politică, implicând printre altele şi o 
anumită capacitate şi competență morală, exprimate prin respectarea normelor morale (atât 
obligațiile, interdicțiile cât şi permisivitatea) şi prin alte aptitudini de ordin managerial, coroborate 
în ultimă instanţă cu o anumită vocaţie politică. 

În cariera politică profesionalismul implică deopotrivă autoritate deontică şi autoritate 
epistemică. Este invalidată sub raport logic premisa în conformitate cu care un amator în domeniul 
politic şi, cu atât mai mult, în domeniul profesional va deveni o personalitate politică marcantă. Şi 
aceasta în primul rând datorită faptului că-i lipseşte autoritatea epistemică, care va avea la rândul 
său un efect negativ asupra celei deontice şi implicit asupra statutului deontologic, (nu este 
competent să răspundă unor cerinţe profesionale — politice întrucât profesia sa de bază nu-i permite 
un transfer profesional eficient în a răspunde cerințelor pe care le implică rolul şi statusul de om 
politic). Eticheta pusă amatorului se răsfrânge şi asupra incompetentului şi oportunismului 
respectivului „om politic”. Astfel, orice încercare de reconvertire a deficitului de imagine privind 
calitățile sale de a fi un bun om politic, în afara unei profesii consolidate şi a unei maturități 
profesionale este supusă eşecului. Nu sunt puţini „politicieni” care în profesia lor de bază nu au avut 
nimic în comun cu asemenea îndeletniciri politice, statusul lor fiind infirmat atât profesional cât şi 
politic, unii reuşind chiar să se deprofesionalizeze prin afirmarea lor pe scena politică. 

Asemenea demonstraţii se pot realiza nu atât sub raport logic (demers mai greu de realizat şi 
înțeles), cât mai mult sub raport psihologic. Fondul aptitudinal specific unei profesii validează sau, 
dimpotrivă, invalidează autoritatea profesională şi implicit pe cea deontică, cum ar fi în cazul 
carierei politice. Lipsa aptitudinilor şi cu atât mai mult a vocației politice, a unor convingeri 
politice, a devenit un loc comun şi chiar un fenomen în spectrul politicii româneşti, în coroborare cu 
lipsa moralității şi a unei autorități deontice, circumscerisă într-o sferă a iresponsabilității celor mai 
mulți oameni politici. 

Raportul dintre putere şi morală cunoaşte după cum am văzut multiple abordări. Un 
mod interesant de abordare este cel ce-i aparține lui C. Mircea în lucrarea „Etica tragică”, unde 
factorul care intermediază acest raport este cel legat de conştiinţă: fie a conştiinţei individuale, fie 
mai mult a conştiinţei colective. În acest context onştiinţei îi revine rolul şi funcţia de reflectare 
activă a realității, nu însă în afara acțiunilor şi deciziilor puterii şi implicit a acțiunilor politice. 
Orice individ şi cu atât mai mult omul politic se raportează la aceste efecte induse de acțiunile şi 
deciziile luate prin atitudini politice şi mai ales prin comportamente morale, sau uneori imorale prin 
deciziile luate, încălcând cu bună ştiinţă asemenea cerințe reglementate prin intermediul normelor 
morale. Astfel politicul şi atitudinile politice îşi au originea în orizontul conştiinţei de sine — ca o 
conştiinţă morală, şi a conştiinţei comunităţii, ca o conştiinţă politică, alături de conştiinţa juridică şi 
cea politică. În acest mod conştiinţa de sine — a agentului politic virtual se transferă din spaţiul ei, 
eminamente subiectiv, în sfera obiectivă a acţiunii, în mod deosebit în acțiunea politică. Dar 
individul nu se raportează la acțiunea şi responsabilitatea politică numai prin conştiinţa de sine, 
adică prin conştiinţa morală, ci şi prin conştiinţa politică. Conştiinţa colectivă, „girată” de o 
asemenea conştiinţă morală şi politică, a impus apariția legii care ulterior a generat şi consolidat 
politica şi acţiunile politice printr-un organism guvernator, care este puterea executivă. Prin lege, 
politica se autoguvernează, fără aceasta politica devenind un nonsens, ajungându-se la anarhie şi 


anomie, loc comun societăţii româneşti în această perioadă convulsionată pe care o parcurge şi în 
care disocierea dintre politică şi morală se face tot mai resimțită. 

Se impune să facem şi unele precizări de ordin moral şi deontologic în raport cu profesia şi 
cariera politică şi care în mod implicit vizează puterea, fie cea latentă, fie cea reală — manifestă, 
precum şi trebuințele, aspiraţiile individuale, rivalitatea şi invidia, etc, şi care se manifestă prin 
diverse mecanisme mai mult sau mai puţin transparente. Dacă în societățile totalitare, bazate pe un 
regim politic dictatorial, puterea era într-un “staniol” perfid şi demagogic, cum era democraţia 
socialistă (muncitorescă revoluţionară) ca puterea întregului popor, în societăţile cu democrație 
reală, sau cel puţin autoproclamate printr-un asemenea regim politic, bazate pe individualism şi 
liberalism, unele elemente caracteriale discriminate în şi de către morala comunistă, cum ar fi 
rivalitatea şi egoismul şi regăsite în societatea democratică bazată pe economia de piaţă, într-o 
asemenea societate ele devin valori autentice, exprimate în termenii competiției şi progresului social 
şi mai ales individual. În acest sens primează etica scopurilor şi nu etica mijloacelor, cum s-ar 
exprima M. Weber şi cum nu ar trebui să se întâmple întrucât promovarea principiului machiavelic 
în politică conduce în ultimă instanţă la ignorarea eticii mijloacelor şi ca atare atingerea scopurilor 
poate deveni un “mit” al economiei de piaţă şi a capitalismului în general, indiferent de costurile şi 
efectele social — umane implicate. 

Într-un asemenea context, democraţiile pretins moraliste devin democraţii individualiste — 
hedoniste şi exclusiviste sub raport teleologic, scopul determinând şi “scuzând” mijloacele. Sunt 
democrații care aşa cum afirma Gilles Lipovetski se bazează pe o morală fără obligaţii şi fără 
sancțiune. Astfel tot mai mult din studiile de etică şi de ontologie occidentală se afirmă faptul că 
individualismul contemporan nu exclude preocuparea de a face bine, dar care ca acţiune morală 
converteşte semnificaţia idealului moral de “sacrificiu de sine” (ceea ce este după părerea noastră 
prea mult spus) şi nu are corespondenţă cu orice act filantropic pretins moral în sensul că este 
necesar şi moral de a-i ajuta pe alţii însă fără un angajament total şi o motivație exclusiv altruistă şi 
morală. Din acest punct de vedere MacIntyre în al său “Tratat de morală” afirma că “în cultura 
noastră (occidentală n.n) în argumentele noastre morale, afirmarea aparentă a principiilor 
funcționează ca o mască pentru afirmarea preferințelor personale.” Un mare filozof, cum a fost 
Nietzsche a intuit acest suterfugiu denunțând voința de putere mascată de principiile morale, cu 
toate că sistemul său era construit pe un asemenea principiu şi catalizator ontic cum este supraomul 
şi care domină exclusiv prin putere, sau care la Schopenhauer devenea concept cheie în sistemul său 
filozofic. Din păcate preocupările etice, tot mai puţin resimţite în literatura de specialitate sunt 
reduse tot mai mult la ceea ce numea Lipovetski “devotament limitat” adică la un compromis între 
sentimentul de solidaritate şi “primatul ego-ului” după cum afirma Jankelevitch (c.f. Nureştean A. 
Ardelean M. 2001) 

Tot ceea ce am încercat să demonstrăm şi să argumentăm prin această modalitate 
paradigmatică a puterii vine în sprijinul implicării tot mai evidente a moralei şi a deontologiei în 
carierea şi activitățile politice, lipsa unui suport moral şi a unei autorităţi deontice conducând, după 
cum s-a putut deduce, la o alterare a statusului şi imaginii omului politic şi, implicit a puterii. 


CAPITOLUL III 
PARADIGMA PSIHANALITICĂ, PSIHOLOGICĂ ŞI PSIHIATRICĂ 


Percepută ca un fenomen social şi politic deosebit de complex, puterea nu poate ieşi de sub 
incidența analizei şi interpretărilor psihanalitice. Referinţa este făcută atât asupra puterii autorității 
individului cât şi asupra puterii mulțimilor. Raportată la individ, psihanaliza se referă la autoritatea 
acestuia, încercând explicaţii exclusiv de natură psihologică şi psihanalitică. Pe prim plan este pusă 
tendința subconştientului de a învinge prin acapararea puterii, pe fondul unor complexe de 
inferioritate, precum şi a sentimentului superiorității individului şi a raselor umane, de unde teoriile 
elitiste şi geopolitice privind puterea şi autoritatea. Sunt cunoscute în acest sens şi teoriile 
sociologice şi cele bio-sociologizante care pledează spre discriminarea rasială şi menţinerea 
monopolului puterii prin prisma selecţiei biologice şi psihanalitice. Tot în planul acestor teorii este 
vehiculată teza autorităţii charismatice şi cea a personalizării puterii. Prin charismă se înţelege acel 
farmec - ceva care impune acceptarea autorităţii unei persoane prin investirea acesteia cu capacități 
supranormale uneori sau supranaturale (specifice profeților, conducătorilor religioşi, liderilor 
politici etc.). 


3.1. MULŢIMEA — FORMĂ A PUTERII 


Asemenea preocupări ce fac referință la fenomenul mulţime le găsim nu numai la nivelul 
psihologilor, psihosociologilor şi psihanaliştilor ci şi în cadrul unor filosofii şi filosofi. Analizând 
mulțimile, filosofii Ortega y Gasset, Karl Jaspers şi Elias Canetti fac trimiteri, în primul rând, la 
societatea occidentală, delimitând arhetipul omului — mulțime, punând accent şi pe unele elemente 
de ordin psihanalitic cum ar fi angoasa, care apare pe fondul lipsei identității şi a conştiinţei de sine. 
Printre lucrările de referință ale unora dintre aceşti autori citați, semnalăm lucrarea lui E. Canetti, 
“Masse und macht”, tradusă şi în limba română sub titlul “Masele şi puterea”, în care se întreprinde 
o radiografie asupra anatomiei şi fiziologiei maselor, a rolului acestora în istorie, precum şi a 
raportului dintre fenomenele de masă şi manifestările puterii în decursul evoluţiei istorice a 
societății şi umanităţii. într-u cât la această lucrare pot avea acces oricare dintre cititori, nu vom mai 
insista asupra conţinutului său ideatic, din raţiuni strict obiective, dincolo de orice motivaţie de 
ordin subiectiv. 

Dar cele mai profunde analize asupra puterii mulțimilor, din perspectivă psihologică şi 
psihanalitică, au fost realizate de către psihologul Gustav Le Bon, cu lucrarea de referință 
„Psihologia mulțimilor” şi de psihanalistul C.G. Jung, care analizează mai profund subconştientul şi 
inconştientul colectiv. Asemenea preocupări au devenit fundamentale sub raport psihologic, 
psihosociologic şi psihanalitic întrucât rolul mulțimilor în mişcările sociale — revolte — revoluţii s-a 
făcut tot mai evident, ceea ce reclamă analiza unor asemenea fenomene sociale. 

Merită interes o asemenea analiză şi prin faptul că astăzi, tot mai mult, mulțimile se manifestă 
ca o reală forță şi putere. Nu recunoaştem şi nici nu acredităm rolul exclusivist al maselor în raport 
cu liderii şi personalitățile istorice, dar nici nu negăm sau ignorăm rolul acestora. Pentru a înțelege 
însă rolul şi funcţia de putere a mulțimilor, sunt necesare câteva incursiuni de ordin teoretic. În acest 
sens vom face trimiteri la unele autorităţi în materie, în mod deosebit la C.G. Jung. 

Acesta a evidenţiat existenţa, alături de conştiinţa individuală a omului, alcătuită din nivelele 
conştient, subconştient şi inconştient, şi a unei „conştiinţe colective” ce îşi face simțită prezența prin 
ceea ce el numeşte „arhetipuri”. Acestea sunt definite ca a fi „elemente alcătuitoare ale 
„inconştientului colectiv”, ca o moştenire filogenetică, aparținând ordinului instinctelor. 
Arhetipurile nu sunt reprezentări şi forme înnăscute, cadre care informează experienţa umană, ci 
sunt repetiții nenumărate care întipăresc aceste experienţe în conştiinţa psihică, nu sub chipul unor 
conținuturi imagistice ci aproape ca „forme fără conținut” care reprezintă doar posibilitatea unui 
anumit tip de abordare sau acțiune. Când trăim ceva care corespunde unui arhetip, acesta este 
activat şi ia naştere o compulsivitate ce se impune împotriva raţiunii şi voinţei, sau produce un 
conflict ce se prelungeşte în patologic. Spre exemplu, „arhetipul Zamolxis”, un singur zeu suprem 


căruia i se închinau toate voinţele, prin transpunerea gândirii dacilor în limbajul şi gândirea latină, a 
fost înlocuit cu Deus, care era arhetipul unui zeu suprem. 

Dar să revenim la problematica puterii prin intermediul raportului acesteia cu mulțimile sau, 
mai bine zis, a particularități mulțimii de a deţine puterea în anumite situaţii — conjuncturi. Vom 
analiza în acest sens câteva dintre trăsăturile mulțimii. 

O particularitate comună a mulțimilor şi psihologiei acestora constă în faptul că acestea au 
existat din totdeauna, aparent amorfe şi inerte, fără o motivaţie suficient de puternică, la fel şi 
puterea acestora. Fiind foarte atractivă, ideea de putere a prins repede „rădăcini” în conştiinţa 
maselor, fiind asociată nevoii de protecție, precum şi cu alte necesităţi sau aspirații la care în mod 
individual omul nu poate accede. 

Una din trăsăturile esențiale ale mulțimii este apariția la indivizii care o compun a unui 
sentiment de putere invincibilă care le permite să cedeze cu uşurinţă unor porniri instinctuale şi 
unor arhetipuri psihice care, în condiţii de izolare, ar fi reprimate, refulate. Individul cedează acestor 
porniri pentru că sentimentul responsabilităţii, care în mod deosebit îl reţine de la săvârşirea unor 
acte neconcordante statutului lor social, dispare în cadrul mulțimii. 

O altă trăsătură este cea a contestării afective şi a ignoranței interesului personal, care se 
concretizează prin faptul că în mulţime orice sentiment este molipsitor în aşa măsură încât 
individul, pe care pune stăpânire sentimentul ce domină mulțimea, îşi ignoră şi chiar sacrifică 
interesul personal, dând câştig de cauză celui colectiv. 

O a treia trăsătură, dar nu ultima ci, probabil, cea mai importantă, este sugestibilitatea. 
Această trăsătură face parte din aceeaşi categorie de fenomene psihice din care face parte şi 
hipnoza. Se observă că individul aflat câtva timp într-o mulțime agitată, cade curând într-o stare 
similară, ca un subiect pus sub privirea unui hipnotizator. Voința este paralizată iar subiectul nu mai 
execută decât sugestiile primite de la liderul sau liderii mulţimii. În mulţime personalitatea 
conştientă este eclipsată, iar individul din mulțime îşi supune voința şi chiar discernământul 
sugestiilor ce se impun la nivelul mulțimii ori care sunt sugerate de către lideri. Caracteristicile 
individului din mulțime sunt orientate trăirilor psihice pe calea sugestiei, contagiunii sau molipsirii 
sentimentelor şi ideilor, împreună cu orientarea lor în acelaşi sens. Tendinţa de a transforma în 
acțiune orice sugestie este definitorie în cadrul mulțimii şi acțiunii acesteia (de cele mai multe ori 
fiind devastatoare). Când individul face parte din mulțime, oricare ar fi nivelul său intelectual, 
cultural sau emoţional, acesta coboară câteva trepte pe scara evoluţiei şi devine celula unui 
organism primitiv, supunându-se voinţei acesteia. 

Mulțimea facilitează un fenomen psihosocial pe care l-am numi „retropatie” şi care ar 
semnifica reîntoarcerea afectivă în plan filogenetic, constituindu-se, în acelaşi timp, ca sursă în plan 
ontogenetic, devansând cu mult condiția umană din acest punct de vedere. Mai simplu spus, 
instinctul devansează raţiunea, în mod deosebit rațiunea forței în raport cu forța rațiunii. 

Un rol deosebit de important în cadrul mulţimii îl are „sufletul mulțimii”, privit tot ca un 
fenomen psihosocial, mai degrabă ca un „spirit colectiv”, unitar şi omogen sub raportul trăirilor, 
intenţiilor şi a structurii motivaţionale. Mecanismul formării acestui spirit colectiv nu este atât de 
simplu şi cu atât mai greu de explicat sub raport psihologic şi psihanalitic. Se formează la nivelul 
acestei structuri, aparent eterogene, o osmoză spirituală şi, în acelaşi timp, o energie — sinergie a 
mulțimii cu forțe incalculabile în raport cu efectele pe care le poate produce, şi de cele mai multe 
ori negative. În asemenea condiţii, când se formează mulțimea, indivizii, indiferent de cauza care i-a 
reunit şi de consistenţa nivelurilor lor intelectuale, devin temporar „celulele” unui organism cu 
personalitate aparte şi trăsături distincte, dând naştere „sufletului mulțimii”. Astăzi, prin 
omniprezența şi puterea ei de influență şi manipulare, mass-media poate crea unui număr foarte 
mare de persoane o stare de spirit specifică mulțimii. Sufletul mulțimii înglobează spiritele 
indivizilor, subordonându-le şi determinându-i pe aceştia să gândească şi să acționeze într-un 
anumit fel, diferit de felul în care ar gândi şi s-ar manifesta fiecare dintre ei izolat. Sufletul nou 
format nu este nici suma şi nici media sufletelor ce-l compun, ci va capta şi va manifesta 
caracteristici cu totul noi, distincte de cele individuale. 

Psihicul mulțimii se află la limita conştient - inconştient, îndrumat nu de conştiinţă ci de 
sugestii, alături de care se manifestă latura instinctuală a psihicului animată de violența radicală 


specifică fiinţelor primitive şi fără rațiune. Mulțimea psihologică se află într-o permanentă stare de 
aşteptare, pentru a primi o simplă sugestie, în contextul cauzelor care au generat constituirea 
mulțimii, pentru ca, ulterior, să o amplifice spre a-şi crea senzaţia unei certitudini. Punctul de 
plecare îl constituie aproape întotdeauna o sugestie dată în mod intenţionat şi tendențios sau iluzia 
produsă a unui individ prin intermediul unor reminiscenţe, urmând apoi contagiunea mulțimii care 
este în aşteptarea unor asemenea sugestii. Odată împărtăşită ideea sau sugestia, aceasta devine 
nucleul din care vor izvori celelalte idei. Fiinţele cele mai uşor impresionabile din cadrul mulțimii 
sunt femeile şi copiii, iar evenimentele cele mai îndoielnice şi cel mai greu de crezut sunt cele care 
au fost observate de numărul cel mai mare de persoane. Mulțimea acționează în afara conştiințelor 
individuale şi, am spune noi, chiar în afara unei conştiinţe colective pozitive, devenind iritabilă şi 
impulsivă, fără capacitatea de a judeca critic, predominând latura afectivă, mai ales emoțiile 
negative şi mai puțin sentimentele raționalizate şi gândirea sub influenţa sugestiilor primite, pe care 
le transformă imediat în fapte — comportamente. Mulțimea este sclava impulsurilor primite, jucărie 
a tuturor excitanţilor exteriori. Nota specifică a „sufletului mulțimii” este durata scurtă a vieții şi 
voinţei acesteia. Mulțimea nu este capabilă de o voinţă de lungă durată, aşa cum nu este capabilă 
nici de gândire. Sentimentul puterii conferit de număr face ca mulțimea să treacă cu uşurinţă peste 
orice obstacol de ordin moral, politic, religios sau social şi, implicit, prin modul său de manifestare. 

Efectele puterii mulțimii sunt uneori catastrofale, această formă a puterii dispunând uneori de 
o sinergie ieşită din comun. Ceea ce s-a întâmplat în decembrie 1989 sau cu ocazia diferitelor 
mineriade, precum şi evenimentele de la Târgu-Mureş din 1990 scot în evidenţă această trăsătură a 
puterii mulțimii, ea putând demonstra o forță şi o eficacitate în acţiune de nebănuit. Astăzi, mai mult 
ca oricând, problematica mulțimii prezintă un interes deosebit atât pentru psihosociologie, pentru 
psihanaliză şi, implicit, pentru o ramură a psihologiei denumită psihologia mulțimilor. Unul dintre 
autorii care s-a consacrat acestei probleme este binecunoscutul psiholog francez, Gustave Le Bon, 
care a scris o lucrare cu acelaşi nume, „Psychologie des foules” (Psihologia mulţimii). Deducem din 
această lucrare de referință, precum şi din altele, că mulțimea nu mai poate fi ignorată, întrucât în 
cadrul aglomeraţiilor urbane, minoritățile şi grupurile structurate se pierd tot mai mult în cadrul 
maselor, mulțimile revendicându-şi tot mai mult statutul de nouă putere, alături şi în conivență cu o 
altă putere care se face tot mai mult resimţită în plan social, care este mass-media. Şi aceasta cu atât 
mai mult cu cât creşte abandonul şcolar, analfabetismul şi subculturalizarea unui segment tot mai 
important al populaţiei, în mod deosebit tinerii, ceea ce se poate constitui într-o reala premisă în 
vederea creşterii mulțimilor prin fuzionarea grupurilor destructurate şi aflate în criză de identitate 
sub raport cultural şi social, şi care se vor reuni într-o masă amorfă care va constitui simbolul 
existențial şi revendicativ pe fondul frustrărilor şi inegalităților pe care le resimt ca indivizi izolați şi 
frustraţi, şi care, prin anumite mecanisme şi fenomene de ordin fizic, cum ar fi cele ce vizează 
raportul de inversiune dintre materie şi mişcare, pot conduce la mişcarea dezorganizată ale 
mulțimilor. H. Spencer, sociolog evoluționist, adapta în plan social o asemenea teorie şi observa, 
totodată, că dezintegrarea materiei este cauzată de creşterea mişcării acesteia, iar integrarea de 
descreşterea mişcării materiei. După acesta, toate fenomenele (implicit cele sociale) sunt rezultate 
ale schimbării materiei şi ale mişcării acesteia. Prin acest principiu explică schimbările şi evoluția 
vieții sociale, dezintegrarea şi integrarea părților în întreg. Principiul evoluţiei materiei constă în 
trecerea de la omogenitate nedefinită şi incoerentă la o eterogenitate definită şi coerentă, ceea ce 
corespunde pe deplin fizionomiei mulțimilor: omogenul aparent sub aspect social se transformă 
într-un eterogen omogen sub aspect afectiv şi acţional, iar omogenitatea nediferenţiată, nedefinită şi 
incoerentă devine o omogenitate definită şi coerentă. 

Un punct de vedere mai puţin cunoscut asupra acestei problematici este cel prin care este 
analizată persoana — individul prin prisma ego-ului şi superego-ului, precum şi a altor tipologii 
legate de Eu-l fiecărei persoane. Din această perspectivă, psihanaliza pune un mai mare accent pe 
latura instinctualității, mai exact pe seama sexualității (Freud). În cartea sa despre Malaise, 
„Unbehangen”, evidenţiază că în civilizațiile moderne pot încă zace pulsiuni barbare, instincte 
agresive şi resentimente nemărturisite şi că pojghița care să acopere asemenea tare şi reminiscențe 
este încă prea subțire pentru a fi estompate şi anihilate. Oroarea apocaliptică din 11 septembrie 
demonstrează existența unei asemenea puteri instinctive — gregare şi faptul că în lume încă se 


menţine acel conflict dintre forțele răului, ale întunericului, ceea ce am desemna prin terocraţie, şi 
forțele binelui, ale libertăţilor individuale, ceea ce am desemna prin civilizație şi democraţie. 
Desigur asemenea analize de ordin psihanalitic nu sunt limitate doar la astfel de aspecte. Ulterior, 
Moreno caută originea preferinței în planul afectivității, sau J. Maisonneuve în plan psihosocial, 
prin intermediul aşa numitelor „cadre sociale”, prin care este evidenţiată natura psihosocială a 
preferinţei. 


3.2. IMPACTUL PSIHANALITIC ȘI PSIHOLOGIC ÎN PUTEREA ȘI AUTORITATEA 
INDIVIDULUI 


Analiza acestui fenomen psihologic şi psihosociologic pleacă de la procesul psihic al 
imaginaţiei. Şi aceasta nu în mod întâmplător ci datorită faptului că imaginea de sine nu este numai 
copia fidelă a personalităţii individului, ci mai degrabă un amalgam de percepții, reprezentări ale 
individului ca urmare a combinării imaginii sale cu imaginea celorlalți despre sine, ceea ce 
depăşeşte imaginea fidelă a propriului Eu. Aşa cum definea P. P. Neveanu, prin imaginaţie este 
desemnat << procesul psihic secundar, solidar şi analog cu gândirea, de operare cu imagini mentale, 
de combinare sau construcție imagistică purtând asupra realului, posibilului, viitorului şi tinzând 
spre producerea noului în formarea unor reconstituiri intuitive, a unor „tablouri mintale”, planuri 
iconice sau proiecte >> (Neveanu). Din definiția dată rezultă că imaginea de sine este rezultanta 
combinatoricii imaginistice dintre imaginea sinelui şi imaginea celorlalți despre sine, cea mai 
importantă trăsătură fiind izomorfismul (corespondenţa biunivocă, concordanța, congruența dintre 
aceste două planuri imaginistice), în afara homomorfismului (corespondenţa univocă a fiecărui 
element din relație) şi polimorfismului, care conduce la o disociere imagistică sub raportul părților 
implicate în imaginea propriu-zisă. În asemenea modalităţi posibile de reflectare, prin izomorfism şi 
homomorfism, imaginea poate exprima atât unitatea imaginistică cât şi contradicția, ceea ce 
conduce la o percepţie difuză sau unitară a sinelui în raport cu ceilalţi. De cele mai multe ori în plan 
politic avem de-a face cu o imagine contradictorie şi difuză, liderul având o impresie mult mai bună 
despre sine decât ceilalți, între imaginea de sine şi imaginea celorlalți instituindu-se o evidentă 
contradicţie. În această situaţie poate să apară ceea ce în psihanaliză se defineşte printr-un fenomen 
denumit „imago”, care coincide cu o reprezentare deformată prin aceste mecanisme ale 
inconştientului. La această deformare a percepției sinelui se adaugă de cele mai multe ori şi 
sindromul paranoic, regăsit la mulţi lideri politici, prin intermediul căruia se amplifică o asemenea 
imagine de sine deformată, culminând cu binecunoscutul fenomen psihologic, narcisismul. 

Pentru a înţelege în profunzime complexa problematică legată de acest proces psihologic care 
este imaginația şi imaginea de sine, este necesar să pătrundem în intimitatea sa. Aceasta presupune 
şi analiza unui concept relativ identic cu imaginea de sine, cel al conştiinţei de sine. Definită ca a fi 
un proces de reflectare cognitivă de către om a lumii şi a lui însuşi, conştiinţa de sine face referință 
asupra celei de-a doua dimensiuni reflectate, cea a sinelui, fiind şi devenind o autoconştiință, 
apărând însă ca un revers al conştiinţei despre lume. Conştiinţa de sine rezultă în cea mai mare parte 
din raportările continue ale individului asupra mediului social şi implicit asupra sa, spre deosebire 
de conştiinţa despre realitatea înconjurătoare, care este coercitivă şi, totodată, o măsură reală a 
lucrurilor (parafrazându-l pe Protagoras). Devine astfel condiția esențială a acțiunii sinelui 
autoreglator, a selectivității şi a intervenției creative în mediu. 

Conştiinţa de sine se întemeiază pe modelul Eu-lui şi pe trăsăturile de personalitate în 
coroborare cu influenţele exercitate de mediu şi conştiinţa realităţii dintre cele două subsisteme care 
se întrepătrund şi interacționează formând în ultimă instanță imaginea de sine, şi unde un rol 
important revine conştiinţei de sine. Prin aceasta este desemnat „filtrul” prin care individul triază 
diversele imagini despre sine şi opinii ale celorlalţi în raport cu personalitatea sa. În situaţia în care 
ne-am desprinde de propria ființă, de propriul Eu, realitatea ne-ar părea ca iluzorie, fluctuantă, 
lipsită de consistență, aceasta însemnând absolutizarea conştiinţei lumii înconjurătoare, şi deci o 
preocupare exclusivistă de ceea ce este în jurul nostru şi nu de noi ca indivizi. În situaţia în care am 
ignora realitatea obiectivă, ne-am „prăbuşi” în propria ființă, ceea ce ar conduce spre autism 
(repliere în sine şi însingurare), onirism şi solipsism. De aceea conştiinţa şi sistemul psihic uman 


realizează reflectarea interacțiunilor dintre realitatea obiectivă şi cea subiectivă prin aşa numita 
proprietate de ambilateralitate, fapt ce-i conferă un relativ echilibru sistemului psihic şi conştiinţei 
ŞI, implicit, conştiinţei de sine, ca imagine coerentă şi integrată conştiinţei realității înconjurătoare. 
Cei care absolutizează rolul imaginii şi al conştiinţei de sine ignoră parțial realitatea, reflectând-o 
mai mult într-o manieră deformată, de cele mai multe ori printr-un optimism disimulat, uneori chiar 
printr-un triumfalism, fiind mai mult dominați de sentimentul puterii decât de realitate, puterea 
trecând mai mult prin intermediul imaginarului, virtualului şi posibilului decât prin prisma 
„referentului” ontic. Ca oameni ai acțiunii, oamenii politici trebuie să îmbine conştiinţa realității cu 
conştiinţa probabilului şi să pună un accent atât asupra conştiinţei obiective a lumii obiective cât şi 
asupra conştiinţei de sine, prin intermediul potențialului intelectual şi aptitudinal de care dispun şi 
prin care pot deveni eficienţi în actul conducerii. 

Conştiinţa şi imaginea de sine se impun a fi mai raționalizate, ele fiind de cele mai multe ori 
subiectivizate şi chiar maximizate prin acest etalon comensurabil care este realitatea în raport cu 
aşa-numita conştiinţă afectivă (Th. Ribot), care are la bază mai mult dimensiuni de ordin subiectiv 
(motivaţional afectiv) decât dimensiuni reale şi obiective. Conştiinţa de sine trebuie să devină în 
mai mare măsură o conştiinţă obiectivă — prin prisma realității, decât o conştiinţă subiectivă — prin 
prisma afectivității şi tendințelor de ascensiune în ierarhia socială şi politică, cum se întâmplă în 
lumea politică la cei mai mulți oameni politici. Aşa cum afirma Goethe, trebuie să devenim ceea ce 
suntem şi nu numai ceea ce dorim să fim. În acelaşi timp trebuie să rămânem fideli propriului nostru 
Eu şi nu influențelor şi dezideratelor ce conduc spre ascensiuni şi culmi uneori nemeritate. Este 
cazul multor oameni politici care au ajuns pe asemenea „culmi” într-un mod mai puţin ortodox, în 
afara competenţei şi a autorității reale. 

Vom analiza în continuare unele puncte de vedere ce fac referință asupra acestei complexe 
problematici care este imaginea de sine. Aceasta şi datorită faptului că prin autoritatea şi 
legitimitatea conferite puterii şi reprezentanților acesteia, imaginea de sine joacă un rol deosebit de 
important, problematica fiind, din păcate, prea puţin analizată în literatura consacrată domeniului 
politic şi, implicit, al psihologiei politice, care se întrevede ca o ramură importantă a psihologiei. 

Unul dintre curentele psihologice care se ocupă de această problematică este cel al 
psihologiilor analitice. Aceste curente sunt percepute ca strategii de analiză a implicării proceselor 
psihice în orientarea comportamentului oamenilor, care în limbajul uzitat şi recunoscut poartă 
denumirea de psihanaliză, cei mai mulți asociind această orientare de numele părintelui ei, S. Freud. 
Iniţial psihanalistul amintit considera că psihicul uman are o structură triadică delimitând nivelurile: 
inconştient, preconştient şi conştient. Ulterior el atribuie personalităţii, în raport cu aceste elemente 
prin care este organizat şi structurat psihicul uman, trei funcţii de bază: funcția primitivă a 
impulsului ce caută plăceri, reprezentată prin „id”, funcție rațională, reprezentată prin sinele raţional 
sau „ego” şi funcția de internalizare a valorilor proprii societății reprezentată prin „superego”. 
Asociind această structură psihologică domeniului biologic şi social, Freud identifica prin 1d 
instinctele naturale biologice, prin ego sinele, raționalul cu conştiinţa de sine, iar prin superego 
conştiinţa socială, exprimată prin reguli, norme, restricții, valori, fiind o treaptă superioară a Eu-lui. 
Pe acest fond al entității Eu-lui se desprind mai multe tipologii ale acestuia: Eu-l mental, Eu-l social 
şi Eu-l spiritual. Menţionăm că în planul acţiunilor politice şi al imaginii de sine a liderului politic 
acționează toate cele trei structuri ale Eu-lui (id-ul, ego-ul şi superego-ul), de cele mai multe ori 
unele din aceste structuri fiind supraestimate în raport cu unele însuşiri de personalitate 
(temperament, caracter — atitudine etc), astfel la cei instinctivi şi spontani, la care predomină mai 
mult Eu-l vegetativ ca Eu rezultat în urma evoluției filogenetice - fiind denumit şi Eu instinctual, 
prevalează id-ul; la raționali — cerebrali, caracterizați printr-un aşa-numit Eu rațional (care apare pe 
fondul nevoilor de adaptare a individului ca urmare a antagonismului dintre Eu-l vegetativ cu cel 
social) predomină egoul; iar la cei cu spirit moral şi Justiţiar, predomină superegoul. De aici şi 
posibilele manifestări anxiogene la care am făcut referință deja, în coroborare cu anumite conflicte 
intrapsihice, culminând cu unele crize de identitate şi deformări ale imaginii de sine, precum şi cu 
alte disfuncționalităţi în planul conştiinţei şi imaginii de sine deosebit de nocive pentru individ şi, 
mai ales, pentru omul politic. 


De aici o altă categorie a teoriilor şi psihologilor care interpretează Eu-l şi imaginea de sine, 
cea care are mai mult o incidență de natură psihosocială decât psihologică. În categoria acestora 
predomină rolul şi influenţa grupului privind imaginea de sine — reflectarea sinelui, şi nu individul, 
fiind supraestimate din acest punct de vedere opiniile celorlalți despre sine prin prisma influențelor 
sociale şi psihosociale asupra propriei imagini de sine. Se distinge în acest sens Eu-l individual de 
Eu-l social (acesta din urmă fund emergent influențelor sociale pe matricea genetică — ereditară a 
fiecărei individualități), Eu-l psihic față de Eu-l psihosocial, Eu-l corporal faţă de Eu-l spiritual, care 
în fond polarizează imaginea de sine, fie prin exacerbarea Eu-lui corporal (id-ului), fie prin 
supraestimarea superegoului şi a Eu-lui social. În rândul oamenilor politici ar trebui să predomine 
superegoul, Eu-l social, iar percepția imaginii de sine ar trebui filtrată şi evaluată prin competență şi 
experiență şi nu prin tendinţe şi dorinţe care, din păcate, predomină în raport cu realitatea şi 
posibilitatea. Se deduce de aici necesitatea în conformitate cu care accentul asupra imaginii de sine 
trebuie pus mai mult pe experienţa socială şi condiţionările realului, şi nu exclusiv pe imaginea 
subiectivizată şi pe Eu-l ideal, cum se procedează de cele mai multe ori şi de către cei mai mulți 
oameni politici. 

În opinia altor psihologi se desprinde Eu-l psihologic şi Eu-l transcendental sau Eu-l real şi 
Eu-l ideal. Există şi alte tipologii asupra Eu-lui, cum ar fi cele delimitate de Erich Berne, care 
distinge trei instanțe ale Eu-lui: 

e Eu-l parental (în mare parte reprezentat prin superego); 

° Eu-l adult (egoul propriu-zis); 

e Eu-l infantil, ceea ce corespunde atât id-ului cât şi Eu-lui social şi cultural. 

După Berne, în modernitate Eu-l dominant este cel infantil, celelalte tipuri având unele limite, 

ceea ce nu corespunde perspectivei psihanalitice freudiene şi nici celei religioase. 
În cadrul tipologiei freudiene pot apărea şi unele conflicte intra Eu, ele putând să inducă anumite 
tipuri de anxietate: anxietatea nevrotică, care decurge din conflictul dintre id şi ego; anxietatea 
morală, care emerge conflictului dintre id sşi superego şi anxietatea obiectivă, emergentă presiunilor 
exterioare Eu-lui. După Freud, inconştientul are rolul de a apăra oamenii de presiunea exagerată a 
impulsurilor inacceptabile şi care sunt sursele anxietăţilor nevrotice şi morale. Experienţa politică şi 
socială, în general, demonstrează existenţa unor asemenea conflicte, coroborate cu anumite tipuri 
ale anxietăţii, mai ales a anxietăţii nevrotice şi a celei obiective, nefiind exclusă însă nici anxietatea 
morală, pe fondul relațiilor conflictuale dintre id şi ego respectiv id şi superego şi, totodată, prin 
intermediul unor presiuni exterioare Eu-lui, care pot fi concretizate în influențele liderului, grupului 
şi a societăţii în ansamblul ei asupra individului. 

În planul psihologiei analitice — a psihanalizei o contribuţie deosebită o aduce discipolul lui 
Freud, C. G. Jung, acesta având o poziţie particularizată şi, totodată, distinctă în interpretarea Eu-lui 
şi implicit a imaginii de sine. El propune o alternativă la distincția pe care Freud o susţine între 
conştient, preconştient şi inconştient, admițând ipoteza conform căreia funcționarea psihicului uman 
şi implicit comportamentul individual este dominat de inconştient dar, spre deosebire de 
predecesorul său, Jung distinge între egoul conştient, inconştientul persoanei şi inconştientul 
colectiv, acesta din urmă cuprinzând arhetipuri — predispoziții universale de gândire şi acțiune în 
modalități similare, influențând comportamentul individual. Asemenea arhetipuri sunt foarte 
frecvent utilizate în comunicarea politică, recurgându-se la simboluri şi mituri care au o influență 
importantă în unele acțiuni şi manifestări comportamentale ale liderilor şi printre care unii vor să 
devină ei înşişi modele şi chiar asemenea arhetipuri. Deosebit de importantă este analogia 
întreprinsă dintre simbolul puterii cu lumea animală (la V. Pareto fiind desemnate anumite tipuri ale 
elitelor, cum ar fi elita vulpii, elita leului, etc, animale care reprezintă fie pe zei, fie pe strămoşii 
deținători ai puterii. Spre exemplu, strămoşul lui Gingis-han era un lup, pe când şoimul egiptean era 
Dumnezeul faraonului egiptean. Asemenea analogii sunt regăsite şi în alte religii, dar asupra 
acestora nu vom insista. 

În lucrarea „Simbolica spiritului”, care îl are ca autor pe Jung, acesta realizează o analiză 
interpretativă de factură creştină şi psihanalitică asupra puterii prin prisma acestor două componente 
şi unde arată că dogma creştină a Trinității (Tatăl, Fiul, Sfântul Duh) reprezintă realitatea psihică a 
individuaţiei personale, fiind apropiat de interpretarea lui Freud în ceea ce priveşte aspectul 


determinării — creări puterii simbolice: Tatăl, ca imagine simbolică a împăratului şi autorității 
acestuia, este preluat într-un plan mai abstract şi cu putere simbolistică mai mare de către Tatăl 
Treimii, de către Dumnezeu, care simbolizează centrul puterii şi valorii unificatoare. Sunt deosebit 
de interesante analogiile făcute de către Jung, chiar dacă încalcă principiile şi adevărul creştin 
asupra sacralității treimice. O asemenea interpretare asupra puterii religioase prin prisma trinității 
este făcută şi de către Kepler, care, în analogie cu structura universului, asociază imaginea trinității 
creştine cu structura acestuia. Din această perspectivă analogică, imaginea trinității divine este 
sfera, şi anume Tatăl în centru, Fiul în suprafaţa exterioară, am spune noi Logosul obiectivat, iar 
Sfântul Duh în proporția raportului dintre punct şi spațiul intermediar sau circumferință. Astfel, 
mişcarea orientată de la centru spre periferie este, potrivit opiniei lui Kepler, imaginea creaţiei. Un 
asemenea raționament este regăsit şi la Hegel, atât prin binecunoscuta sa triadă: teză, antiteză şi 
sinteză, cât mai ales prin aplicarea acesteia în planul devenirii istorice şi a conştiinţei umanităţii). O 
asemenea raportare a puterii divine la celelalte elemente intrinseci ale configurației trinitare o găsim 
la antitrinitarişti şi în curentul antitrinitarist care nu este altceva decât o erezie creştină, prin care 
este rezumată criza de creştere a creştinismului primar care priveşte dogma dumnezeirii în Treime. 
Acest curent a apărut în a doua jumătate a secolului al II-lea cu intenţia de a lămuri unitatea Fiinţei 
divine şi Treimea persoanelor care o alcătuiesc. Vechii antitrinitarieni s-au împărțit în dinamici sau 
monarhieni şi modalişti. Primii acceptau monarhia ca a fi unitate, unime şi învățau că Fiul 
(Cuvântul lui Dumnezeu) şi Duhul Sfânt ar fi doar puteri ale unui singur Dumnezeu şi că lisus 
Christos ar fi fost un om ca oricare altul — cum îl considerau şi ebioniţii — numai că s-a născut în 
chip supranatural şi mai târziu a fost înzestrat de către Dumnezeu cu Logos divin, fapt pentru care el 
însuşi se numeşte Logos — Fiul lui Dumnezeu. 

Spre deosebire de monarhieni, modaliştii considerau că Tatăl, Fiul şi Duhul Sfânt sunt numai 
modalităţi ale descoperirii lui Dumnezeu în lume. Întrucât Dumnezeu, care este numai o singură 
persoană, a creat lumea şi o susţine, el este Tatăl, întrucât a luat formă de trup şi mântuieşte lumea 
de păcat, el este Fiul, iar întrucât conduce mântuirea prin luminarea şi sfinţirea omenirii, el este 
Duhul Sfânt, astfel încât Tatăl, Fiul şi Sfântul Duh nu sunt decât trei feluri de arătări ale lui 
Dumnezeu în lume. 

Asemenea delimitări şi raportări ale puterii celor trei elemente constitutive ale divinității au 
stat la baza diferenţierii şi desprinderii celor două mari biserici ale creştinismului: catolicismul şi 
ortodoxismul, idei asupra cărora vom mai reveni. 

Într-un alt plan, cel al psihanalizei, după Jung, dogma trinităţii se referă la cele trei etape prin care 
trebuie să treacă orice om: 

+ persoana Tatălui corespunde primului stadiu de nediferenţiere, în care individul se 
identifică cu grupul social, în esență cu familia lui, ceea ce în analogie cu creştinismul poate fi 
desemnat cu puterea impersonală şi atotcuprinzătoare a Tatălui, adică cu ceea ce în limbajul 
hegelian se exprimă prin teză; 

+ urmează stadiul şi persoana Fiului (în termeni hegelieni antiteză), caracterizată printr-o 
perioadă de eliberare, de respingere a autorităţii paterne şi de eliberare de afecțiunea maternă (însuşi 
lisus Christos a negat relaţia exclusivă de filiație maternă, căpătând o dublă natură, de Fiu al lui 
Dumnezeu şi Fiu al omului, care, desigur, comportă o anumită contradicție (ontologică), etapă în 
care omul încearcă să cucerească propria personalitate în faţa lumii exterioare (lume care în plan 
creştin are o ascendență în Logos), binecunoscute fiind crizele de autoritate şi identitate ale 
adolescentului, când nu este nici copil şi nici adult sub raportul subidentităţii sale psihologice şi 
sociale, care în plan religios face referință asupra posibilei contradicții menţionate; 

+ cea de-a treia perioadă, cea care stă din punct de vedere treimic sub însemnul Sfântului 
Duh, presupune în plan existenţial îndreptarea vieții şi a individului spre acel tot din care a ieşit, el 
însuşi devenind un adult liber, realizând legătura dintre Tată şi Fiu sau ceea ce, în plan hegelian, este 
desemnat prin sinteză, ceea ce nu înseamnă altceva decât capacitatea de conştientizare a acestui 
raport şi legături dintre om şi realitatea înconjurătoare, sinteza reprezentând în ultimă instanță 
conştiinţa de sine, adică conştiinţa Eu-lui prin conştiinţa celorlalți, în ultimă instanță conştiinţa 
realității şi existenţei dincolo de sine. 


Desigur, analizele psihanalitice în interpretările religioase nu corespund întru-totul, ele 
delimitându-se sub raportul efectelor şi funcționării puterii. După Jung, Tatăl este recunoscut ca 
putere, numai că şi Fiul tinde spre putere ceea ce în aparenţă ar crea un posibil paradox logic, sub 
raportul principiului identității şi chiar al noncontradicţiei şi al terțului exclus, ceea ce este rezolvat 
în creştinism şi prin paradigma creştină, prin acceptarea trinității, prin acest plan şi prin această 
perspectivă fiind rezolvată — îndeplinită această cerință şi revendicare a puterii de către Fiu prin 
recunoaşterea puterii treimice, deopotrivă, îndeplinite şi realizate de către fiecare componentă a 
acestui plan transcendent, prin trinitate recurgându-se, în ultimă instanță, la o monadă divină 
simbolică, cea reprezentată de puterea divină, adică de Dumnezeu. Sunt bine cunoscute, credem, 
diferenţele perceptive sub raportul recunoaşterii puterii Fiului de către cele două biserici şi religii 
ale creştinismului, ortodoxismul şi catolicismul, unde se ştie că nu există o concepţie unitară sub 
raportul filiaţiei, catolicismul recunoscând puterea Sfântului Duh şi emergența acestuia atât de la 
Dumnezeu Tatăl cât şi de la Dumnezeu Fiul, pe când ortodoxismul numai de la Dumnezeu Tatăl. 

Din punct de vedere psihanalitic este diminuată funcția superegoului, iar sub raport teologal 
creştin este realizat un singur centru al puterii, cel al Trinității, ca urmare a recunoaşterii puterii 
Fiului de către Tatăl Atotputernic, atotbinevoitor şi atotereator. Ceea ce se întâmplă în interiorul 
psihicului şi prin extrapolare în univers are loc şi corespondență şi în plan social. După unii filozofi 
şi teologi este inutil să ne întrebăm dacă o anumită structură a raporturilor sociale se traduce într-o 
şi printr-o modelare omoloagă şi analoagă relaţiilor intrapsihice sau dacă lucrurile decurg invers, 
adică am preluat modelele, sau ne-am constituit în modele, după binecunoscuta schemă imagologică 
privind chipul şi asemănarea omului cu cea a lui Dumnezeu. 

Din perspectivă psihanalitică şi psihologică, aşa cum s-a putut observa, se poate desprinde, 
prin asociere, o anumită autoritate a personalității, uneori aceasta având mai mult o aură mistică 
decât politică, iar alteori s-a „forţat” caracterul imanent al sacralităţii omului în afara oricărei 
deveniri, ceea ce în mod evident contrazice perspectiva mitologică (vezi mitul păcatului originar) şi 
evoluționistă dar chiar şi unele teze teologale privind natura antinomică şi duală a omului ca ființă 
cu emergenţă terestră şi divină. 

Nu vom intra în detaliile ce vizează o asemenea problematică aici şi acum, ci vom admite 
punctul de vedere freudian, şi anume faptul că fenomenul religios face parte din etapele pre- 
ştiinţifice ale omenirii şi nu ca element structural al conştiinţei omului, indiferent de scara sa 
evolutivă, afirmaţie care, după cum ne putem da seama, contrazice teza lui M. Eliade în 
conformitate cu care sacrul se constituie într-o componentă intrinsecă şi imanentă conştiinţei 
individului. După părerea noastră germenii simbolizării puterii şi implicit al caracterului sacru al 
acesteia emerg unor dimensiuni de ordin emoţional — afectiv, cum ar fi teama, frica, spaima în 
raport cu anumite fenomene naturale şi ulterior sociale, de unde şi trebuinţa cognitivă în a înţelege 
originea — sursa acestor fenomene, identificate de cele mai multe ori printr-o putere exterioară 
indivizilor şi lumii reale regăsite în simboluri, mituri, care ulterior prin simbioza concret-abstract 
devin simboluri ce decodifică puterea reală dar cu ascendență într-o putere imaginară, cum au fost 
zeii şi, ulterior, prin religia monoteistă, divinitatea. Această putere simbolică nu se putea constitui 
într-o componentă intrinsecă de factură sacră decât ca urmare a unui proces şi a unei metamorfozări 
imaginistic şi simbolic, sacrul şi sacralitatea fiind un rezultat, deci ceva devenit, şi nu ceva ca 
existență iminentă — implicită, ci mai mult imanentă. 

Din acest punct de vedere nu vom fi de acord cu caracterul „reflex” al sacrului şi sacralităţii, 
cum ne sunt prezentate asemenea valori de către reputatul religiolog şi savant român Mircea Eliade, 
ci vom atribui acestor valori un caracter emergent, dar nu ca o emergență intrinsecă şi imanentă, ci 
ca o devenire în plan spiritual, moral şi social. Cu alte cuvinte sacrul devine chiar dacă există la 
anumite niveluri şi structuri apriorice şi independente de individ. Sacrul şi sacralitatea au în primul 
rând valenţe axiologice şi nu exclusiv ontologice: ele devin în plan evolutiv şi nu au o existenţă de 
sine stătătoare. În acelaşi plan ideatic vom percepe şi interpreta şi puterea, în mod deosebit cea 
specifică formei de guvernământ monarhice, ea având determinări într-un plan real şi nu exclusiv de 
sorginte extramundană — transcendentă cum încearcă să explice şi să argumenteze originile şi 
funcţiile acesteia prin prisma simbolisticii şi asocierii sale funcționale cu puterea şi providența 
divină. Asemenea puncte de vedere sunt întâlnite şi la Petre Ţuţea, considerat un mistic creştin, 


potrivit căruia „omul l-a înlocuit pe a fi cu a deveni, existenţa veşnică cu neantul, adevărul cu 
folosul...”. Totodată, omul a ajuns să cunoască transcendenţa prin revelație aparținând în acelaşi 
timp triunghiului creştin conceput de filosoful amintit: „Dumnezeu este, cele două lumi sunt, omul 
este. Adevărul, binele, frumosul, sacrul, fericirea, libertatea, demnitatea au sediul în acest triunghi în 
care trăieşte omul integral, nemuritor, [sclav liber al divinității] (imitatio cristi).” 

Vom admite astfel că demersul religios este în primul rând căutarea de sine (este bine cunoscut 

din acest punct de vedere imperativul socratic) ceea ce impulsionează trebuinţa cunoaşterii de sine, 
dar care se poate realiza numai în confruntarea cu realitatea totală, cu cel ce le cuprinde şi le-a creat, 
care, aşa cum am mai arătat, în plan simbolistic deține puterea absolută şi coincide cu demiurgul — 
creatorul a tuturor celor existente şi inexistente dar cu posibilitatea de devenire, care este 
Dumnezeu. 
Prin divinitate omul regăseşte şi recunoaşte atât puterea cât şi alte calități pe care acesta nu le 
poseda, ceea ce face ca, în ultimă instanță, să-şi decline competența interpretativă — epistemică şi 
autoritatea de acest gen, unui simbol care de cele mai multe ori are o natură celestă şi metafizică şi 
nu terestră. 

În viaţa socială şi în istoria umanităţii este foarte probabil ca uneori determinările să aibă un 
anumit efect — o anumită direcţie, iar în altă situație, alte direcții şi alte efecte, fie prin prisma 
destinului individual, fie ca urmare a unor determinări aleatoare sau chiar necesare. Se pot 
desprinde sub raportul interpretărilor făcute şi a experienţei istorice a umanităţii că în viața socială 
şi în formele de organizare social-politică au existat şi funcționat cel puţin două categorii de 
principii: unele normative, reglatoare (cum ar fi Decalogul, normele morale, juridice, scrise şi 
nescrise) şi altele energizate şi energizante şi, totodată, dinamice, printr-o existență mai puţin 
transparentă, prin care am include, în primul rând, credinţa religioasă şi admiterea unei puteri şi 
autorități divine, îmbinată, desigur, cu unele valori laice ce recunosc şi valoarea geniului uman, 
supraomul şi, implicit, supraputerea umană, cum rezultă din filosofia lui Nietzsche. Dacă am fi 
rămas prizonieri absoluţi ai puterii exclusivist divine, umanitatea ar fi progresat într-un ritm 
nesemnificativ, stagnând mai mult, rămânând într-un conformism excesiv şi în expectativă. Anumite 
forţe dinamice, energetizante au impus mişcarea — evoluţia spre ceea ce savantul Pierre Teilarhd 
Chardin viza prin mişcarea lumii de la punctul alfa la punctul omega, adică la fluxul cosmic al 
omului şi umanităţii, ca o aspirație şi desprindere, totodată, de la lumea profană la cea sacră, omul 
neputând exista, după cum spunea Eliade, decât într-o lume sacralizată, ceea ce nu este identic şi cu 
o sacralitate imanentă. Numai prin această lume omul va putea fi „absorbit de Dumnezeu”, se va 
unifica şi îndumnezeii (pneumatizării), va putea tinde spre perfecțiunea sa, va putea atinge culmea 
perfecțiunii sale iniţiale, ceea ce Aristotel desemna prin entelehie, budismul prin Nirvana sau 
creştinismul prin lisus Christos. 

Din analiza întreprinsă asupra puterii şi autorităţii, cu ascendență într-un plan metafizic şi 
transcendent, se desprinde faptul că autoritatea are o emergență religioasă — creştină, fapt 
demonstrat şi de un alt gânditor, Fawler, după care autoritatea este analizată prin stadiile pe care le 
parcurge credința, care, în ultimă instanță, este, dacă ne-am exprima în limbajul psihologului Keller, 
un construct imaginativ. În acest sens autorul citat realizează o teorie constructivistă asupra 
dezvoltării credinţei şi prin analogie am spune chiar şi ale puterii şi autorității, în care „stadiile” 
structurale sunt caracterizate printr-o integrare relativ echilibrată a unor modele — patternuri într-un 
model universal caracterizat prin putere şi autoritate supremă. Este ceea ce Fawler desemnează prin 
Locus-ul autorităţii sau, cum îl denumeşte el şi îl delimitează, totodată, prin aspectul E. Această 
dimensiune a credinței, prin acest Locus este centrată pe patternurile cunoaşterii constitutive şi pe 
convingerea conform căreia persoanele, ideile, instituţiile, experienţele şi procesele de judecată sunt 
ireversibile şi de autoritate sancționatorie, cum ar spune Bochenski. Asemenea patternuri se referă 
la acel ceva sau cineva la care ne raportăm în scopul validării sau legitimării înțelegerilor — 
dimensiunilor comprehensive considerate ca a fi cele mai semnificative pentru omul credincios. 

Prin acest stadiu se înaintează şi explorează un domeniu specific logicii, cel al convingerii prin 
acțiune, atunci când construirea şi valorizarea Eu-lui sunt în joc sau în primejdie şi când încrederea 
şi loialitatea față de sursele de autoritate nu pot fi justificate numai printr-o logică a certitudinii 
raționale, ca principiu comprehensiv al autorității şi când argumentul suprem îl constituie credinţa 


religioasă care nu mai implică riscul incertitudinii, cea care dă sens şi valoare lumii fiind credinţa — 
existenţei şi care ne orientează, totodată, spre un centru de putere şi valoare supremă, care este 
divinitatea şi lumea transcendentă, impregnată în mod simbolic şi imaginistic cu asemenea valori. 

Pentru Hegel, credința nu îndeplineşte numai o funcţie orientativă şi stimulativă în plan 
ontologic şi acțional ci, aşa cum este cunoscut, îndeplineşte o funcție suprarațională, fiind o cale 
superioară de cunoaştere a realităţii, binecunoscut fiind panlogismul hegelian prin identitatea 
realului cu raționalul. Astfel, prin credință reuşim să depăşim această cunoaştere senzorială într-un 
plan imaginar afectiv superior şi evident dincolo de real şi raţional, într-un plan metafizic — 
transcendent, unde puterea centrală este impersonală şi simbolică. Într-un asemenea context, puterea 
terestră nu este altceva decât un transfer al puterii divine aici pe pământ, fiind legitimată în primul 
rând prin originea şi determinările sale dincolo de conţinutul şi formele sale de manifestare din 
planul realității. Are mai mult o ontologie epistemică şi simbolică decât una emergentă condiţiilor 
prin care se manifestă şi este, totodată, recunoscută. 

Desigur, interpretările religioase şi conexiunile religiei şi teologiei cu puterea sunt mult mai 
complexe. În ultimă instanță, conceptul de putere şi absolutizarea acestuia printr-o modalitate 
exclusivistă şi subliminală face referință la puterea divină, pentru orice religios „puterea puterii” 
fiind Dumnezeu, celelalte forme ale puterii nefiind decât derivații ale acestei puteri supreme 
omniprezente şi omnisciente. 

Revenind la ideile şi problematica ce prezintă mai mult interes studiului nostru, cele care fac 
referință la imaginea şi conştiinţa de sine, din acest punct de vedere se ridică foarte multe întrebări 
de genul: cum arăt ?, cum sunt văzut ?; sau mai profunde, cine sunt ? şi ce vreau să devin ?, 
întrebări şi răspunsuri ce le regăsim şi în cadrul altor orientări şi curente psihologice, cum ar fi 
psihologia fenomenologică. În conformitate cu aceste teorii, imaginea de sine şi comportamentul 
oamenilor pot fi înțelese numai dacă se accentuează pe reprezentările personale, pe realitatea 
subiectivă şi nu pe cea obiectivă, pe conştiinţa realităţii obiective şi a celorlalți. Cu alte cuvinte, 
asupra imaginii de sine un rol mai important îl au faptele — comportamentele decât vorbele, ceea ce 
reflectă adevărata personalitate a individului sunt acţiunile şi comportamentul acestuia. Din păcate 
imaginea de sine a oamenilor politici este conturată mai mult prin vorbe decât prin fapte, ceea ce 
conduce în mod implicit la un anumit deficit al imaginii de sine şi la un capital scăzut al acesteia. 
Testul care confirmă credibilitatea şi implicit imaginea liderului şi grupării politice este, în primul 
rând, de ordin praxiologic şi nu ideologic sau verbal prin utilizarea simbolisticii, a stereotipiilor 
verbale, care au degenerat în clişee verbale şi într-un limbaj dublu prin care se ascunde realitatea. 
Astfel, este promovată în discursul politic mai mult dimensiunea ideală şi virtuală, uneori într-un 
mod triumfalist derizoriu, politica fiind de cele mai multe ori discursivă decât explicită, prin fapte şi 
acțiuni. 

Printre primii psihologi care au elaborat o asemenea teorie psihologică holistică şi prin care 
individul este interpretat ca totalitate şi prin experienţele subiective se evidențiază Carl Rogers. 
Teoria sa se bazează pe două presupuneri: orice om are nevoie să fie apreciat pozitiv; şi 
comportamentul fiecărui om este orientat de tendința de actualizare (afirmare) a sinelui. Se 
subînțelege că prima presupunere este regăsită mai mult în lumea oamenilor politici decât în 
celelalte categorii. În ceea ce priveşte ultima presupunere, aceasta conţine doua aspecte: unul se 
refera la tendinţele bioticului de a se menţine în viață, uneori fiind exacerbată asemenea tendință, de 
unde trebuinţele de supraconfort, opulenţă şi consum ostentativ, iar cel de-al doilea implică tendința 
spre autonomie, autosuficiență şi sporirea potenţelor, ceea ce se denumeşte în psihologia 
fenomenologică prin afirmarea sinelui. Sinele se referă la caracterul organizat şi consistent, la 
coerenţa tuturor percepţiilor pe care individul le are despre el însuşi, în amalgamare şi cu ecoul — 
rezonanța percepută prin imaginea celorlalți despre el. Un sine autarhic — închis nu poate conduce 
decât la o percepție de sine şi implicit imagine deformată, cu vădite tendințe paranoice şi uneori 
chiar schizofrenice. Rogers mai desprinde şi un aşa-zis sine actual — real şi concret, care se referă la 
perceperea concretă a sinelui şi un sine ideal, prin care este reflectată imaginea dezirabilă despre 
sine, ceea ce s-ar dori individul şi care nu corespunde cu ceea ce este. 

Putem delimita din acest punct de vedere mai multe tipuri ale evaluării şi autoevaluării sinelui: 
pozitivă, negativă, reală, ideală, prezentă şi de perspectivă. Ceea ce predomină în rândul celor mai 


mulți oameni politici este evaluarea pozitivă şi ideală, caracterizându-i un optimism exacerbat şi, de 
cele mai multe ori, disimulat. Prima formă a evaluării, cea pozitivă, se referă la acceptare, respect, 
simpatie, afecțiune, iubire şi mulțumire de sine. Această autoevaluare pozitivă devine reală atunci 
când coincide cu evaluările pozitive ale celorlalți, asemenea afirmație fiind valabilă şi pentru 
autoevaluarea negativă. În ceea ce priveşte autoevaluarea ideală, aceasta emerge unor dorințe şi 
tendinţe în plan psihocomportamental, contribuţia decisivă revenind individului şi, în mai mică 
măsură celorlalți. Atât evaluarea pozitivă cât si cea ideală, implică nevoia de apreciere, trebuinţa de 
stimă şi statul social înalt, fapt ce face ca prin orice mijloace asemenea indivizi ce se caracterizează 
prin aceste evaluări şi autoevaluări să tindă să urce pe scara socială şi politică, indiferent de 
potenţial, de cele mai multe ori în necunoaşterea de sine şi evident pe fondul unei imagini 
deformate asupra sinelui. Nota comună a celor mai mulți oameni politici este tendinţa de afirmare în 
politică şi în plan social, în general. Uneori această ascensiune şi afirmare au un impact pozitiv 
asupra sinelui şi a celor din jur, mai ales atunci când au un suport real şi când există o 
corespondenţă între dorință şi posibilitate, mijloc şi potențial, şi un impact negativ când apar 
discrepanțe între dorință şi posibilitate. Pe cei mai mulți oameni politici îi caracterizează această 
supraestimare a potențialului, pe fondul imaginii deformate şi implicit a unei conştiinţe de sine cel 
puţin contradictorii, ignorând mijloacele sau percepându-le într-un mod deformat. Aceasta şi pe 
fondul unei aprecieri şi, mai ales, nevoie de apreciere pozitivă a sinelui, apreciere necondiționată de 
fapte, experienţă şi, mai ales, de posibilităţi. Ignoranţa acestor condiţionări şi posibilităţi conduce la 
unele conflicte între sine şi imagine de sine, fapt ce va facilita apariția acelor forme ale anxietăţii 
evidențiate şi implicit la o scădere a încrederii de sine şi chiar a stimei de sine, fiind promovate 
sentimentele şi complexele de inferioritate, fapt ce induce la unele strategii comportamentale 
contradictorii cu realitatea sinelui şi, mai ales, cu valoarea acestuia. Este vorba despre un aşa numit 
sine adaptativ care face referinţă la valoarea sinelui, competenţă, activitate şi implicit strategiile de 
adaptare ale individului. 

Pentru a preveni astfel de conflicte intrapsihice, atât de evidente în rândul oamenilor politici, 
şi pentru a reduce anxietatea, oamenii utilizează mai multe genuri de procese sau mecanisme 
defensive, cum ar fi: distorsionarea percepțiilor, negarea, alteritatea şi identificarea. 

În ceea ce priveşte distorsionarea, acest mecanism nu este altceva decât o deformaţie 
intenționată de imagine, pe fondul credibilităţii imaginii proprii în raport cu imaginea celorlalți, 
ceea ce predomină în lumea oamenilor politici, mai ales în rândul marilor personalități politice, pe 
fondul unei imagini de sine subliminalizate şi supraestimate. De aici emergența complexelor de 
superioritate şi a atitudinilor de ignoranță şi subestimare a celorlalți. Cât priveşte negarea, ca 
mecanism, aceasta nu înseamnă altceva decât respingerea necondiționată a oricărei păreri — opinii 
ale celorlalți despre sine, autoevaluarea este decisivă, ceilalți fiind etichetaţi fie ca incompetenți în 
asemenea demersuri evaluative, fie ca rău-voitori. Despre alteritate şi identificare ne vom ocupa în 
alt capitol al lucrării. 

Tot în sfera teoriilor fenomenologice ale personalităţii şi prin care încercăm să explicăm 
fenomenul imaginii de sine, regăsim şi teoria fenomenologică privind motivarea comportamentului, 
elaborată de Abraham Maslow. Întrucât este foarte adaptabilă mediului politic, vom insista asupra 
acesteia. În această teorie putem asocia personalitatea şi implicit imaginea de sine prin prisma 
trebuințelor, fiind binecunoscută în acest sens piramida ce poartă numele distinsului psiholog 
amintit — piramida lui Maslow. Acesta distinge în ierarhia acestor trebuințe nevoile, trebuinţele 
fiziologice (hrana, odihna, somnul, mişcarea, sănătatea, trebuinţele sexuale şi de reproducere etc.); 
trebuinţele de securitate (siguranța fizică, dependenţa, stabilitatea, ordinea, eliberarea de teamă şi 
anxietate); trebuinţa de apartenență şi iubire (afectivitate, apartenență la grup, prietenie, filiație); 
trebuinta de stimă (realizare, sentimentul puterii, încredere în sine, aprecieri pozitive, recunoaşterea 
meritelor, reputația şi prestigiul, stima de sine) şi trebuinţa de afirmare a sinelui manifestată la 
nivelul potenţialului acțional şi creativ care, de cele mai multe ori, este supraestimat. La acestea se 
mai adaugă trebuințele superioare, cum ar fi cele ce vizează autorealizarea şi autodevenirea, 
corespondente de cele mai multe ori cu o formă motivaţională superioară, cum ar fi nivelul 
aspirațional şi implicit idealul de viaţă. 


Am prezentat această ierarhie a trebuinţelor pentru a ne putea da seama de ce trebuinţe sunt 
animați mai mult unii oamenii politici, adică de ce le sunt motivate preponderent comportamentele 
şi acţiunile. Se subînţelege că pe prim plan stau trebuințele de realizare şi afirmare a sinelui, pe 
fondul aşa-zisului sentiment al puterii şi încrederii de sine. 

Întrucât este mai puţin vehiculat în literatura de specialitate acest sentiment al puterii, vom 
face câteva referințe teoretice asupra acestuia. Unii psihologi asociază sentimentul puterii 
sentimentului bucuriei şi triumfului, printre aceştia situându-se un nume de referință în psihologia 
contemporană, cel al psihologului P. Janet. Acesta indică drept sursă a sentimentului de putere 
conduitele intenţionate, experiența subiectivă, din perspectiva fenomenologică, sau reacțiile la 
intenţiile altora, conduite care se diferențiază într-o manieră dihotomică, ca a fi importante şi 
neimportante, în funcție de rezultatele acțiunilor, percepute şi evaluate de cele mai multe ori 
favorabil intențiilor. S-a constatat că insuccesul nu dezarmează oamenii politici, aceasta fie prin 
mecanismele anterior analizate (distorsionarea şi negarea), fie din acest sentiment al puterii, cauzat 
de unele trăiri regăsite mai mult într-un spațiu virtual şi ideal, decât în corespondență nemijlocită cu 
realitatea. Astfel, atitudinile optimiste ale unor oameni politici, mai ales ale celor de la putere, au 
mai mult o emergenţă iluzorie, pe fondul unor iluzii politice şi al prevalenţei posibilului şi 
probabilului decât al realului imediat. Deci, la baza sentimentului puterii stă mai mult viitorul decât 
prezentul, dictonul care le călăuzeşte acțiunea fiind de tip olimpic, „dacă ai câştigat continuă, dacă 
ai pierdut, continuă”, încrederea în forțele proprii fiind supradimensionată şi supraevaluată, la fel şi 
imaginea de sine. 

Într-un asemenea context predomină mai mult irealul, emoționalul transfigurat şi 
resemnificarea, ceea ce peste anumite limite ale toleranţei şi acceptării poate degenera în atitudini si 
manifestări psihocomportamentale ce frizează patologicul (istoria fiind generoasă cu asemenea 
exemple de oameni dominați de sentimentul puterii şi implicit de unele maladii psihologice şi 
psihiatrice). 

Sentimentul puterii este sinonim cu sentimentul individualist şi egoist, caracteristica 
fundamentală, disimulată însă, a celor mai mulți oameni politici fiind egoismul şi individualismul 
(acestea fiind percepute şi ca principale valori în societăţile liberale şi în capitalism în general), iar 
nu altruismul şi generozitatea, chiar dacă se erijează mulți politicieni şi totodată revendică asemenea 
trăsături prin prisma spiritului justiţiar şi egalitarist. 

O perspectivă mai puţin cunoscută în analiza fenomenului imaginii de sine este cea de 
natură procesual-organică, cate îl are ca autor pe Lucian Culda. Esenţa acestei teorii constă în 
prezentarea modelului procesual — organic al ființării oamenilor în procesualitatea socială, model 
prin care sintetizează şi, totodată, critică limitele celorlalte paradigme interpretative asupra Eu-lui şi 
imaginii de sine. În opinia autorului citat, prin modelul procesual — organic, oamenii sunt rezultante 
şi expresii ale conexiunilor posibile dintre bioprocesori de informaţii şi interpretori înglobați în 
procesualitatea socială. Mai sintetic spus, omul este produsul şi expresia unor procese 
informaționale — energetice de natură biotică şi socială, ceea ce în plan imagologic am delimita prin 
Eu-l corporal — vegetativ (fizic) şi Eu-l social şi implicit imaginea de sine, prin informaţiile şi 
interpretările individului şi ale altora despre sinele fiecărui individ. 

Este o manieră de interpretare cibernetică, informaţiile obținute conturând profilul 
imaginistic al individului. Astfel, identitatea individului şi implicit imaginea de sine e rezultatul 
interacțiunii dintre dimensiunea biotică, psihosocială şi socială, şi se realizează prin oglindirea în 
ceilalți, prin compararea socială şi prin jocul de roluri al fiecărui individ. În acest sens, psihologul 
G. H. Mead arată că Eu-l este constituit dintr-o componentă personală, sinele, şi una sociologica, 
egoul — Eu-l social. Cu alte cuvinte Eu-l se compune din ego + sinele, existând din acest punct de 
vedere un sine personal, caracterizat prin imaginea de sine, aspirații înalte, sentimente, emoții, 
gusturi, interese, aptitudini, calităţi, efecte, stereotipii şi un sine social, exprimat prin preocupări şi 
activităţi sociale, receptivitate, influenţă, dominare, altruism, opinii, atitudini, referinţe la altul. Între 
aceste două componente pot exista atât tensiuni cât şi compatibilități — şi o anumită convergenţă. 
Cu cât informaţiile şi interpretatorii înglobați în imaginea de sine sunt mai obiectivi şi reali, cu atât 
imaginea este mai realistă şi mai fidelă Eu-lui. În situaţia în care apar decalaje între aceste 
componente sunt posibile anumite tensiuni şi conflicte, degenerând în stări de anxietate şi complexe 


de inferioritate sau superioritate. De inferioritate atunci când interpretările se realizează pe fondul 
limitării şi discriminării negative a informațiilor, (ceea ce nu se regăseşte în rândul oamenilor 
politici), şi pozitive, când sunt supraestimate informațiile şi când imaginea de sine este cu mult 
peste nivelul informaţional şi perceptiv. 

Ca rezultantă a conexiunilor dintre bio-procesori de informaţii şi interpretatorii care întreţin 
procesele sociale, omul este o procesualitate activă, care exercită influenţe atât de natură funcțională 
cât şi de natură organizațională asupra celor două genuri de procesori de informație. La fel şi 
imaginea sau conştiinţa de sine este rezultanta acestor conexiuni dintre bio-procesorii de informaţii 
şi interpretatori, imaginea de sine având într-un asemenea context un caracter procesual. Se 
desprind în acest sens, în limbajul autorului citat, homo-interpretatorii (interpretatori care se 
construiesc în structurile neo-corticale ale omului) şi socio-interpretatorii (interpretatori care se 
constituie în socio-organizări). Aprofundând ideea în plan informatic şi cibernetic, L. Culda opina 
că atât bio-procesorii cât şi homo-interpretatorii conţin bio-harduri şi bio-softuri, iar la rândul lor 
socio-interpretatorii conţin socio-harduri şi socio-softuri. Astfel, imaginea de sine apare pe fondul 
interacțiunii bio-hardurilor şi bio-softurilor în corelare cu socio-hardurile şi socio-softurile, adică 
prin interacţiunea dintre bio-procesori şi socio-interpretatori în procesualitatea socială, printre care 
se regăseşte şi conştiinţa de sine şi implicit conştiinţa socială. Pe acest model procesual — organic, I. 
R. Tomşa a scris o carte „Eul. Imaginea de sine şi comportamentul în luptă”, fiind una dintre 
primele încercări de adaptare a modelului amintit în planul acţiunilor şi comportamentului uman, 
cum ar fi acțiunile militare şi comportamentul în luptă. Printr-un asemenea efort adaptativ acest 
model poate fi extrapolat şi în planul acţiunilor luptei politice şi, în mod deosebit a luptei pentru 
putere. 

Există şi alte opinii ce fac referință la acest concept al sinelui şi Eu-lui. Unii psihologi 
americani desprind trei modalități interpretative: 

a) Efectul referinței de sine (T. Rogers, Kuipert şi Kirken, apud. Crider, Goethals, 
Kavanaugh şi Solomon), prin care informaţiile sunt reamintite mai bine atunci când sunt relevante 
pentru sine decât atunci când nu sunt; 
b) Bias-ul egocentric (sau egocentrarea), fenomen ce decodifică efectul ce are ca rezultat 
rememorarea evenimentelor trecute prin plasarea propriului Eu în loc central; 
c) Tendinţa de autoconsiderare a individului ca având capacitatea de control asupra 
evenimentelor trecute „Highsight bias”. 

Această problematică ce face referință asupra imaginii sinelui este mult mai complexă, 
cunoscând multiple interpretări psihologice şi psihosociologice. De aici fenomenul de percepție a 
sinelui şi a percepţiei sociale a Eu-lui prin prisma raportului mediu social (societate, grup, 
colectivitate) şi individ. Conceptul în jurul căruia gravitează aceste teorii sociologice şi 
psihosociologice este cel de Eu social fundamentat de W. James, teorie regăsită şi dezvoltată la noi 
de A. T. Bogdan. În esență, această teorie a Eu-lui social vizează „imaginea despre sine a 
subiectului, rezultată din cunoaşterea acestuia de către ceilalți şi care exprimă unitatea internă a 
individului în relație cu lumea exterioară şi îndeosebi cu ceilalți membri din colectivitate” (Bogdan, 
în „Dicţionar de psihologie socială”). 

Din cele prezentate rezultă gradul de complexitate al fenomenului analizat — cel al conştiinţei 
şi imaginii de sine, care are un rol deosebit de important în viaţa politică şi, mai ales, în evaluarea 
imaginii de sine a oamenilor politici şi a impactului acestei imagini în percepţia celorlalți şi în mod 
deosebit a legitimității puterii şi autorității prin prisma transferului şi recunoaşterii imaginii de sine 
prin intermediul imaginii celorlalți. Aşa cum vom vedea, importanța acestei problematici se 
răsfrânge şi în planul politicii şi al relaţiilor internaționale, ceea ce se poate constitui într-o 
motivaţie suplimentară în aprofundarea ei. De aceea vom încerca şi noi să realizăm un inventar al 
personalităţilor recomandate şi mai ales contraindicate în activitatea politică şi de conducere, 
apelând în acest sens la unele modele ce surprind în configurația lor unele trăsături şi particularități 
ale acestora, fapt ce a impus o analiză riguroasă ce cade sub incidenţa psihiatriei, mai ales în cazul 
unor asemenea trăsături şi tare ale personalităţii care le fac inapte pentru asemenea profesie şi 
activitate. 


3.3 PERSONALITĂȚI RECOMANDATE SAU CONTRAINDICATE ÎN POLITICĂ ȘI 
ACTIVITĂȚILE DE CONDUCERE 


3.3.1. Personalităţi recomandate în sistemul și activitatea politică 

Un domeniu atât de important şi complex cum este politica, şi unde se “conjugă” calitățile şi 
atributele personalităţii în acţiune şi ale puterii, presupune în mod necesar evaluarea și inventarierea 
acelor tipuri de personalitate care corespund în mai mare măsură cerinţelor profesionale, individuale 
şi socio — morale, sau a celor care pe fondul unor tare și disfunctionalități de ordin psihologic, 
uneori până la limita unor asemenea cerințe, sunt contraindicate unei asemenea profesii şi cariere, 
cum este politica şi omul politic. 

Complexitatea şi diversitatea atribuțiilor şi calităților unui asemenea model — arhetip al omului 
politic — ar trebui să corespundă cu ceea ce Hipocrate desemna prin conceptul de eucrasis, concept 
prin a cărui semnificație epistemologică erau desemnate acele personalităţi armonioase, sub raport 
psihologic şi psihocomportamental, ca rezultat al interacțiunii factorilor interni și externi, 
individuali şi sociali, printre care un rol deosebit revine educației si socializării politice. 

Nu vom intra în detalii teoretice asupra conceptului de personalitate politică, cu toate că o 
asemenea personalitate presupune trăsaturi și însuşiri distincte, necesar de a fi cunoscute şi 
valorizate în această profesie și mai ales în acţiunile întreprinse de către politicieni și conducători în 
general. Vom insista mai mult asupra acelor însuşiri și trăsături contraindicate și nocive profesiei de 
om politic (manager şi lider, în acelaşi timp), coroborate cu anumite tipuri de personalitate, 
beneficiind în acest sens de o lucrare de specialitate mai puţin cunoscută (a autorilor Nireştean, A. şi 
Ardelean, M., “Personalitate şi profesie”), si în care este realizată o asemenea inventariere a 
personalităților dizarmonice, și care adecvate mediului şi carierei politice reliefează caracterul nociv 
al acestor “calități” contraindicate într-o asemenea profesie complexă şi responsabilă. 

Dar să ne referim mai întîi la personalitatea normală din cadrul acestui mediu și domeniu de 
activitate. În conformitate cu autorii citați şi de comun acord cu aceștia, trăsăturile personalităţii 
normale ar viza sociabilitatea, capacitatea de comunicare, echilibrul afectiv, constiinciozitatea, 
creativitatea și nu în ultimul rând farmecul personal — charisma, care în politică este o calitate 
absolut necesară. Deosebit de relevant este pentru omul politic, ceea ce numea Szondi prin 
“operotropism”, adică înclinația individului către o anumita ocupaţie — carieră profesională, calitate 
care să se constituie într-o sursa generatoare de armonie și echilibru pentru el şi colectivitate. La 
aceasta însușire pozitivă se adaugă rezonanţa afectivă — harul de a fi prietenos — sociabil şi chiar 
iubitor, controlul emoţional ridicat, altruismul, şi alte capacităţi de ordin intelectual. Nu sunt excluse 
nici atributele de ordin moral — volitiv, cum ar fi: rezistenţa la efort, capacitatea de depăşire a 
obstacolelor, spiritul de inițiativă, flexibilitatea în gândire şi atitudine, răspunderea şi 
responsabilitatea, capacitatea de convingere şi influențare, capacitatea empatică şi adaptativă la 
situaţii noi. 

Caracterul normal — armonic al personalităţii (implicit a celei politice) este condiționat 
atât de factori endogeni cât şi de factori exogeni — din perspectivă socio-culturală, ceea ce înseamnă 
că personalitata normală trebuie privită ca o structură dinamică aflată într-o continuă reorganizare şi 
redefinire faţă de sine şi față de cei din jur. Astfel s-au construit diferite modele de personalitate care 
au la bază un asemenea criteriu care vizează relaţia dinspre grup spre individ. În acest mod Kardiner 
susţine că în fiecare grup social există o structură de conduită comună acestuia, pe care o numește 
personalitate de bază, ea reprezentând acea configuraţie psihologică specifică și proprie membrilor 
grupului și care sub raport matematic ar reprezenta media personalității indivizilor acelei structuri. 
Se subânţelege că pentru liderul politic şi pentru lider în general, personalitatea acestuia trebuie să 
depășească media grupului, liderul fiind prin ceea ce este desemnată personalitatea puternică sau 
uneori accentuată. De aici, concluzia în conformitate cu care personalitatea politică şi purtatoare 
uneori a puterii trebuie să depăşească acest tip de personalitate de bază, chiar dacă ea reprezintă şi 
exprimă expresia unei normalități la nivelul grupului. 

Reflectând un anumit comportament profesional, personalitatea de baza şi normală cunoaște 
mai multe modalităţi de exprimare şi prin care sunt evidenţiate și unele modele adecvate mediului 
politic şi activităților desfășurate. Le vom evidenția pe cele mai reprezentative. 


Pasionatului — Nota distinctă ce l-ar caracteriza constă în superimplicarea în profesie şi 
interesul manifestat față de performanţă, fiind absorbit de ceea ce face, uneori în detrimentul 
propriilor interese (situaţii greu de regăsit în lumea oamenilor politici). 

Avangardistul sau Mobilizatorul — Deţine proprietatea și capacitatea de a stimula, coaliza 
şi direcționa acţiunile celor din jur în vederea realizării unor scopuri imediate sau de perspectivă. 

Diagnosticianul şi Analistul — Primul acţionează rapid şi exact, având capacitatea de a 
decela avantajele și dezavantajele acţiunilor întreprinse, analistului fiindu-i caracteristică 
capacitatea de a elabora critici asupra fazelor activităților la care ia parte un asemenea tip, și de a 
surprinde detaliile unor asemenea acțiuni și activiăţi. 

Nonconformistul — Este un model care prin însuşirile sale de personalitate ar fi 
recomandabil doar parțial, întrucât nu depune un efort constant şi îndelungat, manifestându-se 
uneori evaziv și superficial. Este mobil și interesat de nou, preocupat însă mai mult de interesele 
sale personale şi nu cele colective, ceea ce-l face în mare măsură să devină contraindicat pentru 
asemenea profesie. 

Conceptualul — Gânditorul — Caută să găsească soluţii la problelemele survenite pe 
parcursul desfășurii acțiunilor întreprinse, prin descifrarea legilor şi normelor aferente domeniului 
în care este angajat. 

Există şi alte tipoligii ale personalității managerilor și liderilor, a celor care conduc în general, 
şi care sunt recomandate și corespund totodată oamenilor politici. Vom face şi noi referință la câteva 
asemenea tipologii specifice conducătorilor, ele fiind analizate și prezentate de noi într-o lucrare de 
referinta, “Climatul educaţional şi cultura organizaţională şcolară”, precum şi de alţi autori. Întrucât 
prezintă un grad de semnificație şi importanță pentru profesia politică le vom prezenta in mod 
succint si in aceasta lucrare. 

Guru (Le gourou) 

Se caracterizează printr-o personalitate de leader cu multă influenţă în rândul subalternilor, 
fiind un leader şi un manager ce se bazează pe calitățile sale carismatice şi nu neapărat pe 
autoritatea delegată şi legitimată. Drept caracteristici ale acestui tip de conducător sunt: seducția, 
sugestia, persuasiunea, personalizarea şi ideologizarea funcţiei, coroborate cu fuziunea membrilor şi 
a sa personal cu instituția. O altă caracteristică a acestui portret managerial este centralizarea 
excesivă a conducerii, ceea ce în mod evident are un impact negativ asupra climatului 
organizațional, generând tensiuni şi atitudini discriminatorii faţă de unii membri ai organizației. Cu 
toate limitele evidențiate, activitățile politice şi politica în general revendică un asemenea model, 
nota sa de bază fiind capacitatea de influență asupra subalternilor şi mai ales farmecul personal ce 
caracterizează acest tip de personalitate. 

Terapeutul 

Ceea ce caracterizează acest model, este dominanţa paternalistă (dovedindu-se a fi un model 
pentru subalterni, mai bine zis impunându-se ca model) şi tendinţa de a nu se implica în rezolvarea 
problemelor, conducând mai mult prin indicații decât prin implicare şi responsabilitate. Ceea ce-i 
conferă o notă de superioritate în actul conducerii este delegarea de responsabilitate şi adoptării 
deciziilor în comun, abordând actul conducerii dintr-o perspectivă mai democratică şi mai 
participativă decât modelul prezentat anterior sau de altele, după cum vom vedea. Fiind mai puțin 
birocrat şi tehnocrat, acest model este mai apropiat de stilul leadership şi laissez-faire, resimţindu-se 
influenţa teoriilor umaniste în promovarea activității de conducere. Este un umanist care nu 
agreează rigiditatea şi inflexibilitatea normativă şi tehnocratică, birocraţia şi managementul de pe 
poziția autorităţii excesive şi exclusive. 

Sub raportul influenţei asupra climatului organizational , acest model influenţează mai mult 
pozitiv climatul decât negativ, fiind generator de atitudini umaniste, suportive, de natură morală şi 
afectivă. Este tipul de personalitate recomandat organizațiilor politice şi nu numai, dovedindu-se a fi 
un bun psiholog şi nu numai un conducător ce îşi exercită rolul prin funcția şi statusul deținut. 


Militantul 
Prezintă caracteristicile unui manager eficient cu impact pozitiv în planul climatului 
organizațional. Este activ, se zbate pentru interesele organizației. In acelaşi timp, este un bun 


profesionist, dispunând de capacități şi aptitudini manageriale. Fiind pragmatic, este omul acțiunii 
eficiente, deci adoptă actul conducerii de pe poziţiile pragmatismului, predominantă fiind orientarea 
spre acțiuni şi sarcini şi nu pe relații şi oameni. Silul său este un stil de management şi nu de 
leadership. Prin leadership reamintim că înțelegem activitatea-procesul de influențare exercitat de 
un conducător asupra unei persoane sau unui grup de persoane pentru a-i determina să se angajeze, 
să acționeze în vederea realizării obiectivelor organizației din care face parte. De aici concluzia că 
leadershipul este o componentă a managementului, vizând în esență dimensiunea psihologică şi 
psihosocială din sfera conducerii. Se diferențiază de stilul de management, care este mai 
impersonal, tehnocrat şi birocratic şi cu incidență negativă în plan motivaţional şi afectiv. 
Le plumitif 
Este portretul managerului asociat tipului şi stilului bazat pe autoritate excesivă, norma şi legea 
fiind motivația şi justificarea acestuia în luarea unor decizii şi a responsabilităţii decizionale. Este 
conducătorul care lucrează exclusiv în spiritul legii, cu acoperire, şi care produce un climat glacial, 
“fără suflet”, lipsindu-i căldura firească, promovând mai mult relaţiile şi structurile formale decât pe 
cele informale. Rigiditatea şi centralizarea în actul conducerii sunt caracteristicile de bază ale 
acestui model, coroborate cu un anume conservatorism şi lipsa de imaginație managerială. Este 
recomandabil în acele organizați în care se impune în actul conducerii un stil autoritar, o “mână de 
fier”, în vederea diminuării tendințelor anarhice pe fondul unui libewralism exacerbat şi a unei 
democrați excesive. 
Expertul în eficiență 
Este tipul care se caracterizează printr-un stil de conducere autoritar şi care pune un mai mare 
accent pe sarcină, obiective şi eficiență, şi nu pe satisfacțiile unipersonale, chiar dacă predominante 
sunt stimulentele materiale în raport cu cele morale. Climatul generat este destul de rigid, specific 
stilurilor autoritare şi birocratice, punând pe prim plan rezultatele muncii, îndeplinirea obiectivelor 
şi ulterior rezolvarea problemelor personale ale membrilor organizaţiei. 
Mecanicul social 
Se diferențiază de modelul anterior prin faptul că îşi fundamentează activitatea de conducere 
pe promovarea şi stimularea motivaţiei prin elemente de ordin afectiv şi moral, fiind deci un stil de 
leaderschip, care pune la bază comunicarea şi raporturile interpersonale, informale, ceea ce se poate 
constitui într-un factor favorabil unui climat organizațional eficient şi deschis şi generator de 
performanţe în ceea ce se întreprinde. 
Clinicianul 
Este modelul ce caracterizează managerii care îşi cunosc foarte bine subalternii din punct de 
vedere psihologic, recurgând mai mult la dimensiunea afectivă decât la cea raţională, la ceea ce este 
individul, adică potenţialitatea sa şi nu exclusiv la rezultatele acestuia. Este un mod asemănător cu 
cel al mecanicului social, climatul organizațional fiind mai deschis şi destins decât cel influenţat de 
celelalte stiluri şi modele manageriale. 
Producătorul 
Este managerul pe care-l caracterizează dorința de a obține rezultate imediate, fiind 
asemănător modelului expertului în eficienţă şi mecanicului organizaţional. Calitățile sale esenţiale 
sunt capacitatea de acțiune şi implicare, dublate de o dorință ardentă în realizarea unor acțiuni 
concrete, fiind prin excelență un tip pragmatic. Orientarea spre sarcină şi obiective, ca notă 
dominantă a acestui model, are un impact mai puţin favorabil asupra climatului organizațional, cel 
puţin din punct de vedere relațional şi comunicaţional, generând uneori un climat închis şi rigid. 
Întreprinzătorul 
Se caracterizează prin dinamism prin ceea ce întreprinde sub raport managerial, principalele 
sale calități fiind imaginația, creativitatea, perseverenţa şi îndrăzneala în demararea unor acțiuni 
riscante, ceea ce-i lipseşte modelului anterior. Antrenând în mai mare măsură subalternii în acțiunile 
întreprinse, acest model generează un climat deschis democratic, consultativ şi participativ. De 
asemenea este un model productiv, eficient şi recomandat de în activitățile manageriale şi implicit 
în cele politice. 
Integratorul 


Sub raport psihosocial şi organizaţional acesta este cel mai eficient model managerial, întrucât 
prin stilul şi metodele sale de conducere realizează integrarea membrilor şi implicit o coeziune 
grupală ridicată. Dispune de o capacitate de mobilizare şi motivare ridicată, de sociabilitate şi 
empatie, ceea ce-l face recomandat în actul conducerii. 

Exista si alte tipologii si modele ale personalitatii si implicit ale oamenilor politici si care au 
drept criteriu evaluativ stilul ce îi caracterizeaza in gândire, comportament si actiunile intreprinse. 
Întrucat problematica stilurilor de conducere este foarte cunoscuta, nu vom insista asupra acestor 
stiluri, ci in continuare vom inventaria unele modele si trasaturi contraidicate personalitatii politice 
si activitatilor desfasurate de catre acestea in domeniul politic 
Pe lângă modelele recomandate şi considerate de noi eficiente în activitatea politică, există şi unele 
configurații tipologice pe care le-am considera în mai mică măsură indicate, acestea putând fi şi cele 
care vor fi descrise de noi în continuare. 


3.3.2. Modele contraindicate în politică şi activitatea politică 
Neangajatul 
Acest model este caracterizat de J. Paturet prin automulțumire, blazare şi absenţa preocupărilor 
în actul conducerii, nota comună fiind tendința de izolare, atitudinile conservatoare şi 
comportamentele rutiniere. Este cel mai contraindicat model din activitatea managerială fiind un 
model excepţie în asemenea domenii de activitate şi cu atât mai mult în mediul politic. Cu un 
asemenea model şi stil de conducere climatul are de suferit, conducând la un climat închis, 
tensionat, profitabil pentru cei care profită de neimplicarea şi în ultimă instanță de incompetenţa 
liderului şi managerului în general. 
Mecanicul organizaţional 
După L. J. Stiler acest model se bazează printr-o conducere birocratică autoritară, managerul 
dezvoltând forme raţionale de organizare şi conducere, şi nu de natura afectivă-umană. Este un 
model asemănător dirijistului, accentul fiind pus pe planificare-organizare, stabilitatea personalului. 
Climatul organizațional este rece şi închis, iar subalternii sunt în general nemulţumiţi de viaţa şi 
sănătatea organizaţiei. 

Administratorul 

În opinia lui I. Adides acesta este un model birocratic bazat pe o conducere autoritară şi 
caracterizat prin dorința de a organiza bine şi în mod eficient activitatea, chiar în defavoarea 
efectelor produse în plan relațional şi afectiv. Este managerul bazat mai mult pe raționalitate 
(conduce mai mult cu capul şi mai puţin cu sufletul) decât pe afectivitate şi umanism. La baza 
actului conducerii stau ordinea şi disciplina, experiența şi spiritul pragmatic, fetişismul normativ 
(norma devenind un fetiş), ceea ce are şi induce totodată un impact negativ în planul climatului 
organizațional şi implicit în activitatea de conducere. 

Personalităţile accentuate 

Ca orice activitate şi cea politică presupune anumite calități legate de competenţa “actorilor politici” 
şi în acelaşi timp respinge unele trăsături şi însuşiri de personalitate care-i fac ineficienți pe aceştia. 
Vom reproduce şi noi principalele trăsături de personalitate ce structurează anumite modele ale unor 
asemenea personalităţi contraindicate în acest domeniu complex şi responsabil al vieții politice. 
Relevente ni se par din acest punct de vedere tipologiile aşa ziselor personalități accentuate, care în 
opinia lui M. Lăzărescu, exprimată într-o lucrare de referință, “Psihologia clinică” şi reprodusă de 
psihiatrii Nireştean A. şi Ardelean M. (2001) evidenţiază următoarele modele ale acestor 
personalităţi, şi pe care noui le-am considera inadecvate mediului politic. Acestea ar fi: 

Suspiciosul evitant — este nesigur pe sine ca si pe altii, indecis, tensioonat, crispat si dominat 
de conduita amanarii situatiilor problematice pentru rezolvarea carora are nevoie sa fie protejat si 
ajutat de cei din jur. Se subintelege ca un lider politic lipsit de increderea de sine si in ceilalti, plin 
de conflicte interioare si supus unui permanent stres, nu poate deveni eficient si cu atat mai putin 
model intr-o asemenea activitate politică. 

Extrapunitivul exploziv — este un acuzator necontrolat al celorlalți cu reacți de tip exploziv 
şi potenţial agresiv ale cărei consecinte le regreta mai mult sau mai putin sincer —intr-un mod 
disimulativ. La fel si extrapunitivul, adesea marcat de frustrări extrapunitive şi mai puțin intra sau 


inpunitive este contraindicat întrucât îi este diminuat simțul autocritic şi implicit sentimentul 
responsabilității şi cunoasterea de sine. 

Hipersociabilul euforic — e bine dispus, senin, cu un umor contagios, dar de o sociabilitate 
superficială, cu alte cuvinte un individ care tratează totul în modul cel mai firesc, fără capacitate 
discriminatorie şi de decelare a conexiunilor şi esenţelor specifice unor fenomene complexe cum ar 
fi şi cele politice. 

Hiperexpresivul captativ — resimte nevoia să fie in centrul atenției anturajului, indiferent 
daca este blamat sau admirat, are o bogata expresivitate mimico — gestuală şi o imaginatie pe 
masura cu ajutorul carora capteaza pe cei din jur. Este un tip ce se bazeaza mai mult pe imagine, de 
cele mai multe ori beneficiind de charismă, fiind “stralucitor” ca aparenţă, dar superficial în relațiile 
sociale. 

Adezivul perseverent — e rigid, meticulor, fara intuiţie si spontaneitate, legat mai mult de 
concret, isi cumuleaza tensiunile putand izbucni brusc si agresiv. Se subînțelege că prin lipsa 
capacități de stimulare a climatului pozitiv şi implicit a coeziunii de grup un asemenea model 
devine contraindicat şi repudiat. 

Formalistul perfecţionist — e dominat de principii abstracte, de normele si convenientele 
comunitare, de dorinta de a atinge perfectiunea in plan socioprofesional, fiind perseverent dar 
deficitar sub raport imaginativ si creativ. Un asemenea individ lipsit de imaginaţie şi o gândire 
concretă ia decizii destul de greu ceea ce face ca şi acţiunile întreprinse să capete nuanţe 
ambivalente sub raportul efectelor şi mai ales al timpului şi eficienţei acestora. 

Ambivalentul — oscileaza intre dorinta de a fi condus si cea de independenta, fiind mereu 
nehotărât, se angajeaza cu putina eficienta in mai multe direcții, având uneori tendinţe contradictorii 
în ceea ce gândeşte — proiectează şi mai ales modul de punere in practică a unor asemenea proiecte, 
fapt ce-i conferă o “calitate” ce-l înscrie pe orbita incompetenţei în cadrul activităţilor politice. 

Instabilul emotiv-atitudinal — oscileaza ca dispozitie si activism si nu este intotdeauna 
motivat conjunctural, oscilând între euforie, ostilitate iritabila, anxietate, suspiciozitate, indiferenţă 
si autoculpabilizare cu potential autoagresiv. Este unul din cele mai contraindicate modele în viaţa 
politică întrucât induce nesiguranţă si suspiciune in cadrul grupurilor pe care le conduce. 

Pesimistul profund-solitar — are o dispoziție depresivă, e lipsit de interes major pentru 
viitor şi satisfacțiile cotidiene, prefera singuratatea sau compania unor persoane de incredere, fiind 
atasat profund de un statut socioprofesional sobru, decent, eficient, bogat in semnificatii pozitive. 
La fel ca si modelul anterior, asemenea indivizi sunt excluşi în acest domeniu de activitate şi întru- 
totul contraindicaţi pentru statusul de lider politic sau manager. Prin pesimismul exprimat induce o 
stare de neîncredere şi in acelaşi timp inhibă inițiativele participative şi creative ale subalternilor. 

Astenicul ambițios — e putin sociabil, deficitar imaginativ si sub raport comunicational, 
încearcă să se afirme profesional, este insa dezavantajat de incapacitatea de a-si mobiliza energia 
fizică şi psihică. Este un tip marcat de lentoare şi oboseală, ceea ce prin efectul contagiunii se 
transmite şi în rândul grupului, având desigur un impact negativ atât ca acțiune cât şi la nivelul 
climatului de grup. 

Indiferentul detaşat — e lipsit de rezonanta afectiva față de mediu dar şi faţă de sine, e 
detaşat, nu se bucură şi nu este impresionat niciodată, preferând preocuparile abstracte si 
impersonale. Se subînțelege ca un lider politic nu poate fi nici detasat de grup si cu atat mai putin nu 
se poate izola intr-un asemenea turn de fildes si ca atare sa se rupa de realitate. 

Obedientul sau supusul (fără voinţa şi fără opinii) — e dominat de dorinta de a fi condus 
si orientat, fiind incapabil sa finalizeze ceva prin voință proprie. Prin natura sa, obedientul este 
specific personalităţii caracterizate cu o voință scăzută şi implicit cu o personalitate diminuată, chiar 
dacă face parte din rândul aşa ziselor personalități accentuate, după cum le consideră M. Lăzărescu 
şi C. Leonhard, în cunoscuta-i lucrare “Personalităţi accentuate în viaţă şi literatură”. 

Dominatorul exclusivist — E ferm, hotărât, cu reacți energice, pretinde supunerea dar nu 
acceptă criticile, vizând mereu poziţii dominante în societate şi familie, fiind marcat însă de unele 
tendinţe psihopatologice contraindicate acestui domeniu de activitate, cum ar fi paranoia şi mai grav 
schizofrenia paranoică. 


Tipurile descrise din cadrul acestei tipologii ce diferențiază personalitățile accentuate faţă de 
cele normale şi dizarmonice permit structurarea unui statut profesional, mai mult sau mai puţin 
contraindicate acestuia (în cazul nostru celui din domeniul politic) în măsura în care trasatura sau 
trasăturile dominante se corelează cu cerințele ce le presupun o anumită profesie, în cazul nostru a 
celei politice. 

Se subînţelege că aceste trăsături şi caracteristici nu se regăsesc într-un mod exclusivist la un 
tip de personalitate sau altul, ci la fel ca şi în cadrul temperamentelor şi caracterelor, se manifestă o 
anumită trăsătură dominantă si relevantă totodată sub raportul delimitării unui model sau altul şi 
care în mod dezirabil se consideră a fi eficient într-un anumit domeniu de activitate şi ineficient în 
altele. Spre exemplu, hiperexpresivul este modelul ce apelează mai mult la atenţia celor din jur şi 
este compatibil cu o asemenea profesie şi carieră politică fiind însă contraindicat altor profesii în 
care notele dominante ale acestui model îl fac contraindicat şi ineficient. Desigur, asemenea 
corelaţii între deziderabilitate şi eficienţă se pot stabili şi între celelalte modele, o asemenea sarcină 
lasând-o la latitudinea fiecarui cititor in vederea dezvoltarii capacitatii asociative şi a gândirii 
analitice şi combinative. În analiza pe care o vom întreprinde în continuare vom apela la unele 
cunoştinţe din domeniul psihiatriei, surprinzând acele vulnerabilități şi limite ale personalităţii din 
această perspectivă, beneficiind în acest sens şi de lucrarea psihiatrilor citați (Nireştean A. şi 
Ardelean M.) 

Personalităţile dizarmonice 

Cunoaşterea trăsăturilor dezavantajante cât şi a “punctelor tari” ale personalitatii unui individ 
asigura acestuia beneficii profesionale evidente care îi permit să caute situații şi activităţi în 
congruenţă cu particularitatile sale. Astfel, persoana se simte utila si increzătoare în sine, evaluările 
si autoevaluările referitoare la profesia sa devenind un prilej de satisfacție mulțumire şi împlinire 
profesionala. Din păcate asemenea sentimente nu au însă întotdeauna o fundamentare reală, ele 
fiind specifice unor iluzii şi domenii fictive, dincolo de concret, într-un imaginar patologic, ceea ce 
face să se desprindă unele personalităţi dizarmonice şi care din păcate sunt destul de frecvent 
regăsite în mediul politic. Le vom prezenta pe cele mai reprezentative, nu înainte de a defini 
personalitatea umană, care reprezintă totalitatea trăsăturilor temperamentale, caracteriale, 
intelectuale şi volitiv — energetice individuale, deci un ansamblu de elemente şi structuri aflate într- 
o continuă interacţiune şi interdeterminare. În măsura în care aceste conexiuni ale structurilor devin 
funcționale, avem de-a face cu o personalitate normala — armonică şi echilibrată, iar în măsura în 
care unele conexiuni sunt mai deficitare sau chiar inexistente se delimitează aşa numitele 
personalități dizarmonice şi anumite boli psihice şi neuropsihice care evident într-o asemenea 
activitate complexă cunm este politica devin contraindicate. 

În prin plan la dizarmonic sau la psihopat se situează mereu deviaţiile cantitative şi calitative 
ale sferei instinctuale şi ale celei volitive care sunt exprimate în plan comportamental printr-o 
incapacitate periodică sau permanentă de adaptare la condițiile mediului social. O asemenea 
incapacitate induce efecte nu numai asupra activităţii individului ci si a grupului, organizației sau 
institutiei conduse de un asemenea individ cu tendinte dizarmonice sau chiar pe fondul unei 
destructurari a personalității. Vom analiza în continuare cele mai tipice personalități dizarmonice şi 
care devin contraindicate în această profesie şi carieră politică. 

Personalitatea paranoică 

Pentru a înțelege mai bine acest tip de personalitate şi a o putea evalua în mod comparativ cu 
alte tipologii din cadrul personalității dizarmonice, simţim nevoia să prezentăm câteva caracteristici 
ale acestei boli psihice şi de personalitate. Aşa cum este cunoscut, paranoia este o boală psihică din 
grupul psihozelor delirante, cronice, caracterizată prin existenţa ideilor delirante permanente şi 
sistematizate (din perspectivă etnologică derivă din alăturarea etimonului para — alături şi nous — 
minte). Se caracterizează prin prezenţa unui nucleu delirant, dezvoltat insiduos şi centrat pe tema 
disconfortului, disconfort cauzat, sub o formă sau alta de persoanele din jurul său, care-l împiedică 
să-şi desfăşoare plenar potenţialul său creator, îl stânjenesc, îi pun în faţă fel de fel de obstacole cu 
care urmează să lupte la nesfârşit, să se dezvolte, să protesteze. Din punct de vedere etiopatogenic, 
cauzele sunt atât de natură endogenă cât şi de natură exogenă. Ideile delirante, specifice acestei 
maladii psihice, nu sunt doar simple erori de judecată, şi prin ele nu se înţeleg doar credinţele şi 


convingerile prin care se exprimă tema ficţiunii delirante (de persecuție, de grandoare), ci tot 
cortegiul fenomenelor ideoafective, în care se încorporează delirul (intuiţii, iluzii, interpretări etc.). 
Paranoia înseamnă atât alienarea personalităţii cât şi depersonalizarea, delirul înseamnând o ieşire 
din realitate, o gândire derealizată. 

Ceea ce contraindică un asemenea model al personalităţii dizarmonice, cu accente mai mult 
sau mai puți vizibile în planul manifestării şi acțiunilor este orgoliul excesiv şi supraestimarea de 
sine, cauzate de o reflecţie critică şi severă față de ceilalţi, coroborată cu o atitudine disprețuitoare 
față de cei din jur. Paranoicul se consideră un luptător împotriva nedreptăţilor şi consideră că are 
întotdeauna dreptate, mascându-şi uneori această atitudine (autofilia- sentimentele de autoapreciere) 
printr-o falsă modestie şi disimulare. Hipervalorizarea Eului îl face să nu accepte autocritica, deşi se 
aprecieze ca a fi rațional, şi să exagereze dificultățile prin mecanisme interpretative. 

O altă caracteristică contraindicată acestei personalități paranoice este neîncrederea în 
subalterni, ceea ce îi face pe aceşti indivizi să se situeze şi să adopte o continuă atitudine de 
suspiciune în raport cu ceilalți membri ai colectivităţii şi mai ales față de competenţa celor aflați la 
putere. Hipervigilenți fiind, îşi iau întotdeauna măsuri de precauție împotriva oricărei amenințări pe 
care li se pare că o percep. Pe acest fond al neîncrederii este pusă în permanenţă la îndoială 
loialitatea celorlalți, aşteptându-se întotdeauna la farse, înşelătorii din partea acestora, intrând în 
conflict cu aceştia şi manifestîndu-se într-o modalitate exigentă până la tiranie față de aceştia. Sunt 
profund interesaţi de putere şi titluri, fiind deseori invidioşi pe cei cu statut social ridicat. Sunt în 
general ostili față de anturaj, participând în mod restrâns la activitățile grupului, şi atunci, numai în 
situația în care ocupă o poziţie dominantă. 

O altă trăsătură ce-i face contraindicați pe acei indivizi marcați de acest stigmat al 
personalităţii paranoice este psihorigiditatea, care se manifestă ca o tendință de neînlocuit în 
perseverarea la propriile idei şi convingeri, coroborată cu lipsa dinamismului adaptativ, fapt ce va 
duce la ignorarea multor probleme importante şi la adoptarea unor atitudini inflexibile şi rigide. 
Unele carențe şi trăsături de personalitate se regăsesc şi în planul gândirii, atât prin stil, cât şi prin 
interpretare. Astfel interpretativitatea este generată de sistemul de gândire care funcționează după 
un mod rigid şi “riguros” sistematizat. Suspiciozitatea şi susceptibilitatea care marchează relaţiile cu 
ceilalți, determină asemenea indivizi paranoici să acorde unor fapte emoţionale semnificații 
personale şi intenţionale, excerbându-le în cele mai multe situaţii. Uneori are convingerea că cei din 
Jur (anturajul), îi sunt ostili, că este subminat şi discreditat, de aceea este într-o permanentă reacție 
de protecţie a propriului eu 

Unele limite ale acestei personalităţi se resimt şi în plan afectiv, prin reducerea modulării 
afective sau a unui nivel scăzut al rezonanţei afective generată pe de o parte de o timie mai redusă 
(tonus afectiv- acea stare afectivă existentă atunci când nimic însemnat nu apare în câmpul 
conştiinţei) şi, pe de altă parte, de psihorigiditate. Simţul umorului, gustul pentru artă, seninătatea, 
relaxarea şi tandreţea sunt foarte slab reprezentate în tabloul psihologic al acestor indivizi. Această 
lipsă de modulare afectivă este resimțită de ceilalți ca o răceală afectivă. Intimitatea este evitată, cu 
excepția celor în care au absolută încredere, fiind caracterizată această personalitate prin prudenţă 
excesivă şi secretivitate. De ceilalți este perceput ca a fi ostil, dificil, încăpățânat, în permanență 
apărare, generând nelinişte şi nesiguranţă la nivelul structurii din care face parte şi o conduce 
Din perspectiva tipologizării şi a formelor sale de manifestare, în cadrul acestei psihopatii există o 
formă clinică bine distinctă de psihopatie paranoică, având patru simptome principale: 

1. supraaprecierea persoanei proprii (orgoliul, narcisismul); 
2. disprețul, minimalizarea importanţei şi valorii celorlalți (susceptibilitatea, invidie); 

3. apariţia unor erori de logică în gândire, ca o consecinţă evidentă a lipsei capacităţii de 
comparare a propriilor capacități cu a celor din Jur (tendinţa la absolutizare, exagerare; 

4. goana după argumente, detalii, încăpățânare); 
5. lipsa unei supleţi adaptative socioprofesionale. 
Alţi autori împart boala în: forme acute, periodice, secundare şi cronice, pe când alții preferă 
subdiviziunea în funcţie de tematica delirantă, concretizată în: paranoia interpretativă, de 
revendicare, pasională, hipohondriacă şi mistică. 


Kurt Schoeider descrie în ce fel delirul poate interesa: ființa proprie (hipohondrie, 
descendență, etc.), persoane străine (persecuție, prejudiciu, gelozie) sau anumite situaţii sau 
obiective (invenţie). El distinge ca forme clinice de paranoia: delirul de interpretare. Sau după alte 
clasificări, acelaşi autor clasifică aceşti psihopați fanatici, în fanatici de luptă şi fanatici pasivi. 
Primi ar face din categoria celor care intră în conflict cu ordinea socială şi ar poza în adevăraţi 
apostoli ai adevărului pur. Cealaltă categorie ar face parte din categoria celor conştienţi de 
superioritatea lor indiscutabilă, orientâdu-se spre mişcări sectante, filozofice, religioase şi nu în 
ultimă instanţă spre manifestări şi acţiuni politice. 

În esenţă se poate concluziona că această maladie psihică este însoţită de grandoare, 
persecuție, egoism şi individualism, conducând spre un stil de conducere autoritar dur, incompatibil 
cu principiile noii democraţii şi a statului de drept. din rândul lor însă au fost şi sunt racolați 
„marile” personalități politice, conducătorii şi lideri de toate categoriile, pretinşi apărători ai 
dreptăţii sociale şi a schimbărilor sociale şi politice. Faptele lor contrastează profund cu scopurile 
inițiale, în cele mai multe situații ajungându-se la totalitarism şi dictatură. Istoria este plină de 
asemenea exemple aşa că nu vom insista asupra lor. 

Personalitatea schizotipală 

Este marcată de insuficiența capacităţilor relaționale, de distorsiuni perceptive şi cognitive, 
precum şi de excentrități sau ciudăţenii comportamentale, reprezentând o culme a bizarului şi a 
stranietății caracteriale. Aşa cum este descris şi de Bleuler, cel care a introdus această noţiune, 
schizotimicul prezintă anumite trăsături psihologice cum ar fi: hipersensibilitatea, timiditatea, 
tendința spre introversiune şi răceala afectivă, reținerea până la inhibiție, dar cu un potenţial 
manifest spre reacții impulsive neadecvate şi neaşteptate. După unii psihiatri, schizotimia 
reprezintă psihotipul predispozant pentru schizofrenie, fapt contestat de alţii, întrucât schizofrenia 
apare şi în cadrul altor prototipuri de personalitate premorbidă, fiind mult mai gravă prin conținut, 
manifestări şi efecte. Se subînțelege că prin aceste trăsături şi particularități, personalitatea 
psihotipală este cu totul contraindicată în activitatea politică. 

Personalitatea schizoidă — este personalitatea în care abstractul, izolarea, introversiunea 
se transformă în idaptabilitate sociala, raționalism morbid, idealism rigid, etc. Un asemenea tip de 
personalitate îngrijorează întrucât din punct de vedere semantic şi etimologic, desemnează o stare şi 
totodată o tulburare de personalitate, dar care nu se identifică cu ceea ce am fi înclinați să credem ca 
a fi, cu schizofrenia şi personalitatea schizofrenică. După unii psihiatrii personalitatea schizoidă şi 
această maladie ar reprezenta doar un “palier” spre schizofrenie, mai precis fiind considerată o stare 
maladivă ce avertizează asupra schizofreniei ca boală psihică. Spre deosebire de bolnavul 
schizofren, schizoidul se izolează devenind necomunicativ, caracterizându-l aşa cum am mai arătat 
indiferența, răceala afectivă şi detaşarea, nefiind atât de periculos sub raport social, ca bolnavul 
schizofren. 

Personalitatea schizofrenă 

Din perspectiva etiologiei — etiopatogeniei această maladie rămâne cel mai controversat 
capitol din psihiatrie. Printre alți factori care contribuie la apariția acestei maladi, nu lipsiţi de 
importanţă şi aceştia, psihiatri americani evidenţiază tot mai mult rolul factorilor socio-familiali, 
determinată fiind de carența afectivă din familie, aceste familii având aerul unor familii de roboți, 
unde fiecare membru îşi duce propria viaţă tolerându-se reciproc, dar neinteresându-se de 
preocupările celuilalt şi participând puţin sau deloc la evenimentele comune. Am subliniat acest 
factor în scopul evidenţierii unei posibile creşteri a acestei maladi psihice pe fondul prezentat mai 
sus şi mai ales prin intermediul tendinţelor de individualizare şi atomizare a societăţii. 

Sub raport simptomatologic această boală psihică se manifestă destul de difuz, însăşi debutul 
său fiind greu observabil, simptomatologia putând fi confundată în acest stadiu cu alte boli psihice 
cu care are elemente comune. Cele mai individualizate forme de debut sunt: debutul acut, debutul 
lent, debutul subacut, forme coroborate cu variabila timp şi evident cu anumite tulburări 
comportamentale. 

În raport cu aceiaşi problematică, cea a simptomatologiei, alţi psihiatri delimitează alte 
simptome ale personalității schizoide şi implicit a maladiei analizate, cum ar fi: disociația, autismul, 


ambivalenţa, platitudinea afectivă (sentimente, emoţii difuze, nespecificate), iar Endicott, Spirzer şi 
alți psihiatri americani împart simptomele în trei categorii principale: 

1. Simptome semnificative; 

2. simptome observate frecvente; 

3. simptome care sunt comune şi altor boli psihice. 

Simptomele observate în modul cel mai frecvent se caracterizează şi concretizează prin: 
apatie, agitaţie psihomotorie de tip catatonic (tulburarea activităților voluntare ) halucinații 
cenestopatice (tulburare conştientă a percepției intero şi proprioceptivă- a sinelui) şi auditive. 

Simptomele comune ale schizofreniei cu alte boli psihice se concretizează în: delirul de relaţie; 
halucinaţii; comportamente bizare; instabilitatea legăturilor interpersonale; insuficiența supleții 
personale în diverse situaţii; preocupări în mod exagerat asupra propriului eu. 

Studiile O.M.S. au demonstrat că simptomele cele mai frecvente şi semnificative pentru 
precizarea diagnosticului de schizofrenie sunt: lipsa perspicacităţii (înțelegerea rapidă şi profundă a 
lucrurilor); halucinațiile auditive şi verbale; delirul de persecuție, suspiciunea; dispoziția delirantă; 
platitudinea- inexistenţa uneori a sentimentelor. 

În general manifestările personalității schizoide şi dupa cum vom vedea si a celei schizotipale 
cunosc modalități şi forme clinice de manifestare după E.Kraepelin formele clinice clasice ale 
schizofreniei sunt: 

- schizofrenia paranoică; 
- schizofrenia catatonică, 
- schizofrenia hebefrenică 
Asociind acestor trei forme clasice şi o aşa numită formă simplă a schizofreniei (E.Bleurer), 
putem afirma în comun acord cu alți psihiatri (G. Ionescu remarcă faptul că această clasificare nu 
este absolută şi relativă, în sensul că o formă de schizofrenie se poate converti în altă formă) că 
schizofrenia cunoaşte patru forme fundamentale de manifestare, cum sunt: 
forma simplă - caracterizată prin degradare intelectuală, izolare de realitate (autism), 
platitudine afectivă; 
forma hebefrenică - descrisă pentru prima oară de Heller, debutează de obicei lent, în plină 
perioadă pubertară, prin apariția treptată a degradării psihice. Se concretizează prin lipsă de interes, 
ambivalenţă, sentimentul înstrăinării, coroborată cu barajul gândirii, perseverarea ideativă sub o 
falsă şi vădit aparentă mască de veselie nemotivată. Bolnavii sunt capabili să facă fel de fel de 
glume sau de farse de prost gust, devenind grosolani şi vulgari. Tulburările de limbaj, sub formă de 
neologisme şi iteraţie, se alătură gravelor tulburări de comportament. Exploziile nemotivate de râs 
şi plâns sunt urmate de inerție, pasivitate, neîndemânare, încăpățânare. Datorită tulburărilor mari din 
sfera conitivă, aceşti bolnavi nu pot fi ţinuţi în familie. 

forma catatonică - se manifestă printr-o serie de tulburări psihomotorii, sub denumirea de 
catatonie. În cursul evoluţiei, tabloul clinic prezintă două perioade mai distincte: o perioadă de 
agitație psihomotorie catatonică, şi alta de stupoare catatonică. Forma agitată are o durată scurtă 
(câteva zile) şi apare ca o adevărată descărcare psihomotorie primitivă, elementară, limitată la un 
spaţiu restrâns şi puţin influenţată de anturaj. În forma stupuroasă, care are o durată de săptămâni 
sau chiar luni de zile, se pot observa majoritatea elementelor care formează sindromul catatonic şi 
anume: negativismul, pasivitatea, manierismele şi automatismul de comanda, fenomenele de ecou 
(ecolacsia, econimia, ecofracsia). 

forma paranoidă - este forma cea mai bine conturată şi considerată mai ales de psihiatrii 
francezi drept cea mai tipică. Debutul său, de obicei insiduos, este mai tardiv ca a celorlalte forme 
(după 20 de ani), iar caracteristica acestei forme o dă complexul delirului halucinator de relație- 
interpretare —persecuţie, care prinde ca într-un păienjeniş întreaga personalitate a bolnavului. Ideile 
delirante, pasagere, fragmentare, bizare şi chiar absurde, se alimentează mereu din tematica 
paranoidă, susținută de altfel în permanenţă de halucinațiile auditive, tactile şi vizuale. La acestea se 
adaugă şi comentariu delirant megaloman care poate apare tardiv, ca un mod de a susţine partitura — 
percepția persecutorie. 

Aşa cum semnala şi regretatul psihiatru român, G. Ionescu, există şi alte tipuri ale 
schizofreniei, cum ar fi schizofrenia nediferențiată, depresia post — schizofrenă, schizofrenia atipică, 


cenestopată, reziduală, nespecifică, maladii ce conduc la asemenea tulburări schizoide şi 
schizotipale, în esență printr-un comportament excentric şi prin anomalii ale gândirii şi afectului, 
tulburări ce fac să fie nerecomandate asemenea indivizi marcați de aceste maladii în activitățile 
politice şi nu numai. 

În esenţa tabloul personalităţii schizoide şi schizotipale se poate caracteriza prin toate aceste 
simptomatologi ale maladiei analizate, fiind o personalitate cu totul şi cu totul contraindicată în 
profesia şi cariera politică. Şi aceasta deoarece, aşa cum am mai arătat aceste personalități 
dizarmonice se caracterizează printr-o limită a capacităților relaționale, prin distorsiuni perceptive şi 
cognitive, coroborate cu anumite excentricitati sau ciudatenii comportamentale şi cu o structură 
dizarmonică sub raport caracterial şi la nivelul întregii personalități. Apelând la o gândire vagă 
circumstanțială, metaforică, hiperelaborată şi stereotipă, atat schizoizii cât şi schizotipalii sunt 
contraindicați în această profesie şi în aceste activităţi, întrucât bizarul şi evident gândirea mi mult 
metaforică decât cea concretă nu pot face din oamenii politici decât simpli si umili aventurieiri. Un 
arhetip care a făcut carieră în opera literară și nu în politică, este Răzvan Vodă şi din păcate nu 
numai. 

Personalitatea isterică 

Chiar dacă un asemenea termen induce o anumită îngrijorare şi chiar negare sub raport 
existențial, aşa cum vom vedea există suficiente “probe” pentru a valida ipoteza noastră în raport cu 
această personalitate regăsită în mediul politic. Dar să vedem ce este isteria şi prin ce se 
caracterizează personalitatea isterică. Aşa cum este îndeobşte cunoscut şi acceptat de către 
specialişti, isteri este o formă de nevroză, caracterizată prin hiperexpresivitate somatică, a 
imaginilor şi a afectelor inconştiente. Are manifestări polimore, psihice şi somatice, care apare sub 
influența unor factori externi, dar întotdeauna pe fondul unor particularități de structură a 
personalităţii. Desigur, nu ne vom referi la aspectele comportamentale şi mai ales somatice ale 
acestei maladii psihice, ci mai mult la celelalte particularități prin care poate fi evaluată o asemenea 
personalitate contraindicată în activităţile politice şi nu numai. 

Sub raport etiopatologic, cauzele şi substratul isteriei nu sunt suficient de bine cunoscute: sunt 
incriminați atât factori biologici, eredo- constituționali , neurofiziologici, şi psihogeni. P.Jeanet 
crede că boala este o consecință a reducerii câmpului conştiinţei şi a concentrării acesteia asupra 
ideii sugerate, care devine astfel o idee fixă, fiind sub acest aspect o varietate a psihasteniei, cu 
deosebirea că în astenie restrângerea câmpului conştiinţei este centrată pe funcțiile psihice 
elementare şi pe manifestările somatice. 

Psihanaliza consideră că isteria are drept cauză conflictele refulate, care se manifestă în 
diferite simptome. Se inserează pe un fond afectiv şi volițional defectuos, bolnavul prezentând o 
permeabilitate afectivă, o imposibilitate de conservare a stării afective anterioare într-o situație 
afectivă deosebită. Psihanaliza distinge din această perspectivă mai multe forme ale isteriei, cum ar 
fi: isteria de conversie, isterie de angoasă, isteria de apărare, isteria de apărare, isteria hipnoidă, 
isteria traumatică. 

Manifestările clinice sunt variate, de la simple acuze nevrotice, până la tulburări psihotice. 
Distingem din acest punct de vedere mai multe tulburări şi forme de manifestări ale isteriei: 


e tulburări paroxistice; 
e tulburări funcţionale; 


e accidente psihotice. 

Nu vom insista asupra acestora din raţiuni lesne de înţeles, ci vom sublinia doar ideea că în 
realizarea tabloului clinic al isteriei şi istericului un rol important îl joacă particularităţile de 
structură premorbide, ceea ce explică de ce, în condiţii psihotraumatizante relativ puțin intense, 
manifestările clinice sunt atât de diferite de la un bolnav la altul. 

Trăsăturile ce ar particulariza acest tip de personalitate premorbidă sunt egocentrismul, 
labilitatea afectivă, histrionismul şi frigiditatea. Vom analiza câteva dintre acestea. 

Egocentrismul este acea caracteristică specifică gândirii copilului sau a personalității 
premorbide, ce constă în nediferențierea conştiinţei de sine de conştiinţa lucrurilor sau, altfel spus, 
în absenţa conştientizării diferenţei dintre acţiunile asupra obiectelor, aparținând subiectului şi 
obiectelor asupra căruia acţionează subiectul, aparținând lumii exterioare lui. În absenţa acestei 


diferenţe, subiectul îşi centrează întreaga cunoaştere asupra activității proprii, rezultând de aici o 
serie de deformări ale realității cum ar fi: irealismul, artificialismul şi precauzalitatea. 

Labilitatea afectivă sau emoţională este acea tulburare de afectivitate ce constă în trecerea 
rapidă de la o stare de bună dispoziţie la una rea (râs şi plâns fiind cunoscută sub denumirea de 
ciclotimie (care derivă din grecescul cyclothymie care semnifică tendința spre alternanță între 
euforie şi depresie, adică spre labilitate afectivă). Asupra celorlalte trăsături nu vom insista întrucât 
ele fac obiectul altor tipuri de personalitate, cum ar fi histrionismul şi personalitatea histrionică, ca 
să nu ne referim la cealaltă trăsătură menționată, frigiditatea, care nu are nimic comun cu domeniul 
nostru de analiză 

Personalitatea histrionică 

Prezintă un interes deosebit pentru domeniul nostru de analiză, întrucât aşa cum a demonstrat 
experiența politică postdecembristă, în politică există foarte multe personalități de tip histrionic. 
Vom prezenta câteva trăsături ale acestei personalități: 

a) auto-dramatizarea, expresia teatrală, exagerată a emoțiilor; 

b) sugestibilitate, pacientul fiind uşor de influenţat de către alții sau de anumite 
circumstanţe, 

c) afectivitate labilă şi superficială; 

d) cautarea continua a senzațiilor puternice, a admiraţiei celorlalți şi a activităţilor în care 
individul este în centru atenției; 

e) seducţie inadecvată în comportament sau înfăţişare; 

f) atenţie exagerată acordată atracției fizice. 


Trăsăturile asociate acestei personalităţi pot include egocentrism, autoindulgenţă, dorința 
continuă de a fi apreciat, existența sentimentelor uşor de rănit şi comportament persistent 
manipulativ pentru satisfacerea nevoilor proprii. Histrionicul încearcă să capteze atenția celorlalți 
atât prin hiperexpresivitate cât şi prin atitudini dramatice sau teatrale. Nu de puţine ori, printr-o 
capacitate empatică ieşită din comun şi printr-o disimulare excesivă, se transpune unele roulri prin 
care “fascinează” şi captează interesul celor din jur. Prin rolurile jucate şi pe care le schimbă în mod 
imprevizibil, el vizează un beneficiu personal, îndeosebi afectiv, redându-i temporar încrederea îm 
sine după cum afirma Dacourt G. în lucrarea “La personalite hysterique” Aşa cum am arătat, 
personalitatea histrionică este preocupată mai mult de sine, devenind o personalitate egocentrică, 
fapt ce face ca un esemenea individ să adopte unele atitudini discriminatorii şi un comportament 
arogant. Asemenea limite şi nu numai nu îl recomandă pentru cariera politică, unde sunt necesare 
personalități profunde, competente şi nu asemenea actori de duzină sau “lăutari” politici, care 
“cântă” după ureche şi “joacă” după propriile interese. 

Personalitatea narcisică 

Face parte din cadrul personalităților expresive fiind înrudită cu personalitatea histrionică, 
înrudire care constă în permanenta nevoie de admiraţie şi prin sentimentul de superioritate față de 
alți indivizi obişnuiţi şi evident inferiori acestora. Din această convingere a narcisicului că este o 
personalitate excepţională derivă subaprecierea şi desconsiderarea celorlalți. Pe plan imaginar, 
personalitatea narcisică trăieşte fantasme de putere, de superdotare intelectuală şi de posesiunea 
unor calități fizice deosebite. Asemenea personalități au impresia că merită admiraţie şi privilegii 
care încă nu le-au fost acordate dar care urmează sa fie recunoscute şi să le dobândească, ceea ce îi 
apropie din punct de vedere psihologic de personalitățile frustrate. Narcisicii se compară cu 
persoanele de succes sau cu o faimă bine stabilită, ca şi cum ar aparține acestei categorii 
predestinate conducerii şi evident de aleşi ai soartei (cf Kernberg O., 1991). 

Există şi alte trăsături ce-i fac să fie nerecomandaţi pentru cariera politică, cum ar fi stima lor 
de sine exagerată şi fragilă în acelaşi timp, fiind întreținută printr-un mecanism de însuşire şi auto- 
investire cu atributele de excepţie ale personalităţilor. În general narcisicii sunt persoane frustrate şi 
cu tendințe latente de accedere în planul elitelor sociale, culturale şi mai ales politice. Asemenea 
histrionicului şi narcisicul caută în permanență atenția, admirația şi favorurile nejustificate ale 
celorlalţi. Într-un colectiv, narcisicul consideră că prima prioritate a celorlalți este să-i asculte 
sfaturile şi să-i urmeze inițiativele, fiind afectat şi nemulțumit de atitudini contrare. Este uşor de a 


identifica asemenea personalități şi în cadrul vieţii politice româneşti, precum şi impactul indus în 
viața politică de către aceştia, aşa că nu vom mai insista asupra acestui model pe care-l considerăm 
cu totul contraindicat în viaţa şi cariera politică. 

Personalitatea frustrată 

Despre personalitatea frustrată s-a vorbit foarte puţin, iar ca model contraiondicat în 
activitățile politice nu s-a menţionat aproape nimic în literatura de specialitate, cu toate că cei mai 
mulți oameni politici s-au confruntat şi se mai confruntă încă cu asemenea sentimente şi trăiri ale 
frustrării. Uneori chiar motivaţia accederii spre asemenea carieră, percepută doar în plan benefic, ca 
sursă de câştig şi ascensiune în plan social, este regăsită într-o asemenea limită de natură 
psihologică şi psihanalitică a personalităţii. De aceea frustrarea sub raport semnatic este considerată 
ca a fi o noțiune care semnifică o suferință determinată de lipsa unei satisfacţii vitale, a unei decepții 
a unor eşecuri; neîntâmpinarea unor aşteptări şi speranţe, ori ca efect al nesatisfacerii unor trebuinţe. 
Se constituie ca parte componentă în cadrul conflictelor intrapsihice, şi o dominantă psihologică în 
structura personalității, cu funcții atât pozitive cât, mai ales, negative. Negativ, stările de frustrare 
sunt trăite de subiect, percepute ca insatisfacții şi neplăcere, reacțiile sale comportamentale putând 
deveni agresive. Ele pot fi orientate asupra obiectului dorit (scopul, trebuinţa, necesitatea, 
problema), pentru a cărei obţinere subiectul trebuie să aibă o intensă motivaţie, sau asupra 
obstacolului, în vederea obţinerii obiectului-scopului. În relaţiile interpersonale, fie ele de natură 
interactivă, intercognitivă, sau interafectivă, precum şi cele dintre indivizi şi colectivitate, stările de 
frustrare provoacă tensiuni, conflicte, sentimente de nemulţumire, uneori generalizate. 

Vom prezenta în continuare câteva orientări teoretice asupra fenomenului de frustrație. P.P. 
Neveanu defineşte frustrația ca acel fenomen complex de dezechilibru afectiv ce apare la nivelul 
personalității în chip tranzitoriu sau relativ stabil, ca urmare a nerealizării unei dorințe, a 
obstreționării satisfacerii unor trebuinţe, a deprivării subiectului de ceva ce-i aparținea anterior, în 
ordinea materială, sau în plan proiectiv şi afectiv. termenul a fost utilizat de psihanalistul Freud, ca 
denumire a stărilor de privaţiune pe care le resimte subiectul în condiţiile nerealizării libidourilor 
sale (nevoilor şi plăcerilor sexuale şi afective). Evident, analiza şi delimitarea făcută este limitativă, 
fenomenul având o sferă mult mai extinsă. 

Procesul de frustraţie are trei elemente în structura sa: 

1. cauza sau situația frustrantă, în care apar obstacole şi relații private, printr-o anumită 
corelare a condiţiilor interne cu cele externe, printr-o anumită corelare a condiţiilor interne cu cele 
externe - o situaţie, împrejurare de viaţă, ce generează insatisfacții; 

2. starea psihică de frustrare, constând din trăiri conflictuale, suferinţe, cauzate de privaţiune, 
anxietate etc.; 

3. reacţiile comportamentale şi în genere efectele frustrării, printre acestea fiind citate: 
agresivitatea şi violența în reacțiile şi conduitele subiectului frustrat. Nu sunt omise nici complexele 
de inferioritate sau de superioritate. 

Din perspectivă etiologică—a cauzelor ce le determină frustraţiile sunt de mai multe tipuri: 

* de natură materială; 

e de natură comunicaţională; 

e de natură afectivă, 

e de natură spirituală. 

De cele mai multe ori, frustrația nu se leagă de trebuinţele bazale (de la baza piramidei 
trebuinţelor), ci de trebuinţele de performanţă, de identificare socială, de realizare profesională. 
Fenomenul propriu-zis de frustrare se naşte numai în cadrul unui raport social, în condițiile 
prezenţei unui conflict motivaţional uman, implicând cu necesitate actul evaluării şi interpretării 
prin care persoana frustrată atribuie conduitei persoanei frustrante acel sens specific fenomenului de 
frustrare (reaua intenţie, acțiunea în sensul privării- păgubirii de un drept, de un bun individual), de 
aici şi sentimentul de nemulţumire şi chiar de revoltă pe care-l trăieşte persoana frustrată. 

O situaţie frustrantă generează un anumit mod de organizare a comportamentului, şi implică un 
anumit gen de rezultate. Se face, în general, distincția între o situaţie frustrantă şi un organism 
frustrat, deoarece organismul plasat în situaţia frustrantă poate să nu simtă frustraţia, fie s-o simtă 
într-un mod şi într-un grad diferit comparativ cu un alt organism Două organisme plasate într-o 


situaţie frustrantă standard, chiar dacă încearcă aceeaşi cantitate de frustraţie (lucru demonstrabil 
prin măsurarea indicilor fiziologici ai stării de frustraţie ca pulsul, presiunea sanguină, ritmul 
respirator), pot reacţiona diferit. Nu există deci o corelaţie semnificativă între situația frustrantă şi 
starea de frustraţie. 

Termenul de frustraţie, precizează V. Pavelcu, implică un raport social şi conştient între ceea 
ce ni se cuvine şi ceea ce datorăm noi, între drept şi obligație. Putem vorbi de frustraţie numai în 
cazul când ne simţim deposedaţi de un drept. Această deposedare creează o reacție firească în sensul 
de restabilire a dreptului respectiv cu ajutorul acţiunii de revendicare de luptă, care nu înseamnă în 
mod negreşit agresiune. Privit în felul acesta fenomenul de frustrație se ridică pe un plan specific, 
uman şi social, cu înţeles de contradicţie între a dori şi a trebui, între trebuinţă şi normă. Astfel 
problema frustraţiei se plasează în problematica educaţiei şi a formării personalității. 

1. tipul extrapunitiv - care reacţionează la frustrare acuzând un obiect, o persoană exterioară 
față de frustrația trăită. Formele de manifestare ale extrapunitivului diferă în funcție de 
particularitățile individului, putând fi: acuzarea altuia, agresivitate, revendicare. Vom grupa reacțiile 
la conflict, în mod deosebit la situaţia de frustrare în funcție de prevalarea tendinței active de a 
domina situația, în vederea atacării şi înfrângerii acesteia, în funcție de tendinţa individului frustrat 
de a se refugia —de a se retrage din faţa realității (exprimându-se în conduite depresive, inerție 
afectivă, labilitate volițională), în funcţie de tendința de a se readapta pe un plan constructiv 
(modificarea situației, încercarea unui succes de altă natură ). Din categoria acestor indivizi se 
desprind cei mai mulți dizidenți şi ulterior lideri politici, caracterizați în general şi printr-o atitudine 
şi comportament nonconformist şi rebel; 

2. tipul intrapunitiv - se acuză pe sine însuşi de insatisfacțiile suferite făcându-şi reproşuri 
care ajung la autopedepsire. Se subînţelege că din rândul acestei categorii de indivizi nu se desprin 
nici liderii politici şi nici managerii; 

3. tipul impunitiv - nu acuză pe alţii şi nici nu se acuză pe sine când este frustrat. 

Gradul de frustrare, diferențiat de la un individ la altul, se măsoară în funcție de reacţiile 
defensive, de retragere din faţa situaţiei, de evaziune sau demisie, în esență de eşecul suportat în 
fața unor obstacole. toate acestea presupun un anumit coeficient al toleranței la frustrație, toleranță 
definită de S.Rosenzweig ca aptitudine a unui individ de a suporta o frustrație fără a recurge la alte 
moduri de răspunsuri neadecvate, fenomen mai puţin regăsit la liderii politici, care aşa cum se ştie 
sunt mai mult intoleranți la frustrare. 

Personalitatea antisocială 

Pe o scală a disfuncționalității prin agresivitate în raport cu societatea, personalitatea 
dizarmonică antisocială ocupă poziția celui care victimizează, uneori ajungând ea însăşi victimă în 
situațiile în care i se răspunde după legea talionului. Acest psihotip ignoră dorințele, sentimentele şi 
drepturile celorlalți vizând prin orice mijloace plăcerile şi profitul personal. Din păcate asemenea 
indivizi se regăsesc tot mai mult în cadrul unor grupuri politice, şi nu puțini dintre ei deținând şi 
calitatea de lider, promovând interese personale şi / sau de grup. Exemple sunt multiple şi se 
regăsesc fără excepţie în toate grupurile politice de pe eşicherul politic românesc. Ca tactică de 
influență şi de evidenţiere şi manifestare a autorității aceste personalități caracterizate prin modelul 
prezentat şi analizat apelează la minciună, manipulare sau amenințare care poate fi nu numai 
verbală. În caz de nereuşită în acţiunile sale devin irascibili şi impulsivi, eliberându-se de o anumită 
impulsivitate latentă. Deciziile sunt instantanee sau puţin elaborate fără să țină seama de reacția 
celorlalți sau de consecinţe, ceea ce îl face contraindicat pentru politică. 

Personalitatea borderline 

Ca şi personalitatea antisocială, personalitatea de tip borderline este un model instabil în 
relațiile interpersonale, dar care se răsfrânge şi asupra imaginii de sine şi afectivității. Instabilitatea 
imaginii de sine presupune uneori schimbari dramatice şi neaşteptate ale scopurilor, aspirațiilor şi 
valorilor personale privitor la identitatea sexuală, relațiile cu ceilalți şi cariera profesională. 
Personalitatea de tip borderline este considerată ca aparținând unor tulburări psihotice şi evident a 
unor personalități psihopate şi ca atare orice tendință de “acceptare” şi toleranţă este contraindicată, 
întrucât istoria a demonstrat pe deplin efectele emergente unor asemenea personalităţi, mai bine zis 
a unor psihopaţi care au condus şi conduc lumea. Aceştia fac eforturi disperate ca să evite un 


abandon real sau imaginar în relațiile cu cei din jur, alterând de la idealizarea extremă a acestora 
până la devalorizarea lor absolută. Teama de abandon este legată de faptul că ei nu doresc să fie 
văzuţi ca personaje negative de cei din jur şi de asemenea de faptul că nu tolerează singurătatea. O 
rezultantă a trăsăturilor acestei personalități maladive este comportamentul impulsiv şi totodată 
satisfacția în raport cu unele acţiuni şocante şi mai ales cu unele decizii ce implică un coeficient de 
risc foarte ridicat şi de cele mai multe ori cu impact negativ. 

Atât în viaţa profesională cât şi în afara ei, personalitățile borderline pot renunţa uşor la 
continuarea unei activități chiar dacă scopul inițial a fost atins, iar în sistemul relaţiilor 
interpersonale distrug ceea ce au cultivat până la un moment dat. În exercitareaprofesiei se pot 
manifesta impulsiv şi primejdios, fapt ce-i conduce la schimbări drastice față de muncă şi față de 
colegi, traseul lor profesional fiind ori un zig-zag, ori o linie întreruptă. 

Personalitatea evitantă 

La fel ca şi suspiciosul evitant, nesigur pe sine şi pe alţii, indecis şi tensionat, şi personalitatea 

evitantă se caracterizează printr-o participare deficitară în care stabileşte şi menţine comunicarea si 
relațiile cu alţi indivizi, atribuindu-le acestora o posibilă respingere, critică sau dezaprobare. Printre 
alte limite, pe lângă cele descrise deja, trebuie subliniată fobia socială şi aşa numita agorafobie 
caracterizată prin teama de a vorbi în public, prin insuficienţa stimei de sine, neîncrederea în 
propriile posibilități şi printr-un acut sentiment de inferioritate. De aceea au o mobilitate 
profesională redusă, orice potențială schimbare a locului de muncă fiind generatoare de jenă şi 
anxietate. Se subînțelege că sunt mai greu adaptabili şi toleranţi la şocul schimbării, ceea ce-i face 
contraindicaţi pentru cariera politică, plină de imprevizibil, eşec şi incertitudine. 

Personalitatea dizarmonică de tip dependent 

Posesorii unor astfel de trăsături au dificultăți mari în deciziile cotidiene asteptând în 
permanență sfaturi sau aprobări de la cei din jur. Se autopercep ca nefiind capabili să-şi ducă viaţa 
fără ajutorul celorlalţi, deoarece astfel de situatii le considera ca generatoare de dezaprobare si 
pierderea suportului social. Întrucât prezintă mari dificultăţi în luarea deciziilor cotidiene, şi cu atât 
mai mult în cele politice, aşteptând mai mult intervenţia şi ajutorul — susținerea altor persoane, 
asemenea indivizi sunt contraindicaţi pentru orice muncă ce implică risc şi incertitudine în luarea 
deciziei, implicit în cariera politică. 

Personalitatea obsesiv — compulsivă 

Trăsătura esenţială a acestei tulburări de personalitate este reprezentată de aşa numitele gânduri 
— idei obsesive sau de acte compulsive recurente. Aceste gânduri obsesionale sau idei intră în 
subconştientul bolanvului influențându-l în acțiuni şi stăpânindu-l totodată, subiectul încercând fără 
succes să le reziste. Totodată această presonalitate caută cu obstinaţie să-şi împlinească menirea de a 
atinge o perfecțiune iluzorie, de a-şi organiza activitățile după reguli şi scrupule proprii, fără să 
poată finaliza ceva ce a început datorită epuizarii in detalii. Indivizii marcați de aceste obsesii sunt 
scrupuloşi în actiunille lor de teama greşeli, verifica prin repetitie ceea ce fac, iar in timpul actiunii 
se risipesc în detalii colaterale, având în perspectivă un nivel de performanţă tot mai ridicat dar cu o 
eficiență imediată scăzută. Nu-i recomandăm pentru cariera politică atât pentru structura ideatică ce 
marchează gândirea acestor indivizi cât şi pentru actele compulsive — obsesionale care le 
diminuează capacitatea de concentrare şi chiar consecvenţa în planul gândirii şi acțiunilor 
întreprinse. În acelaşi timp nu acceptă schimbările şi propunerile celorlalți ceea ce face ca prin 
rigiditate să creeze unele sentimente de frustrare şi neimplicare responsabilă a celorlalți colegi sau 
subalterni, devenind formali, sobri şi preponderent autoritari în stilul de conducere promovat. 

Personalitatea anankastă 

Este o personalitatea ce face parte din tipul personalităţilor marcate de anxietate şi care se 
caracterizează printr-un comportament dominat de rigiditate psiho-afectivă, anumite sentimente de 
îndoială şi prudență excesivă. Ceea ce l-ar recomanda totuşi pe un asemenea individ ar fi 
perfecționismul său care interferează cu îndeplinirea sarcinilor, conştiinciozitatea, scrupulozitatea 
excesivă şi preocupările privind eficiența acţiunilor, preocupări ce merg până la excluderea plăcerii 
şi a relaţiilor interpersonale. Asemenea rigoare, rigiditate şi încăpăţinare îl fac uneori contraindicat 
pentru activitatea politică, unde pe lângă conştiinciozitate şi scrupulozitate mai sunt necesare şi alte 
calități specifice actului decizional şi de conducere, chiar dacă la acesta predomină şi unele trăsături 


necesare unor asemenea personalități din sfera decizională. Totodată este incapabil de a sesiza 
întregul, de a lua o decizie, de a-şi sintetiza opiniile şi sentimentele printr-o atitudine realistă şi 
activă în raport cu cei din jur. Alături de neîncrederea în propriile forţe, tendința compensatorie spre 
perfecționism îi conferă o stare de anxietate permanentă şi anumite crize de conştiinţă, ceea ce 
izolează subiectul în cauză de societate, devenind un introvertit marcat de sentimentul culpabilității 
pentru ceea ce întreprinde. 

Personalitatea pasiv — agresivă 

Se constituie într-o structură personologică care îmbină trăsături obsesionale şi anankaste şi se 
manifestă îndeosebi în viaţa şi mediul profesional unde devine o personalitate pasivă şi totodată 
agresivă ca limbaj, atitudine şi comportament. Principiul după care acționează un asemenea individ 
este: “a asculta de ordinele altuia înseamnă a fi învins”, ceea ce nu înseamnă nimic altceva decât o 
tendință spre autoritarism şi chiar dictatură. Sunt şi alte limite psiho-comportamentale ce-i fac să 
devină nerecomandaţi pentru cariera politică în general asemenea indivizi fiind cei care prin 
atitudinile lor îşi influențează colegii în subminarea autorității liderilor, fiind inițiatorii din umbră ai 
revoltelor sociale, pe fondul aşa numitelor comportamente nonconformiste şi rebele. În profida 
acestor trăsături, în mod paradoxal asemenea indivizi pot deveni eficienţi în anumite situaţii politice 
şi de criză socială în care instituţiile pot fi sabotate din interior de asemenea indivizi şi personalități. 

Personalitatea depresivă 

La fel ca şi personalitatea anxioasă, şi depresivul se caracterizează printr-o anumită tulburare 
de personalitate şi comportament, situându-se la granița dintre o structură constantă a personaității 
şi tulburarea afectivă. 

Dar pentru a înţelege şi putea evalua acest tip de personalitate este necesar să cunoaştem unele 
particularități ale bolii în sine, care este depresia. Chiar dacă este considerată ca a fi starea psihică 
care nu are întotdeauna o semnificaţie patologică şi se caracterizează printr-o scădere mai mult sau 
mai puţin justificată a tonusului psihic şi motor, însoțită fiind de o dispoziţie sufletească astenică, de 
tristețe exagerată, de deprimare, oboseală şi anxietate, prin manifestările şi efectele induse, depresia 
şi implicit personalitatea depresivă prezintă o simptomatologie ce-l face contraindicat în activitatea 
politică pe acel individ depresiv. Ea este întâlnită şi în unele boli psihice, în special în psihoza - 
maniaco — depresivă, dar mai frecvent este regăsită sub forme mai uşoare, apărute ca o reacție 
firească la situațiile dificile şi stresante ale vieții (moartea unei ființe dragi, divorțul, certuri, 
insuccese ), sau în urma unor activităţii istovitoare, a unui regim alimentar sever. 

Nota caracteristică a acestei stări şi maladi psihice o constituie scăderea tonusului psihic, ca un 
prim element, deosebindu-se de tristețe, care se referă mai ales la o stare afectivă normală ca 
sindrom. Depresiunea este compusă clasic dintr-un tripied simptomatic, care se referă la 
modificarea dispoziției, a gândirii şi a funcțiilor psihomotorii. 

Sub raport simptomatologic se întâlnesc mai mute forme depresive: 
1. depresia mascată, latentă sau ocultă (în cele mai multe situații ); 
2. depresia accentuată, tristețea exagerată, predispoziţiile melancolice; 
3. anxietatea-neliniştea interioară, teama nejustificată, exagerată. 

Al doilea element constitutiv al depresiei se manifestă prin inhibiţia gândirii, tradusă prin 
sărăcia imaginației, încetinirea proceselor ideative, limitarea asociațiilor, apariţia ideilor prevalente, 
obsesiile, pesimism si chiar idei de suicid. 

Depresivul trăieşte subiectiv dificultatea de gândire trecând printr-o stare de oboseală psihică, o 
încetineală a activităţilor psihice (inhibiţia voinţei, neputința de a se hotărî, de a lua o decizie, 
ambitendinţa, dilema). Inhibiţia psihomotorie poate merge până la stupoare (stare de tulburare 
accentuată a conştiinţei în care activitatea psihomotorie pare suspendată — nu se mai răspunde la 
întrebări, subiectul nu mai reacționează la excitații decât atunci când aceştia sunt foarte puternici, 
condita acestuia fiind ruptă de legăturile cu mediul). În general, depresivul are mișcări lente, fără 
vlagă, vioiciune, o ţinută caracteristică (aplecat înainte, ca un bătrân , o voce şoptită monotonă. 
Bolnavul are conştiinţa dureroasă şi penibilă a acestei inhibiţii (obsedându-l), uneori, însă, apare o 
stare de nelinişte motorie (depresie anxioasă agitată). Se mai manifestă şi prin idei delirante, 
holotimie (afectivitate elementară de bază) şi prin simptome somatice (dureri organice). Ideile 
delirante sunt însoțite şi condiționate de dispoziția tristeții, concretizate în idei de autoacuzare, 


culpabilitate, autopuniţie (tulburare gravă a instinctului de conservare pe baza căruia bolnavul îşi 
aplică singur o pedeapsă pentru o greşală reală sau imaginară şi pentru care consideră că societatea 
din indulgență nu la admonestat), prin idei hipocondriace (stare psihică patologică bazată pe forma 
de convingere a bolnavului că suferă de o boală gravă incurabilă, de unde grija deosebită pentru 
propria-i sănătate. 

Etiologia depresivă este polimoră, pe fond şi cu determinări endogene, conflicte şi traume 
psihice şi neuro psihice, în anumite particularități ale personalității premorbide, în stresul psihic, în 
frustrările şi refulările individuale şi chiar colective. 

Aşa cum este ştiut, depresivul este un pesimist înnăscut care vede în orice situaţie doar 
posibile primejdi. Nu pare să se bucure de nimic sau bucuria pentru el este o raritate. Îi 
caracterizează totodată un sentiment de autoapreciere relativ scăzut, nota dominantă fiind 
permanenta tendință de culpabilizare şi victimizare. Evită societatea chiar dacă persoanele din jur îl 
apreciază, fiind greu adaptabil şi integrabil în societate. Chiar dacă sunt sârguincioşi, riguroşi şi 
uneori altruişti — îndeplinind sarcinile şi atribuţiile altora, o asemenea personalitate este cu totul 
contraindicată în activitatea politică, la fel ca şi celelalte ce fac parte din cadrul personalităţii bazate 
pe anxietate, dependenţă şi în general pe depersonalizare. 

Personalitatea anxioasă 

Această tipologie a personalităţii se caracterizează prin mai multe modalități phiso- 
comportamentale sau mai bine zis prin mai multe forme ale tulburării de personalitate, cum ar fi: 
tulburarea de tip generalizat al anxietăţii, tulburarea mixtă, anxioasă şi depresivă, cu o 
simptomatologie şi dominantă pentru fiecare tip de tulburare şi personalitate. În ceea ce priveşte 
personalitatea anxioasă, această personalitate face parte la rândul său din cadrul personalităților 
emotive şi nesigure, din care fac parte şi personalitățile obsesive, evitante, dependente şi anankaste. 
Dominat de trăiri persistente de teamă şi insecuritate, scrupulos şi neîncrezător în finalizarea 
pozitivă a propriilor iniţiative, anxiosul exagerează potenţialul de periculozitate al diverselor 
evenimente sau situaţii, după cum afirma Andre C. Legeron P. şi în câmpul conştiinţei sale si al 
gândirii predominând mai mult negativul, raul, eşecul şi evident nu pozitivul, binele şi succesul. 
Alte trăsături ce caracterizează asemenea personalitate, cum ar fi grijile intense pentru ceea ce 
întreprinde şi pentru cei din jur coroborate cu o anumită tensiune indusă în cadrul grupului, pe 
fondul dorinței de a evita cel mai mic risc şi prin tendinţa de tinere sub control a evenimentelor şi 
care le epuizează psihic — afectiv şi energetic în general, nu-l recomandă pentru profesia politică. 

Personalitatea hipomaniacală 

Este tipul de personalitate opul firii pesimiste, hipomania fiind un grad mai uşor de manie, în 

care anormalitățile dispoziţiei şi comportamentului sunt prea persistente pentru a fi incluse în cadrul 
unei posibile maladi psihice de natură mai ales afectivă, cum ar fi ciclotimia. Hipomaniacul este 
Jovialul cu trăsături falstafiene (o dezinvoltură comportamentală falsă — disimulată) şi totodată este 
optimistul nemotivat, amicul antrenant şi libertin care se manifestă în relațiile interpersonale fără 
rețineri, dirijându-i pe cei din jur în acțiuni mai mult sau mai puțin riscante şi care se desfăşoară 
uneori spontan, alteori după un plan iluzoriu dar care datorită aplombului şi mobilizării entuziaste 
pot duce la reuşită. Hipomaniacul se caracterizează printr-o sociabilitate excesivă, comunicativitate 
verbala, hiperfamiliaritate în raporturile interpersonale şi nu de puţine ori, printr-o superficialitate în 
asemenea acte interpersonale, marcate de iritabilitate, aroganță, dar mascate asemenea trăsături 
printr-un comportament dezinvolt, jovialitate şi alte caracteristici ce-i conferă calitatea de “băiat 
bun” sau “băiat de gaşcă”. O asemenea energie disipată îl fac ineficient într-un efort susținut şi 
constant, ceea ce poate conduce la o oboseală precoce şi chiar la unele stări depresive şi anxiogene. 
Este o personalitate destul de controversată, unele trăsături recomandându-l pentru activităţile 
politice, iar altele contraindicându-l, caracterizându-se atât prin succes cât şi prin eşec. Desigur nu 
ne referim la maladia psihică cu un tablou simptomatic de factură psihotică care evident este 
contraindicat în activitatea politică şi socială în general. 

Există şi alte modele care primesc calitatea de a fi “apt” şi mai ales “inapt” pentru profesia şi 
activitatea politică şi care se obiectivează printr-un registru divers şi uneori difuz a tulburărilor de 
personalitate şi comportament. Recomandăm în acest sens, pe lângă alte lucrări de specialitate, 
lucrarea autorilor frecvent ctați Nireştean A. şi Ardelean M “Personalitate şi profesie”, după care ne- 


am inspirat şi noi când am adaptat şi coroborat unele modele ale personalității în activitatea politică, 
şi care au devenit recomandate sau contraindicate într-un asemenea domeniu complex şi responsabil 
cum este politica şi mai ales decizia politică specifică în primul rând sferei politice în care este 
regăsită puterea politică, şi unde personalitatea individului se constituie într-o resursă fundamentală 
a puterii. 

Credem că inventarul întreprins asupra profilului personalității omului politic, recomandat sau 
contraindicat prin anumite trăsături de personalitate şi a liderului în general, contribuie la 
dezvoltarea capacităţii de autoevaluare a fiecăruia dintre cei implicaţi într-un asemenea domeniu de 
activitate, şi nu numai, şi totodată la conştientizarea limitelor şi vulnerabilităților personalității 
acestora şi care în mod evident îl fac ineficient într-o asemenea complexă şi responsabilă activitate, 
cum este cea din domeniul politicii, al puterii şi al conducerii în general. 


CAPITOLUL IV 
PARADIGMA PSIHOSOCIOLOGICĂ ȘI ORGANIZAȚIONALĂ 
4.1. GRUPUL POLITIC ȘI PUTEREA GRUPALĂ 


În afara paradigmelor şi perspectivelor teoretice analizate un loc deosebit în demersul 
analitic întreprins asupra puterii revine paradigmei psihosociale şi organizaționale. Această abordare 
este justificată cu atât mai mult cu cât puterea este definită ca un ansamblu de relaţii sociale şi 
interpersonale care are ca infrastructură grupul şi organizaţia. În acelaşi timp, aşa cum am mai 
arătat, puterea este un fenomen socio-politic şi, totodată, o acțiune socială, fiind definită printr-un 
complex de relații psihosociale şi de interacțiuni ce au loc în cadrul unor structuri politice, în speță 
în cadrul unor structuri ale puterii. Este o relaţie socială valorizată în funcție de interesele de grup, 
interese care constituie în primul rând suportul teleologic al oricărei grupări politice. 

Desigur, asemenea relaţii nu sunt nici pe departe de colaborare şi cooperare, ci chiar în 
interiorul unor asemenea grupări politice pot apărea sciziuni, opoziții şi conflicte ideologice şi mai 
ales de interese, în mod deosebit atunci când unora dintre liderii partidului-grupului politic le este 
amenințat statusul politic. Avem suficiente exemple în acest sens, scena politică românească 
postdecembristă fiind plină de asemenea exemple, aşa că nu vom insista asupra lor. 

În continuare vom analiza puterea prin prisma grupului şi a fenomenelor ce le implică un grup 
social şi implicit grupul politic. Pentru a înţelege aceste aspecte este nevoie să definim grupul 
social. În conformitate cu literatura de specialitate, grupul social este acea unitate socială formată 
din două sau mai multe persoane cu aceleaşi norme şi atitudini faţa de anumite situaţii şi ale căror 
roluri sociale sunt strâns îmbinate şi sincronizate (Th. Newcomb). Fără a intra şi în alte definiții date 
grupului, în sinteză acesta poate fi definit ca a fi acea structură constituită dintr-un ansamblu de 
persoane caracterizată printr-o anumită configuraţie structurală (poziţie de statusuri şi roluri) şi cu o 
cultură specifică rezultată din filosofia şi ideologia grupului, precum şi din relațiile şi procesele 
psihosociale desfăşurate în cadrul său. 

Pe lângă dimensiunea suprastructurală — filozofia şi ideologia grupului, în primul rând a celui 
politic, orice grup presupune următoarele componente: indivizii cu statusurile şi rolurile 
individuale, relaţiile interpersonale şi interacțiunile membrilor grupului, normele şi valorile grupului 
sau cultura normativ-axiologică, scopurile şi motivațiile — dimensiunea teleologică, acţiunile şi 
activitățile — dimensiunea praxiologică; compoziția şi coeziunea grupului — configuraţia structurală. 

Pentru grupul politic, această configurație (aşa cum este prezentată după P. Golu) este foarte 
importantă, în mod deosebit cea care vizează structura de putere. Cu referință la structura 
configurațională a grupului politic se desprind mai multe structuri (pe lângă structura de putere), în 
funcţie de care se pot delimita mai multe nivele ierarhice şi centre de putere — cum ar fi: 

+ structura cognitivă, care reprezintă o anumită configurație a percepţiilor, reprezentărilor 
şi imaginii grupului şi a conştiinţei de grup; 

+ structura ocupațională, prin care sunt delimitate specializările şi sarcinile membrilor 
grupului şi unde, în cadrul grupului politic, această structură este preluată de structura de rol; 

+ structura sociometrică, pe fondul relaţiilor informale — simpatetice şi antipatetice; 

+ structura locomotorie, prin care sunt desemnate mijloacele şi pârghiile prin care indivizii 
se pot deplasa de la o poziţie la alta în grup (în grupul politic asemenea pârghii sunt prevăzute prin 
regulamente, dar de cele mai multe ori se folosesc mecanisme specifice domeniului politic, în afara 
moralei şi fair-play-ului); 

+ structura de putere (cea mai importantă), care exprimă un anumit algoritm în luarea 
deciziilor, cuprinzând centrele de putere, ierarhiile şi nivelurile ierarhice, aşa numitele eşaloane prin 
care este delimitată distanța membrilor faţă de centrele şi liderii puterii şi poziția psihosocială şi 
organizațională a membrilor acestei structuri faţă de puterea propriu-zisă a acestor lideri; 

+ structura de comunicare (la fel de importantă în scopul realizării unei comunicări 
eficiente între membrii grupului şi implicit a unor interacțiuni). 


La nivelul structurii de putere şi a nivelurilor ierarhice şi decizionale, care, aşa cum am arătat, 
este cea mai importantă în cadrul configurației puterii, sunt incluşi şi liderii politici, în mod deosebit 
modul de promovare a politicii partidului sau structurii politice respective, ceea ce în limbajul 
psihosocial poartă denumirea de stilul de conducere sau strategie politică. În funcţie de stilul de 
conducere promovat se pot distinge mai multe tipuri de autoritate şi legitimitate, problemă asupra 
căreia am insistat în altă parte a lucrării. 

Revenind la problematica stilurilor de conducere subliniem faptul că pot exista stiluri care 
promovează relaţii interpersonale bazate pe cooperare şi permisivitate, deci pe o democraţie internă 
de partid, sau stiluri autoritare, unde liderul este un totum factum. Este cazul stilului autoritar dur 
(restrictiv), sau într-o manieră disimulativă, stilul autoritar binevoitor. Până în prezent, majoritatea 
liderilor politici au fost şi sunt de cele mai multe ori bazați pe o autoritate excesivă şi în mai mică 
măsură se bazează pe grup, relații şi pe membrii grupului. Cauza nu este greu de întrezărit: în 
primul rând gradul de legitimitate relativ scăzut şi în mare parte autoritatea deontică şi profesională 
scăzute, care conduc la o erodare a puterii şi la o criză de legitimitate. Cei mai mulți lideri politici 
au un trecut marcat de anumite sinusoidităţi politice care le compromit autoritatea deontică şi 
profesională, ceea ce induce un halou negativ sub aspect imaginistic. Aceasta presupune 
nesiguranță, stângăcie, compromisuri şi greşeli îngrădind spiritul democratic participativ pe fondul 
exerciţiului politic desfăşurat anterior. 

Lupta pentru putere din interiorul partidelor are, cel mai frecvent, la bază asemenea 
vulnerabilități şi limite, ceea ce stârneşte dispute, polemici şi atacuri directe la adresa liderilor, de 
cele mai multe ori fiind incriminat trecutul acestora şi nu competenţa. A şi existat o practică în acest 
sens prin care era evaluată anamneza ultimilor cinci ani a celor ajunşi la putere sau în curs de 
accedere spre o asemenea activitate politică. 

O altă explicaţie a legitimităţii scăzute vizează scăderea popularității şi credibilității liderului 
prin ceea ce a întreprins nu atât înainte de revoluţie cât mai ales după, celor mai mulți lipsindu-le 
experienţa şi exercițiul politic. Cultura politică asimilată din mers şi, de cele mai multe ori, acțiunile 
întreprinse pe baza liberului arbitru au condus la o scădere a autorităţii profesionale şi a competenţei 
politice. Cazul cel mai relevant este cel din interiorul Partidului Democrat, unde liderul necontestat 
până la un moment dat, prin aura şi charisma sa de excepţie a fost înlocuit şi chiar demitizat de o 
personalitate politică pragmatică şi consecventă în decizii şi acțiuni, calităţi dezirabile pentru orice 
lider cu tendinţe ascensioniste. 

Ceea ce prezintă un interes mai ridicat sub raport psihosocial şi la nivel de grup este 
intercomunicarea, ca formă a interacțiunii. În exclusivitate, la nivelul oricărui grup politic şi a clasei 
politice în general, este incriminată lipsa de comunicare, ceea ce conduce în mod direct la o 
coeziune grupală scăzută şi la un climat politic tensionat. Orice grup sau organizație cu o structură 
de comunicare deficitară sau chiar inexistentă este supus unei performanțe socio-afective şi 
acționale scăzute. Aceasta din mai multe cauze: pe de o parte este promovată şi întreținută 
suspiciunea şi neîncrederea între membrii grupului, între lideri şi membrii organizaţiei mai ales. 
Necunoaşterea intenţiilor, mecanismelor şi strategiilor a condus în cele mai multe situaţii la o slabă 
comunicare şi eficiență politică, şi nu în ultimă instanţă la instabilitate şi coeziune grupală scăzută. 

Chiar dacă obiectivul nostru principal în acest capitol nu vizează comunicarea (asupra acestui 
aspect concentrându-ne atenţia în alt capitol), vom încerca să răspundem la întrebarea oarecum 
retorică, şi anume de ce există o slabă comunicare la nivelul unor asemenea structuri politice. În 
primul rând dintr-un anume conservatorism politic şi, mai ales, din cauza conservării puterii din 
partea unor lideri. Se practică mai mult „ocultismul politic”, pe căi şi canale subterane — de culise 
decât dezbaterile bazate pe transparență şi moralitate politică. Aşa cum este demonstrat de practica 
politică, în orice lider politic există o potenţială tendinţă de dominare şi monopolizare a puterii (cel 
puţin la nivelul grupului) şi în orice subaltern de rang mai înalt (eşaloanele superioare ale puterii) se 
regăsesc germenii unui viitor succesor al liderului. Cu cât „admiraţia” şi „recunoaşterea” sunt mai 
„sincere” şi manifeste, cu atât disimularea politică este mai mascată. De aceea, politica, pe lângă 
nenumăratele definiţii peiorative pe care i le cunoaştem, este definită şi prin aceea de a fi arta 
posibilului (după unii chiar arta imposibilului) şi arta compromisului. În situaţia când un subaltern 
şantajează pe cineva sau are asemenea intenţii, comunicarea devine strict formală şi mai mult 


disimulativă astfel că pericolul şi amenințarea liderului devin o certitudine. Uneori asemenea jocuri 
sunt „la vedere” fără nici cele mai mici scrupule morale sau de loialitate (este relevantă criza 
politică din cadrul P.N.Ţ.C.D.-ului şi altor partide din opoziție şi, uneori, chiar de la putere). 
Asemenea tendinţe şi mobiluri, într-o formă mai mult sau mai puţin voalată a existat şi există şi în 
cadrul altor grupări politice, dinamica grupului politic fiind marcată de asemenea interese şi 
tendințe pentru preluarea statusului politic cel mai înalt din grupul politic respectiv. Un lider care se 
ştie că este inferior altui lider şi cu posibilităţi minime de preluare a puterii, fie va sabota şi şantaja 
poziția liderului aflat la putere, acordându-i „respectul“ şi „sprijinul” său până în momentul în care 
va găsi momentul potrivit pentru lovitura de graţie, fie va adopta atitudini şi manifestări care îl vor 
pune într-o situație mai puţin favorabilă devenind astfel marginalizat, fapt ce presupune abandonul 
respectivului grup şi constituirea altuia. O asemenea situație este regăsită tot în cadrul P.N.Ţ.C.D.- 
ului, când unii lideri, în mod concret V. Ciorbea, şi-au constituit o altă grupare politică dar care 
ulterior au revenit la gruparea inițială dând lovitura de graţie fostului lider prin înlocuirea acestuia 
şi preluarea puterii. Nu este singurul caz, asemenea practici au devenit un loc comun în spectrul 
politicii româneşti. Se subînţelege că aceste manevre de culise conduc la o scădere a coeziunii şi la 
un climat psihosocial şi politic disfuncțional. 

Un alt aspect şi o altă cauză a comunicării scăzute emerge din această competenţă scăzută a 
liderilor şi mai ales din lipsa de profesionalism politic al unor lideri. De cele mai multe ori, 
comunicarea cunoaşte cel mult forma consensului sau acceptării tacite şi mutual împărtăşite, fie prin 
conformare şi conformism, fie prin servilism şi docilitate. Pe lângă liderul recunoscut supraviețuiesc 
şi câteodată chiar beneficiază de acesta mulți indivizi incompetenti, liderul fiind cel care tractează şi 
menţine partidul pe orbita puterii (cazuri concrete în eşichierul politic românesc prezent se regăsesc 
la Partidul Democrat şi Partidul „România Mare”). 

Comunicarea eficientă presupune, în primul rând, o anumită cultură politică şi, implicit, un 
grad ridicat al fenomenului intercunoaşterii. Lipsa culturii politice şi a unui grad scăzut de 
socializare politică, cu tot ce înseamnă aceasta conduce la diletantism şi comunicare limitată, în 
funcţie de interesele personale şi de grup şi nu la interese sociale şi, cu atât mai puţin, naţionale. 
Acestea transpar doar atunci când prin ele creşte cota de popularitate şi credibilitate a liderului 
apelându-se în acest sens la mecanisme ce fac trimitere la demagogie, populism şi manipulare. 
Cultura politică scăzută (uneori inexistentă la unii lideri şi membri ai grupului politic respectiv) 
conduce la un limbaj politic dublu şi standardizat fie la nivel inter şi intragrupal, fie între lideri, 
recurgându-se mai mult la comunicate, moţiuni, scrisori deschise şi alte forme contestatoare. 

Nivelul cel mai scăzut al comunicării politice este între centru şi teritoriu şi, mai ales, între 
putere şi opoziţie, unde comunicarea este substituită cu permanentele intrigi, calomnieri şi atacuri la 
persoană. Lipsa culturii şi socializării politice face ca raporturile dintre cele două structuri antitetice 
amintite ale clasei politice — putere şi opoziţie — să se bazeze mai mult pe ostilitate, agresiune 
verbală, spirit revendicativ şi, mai ales, justiţiar, în afara unor raporturi de cooperare şi solidaritate. 
Atât puterea cât şi opoziția percep asemenea raporturi ce implică principiile morale doar prin prisma 
criticii vehemente, a discriminării şi incriminării unor limite în actul de guvernare prin intermediul 
moştenirii preluate şi care se constituie într-o cauză determinantă a lipsei eficienței şi 
performanţelor în plan economic şi social al puterii respective. Ceea ce caracterizează raporturile 
politice şi, mai ales, comunicarea politică este tocmai această declinare a culpabilităţii şi a spiritului 
revanşard în raport cu limitele şi performanțele puterii. Este modul de acţiune şi promovare a unei 
politici conjuncturale şi situaţionale, de cele mai multe ori fără perspectivă, motivată de un substrat 
teleologic subiectiv şi voluntarist în dezinteres cu interesele naţionale şi, cu atât mai mult, față de 
cele individuale şi de grup. 

Blocajul informaţional şi implicit comunicarea au cu mult mai multe cauze. Pe lângă 
structura comunicaţională exprimată prin relațiile şi interacțiunile dintre lideri şi membrii grupului 
politic, un fenomen mai puţin analizat în literatura de specialitate şi cu atât mai puţin în cadrul 
politologiei şi sociologiei politice, este cel denumit groupthnik. Considerat ca o proprietate 
emergentă fenomenului intercunoaşterii şi intercomunicării, groupthnik-ul este, totodată, şi un 
fenomen şi o proprietate a grupului prin care se exprimă tendinţa puternică de căutare a acordului 
între membrii grupului, având efecte negative asupra eficienței deciziilor, acestea fiind de cele mai 


multe ori unipersonale şi unidirecţionale. Ca derivare etimologică, prin acest concept şi fenomen 
este desemnată capacitatea de gândire a grupului prin „vocea” autorizată a liderului, acesta 
polarizând întreaga capacitate mentală şi, ulterior, de acţiune a grupului. Printr-un asemenea 
fenomen nu se urmăreşte decât consensul nelimitat şi conformismul excesiv al membrilor grupului. 
Într-o lucrare de referinţă, „Victims of Groupthnik: A Psychological Study of Foreing Polics 
Decisions and Fiascos”, Irving Janis delimitează prin groupthnik fenomenul care odată dezvoltat în 
grup alterează desfăşurarea procesului de decizie, împiedicând grupul să beneficieze de contribuția 
gândirii autonome a membrilor săi. 

Aşa cum am arătat, prin acest fenomen se realizează şi, totodată, se urmăreşte întărirea 
autorității şi legitimităţii liderului. Dar acest fenomen este foarte periculos şi străin oricăror stiluri 
democratice participative şi consultative, liderul fiind unicul care deţine competenţa şi autoritatea în 
cadrul grupului, ceilalți membri nefiind decât simpli susținători şi protectori ai acestuia. Nu este 
greu să ne amintim de un asemenea fenomen din regimul trecut când întreaga politică era gândită de 
un pretins geniu politic, fenomen care a condus la cultul personalității şi la dictatură. Tot atât de 
uşor este să observăm asemenea manifestări şi excese ale autorității şi în rândul unor partide 
prezente unde liderii şi autoritatea acestora sunt decisive limitând, astfel, participarea la decizie şi 
chiar consultarea membrilor grupului. Avem de a face cu o autoritate impusă şi în mod disimulat 
recunoscută sau cu un aşa numit fenomen al mitizării politice, cum încearcă unii lideri să se impună 
istoriei. În asemenea situaţii şi prin asemenea practici autoritare dictatura nu este decât la un pas, o 
asemenea tendință se regăseşte mai mult sau mai puțin disimulat la cei mai mulți lideri politici . 

Fenomenul groupthnik-ului sprijină asemenea tendinţe fiind însoțit şi caracterizat prin 
următoarele manifestări simptomatice: iluzia de invulnerabilitate şi de deţinător al adevărului 
absolut al liderului, presiunea directă exercitată împotriva oricărui membru care exprimă opinii, 
atitudini contrare liderului, percepţia stereotipă a rivalilor pe fondul unor prejudecăţi şi stereotipii 
mentale (de aici atitudinile naționaliste şi extremiste); iluzia împărtăşită a unanimității şi 
consensului disimulat, autocenzurarea oricăror devieri de la consensul grupului şi minimalizarea 
oricăror îndoieli — incertitudini; loialitatea deplină față de autoritatea liderului; existenţa unei 
substructuri de protecție a liderului care anihilează orice iniţiativă sau atitudine contrară (aşa 
numiților „locotenenţi”) ; excesul percepției „moralității” liderului şi a bunelor intenţii a acestuia 
(situație simptomatică mai ales în cadrul legiunii şi legionarilor). 

Nocivitatea acestui fenomen este cu atât mai vizibilă în politică, unde sunt create premisele 
„obiective” prin subliminarea autorităţii şi rolului liderului politic din cadrul structurii politice şi 
unde se impune printr-o autoritate impusă şi nu recunoscută. Într-o asemenea situaţie, membrii 
grupului sunt fie marginalizați fie influenţaţi şi adeseori manipulaţi spre un „consens” decizional 
prin limitarea responsabilității. Aceasta nu face decât să generalizeze conformismul, 
duplicitarismul, clentelismul şi, în cele din urmă, diversiunea şi şantajul politic, când liderul va fi 
contestat şi responsabilizat pentru gândirea, strategia şi acţiunile întreprinse de către grup. 

Efectele acestui fenomen psihosocial sunt mai mult negative decât pozitive, chiar dacă unii îl 
supraestimează prin centralizarea şi unipersonalizarea gândirii şi comunicării. Aşa cum precizează 
şi Janis, prin groupthnik este împiedicată realizarea unor beneficii potențiale ale grupului 
determinând următoarele efecte: 

a) pasivitatea membrilor săi; 

b) prematura convergență a membrilor la o decizie a grupului (unilaterală şi unipersonală, 
limitând inițiativele participative); 

c) escaladarea adeziunii faţă de decizia luată în afara unor variante alternative. 

În acelaşi timp groupthnik-ul se referă şi realizează, totodată, deteriorarea eficienţei mentale şi 
a eficienței judecății morale ce rezultă din presiunile dezvoltate în grup care, de cele mai multe ori, 
devine un grup închis sub raportul comunicării. Asemenea consecinţe nefaste conduc, la rândul lor, 
la o scădere a eficienţei — productivităţii grupului, sinergiei şi, nu în ultimă instanţă la o disociere 
coezivă — a consensului şi chiar la o disoluție a autorităţii structurii politice şi, prin analogie, a 
întregii puteri. 


4.2. PUTEREA ORGANIZAȚIONALĂ 


Analiza puterii din perspectiva teoriei organizaționale şi a managementului organizațional, 
presupune pentru înțelegerea şi evaluarea acesteia câteva referințe de ordin teoretic asupra 
suportului infrastructural al acestui tip de putere, şi anume asupra organizaţiei, ca principală 
structură prin care se manifestă puterea. Acest concept — cel de organizaţie, atât de frecvent utilizat 
în ultima perioadă, este un concept polisemantic şi multifuncțional, având atât un caracter 
structuralist — funcționalist, cât şi unul procesual. Din perspectivă structuralist — funcționalistă, 
organizația se identifică cu o structură, un grup, un sistem şi un subsistem, iar din perspectivă 
procesuală, prin organizație desemnăm organizația ca politică, ca agent şi, nu în ultimă instanță, 
organizația ca putere, prin ceea ce desemnăm noi prin puterea organizațională. Printr-o asemenea 
modalitate este definită organizația şi de către dicționarul de psihologie socială, aceasta 
reprezentând unitatea sau gruparea socială, conştient întemeiată, corespunzător unor necesități 
obiective determinate şi a unor funcții emergente acestor necesități, şi prin care se urmăreşte 
atingerea unor scopuri şi obiective bine delimitate. 

Dar să definim organizaţia. Sociologul polonez J. Szczepanski defineşte organizaţia ca a fi un 

grup cu scop sau ca asociaţie înfiinţată pentru realizarea anumitor țeluri şi care urmăreşte realizarea 
lor de aşa manieră încât să asigure folosirea rațională a mijloacelor, economia eforturilor, diviziunea 
socială a muncii sau de grup, într-un cuvânt un grup care urmăreşte realizarea anumitor scopuri într- 
un mod organizat. 
Mai adecvată organizaţiei politice ni s-ar părea definiţia dată de E. Păun organizaţiei. În opinia 
acestuia, organizația este un sistem de activități structurate în jurul unor finalități (scopuri, 
obiective) explicit formulate şi care antrenează un număr mare de indivizi ce dețin statusuri şi roluri 
bine delimitate în cadrul acestor structuri. 

Din aceste definiţii date organizației şi nu numai rezultă că în structura acesteia se desprind 
unele note comune, cum ar fi: caracterul necesar şi determinant al constituirii lor, caracterul 
conştient al acțiunilor şi scopurilor lor, existenţa unor resurse organizaționale, dintre care pe prim 
plan se situează structura de putere, autoritatea şi influenţa, ca atribute ale puterii. Nu în ultimă 
instanță, orice organizaţie presupune un anumit grad de organizare şi structurare, prin care se 
delimitează şi structura de putere, obiectivată prin statusuri şi roluri, relații organizatorice 
(autoritate, cooperare, control) şi responsabilități, asemenea structură fiind regăsită cu atât mai mult 
în organizaţiile politice. Prin intermediul resurselor organizaţiei şi, mai ales, prin valorificarea 
rațională a acestora, se realizează în ultimă instanţă îndeplinirea scopurilor şi obiectivelor 
organizaționale. Aceasta presupune acţiune şi interacțiune, organizare — structurare şi funcționare a 
acestor structuri prin intermediul unor mecanisme de ordin organizațional şi psihosocial. 

Semnificațiile şi conotaţiile semantice acordate organizaţiei sunt multiple. Pe lângă cele de 
structură, proces, sistem, grup, agent, corporație şi colectivitate, mai importantă analogiei 
întreprinse de noi ni se pare a fi cea de politică. În conformitate cu această perspectivă, organizaţia 
ca politică se caracterizează prin faptul că relaţiile dintre grupuri şi la nivel organizațional iau forma 
unor jocuri de interese contradictorii, din acest punct de vedere ele fiind chiar denumite organizații 
şi grupuri politice. Sunt binecunoscute în acest sens partidele politice, care sunt create ca urmare a 
unor activități organizaționale. Spre deosebire de alte organizaţii, în organizația politică sunt 
determinante interesele şi conştiinţa colectivă asupra proceselor şi problemelor cu care se confruntă 
organizația, grupul politic şi, nu în ultimă instanță, instituțiile politice. 

Organizația, ca politică, presupune implicarea factorului autoritate şi putere, manifestându-se 
prin control, sancțiuni, recompense, precum şi prin existenţa unor centre de decizie — de putere, prin 
care sunt deliberate deciziile şi politica propriu-zisă a unor asemenea structuri, în vederea realizării 
obiectivelor acestora. Organizațiile de putere politică sau ale puterii politice sunt acele organizații 
care pun pe prim plan acțiunile de influențare, propagandă, conducere, comunicare şi chiar de 
manipulare politică. În primul rând sunt organizaţii care valorifică în mod eficient aceste resurse 
organizaționale cum ar fi puterea, autoritatea şi influența, pe fondul unei legitimităţi şi recunoaşteri 
din partea subalternilor. Specifice sunt în acest sens partidele, alianțele şi coalițiile politice, precum 
şi celelalte forme ale puterii politice obiectivate în agenţiile naționale de stat, structurile 
guvernamentale şi politice etc., precum şi celelalte forme ale organizaţiilor care capătă tot mai mult 


un caracter politic, incluzând aici grupurile de influență şi chiar grupurile de presiune, anumite 
organizaţii neguvernamentale şi aşa numitele organizații de beneficiu mutual. 


4.2.1. Mecanismele puterii organizaționale 

După succinta incursiune făcută asupra organizației se impune să analizăm puterea şi 
mecanismele puterii de la acest nivel, cu atât mai mult cu cât în cele mai multe situaţii puterea 
capătă un caracter organizaţional. În fond delimităm prin această categorie a puterii nu atât rolul 
liderului sau al managerului organizațional, ci puterea emergentă unei asemenea structuri prin 
intermediul întregii organizații şi cu aportul nemijlocit al liderului — şefului. Aceasta cu atât mai 
mult cu cât la acest nivel există anumite politici şi tactici organizaționale care prescriu şi mențin 
puterea în scopul influențării membrilor grupului şi organizaţiei de către lider. Din punct de vedere 
organizațional, politica organizațională şi implicit puterea se ocupă cu tactica pe care liderul o 
utilizează pentru a obține şi activa puterea lor potenţială. De aceea politica este asociată strategiei şi 
tacticii organizaționale în vederea utilizării puterii în scopul creşterii performanţei prin intermediul 
influenţei. Liderul şi managerul doresc să folosească puterea pentru o finalitate pozitivă, benefică 
întregii organizaţii, astfel puterea este organizată ca o forță ce se manifestă doar prin influență şi 
recunoaştere a autorităţii liderului şi nu ca o existență de sine stătătoare şi nici ca o autoritate 
impusă. 

Redăm mai jos configuraţia şi rolul unei asemenea politici organizaționale, a preocupărilor 

liderului şi autorităţii în gestionarea unor asemenea resurse şi atribuţii ale puterii. 


1. Este preocupată de „faptele de viaţă” organizaționale 


2. Foloseşte 
tactici 


3. Obține 
puterea 


Politica şi 
puterea organi- 
zaţională 


4. Foloseşte puterea 


În conformitate cu această reprezentare configurațională a politicii şi puterii organizaționale, 
liderii ca reprezentanţi ai puterii de la acest nivel structural, trebuie să-şi pună următoarele 
interogații şi probleme: 

1. cum obțin şi mai ales cum reuşesc să păstreze puterea ? (modul de obţinere condiționând 
uneori conservarea puterii); 

2. cum folosesc şi cum îşi exercită puterea ? 

3. ce pot întreprinde pentru a-i creşte autoritatea şi influența ? 

4. cum devin şi se menţin persoane centrale şi valori preferate ? 

5. ce trebuie să facă, la ce politici şi tactici trebuie să recurgă pentru a obține performanţă şi a 
realiza obiectivele organizaționale ? 

Psihologia organizațională şi psihosociologia, în general, oferă răspunsurile parțiale unor 
asemenea frământări şi probleme puse în fața liderilor, sugerând unele recomandări de ordin teoretic 
şi acțional, cum ar fi: 

Recurgerea la consilieri constă: în solicitarea — consilierea prin specialişti a liderului şi 
staff-ului acestuia. 

Alianţele — coaliţiile, atât intranivelar, cât şi între nivele — internivelar. Liderul trebuie să 
utilizeze aceste alianţe în scopul consolidării puterii lui, dar uneori pot avea şi efecte inverse, în 


acest sens delimitându-se tot mai mult un aşa numit „sindrom al calului troian”, când intruziunea 
altui lider dintr-o altă grupare politică poate juca rolul binecunoscutului cal troian din binecunoscuta 
epopee homeriană. 

Manevrabilitatea — constă în preocuparea continuă a ceea ce urmăreşte organizația şi 
încercarea de a-i creşte autoritatea şi influenţa liderului odată şi în corespondență cu creşterea 
trebuințelor organizaţiei (de recunoaştere a sinergiei şi a sintalității acesteia). Aici acționează 
mecanismul alterităţii prin intermediul dictonului: “este mai valoros pentru noi dacă este mai 
valoros pentru altcineva”, liderul fiind recunoscut în mai multe planuri şi de mai multe organizații. 
În cazul partidelor politice un lider cu un asemenea capital de imagine are asigurată autoritatea şi 
puterea în aproape orice partid. A fost cazul lui Theodor Stolojan, care s-a bucurat de prestigiu şi 
autoritate, făcându-l competitiv în raport cu oricare alt lider, şi fiindu-i astfel garantat accesul în 
oricare alt partid. Desigur anumite limite politice şi implicit lipsa unei vocaţii politice de rang 
superior, cum ar fi cea a preşedinţiei, dublată de o anumită ezitare şi inconsecvenţă ideologică, l-au 
scos ulterior din competiţia politică, şansele de revenire şi, mai ales, de legitimare fiind în prezent 
minime. 

Manipularea este acţiunea de a determina un actor social (persoană, grup, colectivitate) să 
gândească şi să acționeze într-un mod compatibil cu interesele celui care manipulează şi nu cu 
interesele sale individuale (ale persoanei, grupului, colectivităţii), prin utilizarea unor tehnici de 
persuasiune care distorsionează intenționat adevărul, lăsând însă impresia libertății de gândire şi 
decizie respectivului actor social. Astăzi suntem manipulați din ce în ce mai mult prin orice 
mijloace şi cu tehnici manipulative de care nici nu suntem conştienţi uneori, apelându-se la o 
tehnică pe care am denumi-o „manipulare inconştientă”. O manipulare este şi politica de 
globalizare, precum şi cea de inducere în eroare prin mistificarea realităţii şi a promisiunilor făcute, 
instrumentul manipulării fiind minciuna, demagogia, optimismul triumfalist afişat, argumentul 
falsificat etc., apelându-se mai mult la emoţional decât la rațional. În prezent predomină 
manipularea ideologică, când partidele îşi „vând” pe piaţa politică cele mai false ideologii şi iluzii, 
în afara vreunui suport moral şi a vreunei eficiente. Vom mai reveni asupra acestei problematici. 

Comunicarea: este practică dar şi calitatea esențială a liderului în vederea realizării 
influenţei şi a menţinerii sub control a organizației şi membrilor acesteia. Prin această capacitate 
liderul sau managerul este capabil să identifice acele persoane care deţin informaţii importante şi 
deseori confidențiale. Liderul trebuie să dețină o aşa numită capacitate deconspirativă şi să prevadă 
anumite acțiuni defavorabile lui şi organizației, în vederea anihilării unor manifestări ce pot să-i 
subordoneze autoritatea sau chiar să-l amihileze. El trebuie să fie primul care cunoaşte asemenea 
intenţii şi nu printre cei din urmă când faptul este aproape consumat. Un lider eficace şi perspicace 
trebuie să dorească să dețină informaţiile de care şi alți membrii ai organizaţiei au nevoie, apelând 
prin anumite abilități la dobândirea acestora, nu totdeauna ortodoxe, cum ar fi: şantajul, 
manipularea, compromisul etc. Cu alte cuvinte liderul trebuie să deţină şi să stăpânească anumite 
elemente ale recuzitei politice formale şi informale, elemente de culise, mai puţin transparente 
membrilor organizației. Aceasta înseamnă că liderul trebuie să dispună de capacitate predictivă şi 
empatică, de intuiţie, şi implicit de abilități relaţionale şi de comunicare. S-a constatat că un lider 
care deţine un potențial informațional şi comunicaţional mai ridicat (mai simplu spus este mai 
vorbăreț şi mai deschis), este mai apreciat decât un taciturn şi autist, un asemenea tip fiind 
contraindicat în politică, deoarece comunicarea facilitează relaționarea şi prezintă, totodată, o 
modalitate de acces spre deconspirare şi vulnerabilitate. Suntem tentaţi să vedem mai mult limitele 
— partea negativă a liderului decât cea pozitivă, ori prin limbaj şi comunicare ne putem da seama şi 
ce gândeşte şi spre ce acţiuni probabile se îndreaptă. Ar fi una dintre explicaţiile plauzibile ale 
rolului comunicării în întărirea autorității şi legitimităţii liderului. Există şi alte implicaţii asupra 
acestui fenomen, teoria comunicării oferă oricui este interesat de această problematică cele mai 
subtile mecanisme ale comunicării unele fiind prezentate şi de noi într-o altă secvență a lucrării. 

Compromisul - este modalitatea frecvent întâlnită în recuzita politică şi constă în 
rezolvarea unor tensiuni şi conflicte în condiţii de diversitate sub raport teleologic (al naturii 
intereselor şi scopurilor). Este ceea ce în limbaj popular semnifică prin „prietenia cu diavolul până 
treci puntea”, care, desigur, ulterior presupune schimbarea strategiilor şi tacticilor relaționale, în 


cazul nostru a celor politice. Compromisul este caracterizat prin soluţii şi decizii avantajoase pentru 
moment pentru ambele părți, un compromis mai frecvent utilizat în plan politic constând în cedarea 
temporară din partea părții majoritare în raport cu partea minoritară. Compromisul este o artă — 
diplomaţie în politică, de aceea se recurge foarte frecvent la această modalitate, fie în plan intern, fie 
în plan internațional. 

Fiind o artă, realizarea compromisului presupune: 

Compromisul - este o tactică utilizată mai ales în rezolvarea stărilor conflictuale cu 
anvergură mai ridicată şi cu un impact politic economic şi social complex. Prin compromis scade, 
pentru moment, în mod reciproc, autoritatea şi puterea părților, creând ulterior reactivarea acestora 
într-un alt plan şi cu alte efecte care conduc spre creşterea autorității şi credibilității puterii şi a 
liderilor. Această tactică este în fond o cedare cu interese de perspectivă şi nu cu limitare a acestora. 
În plan politic compromisul a devenit o modalitate curentă, eficiența unei asemenea tactici fiind 
determinată atât de abilitățile reprezentanților celor două părți aflate în conflict, cât mai ales de terți, 
adică de cei ce negociază şi impun condițiile şi soluţiile favorabile de regulă lor şi nu părților aflate 
în conflict şi care recurg la compromis. 

Temporizarea negativă — este acea tehnică prin care se întrerupe proiectul inițial al 
organizaţiei, din rațiuni obiective, sau se schimbă decizia şi chiar strategia ca urmare a anticipării 
insuccesului şi scăderii imaginii şi a credibilităţii liderului şi puterii. Presupune abaterea de la 
proiectul inițial prin temporizare — amânare şi nu renunțare definitivă. Asemenea tehnică este 
impusă de lipsa resurselor organizaționale, fie materiale, fie umane, sau a unor presiuni dinafară. 
Unele amânări vizează şi costurile sociale imense şi efectele lor dezastruoase cum ar fi privatizarea 
prin intermediul terapiei de şoc şi implicit a falimentării marilor întreprinderi neproductive. 
Denumirea „negativă” nu este semnificativă, ea are mai mult conotaţii simbolice peiorative, decât 
prin prisma efectelor induse, care nu întotdeauna sunt negative. Nu poate fi considerată temporizare 
negativă asigurarea unor locuri de muncă în raport cu disponibilizarea masivă a forței de muncă şi a 
creşterii ratei şomajului şi implicit a sărăciei, atâta timp cât orice politică şi putere urmăresc, cel 
puţin declarativ, creşterea nivelului de trai al populaţiei. Între intenţie şi realizare apar de obicei 
mari discrepanțe, de aceea mai oportună pentru liderii politici este temporizarea decât luarea unor 
măsuri radicale care îi face impopulari, scăzându-li-se totodată cota de legitimitate. Temporizarea 
este mai eficientă şi în raport cu demagogia şi populismul care devin incredibile şi tot mai 
devalorizate sub raportul gradului lor de realizare. 

Entuziasmul: este o tehnică frecvent utilizată în arsenalul şi recuzita politică, liderii 
manifestându-şi optimismul şi încrederea în ceea ce întreprind, de cele mai multe ori exagerându-se 
în raport cu realitatea şi posibilitățile oferite, efectele scontate fiind garantate în afara vreunei 
incertitudini sau a unui impas. Este o tehnică bazată pe naivitate, utopie şi disimulare afectivă, 
retorică gestuală, încrederea nelimitată şi credulitatea afişată. Acestea sunt câteva dintre aceste 
manifestări „încărcate” de exuberanţă şi optimism care, în ultimă instanță, frizează responsabilitatea 
şi maturitatea politică a liderilor politici. Un asemenea comportament disimulat, care trece anumite 
praguri ale rezonabilității şi raționalității, devine contraproductiv, liderul şi puterea căzând în 
derizoriu şi desuetudine. Este greu să mai minți, mințindu-te, promisiunile fără acoperire şi 
însuflețirea — pasiunea cu care le faci, (pe fondul raționalităţii sociale şi nu a demagogiei şi 
populismului), trădează orice altă intenţie decât cea declarată şi, mai ales, declamată. 

Încrederea este tehnica cea mai recomandată, prin ea realizându-se cele mai dezirabile 
efecte în plan organizaţional şi politic, în general. Problema care se pune vizează cum câştigă acest 
capital de credibilitate. Nu insistăm aici şi acum asupra acestei rezolvări de probleme, ea găsindu-şi 
rezolvarea şi răspunsurile într-un alt capitol al lucrării, cel ce vizează autoritatea. Subliniem doar 
faptul că încrederea celorlalți în lider implică în primul rând o încredere de sine, ceea ce înseamnă 
că prin cunoaşterea şi conştiinţa de sine dobândim în acelaşi timp cunoaşterea şi conştiinţa celorlalți 
(în raport reciproc, asemenea calități de ordin imagologic fiind deosebit de importante în obținerea 
şi menţinerea încrederii. Aceasta presupune optimism raționalizat şi nu efuziune afectivă, specifică 
entuziasmului irațional. Este necesar un optimism şi încredere măsurate şi validate de realitate, deci 
emergente realității şi nu ficţiunii, virtualității, cum se întâmplă de cele mai multe ori în politică. 
Optimismul bazat pe încredere presupune competenţă, certitudine în ceea ce faci şi ceea ce este, şi 


nu comportament disimulativ în raport cu ceea ce doreşti să fii dar nu eşti. Cu alte cuvinte exclude 
histrionismul şi cabotinismul politic. Încrederea înseamnă, în primul rând, limitarea sentimentului 
de incertitudine în rândul membrilor grupului, întrucât prin acesta este erodată autoritatea şi implicit 
legitimitatea liderului. 

Mânuirea simbolurilor statusurilor este tehnica prin care liderul — şeful influențează 
grupul şi organizaţia doar atunci când puterea îi este legitimată şi autoritatea recunoscută de către 
cei mai mulți membri ai acestor structuri. O asemenea tehnică constă în impunerea puterii prin 
poziţia care o deţine liderul. În asemenea condiţii acţionează şi se impun autoritatea şi influenţa, 
mai mult prin status decât prin rol, prin drepturi decât prin obligaţii. Este tehnica utilizată mai mult 
de liderii autoritari şi, dacă admitem că cei mai mulți lideri sunt autoritari, atunci inferența logică 
este uşor deductibilă: este o tehnică aproape generalizată la nivel grupal şi organizaţional, sau, 
uneori, chiar la nivel național. 

Resursele puterii se regăsesc în afara persoanei, liderul devenind tot mai impersonal prin 
simbolurile pe care le utilizează în vederea menținerii puterii. De cele mai multe ori, prin contrast 
cu cei pe care-i reprezintă şi, uneori, prin tendințele de opulenţă, de parvenitism şi carierism, astfel 
că liderii devin persoane indezirabile, scăzându-le cota de referință şi acceptare. Sunt şi situații când 
puterea excesivă poate deveni o reală sursă de putere. Argumentele susținute sunt: ştie ce vrea, ştie 
ce face, este om dintr-o bucată, este om pe care te poți baza etc., ceea ce în ultimă instanţă nu este 
decât o formă tacită de recunoaştere a stilului autoritar, disimulat însă prin anumite tehnici şi 
mecanisme psihosociale şi organizaționale. 

Tactica cacialmalei — bluffing-ului. Este o tactică politică ce îşi are originea în jocul de 
poker, plecându-se de la analogia dintre caracterul ludic al acestor activităţi, care implică o mare 
doză de risc, şansă, noroc, hazard şi evident anumite reguli care se impun atât în jocul amintit cât şi 
în jocul politic. Robert Z. Carr consideră că etica afacerilor este sinonimă eticii politicii — jocului 
din acest domeniu, afirmând că în poker ca şi în afaceri, există un element de şansă şi, prin urmare, 
o persoană care joacă şi are o anumită calificare, pregătire şi experiență de joc, este cel mai probabil 
să învingă pe termen lung. Ca şi la poker, şi în afaceri (implicit în cele politice, percepute ca jocuri), 
victoria finală cere cunoaşterea regulilor şi respectarea lor, îndrăzneală, fler, risc asumat, deci 
anumite abilităţi în practicarea jocului, dar care sunt încălcate sau ignorate, apelându-se la alte 
modalități mai oculte, în afara unei transparenţe imediate, recurgându-se astfel la trucuri şi inducere 
în eroare. Orice jucător de poker, om de afaceri şi om politic trebuie să fie un bun cunoscător al 
jucătorului adversar şi al tehnicii la care se recurge în mod stereotipic: fața inexpresivă a 
adversarului nu înseamnă impasibilitate sau lipsa emoţiei, ci dimpotrivă teamă exacerbată şi 
disimulată, deci o anumită vulnerabilitate mascată. Din acest joc continuu al disimulărilor atitudinal 
— comportamentale, al şantajului şi trişării, nu se ajunge decât la o cacialma care are în ultimă 
instanță efecte negative atât de ordin grupal — al echipei de jucători, cât şi individual. Ceea ce s-a 
întâmplat în politica postdecembristă şi, mai ales, într-o anumită perioadă de guvernare, poate fi 
etichetat ca a fi o cacialma politică, expectanţele fiind sub nivelul aşteptărilor, practicându-se în mai 
mare măsură jocul politic bazat pe şantaj politic, disimulare şi trişare decât încredere reciprocă şi 
fair-play politic. Asemenea actori politici sunt mai mult „cartofori” decât oameni politici, lipsindu- 
le atât autoritatea, cât şi competenţa si legitimitatea sub raportul cerinţelor ce le incumbă asemenea 
profesiune şi responsabilitate dincolo de aspectul ludic al politicii. Se subînțelege că această ultimă 
tehnică prezentată are mai mult un rol de avertisment decât ca a fi o tehnică eficientă în planul 
menținerii şi consolidării puterii organizaționale şi a liderilor politici. 


4.2.2. Tipurile puterii grupale şi organizaționale 
Resursele puterii în plan grupal şi organizațional permit o anumită tipologizare a puterii în 
cadrul acestor structuri. Aceste tipuri s-ar concretiza în: 

1. Puterea coercitivă — este acel tip al puterii care-şi exercită influența exclusiv prin 
autoritate şi abilitatea deţinătorului puterii de a ameninţa şi pedepsi. Această metodă de influență nu 
este lipsită de anumite efecte secundare negative, cum ar fi: 

a) o coerciție puternică duce în mod tipic la conformarea cu cerințele deținătorului puterii dar 
nu şi la acceptarea acestora şi implicit a persoanei care o exercită şi deține o asemenea putere; 


b) deținătorii puterii, prin stilul lor preponderent autoritar, devin în cea mai mare parte 
indezirabili, fapt ce conduce la o scădere a legitimităţii lor, mai acceptați fiind cei care adoptă un stil 
de conducere democratic, bazați pe putere necoercitivă. 

2. Puterea recompensatorie — este exprimată prin controlul deținătorului puterii asupra 
efectelor şi asigurărilor pozitive şi negative de persoana asupra căreia deținătorul puterii îşi exercită 
controlul şi influenţa prin autoritatea ce-o deţine. În cadrul acestei puteri rolul cel mai important şi 
factorul motivaţional îl constituie recompensele; cu cât recompensele sunt mai mari, cu atât creşte 
influenţa pozitivă, şi cu cât recompensele sunt mai scăzute, cu atât scade influenţa pozitivă şi creşte 
influenţa negativă. În raport cu puterea coercitivă, subalternii preferă puterea recompensatorie: dacă 
liderul recompensează subalternii, aceştia răspund prin cooperare, iar dacă se impune prin strategii 
coercitive, acesta este întâmpinat de rezistență, rea-voință şi animozitate, conducând până la 
scăderea legitimităţii şi autorităţii sale. 

3. Puterea referinţă — este puterea care derivă din identificarea persoanei vizate cu 
deţinătorul puterii, precum şi cu atracţia sau respectul față de acesta. Este tipul de putere care 
decurge din aşa numitul „grup de referință” în raport cu grupul de apartenenţă. Individul care 
posedă asemenea putere serveşte ca model pentru ceilalți lideri ce deţin alte tipuri ale puterii fiind 
discriminați negativ în raport cu deținătorul puterii referință. Este situația în care personalitatea şi 
charisma unui anumit lider concentrează mai multă simpatie, autoritate şi recunoaştere din partea 
subalternilor din diferite structuri şi grupuri de apartenență decât alţi lideri, ceea ce în mod evident 
subminează autoritatea liderilor acestora şi a structurii aparținătoare lor. 

4. Puterea de poziţie este determinată de amplasarea sau poziția individului în structura 
grupului sau organizaţiei. Poziţia în desfăşurarea activităţii duce la creşterea puterii față de poziţiile 
diferite ale membrilor şi la creşterea influenţei potențiale a unui asemenea individ ce deţine o astfel 
de putere. Ne referim la un posibil consilier, purtător de cuvânt, şef de cabinet, secretară etc., care 
sub raport informal pot deține o putere mai ridicată decât alți lideri ce deţin o putere legitimată, dar 
care sub raportul poziției şi a distanţei faţă de putere se situează în inferioritate în raport cu cei care 
deţin puterea de poziție. Comparând cele două tipuri ale puterii cu poziția acelor de ceasornic față 
de ora 12, cei situaţi pe o poziţie avansată, deci cu o distanţă mai scăzută faţă de putere, se situează 
la ora 13, iar cei cu mai puțină putere sub raportul poziţiei, la ora 11. 

5. Puterea de coaliţie (aliată) este puterea rezultată în urma fuzionării mai multor structuri şi 

lideri ai acestora. O asemenea putere este specifică coalițiilor şi alianțelor, unde puterea personală 
este preluată de puterea aliată ca urmare a fuzionării puterii liderilor. Despre o asemenea putere 
aliată putem vorbi şi în plan internaţional, când marile puteri se reunesc într-un scop comun şi din 
păcate de cel mai multe ori distructiv. 
Puterea personală este puterea charismatică, emergentă calităților psihice şi abilităților psihosociale 
ale unui individ, dar care nu se confundă nici cu puterea legitimată şi nici cu alte tipuri ale puterii, 
chiar dacă o asemenea trăsătură psihologică cum este charisma însoţeşte autoritatea şi chiar 
legitimitatea unor indivizi deținători ai puterii. Prin puterea personală individul se impune mai mult 
prin influență decât prin puterea propriu-zisă, deci prin autoritatea charismatică şi alte atribuţii ce 
revin liderului şi reprezentanţilor ce dețin autoritatea şi puterea. 

6. Puterea personală este puterea care ţine de anumite însușiri personale, în mod deosebit de 
charisma de care dispune purtătorul puterii, emergentă unor calități psihologice şi a unor abilităţi 
psihosociale, cum ar fi capacitatea de comunicare şi convingere, alături de o anumită autoritate 
recunoscută. Prin această formă de putere, mai mult informală decât bazată pe legitimitate şi 
autoritate, individul se impune în mai mare măsură prin influență decât prin propriu-zisă, deci prin 
autoritate charismatică şi alte atribuţii ce revin liderului și reprezentanţilor ce dețin autoritatea şi 
puterea în cadrul organizaţiei sau a altor structuri ale puterii 

7. Puterea pozitivă este acea formă a puterii care nu se bazează pe coerciție ci mai curând pe 
o identificare cu scopurile grupului — organizaţiei. Liderul nu trebuie să însemne dominația 
grupului, ci grupul trebuie să recunoască necesitatea liderului care foloseşte puterea şi de bună voie 
se supune acestui tip de influență. 

8. Puterea negativă înseamnă dominație asupra altora, subminarea autorităţii unei persoane 
de către alta. Asemenea putere este antisocială, în mod obişnuit distructivă şi periculoasă pentru 


orice organizaţie. În ultimă instanță conduce la autoritarism şi dictatură. Se subînțelege că este 
foarte apropiată de puterea nelegitimă, pe când puterea pozitivă se poate asocia puterii legitime, 
asupra cărora vom insista în continuare. 

9. Puterea legitimată sau legitimă. Vom insista mai mult asupra acestui tip al puterii 
organizaționale decât asupra celorlalte forme ale puterii întrucât această putere prezintă unele 
particularități, cum ar fi cea care face referință la faptul că ea decurge din credința persoanei 
subordonate că deținătorul puterii are un drept justificat — legitimat să ceară şi să pretindă anumite 
comportamente de la subalterni. Este puterea şi autoritatea emergente statusului formal al liderului 
şi managerului. Prin ea este accentuat dreptul deţinătorului puterii de a-şi exercita autoritatea şi 
influenţa asupra subalternilor şi datoria acestora de a se supune deținătorului puterii. Dacă acesta 
este o autoritate legitimă în grup — organizație, membrii se supun pentru că ei acceptă personal 
normele acestor structuri; se supun voluntar datorită unui sens internalizat al datoriei, loialității şi 
obligaţiei morale regăsită mai mult în structurile informale. 

Din perspectiva normativităţii şi a liderului formal, un rol deosebit revine normei juridice şi 
implicit legilor. În literatura de specialitate, fie în psihologia juridică fie în sociologia juridică, se 
vorbeşte tot mai mult de o aşa numită unitate între lider şi lege — normă prin aşa numitul fenomen al 
personalizării legii. Este vorba despre o sinteză — unitate care surprinde în conținut persoana 
liderului, obiectivată şi personalizată prin intermediul unei legi ordonatoare. Printr-o asemenea 
interiorizare a legii, liderul devine un simbol al întregului, reprezentând grupul — organizația şi 
sintalitatea acestuia. Astfel sunt personalizate mulțimea şi legea, fie aplicate, fie mai puţin 
recunoscute de către membrii grupului şi ai organizației. Această personalizare este realizată, în 
primul rând, prin intermediul membrilor grupului şi, mai ales, prin intermediul persoanei liderului. 
Din abstracțiunea inițială a legii, aceasta devine tot mai concretă şi reală în raport cu modul de 
aplicare şi de respectare de către membrii grupului — organizaţiei. Aceştia se vor recunoaşte în legea 
pe care liderul o va susţine şi o va apăra, fiind filtrată mai mult prin conştiinţa liderului decât a 
grupului. 

Dar legea ca atare nu se confundă cu cineva şi nici nu se reduce la cineva, în mod expres la 
personalitatea liderului formal. Ea este doar gestionată de către acesta, legea devenind o obligaţie şi 
pentru lider. Conform Constituţiei României, trebuie să o apere şi nu să o încalce, cum se întâmplă 
destul de des, astfel că distincția legii de persoana liderului formal este condiția sine qua non pentru 
funcționarea ordonată şi eficienţă a grupului formal. Dar în plan informal, moral şi psihosocial, 
legea este personificată, luând „chipul” persoanei celei mai autorizate pentru a o reprezenta, 
supraveghea şi controla. 

Deşi legea nu se confundă cu persoana coordonatoare — cu liderul, totuşi acesta o reprezintă 
efectiv şi, pentru o parte din membrii grupului, liderul se identifică, cel puţin aparent, cu legea 
însăşi. Cu alte cuvinte, deşi liderul este numai garantul legii, pentru mulți persoana lui se suprapune 
cu legea însăşi, devenind întruchiparea concretă a ei. Fiecare membru conştient al grupului se va 
raporta, astfel, la forma personalizată a legii, prin aceasta liderul câştigându-şi un surplus de 
autoritate şi legitimitate, cuvântul său devenind prin analogie „lege” pentru subalterni. 

Prin acest transfer al legitimităţii se întăreşte şi puterea legitimă şi autoritatea, astfel că 
autoritatea legitimă devine mai eficientă decât autoritatea coercitivă sau indusă, prin aceea că 
minimalizează nevoia menţinerii mijloacelor de coerciţie, a supravegherii permanente a 
reprezentanţilor puterii ca şi a furnizării regulate de recompense economice, financiare sau chiar 
morale. 

Asupra acestui tip de putere există desigur mai multe opinii, uneori chiar contradictorii. 
Având la bază criteriul utilității, coroborat cu anumite imperative şi normative juridice, N. Gotman 
în lucrarea „Introduceri în sociologie”, interpretează puterea legitimă tocmai prin coroborarea 
acestor criterii. În mod explicit, el delimitează legitimitatea celor ce au acces la putere şi o pot 
exercita în asemenea condiţii şi cei cărora le este adresată — exercitată puterea. 

Raportând-o la anumite regimuri politice, acelaşi autor citat diferențiază asemenea categorii 
în raport cu cei care dețin puterea şi faţă de care se exercită aceasta: în democraţie, puterea legitimă 
este deținută de demnitarii politici — reprezentanții puterii prin diferitele structuri şi mecanisme ale 
puterii, pe când într-un regim monarhic, puterea o exercită monarhul, putând fi din acest punct de 


vedere absolută sau constituțională. Mai controversată devine această problemă atunci când ne 
referim la puterea şi suveranitatea poporului şi implicit la statul de drept, unde puterea politică este 
legitimă atât pentru cei care o exercită, cât şi faţă de cei care este exercitată. În acest sens se 
delimitează față de conceptul propriu-zis de putere (legitimă), conceptul de autoritate care, ca 
atribut al puterii, este specifică în primul rând celor care o exercită şi care poartă, totodată, 
responsabilitatea puterii şi guvernării. 

10. Puterea nelegitimă — este puterea care se bazează pe constrângere şi care recurge la 
folosirea forţei sau ameninţarea cu forța, pentru a obliga la consimțământ, în afara acceptării forței 
fiind mai mult o putere impusă decât acceptată şi recunoscută. Celor care exercită puterea 
nelegitimă nu li se acordă dreptul de a folosi forţa de către cei împotriva cărora este folosită. În plan 
internațional, o asemenea putere este puterea aliată, care recurge la forță pentru a reface stabilitatea 
internă națională şi/sau zonală, iar în plan intern este utilizată la nivelul diverselor structuri, fiind 
asociată puterii coercitive şi autorității impuse în vederea realizării unor interese şi facilități ale 
reprezentanţilor puterii în raport cu subalternii. Ca tehnici nelegitime de impunere ale puterii mai 
frecvent sunt utilizate: şantajul în raport cu subalternii, ameninţarea cu pierderea locului de muncă, 
anumite criterii discriminatorii etc. În plan politic, se poate considera puterea nelegitimă, aceea care 
se impune, fie ca regim politic, fie ca formă de guvernământ, peste voința poporului, cum ar fi: 
dictatura militară şi dictatura comunistă, iar pentru o anumită categorie a populației, monarhia. Se 
subînțelege că sub raportul puterii statului, cea mai legitimată formă a statului este statul 
democratic, care are la baza constituirii sale statul de drept (problematică asupra căreia vom reveni 
într-un alt capitol). 

Aceste tipologii sunt corelative cu anumite tactici, trăsături şi chiar surse ale puterii. Ne 
întrebăm din acest punct de vedere: „De ce trebuie să facă A ce vrea B ?”, „De ce trebuie să fie A 
dependent de B ?”, „De ce are B putere asupra lui A ?”, „Cum este C capabil să reziste insistențelor 
lui B ?” etc. Aceste întrebări fundamentale evidențiază nu numai tipologiile enunțate cât şi sursele 
puterii. Aşa cum am arătat, prima sursă este regăsită în poziţia — statusul pe care-l deține liderul, 
prin acesta fiindu-i conferită şi legitimată o aşa numită autoritate şi putere legitimată, când ceilalți 
membri ai grupului acceptă şi aşteaptă ca liderul să deţină puterea deci, primul motiv pentru care o 
persoană este influenţată de altă persoană, deci acceptă această influență, este puterea legitimată. 
Spre deosebire de politică, în alte domenii de activitate, puterea aparține, în general, specialiştilor, 
fiind denumită din acest punct de vedere putere expert sau putere tehnocratică, denumire improprie 
şi totodată pleonastică. Prin tehnocrație sau puterea expert, liderul apelează la sprijinul 
specialiştilor, în plan politic la consilieri şi experţi într-un domeniu sau altul de activitate, autoritatea 
sa fiind sprijinită şi pe autoritatea şi competența specialiştilor. 

Există şi alte surse ale puterii, cum ar fi informaţia, autoritatea, legitimitatea, capitalul de 
imagine, comunicarea şi tot ceea ce conduce la preluarea şi menținerea puterii. Prin deținerea puterii 
asupra informaţiilor, facilităților — mijloacelor şi a resurselor acestora unii lideri îi fac pe alți 
indivizi dependenţi şi sunt capabili, totodată, să devină extrem de influenţi, bucurându-se de o 
autoritate şi legitimitate crescute. Redăm mai jos raportul dintre sursa puterii (unele forme ale 
puterii) şi exprimarea graduală a controlului sau influenţei liderului. 


Sursele şi tipurile puterii Cantitatea de control sau influenţă a liderului 
Puterea legitimă Foarte mare 
Puterea coercitivă Foarte mare 
Puterea informală Scăzută 
Puterea formală Foarte mare 
Puterea recompensatorie Foarte mare 
Puterea de poziție Mare 
Puterea aliată Mică 
Puterea personală Mică 
Puterea pozitivă Foarte mare 
Puterea negativă Scăzută 


Tipurile puterii sunt corelative atât cu resursele puterii cât şi cu strategiile şi tacticile de 
influenţă. În literatura de specialitate sunt prezentate ca a fi mai reprezentative următoarele: 
rațiunea; expertiza; compromisul; negocierea; convingerea; simpla afirmație; persistenta; 
aserțiunea; manipularea; ignoranța; sugestia; emoţionarea; amenințarea celui vizat; inducerea în 
eroare; emoționarea agentului (sinceritatea, bonomia liderului); evaziunea. 

Nu le vom analiza pe toate, ci în scop comparativ vom prezenta doar unele dintre aceste 
strategii şi practici de influenţă: 

Rațiunea constă în argumentarea logică şi prezentarea tuturor raționamentelor pentru care 
planul strategic devine mai convingător şi mai eficient cel puţin din punct de vedere teoretic. 

Convingerea este strategia care constă în a obține ceea ce doreşti prin convingere — 
convingându-i pe ceilalţi că soluţia pe care o adopţi este cea mai bună. 

Manipularea este cea mai clasică tactică de influenţă şi în mod obişnuit îl face pe cel vizat — 
manipulat să creadă că soluţia liderului este propria sa soluţie. În psihologie o asemenea tactică se 
numeşte influențare psihologică negativă şi constă în capacitatea de a-l face pe subaltern să creadă 
că ideea — decizia liderului sunt totodată şi ale sale. Vom reveni asupra acestei tehnici într-un alt 
capitol al lucrării. 

Inducerea în eroare constă în obţinerea a ceea ce dorim prin mai multă vorbărie şi uneori 
chiar prin folosirea minciunii, aşa cum am mai arătat, minciuna devine o pârghie de bază în 
procesul manipulării. 

Toate aceste strategii şi tactici adoptate (şi nu numai) sunt forme de influenţă si au drept scop 
realizarea unui efect manipulativ în comportamentul altor persoane — subaltern, în raportul 
conducător — subaltern. 

Întrucât problematica ce vizează influenţa este deosebit de importantă în studiul întreprins 
vom face câteva aprecieri de ordin teoretic. Prin acest concept desemnăm ansamblul acțiunilor 
exercitate de o entitate socială (grup, colectivitate, societate) şi/sau de un individ ce deţine puterea 
şi autoritatea sub diversele sale forme de manifestare şi care au drept scop modificarea opţiunilor şi 
manifestărilor potrivit acestor surse de influență şi, în general, contrar propriei voințe ale celui 
influenţat. Puterea şi influenţa se află în raporturi de interdependență. Spre deosebire de putere, 
influența nu apelează la constrângere ci se exercită mai mult sub forma persuasiunii, manipulării, 
îndoctrinării, lobby-ismului, inoculării prozelitismului, inculcării, implementării etc. asociindu-se 
proceselor de socializare politică, învăţare socială şi educație. 

Se deduce că puterea şi influenţa nu sunt concepte confundabile şi nici substitutive, între ele 
există deosebiri evidente. Influenţa poate fi considerată, în ultimă instanţă, ca a fi o formă specifică 
a puterii a cărei resursă principală este persuasiunea. Asemenea puncte de vedere le întâlnim şi la 
alți sociologi, la unii fiind observabilă tendinţa de confundare şi de identificare semantică între cele 
două concepte. Spre exemplu, sociologul H. Lasswell observa că puterea este reductibilă, în mare 
măsură, la influență, evident prin intermediul comunicării politice şi a celorlalte modalităţi prin care 
îşi exercită atribuţiile aceasta. Desigur, orice comunicare politică cu intenţii de socializare apelează 
la mijloacele simbolice şi ideologice capabile să influenţeze opinii, atitudini, conduite individuale 
sau colective, dar această influență care nu este obligatorie şi întotdeauna şi expresia unei dominaţii 
politice se poate realiza pe diferite căi: negociere, intimidare, constrângere, persuasiune etc. 

Ca acțiune politică şi scop al comunicării influența vizează cu precădere opinia politică şi 
schimbarea acesteia, adică transformarea opiniei individuale latente în opinie publică şi chiar în 
acțiune politică. Acesta este motivul pentru care Napoleon afirma că: „forța este fundată pe opinie”, 
iar întrebându-se ce este guvernământul, răspunsul era: „Nimic dacă nu e opinie”. În acest sens şi 
pe acest fond teleologic puterea apelează la influenţa exercitată prin intermediul mass-mediei, de 
cele mai multe ori aceasta deformând realitatea şi realizând o manipulare a imaginii pe fondul unei 
aşa-numite teledependenţe sau chiar a unei noi forme a puterii mediei, pe care am numi-o 
videocrație. 

Tipurile de influență, fie politică, fie socială, sunt multiple şi la niveluri diferite. Putem 
distinge influențe întâmplătoare (pe care le-am numi mai degrabă influenţe prin contagiune sau 
influențe contingente) şi influențe programate. Primele se realizează în procesul interacțiunii 
sociale, conducând de cele mai multe ori la schimbarea reciprocă de atitudini şi/sau comportamente. 


Celelalte presupun inițierea de acțiuni de organizare şi dirijare pentru atingerea unor obiective 
prestabilite. Spre exemplu, campania electorală şi manipularea politică a electoratului sunt cele mai 
concludente forme de obiectivare a acestor influențe. Din perspectivă structurală, sursa este partidul 
politic şi exponentul sau liderul acestuia, mesajul realizându-se prin diverse strategii manipulative 
(imagine, persuasiune, discriminare, calomniere, deconspirare a liderilor politici), iar receptorul este 
electoratul. 

Fără îndoială influenţa şi comunicarea politică (asupra căreia vom reveni într-un alt capitol) 
nu sunt numai efectul voinţei individuale, ci ea decurge dintr-un context socio-politic mai amplu. În 
general, influența se exercită şi impune, mai ales, într-un context social-politic ambiguu datorită 
insuficienței informațiilor, riscului prea mare, incertitudinii realizării scopurilor prin acţiunile 
desfăşurate, precum şi a gradului scăzut al probabilității reuşitei celor care-şi exercită influenţa. 
Aceasta presupune condiții favorizante circumstanțelor vieţii grupurilor şi comunităților sociale, 
promisiunile şi demagogia fiind de cele mai multe ori notele comune ale influenţei şi manipulării 
politice. Deşi nu este reductibilă la un fenomen de contagiune sau mimetism colectiv, influența 
politică este un proces de interacțiune şi intercondiţionare. Referindu-se la acest fenomen Lasswell 
afirma că: „studiul politicii este studiul influenţei şi al celor influenţaţi. Influenţi sunt cei care apucă 
cel mai mult din ceea ce este de apucat (...) cei care apucă cel mai mult sunt elita, restul este masa” 
(The Future of Political Science). 

Ca atribut al puterii, exercitarea influenţei are un impact deosebit asupra mecanismului politic. 
Ea determină o schimbare autentică a preferințelor, poate schimba convingerile, pe când puterea, şi 
în mod deosebit puterea persuasivă-sistemul propagandei unui anumit regim politic, nu produc 
efecte de durată. Puterea şi influența se aseamănă din acest punct de vedere între ele deoarece 
ambele se bazează pe valori şi sentimente, diferenţa între ele constând în profunzimea efectelor lor, 
putându-se stabili din această perspectivă o analogie cu diferența dintre propagandă şi educație, 
după cum ar spune Amitai Etzioni în lucrarea de referință „Power, Influence and Authority”. În mod 
similar cu forța, influența este un mijloc utilizat de puterea politică în cele mai diferite situații şi în 
cele mai diverse structuri sociale. Ea este un mijloc de a extinde, de a argumenta sau de a obţine 
consimțământul grupurilor sociale față de putere. Influenţa are însă caracter reciproc, producând 
efecte dorite de anumite grupări sau indivizi asupra grupării şi invers. 

Se pot distinge mai multe tipuri de influență, având drept criteriu de evaluare natura şi 
scopurile grupului care o exercită. Ea poate fi în acelaşi timp personală şi impersonală şi poate să 
apară în relațiile interpersonale sau ierarhice. Ca o notă distinctă în raport cu puterea, şi în primul 
rând cu forţa, influenţa se realizează în absenţa constrângerii, a folosirii forței, deci prin convingere. 
T. Parsons defineşte influenţa din această perspectivă ca „un mecanism generalizat de convingere”. 

Cele mai frecvente accepţiuni ale termenului de influenţă o desemnează ca pe o acțiune de 
deviere (în absenţa constrângerii) de la tipul prevăzut de comportament al unui individ sau 
mecanism social la alt comportament şi la alt mecanism. În acelaşi timp, influenţa poate fi observată 
prin faptul că grupurile de interese încearcă să-i convingă pe cei care deţin autoritatea, în ultimă 
instanță puterea. Pot fi influenţaţi şi cei aflați la putere (chiar în cadrul coalițiilor politice), precum 
şi cei din opoziţie, sau alți membri ai societăţii neutri din punct de vedere politic. 

La nivel macrosociologic, în sfera puterii politice influența apare ca mijloc de realizare a 
autorităţii politice şi a legitimităţii acestuia în raport cu opinia publică. Este mijlocul de acțiune şi 
obiectivare a autorităţii, ea neconfundându-se cu forța. Este mai mult legată de o idee, de o doctrină 
şi este regăsită în mod deosebit în sfera ideologicului, în timp ce puterea este legată de o persoană, 
de un grup, coaliție de grupuri sau clasă politică, deci îşi are loc în sfera sociologică şi praxiologică. 

Din cele prezentate rezultă rolul deosebit de important al influenței în planul activității 
politice. Prin influență liderul poate obliga şi/sau convinge subalternii să execute deciziile luate în 
scopul creşterii performanţei grupului — organizaţiei. Această încercare de influențare a 
comportamentului subalternilor nu este limitată, nici din partea subalternilor şi nici a 
conducătorilor, influența fiind condiționată de mai mulți factori. 

În schema de mai jos, vom vedea relaţia dintre influență, putere şi autoritate, ca atribute şi resurse 
ale puterii. 


Atribute Trăsături specifice acestora 

Influență Completă — un obiectiv al relaţiilor interpersonale. Efort activ: cineva face 
ceva. 

Putere Mai puţin completă — o cale de a obține influenţă. Descrie capacitatea de 
influențare pe care o deţine un individ, înţeleasă ca act potențial. 

Autoritatea Termen mult mai restrâns — O formă a puterii. Putere asociată ca o poziţie 
dată într-o organizaţie şi exprimată prin dreptul de a conduce. 


Din schema de mai sus se observă că influenţa este cel mai cuprinzător şi general termen, că 
puterea este o modalitate de a obține influență şi că autoritatea este o modalitate de a obține putere. 
Raportul dintre aceste atribute ale puterii şi puterea propriu-zisă vor fi analizate pe parcursul 
lucrării, aşa că nu vom insista aici şi acum asupra acestei problematici. 

Dacă analizăm puterea în raport cu autoritatea şi cu forța, demers analitic întreprins deja, vom 

observa că ele nu sunt identice, şi că puterea influenţează şi implică, totodată, forța, violenţa şi 
coerciția, pe când autoritatea implică convingerea, recunoaşterea. 
Spre deosebire de putere, autoritatea este recunoscută, iar puterea este şi impusă, apelându-se în 
acest sens la forță şi violenţă. Dar, atât puterea cât şi autoritatea îşi exercită influența, de cele mai 
multe ori ele fiind inseparabile şi consubstanțiale. Redăm în schema de mai jos atributele şi 
calitățile puterii organizaționale prin intermediul paradigmei prezentate. 


1. Operează în interacțiunile sociale 


2. Este o forță 3. Este o dimensiune 


psihologică Puterea a influenţei 
organizaţională 


4. Depinde de percepţia, valorizarea 
şi credibilitatea celorlalți 


Din schemă rezultă următoarele trăsături ale puterii organizaționale şi implicit ale liderului: 
1. puterea operează în interacţiunea socială fiind emergentă raporturilor interpersonale; 

2. puterea şi influența sunt forțe care există între indivizi şi se manifestă prin relaţiile 
interpersonale; 

3. puterea depinde de percepțiile pe care le au unii indivizi asupra altora şi, mai ales, de 
situația în care ei se raportează la un anumit individ — asupra liderului, acordându-i autoritate 
deplină în ceea ce întreprinde. De aici concluzia că liderul eficace are nevoie de autoritate şi 
implicit de putere. Un lider real şi eficient devine acel individ a cărui autoritate defineşte dreptul să 
conducă şi a cărui putere este fundamentată pe legitimitate şi autoritate. 

Rezultă din cele prezentate mecanismele de care dispune organizația şi puterea 
organizațională în scopul menţinerii şi consolidării puterii. Desigur, un rol determinant în grupurile 
şi organizaţiile politice îl are, pe lângă puterea organizațională, liderul politic, problemă asupra 
căreia vom stărui în continuare. 


4.3. PUTEREA ȘI LIDERUL POLITIC 


4.3.1. Liderul şi problematica liderităţii în structurile politice 


Aşa cum s-a putut deduce din structura şi mecanismele puterii organizaționale şi grupale un 
rol determinant îi revine liderului politic. Întrucât o asemenea problematică a fost prezentată şi 
analizată mai mult implicit decât explicit, ne propunem ca în cele ce urmează şi prin intermediul 
acestei paradigme să realizăm în mod explicit problematica liderului şi rolului acestuia în structurile 
politice şi ale puterii. Vom face în continuare câteva referinţe de ordin teoretic în vederea clarificări 
acestei problematici. În primul rând vom menţiona faptul că obţinerea calităţii de lider este 
condiționată de mai mulți factori: 

1. factori legați de individ, exprimaţi prin: 

e contribuția deosebită a unui membru din grup şi a aptitudinilor politice şi organizatorice 
ale acestuia şi care-i conferă calitatea de lider; 

e aprecierea acestei contribuţii de către membrii grupului — organizației şi a personalității 
care predispune spre o asemenea calitate; 

e încrederea — cota de credibilitate din partea membrilor grupului — organizației faţă de un 
asemenea individ ce poate deveni lider, coroborate cu stima şi consideraţia acestuia care, în ultimă 
instanță, îi vor conferi statutul de lider recunoscut prin autoritatea şi influenţa pe care le 
demonstrează; 

2. factori legaţi de fenomenele de grup şi mecanismele conduitei colective cum ar fi: imitația, 
sugestia, puterea, autoritatea, influența, popularitatea, prestigiul etc., percepute ca fenomene de grup 
dar care în cea mai mare parte fac referință şi la atributele şi calitățile ce revin liderului şi 
personalităţii sale. 

Din această succintă expunere de motive şi calități, rezultă că liderul şi poziţia sa nu au 
emergență nemijlocită din plan individual şi legat de personalitate ci este în funcţie de relaţiile şi 
rolul acestuia care vizează, printre altele, coordonarea activităţii membrilor către scopurile comune 
ale organizației şi membrilor acesteia. Liderul este un ansamblu de atribute ale rolului jucat de 
individ în cadrul grupului — organizației, rol al cărei esență rezidă tocmai în acţiunea de facilitare 
concretizată în stimularea celorlalți membri în direcția valorificării resurselor de care dispune 
structura respectivă, în ultimă instanță în multiplicarea efectelor contribuţiilor individuale şi a 
realizării obiectivelor comune. 

Problematica liderului devine cu atât mai importantă cu cât acesta îndeplineşte mai multe 
funcții în cadrul grupului şi organizaţiei pe care o conduce. Din acest punct de vedere orice lider 
trebuie să fie o personalitate puternică şi influentă, să fie în măsură să coordoneze, planifice, 
dirijeze, supravegheze şi controleze activitatea organizației, respectiv a grupului, dar care să se 
preocupe şi de aspectele umane relaționale adică de dispoziţiile, atitudinile, trăirile, moralul 
membrilor, starea de spirit şi atmosfera din grup, adică climatul psihosocial şi organizațional. 

Sub raport funcțional se desprind cel puţin două funcții fundamentale ale poziţiei de lider: 
a) asigurarea sinergiei de eficiență (facilitarea atingerii scopului comun al activității de 
grup şi aşa numitelor cerinţe funcționale şi funcţii finale ale grupului — organizației); 

b) asigurarea sinergiei de menţinere (asigurarea coeziunii grupului, menţinerea unui climat 
şi a unui tonus motivaţional ridicat, în ultimă instanță prin motivarea şi stimularea motivaţional- 
volițională a membrilor grupului. 

Poziţiei de lider şi a manifestării sale îi sunt aferente mai multe atribute şi resurse de natură 
psihosocială şi organizaţională, percepute şi ca fenomene psihosociale, cum ar fi: puterea, 
autoritatea, influenţa, prestigiul, stima, consideraţia, recunoaşterea, funcție de care şi prin care 
liderul acționează. În raport cu predominanţa unora dintre aceste atribute şi a modului de îndeplinire 
a obiectivelor organizaționale prin strategiile utilizate se delimitează cele două categorii distincte 
ale liderului: 

e liderul formal (a cărui autoritate şi putere derivă cu precădere din valoarea socială a 
funcției şi poziției pe care o deţine) fiind denumit şi lider oficial sau instituţional, în cadrul 
organizaţiei fiind sinonim cu şeful — conducătorul acesteia; 

e liderul informal (a cărui putere de influență este câştigată ca urmare a jocului şi raporturilor 
interacționale dintre membri grupului de apartenență. 


Optimul organizațional se regăseşte atunci când cele două categorii se suprapun, deci când 
liderul formal recurge la tehnici informale pentru a nu limita interacțiunile dintre membrii grupului. 
Desigur, liderii informali nu coincid cu liderii formali, în prima categorie intră structurile formale şi 
sunt recunoscuţi acei indivizi care se bucură de unele atribute şi responsabilități care corespund în 
mai mare măsură membrilor grupului şi nu exclusiv structurii aparținătoare. În cadrul structurilor 
formale sarcina liderului formal constă în a se centra pe grup şi nu doar pe unii indivizi Şi în găsirea 
modalităților de atragere a tuturor membrilor grupului la soluționarea în colectiv a problemelor cu 
care se confruntă grupul — organizaţia. În esenţă rolul liderului se reduce la activitatea de a consilia 
media şi a facilita activitatea celorlalți şi nu numai în a transmite comenzi, ordine sau de a lua 
decizii unipersonale şi unidirecționale. Liderul este persoana centrală din grup cu cea mai mare 
influență în grup, persoana care se angajează în actele de conducere prin calitățile şi dinamismul 
său, dar şi prin consultarea şi participarea celorlalți membri. 

În cadrul grupurilor şi organizaţiilor, liderul este interpretat nu numai ca o persoană ci şi ca un 
fenomen psihosocial, apariţia sa fiind percepută ca o legitate. Devine un fenomen social şi chiar 
natural, el fiind regăsit în orice structură socială. În conformitate cu distribuţia gausiană se 
structurează mai multe categorii de indivizi, la nivelul superior fiind regăsit cu necesitate liderul. 
Aşa cum ne este cunoscut, un asemenea fenomen social este frecvent şi în lumea animală (unde 
există viață şi simțire - trăire) şi cu atât mai mult în regnul uman unde, pe lângă acestea, există 
gândire astfel că fenomenul de lider devine un fenomen legic şi logic. 

Liderul se detaşează de ceilalți membri prin abilităţi, competență, proprietăţi şi însuşiri 
psihofizice care-l fac remarcat. Uneori este ales sau chiar se impune prin anumite strategii de ordin 
psihosocial sau chiar prin şantaj şi diversiune. De cele mai multe ori liderul este o sursă de încredere 
şi un garant al succesului şi performanței grupului — organizaţiei. De aici autoritatea recunoscută şi 
legitimată şi implicit caracterul formal al liderului. Aşa cum am mai menţionat, poziţia şi statusul 
liderului nu emerg exclusiv din calitățile individuale — charismatice ale liderului ci sunt corelative 
cu anumiți factori de ordin psihosocial şi organizațional, cum ar fi relațiile intragrupale şi de rol, 
fapt ce poate condiţiona apariția a mai multor lideri în cadrul aceleiaşi structuri, fiecare având 
autoritate şi responsabilitate atribuite şi recunoscute de către membri acelei structuri. 

Se ridică următoarea întrebare legată de puterea şi poziția liderului: care dintre poziţiile sale 
este mai recomandată şi, mai ales, eficientă: cea prin care liderul ţine mai multă putere în 
organizația pe care o conduce, puterea fiind centralizată sau când se manifestă tendințele de 
descentralizare ale puterii şi care afectează parțial puterea şi autoritatea liderului ? Experienţa 
politică, în general, conduce spre acceptarea şi recomandarea unui lider mai puternic şi spre 
centralizarea puterii, uneori în dauna organizaţiei şi democraţiei interne de partid. Nu de puține ori 
este invocat un asemenea lider — conducător, asemănat ca imagine şi simbol cu Vlad Ţepeş, când 
asemenea atribuţii şi responsabilități ar fi preluate de o putere centralizată şi evident recunoscută în 
măsura în care ar corespunde aşteptărilor membrilor grupului sau, în cazul exemplificat, a întregii 
societăți. Desigur, asemenea responsabilităţi revin fiecărui individ — membru al societăţii, însă aşa 
cum experiența o demonstrează şi cum am fost obişnuiţi în regimul totalitar suntem mai predispuşi 
spre declinarea responsabilităţii altora prin aşa numitul mecanism psihosocial al alterității şi 
identificării decât în a ne asuma responsabilităţile civice şi politice conferite de societatea 
democratică. 

Libertatea de acțiune este convergentă în tot mai mare măsură spre scopuri unipersonale şi 
în vederea susţinerii şi responsabilizării liderului. În asemenea situaţii există toate condiţiile pentru 
ca liderul să deţină o poziţie centrală şi autoritară, fiindu-i recunoscută şi legitimată autoritatea prin 
asemenea declinare a responsabilități membrilor organizaţiei față de lider. Pe lângă o asemenea 
putere centralizată există o anumită categorie de indivizi ataşaţi cercului puterii care prin 
servilismul adoptat beneficiază de multe facilități, adoptând principiul „şi noi pe lângă şef” sau „cât 
timp trăieşte şeful trăim şi noi”, de unde atitudinile conformiste şi de idolatrizare a liderului, ceea ce 
conduce spre o aşa-numită putere, pe care noi am numi-o putere idolatrică. O structură — grupare în 
care liderul este recunoscut în exclusivitate fără nici o atitudine contestatoare este mai repede 
supusă erodării decât una în care există unele nemulțumiri şi atitudini nonconformiste. Într-o 
asemenea grupare există germenii scindării şi instabilității chiar dacă în mod făţiş este recunoscut şi, 


uneori, chiar mitizat liderul. Se produce un fenomen seismic lăuntric care irumpe în orice condiție 
favorabilă şi prin orice fisură şi vulnerabilitate a liderului. De aceea considerăm ca a fi mai indicată 
„furtuna” decât „liniştea amenințătoare”. 

Poziţia puternică a liderului se impune nu atât prin efecte cât prin cauze. În grupurile şi 
organizațiile politice în care se regăsesc asemenea lideri politici, membrii grupului sunt mai în 
siguranță decât acolo unde liderul nu se bucură de prestigiu şi recunoaştere. În asemenea structuri 
sunt preferaţi liderii puternici decât cei cu autoritate mai scăzută şi deci şi cu un grad de legitimitate 
mai limitat. Prin puterea şi autoritatea sa liderul nu numai că subordonează subalternii dar şi 
modelează imaginea grupului impunând o cultură organizaţională şi o sintalitate specifică. În 
condiţiile în care şi performanţele organizației sunt ridicate, liderul se bucură de cea mai mare 
recunoaştere şi putere în cadrul acelei structuri, în sens invers îi este contestată legitimitatea şi, mai 
ales, autoritatea. Asemenea rezultate sunt raportate şi evaluate în raport cu performanţa liderului şi 
în mai mică măsură cu participarea membrilor grupului, fapt ce îi conferă acestuia o autoritate şi o 
putere nelimitate. Spre deosebire de liderul puternic, cel slab, cu autoritate scăzută va atrage 
suspiciuni asupra calităților sale în contextul unor rezultate nesatisfăcătoare, situaţie în care liderul 
formal va ceda din autoritatea sa unele atribute liderului informal, puterea sa fiind tot mai erodată în 
cadrul acelei structuri, la fel influența şi autoritatea. 

Studiile psihosociologice au demonstrat că grupurile foarte productive consideră că liderul lor 
este mult mai influent şi se bucură de mai multă autoritate decât liderii altor grupuri, ceea ce 
înseamnă că între percepția liderului şi productivitatea grupului există o corelație semnificativă. De 
o asemenea percepţie valorizatoare s-a bucurat în alegerile din anul 2000 liderul P.R.M.-ului când 
cota de legitimitate şi autoritate a acestui partid au crescut exponențial cu percepţia autorității 
liderului, mai bine zis, acesta a contribuit la o asemenea percepție valorizatoare a partidului pe care- 
l conduce şi care se identifică, totodată, cu el. Nu acelaşi lucru s-a întâmplat cu P.N.Ț.C.D.-ul, unde 
poziția liderului era grav ameninţată prin incompetența acestuia de către alți lideri mai tineri şi de 
mişcările interne ale partidului, ceea ce a condus la scăderea cotei de imagine pozitivă şi, implicit, a 
autorităţii în cadrul eşichierului politic. Şi aceasta nu datorită exclusiv poziției liderului ci, în primul 
rând ambivalenţei şi ambiguităţii doctrinare coroborată cu strategiile politice promovate care, 
uneori, infirmă o asemenea doctrină creştin-democratică. Aceasta a justificat desprinderea unei 
grupări politice care, ulterior, s-a constituit într-un partid de sine stătător, A.N.C.D.-ul, cu o 
ideologie creştin-democrată şi care a fuzionat cu partidul inițial, devenindu-i lider şeful grupării 
desprinse. Desigur, la insucces şi eşec, un rol deosebit l-a avut şi efectul negativ al imaginii liderului 
prin haloul indus de fostul lider țărănist Corneliu Coposu, care a dominat prin autoritate şi influență 
poziţia liderului succesor, cota de apreciere şi recunoaştere fiind cu mult sub limita liderului de 
referință a acestui partid. La acestea se adaugă, desigur, rezultatele catastrofale în urma alegerilor 
din anul 2000 care au delegitimat atât liderul cât şi partidul, acesta cunoscând cea mai scăzută cotă 
de legitimitate şi atracție de pe "piaţa politică” prezentă. 

Conceptul de lider prezintă ambiguități semantice şi sub raportul configurației sale structurale. 
Prin acest concept sunt asimilate mai multe noţiuni percepute ca a fi cvasisinonime dar care, totuşi, 
se diferenţiază sub raport semantic, cum ar fi: autoritatea, puterea, dominația, prestigiul, statusul şi 
leadership-ul. Prin aceste denumiri sinonime liderului sunt desemnate anumite atribute ale liderului 
şi puterii şi nu conceptul propriu-zis desemnat. În acelaşi timp prin acest termen este evaluat rolul şi 
statusul individului şi care deţin într-o structură socială organizaţională cea mai puternică autoritate 
şi influență, manifestând comportamente diferite în raport cu ceilalți membri, în general de 
supraordonare şi influenţă faţă de aceştia. De aceea, în cadrul organizaţiilor politice prin cultură 
organizaţională şi a puterii, liderul se bucură de cea mai înaltă autoritate şi putere, ceilalți membri 
devenind de cele mai multe ori doar simpli executanți, exprimându-și consensul şi recunoaşterea 
liderului. 

Semantica polimorfă a acestui concept conduce spre anumite ambiguități şi sub raportul 
atribuţiilor şi rolului exercitat. Liderul este atât şeful impus — oficial, conducătorul cât şi membrul 
cel mai influent dintr-un grup (liderul informal şi care dispune de autoritate şi influență uneori mai 
mare decât liderul formal). De aceea anglo-saxonii preferă să utilizeze în locul noțiunii de lider pe 


cea de leadership, prin aceasta desemnând mai mult activitatea de influențare decât de conducere 
propriu-zisă şi care revine conducătorului — managerului. 

Dar nici semantica leadership-ului nu este unitară şi univocă. În literatura de specialitate există 
mai multe definiţii (după unii autori de ordinul sutelor) date acestui concept. Încercând o clasificare 
şi delimitare a atribuţiilor leadership-ului, Morris, Seman, Gibb şi Bass au delimitat următoarele 
categorii de ordin funcțional ale leadership-ului: 

a) şeful instituțional; 

b) persoana centrală; 

c) persoana care se angajează în acte de conducere; 
d) persoana cea mai influentă. 

În ceea ce priveşte prima categorie de atribuţii emergente statusului liderului desemnat prin 
cea de şef instituționalizat, această denumire nu corespunde pe deplin cu activitatea şi atribuţiile 
leadership-ului, întrucât ea este mai mult comună şi chiar sinonimă cu funcția şi poziția 
managerului — conducătorului şi cu toate atribuțiile asimilate acestei poziţii şi acestui status. Nu 
vom denumi lider nici pe decanul de facultate, nici pe directorul de bancă şi nici pe preşedintele 
unui consiliu de administraţie sau, cu atât mai puţin, pe un patron. În schimb devine lider formal 
preşedintele unui partid, a unui sindicat şi chiar comandantul unei formaţiuni militare, prin 
comandant nefiind subînțeles exclusiv conducătorul şi, cu atât mai puțin, managerul militar. 

Asupra acestei delimitări între lider şi manager a existat o aprigă dispută în mediul militar, 
neexistând un consens privind finalitatea pregătirii viitorilor ofiţeri, termenul de lider şi leadership 
fiind preluate din sociologia militară americană. În cele din urmă s-a convenit asupra formulei de 
lider al organizațiilor militare asupra absolventului şcolii superioare militare şi nu de manager sau 
de comandant cum a fost încetățenit în limbajul comun. În mediul militar devine întru-totul 
adecvată noţiunea de leadership, liderul fiind o persoană influentă şi cu autoritate legitimată prin 
însăşi statusul deţinut şi autoritatea pe care i-o conferă acest status. Aceasta nu contravine funcţiei 
de conducere administrativă de manager ci, dimpotrivă, ea se poate constitui într-o infrastructură 
organizațională ce legitimează activitatea liderului, amplificându-i autoritatea şi responsabilitatea. 
În acest context leadership-ul face legătura între unele elemente legate de conducere cum ar fi: 
misiunea, oamenii şi mediul. Din acest punct de vedere leadership-ul este definit ca acel fenomen 
psihosocial ce desemnează arta influențării şi direcționării oamenilor pentru realizarea misiunii şi 
obiectivelor organizaționale. Deci prin leadership înțelegem activitatea de influențare exercitată de 
un conducător asupra unei persoane sau grup de persoane pentru a-i determina — motiva să se 
angajeze să acţioneze în vederea realizării obiectivelor organizaţiei din care fac parte. În acelaşi 
timp leadership-ul poate fi considerat şi o componentă a managementului vizând în esență 
conducerea componentei umane, gestionarea resurselor umane, felul cum lucrează cu oamenii, sau 
după alți autori, este chiar identificat cu stilul motivaţional al liderului care, în esenţă, vizează 
următoarele componente: 

e orientarea spre relaţii; 

e centrarea pe oameni; 

e atitudinea suportivă — suport moral şi afectiv al colectivităţii; 
e socio-emoţionalitatea; 

e menținerea coeziunii grupului şi a sinergiei,; 

e specializarea în relațiile interumane. 

Sub raport conceptual, acest tip de lider — cel de stil motivaţional şi care se identifică cu 
leadership-ul răspunde în mai mare măsură cerinţelor membrilor grupului dintr-o perspectivă 
relațională şi afectivă — informală implicând încrederea mutuală, precum şi deschiderea şi dorința de 
a explica deciziile luate. 

Din perspectivă comportamentală un asemenea lider şi activitate de leadership presupune în 
mai mare măsură consultarea membrilor grupului, predominanţa relațiilor informale şi tratarea 
membrilor grupului sub semnul egalităţii fără unele discriminări şi atitudini subiective şi partizane 
în detrimentul altor membri. Acest stil de conducere, specific leadership-ului şi în mai mică măsură 
managerului poate fi analizat prin următoarele dimensiuni: 


a) ca sistem de relaţii promovat de organizaţie; 
b) ca sistem de luare a deciziilor, 
c) ca mod de stabilire a obiectivelor şi sarcinilor prioritare ale organizației; 
d)ca sistem de control şi de folosire a rezultatelor controlului. 
Plecând de la aceste dimensiuni s-a ajuns la următoarea clasificare a stilurilor de conducere: 
1. stiluri autoritare, cu variantele autoritar — dur (restrictiv) şi autoritar binevoitor; 
2. stiluri participative cu variantele consultativ şi de grup; 
3. laissez faire. 

Analizând această problematică a leadership-ului în cadrul organizațiilor politice, vom putea 
observa că acest rol şi această activitate sunt mai mult regăsite în cadrul unor asemenea structuri, pe 
când cea de manager este aproape inexistentă. Liderul politic are mai mult atribuţii de conducere şi 
de influență — de gestionare a resurselor umane şi, în mai mică măsură de gestionare a celorlalte 
resurse organizaționale, în mod deosebit cele materiale şi financiare. El va apela şi va valorifica în 
mai mare măsură resursele ce-i menţin puterea adică autoritatea, statusul, prestigiul, recunoaşterea, 
legitimitatea şi, implicit, influenţa pe care şi-o exercită în consolidarea şi conservarea acestor 
atribute ale puterii. 

Desigur, influenţa şi autoritatea cresc în funcție de responsabilitatea şi statusul deținut al 
individului, subînţelegându-se că un patron sau un preşedinte de consiliu de administraţie va avea o 
influență şi o autoritate mai mare decât un preşedinte de sindicat, acesta exercitându-şi atribuţiile şi 
influența mai mult sub puterea şi influenţa managerului, ceea ce nu se întâmplă şi în politică. De 
aici o contradicție şi chiar un paradox al fenomenului liderităţii, ceea ce, de asemenea, nu este 
regăsit în cadrul organizaţiilor politice. Aceasta nu înseamnă că în asemenea structuri nu se regăsesc 
unele fenomene antitetice şi cu atât mai puțin conflicte dintre autoritatea deontică şi cea epistemică 
a liderului. Acest conflict conduce, în primul rând, la erodarea autorităţii, influenţei şi legitimității 
liderului şi, în ultimă instanţă, a organizației politice respective. 

Viaţa politică românească este plină de asemenea exemple şi sugestivă unor asemenea analize 
şi interpretări teoretice. Vom menţiona într-un asemenea context că nota dominantă a fenomenului 
de leadership este puterea personalizată prin autoritatea liderului şi recunoaşterea autorității şi 
influenţei acestuia pe cale personală şi nu impersonală, deci ca legitimare şi autoritate legitimată. 
Cu alte cuvinte, mai importantă este persoana şi implicit personalitatea liderului decât atribuțiile 
emergente puterii deţinute prin poziţia pe care o ocupă, deci prin statusul politic deţinut. De aici şi o 
anumită stratificare a puterii politice din interiorul partidelor, o stratificare de tip piramidal în 
conformitate cu care în vârful piramidei se situează în exclusivitate liderul politic, urmând în mod 
eşalonat ceilalți lideri ai partidului. Tendinţa în oricare partid este de centralizare a puterii, rolul 
decisiv deținându-l liderul şi cei din imediata apropiere a acestuia. Cu cât poziția unui individ este 
mai periferică, chiar dacă dispune de autoritate epistemică şi chiar deontică (morală), cu atât şansele 
de a deveni lider sunt mai mici sau chiar inexistente. De aceea liderul politic trebuie să deţină 
anterior devenirii sale o poziţie cât mai centrală, uneori chiar prin adoptarea unor comportamente 
compromițătoare şi de conformism, punând pe prim plan scopul şi nu mijloacele care i-ar legitima o 
asemenea poziţie centrală şi, ulterior, pe cea de lider. 

Aşa cum am prezentat, în antiteză cu poziția marginală a liderului, acesta deține o poziţie 
centrală fiind definit şi identificat nu printr-un şef instituțional — conducător şi manager ci printr-o 
asemenea persoană centrală şi, după cum vom vedea, şi preferată. Analizând prin prisma relaţiilor 
interpersonale şi inspirat din lucrările lui Freud, Redl introduce acest concept de persoană centrală 
prin care desemnează acea persoană care reprezintă centrul de interes, am spune noi valoarea focală 
a membrilor grupului — organizaţiei. Acest autor depăşeşte viziunea freudiană, recurgând la 
mecanismul identificării şi alterităţii, prin lider fiind desemnată acea persoană cu care ar dori să se 
identifice membrii grupului, ceea ce predispune spre o transfigurare a ego-ului, un alter-ego cu 
tendințe de subliminare şi idolatrizare a liderului care poate deveni un super-ego, ceea ce în limbajul 
filosofului german Nietzsche s-ar identifica cu supraomul. 

Aşa cum afirmă un alt psihosociolog, Bass, liderul trebuie să se bucure de apreciere, stimă, 
considerație şi recunoaştere a valorii sale şi a puterii deţinute, ceea ce Bass desemnează prin 
conceptul de esteem. Se subînțelege că influenţa, autoritatea şi puterea liderului emerg atât 


legitimității — desemnării sale cât mai ales esteem-ului sau care de cele mai multe ori îi convertesc 
statutul de lider în cel de idol, uneori persoana ce deţine un asemenea status, fiind chiar fund 
mitizată (cele mai multe cazuri se regăsesc în religie când liderul devine un simbol şi un mit). 

De aici şi celalalt sens desemnat al liderului, cel de persoană preferată. În limbaj sociometric 
un asemenea lider se numeşte chiar lider sociometric care, de cele mai multe ori, coincide mai mult 
cu liderul informal decât cu cel oficial. Într-o asemenea situație nu predomină mecanismul 
identificării şi alterităţii ci mecanismul asocierii, persoana preferată — liderul informal nefiind şi 
neidentificându-se cu acea persoană şi autoritate formală care deţine cea mai mare valoare, ci cu 
persoana care place mai mult şi care uneori inspiră mai multă încredere prin unele calități reale pe 
care le posedă dar pe care nu şi le-a pus în valoare. 

Liderii informali sau sociometrici nu sunt conducători şi nici nu poartă responsabilități 
formale, ci mai mult de ordin moral, fiind de cele mai multe ori autorii morali ai unor manifestări cu 
impact negativ asupra membrilor grupului. Aceşti lideri sunt anihilaţi atunci când există o corelație 
semnificativă între liderii desemnaţi — aleşi şi cei recunoscuţi, cei care se constituie în persoane 
centrale şi preferate şi care dețin o valoare focală în cadrul structurii desemnate. În cadrul 
structurilor politice se evidențiază o asemenea identitate între lideri ca a fi persoane centrale şi 
preferate, existând, desigur, şi excepții când nu există o asemenea corespondență deplină şi când 
liderul perceput ca persoană centrală, prin autoritatea şi influenţa pe care le deține se impune în mod 
coercitiv pentru a fi recunoscut şi „preferat” în mod formal. O asemenea contradicție va conduce în 
cele din urmă la erodarea autorităţii şi legitimităţii liderului formal, unele atribuţii ale acestuia fiind 
preluate de persoana preferată, adică de liderul informal. 

În mediul politic, această problematică cunoaşte în manifestarea sa şi alte modalităţi. Liderul 
devine o persoană preferată şi, evident, centrală mai ales atunci când performanţele organizației şi 
imaginea acesteia este favorabilă. Aceasta şi ca rezultat al competenţei şi autorității liderului, prin 
angajarea şi responsabilitatea politică a acestuia în actele de conducere. Aşa cum am mai arătat, 
persoana liderului se identifică cu autoritatea şi puterea organizațională, ceea ce implicit îi asigură 
un status formal şi sociometric favorabil, fiind cea mai optimă situaţie. În asemenea condiţii 
interesul membrilor grupului este captat şi îndreptat nu asupra a ceea ce este persoana care deține 
autoritatea (în primul cea deontică şi epistemică) ci asupra a ceea ce face această persoană pentru a 
facilita atingerea scopului organizaţiei, deci asupra autorităţii politice. În această situaţie liderul 
recurge la activitatea şi competența unor consilieri deci la aşa numită activitate de consulting. 
Influenţa exercitată de către aceştia este indirectă în raport cu membrii organizaţiei şi directă cu 
liderul formal sau cu managerul — conducătorul organizaţiilor. 

Asemenea influenţe pot deveni nocive prin caracterul lor indirect, liderul formal personalizând 

mai mult responsabilitatea în raport cu ceea ce întreprinde şi este influenţat de către aceşti consilieri 
care uneori pot să-i afecteze imaginea şi implicit autoritatea prin deciziile luate ca urmare a unor 
sugestii şi influenţe în contradicție cu aşteptările membrilor grupului — organizației. Incompetența 
unor asemenea persoane care influențează actul decizional şi implicit a liderului pot conduce la o 
delegitimare a liderului formal până la erodarea totală a autorităţii şi puterii acestuia. 
Aceste practici sunt regăsite mai ales în cadrul campaniei electorale, unde anumite tactici şi 
modalități persuasive, coroborate cu o anumită imagine construită a liderului au devalidat 
autoritatea şi legitimitatea liderului formal fiind astfel sancţionate de către membrii organizaţiei şi, 
mai ales, de către electorat. 


4.3.2. Leadershipul şi liderul politic 

Una dintre atribuțiile şi calitățile liderului este aceea de a fi persoana cea mai influentă în 
cadrul grupului şi al organizaţiei. Întrucât prezintă un mai mare interes în analiza noastră vom 
întreprinde un scurt demers asupra acestui concept şi a influenței lui în cadrul grupului şi a 
organizației. Există mai multe interpretări asupra acestuia. Anglo-saxonii folosesc acest termen 
pentru a desemna atât statutul, comportamentul cât şi ansamblul trăsăturilor şi aptitudinilor care 
caracterizează persoana asupra căreia se concentrează interesul sau care asigură conducerea unui 
grup. În literatura franceză (sociologia franceză contemporană) R. Lambert desemna prin leadership 
calitatea unui individ de a fi persoană centrală. Această calitate implică anumite trăsături şi principii 


ale leadership-ului care, în ultimă instanţă, îi conferă liderului autoritate şi putere de influență. 
Influențele exercitate de către lider cunosc o natură duală: ca influenţă asupra indivizilor şi influență 
asupra organizației. Calităţii şi activității de leadership îi corespunde în mai mare măsură prima 
accepţiune, cealaltă fiind mai mult comună managerului şi conducătorului instituțional sau 
organizațional. 

Printr-o asemenea influență şi comportament este desemnată în literatura de specialitate aşa 
numita complianță comportamentală, când subalternul, membru al organizaţiei se conformează 
influenţei şi uneori presiunilor liderului. Prin complianță este desemnată acea influență lipsită de 
orice încărcătură afectivă, semnificând mai mult supunere, subordonare, ascultare sau chiar 
obedienţă, ceea ce nu este altceva decât conformism. Cu alte cuvinte aceşti lideri care promovează 
asemenea influență şi putere se impun printr-o autoritate excesivă prin intermediul a ceea ce 
denumim complianță limitând orice împotrivire, dezacord sau tendință nonconformistă. O asemenea 
practică şi influență este specifică organizaţiilor totale (mai ales în mediul militar şi în mai mică 
măsură într-o societate civilă şi pluralistă, într-un stat de drept şi democratic). 

Există însă şi asemenea manifestări şi influenţe care induc stres, supunere şi conformism 
excesiv. În asemenea situaţii avem de a face sub acest aspect cu o tentativă de schimbare a 
comportamentului prin influența leadership-ului, atunci când scopul liderului este să schimbe 
comportamentul membrilor organizaţiei — grupului şi cu o reuşită atunci când comportamentul unor 
membri ai grupului sau al unor indivizi suportă modificări vizibile prin influenţa liderului. Există şi 
o a treia situaţie, atunci când schimbarea antrenează în rândul indivizilor o recompensă în atingerea 
scopului, ceea ce în limbajul de specialitate poartă denumirea de leadership (affective leadership). 

Influenţa nu se exercită numai asupra unor membri ai grupului — organizației ci şi asupra 
acestor structuri, ceea ce-i conferă putere reală liderului şi influență specifică, aceasta din urmă fiind 
denumită influență distribuită care, aşa cum vom vedea, face parte din cadrul influenţei percepute şi 
reale. O asemenea influență vizează realizarea scopului organizației în virtutea autorității 
recunoscute sau/şi a celei impuse. Leadership-ul apare astfel ca un fenomen organizațional, 
organizația neputând exista în afara liderului şi a exercitării influenţei prin autoritate şi putere 
asupra întregii organizaţii şi nu numai asupra unor membri. De aici rolul caracterului formal al 
relaţiilor interpersonale şi mai ales al liderului, ceea ce nu înseamnă neapărat autoritarism şi, cu atât 
mai puţin, dictatura, chiar dacă uneori acestea se regăsesc în unele organizaţii politice. În asemenea 
situații, aşa cum spune Stogdill, avem de a face cu o influență distribuită (cea exercitată în raport cu 
fiecare membru al grupului şi de către fiecare membru) şi nu una discriminată sau nedistribuită (cea 
exercitată de individul care deţine puterea) şi care se regăseşte în cea mai mare măsură în grupurile 
şi în organizațiile politice. 

Referindu-ne la această tipologie a influenţei, regăsită şi în asemenea structuri şi în mediul 
politic, în general, literatura de specialitate delimitează sub raportul influenţei exercitate două tipuri 
de lideri care pot exercita o influență percepută şi o influență reală. La rândul său, influența 
percepută, aşa cum am anticipat deja, poate fi o influență nedistribuită şi o influență distribuită. 

Influenţa nedistribuită poate fi măsurată prin: 
e estimări aparținând unei persoane exterioare grupului (este vorba de unii lideri — şefi 
ierarhici, frecvent regăsite asemenea evaluări şi implicații în organizațiile politice teritoriale); 
e estimări aparținând membrilor grupului în raport cu autoritatea şi puterea liderului; 
e estimări aparținând celui apreciat — autoestimarea liderului. 
La rândul său influenţa distribuită poate fi măsurată prin: 
e estimări din partea unor observatori; 


e estimări din partea membrilor grupului (prin tehnica sociometrică şi prin care se - 
exprimă relațiile interpersonale simpatetice, antipatetice, de acceptare şi de respingere în raport cu 
liderul desemnat sau cel care ulterior devine lider fiind o persoană preferată). 

În ceea ce priveşte influenţa reală, ea se referă la efectele controlabile ale liderului asupra 
conduitei membrilor structurii respective şi, mai ales, în cadrul autorităţii formale şi funcționale. 
Există mai multe modalităţi de măsurare a influenţei reale şi mai multe teorii asupra eficienţei 
liderului printr-o asemenea influență. Una dintre acestea este teoria „modelului contingenței a 


liderului” care se exprimă prin faptul că eficienţa liderului depinde sau este contingentă atât cu 
calitățile liderului cât şi cu natura situației de grup. Din această perspectivă este analizată 
performanţa stilului de conducere a liderului formal şi a autorității formale a acestuia. Modul de 
exercitare a autorității, concretizat în stilul de conducere promovat, influențează performanţele 
organizaţiei prin intermediul acestei variabile (natura situaţiei de grup). Prin situație înţelegem 
ansamblul factorilor interiori — endogeni care-şi pun amprenta asupra stilului de conducere şi 
eficienței liderului, vizând în esență următoarele aspecte: felul activității; particularitățile 
microgrupului social a structurii respective; tradițiile de conducere, relaţiile interpersonale, rețelele 
de conducere, poziția grupului în mediul social, în cazul celui politic în eşichierul politic; 
personalitatea liderului. 

Variabila situație din cadrul grupului — organizaţie influențează în mod diferit performanțele 
organizaționale, climatul psihosocial şi implicit stilul de conducere al liderului. Literatura de 
specialitate delimitează trei variante mai importante care fac ca o anumită situaţie să fie sau nu 
favorabilă liderului şi performanţelor acestuia şi implicit ale organizației: 

1. relaţiile sale cu membrii grupului din subordine; 
2. structura sarcinii — a responsabilităților liderului şi implicit ale organizaţiei; 
3. puterea de poziţie, statusul cu care este investit liderul. 

Cea mai favorabilă situaţie şi care predispune spre eficienţă a liderului este atunci când acesta 
deţine o poziţie puternică în grup (când se identifică puterea centrală cu cea preferată) şi când 
sarcinile — responsabilităţile sunt bine structurate şi definite, şi mai ales când este regăsită în mod 
preponderent în activitatea liderului funcția de motivare, deci de activitatea de leadership. 

Din tot ceea ce am prezentat în legătură cu această problematică a influenţei în raport cu 
autoritatea şi puterea rezultă importanța deosebită a acesteia şi a activităţii de leadership în cadrul 
influenţa în mod discriminator şi nedistribuit față de unii membri ai organizaţiei, ceea ce conduce la 
frustrări, nemulțumiri, şi implicit la o slabă gestionare a resurselor umane şi a capacității de 
influenţă — a leadership-ului. Este ceea ce conduce în partidele politice la apariţia unor subgrupuri — 
aripi şi alte structuri, care nu face decât să distribuie autoritatea şi în mai mică măsură să realizeze o 
influență distribuită. Cu alte cuvinte, între autoritate şi influență, prin intermediul distribuirii, se 
instituie un raport invers proporțional: distribuirea ridicată a influenţei (înțelegând prin aceasta 
recunoaşterea rolului influenței celorlalți membri ai grupului — organizației) conduce la o autoritate 
scăzută şi la o scădere a puterii liderului şi invers, distribuirea scăzută (recunoaşterea într-un grad 
ridicat a autorităţii şi influenţei liderului) — în esență influenţa nedistribuită — conduce la o autoritate 
ridicată a liderului şi la o legitimitate şi putere ridicată a acestuia prin intermediul influenţei şi a 
rolului acestui atribut. Este ceea ce am putea desemna prin „legea efectelor induse, prin distribuirea 
influenţei şi recunoaşterea autorității”, sau prin analogie cu legea variațiunii inverse din logică (şi 
prin care este surprins raportul dintre conţinutul şi sfera noțiunilor), am denumi această lege, „legea 
variațiunii inverse a influenței şi autorității prin intermediul distribuirii influenţei”, prin care 
surprindem raportul de cauzalitate dintre aceste două variabile prin efectele inverse induse. 
Conform acestei legi regăsite şi, totodată, aplicată în structurile politice, autoritatea liderului politic 
este minimă când influenţa cunoaşte cel mai ridicat grad de distributivitate (şi când grupul de obicei 
este supus destructurării prin multiplele influenţe şi dimensiuni informale, ceea ce devine 
indezirabil şi negativ sub raportul coeziunii şi sinergiei) şi devine maximă când influenţa cunoaşte 
un grad de distributivitate foarte scăzut şi când legitimitatea liderului şi a autorităţii acestuia devin 
foarte erodate, impunându-se fie schimbarea liderului, fie ca acesta să-şi schimbe stilul de 
conducere şi habitusul său în plan conceptual şi acțional. 

Mai poate exista o situaţie intermediară, atunci când gradul de distributivitate a influenței se 
exercită într-o modalitate medie asupra autorităţii liderului şi când de cele mai multe ori autoritatea 
formală a liderului este amenințată şi afectată de influenţa liderului informal, ceea ce impune, de 
asemenea, noi strategii în activitatea de conducere şi de impunere a autorităţii prin competență şi nu 
exclusiv prin delegare şi legitimitate. 

Avertizăm asupra unor situaţii limită în ceea ce priveşte raportul dintre influență şi autoritate, 
când aceste raporturi pot conduce la un grad ridicat de informalitate, la predominanța relațiilor 


interpersonale şi a structurilor informale, bazate de cele mai multe ori pe incompetenţa liderului 
formal şi nu de puţine ori pe fenomenele de clientelism politic şi nepotism, şi nu în ultimă instanță 
prin acțiunea liderilor care au la bază nu un anumit algoritm şi strategie pe termen mediu şi lung şi 
când acţionează mai mult pe baza liberului arbitru. Situaţii care vor afecta negativ autoritatea şi 
legitimitatea puterii, influența fiind de cele mai multe ori restrictivă, nedistribuită şi limitativă, ceea 
ce în mod direct conduce la un stil de conducere preponderent autoritar. 

Se cunosc suficiente exemple şi situații când prin intermediul fenomenelor amintite au 
predominat preferinţele subiective şi arbitrare uneori, dar pe fondul unor efecte benefice grupărilor 
politice şi, mai ales, pentru liderii acestora în raport cu asemenea persoane, dar care ulterior au 
indus efecte negative atât asupra acestor grupări cât şi asupra membrilor acestora şi chiar asupra 
liderilor, compromiţându-le autoritatea şi ameninţându-le statusul şi implicit legitimitatea puterii. 
Este suficient să ne referim la unele „sponsorizări” din partea unor aşa numiţi „baroni” ai partidului, 
pentru a înţelege fenomenul prezentat şi care de cele mai multe ori a indus efecte negative prin 
imaginea liderilor promovați şi a incompetenţei politice a acestora. 

Din păcate acest fenomen este generalizat, partidele având nevoie de asemenea susţinere 
financiară chiar în detrimentul efectelor negative induse de acest fenomen. Mulţi dintre asemenea 
lideri promovați şi intruşi au jucat şi un anume rol subversiv şi diversionist care prin influenţă şi, 
mai ales, habitus-ul promovat a determinat modificări substanțiale şi uneori chiar radicale în 
ideologia şi doctrina partidului în care a fost asimilat şi promovat. Aşa a apărut şi s-a cristalizat 
„sindromul” „calului troian”, concretizat prin intruziunea unor indivizi în anumite structuri politice 
care nu aveau altă misiune decât să destabilizeze şi să influenţeze negativ coeziunea grupului politic 
în care a pătruns, ulterior refugiindu-se într-un alt partid sau altă grupare politică proprie şi în care 
evident s-a autopromovat ca lider. Este suficient să exemplificăm un asemenea fenomen prin 
desprinderea din P.N.T.C.D. a unei grupări separatiste, cum a fost A.N.C.D.-ul, şi al cărei lider 
ulterior, prin diverse manevre şi diversiuni a condus la instabilitate politică şi chiar la 
dezmembrarea unui partid tradițional cum este P.N.Ţ.C.D., preluând cel puţin interimar poziția de 
lider, în afara oricărei moralității şi autorități deontice. Aşa cum am arătat, fenomenul nu este 
singular în politică, asemenea sciziuni există în majoritatea partidelor. 

Influenţa liderului se exercită şi asupra indivizilor dar şi asupra sintalității — personalității şi 
implicit a performanței grupului — organizaţiei, deci asupra acestora prin creşterea eficienţei — 
productivităţii lor. Este tipul de influenţă care conduce în cel mai ridicat grad efectele dezirabile ale 
şi în cadrul oricărei organizaţii — structuri. Şi aceasta mai ales exclusiv când influenţa este 
distribuită atât asupra membrilor organizaţiei cât şi asupra acesteia ca întreg. Apar şi situații când 
leadership-ul îndeplineşte atribuţii atât de lider cât şi de manager, asemenea statusuri devenind 
substitutive la nivelul unei singure persoane, mai ales în situația în care liderul manager este 
puternic orientat spre sarcină — obiective şi slab pe relații — oameni, sau, deopotrivă, în mod egal pe 
sarcină şi pe relații (orientarea fiind puternică), sau există şi situaţia când îşi exercită atribuţiile 
efectiv ca activitate de leadership, când atenţia şi interesul sunt puternic orientate spre relații şi slab 
pe sarcină şi, deopotrivă, puternic şi în mod egal spre relații şi sarcină (situaţie comună şi destul de 
ambiguă sub raportul liderului ca stil de management şi a liderului ca stil de leadership), ceea ce 
conduce la unele ambiguități în cadrul stilului de conducere. 

Situaţia limită sub raportul influenţei liderului este cea în care acesta este slab orientat spre 
sarcină şi spre relaţii, fapt ce va afecta în mod negativ nu numai influenţa ci şi autoritatea şi puterea 
liderului. Considerăm ca a fi contraindicat un asemenea stil de conducere şi un lider care să-l 
promoveze. Ideală şi dezirabilă ar fi situaţia în care liderul, prin influenţa exercitată, vizează în 
primul rând sintalitatea organizaţiei şi nu în mod restrictiv pe unii membri sau relaţiile în afara 
scopului organizaţiei. Aceasta presupune competență, autoritate şi recunoaştere din partea liderului 
şi a membrilor. Deci, mai mult o autoritate recunoscută decât una impusă şi cu tendinţă tot mai mare 
de ilegitimare. În ultimă instanță adevărata putere şi autoritate se măsoară prin rezultate, fapte şi 
performanţe, iar nu prin declaraţii şi unele populisme demagogice. 

Politica trebuie să devină din acest punct de vedere un teren mai transparent şi mai palpabil în 
raport cu interesele şi adeziunile a cât mai multor cetăţeni şi nu numai a unor grupuri care valorifică 
interesele de grup sau, într-un caz mai nefericit, pe cele strict individuale, în esenţă ale liderului şi 


ale structurii puterii din cadrul unor asemenea organizații politice. Politica şi structurile acesteia 
capătă tot mai mult un caracter ocult şi subversiv, inducând o imagine cu totul negativă asupra 
activităţilor ce se desfăşoară şi care a devenit din ce în ce mai mult o arenă de luptă în care se 
confruntă interesele politice, unipersonale şi de grup şi, de cele mai multe ori, în dezacord cu 
interesele membrilor organizațiilor politice şi ale societății, în general. 

Sub raportul rolului liderului şi a influenţei acestuia în plan politic trebuie promovat în mai 
mare măsură stilul de leadership ca activitate şi nu pe cel de manager care, în mod direct sau 
indirect, conduce la un stil autoritar, autocratic şi în cele din urmă la dictatură, situaţie indezirabilă 
într-o societate democratică şi pluralistă sub raport politic. Totodată, liderului îi revine sarcina să 
conducă în aşa manieră organizaţia încât să poată produce schimbări de imagine şi de sintalitate 
organizațională în sens pozitiv şi performant. 

Pentru aceasta, orice lider politic este un conducător care trebuie să cunoască tehnicile 
manageriale şi mecanismele psihosociale prin care-şi exercită influenţa şi putere. 

Autoritatea şi implicit puterea şi influenţa pot fi induse în mod direct prin comportamentul 
liderului şi, mai ales, prin personalitatea acestuia în corespondenţă cu un asemenea comportament. 
Cu alte cuvinte, liderul nu influențează grupul numai prin autoritate ci şi prin modelul 
comportamental oferit, problematică asupra căreia am mai făcut referiri într-o altă secvență a 
lucrării. 

Au existat numeroase situaţii când, printr-un asemenea comportament aşteptat, liderul a 
influenţat pozitiv imaginea sa şi implicit pe cea a organizaţiei din care face parte, dar nu este mai 
puțin adevărat că au existat şi asemenea situații când, prin modelul comportamental, liderul şi-a 
exercitat în mai mare măsură influența negativă decât pozitivă în raport cu membrii organizației şi 
implicit cu sintalitatea acesteia. În prima situaţie comportamentul liderului a condus şi conduce spre 
o influență benefică şi eficientă în raport cu organizaţia, ceea ce conduce la creşterea autorităţii şi 
legitimității acesteia, în cea de-a doua efectele sunt negative atât pentru lider — imaginea sa cât şi 
asupra organizației. 

Unii dintre psihosociologii care analizează acest raport dintre comportament şi influență 
raportează  particularităţile comportamentale la eficiența sau ineficiența influenței prin 
comportament, stabilind unele corelaţii în raport cu funcțiile — atribuţiile rol — statusului liderului. 
Printre aceştia, Krech şi Cruthfield au stabilit o listă cu 14 funcţii ale liderului, cum ar fi: executor 
(fiind o funcție specifică liderului de sindicat în raport cu managerul), planificator, responsabil cu 
disciplina, expert, reprezentant al grupului în afară, controlorul relațiilor interne, distribuitorul 
recompenselor şi pedepselor, arbitru, exemplu, simbol al grupului, substitutul responsabilității 
individuale, ideolog, întruchipare a tatălui, persoană răzbunătoare de toate greşelile. Unele din 
aceste funcții sunt regăsite şi în cadrul leadership-ului şi a liderului politic, mai ales cea de simbol al 
grupului care implică un comportament şi o autoritate morală — deontologică exclusiv pozitive. 

Detaliind problematica liderului sub raport comportamental, Hemphill desprinde 1790 de 
trăsături de comportament ale liderului, dintre care delimitează ca a fi mai importante 150, pe care 
le clasifică în zece categorii cum ar fi: promovarea ideilor sau practicilor noi, apartenenţa la grup, 
reprezentarea grupului, integrarea membrilor, organizarea, dominaţia, emisia sau receptarea 
informațiilor, recunoaşterea meritelor şi producția. Liderului politic îi sunt mai reprezentative, 
credem noi: promovarea ideilor sau a practicilor noi, reprezentarea grupului, apartenenţa şi 
integrarea membrilor, organizarea şi, de cele mai multe ori, recunoaşterea meritelor, cum se 
încearcă prin intermediul atribuirii şi identificării performanţelor prin intermediul competenţei şi 
abilităților liderului şi nu prin recunoaşterea contribuţiei celorlalți membri. 


4.3.3. Cerinţe fundamentale ale poziţiei de lider 
Aşa după cum am arătat, nu orice individ are şansa de a deveni lider, chiar dacă asemenea 
iluzii sunt cultivate şi întreţinute de mulți indivizi. Funcţiile şi atribuţiile poziţiei de lider vizează o 
serie de cerinţe şi condiţii de ordin personal şi colectiv. Printre cele mai relevante cerinţe formulate 
în literatura de specialitate s-ar regăsi următoarele: 
1. să demonstreze competenţă în ceea ce întreprinde, fapt ce impune o pregătire adecvată 
răspunderii şi responsabilităților rezultate din rol — statusul liderului, prin această pregătire şi 


competenţă putându-se oferi ca model subalternilor şi, în acelaşi timp, dezvolta încrederea acestora 
eliminând unele suspiciuni în raport cu competența sa în ceea ce întreprinde şi faţă de care se face 
responsabil; 

2. să trateze subalternii cu demnitate şi respect, ceea ce impune ca liderul să demonstreze 
o preocupare sinceră şi atitudine pozitive bazate pe înţelegere şi toleranță față de subalternii pe care- 
i conduce. Prin asemenea atitudini favorabile, liderul îşi câştigă respect, consideraţie şi recunoaştere 
atât pentru ceea ce face cât, mai ales, pentru felul cum se raportează față de subalterni, adică pentru 
felul său de a fi. Aşa cum demonstrează experiența, cei mai mulți lideri politice pun un mai mare 
accent pe construirea unei imagini de sine, pe componenta praxiologică şi pragmatică şi nu prin 
ceea ce sunt şi prin modelul oferit subalternilor, ceea ce în ultimă instanță conduce la erodarea 
autorității şi legitimităţii,; 

3. să stabilească standarde de performanţă în cadrul organizației pe care o conduce. Este 
cerința în conformitate cu care liderul trebuie să cunoască şi să susțină standardele stabilite în 
vederea realizării eficienței grupului — organizaţiei prin ceea ce face şi în raport cu obiectivele lor, 
de unde şi cunoaşterea modalităţilor, mijloacelor şi a strategiilor optime şi adecvate realizării unor 
asemenea scopuri şi obiective. În acelaşi timp liderul trebuie să răspundă prompt şi eficient în raport 
cu ceea ce întreprinde şi cu deciziile luate, să acţioneze corect şi eficient în vederea realizării 
performanţei sale şi a celei organizaționale. Aceasta înseamnă că orice lider trebuie să fie capabil să 
concentreze eforturile subalternilor şi să realizeze o sinergie de grup, dimensiunea sinergetică şi cea 
a responsabilității în raport cu îndeplinirea obiectivelor devenind fundamentală, prin acestea 
demonstrându-şi calitatea de lider; 

4. să dezvolţi lideri, să formezi echipe de conducere şi să le utilizezi în conformitate cu 
capacitățile şi competențele acestora, a standardelor şi performanţelor organizaționale cerute. Este 
una dintre cerințele care în mediul politic este aproape ignorată, de unde şi o anumită criză de lideri, 
fiind perpetuaţi uneori în mod inconştient aceiaşi lideri, cu aceeaşi imagine nefavorabilă şi care 
atrag după sine un dezinteres şi o neimplicare politică a celor mai mulți indivizi. Aşa cum uşor se 
poate deduce, prin dezvoltarea liderilor, liderului formal îi revine sarcina să formeze noi lideri. 
Aceştia trebuie să dețină capacitatea şi abilitatea de a selecta şi forma în raport cu competenţa şi 
responsabilitatea cerute față de o asemenea calitate pe acei indivizi compatibili cu această cerință şi, 
evident, care se vor conforma ideologiei şi practicii politice desfăşurate de actualul lider şi 
organizaţia politică respectivă. De cele mai multe ori, însă, din raţiuni subiective şi dintr-o atitudine 
conservatoare, liderii politici nu îşi formează asemenea alternative şi „rezerve” în vederea reînnoiri 
liderilor şi a formării unor echipe de conducere, liderul succesor fiind recrutat din eşaloanele 
imediate şi subordonate liderului. În cazul partidelor politice, liderul succesor este în mod automat 
sau prim vicepreşedintele, sau secretarul general ori o altă persoană influentă şi, de regulă, 
conformistă liderului formal. 

Una din cauzele frecventelor tensiuni şi conflicte interne de partid este şi cea care vizează 
încălcarea cerinţei de a dezvolta lideri şi de a forma asemenea nuclee de conducere alternative. Prin 
respectarea acestei cerinţe şi a acestui principiu s-ar diminua şi anihila aceste conflicte şi, în acelaşi 
timp, s-ar conştientiza în mai mare măsură competenţa şi responsabilităţile ce revin liderului şi 
implicit a pregătirii acestora. 

Educația şi socializarea politică a liderilor devine în asemenea condiţii o cerință 
fundamentală, depăşindu-se astfel voluntarismul, subiectivismul, clentelismul politic şi chiar 
liberul arbitru, într-un cuvânt incompetenţa şi arbitrarul în promovarea liderilor şi a conducerii în 
general. 

S-a constatat că noii lideri şi cu atât mai mult cei tineri dețin o putere de influență mai mare şi 
sunt mai preferaţi decât cei învechiţi şi cu o imagine suprasaturată în raport cu cerințele şi tendințele 
de modernizare a unor asemenea activități şi a politicii în general. Modelul liderului cu experiență 
este tot mai mult substituit de modelul liderului cu competență şi vocație, ceea ce implică de la sine 
promovarea a cât mai multor lideri tineri şi a cât mai multor femei. Prin această cerință 
sintetizatoare se urmăreşte dezvoltarea spiritului şi a solidarității de grup, care este în măsură să 
motiveze subalternii în ceea ce întreprind şi, mai ales, în angajarea lor responsabilă în participarea 
la decizie. Se resimte o vădită necesitate de încredere a subalternilor în capacitatea liderului şi a 


echipei pe care o conduce — a structurii puterii organizaționale, precum şi nevoia de a participa la 
conducere a cât mai multor membri, nevoie care în ultimă instanță se obiectivează în tendința de 
accedere la putere şi în valorificarea facilităţilor pe care le incumbă statusul de lider. În conformitate 
cu această cerință, liderul şi structura puterii trebuie să valorifice capacitățile şi competențele celor 
aflați la conducere în coroborare cu asemenea capacități şi competenţe de la nivelul membrilor 
organizației. 

Prin promovarea în staful conducerii organizaţiilor politice a celor mai competenţi indivizi se 
realizează uneori o asemenea cerință. În raport cu valorificarea capacităţilor şi competenţelor 
subalternilor s-a constatat că sunt frustrați şi atunci când sarcinile ce le revin sunt prea uşoare iar 
gradul de probabilitate a îndepliniri lor este mai scăzut, şi când acestea sunt tratate cu dezinteres şi 
superficialitate. De aceea considerăm că între autoritatea epistemică şi cea deontică şi politică a 
membrilor din structura de putere trebuie să existe o relativă corespondență şi coerență sub raport 
funcțional, fapt ce impune valorificarea rațională a competenţelor şi autorității liderilor şi a 
membrilor aflaţi la conducere, deci în raport cu nivelul pregătirilor şi implicit cu cel al conştiinţei 
responsabilităților ce le revin prin implicarea în acțiunile şi deciziile politice. Pentru a fi mai 
expliciţi, (dacă mai era nevoie de acest lucru), se impune ca la nivelul nucleului şi structurii puterii 
să fie promovați indivizii care se bucură atât de autoritate profesională cât şi de una deontică, 
acestea situându-se în raporturi conjunctive şi nu disjunctive: nu vei promova un lider politic chiar 
dacă deține mai multe doctorate dar care este suspect sub raport deontologic prin ceea ce a 
întreprins şi, mai ales, prin faptele sale reprobabile sub raport moral care, aşa cum am mai arătat, 
pot induce un halou negativ asupra imaginii sale şi prin generalizare, asupra organizației politice pe 
care o reprezintă şi chiar a partidului de referință. În asemenea condiţii el devine un simbol iar prin 
fapte şi efecte un sindrom care se subînțelege că va conduce la o scădere a cotei de credibilitate şi 
implicit a legitimității şi autorităţii liderului şi a partidului în arealul politic. 

5. să fie în măsură să descentralizeze puterea. Este o cerinţă ce implică în condiţiile unei 
conduceri democratice şi a unui stil de conducere democratic existența a cât mai multe nivele 
ierarhice şi centre de putere care să permită eliminarea unor decizii unipersonale — de la centru şi să 
promoveze inițiativele participative şi responsabile şi ale liderilor din teritoriu şi a unor membrii 
situați într-o poziție mai periferică în raport cu o asemenea conducere centralizată. Descentralizare 
înseamnă în primul rând o delegare de autoritate din partea unor lideri centrali față de alți lideri şi 
membri ai organizaţiei şi, în acelaşi timp, o decizie descentralizată şi care implică responsabilități 
din partea mai multor indivizi. 

Descentralizarea nu se face în mod arbitrar şi haotic ci liderii centrali, mai ales ai partidelor 
aflate la putere, trebuie să cunoască foarte bine competența liderilor cărora le declină o asemenea 
autoritate şi responsabilitate, în aşa măsură încât prin modelul oferit de către aceştia să inducă un 
capital de imagine favorabil şi să nu altereze imaginea partidului respectiv. Liderii trebuie să 
dimensioneze descentralizarea în funcție de competența, abilitatea, pregătirea şi experiența 
subalternilor. Totodată, prin descentralizare liderii centrali trebuie să-i sensibilizeze şi să-i implice 
pe ceilalți lideri şi membri în acţiunile întreprinse care, în ultimă instanţă antrenează competenţe şi 
responsabilități. Astfel, prin descentralizare se formează capacitatea subalternilor de a rezolva unele 
probleme, de a-şi exprima unele atitudini şi de a-şi asuma răspunderea şi responsabilitatea în raport 
cu ceea ce întreprind. Nu în ultimă instanță, prin descentralizare liderii îşi declină anumite 
responsabilități în favoarea altor indivizi, ceea ce va permite punerea în valoare atât a structurii de 
putere a organizației respective cât şi a structurii locomotorii prin care sunt deschise şansele în 
accederea spre poziția de lider a oricărui individ ce deține un asemenea potențial. La fel cu cerința 
anterioară, prin descentralizare se asigură continuitatea şi competenţa conducerii şi a poziției de 
lider în condiţiile cele mai performante atât sub raportul competenţei liderului cât şi a performanței 
organizaționale; 

6. să cunoască subalternii şi să urmărească asigurarea trebuințelor acestora Prin 
această cerință se impune ca liderul să cunoască cerinţele şi personalitatea subalternilor în vederea 
îndeplinirii acestora la standarde cât mai înalte şi să manifeste preocupare sinceră pentru subalterni 
şi încredere deplină în aceştia, ceea ce va dezvolta sentimentul încrederii de sine şi, totodată, va 
realiza o angajare şi implicare mai responsabilă a subalternilor în acțiunile şi deciziile luate. Nu în 


ultimă instanță prin această cerință este stipulată şi nevoia de pregătire şi de dezvoltare a liderilor, 
asigurând competenţa şi succesiunea prin noii lideri formaţi. Problematica vizată de această cerință 
impune atât cunoaşterea trebuințelor individuale şi găsirea modalităților în vederea rezolvării lor, 
cât, mai ales, cunoaşterea obiectivelor şi scopurilor organizaționale care trebuie să devină prioritare 
în raport cu unele trebuinţe personale şi, cu atât mai mult, față de cele revendicate de lider; 

7. să informeze permanent subalternii. Este cerința în conformitate cu care dacă informezi 
subalternii devii tu însuţi transparent şi în acest mod îi vei ajuta să ia decizii şi să execute acțiuni în 
limitele standardelor urmărite şi a obiectivelor ce se cer îndeplinite, încurajându-le şi 
sensibilizându-le, totodată, inițiativa şi responsabilitatea în ceea ce întreprind. Aşa cum am mai 
arătat, comunicarea şi informaţia devin cerinţe fundamentale în mecanismul funcționării 
organizaţiilor politice, membrii organizației aşteptând să fie informaţi şi, pe cât posibil, să li se 
explice motivaţia în raport cu acțiunile şi deciziile luate de către lideri, mai ales atunci când 
contravin intereselor organizației şi induc efecte negative. O asemenea practică la nivelul 
organizaţiilor politice este încă slab resimțită, transparența lipsind aproape cu desăvârşire; 

8. să se asigure, ca lider, că sarcina şi obligația transmise sunt înţelese, urmărită şi 
îndeplinite. Conform acestei cerințe, subalternii trebuie să înțeleagă ce se aşteaptă de la ei, care este 
standardul la care trebuie realizată sarcina respectivă, în ce condiţii şi la ce grad de eficienţă, prin 
urmărirea unor asemenea atribuţii şi obligații, liderul va putea şti dacă subalternul a înţeles ce 
trebuie să facă, este conştient de responsabilitatea ce-i revine şi în ce măsură îl va face răspunzător 
pe subaltern în raport cu incompetența, dezinteresul, superficialitatea în ceea ce întreprinde. De 
aceea este necesar ca orice lider să urmărească performanţa în ceea ce se întreprinde — acționează şi 
să evalueze gradul de îndeplinire a obligaţiilor, să corecteze unele greşeli şi limite în raport cu 
performanţa şi standardele cerute, să evalueze cauzele care conduc spre asemenea limite şi, evident, 
să ia măsurile adecvate în vederea anihilării unor asemenea limite şi în a sensibiliza 
responsabilitatea în raport cu îndeplinirea atribuțiilor individuale şi de grup. Lipsa cunoaşterii 
conţinutului sarcinilor şi atribuţiilor şi, mai ales, a modalităților eficiente în vederea realizării 
acestora la cele mai înalte standarde conduc la o scădere a performanțelor, a autorității şi 
legitimităţii liderului; 

9. să asigure îndrumarea şi motivarea subalternilor. Este cerința în conformitate cu care 
liderul şi leadership-ul, în primul rând, îşi onorează atribuţiile fundamentale ce-i revin şi care constă 
în orientarea, îndrumarea, dinamizarea şi implicit motivarea subalternilor în acţiunile întreprinse de 
către organizaţie, îndrumate şi coordonate de către lider. S-a constatat că cei mai mulţi indivizi — şi 
aceasta este o trăsătură specifică la români, fiind adepţii paternalismului — preferă mai mult să fie 
îndrumați, orientaţi şi chiar controlaţi de către cineva decât să-şi asume responsabilitatea şi implicit 
un anume risc în ceea ce întreprind şi uneori chiar asupra a ceea ce îşi proiectează în plan imaginar. 
În acest mod ei îşi declină responsabilitatea şi chiar competenţa în raport cu liderul, bazându-se pe 
el, fiind predispuşi mai mult spre execuţie decât spre conducere. Asemenea atitudini şi mentalități 
sunt reversul unor practici şi stereotipii mentale preluate din regimul trecut când individul îşi 
declina în mod obligatoriu orice iniţiativă şi responsabilitate faţă de cineva superior, în esenţă față 
de puterea reprezentată de partid şi de stat, fiindu-i limitate atât iniţiativele cât şi responsabilitatea. 

Pe lângă o asemenea abilitate de a orienta şi îndruma subalternii spre diverse acțiuni, liderul 
trebuie să fie competent, să sensibilizeze şi să mobilizeze indivizii spre participare şi mai ales spre 
inițiative participative, într-un cuvânt să-i motiveze. S-a constatat şi din acest punct de vedere că 
atunci când le este recunoscută competența subalternilor în îndeplinirea unor misiuni şi atribuţii, 
aceştia sunt mai motivaţi în a se implica în ceea ce li se cere decât atunci când nu sunt sensibilizaţi 
ŞI, evident, nu le este pusă în valoare asemenea competență. Este un mecanism psihologic de ordin 
motivațional care se explică prin punerea în valoare şi recunoaşterea personalității individului, el 
devenind un centru de interes în imaginea sa şi nu doar o simplă entitate neglijată şi neglijabilă de 
care beneficiază unii indivizi prin scopurile şi interesele urmărite. Există mai multe modalități prin 
care se poate asigura motivaţia, mai relevante fiind: atitudinea pozitivă şi interesul manifestat față 
de subalterni şi, mai ales, față de îndeplinirea unor trebuințe personale; prin recompensarea 
succesului şi performanţelor obţinute de către indivizi şi nu prin indiferența față de asemenea 
realizări; printr-un climat psihosocial favorabil şi printr-o coeziune ridicată; prin existența unor 


structuri şi facilități care să permită ascensiunea membrilor înspre pozițiile centrale şi implicit spre 
cea de lider sau în stafful puterii. O condiție minimală şi, totodată, cerință prin care este mai 
probabilă asigurarea motivaţiei este cea care vizează atitudinea nepărtinitoare şi principială a 
liderului față de toți membrii organizației în afara subiectivismului şi favoritismului clientelar care, 
de cele mai multe ori, sunt promovate în cadrul organizaţiilor politice şi care conduc la neangajare, 
inerție şi implicit la scăderea răspunderii şi responsabilități membrilor organizaţiei respective. 

O cerință esențială la nivelul competenţei şi autorității epistemice şi politice a liderului, acea 
a pregătirii sale politice este şi cea care vizează pregătirea psihologică şi psihosociologică care-i 
pune în valoare, în mai mare măsură, calitățile şi abilitățile sale de lider. Se constată din acest punct 
de vedere că cei mai mulți lideri se impun şi nu sunt recunoscuţi de către subalterni tocmai datorită 
acestor inabilităţi de ordin psihologic şi psihosociologic şi, nu în ultimă instanță, sociologic. Aceasta 
face ca în activitatea premergătoare alegerilor şi în campania electorală desfăşurată mulţi lideri 
politici să recurgă la anumiţi experți în comunicare şi imagine, ceea ce în mod direct implică un 
anumit risc în promovarea unei imagini dezirabile şi reale a acestora. Orice lider politic trebuie să 
dețină un anumit „simț” psihologic şi psihosociologic şi să fie în măsură să recepteze mesajele şi 
informaţiile primite, să le prelucreze şi să le valorifice în favoarea sa. De aceea trebuie să devină 
mai circumspecți şi, uneori, mai prudenți faţă de unele „rețete? standardizate oferite de către 
experții marketingului politic şi electoral, mai ales în ceea ce priveşte formarea imaginii sale şi 
mijloacele prin care realizează comunicarea, cum ar fi: apariția şi mediatizarea sa prin diverse 
mijloace mass-media, conţinutul mesajului electoral şi, nu în ultimă instanță, unele artificii şi 
modalități paracomunicaţionale — paraverbale, asupra cărora vom reveni când vom analiza raportul 
dintre putere şi comunicare. Experiența a demonstrat că incompetența unor lideri sub raport 
psihologic şi psihosociologic a condus la unele eşecuri electorale, imaginea lor fiind mai mult 
„vândută” decât „cumpărată” în raport cu electoratul care, evident, a sancţionat asemenea 
inadvertenţe dintre cererea şi oferta de pe piața politică. 


4.3.4. Trăsături şi principii ale liderului politic 


4.3.4.1. Trăsăturile liderului politic 
Cerinţele fundamentale prin care este consolidat statutul de lider implică, pe lângă asemenea 
cerințe itiologice, şi unele trăsături de personalitate şi, totodată, unele principii care să confirme 
calitatea şi competenţa liderului. Din perspectiva relaţiilor interpersonale şi a trăsăturilor de 
personalitate şi implicit a unor comportamente manifeste ale liderului se pot desprinde următoarele 
raporturi corespondențe, cum ar fi cele din tabelul de mai jos. 


NNr. | Trăsătura de personalitate Caracteristica relaţiei 
crt. 
EI Dorinţa de realizare pozitivă 

2 | Adaptabilitatea pozitivă 

3 Atenţia pozitivă 

4 Ascendenţa pozitivă 

5 | Atractivitatea neclară — nespecifică 

6 | Dominanta negativă 

7 | Balanța emoțională neclară — nespecifică 

8 | Energia pozitivă 
| Extrovertirea neclară — nespecifică 
| Naturaleţea neclară — nespecifică 
| Responsabilitatea pozitivă 

13 Sociabilitatea pozitivă 


Se poate observa din tabel că variabila analizată, exprimată prin anumite caracteristici ale 
personalităţii liderului şi tipul relaţiilor promovate, şi obiectivate printr-un anumit comportament 


este preponderent pozitiv. Anumite ambiguităţi coroborate cu lipsa de specificitate sub raportul 
relațiilor promovate ca relaţii negative pot să apară în condiţiile în care caracteristicile personalității 
liderului vizează dominanța, balanța emoţională, extravertirea, naturaleţea şi chiar atractivitatea (în 
sensul unor atitudini discriminatorii, selecționând şi atrăgând de partea liderului numai anumite 
persoane, celelalte fiind fie respinse fie în raport de indiferenţă). 

Există şi alte trăsături ale personalităţii liderului care conduc spre o situaţie favorabilă şi 
implicit spre relaţii interpersonale pozitive. Unii cercetători, cum ar fi I.W. Halpin şi B.J. Winer 
evidențiază ca principale trăsături pozitive ale liderului: consideraţia pentru subalterni; inițiativa de 
structurare (prin care este menținut nivelul de performanță al organizaţiei şi care asigură, totodată, 
rolul şi poziţia liderului în cadrul grupului); sensibilitatea (liderul este dispus să accepte schimbări 
în maniera de lucru şi stilul de conducere, asumându-și uneori responsabilitatea în raport cu ceea ce 
decide şi întreprinde). 

Alte trăsături care conduc spre o situație favorabilă şi implicit spre relaţii interpersonale pozitive ar 
fi: 

- integritatea - (încrederea în lider, vizând mai mult integritatea şi autoritatea deontică şi care 
presupune, totodată, un set de valori organizaționale şi aderarea la aceste valori, preponderent 
morale: onestitate, corectitudine, moralitate, fără de care integritat; 

- încrederea nu pot exista şi nici chiar autoritatea deontică); 

- loialitatea - sinceritatea este o trăsătură tridimensională sub raportul distributivităţii sale — 
raportării care include loialitatea față de superiori, față de sine şi față de subalterni. Liderul 
trebuie să dovedească ei înşişi, în primul rând, loialitatea (deci să dețină loialitatea de sine înainte de 
a se aştepta ca membrii grupului — organizaţiei să fie loiali cu ei). Loialitatea rezultă dintr-un stil de 
conducere persuasiv şi exclusiv autoritar. Se subînțelege că este preferabilă din partea şi de către 
membrii grupului loialitatea dinspre vârful piramidei spre nivelele ierarhice inferioare, lucru care se 
găseşte foarte rar în organizațiile politice, preponderentă fiind loialitatea cerută faţă de subalterni şi 
cea în raport cu superiorii, de multe ori fiind disimulată din partea liderului. 

- angajarea - este calitatea liderului prin care se manifestă devotamentul complet față de 
îndatoriri şi atribuţii şi prin care de cele mai multe ori liderul îşi câştigă autoritatea deontică, 
consolidându-şi legitimitatea şi puterea legitimată. O asemenea calitate implică pe lângă autoritate 
deontică şi autoritate epistemică, adică profesionalism în ceea ce întreprinde liderul; 

- energia - se exprimă prin entuziasmul — elanul şi efortul de asumare a iniţiativei. În mediul 
politic cei mai mulţi lideri îşi câştigă o asemenea poziție printr-o astfel de trăsătură, fiind foarte 
energici mai ales în raport cu scopul şi interesele urmărite, în acest sens energia fiind aproape 
nelimitată. Se subînțelege că asemenea trăsătură este necesară, preferată şi acceptată, mai ales în 
condițiile loialității şi integrității, dar insuficientă când se face abstracție de aceste două trăsături, 
când consumul de energie este ineficient pentru grup — organizație; 

- hotărârea - este trăsătura ce se exprimă prin dorința de acțiune a liderului. Un lider trebuie 
să deţină încrederea de sine pentru a fi hotărât şi pentru a lua decizii oportune. În acelaşi timp el 
trebuie să comunice decizia luată şi evident să-şi asume responsabilitatea în raport cu efectele 
induse de această decizie. 

- altruismul — este o calitate ce implică sacrificarea intereselor şi ambițiilor personale în 
favoarea intereselor colective şi performanței grupului — organizației. Altruismul presupune 
implicarea liderului în rezolvarea şi realizarea sarcinilor şi performanțelor organizaționale, nu în 
ultimă instanță a aşa-numitei sănătăți organizaționale, ceea ce presupune în mod implicit o situație 
favorabilă şi relaţii interpersonale pozitive în raport cu această trăsătură caracterială a liderului. 
Totodată altruismul implică curajul şi tăria în a înfrunta şi depăşi unele greutăți cu care se confruntă 
organizația, ceea ce impune de la sine alte calități moral-volitive, cum ar fi perseverența, 
tenacitatea, consecvenţa şi puterea de voinţă; 

- încrederea liderului în subordonați — este acea trăsătură care conduce spre relaţii 
interpersonale bazate pe încredere reciprocă, întrucât încrederea liderului în subalternii săi implică 
în mod direct încrederea acestora în autoritatea şi personalitatea sa. Cu alte cuvinte, încrederea se 
câştigă prin încredere, iar în mod logic neîncrederea generează în mod inevitabil neîncredere. Acest 
raport cade sub incidența principiului acţiunii şi reacţiunii. Efectele încrederii în cadrul 


organizației sunt multiple, capitalul de credibilitate conducând spre inițiativă, independenţă, 
angajare şi convingere. 

Succesul în activitatea liderului şi a performanţei leadership-ului, în general, sunt obținute de 
acei lideri care se sprijină mai mult pe subalterni, pe experiența şi participarea acestora, pe 
capacitatea, competenţa şi inițiativa membrilor organizaţiei. Totodată, liderilor de succes le este 
recunoscut succesul care asigură în mod continuu nevoile membrilor organizațiilor lor, aşa-numitele 
cerinţe personale — secundare, şi nu numai atunci când sunt realizate obiectivele — sarcinile, în afara 
trebuințelor individuale. În acelaşi timp liderul de succes trebuie să conştientizeze în rândul 
membrilor că rolul său este determinant în cadrul organizaţiei, că el este inima organizaţiei şi 
centrul de putere şi că fără sprijinul şi competenţa sa organizația va eşua, situaţie foarte frecventă în 
cadrul organizațiilor politice unde debarcarea unui lider conduce spre erodarea imaginii organizației 
politice respective până la lipsa identităţii şi chiar existenţei sale. 

Aşa cum am putut observa, problematica liderului şi a leadership-ului din perspectiva analizei 
şi interpretării psihosociale şi organizaționale, este foarte complexă. Psihologii sociali şi implicit 
liderii au depus eforturi constante şi îndelungi pentru a găsi răspunsul întrebărilor ce vizează 
calitățile şi trăsăturile de personalitate pe care trebuie să le posede un lider eficient. Printre aceste 
interogaţii, mai relevante ar fi: trebuie să fie cel mai voluntar ? trebuie să fie cel mai îndrăzneț ? 
trebuie să fie cel mai inteligent ? trebuie să fie cel mai simpatic ? (cf. Vladimir Levi, „Noi şi Eu”). 

Chiar dacă aceste ipoteze par simpliste, ele sunt relevante şi conduc la unele interpretări şi 
evaluări calitative şi contradictorii. După datele furnizate de psihosociologii americani, o inteligență 
prea dezvoltată, cum este recomandată de către cei mai mulți specialişti, este contraindicată în 
conducerea afacerilor şi, am spune noi, chiar în politică. Există, spre exemplu, situații când s-au 
dovedit a fi relative până şi însuşiri atât de importante cum sunt spiritul de inițiativă şi aspiraţia de a 
conduce, când tocmai lipsa de spirit de inițiativă şi de originalitate fac dintr-un individ conducătorul 
altor indivizi, influențând mersul evenimentelor, adică dinamica grupului. Şi aceasta tocmai prin 
demonstrarea necesităţii şi rolului liderului în evenimentele grupului — a incertitudinii şi riscului în 
raport cu un alt lider presupus a fi mai inteligent şi, poate, chiar mai abil în arta conducerii. Este 
demonstrat în acest sens şi în politică şi chiar şi în alte activități că creierul organizației nu este 
deținut şi nici nu aparţine liderului formal ci de către alte persoane care, aşa cum se ştie, acționează 
din umbră şi care de cele mai multe ori rămâne un „mare anonim”. Exemple sunt multiple în cadrul 
organizaţiilor politice, politica fiind terenul care cultivă şi întreține asemenea aspecte mai puţin 
transparente „profanilor” în materie. 

Acelaşi specialişti americani sunt de părere că tipul liderului modern este acel individ care se 
„orientează după ceilalți” devenind, metaforic vorbind, o roză a vânturilor într-o situaţie dată, un 
„detector de expectative” şi evident de expectații — aşteptări care, cu cât devine mai demagog şi 
populist liderul, cu atât mai mult are şanse de a deveni lider în ierarhia politică cea mai înaltă. 
Alegerile electorale de la noi au demonstrat că raționalitatea politică şi chiar onestitatea liderilor — 
integritatea acestora nu sunt calități suficiente pentru a dobândi un asemenea status, ele fiind 
necesare dar nu şi suficiente. Este relevantă din acest punct de vedere preluarea puterii în anul 1996 
de către gruparea C.D.R. în raport cu cea care a fost mai raţională în promisiuni dar care a stârnit un 
val de nemulțumiri prin politica desfăşurată. 

Individul cu cele mai multe şanse de a deveni lider este, evident, cel capabil să ia în 
considerație cât mai complet şi cât mai în profunzime diferitele interese şi expectanţe ale membrilor 
organizației şi, implicit, ale societăţii. Deci, cel care ştie şi este, totodată, în măsură să prevadă 
posibilitățile de realizare a acestor aşteptări şi implicit a promisiunilor făcute. Aşa cum am anticipat 
realismul excesiv şi raționalitatea politică nu sunt suficiente, printr-un anumit mecanism psihologic, 
greu de explicat, oamenii preferând mai mult liderii care le inspiră încredere, uneori chiar prin 
demagogie şi populism. Asemenea lideri sunt percepuți şi identificaţi cu cetăţenii şi, totodată, 
apreciați pentru efortul manifestat în rezolvarea problemelor cu care se confruntă aceştia. De aici 
concluzia care se desprinde că în raport cu raționalitatea, realismul, inteligența, mai preferabile sunt 
calitățile care vizează componenta moral-volitivă şi implicit spiritul întreprinzător, acea calitate prin 
care se exprimă curajul şi îndrăzneala. În nici într-un caz nu sunt preferaţi marelui public liderii 
„savanţi”, atotştiutori, capabili să dea răspunsuri inteligente la orice probleme, ci mai degrabă acei 


lideri relativ modeşti sub raport rațional şi al inteligenţei, dar care în percepția şi opinia publică sunt 
mai apreciați pentru efortul şi angajarea lor în rezolvarea problemelor cu care se confruntă marea 
masă a cetățenilor. Din acest punct de vedere arta demagogiei şi a populismului devin instrumente 
în arsenalul strategiei şi al tacticii politice al celor mai mulți lideri, politica însăşi devenind un 
domeniu fertil promisiunilor realizabile şi, în ultimă instanță al minciunii şi demagogiei. 

Alte studii de psihologie socială recunosc şi alte atribuții şi calități ale liderului. Studii 
profunde asupra liderului politic (cel puţin până în prezent la noi), cel puţin până în prezent nu sunt 
realizate, evaluările asupra unor calități şi trăsături de personalitate ce pot configura un asemenea 
profil sunt mai mult de ordin empiric, ca efect al unor rezultate şi performanţe şi nu dintr-o 
perspectivă ştiinţifică riguroasă. De aceea aceste calități au mai mult o emergență contigentă şi în 
virtutea liberului arbitru (aproape oricine care a încălcat un anumit statut moral şi deontologic a 
putut deveni lider) decât ca urmare a unei profesionalizări şi a unei pregătiri de specialitate. Se 
vizează mai mult în selectarea şi recunoaşterea liderului pe efectele induse în plan comportamental, 
adică pe ceea ce face (bine sau rău, şi de cele mai multe ori iresponsabil) şi în mai mică măsură pe 
ceea ce ştie şi pe ceea ce este. De cele mai multe ori este ignorată latura epistemică şi deontică a 
autorității, primând mai mult sub raportul imaginii şi al autorității liderului spiritul contestatar 
nonconformist şi unele atitudini dizidente bine regizate şi instrumentate de către lideri şi susținătorii 
acestora. Facilitarea accesului spre poziţia de lider politic are mai multe efecte şi influenţe negative 
decât pozitive, ceea ce impune de la sine o evaluare mai riguroasă a competențelor profesionale şi a 
aptitudinilor politice care i-ar legitima liderului accesul spre asemenea poziție şi nu în ultimă 
instanță s-ar recomanda o diagnoză psihomorală şi chiar psihiatrică întrucât unele manifestări 
comportamentale pun sub semnul întrebării integritatea morală şi chiar pe cea psihiatrică a unora 
dintre aceştia. 

Nu ne propunem să elaborăm un asemenea tablou sinoptic psihocomportamental al liderului 
politic aici şi acum. Subliniem doar faptul că trecutul, cu unele merite incontestabile, nu este un 
argument suficient şi plauzibil în promovarea şi recunoaşterea liderilor doar prin atitudinile lor 
dizidente şi contestatare. Nici privarea de libertate şi nici chiar revoluția (certificatul de 
revoluţionar) nu sunt suficiente în atestarea calităților adevăratului lider politic. Pe lângă 
competenţa teoretică — ideologică, atitudinile nonconformiste şi practicile dizidente, liderul trebuie 
să deţină calități de ordin managerial, moral, psihologice şi, mai ales, psihosociologice. Asemenea 
deziderate şi cerinţe sunt greu regăsite şi întrunite la nivelul liderilor politici contemporani. Cei care 
s-au centrat pe trecut nu dispun de competență managerială ci de cea de ordin psihologic şi 
psihosociologic, iar cei care dispun de asemenea abilităţi sunt contestaţi prin trecutul încărcat şi 
ambiguu sub raportul integrității morale şi a conformismului excesiv uneori în raport cu fosta putere 
şi fostul regim comunist. Această incompatibilitate şi, uneori, imposibilitate de selecţie şi 
promovare a liderilor a facilitat promovarea imposturii şi a incompetenţei, percepute ca vicii de 
fond ale celor mai mulți lideri politici, fapt ce a condus la amatorism şi diletantism politic cu 
performanţe politice sub nivelul aşteptărilor, ceea ce evident le-a alterat imaginea, autoritatea, 
legitimitatea şi implicit puterea. Au apărut aşa-numiţii lideri situaţionali care s-au impus prin şantaj 
şi diversiune politică şi nici pe departe prin recunoaştere şi competenţă. Sunt, desigur, şi excepții, 
dar acestea nu schimbă nici regula şi cu atât mai puţin haloul negativ indus de asemenea lideri şi de 
politică în general. S-a recurs mai mult la aşa-numitul lider înnăscut şi în mai mică măsură la liderul 
devenit (profesionalizat, însăşi politica fiind o profesie), experienţa istorică demonstrând mai mult 
efecte negative decât pozitive în raport cu prima categorie a liderilor. Dacă trecem din planul şi 
arealul politicii româneşti, este suficient să-l amintim doar pe Hitler, care propovăduia această teză a 
liderului înnăscut, pentru a ne putea da seama de efectele induse de un asemenea lider şi am spune 
categorie de lideri, care de cele mai multe ori au apărut pe fondul unor maladii psihologice cum ar fi 
megalomania şi, în cazuri mult mai grave, paranoia şi schizofrenia. Ca urmare, liderul trebuie 
selecționat, orientat, pregătit şi recunoscut prin întreaga personalitate şi nu exclusiv prin 
componenta atitudinală şi chiar caracterială şi, cu atât mai puțin, prin verbalism excesiv, 
comportament disimulat. Liderul este individul, ar trebui să fie, cu potențialul de influență şi 
autoritate cel mai ridicat din cadrul organizației şi implicit cu gradul de preferință şi dezirabilitate 
cel mai înalt. Ar trebui să fie persoana centrală şi preferată spre care tind şi se identifică sau se 


asociază în activitățile grupului cei mai mulți indivizi. Este individul căruia-i revine sarcina de a 
conduce grupul — organizația spre performanţă, integrare şi stabilitate. Este cel care-şi exercită 
influenţa nu prin constrângere şi control excesiv şi nici prin manipulări şi îndoctrinări ci, în primul 
rând, prin demonstrarea autorităţii, persuasiune şi recunoaşterea puterii şi autorităţii. 


4.3.4.2. Principiile liderului politic 

Pentru ca un lider şi activitatea de leadership să devină eficiente şi performante, literatura de 
specialitate, (cu precădere cea anglo-saxonă) a delimitat şi impus, totodată, unele principii şi cerinţe 
ale poziţiei de lider şi activităţii de leadership în virtutea cărora să se desfăşoare asemenea activități 
şi care, totodată, să-i consolideze puterea liderului şi poziţia acestuia în cadrul grupului sau 
organizaţiei. Aceste principii şi cerinţe sunt de fapt nişte reguli — norme sau reflexii rezultate din 
experiența unor organizații şi a activităţii unor lideri care au condus şi conduc spre unele 
performanţe, atunci când au fost respectate. Preluate fiind din literatura de specialitate anglo-saxonă 
şi cu referință directă asupra leadership-ului din mediul militar, le vom adapta mediului politic, între 
liderul militar şi liderul politic şi, mai ales, leadership-ul diferențele nefiind semnificative, ambele 
fiind structuri ce impun respectarea riguroasă a acestor principii şi cerințe. Acestea ar viza printre 
altele: 

1. să-şi cunoască sarcinile funcţionale şi să deţină o viziune largă asupra misiunii — 
obiectivelor; să fii capabil să convingi subalternii asupra necesităţii realizării — îndeplinirii 
standardelor de performanţă ale organizaţiei pe care o conduci. Este principiul care în literatura de 
specialitate este desemnat prin cunoaşterea standardelor şi implică capacităţi, abilităţi şi competenţe 
în conducerea organizației pe care o reprezinți, un lider trebuind să demonstreze în permanență 
cunoaşterea detaliată a funcţiilor şi responsabilităţilor sale şi, în plus, să deţină capacitatea de a 
antrena subalternii în rezolvarea sarcinilor organizaționale, să-i supravegheze şi să le evalueze în 
mod corect şi obiectiv contribuţiile şi activitățile acestora; 

2. să se cunoască pe sine însuși. Este principiul socratic ce impune, pe lângă cunoaşterea 
celorlalți, cunoaşterea de sine şi formarea unei imagini corecte asupra personalităţii sale în afara 
unor tendinţe de subliminale a acestor calităţi. Înseamnă cunoaşterea propriilor puteri şi slăbiciuni, a 
capacităților şi limitelor, a trăsăturilor de personalitate care să poată contura un profil real şi nu unul 
dezirabil, cum se întâmplă de cele mai multe ori în mediul politic. De această problematică ne vom 
ocupa în mod detaliat în secvenţa care vizează perspectiva imagologică în raport cu puterea, aşa că 
nu vom insista asupra ei. Anticipăm doar că în imaginea de sine sunt întruchipate cel puţin trei 
componente, am putea spune trei indivizi cu trei personalități: cel care eşti, cel care crezi că eşti şi 
cel care alții cred că eşti. Important este să realizezi în imaginea şi conştiinţa de sine prin 
capacitatea de cunoaştere o corespondenţă — o legătură strânsă şi chiar o identitate între aceste 
ipostaze perceptive şi evaluative. Din păcate în mediul politic şi la nivelul liderilor politici 
predomină ipostaza intermediară şi, uneori, cea care vizează percepția altora asupra imaginii de sine 
(prin adulare, recunoaştere necondiționată a autorităţii şi puterii etc.) şi în mai mică măsură 
cunoaşterea propriu-zisă a sinelui şi a acceptării a ceea ce este. Aceasta şi explică tendința de 
transfigurare a Eu-lui în supraeu, ulterior devenit dintr-un Eu individual şi rațional un Eu social şi 
ideal, sindrom simptomatic celor mai mulți lideri politici. Acest principiu al cunoaşterii de sine mai 
presupune pe lângă faptul că trebuie să înţelegi cine eşti şi să ştii care sunt preferinţele, punctele tari 
şi vulnerabilitățile, în funcție de acestea să adopţi un anumit comportament adecvat însuşirilor şi 
trăsăturilor de personalitate. Totodată, cunoscându-te pe tine însuți poţi să-ți pui în valoare 
potenţialul psihofizic şi să depui eforturile necesare în a-ţi depăşi anumite limite şi vulnerabilități. 
În acelaşi timp autocunoaşterea deschide calea autoperfecționării, ceea ce în ultimă instanță 
conduce la o consolidare a autorităţii şi legitimităţii puterii şi a poziției de lider prin efectele 
pozitive induse ca urmare a acestei pregătiri şi autocunoaşteri. 

3. să fie exemplu şi model psihocomportamental. Teoriile care susțin importanţa 
exemplului şi rolului de model al liderului în raport cu subalternii exacerbează acest rol, mai ales că 
nu de puţine ori modelul oferit de către cei mai mulți lideri este departe de a fi şi acceptat, chiar 
dacă în mod disimulativ aceştia „afişează” un model pozitiv. Prin anumite mecanisme psihologice şi 
psihosociale chiar şi un asemenea exemplu şi model fals afişat are o anumită priză în rândul 


subalternilor, aceasta fie prin mecanismul identificării şi asocierii, fie prin cel al imitației şi, evident, 
prin cel al influenței. Membrii organizației şi cetățenii în general doresc în mai mare măsură să 
observe comportamentul liderului decât ceea ce spune liderul, cu alte cuvinte, sunt mai relevante 
faptele şi nu vorbele. În situaţia în care un lider este apreciat prin fapte şi nu prin vorbe, el va deveni 
cu siguranță un model urmat de către cei mai mulţi şi, uneori, chiar un idol incontestabil. De aceea 
în orice activitate publică imaginea de sine şi/sau imaginea celorlalți despre tine, precum şi modelul 
oferit printr-o asemenea imagine sunt foarte importante, uneori chiar determinante. Nimeni nu 
evaluează sau apreciază coeficientul de inteligență şi raționalitatea liderului, ci în mai mare măsură 
trăsăturile de caracter, dimensiunea morală, şi mai ales corespondenţa dintre vorbă şi faptă. 
Totodată, poți să-ți impui respectul şi autoritatea în calitate de lider atunci când respecţi şi recunoşti 
competențele şi calitățile membrilor tăi. Este modelul preferat şi stă la baza stilului de conducere 
democratic şi nu a celor autoritare şi a personalității autocratice a liderilor. Unele vicii şi 
predispoziţii ale liderilor cum ar fi: carierismul, corupția, clientelismul politic şi nepotismul, să 
enumerăm numai câteva, vor infirma autoritatea şi legitimitatea puterii prin exemplul şi modelul 
oferit, asemenea lideri fiind tot mai contestaţi şi respinşi de către subalterni. Aceasta nu înseamnă că 
liderii politici să nu se confrunte cu unele probleme “lumeşti”, să devină “sfânt”, ci ei trebuie să 
păstreze anumite limite până la care modelele oferite devin dezirabile. Inocenţa, indusă de cele mai 
multe ori pe cale disimulativă, poate ridica uneori semne de întrebare asupra personalității liderului 
şi, mai ales, asupra riscului asumat. Practica politică de la noi demonstrează că sunt mai receptivi 
sub raportul modelului oferit liderii mai implicaţi în viața socială şi chiar cu o personalitate mai 
controversată, decât cei ce induc spre un model ce tinde cu perfecțiunea, întrucât prin intermediul 
mecanismului identificării şi cel al asocierii, cei mai mulți indivizi se regăsesc în modelul oferit de 
asemenea lideri, cu o imagine mai eterogenă şi mai controversată. Forţând puţin lucrurile, am putea 
spune că sunt mai preferaţi liderii identificaţi cu unele practici “diabolice” şi nu cei care se menţin 
în limitele unei false “sacralităţi”. Cu alte cuvinte, nu trebuie să te consideri şi să fii considerat un 
sfânt, dar trebuie să recunoşti importanţa exemplului personal în influenţele exercitate asupra 
subalternilor prin modelul oferit. Prin acest principiu se impune ca, în calitate de lider să stabileşti 
standardele cele mai înalte sub raport psihocomportamental şi, totodată, să fii dispus să faci tu însuți 
ceea ce ceri subalternilor tăi, ceea ce impune liderului o capacitate empatică deosebită. Nu poți să le 
ceri subalternilor angajare, inițiativă, integritate morală şi competenţă dacă tu însuţi, în calitate de 
lider, nu demonstrezi asemenea capacităţi şi calităţi prin modelul pe care-l oferi. În ultimă instanță, 
acest principiu poate fi considerat ca o cerinţă legică în cadrul grupului şi organizației, întrucât prin 
structurarea acestora şi evidențierea liderului, subalternii pretind ca orice lider să devină un model 
comportamental şi moral. 

Cu alte cuvinte modelul liderului este un principiu şi totodată un mecanism de funcționare al 
oricărui grup şi organizaţie. În plan politic şi în structurile politice, o asemenea cerință se impune de 
la sine întrucât liderul se impune şi este recunoscut tocmai printr-un asemenea model şi imagine 
care o oferă subalternilor prin ceea ce este şi, mai ales, prin ceea ce face. Asemenea acțiuni 
întreprinse se pot constitui într-un substrat motivaţional, prin ceea ce întreprinde liderul, realizând 
să mobilizeze şi să angajeze în mod responsabil şi pe ceilalți subalterni, aceasta presupunând 
fermitate, consecvență, asumarea riscului în condiţiile unor acțiuni şi, nu în ultimă instanță, 
convingere în ceea ce afirmi şi, mai ales, ceea ce faci. 

4. grija pentru subalterni este un principiu similar calităţii ce vizează altruismul, 
încrederea, angajarea şi chiar energia, întrucât asemenea preocupări descentralizează interesele 
pentru propria persoană, manifestând interese față de subalterni, atitudini pozitive şi consideraţie 
față de aceştia şi, mai ales, respectarea drepturilor ce le revin acestora în raport cu activităţile 
desfăşurate. Acest principiu impune un grad mai ridicat de sensibilitate şi receptivitate a liderului 
față de nevoile umane, promovând un stil de conducere orientat mai mult spre oameni şi relații şi în 
mai mică măsură centrat pe sarcini şi obiective. Este principiul ce caracterizează liderul şi stilul de 
leadership şi nu pe cel de management şi, cu atât mai puţin, stilul autoritar şi liderul autocratic. Prin 
grija față de oameni, liderul îşi câştigă în mai mare măsură încrederea, respectul şi loialitatea decât 
prin alte calităţi şi funcţii ce se desprind din poziţia de lider. În mediile politice, asemenea principiu 
este în mai mică măsură resimțit, convergenţa intereselor liderilor fiind de natură personală sau de 


microgrup, de cele mai multe ori subalternii devenind o masă de manevră şi susţinere a poziției şi 
autorităţii liderului. O asemenea grijă este mai mult recunoscută decât promovată în activitatea 
desfăşurată de către lider şi putere. 

5. comunicarea este un principiu şi, totodată, o cerință foarte importante în activitatea 
liderului şi, implicit, a leadership-ului, întrucât prin intermediul comunicării se realizează coeziunea 
şi legătura dintre lider şi membrii organizaţiei, ceea ce în mod direct conduce la realizarea scopului 
şi obiectivelor organizaționale. Se impune, din acest punct de vedere, o comunicare bilaterală, ceea 
ce presupune şi informarea liderului dar şi informarea membrilor grupului — organizaţiei. Un lider 
bine informat este în măsură să evalueze în mod realist activitatea şi performanţa organizațională şi, 
ca atare, să ia cele mai oportune şi eficiente decizii. De asemenea, în condiţiile în care membrii 
organizației sunt informaţi, în asemenea situații este diminuată suspiciunea, neîncrederea crescând 
în mod evident încrederea şi implicit autoritatea liderului. 

6. educaţia şi instruirea este principiul în conformitate cu care performanța organizației şi 
a liderului presupune în mod necondiționat competență şi profesionalism, care nu se pot obține 
decât printr-o instruire şi educaţie permanente. Trebuie educați atât membrii organizației cât, mai 
ales, liderii. De cele mai multe ori însă acest principiu este ignorat de către unii lideri prin 
neprofesionalismul lor, fiindu-le limitată şi cultura politică, ceea ce impune să se recurgă la strategii 
şi tactici organizaționale coercitive şi nu la cele care conving prin exemplu şi efectele induse de 
competenţa şi profesionalismul lor. 

Educaţia nu vizează nici pe departe numai domeniul politic şi cultura politică ci presupune, în 
primul rând, educație civică şi morală, de cultură generală şi în spiritul unor trăsături caracteriale 
pozitive, care lipsesc uneori în cadrul organizațiilor politice şi la nivelul unor lideri politici. Ne 
referim mai ales la educația în spiritul toleranţei, fair-play-ului, bunăvoinţei, a atitudinilor pozitive 
față de subalterni şi, nu în ultimă instanță, a bunului simţ, valori care din păcate sunt substituite de 
unii cu intoleranța, neacceptarea şi lipsa bunului simţ, primele fiind foarte importante iar celelalte 
foarte nocive. Prin educație, liderul poate deveni un model şi, tot prin educaţie, acesta îşi câştigă şi 
impune în mod pozitiv autoritatea şi influenţa. 

Nu vom detalia importanța acestui principiu decât în limitele necesității şi rezonabilităţii sale. 
Este greu însă de înțeles cum unii indivizi, care nu au avut nimic comun cu activitatea şi mediul 
politic, pot să devină peste noapte lideri politici şi chiar cu pretenţii de a fi lideri, fără o pregătire în 
acest domeniu atât de complex cum este politicul şi activitatea politică. Aceasta conduce în mod 
logic la concluzia că nivelul culturii politice şi al exigenţei manifestate de către subalterni şi implicit 
de către cetăţeni, faţă de asemenea lideri sunt foarte scăzute, fapt ce a permis recunoaşterea 
“calităților” unor lideri şi a competențelor acestora în afara unor exigenţe sporite şi chiar a unor 
atitudini responsabile a celor care i-au promovat şi îi susțin. Există din acest punct de vedere în 
percepţia şi reprezentarea colective o asociere între lideri şi societate, în conformitate cu care, aşa 
cum este societatea, sunt şi conducătorii, aşa cum sunt partidele sunt şi liderii acestora. Este 
incompatibil ca un popor cu propensiune spre viața politică şi cu o cultură politică scăzută să 
promoveze lideri politici competenţi şi compatibili cu asemenea orizonturi politice scăzute din 
partea membrilor societății. Mai mult ca oriunde, în politică este validată această asociere şi 
corelare dintre lider şi organizație, şi aceasta pe fondul unor educaţii şi culturi politice scăzute. 

7. motivarea este un principiu şi o cerință care validează autoritatea liderului şi activitatea 
de leadership. Motivația devine astfel forța — vectorul care asigură succesul acestei activităţi prin 
intermediul autorităţii liderului şi implicit a capacității sale de influență. Motivarea subalternilor 
depinde de înţelegerea nevoilor şi trebuinţelor acestora, de altruismul liderului şi de gradul de 
angajare şi preocupare al acestuia în raport cu rezolvarea şi îndeplinirea unor asemenea trebuinţe. 
Cea mai puternică formă de motivaţie şi motivare este automotivarea. Ea apare atunci când 
subalternii percep preocuparea liderului asupra rezolvării problemelor lor şi, evident, când îi 
recunosc competența şi autoritatea liderului în rezolvarea acestora. Fapt ce-i întăreşte şi 
consolidează poziţia, încrederea de sine şi implicit motivaţia în scop altruist şi nu exclusiv personal. 
Un lider eficient trebuie să asigure un asemenea climat favorabil care să stimuleze motivaţia 
subalternilor şi pe a sa proprie în realizarea şi îndeplinirea obiectivelor organizaționale. Din păcate 
în organizaţiile politice, unde predomină stilul autoritar şi autoritatea impuse, strategiile 


motivaționale sunt preponderent coercitive şi nu de puţine ori exclusiviste, orice dezacord, 
neacceptare fiind sancţionate, uneori sancțiunile fiind extreme, conducând la excluderea membrilor 
de partid, mai ales a celor care se situează pe o poziție centrală, în imediata apropiere a liderului. 
Cazul P.N.Ţ.C.D.-ului este elocvent din acest punct de vedere, şi nu numai când multe personalităţi 
au plecat fie constituindu-şi alt partid, fie prin oportunismul lor migrând spre partidele — grupările 
politice aflate la putere. Un asemenea fenomen al fluctuaţiei politice şi a aşa numiților “mutanţi 
politici” nu este singulară, aceştia nu sunt într-un număr redus, el căpătând forme tot mai expresive 
în manifestare alături de alte fenomene politice ce delegitimează întreaga clasă politică, la bază 
stând oportunismul şi carierismul politic ca fenomene politice fiind foarte frecvent regăsite în 
mediul politic românesc. 

8. acceptarea responsabilităţii este principiul prin care este, în ultimă instanță, codificată 
activitatea liderului şi a leadership-ului ca influență, angajare, autoritate şi competență. Prin 
responsabilitate înţelegem atât atribuţiile şi sarcinile emergente rol — statusului liderului cât şi a 
membrilor organizaţiei prin rolurile şi statusurile deținute de către aceştia. Principiul acceptării 
responsabilității înseamnă, în primul rând, descentralizarea puterii şi responsabilități liderilor şi 
declinarea acestora — distribuirea celorlalți membri, recunoscându-li-se capacităţile şi competențele 
acestora. Printr-un asemenea principiu este sensibilizată răspunderea în raport cu ceea ce întreprinde 
fiecare şi implicit disciplina organizațională, în cazul nostru disciplina de partid. Aşa cum am mai 
arătat în organizațiile politice şi în spectrul politicii româneşti postdecembriste predomină 
centralizarea puterii, stilul autoritar ceea ce face incompatibilă promovarea unui asemenea 
principiu, limitând responsabilităţile şi inițiativa decizională a celor mai mulți membri de partid. 

Acest principiu impune ca o cerință a liderului nu numai să îşi asume propria-i 
responsabilitate în ceea ce întreprinde — în deciziile luate, ci să şi dezvolte la subalterni sentimentul 
răspunderii şi responsabilităţii. Întrucât problematica responsabilităţi şi, implicit, a răspunderii, este 
frecvent întâlnită în lucrare, resimțim nevoia să facem câteva delimitări conceptuale, în raport cu 
unele puncte de vedere personale. În mod obişnuit şi destul de frecvent aceste noţiuni sunt 
interpretate şi evaluate semantic prin accepțiunea de obligație exterioară a cuiva, obligație formal 
instituită şi care decurge dintr-un anumit sistem normativ — cultură normativă din cadrul unei 
structuri şi prin care se prevăd — prescriu asemenea atribuţii, obligații, cerințe funcționale ale rol — 
statusului pe care-l deţine o persoană sau chiar un grup în cadrul unei asemenea structuri (cf. M. 
Florea). Din definiția dată rezultă că răspunderea şi responsabilitatea emerg unor raporturi dintre 
agentul acțiunii şi organizaţia din care face parte în raport cu atribuţiile şi sarcinile ce-i revin şi care 
intermediază, totodată, acest raport. 

De cele mai multe ori aceste noțiuni cvasisinonime capătă mai mult sensuri juridice şi morale, 
ceea ce implică, desigur, anumite standarde şi cerinţe în raport cu atribuţiile şi obligațiile ce revin 
individului, iar în cazul nostru, chiar liderului grupului — organizației. 

Din punct de vedere juridic, termenul de răspundere capătă accepțiunea de obligație juridică, 
decurgând dintr-un anumit cod de legi — sistem normativ, iar termenul de responsabilitate 
desemnează faptul că cineva poate fi făcut răspunzător (în virtutea unei legi juridice şi în condiţiile 
unei activităţi psihice normale) de o faptă proprie sau dependentă de el. În ambele situaţii individul 
sau grupul sunt răspunzători pentru fapta comisă sau, uneori, pentru acţiunea ignorată sau realizată 
sub standardele cerute şi responsabili pentru efectele negative induse ale acestor acțiuni care 
implică, evident, răspunderea directă cu sens juridic. 

Spre deosebire de răspundere, responsabilitatea are de cele mai multe ori conotații morale şi 
colective, pe când răspunderea, aşa cum am văzut, este mai mult individuală şi cade sub incidența 
Juridicului. Frecvent aceşti termeni coincid fără a se realiza o delimitare semantică oportună, prin 
aceştia înţelegându-se în mod foarte frecvent îndeplinirea unor obligații şi atribuții în raport cu care 
individul devine responsabil şi față de ale cărui efecte imediate răspunde. 

Există mai multe interpretări asupra acestor termeni. Una dintre acestea evidenţiază faptul că 
responsabilitatea, spre exemplu, este legată în mai mare măsură de caracterul conştient şi de 
asumarea conştientă şi responsabilă în faţa colectivităţii faţă de ceea ce întreprinde individul, 
diferențiindu-se de obligație ca atitudine angajată şi stabilită prin normă, prin faptul că în cazul 
responsabilității, persoana se simte răspunzătoare şi pentru consecințele faptelor care nu sunt 


impuse ca obligaţii de o normă, un ordin, o lege, deci nu are un caracter normat şi, cu atât mai puţin, 
imperativ. Poţi deveni responsabil şi pentru ceea ce întreprinzi ca obligaţie statutară dar şi pentru 
ceea ce nu întreprinzi, fie că te eschivezi, fie că eşti incompetent şi indiferent față de consecințele şi 
efectele induse ca urmare a iresponsabilității în raport cu asemenea obligații şi acţiuni desfăşurate 
sau care implicau şi impuneau participarea ta ca individ. 

După cum ne putem da seama, în organizaţiile politice şi, mai ales, în raport cu liderii politici, 
responsabilitatea este foarte scăzută, de multe ori asemenea lideri prevalându-se de unele drepturi ce 
le sunt conferite prin poziţia lor socială şi cumulul de funcții şi statusuri, ceea ce fac ca, de cele mai 
multe ori, să deţină o anumită imunitate în raport cu obligaţiile şi responsabilităţile ce le revin. În 
asemenea situaţii, nu de puține ori, privilegiați se situează mai presus de lege față de alți cetăţeni, 
ceea ce face ca printr-o asemenea atitudine să devină iresponsabili în raport cu imperativul 
constituțional care prevede o omogenitate a obligativităţii cerințelor legilor şi nu anumite privilegii, 
şi cu atât mai puțin, încălcarea motivată prin asemenea avantaje ale oamenilor politici. De 
asemenea, nu este suficient evaluată nici răspunderea în raport cu unele activități şi practici 
întreprinse de unii lideri politici, de cele mai multe ori găsindu-se argumentele necesare în vederea 
ignorării şi eludării unor asemenea răspunderi şi responsabilități. Toate aceste manifestări şi, mai 
ales, tergiversarea şi chiar ignorarea răspunderii şi responsabilități liderilor nu face decât să inducă 
o imagine negativă asupra acestora şi să influenţeze negativ subalternii printr-o asemenea imagine şi 
printr-un asemenea model oferit. 

9. dezvoltarea lucrului în echipă. În conformitate cu acest principiu, liderul trebuie să 
cunoască mai bine subalternii şi să le valorifice potențialul personalităţii membrilor organizației 
promovând un stil de conducere democratic consultativ şi participativ. Este demonstrat şi 
demonstrabil, totodată, că în orice organizație în care predomină cooperarea şi solidaritatea în 
raporturile interpersonale şi a asumării responsabilității membrilor, probabilitatea performanţei 
organizaționale este mai mare ca acolo unde este promovat stilul de conducere autoritar şi 
autocratic, unde predomină puterea exclusivă a liderului şi unde, totodată, sunt create condiţiile ce 
pot favoriza apariția sentimentelor de nemulțumire, frustrare, intoleranţă şi implicit a unui climat 
psihosocial tensionat, frustrant şi negativ. Este mai improbabil succesul şi performanţa atunci când 
fiecare membru îşi îndeplineşte atribuţiile de rol în mod independent şi izolat, ceea ce conduce în 
mod inevitabil la o scădere a solidarităţii, cooperării, coeziunii şi sinergiei organizaționale. Liderul 
trebuie să fie în măsură să armonizeze şi să coordoneze acţiunile individuale şi, totodată, să 
realizeze un climat favorabil şi o coeziune ridicată în realizarea unei sinergii şi performanţe ridicate 
în cadrul organizaţiei. Printr-o asemenea competență îşi câştigă autoritatea şi implicit puterea în 
cadrul unei asemenea structuri. 

10. abilitatea de a îndeplini sarcinile. Se subînţelege ca prin acest principiu îi este 
recunoscută competența şi autoritatea liderului, devenind mai preferaţi şi acceptați liderii pragmatici 
decât cei teoretici şi sofisticați. De aceea grupurile şi organizațiile politice pun un mare accent pe 
asemenea abilități şi, mai ales, pe experienţa pe care o deţine liderul în plan politic. Există şi 
excepții când persoane lipsite de experienţa politică au devenit lideri, dar care într-un scurt timp au 
fost invalidaţi prin lipsa unei asemenea experienţe şi unor abilităţi de acest gen. 

11. rata de participare. Este o variabilă şi, totodată, un principiu legat de aspectele 
conducerii şi a recunoaşterii liderului — autorității şi legitimităţii acestuia. S-a constatat că persoana 
care vorbeşte cel mai mult în grup — deci care deține un potenţial verbalologic şi abilităţi în acest 
sens este mai probabil să devină lider, decât taciturnul şi introvertitul. Aceasta înseamnă că depinde 
mai mult de cât se vorbeşte — de cantitate şi nu de ce se vorbeşte — de calitate, ceea ce în mod logic 
conduce la verbalism şi calități oratorice din partea liderului. 

Mecanismul nu este atât de simplu de explicat, întrucât de cele mai multe ori demagogia şi 
populismul sunt evidente dar în mod paradoxal şi acceptate, ceea ce înseamnă că prin comunicare 
sunt afectate anumite structuri — zone psihologice mai greu decelabile experienţei propriu-zise. Tot 
psihologia socială este ceea care explică asemenea fenomene paradoxale şi efecte induse prin 
intermediul comunicării. În acest sens s-ar putea desprinde următoarele efecte: 

- reacţiile pozitive şi care pot implica sentimente de solidaritate şi prin care se încurajează, 
ajută şi valorifică efortul altora, sau de destindere prin care se caută diminuarea tensiunii, 


utilizându-se în acest sens unele artificii ce intră în recuzita şi retorica politicii cum ar fi gluma, 
anecdota, acordul disimulat, înţelegerea şi acceptarea tacită sau într-un limbaj mai adaptabil 
prezentului — consensul; 

- răspunsurile prin care se oferă sugestii şi indicaţii, liderul îşi spune părerea şi îşi exprimă 
sentimentele, dorinţele, informează, confirmă, uneori critică şi îşi asumă responsabilitatea. S-a 
constatat că printr-un asemenea efect şi o asemenea comunicare transparentă, liderii îşi menţin 
uneori autoritatea şi poziția în mai mare măsură în care ar demonstra abilităţi şi competenţe de ordin 
managerial şi chiar politic. Cetăţenii sunt mai dornici de comunicare, dialog, implicare decât de a fi 
conduşi din umbră şi prin lipsa unei transparente a liderilor fie ea şi fizică; 

- problemele puse prezintă asemenea calităţi încât prin intermediul comunicării pot orienta, 
confirma, infirma, analiza şi evalua activitatea membrilor şi implicit a liderului. Este bine ca în 
orice organizaţie şi activitate să existe o asemenea tensiune, să fie create probleme, întrucât doar 
prin acestea se pot evalua competențele şi autoritatea liderului, fiind depăşit astfel acordul şi 
consensul unanim, ceea ce-i conferă organizaţiei politice un caracter democratic consultativ cu reale 
şanse de rezolvare a problemelor şi nu de ignorare sau minimalizare. 

- reacţiile negative vizează dezacordul, dezaprobarea, refuzul, tensiunea, încordarea, climatul 
tensionat şi implicit respingerea liderului de către membrii organizaţiei sau a acestuia față de 
aceştia. Prin reacțiile negative se încearcă într-un fel sau altul să se rezolve unele probleme latente 
care, în mod implicit, agravează tensiunea şi predispun spre un conflict organizaţional, în esență 
dintre lider şi membrii organizației şi aceasta cu atât mai mult cu cât comunicarea şi, mai ales, 
răspunsurile şi problemele puse nu sunt rezolvate ceea ce conduce la o scădere a autorităţii şi 
legitimității liderului şi implicit a structurii de comunicare şi de putere din cadrul grupurilor şi 
organizaţiilor politice. 


4.3.5. Mecanismele acţiunii şi puterii liderului 

Liderul îşi exercită influența şi puterea prin prisma unor mecanisme psihologice şi 
psihosociale, dublate de autoritatea şi competenţa în planul managementului politic, precum şi al 
statusului pe care-l deține, sub raport psihosocial, el se constituie într-un centru în care până la un 
anumit moment gravitează întreaga putere şi influență în grup: cuvântul şi decizia sa sunt 
imperative şi chiar “legi nescrise” în cadrul grupului şi organizaţiei. 

Liderul intervine activ în viața curentă a grupului şi se înscrie firesc în conştiinţa membrilor 
componenți şi implicit a celei grupale, devenind uneori conştiinţa grupului, ceilalți membri 
devalorizându-şi competenţa şi autoritatea formală în faţa acestuia. Ulterior, sub presiunea 
influenţei şi puterii personale sunt posibile anumite sciziuni şi asperități pe fondul unor frustrări şi 
contestări, degenerând în faze incipiente ale conflictului, prin dezacord, ignoranță şi comportament 
disociativ şi disimulativ în raport cu interesele grupului şi chiar ale liderului. 

Liderul captează şi oferă informația, gestionând-o mai mult în scop personal, fapt ce se 
constituie într-o reală resursă a puterii. În plan politic şi sindical liderul beneficiază de un surplus de 
informație, având acces şi participând, totodată, la diferite întâlniri cu membrii autorităţii statale şi a 
altor instituţii ale puterii, ceilalți membri devenind simpli susținători sau instrumente uşor de 
manipulat în favoarea şi conservarea puterii liderului. Apare un aşa numit fenomen, pe care l-am 
numi “lderitate” sau “lderalism”, prin care desemnăm asemenea elemente şi acțiuni ce vin să 
sprijine poziţia liderului, consolidându-i puterea şi resursele acesteia. Este un fenomen asociat unor 
stiluri de conducere mai apropiate stilului autoritar şi dictatorial decât celui democratic. În raport cu 
un asemenea fenomen, la nivelul organizațiilor sindicale şi a instituţiilor politice se face tot mai 
mult resimţit fenomenul prin care se exprimă puterea şi influența sindicatelor — “sindicatocrația”, şi 
fenomenul prin care se tinde în a monopoliza celelalte instituţii ale puterii de către partid, fenomen 
pe care stasiologia îl denumeşte „partitocrație”. 

Întrebarea care ne-o punem (alături de alți specialişti) este prin ce mijloace şi mecanisme 
ajunge un individ oarecare lider, şi ulterior accede la putere ? Există mai multe teorii, asociate 
anumitor tipuri de putere şi autoritate. La unele primează în explicaţia etiologică latura psihologică, 
punându-se accent pe teoriile personaliste, iar altele acordă o mai mare importanţă rolului acțiunilor 
şi a calităților de manager, cum ar fi teoriile specifice managementului. Nu în ultimă instanţă sunt 


accentuate şi aptitudinile şi calitățile politice, evidenţiindu-se în acest sens teoriile politologice şi, 
uneori, chiar de factură etică. Mai puţin se insistă asupra perspectivei psihosociale şi a calităţilor de 
acest gen, ştiut fiind că orice putere se realizează la nivelul unor structuri şi pe fondul unor 
interacțiuni de natură psihosocială. 

Se ştie din literatura de specialitate (psihologia organizațională şi psihosociologia conducerii) 
că orice grup are o aşa numită structură de putere, alături de alte structuri şi mecanisme, în afara 
cărora grupul nu poate exista şi funcționa. Putem deduce de aici că puterea devine un fenomen 
psihosocial şi, am spune noi, probabilistic. Conform distribuției statisticii matematice puterea este o 
entitate matematică probabilistică şi, totodată, o ecuaţie cu mai multe necunoscute. Fiind un 
fenomen probabilistic şi o legitate, şansele oricărui individ dintr-o asemenea structură, din punct de 
vedere matematic şi teoretic sunt relativ egale. Realitatea infirmă însă această axiomă ce cade sub 
incidenţa teoreticului şi probabilității. Este infirmată în acelaşi timp şi de curba distributivităţii şi a 
repartiției a lui Gauss, în conformitate cu care într-o mulțime statistică de indivizi există o 
distribuţie relativ uniformă în ceea ce priveşte extremele şi mulțimea predominantă. Din acest punct 
de vedere şansele sunt diminuate şi convergente, totodată, spre un segment selectiv al populației ce 
dispune în mod aprioric de asemenea priorități şi care face referinţă în primul rând la trăsăturile de 
personalitate, imaginea de sine şi imaginea celorlalți, precum şi la anumite calități de ordin 
charismatic. 

În plan politic contribuie şi criteriile materiale — financiare, favorizându-i pe acei indivizi care 
tind spre putere în grup şi implicit în structurile mai înalte ale puterii, puterea fiind astfel negociată 
şi chiar comercializată. La toate acestea se adaugă abilitățile în gestionarea şi utilizarea relațiilor 
interpersonale din partea liderului şi implicit a celor care tind spre un asemenea status formal sau 
informal. Liderul devine un fel de “ecran de protecție” al acestor raporturi care caută în mod 
disimulat şi uneori demagogic să promoveze interesele celorlalți, ceea ce nu face altceva decât să-şi 
conserve poziția şi autoritatea sa proprie. Asemenea strategii populiste şi demagogice lipsite de un 
suport real, au cea mai mare influență la nivelul grupului, mai ales când îşi demonstrează 
“calitățile” şi veleitarismul, atribute ce prind cel mai mult la electoratul românesc, şi nu numai. 
Liderul pozează astfel într-un protector necondiţionat al subalternilor, apelând nu atât la mijloace şi 
soluţii de ordin economic şi politic (programele partidelor fiind destul de sărace sub raportul 
concreteții) ci, mai degrabă, de ordin etic şi, mai ales, cu referință la viitor. Liderul devine simbolul 
dreptăţii, onestității, principialității, prevalând spiritul justițiar în raport cu o anumită raționalitate 
instrumentată. În cea mai mare măsură logicul şi raţionalul sunt convertite în plan emoţional. 

La nivelul grupului, fenomenul preluării şi consolidării puterii liderului este mult mai 
impregnat cu asemenea elemente de factură etică şi emoţională. Liderul normalizează raporturile 
interpersonale, modelându-le în funcţie de configuraţia şi imperativele normei etice şi a unor 
modalităţi deontice care reglementează şi consolidează asemenea raporturi. Devine astfel din 
purtător de autoritatea formală, legitimată sau chiar declinată, un simbol al eticului, impunându-se 
mai mult prin etică decât prin politică. Mai bine zis, prin deziderat şi virtualitate decât prin potenţă 
şi realitate. Se operează astfel mai mult cu o anumită competență virtuală, probabilistică, şi 
apelându-se la hazard şi în mai mică măsură la competenţa şi autoritatea reală. Aşa apar liderii 
incompetenţi, care, cu cât ajung la nivele şi structuri politice mai înalte, cu atât mai mult devine 
transparentă incompetența acestora. Avem un exemplu concludent în acest sens, chiar la scară 
națională, când un şef al statului, prin prisma incompetenței politice, a condus ţara în virtutea unor 
interese de grup oculte, culminând printr-o criză de sistem şi patologie socială greu remediabile. 

Ne punem întrebarea cum de s-a putut ajunge la asemenea decizie din partea unor oameni 
bine intenţionaţi, cu responsabilitate politică şi moralitate desăvârşită, cum ar fi fost Corneliu 
Coposu, să promoveze un asemenea lider incompetent. Oricare din răspunsurile date nu-l absolvă 
de responsabilitate nici pe fostul lider al P.N.Ţ.C.D. şi nici chiar gruparea politică care l-a promovat. 
Este greu de presupus să fie doar o fugă de responsabilitate sau chiar o strategie politică cu efecte 
inverse. Înclinăm mai mult spre ultima variantă, care nu a corespuns însă cu intenţiile iniţiale, 
România rămânând prizoniera unei puteri incompetente din toate punctele de vedere şi la toate 
nivelurile. Guvernarea C.D.R.-istă se confundă cu perioada distrugerilor, falimentărilor, demagogiei 
ajunsă la rang de instituție culminând în cele din urmă cu o criză de sistem. Tributul pe care-l plătim 


în prezent se datorează, în primul rând, unei asemenea puteri incompetente, bazate pe iluzii, slogane 
şi alte mecanisme psihologice şi psihosociologice, convergente în ultimă instanţă spre lipsa 
autorității şi ilegitimităţii respectivei puteri. 

Puterea se exercită şi prin alte mecanisme psihosociale. Unul dintre acestea este cel al 
identificării, asupra căruia vom mai face referință în lucrare. În conformitate cu acest mecanism, 
fiecare membru al grupului se oglindeşte în ceilalți, prin unitatea sa şi, în acelaşi timp, prin figura 
reprezentativă simbolică a liderului: fiecare membru se ştie şi se cunoaşte chiar pe sine ca a fi un Eu 
distinct de oricare altul, ca parte componentă a grupului, şi ca parte a liderului. Proiecția şi gândirea 
de sine în (şi prin) fiecare partener, în (şi prin) unitatea de grup şi, în sfârşit, în (şi prin) oglinda 
centrală a liderului, va fi preluată în cele din urmă de alte grupuri şi colectivități, extrapolându-se 
principiul etic în defavoarea celui organizaţional şi managerial. Cine apără mai mult dreptatea şi 
promovează mai mult spiritul justițiar şi egalitarist, va fi recunoscut în mai mare măsură decât 
ceilalți lideri, care apelează la resursele reale ale puterii şi nu la cele imaginare şi probabilistice. Un 
caz concret este reprezentat de liderul Partidului România Mare, unde C.V. Tudor a devenit o 
personalitate şi, totodată, o entitate personificată şi mitizată pentru un anumit segment al populaţiei 
țării şi şansele promovării şi ascensiunii acestui lider fiindu-i garantate mai mult printr-o asemenea 
putere simbolizată decât pe una reală şi efectivă. 

Conceptul de putere fie la nivel de grup, fie la scară naţională este asociat, explicat şi 
materializat şi prin alte concepte psihosociale, unul dintre acestea fiind inducția sau influenţa. 
Despre acest atribut şi resursă a puterii am mai vorbit într-un alt context, aşa că nu vom insista 
asupra sa aici şi acum. Vom face doar câteva completări, aducând în sprijin câteva păreri autorizate 
în acest domeniu. Din perspectivă scientistă — pozitivistă şi afectivă şi sub raport dinamic — 
diacronic, French şi Raven apoi Cartwright au definit influența ca a fi o schimbare produsă în 
cunoaşterea, emoția, atitudinea şi comportamentul unui individ cauzate de alt individ (grup implicit 
lider). Liderul (deţinătorul puterii) are sarcina de a schimba şi modifica raporturile interpersonale — 
configuraționale ale membrilor grupului, atunci când aceştia se abat de la normativitatea grupului, 
păstrându-se în acelaşi timp tiparul majoritar fără să cedeze sau să apere minoritatea grupală care 
poate să aibă un rol negativ în grup sub raportul influențelor. Orice încercare făcută în scopul 
diminuării autorității şi influenţei liderului are, în mod paradoxal, efecte benefice pentru lider, el 
fiind autoritar prin majoritate şi nu prin minoritate. Este o mare greşeală în a nu se ţine seama de 
acest efect, mai ales la nivelul liderilor informali, care încearcă printr-o anumită minoritate să 
diminueze autoritatea şi influenţa liderului formal, printr-un asemenea grup minoritar, ignorând 
interesele majorităţii în favoarea minorităţii pe care o reprezintă liderul informal. Aşa apare 
fenomenul şi efectul de bumerang, când cei mai mulți lideri prin asemenea intenţii sunt scoşi din 
competiţie, întrucât majoritatea apără poziția şi autoritatea liderului formal. Sunt şi excepţii, un caz 
reprezentativ fiind regăsit în cadrul Partidului Democrat, unde liderul informal a subminat 
autoritatea formală şi de necontestat până la un moment dat a liderului formal, scos din competiția 
politică pentru funcția supremă în partid de către liderul minoritar sub raportul autorității şi 
influenţei în partid. Asemenea fenomene se regăsesc şi la nivelul altor grupuri politice, cum ar fi 
P.N.Ţ.C.D. şi altele. 

Unele fenomene psihosociale, cum sunt influența — inducția sunt explicate prin intermediul 
psihanalizei, apelându-se în acest sens la alte fenomene cum ar fi identificarea, deplasarea, 
raționalizarea, întărirea (Pepiny, Hemphil, Shavitz), autoevaluarea comparativă (Festinger). Ultimul 
fenomen, cel de autoevaluare, care are profunde accente psihanalitice şi psihosociale presupune 
evaluarea — asemănarea liderului cu majoritatea, proprietate care poate crea armonie şi protecție 
socială, spre deosebire de neasemănare, ce tinde să fie atenuată de partener prin aşa-numita 
“presiune spre uniformitate”. Aici intervine şi capacitatea de distribuire şi comunicare a informaţiei 
ŞI, nu în ultimul rând, capacitatea de organizare şi conservare a puterii legitimate. 

Perspectiva psihosocială cunoaşte abordări multiple. Una dintre acest abordări de factură 
psihosocială se bazează pe natura duală a fenomenului de lideritate. Este binecunoscut că aproape 
toate grupurile umane dispun de o dualitate sub raportul puterii şi autorității, existând lideri formali 
(impuşi din afară uneori) şi lideri informali (aleşi de membrii grupului). Această proprietate şi, 

planul puterii. Uneori liderul formal este substituit cu cel informal sau, într-un caz mai fericit, îi este 
limitată autoritatea şi influenţa, iar în cele din urmă se ajunge la substituirea sa. În asemenea situații 
capacitatea asertivă a liderului formal devine o condiție indispensabilă menţinerii autorității sale. El 
trebuie să se apropie tot mai mult de exigenţele morale şi de “calităţile” liderului informal. Apare şi 
din acest punct de vedere un raport legic cauzal: cu cât liderul formal se apropie mai mult de 
exigenţele morale ale liderului informal, cu atât conducerea grupului este mai suplă şi mai eficientă, 
şi cu cât aceasta se va îndepărta mai mult de strategia informațională şi, mai ales, de exigenţele 
normativităţii etice a liderului informal, cu atât conducerea grupului va fi mai vulnerabilă, iar 
menţinerea puterii liderului formal mai puţin garantată. Putem desprinde din acest punct de vedere 
un „optim al liderităţii” exprimat prin eficienţa resurselor liderului grupului în menţinerea puterii în 
mod eficient şi performant. O asemenea calitate impune însuşiri deosebite ale liderului formal, 
competenţă şi aptitudini manageriale. Chiar dacă nu întotdeauna liderul se identifică cu managerul 
şi atribuțiile acestuia, ambii trebuie să dispună de arta conducerii, artă ce implică pe lângă 
cunoştinţe şi aptitudini native şi alte calități de ordin deontologic, nu în ultimă instanţă abilități de 
ordin psihosocial. 

Diferenţa dintre lider şi manager rezultă şi din funcțiile liderului, care, de cele mai multe ori, 
devin atribute ale stilului de leadership şi nu în exclusivitate ale stilului de management. Krech şi 
Crutchfield au desprins următoarele atribute incluse în acest fenomen al lideralismului şi implicit în 
configurația puterii: executant, planificator, responsabil al disciplinei, reprezentant al grupului în 
exterior, expert, controlor al relaţiilor interne, administrator de pedepse şi recompense, simbol al 
grupului, substitut al responsabilităţii individuale, ideolog, arbitru, exemplu imagopatern, tap 
ispăşitor. La rândul lor, Halpin şi Winer au desprins patru factori definitori ai personalității liderului 
formal, şi anume: considerație pentru subordonați, inițiativă structurantă, severitate în producție, 
sensibilitate. 

Preocupări importante asupra acestei problematici există şi la noi. Amintim în acest sens 
experți de marcă în psihologie socială, cum ar fi P. Golu, A. Neculau, şi nu numai. Primul 
delimitează atribuţiile liderului în două funcții fundamentale: 

l. asigurarea sinergiei de eficiență (prin facilitarea atingerii scopului comun şi 
promovarea energiei structurante); 
2. asigurarea sinergiei de menţinere (menţinerea coeziunii grupului, întărirea motivației 
partenerilor). 

Cel mai important rol şi cea mai relevantă funcţie a liderului formal, sub raport psihosocial şi 
moral, sunt cele de simbol şi modelator al normativismului etic, existând din acest punct de vedere 
o aşa numită cultură organizațională normativă, alături de una axiologică şi managerială (a se vedea 
în acest sens lucrarea noastră, “Climatul educațional şi cultura organizațională şcolară”). Prin 
normă, autoritate, influență şi prestigiu liderul îşi conservă poziția şi puterea, aceasta având prin 
excelenţă şi resurse de factură psihosocială în plan organizaţional şi grupal. 

Caracterul formal şi informal emerge în primul rând tipurilor de relaţii promovate în cadrul 
grupului, ele putând fi orizontale (de cooperare egalitară, de prietenie) şi verticale (de stratificare 
ierarhică, de subordonare şi supraordonare). În contextul dual al relaţiilor organizaționale pot apărea 
unele fenomene psihosociale care afectează poziția liderului formal în favoarea celui informal, 
fenomen obiectivat printr-un anumit tip al relațiilor dintre lideri, unul putându-l exclude pe celălalt, 
fenomen pe care noi l-am numi „exclusivism relaţional”. Acest fenomen apare când liderul formal 
este inflexibil, lipsit de tact, de pricepere şi inteligență socială şi emoţională şi, ca atare, nu este 
capabil să păstreze unitatea şi productivitatea grupului. În asemenea situaţii funcţiile şi puterea 
liderului formal sunt preluate de liderul informal, iar relațiile verticale sunt parțial convertite în 
relații orizontale. Se menţine totuşi o anumită stratificare informală, liderul deţinând puterea şi 
atributele acesteia, astfel grupul poate fi dezmembrat. Aici un rol deosebit revine stilului de 
conducere şi, nu în ultimă instanță, personalităţii liderului, care conferă normativitate, ordine şi 
stabilitate organizației. 

Exigenţa şi autoritatea excesivă devin factori frenatori în menţinerea şi consolidarea puterii 
liderului, de aceea este nevoie şi de alte calităţi şi fenomene psihosociale, unul dintre acestea fiind 
alteritatea, care este un fenomen prin care se reflectă rolul normei morale personale în norma etică 


sintalitară şi prin care se poate modela grupul în funcție de normele etice personale, conştiinţa de 
grup fiind centrată ca valoare focalizatoare prin personalitatea liderului. În asemenea situaţii scade 
rolul membrilor grupului — a conştiinţei grupului în general şi chiar a puterii acestuia, cei mai mulți 
indivizi declinându-şi competența unei persoane simbol care devine alter ego-ul fiecărui individ 
care s-a identificat cu o persoană simbol a liderului. Un asemenea fenomen este regăsit mai mult în 
grupurile şi structurile bazate pe autocraţie şi totalitarism, iar nu în cele democratice şi, cu atât mai 
puţin, în cele în care predomină ideologia liberalismului şi individualismului. Puterea este în funcție 
de toate aceste principii şi mecanisme psihologice şi psihosociale care, aşa cum am văzut, în 
preluarea şi consolidarea ei impune reale calităţi celui care-i revine sarcina să gestioneze asemenea 
resurse de ordin individual şi colectiv. 


4.4. CULTURA ORGANIZAȚIONALĂ ȘI CULTURA PUTERII 


După cum este cunoscut, orice organizaţie presupune o anumită cultură organizațională iar 
în cadrul grupurilor şi organizațiilor aflate la putere, o aşa numită cultură a puterii. Aceasta 
presupune, la rândul ei, un anumit normativism, ceea ce în limbajul de specialitate este desemnat 
prin cultura normativă care constă în existenţa şi respectarea unor norme şi valori interne, de ordin 
politic şi moral sau de grup. Aceste norme prescriu şi impun un anumit comportament 
organizațional, care poate fi de conformism sau de conformitate. Spre deosebire de conformitate, 
conformismul este exprimat prin asimilarea necondiționată în afara vreunui criteriu selectiv a 
culturii normative şi valorice a grupului, iar conformitatea este exprimată prin aderare condiționată, 
recunoaştere, împărtăşire a valorilor şi normelor şi, mai ales, prin convingere în raport cu asemenea 
norme şi valori. Se poate deduce că prin cultură organizațională şi implicit prin cultura puterii sunt 
desemnate normele, valorile, credinţele, prejudecățile şi comportamentele indivizilor şi grupului 
aparținătoare. Se desprinde în acest sens o cultură normativă şi una axiologică, ele putând avea o 
nuanţă fie expresivă, fie normativă. Se subînțelege că atitudinile conformiste şi de conformitate 
diferă de la un grup la altul, de la o organizaţie la alta. Acolo unde autoritatea liderului este 
exclusivistă — dominantă ca personalitate predomină conformismul, groupthnik-ul, iar normele şi 
imperativele liderului devin lege pentru subalterni. În structurile în care indivizii sunt mai omogeni 
sub raportul valorii şi al competenţei, mai frecvente sunt atitudinile şi comportamentele de 
conformare şi nu conformismul excesiv. Efecte negative se pot regăsi şi în cadrul conformităţii, mai 
ales al celei care poate conduce la unele atitudine nonconformiste care degenerează în manifestări 
dizidente, fapt ce afectează coeziunea şi sinergia grupului. 

Asemenea limite ale conformismului şi conformităţii sunt condiționate în primul rând de 
sintalitatea grupului, concept introdus şi utilizat de psihologul american R.B. Cattel. Prin acest 
concept este desemnată proprietatea grupului şi organizaţiei prin care se exprimă personalitatea 
acestor structuri, care, la rândul lor, pot fi evaluate prin următorii indicatori: munca în comun a 
membrilor; efortul constructiv comun al grupului şi organizației; sentimentele amicale sau ostile 
față de alte grupuri şi organizații; disensiunile şi conflictul de grup — intragrupal sau intergrupal 
şi/sau intra şi interorganizațional, perseverența grupului în învingerea dificultăților; forţa morală a 
grupului — organizaţiei, realismul grupului — organizației; spiritul administrativ de grup — 
organizație; capacitatea de analiză şi decizie; predispoziția spre agresivitate; coeziunea şi 
eterogenitatea grupului şi organizaţiei; entropia şi megentropia grupului — organizației etc. 

Elementele şi efectele induse de sintalitatea grupurilor şi organizaţiilor caracterizate ca a fi 
negative conduc în ultimă instanţă spre o sinergie scăzută a acestor structuri, desemnând prin acest 
fenomen energia de care dispune grupul — organizația sau forța interioară a acestora pentru a-şi 
desfăşura acțiunile sale în raport cu obiectivele presupuse. La rândul său, sinergia influențează 
negativ elementele energetic-motivaţionale şi afectiv-volitive şi, evident, productivitatea acestor 
structuri. 

Conformismul şi conformitatea se exprimă nu numai prin raportarea atitudinal- 
comportamentală față de liderul grupului ci şi prin atitudinile şi modul de receptare şi recunoaştere 
a valorilor acestuia. Un grup lipsit de valori va conduce în mod cert spre autoritarism şi centralizare 
decizională şi, implicit, spre conformism şi putere centrală. Acolo unde sunt recunoscute valorile şi 


normele grupului — organizaţiei, unde există coeziune şi comunicare sunt create premisele unei 
democrații interne şi a unei participări competente şi responsabile a membrilor acestor structuri în 
actul decizional, fără a fi însă alterată puterea chiar daca ea este descentralizată. 

Conformismul şi conformitatea pot fi analizate şi prin perspectiva stilurilor de conducere, 
conformismul fiind regăsit mai mult la stilurile autoritare şi charismatice, precum şi la liderul politic 
autocratic, iar conformarea mai ales în cadrul stilurilor democratice participative şi consultative şi, 
în mod deosebit, la nivelul leadership-ului. 

Dacă stilurile autoritare se bazează mai mult pe obiective şi sarcini, ignorând relațiile şi 
oamenii (aceştia fiind percepuți doar ca executanţi şi supuşi), leadership-ul — înţeles ca stil şi 
activitate de conducere, predispune în mai mare măsură spre participare, motivare şi inițiativă, fiind 
un stil bazat mai mult pe consultare şi pe conformare. Nu este însă exclus ca asemenea strategii de 
influențare să fie imperative şi coercitive, inducând, la rândul lor, o autoritate impusă şi o putere 
mai puţin legitimată, ceea ce impune mai mult conformism şi consens decât conformitatea. În 
general, în condiţiile în care liderul vrea să menţină, cu orice preț puterea, va disimula atitudini şi 
strategii democratice. Îşi va impune însă autoritatea în raport cu cei ce manifestă unele devieri — 
atitudini contestatare, fiind aspru sancționaţi de grup şi, mai ales, de oamenii liderului. În planul 
grupurilor şi organizaţiilor politice, sub pretextul coeziunii forței şi sinergiei unui partid, liderul 
manipulează energia celorlalți în vederea menținerii poziției sale centrale în acea grupare politică. 
De cele mai multe ori însă, intenţiile sunt previzibile iar conformitatea şi uneori nonconformismul 
se fac resimtite, anticipând şi avertizând asupra unor conflicte din cadrul acestor structuri. 

Din cele prezentate rezultă că puterea este susținută şi protejată în aceste structuri în primul 
rând prin cultura normativă şi de putere, adică de normele organizaționale şi de grup. Desemnăm 
prin normă organizațională acele reguli de conduită ce prescriu un anumit comportament, orientare 
şi dimensionare a acțiunilor şi comportamentelor indivizilor, în primul rând cele ce conduc la 
îndeplinirea scopurilor organizației care, la rândul lor, menţin echilibrul şi sănătatea organizațională. 
Normele reprezintă, prin caracterul lor prescriptiv, şi un anume model comportamental cu referință 
explicită la nivelul liderului şi managerului organizației respective şi implicită la nivelul membrilor 
grupului — organizaţiei. La nivelului liderului-managerului sunt prescrise mai ales drepturile 
rezultate din status, iar la nivelul subalternilor obligaţiile şi responsabilităţile rezultate din rol, 
normele având mai mult un caracter represiv şi restrictiv la nivelul acestora şi cu mult mai permisiv 
la nivelul liderilor şi managerilor. 

Aşa cum este cunoscut, cultura normativă este relativ eterogenă, cunoscându-se mai multe 
tipuri de norme. În plan politic şi la nivelul structurilor politice, cele care lipsesc mai mult sunt 
normele morale, printre care cea mai ignorată este norma bunului simţ şi a simțului datoriei, alături 
de normele comportamentale care privesc raporturile dintre individ şi grup — organizaţie, dintre 
grupuri — organizații şi, nu în ultimă instanţă, dintre membrii acestora. Cele mai importante sunt 
normele organizaționale care vizează mecanismul de funcţionare a structurilor organizațional- 
instituționale, în cazul nostru a grupurilor, organizațiilor şi instituțiilor politice, şi fără de care aceste 
structuri nu pot funcționa. Prin aceste norme este prevăzută şi structura de putere politică din cadrul 
unor asemenea configurații structurale: câţi vicepreşedinţi trebuie să existe, câți membri în consiliul 
de conducere etc., cu alte cuvinte cât de centralizată sau descentralizată este puterea. 

Prin această structurare se stabileşte caracterul puterii (puternic centralizată, slab 
centralizată sau descentralizată — democratică), de unde şi gradul de autoritate şi legitimitate a 
liderului şi staff-ului puterii. Din acest punct de vedere se poate stabili o anumită corelaţie liniară 
între gradul de centralizare a puterii şi stilul de conducere promovat. Se poate deduce că o putere 
centralizată va promova un stil bazat pe autoritate şi conducere centralizată, deci un stil autoritar 
restrictiv şi dominator, unde membri grupului sunt mai mult executanți, conformându-se 
necondiționat autorităţii puterii şi a liderului, pe când în cadrul unor structuri de putere 
descentralizate, participarea şi consultarea membrilor sunt mai evidente. 
Aceste norme organizaționale diferă de la o grupare politică la alta, dar, care, în esență, sunt 
predominant convergente spre o putere centralizată. Practica politică a demonstrat acest lucru, cel 
puţin până în prezent, centrul puterii impunându-se mai ales în campaniile electorale prin propuneri, 


aprobări, numiri, afectând în mare măsură autonomia şi autoritatea puterii locale, a organizațiilor de 
partid şi altor structuri politice din teritoriu. 

Caracterul imperativ — formal şi de cele mai multe ori restrictiv îi conferă culturii 
organizaționale un caracter predominant normativ şi, în mai mică măsură expresiv. Prin acest tip al 
caracterului predomină elementele de ordin formal şi chiar imperativ în vederea respectării 
normelor organizaționale, fapt ce impune mai mult conformismul şi acordul decât posibilul 
dezacord şi nonconformism. În situaţia când cultura organizaţională este expresivă, organizația 
cultivă şi întreține mai mult informalul, dimensiunea subiectivă şi afectivă, creativul şi imaginarul, 
conferindu-le grupului — organizaţiei şi structurii de putere a acestora mai multă originalitate, 
delimitându-se, totodată, sub raportul sintalităţii. Din păcate, în cadrul grupurilor politice şi al 
culturii puterii predomină mai mult cultura normativă, originalitatea grupului fiind asociată mai 
mult modelului şi stilului de conducere al liderului prin aşa-numitul efect al haloului politic, 
perceput ca sugestie transmisă prin efectul transferat ca urmare a unor impresii generalizate şi 
contextuale asupra cuiva, adică a generalizării impresiilor şi percepțiilor - a imaginii grupului prin 
prisma modelului liderului. Aşa apare o formă specifică a puterii pe care am numi-o putere 
idolatrică, care este specifică, mai ales, liderilor cu o autoritate charismatică. Ca funcție 
organizațională — de tip organizaţional şi/sau individual, puterea idolatrică aparține liderului acestei 
structuri, aceasta devenind astfel o putere delegată, legitimată şi autorizată prin calitățile psihologiei 
individuale ale liderului politic deținător al acestui tip de putere. 

Este greu ca un lider succesor să schimbe imaginea unui partid extremist, spre exemplu, 
dacă liderul anterior a cultivat o asemenea ideologie şi practică politică şi, cu atât mai mult, dacă s-a 
bucurat de o asemenea recunoaştere. La fel şi aşteptările de la un asemenea partid nu pot fi decât în 
raport cu ceea ce au obişnuit liderii anteriori pe membrii grupului, transferul şi transfigurarea 
acestor percepții şi reprezentări fiind foarte greu realizabile, atât din cauza efectului psihologic 
amintit cât şi datorită prejudecăţilor şi stereotipiilor mentale inoculate printr-un asemenea exercițiu 
politic. De aceea, în asemenea situații se impune convertirea stereotipiei mentale într-o aşa-numită 
habitudine mentală, care să ia forma unor algoritmi mentali şi acționali, care să depăşească 
prejudecățile în vederea schimbării acestor structuri mentale rigide şi uneori deformate şi să 
contribuie la creşterea performanţelor organizaționale şi individuale. Pentru aceasta este necesar ca 
noul lider să schimbe întru-totul strategia politică a liderului anterior, ceea ce în ultimă instanță va 
putea infirma caracterul doctrinar şi ideologic al grupării politice respective, astfel între aşteptările 
şi obişnuinţele comune practicilor politicii anterioare şi noua strategie vor putea apărea disonante, 
ceea ce va afecta, desigur, autoritatea şi implicit puterea liderului. Considerăm că asemenea măsuri 
radicale, în afara toleranței şi adaptării la asemenea strategii sunt contraindicate în vederea 
menţinerii autorității liderului, fapt ce va impune o strategie politică graduală şi nu una de tipul 
terapiei de şoc. 

În vederea schimbării atitudinale şi implicit a unor stereotipii mentale se impune un mod 
personal de a fi şi gândi al liderului, ceea ce în sociologie şi psihologie socială este desemnat prin 
conceptul de habitus. Întrucât este un concept mai puţin vehiculat în literatura de specialitate şi, cu 
atât mai mult în limbajul cotidian, vom insista asupra sa, delimitându-i semnificaţia semantică. Prin 
habitus este desemnat un mod personal sau generic de a fi, de a gândi, de a acționa sau reacţiona în 
conformitate cu valorile, normele sau principiile reprezentative sau dominante (am spune noi a 
normelor valoare) într-o cultură sau într-o structură şi sistem social. În cazul culturii organizaționale 
politice se poate vorbi de un habitus politic şi de o cultură a puterii. Prin habitus se asigură atât 
integrarea socială cât şi reproducerea principiilor şi valorilor dominante, care, în cazul culturii 
puterii, devin un vector de menţinere sau chiar de schimbare a puterii de către un alt lider şi de către 
o altă putere printr-un habitus specific. 

Acest model personal de gândire şi acțiune se manifestă prin scheme de percepție, de 
gândire, apreciere şi acțiune, parțial sau integral identice la toți membrii unei clase sau categorii 
sociale (în cazul nostru clasei politice) contribuind astfel la producţia şi reproducția integrării 
intelectuale şi morale a acestor structuri. Putem delimita în acest sens ca o sursă a ilegitimităţii 
puterii habitus-ul scăzut, adică gradul diminuat al convergenţei normativ — valorice, ceea ce 
conduce la o eterogenitate perceptiv-valorică şi acțională şi chiar la o disociere între normă şi 


valoare. În ultimă instanţă la o criză de autoritate şi legitimitate. Habitusul devine de cele mai multe 
ori un deziderat şi nu o realitate, iar în plan politic limitele sale sunt resimțite pe fondul unui grad 
scăzut al culturii şi socializării politice, de unde predominanţa stereotipiei mentale şi nu a habitus- 
ului ridicat, coroborat, desigur, cu habitudinea mentală. 

De aceea se recurge mai mult la conformism, acord mai mult sau mai puțin disimulat şi în 
mai mică măsură la asemenea operații şi acţiuni mentale care realizează facilitarea unor 
performanţe în gândire şi acțiune, ceea ce desemnăm de fapt prin habitudine mentală şi prin habitus, 
eliberând conştiinţa de asemenea automatisme care îngustează sfera de gândire şi acţiune şi implicit 
performanța organizațională şi politică. Prin asemenea mod de gândire şi comportament se 
acționează în conformitate cu valorile, normele sau principiile reprezentative sau dominante într-o 
cultură sau într-un sistem social vizând cu precădere schimbări în plan cultural, normativ şi 
organizațional. Şi aceasta în condiţiile în care autoritatea şi legitimitatea liderului cunosc cote 
semnificative de scădere, ceea ce impune de la sine un nou habitus, fie la nivelul liderului prezent, 
fie la nivelul liderului succesor, al celui care tinde spre luarea puterii printr-o asemenea manifestare 
şi schimbare în plan strategic şi acţional. Un caz relevant din acest punct de vedere ni l-a oferit 
actualul lider al P.D.-ului prin habitus-ul promovat față de modelul oferit de fostul lider, care a 
infirmat în bună parte aşteptările membrilor grupării politice respective. Exemplele pot fi continuate 
şi cu alte partide şi structuri politice, unde noul lider s-a impus printr-un mod de gândire original şi 
productiv, deci prin habitus. 

Normele grupului şi implicit cultura normativă organizațională influențează structura de putere 
prin intermediul functiilor lor. În literatura de specialitate (cf. S. Chirică) sunt prevăzute următoarele 
funcții ale normelor: 

a. asigură succesul sau supraviețuirea grupului; 
b. reflectă referinţele liderului sau altor persoane influente din grup; 
c. reduc incertitudinile; 
d. exercită presiuni asupra membrilor grupului în asumarea rolurilor care ajută grupul să 
obţină succesul ori să supraviețuiască; 
e. ajută grupul şi pe membrii grupului să-şi rezolve problemele personale. 

Aceste norme, şi nu numai, au impact favorabil asupra puterii. Succesul şi eficiența acţiunilor 
politice, în primul rând în cadrul alegerilor — a procentului electoral este determinant în menţinerea 
autorității şi legitimității puterii liderului. Eşecul electoral conduce automat la scăderea capitalului 
de imagine şi la mişcări şi chiar seisme politice, deci la o dinamizare şi, am spune, chiar 
democratizare a vieții politice, în detrimentul liderului şi staff-ului aflat la putere. 

Cealaltă funcție, cea care reflectă preferințele liderului politic mizează în mod direct pe 
strategia puterii în menținerea şi conservarea ei. Bazată pe o strategie autoritară, puterea îşi prescrie 
propriile reguli — norme care o protejează şi o susțin şi care-i vor permite, totodată, drepturi 
nelimitate atât la centru cât şi în organizaţiile teritoriale. Nimic nu se “mişcă” în cadrul acestora fără 
autoritatea şi aprobarea liderului central, şi aceasta în conformitate cu legile- normele şi regulile 
interne de partid care susțin şi legitimează intervenţia şi autoritatea acestuia. 

În ceea ce priveşte cea de-a treia funcţie, cea care vizează reducerea incertitudinii în deciziile 
luate, şi această funcție vizează în mod unilateral protecția puterii. Pentru a exista un risc cât mai 
redus al deciziei, deci pentru a reduce incertitudinea, sunt limitate variantele decizionale în favoarea 
celor elaborate în mod unilateral de către reprezentanţii puterii organizaționale şi, mai ales, centrale, 
succesul şi eficienţa acestora garantându-le şi conservându-le puterea şi autoritatea. Există însă 
riscul scăderii autorităţii în condiţiile în care creşte riscul şi incertitudinea şi când în mod implicit 
scade şi eficienţa decizională. Aşa cum am mai arătat, în asemenea condiții liderul devine ţapul 
ispăşitor sau, metaforic vorbind, paratrăsnetul prin care se scurg întreaga energie negativă, ură şi 
resentimente în raport cu strategia liderului şi a puterii, unde conflictul este iminent iar şansele 
supraviețuirii liderului sunt minime şi improbabile. Un anume mod de abordare a unor probleme 
politice fundamentale în cadrul grupului politic îl decompensează şi invalidează sub raportul 
legitimităţii, pierzându-și astfel autoritatea şi puterea. De aceea este recomandabil mai mult stilul 
democratic şi permisiv decât cel unipersonal şi autoritar, când responsabilitatea este mai mare sau 
chiar exclusivă. Este cazul unor strategii care conduc la eşec electoral, când interesele şi 


expectanţele sunt nerealizate, pe fondul unor disonanţe negative şi unde liderul este schimbat sau, în 
cel mai fericit caz, i se impune demisia. În cadrul grupurilor politice de la noi ultima variantă este 
aproape inexistentă, aproape toţi liderii menținându-și puterea chiar dacă au pierdut alegerile. 
Schimbările ce au survenit sunt mai mult de natură obiectivă, din cauza vârstei şi nu a 
incompetenței riscului asumat şi, cu atât mai puţin, al eşecului politic. Aceasta şi ca urmare a 
funcţiei ce presupune şi impune normelor un caracter prohibitiv privind drepturile şi libertățile 
membrilor grupului, întreaga energie fiind concentrată în scopul menţinerii puterii liderului, ceea ce 
face ca într-o perioadă de timp relativ ridicată, mulţi lideri să fie neschimbaţi, imaginea grupului 
suprapunându-se cu imaginea liderului, care devine simbolul grupului şi, uneori, chiar factorul 
dinamizator al acestei structuri, reprezentând „locomotiva” care tractează partidul, pe membrii 
acestuia. Au existat şi unele excepţii când liderul a devenit un protector sau consultant al grupului 
respectiv, devenind fie membru onorific, fie centru de greutate al politicii şi acţiunilor politice ale 
partidului în care a funcţionat şi pe care l-a condus. Ne referim desigur la foştii preşedinţi ai 
structurilor politice FS.N., PD.S.R. şi C.D.R., care nu s-au delimitat decât formal sub raportul 
autorităţii şi influențelor față de gruparea politică din care au emanat şi față de liderii acestora, 
acționând mai mult din umbră decât în mod transparent. Acest transfer de influenţă se constituie 
într-un garant al menţinerii puterii succesorului (vezi P.S.D.R.) şi într-o politică partizană față de 
grupul politic respectiv sau faţă de cele cu ideologii apropiate, constituite într-o configurație politică 
specifică alianțelor şi coaliţiilor politice. De unde grupările asimetrice, stânga şi dreapta şi poziţiile 
centrale care grupează ideologii şi practici politice relativ identice (problematică asupra căreia vom 
reveni). 

Una din funcțiile normelor este cea de dinamizare a acţiunilor prin intermediul sancţiunilor, 
recompenselor şi al controlului exercitat în cadrul grupului care, în ultimă instanță, asigură şi 
protejează autoritatea liderului şi a puterii în general. De aici caracterul dual al normelor, imperativ 
sau permisiv, de unde şi strategia politică şi stilul de conducere al liderului care induc anumite 
comportamente membrilor grupului: de supunere totală — conformism excesiv, de relativă 
conformitate, de autonomie şi independenţă, de participare şi neimplicare, de disciplină sau 
indisciplină etc., în funcţie de atitudinea şi modul de percepere a valorilor şi implicit a normelor 
grupului respectiv. 

Se desprinde din acest punct de vedere o altă dimensiune a culturii organizaționale şi anume 
cultura valorică, care la fel ca şi în celelalte organizații este foarte importantă şi în grupurile şi 
organizaţiile politice. Valoarea nu este altceva decât o relaţie socială între un subiect valorizator şi 
un obiect valorizat. O primă valoare sub acest aspect este însuşi liderul — imaginea sa şi puterea pe 
care o reprezintă şi prin care este legitimat. Aceasta prin calitățile şi competențele sale manageriale, 
prin stilul de conducere şi de gândire, prin charisma şi aptitudinile sale. În esență, prin 
personalitatea sa şi, nu în ultimă instanţă, prin rezultatele politice obținute, valorile reprezentând, 
după cum afirma L. Grunberg, “o coordonată esențială a acțiunii umane”. Cu alte cuvinte valoarea 
nu este un dat ci o recunoaştere într-un context situațional şi acţional, fiind recunoscută prin 
implicaţii, efecte, durată etc. 

Detaşându-ne de valorile ce presupun un grad mai ridicat de generalitate, în cultura 
organizațională politică şi a puterii, mai semnificative ar fi opiniile şi atitudinile comune cu privire 
la ceea ce este dezirabil, dorit şi realizat (atingerea unui scor electoral, accederea într-o structură 
națională a puterii, fie în parlament, fie în guvern, fie în plan internaţional etc., preferințele comune 
şi atitudinile colective, consensul, încrederea şi respectul față de lider, respectarea adevărului, 
dreptăţii onestității, principialității. Ca principale valori morale mai relevante ar fi: altruismul, 
competenţa, toleranța, respectul faţă de sine şi ceilalți, respectul faţă de organizație — structură 
politică, ataşamentul şi dragostea față de organizație şi față de putere, răspunderea şi 
responsabilitatea, spiritul critic şi autocritic, aptitudinile şi charisma liderului, ordinea şi disciplina 
organizaţională, statusul liderului şi recunoaşterea autorității acestuia. 

Desigur nu toate aceste trăsături şi calități de ordin moral şi profesional, implicit politic, sunt 
acceptate sau valorizate la cote maxime. Aşa cum am mai menționat, valorile sunt percepute prin 
prisma normelor impuse, a influenţei liderului şi a autorității acestuia, coroborate cu stilul de 
conducere şi gradul de centralizare al puterii. Unde există o putere centralizată, în mod legic 


valorile sunt convergente în mai mare măsură spre lider şi nu spre organizaţie, controlul, supunerea 
necondiționată şi respectul autorităţii liderului devenind valori fundamentale. În situaţia în care 
puterea este descentralizată, valorile sunt mai difuze, şi ele capătă un grad de distribuire şi atribuire 
mai ridicat în raport cu organizaţia şi membrii grupului. Într-o asemenea situaţie imaginea liderului 
fie se suprapune cu imaginea grupului şi a organizaţiei, fie se situează sub cota acestora cunoscând 
un deficit de imagine sau chiar o imagine negativă. Aceasta presupune de la sine ca între gradul de 
centralizare şi percepția valorilor să existe un raport cvasiunitar pentru a nu ilegitima personalitatea 
liderului sau să nu se devalorizeze grupul şi organizația prin gradul ridicat de receptare în plan 
axiologic a liderului şi a puterii în general. 

În esenţă, putem spune că toate valorile definesc un set de aşteptări ale organizaţiei faţă de 
membrii săi fiind exprimate sau incorporate în atitudini şi comportamente, situându-se în strânsă 
legătură cu filosofia şi ideologia structurii politice respective. În aceste structuri politice 
predominante ca valori ar trebui să fie colectivismul şi atitudinile sociocentrice, iar nu 
individualismul şi atitudinile antropocentrice şi egocentrice. 

După cum am putut observa, puterea se manifestă prin anumite grupuri sociale şi prin 
anumite culturi organizaționale, implicit prin aşa-numita cultură a puterii care, în cadrul culturii 
organizaționale devine dominantă implicând atât cultura normativă, pe cea valorică, cât şi filosofia, 
ideologia, credinţele, stereotipiile, prejudecățile, mentalitățile şi implicit sintalitatea grupului 
respectiv şi organizaţiei la care se face referință. Una dintre valorile semnificative ale culturii puterii 
este conformarea la adevărul puterii care, în situația unui conformism excesiv şi a unui consens 
deplin, va conduce în mod inevitabil la cultul puterii şi la o putere totalitară. În această situaţie a 
conformismului excesiv, demersul cognitiv şi perceptiv autonom al indivizilor din cadrul grupului şi 
organizației politice este substituit cu seturi de convingeri şi valori ale grupului şi organizaţiei, 
concretizate în ideologii colective, de cele mai multe ori impuse şi manipulate de către 
reprezentanţii puterii Şi ai opoziției. 

Concluziile logice bazate pe gândirea autonomă sunt substituite cu “adevăruri” prefabricate 
şi insurmontabile, ceea ce conduce în ultimă instanţă la un grad scăzut de autonomie, iar în planul 
deciziilor şi al puterii la aşa-numitul fenomen al groupthnik-ului. Într-un asemenea context 
realitatea capătă alte sensuri şi semnificații în virtutea ideologiei predominante şi a puterii totalitare, 
însăşi valorile sunt mulate pe asemenea pretinse adevăruri. Apar clişeele şi formulele — sloganurile 
politice care îndepărtează cetăţeanul de realitate, transpunându-l mai mult într-o realitate virtuală şi 
ideală decât într-una reală, cu care se confruntă şi pe care o valorizează. În comunicare predomină 
anumite stereotipii verbale, aşa-numitul limbaj de lemn (înlocuit cu un limbaj dublu care presupune 
mai multă demagogie politică şi chiar minciună), finalizate într-un optimism exacerbat, uneori 
triumfalist şi într-o retorică cosmetizată, în afara unei logici bine instrumentate şi cu emergență din 
planul realului. 

Se realizează un fenomen specific domeniului politic, acela de negare a adevărului care nu 
coincide, nu este corespondent cu schema interpretativă şi stereotipă formulată şi conținută, 
totodată, în ideologia partidului — grupării politice sau a alianţei aflate la putere. Între aceste scheme 
stereotipe sau convingeri (de cele mai multe ori impuse) şi atitudinile conformiste se instituie 
anumite raporturi: cu cât este mai mare ponderea acestor scheme stereotipe sau convingeri colective 
în procesele colective individuale, cu atât creşte mai mult anxietatea (chiar inconştientă) şi cu atât 
este mai frecvent recursul la conformitate, ca unic mecanism de reducere a anxietăţii şi de stabilire a 
adevărului într-o situaţie sau alta. Se subînțelege că aceste “convingeri” colective devin un 
mecanism de apărare împotriva manipulării şi influențelor exercitate în plan ideologic şi politic de 
către reprezentanţii puterii sau ai altui grup şi coaliție politică. Apare o conformare disimulativă dar 
disociată în plan atitudinal şi comportamental, ea fiind mai mult acceptată ca opinie şi, în mai mică 
măsură ca practică şi manifestare, unde nonconformismul predomină sub raport atitudinal şi 
comportamental. 

Cazul tipic al unor asemenea manifestări a fost cel din cadrul regimului totalitar şi al 
ideologiei comuniste care prin influenţa şi manipularea ideologică a convertit foarte mulți indivizi 
acceptând şi internalizând în plan axiologic asemenea ideologii şi practici politice, care, pentru unii, 
au devenit convingeri, iar pentru alții rămânând doar la nivelul acceptării impuse. 


Asemenea mecanisme se petrec şi regăsesc, totodată, în rândul simpatizanţilor şi fanaticilor 
unor partide invalidate sub raport ideologic şi doctrinar (caz tipic fiind noua dreaptă şi 
neofascismul), care se conformează acestor influenţe şi sloganuri şi care se constituie, totodată, în 
mijloace propagandistice persuasive pe fondul consensului şi reiterării axiologice a unor pretinse 
valori. 

Într-o forma mai puţin nocivă se petrece un asemenea fenomen şi în rândul partidelor 
istorice, unde liderii au avut mare influenţă prin autoritatea morală, prin care s-au impus, şi prin 
trecutul confruntat cu asemenea atitudine contestatare față de regimul comunist totalitar. 

Conformarea înseamnă, în ultimă instanță, consens, iar acesta induce peste anumite limite 
ale pragului de toleranţă la conformism şi inerție participativă, pe seama declinării şi transferului 
responsabilității individuale la nivelul responsabilităţii liderului. Aşa cum am mai arătat, între 
conformism, consens şi conformitate există anumite similitudini, ele nefiind însă identice: în timp 
ce consensul rezultă din similitudinea tacită sau conştientă a atitudinilor şi opțiunilor personale, 
conformismul se manifestă prin comportamente de supunere, acceptare necondiționată ca urmare a 
unor prescripţii normative şi a influențelor manipulative (şi chiar a responsabilităţii uneori), pe 
când conformarea exclude asemenea influenţe şi imperative normative, acceptându-le doar prin 
prisma discriminării şi discernământului individual, de unde şi anumite atitudini critice şi chiar 
nonconformiste. 

De aceea, nu întotdeauna conformarea şi, cu atât mai puţin, consensul şi conformismul sunt 
mecanisme benefice pentru organizație şi pentru performanţa organizațională. Se impun anumite 
“doze” de conformitate în ceea ce priveşte acceptarea culturii politice şi a puterii şi nu un consens 
facil şi ineficient în raport cu normele şi valorile organizaționale şi implicit cu această cultură a 
puterii. 

În scopul evaluării gradului de conformism şi conformitate în cadrul psihologiei sociale 
există anumite metodologii de evaluare — de diagnosticare a acceptării normativității şi implicit a 
culturii normative. Un mecanism de acest gen este cel realizat de Jakson şi March, denumit de către 
aceştia “modelul recompensei potențiale”. Prin acest model se pot analiza normele prin stabilirea 
paternului şi intensitatea aprobării comportamentelor de acceptare sau respingere a acestora. Se 
poate stabili câtă aprobare sau dezaprobare vor primi membri grupului şi organizaţiei în raport cu o 
variabilă independentă (o decizie ce implică o strategie alternativă etc.). S-a putut constata că 
aprobarea statutului maghiarilor din România a stârnit o reacție de protest din partea tuturor 
partidelor politice (cu excepţia U.D.M.R.), fiind însă mai toleranți unii membri ai unor grupuri 
politice în raport cu Declaraţia fostului preşedinte E. Constantinescu în legătură cu intervenția 
trupelor N.A.T.O. în fosta Iugoslavie sau, în prezent, cu acceptarea şi aprobarea participării 
României cu logistică militară (sau alte contribuţii în acest sens) în acțiunile întreprinse în campania 
antiteroristă ce capătă o anvergură globalizată, sau față de unele schimbări în Constituţie 
preconizate şi cerute de către unii reprezentanţi ai clasei politice. 

Redăm mai jos figura modelului recompensei potențiale: 


Aprobare 
ridicată 


Cantitatea de comportament 


Dezaprobare ridicată 


Din figură se poate observa că sunt incluse două variabile: cantitatea de aprobare- 
dezaprobare (care poate să cunoască valori extreme de la dezaprobare ridicată la aprobare ridicată) 
și cantitatea dintr-un anumit comportament. În același timp, modelul permite identificarea a cinci 
indici care descriu normele grupului care impun uneori sau conving membrii grupului în a le 
accepta-aproba şi chiar a le valoriza. Acești indici sunt: 

1. punctul recompensei maxime sau cantitatea de comportament care generează cea mai mare 
aprobare din partea altora, în figură fiind reprezentat prin prin maximul curbei (a), la cotele 
6 şi 7 din cantitatea de comportament; 

2. marja de toleranţă a comportamentului cuprinsă între diviziunile 3 şi 9 ale cantității de 
comportament, şi care exprimă un comportament difuz mai mult sau mai puţin aprobat de 
către membrii grupului; 

3. diferența de recompensă potenţială, exprimat prin cantitatea de aprobare raportată la 
cantitatea de dezaprobare asociată, adică de raportul dintre procentul de indivizi situaţi sub 
raportul aprobării deasupra abscisei (între diviziunile 2 şi 9) şi procentul celor situați sub 
abscisă. Dacă curba are originea în 0 şi se termină la diviziunea 11 atunci avem de a face cu 
o aprobare totală, fie cu un consens, fie cu o conformitate sau chiar cu un conformism. Dacă 
asemenea procente s-ar situa preponderent sub abscisă am avea un grup bazat pe dezacord 
şi respingere a normativităţii ceea ce, în mod firesc, impune şi conduce la strategii 
alternative şi care să cunoască o marjă de toleranță a membrilor grupului; 

4. intensitatea este un indice care descrie forța generală a aprobării sau dezaprobării asociate 
unui comportament, indice obţinut prin procentul celor care aprobă sau dezaprobă normele şi 
valorile grupului, ceea ce, în general, se poate obține în mod gradual şi prin intermediul sondajelor 
de opinie sau la nivel naţional prin intermediul referendumului; 

5. cristalizarea este exprimată prin gradul de consens între membrii grupului privind 
cantitatea de aprobare şi dezaprobare asociată comportamentului individului sau chiar al grupului. 
Cristalizarea este corelativă cu gradul de acceptare sau respingere a unei norme, strategii politice 
sau chiar a unor valori. Se subînțelege că în situația în care există diferențe mici între membrii 
grupului privind acceptarea unei norme avem de a face cu o normă puternic cristalizată, iar în sens 
invers, când diferenţele sunt mai mari (există mulţi indivizi care o acceptă dar şi mulți care o 
resping), atunci norma este mai slab cristalizată şi cu evidente tendințe de respingere, 
nonconformare. Gradul de cristalizare se referă atât la acceptarea cât şi la respingere, de aceea 
putem disocia — delimita o cristalizare pozitivă, atunci când aprobarea în raport cu norma respectivă 
este cvasiunanimă şi o cristalizare negativă când predomină dezacordul membrilor în raport cu o 
anumită normă. 

Relativ asemănător modelului prezentat (reprodus după S. Chirică) este şi „testul valorii 
preferate” elaborat de Feldman şi Arnold (cf. S. Chirică). Prin acest test adaptat valorii privită ca 
variantă independentă, autorii citați evidențiază faptul că grupul acceptă numai anumite valori 
cantitative ale uni comportament. S-a ajuns astfel la concluzia că prea puţin comportament al unui 
anumit tip şi prea mult comportament de acel tip în raport cu valoarea evaluată este dezaprobat, 
astfel că grupul este înclinat să prefere o anumită valoare sau cantitate din acel comportament. 
Normele care reglează aceste comportamente se numesc „norme ale valorii preferate”. Spre 
exemplu, în situaţia în care normele ce vizează disciplina şi ordinea de partid ar regla un 
comportament valorizat prin prisma ordinii şi disciplinei percepute ca valori în rândul celor mai 
mulți membri ai unui grup politic, atunci am avea de a face cu norme ale valorii preferate, reducând 
astfel diferenţele comportamentale şi a diferenţei de recompensă potențială tinzând spre un raport 
supraunitar sau cel mult de valoare 1 — echiunitar. 

Normele valoric preferate se regăsesc în mod mai mult sau mai puţin conştient în toate 
organizaţiile politice. Orice grup şi organizaţie politică se confruntă cu asemenea diferențe 
atitudinale şi comportamentale, prin ele fiind reglate diferenţele de opinie, atitudinile, conformarea 
şi consensul, în afara unui conformism exclusiv, când normele pot avea un caracter imperativ şi nu 
unul persuasiv, disociindu-se astfel de valori. 

Trebuie subliniat însă faptul că norma valorii preferate nu indică preferința grupului spre o valoare 
medie abstractă — standard indiferent de grupul concret, ci tocmai caracterul diferenţial, contextual 


al “mediei”. De aceea valoarea preferată de un grup pentru un tip de comportament sau altul are 
virtuți diagnostice, fiind definit ca un “descriptor” sau un “test” în cadrul diagnozei eficienței 
grupului şi organizaţiei. 
Această evaluare se realizează în raport cu un anumit obiectiv de realizat implicând: 
1 identificarea comportamentelor relevante pentru atingerea obiectivului (aprobare, 
implicare, participare etc.); 

2 identificarea unei modalități de cuantificare a comportamentelor (observarea 
comportamentelor celor ce aprobă şi se implică politic şi a celor care dezaprobă şi se eschivează sub 
raportul participării şi responsabilităților politice); 

3 testarea valorii preferate de grup sub raportul fiecărui comportament relevant, adică prin 
ceea ce se exprimă acordul şi dezacordul. 

Există şi alte tehnici evaluative de diagnoză a eficienţei grupului prin intermediul normelor şi 

valorilor, dar ele sunt mi puțin relevante pentru analiza grupului şi organizației politice, cum ar fi: 
testul “idealului de atins” şi testul “idealului realizabil”, instrumente cu ajutorul cărora putem 
evalua comportamentele în raport cu imperativul normativ, normele fiind cele care, atunci când sunt 
percepute ca norme ale valorii preferate, ar trebui să regleze comportamentul membrilor grupului 
mobilizându-i şi susținându-i în acţiunile întreprinse. 
Asemenea atitudini de aprobare şi consens sunt influențate şi prin modelul oferit de către lider şi 
reprezentanţii puterii cât şi prin anumite recompense, în plan politic, acestea vizând unele facilități 
şi aprobări — susțineri în ascensiunea politică a membrilor merituoşi în cadrul grupului respectiv şi 
care, în ultimă instanță, sunt susținuți şi aprobaţi de către liderii structurii politice respective şi prin 
care este evidenţiată puterea propriu-zisă a organizaţiei, problemă asupra căreia vom insista în 
continuare. 


4.5. PUTEREA INSTITUŢIONALĂ 


Pentru a analiza şi evidenția caracterul de putere al instituțiilor şi a suprastructurii politice în 
general, este necesar să analizăm în primul rând conceptul de instituție şi implicit pe cel de instituție 
politică. 

4.5.1. Conceptul de instituţie socială 
Organizarea societăţii cuprinde un ansamblu de instituţii în cadrul sistemului social global şi al 
structurii sociale. Pentru a înţelege structura şi mecanismul funcțional al acestora, vom analiza în 
continuarea cursului conceptul de instituție socială. 

Etimologia derivă din verbul latin “instituire” ce are conotaţii semantice acționale şi 
înseamnă: a ridica, a întemeia, a aşeza, deci are o semnificație praxiologică; şi din substantivul 
“institutio” care înseamnă: aşezământ, întemeiere, înființare, dar şi obicei, regulă de comportament, 
deprindere. Ca elemente structurale ale societăţi, instituţiile sociale sunt sisteme de comportamente 
şi de relaţii care reglementează viaţa şi activitatea membrilor Societăţii. Prin intermediul lor se 
realizează trecerea de la o stare naturală (ca “starea de natură”) a unui popor şi colectivitate, la 
“starea socială”, la organizaţii create de o autoritate exterioară intereselor individuale, dar 
recunoscută ca necesară pentru satisfacerea intereselor acestora. În acelaşi timp, instituția este un 
ansamblu structural şi funcțional de norme şi valori, comportamente şi relaţii care reglementează 
viața şi activitatea indivizilor, asigură menţinerea unor colectivități şi societăți. 

Conceptul de instituție are cel mai frecvent, o semnificație juridică. Din această perspectivă, 
prin instituție sunt desemnate: 

e organizațiile cu statutul lor juridic specific; 


e regulile de funcționare stabilite prin regulamente şi/sau legi. 

Exemplul tipic de instituţie este statul, cu organizațiile sale administrative, politice, militare, în 
speță armata. Ca parte constitutivă şi inseparabilă a societăţii, armata constituie una din principalele 
instituţii componente ale statului, instrumentul înarmat cel mai important. 

Din punct de vedere sociologic, prin instituţie socială sunt desemnate: 


e regulile de influențare şi control social ale comportamentelor individuale; 


e modelele specifice şi stabilite de organizare şi desfăşurare ale interacțiunilor dintre indivizi 
şi grupurile sociale orientate spre satisfacerea unor nevoi de bază, valori şi interese cu importanță 
esențială, strategică (cum este armata) pentru menținerea colectivităţilor şi a societăţii. 

Un exemplu ilustrativ de instituţie (pentru sensul sociologic) îl oferă familia şi rudenia. Prima 
reprezintă un tip de relație socială, care prin reglementările ei implicite sau explicite, formalizate 
sau neformalizate, influenţează şi conturează comportamentele sexuale, de procreere şi socializare a 
copiilor, având mai multe funcții: biologică, fiziologică, socială, economică, de producție, de 
socializare şi educaţie, problemă analizată în alt capitol al lucrării. Tot ca instituție poate fi evaluat 
şi statul cu organizațiile sale administrative, politice şi militare. 

Atât în limbajul ştiinţific, cât şi în cel comun, termenul de instituție are mai multe conotaţii 
semantice, aceasta fiind, în funcție de tipologia şi formele lor de manifestare, cum ar fi: 


= grupul de persoane angajat în vederea satisfacerii unor probleme importante pentru o 
comunitate, colectivitate; 


= formele de organizare folosite pentru rezolvarea unor probleme; 


" ansamblul de mijloace şi procedee folosite de membrii unui grup, colectivități în vederea 
satisfacerii unor nevoi; 


= rolurile importante pe care le dețin anumiți membri ai unui grup, colectivități şi care le 
permit să acţioneze în rezolvarea unor probleme. 

Pentru o înţelegere mai profundă luăm următorul exemplu: un ministru poate fi considerat 
instituţie din mai multe puncte de vedere: 

1. ca un grup de persoane, cu o anumită ierarhie, care se ocupă de rezolvarea unor probleme 
în vederea realizării obiectivelor; 
2. ca formă organizatorică prin care acționează, prin mijloacele folosite (buget, resurse 
financiare, resurse umane şi materiale, de aici diversele tipuri de management); 
prin statusurile şi rolurile deţinute de membrii respectivei instituții — ministerului (ministru, secretar 
de stat, director, şef serviciu, referent şi alți membri ai aparatului birocratic, ordonaţi într-o anumită 
structură ierarhică nivelară). 

În ceea ce priveşte definirea instituţiei, asupra acestei structuri au existat mai multe opinii. M. 
Mauss şi P. Fauconnet, în capitolul “La sociologie” din lucrarea “Essais de sociologie” definesc 
instituţia drept un ansamblu de acte sau ideii gata instituite pe care indivizii le află în fața lor şi care 
se impun, mai mult sau mai puţin, lor. Aceiaşi autori aveau să conchidă în acest sens că instituțiile 
sunt “aranjamente sociale fundamentale” având determinări şi funcţii sociale, iar Gootman defineşte 
instituţia prin acele structuri alcătuite din elemente culturale şi structurale legate între ele, care au 
tendința de a rezista schimbării. 

Chiar dacă nu avem o definiție comună dată instituţiei, rezultă, totuşi, unele puncte comune 
legate de elementele şi funcțiile acesteia. Printre primii sociologi care s-au ocupat de problema 
instituţiilor este E. Durkheim şi reprezentanții şcolii sale. În opinia acestora instituţiile sunt moduri 
de a acționa, de a simţi şi de a gândi şi care, ca orice “fapt social”, au o acțiune constrângătoare 
asupra individului şi sunt exterioare acestuia. Totodată, ele au o independenţă în manifestări faţă de 
cele individuale şi sunt distinctive prin scopul pentru care s-au instituit. 


4.5.2. Elementele instituţiei 

Din cele prezentate rezultă că prin instituţie socială se înţelege un sistem de relaţii sociale 
organizate pe baza unor valori comune, şi în care se utilizează anumite procedee, strategii şi tactici 
în vederea satisfacerii anumitor nevoi sociale fundamentale şi ale unor colectivități umane. Orice 
instituţie cuprinde dimensiuni: 

+ relaționale (formale şi/sau informale); 

+ axiologică (valori recunoscute şi asimilate); 

+ normative (norme, reguli, regulamente, legi specifice); 

+ teleologice (scopuri, obiective, proiecții şi concepții); 

+ praxiologic-acţionale. 


Printre elementele evidențiate, pe prim plan stau relațiile sociale, care şi ele pot fi de mai multe 
tipuri: formale, informale, de putere, de supraordonare şi subordonare, personale şi impersonale, de 
colaborare şi competiție, deliberate sau impuse, interinstituționale şi intrainstituționale, simbolice, 
mediate, directe etc. Când practicile de satisfacere a unor scopuri şi obiective sunt codificate şi 
capătă o expresie legală, putem vorbi de o instituționalizare a relațiilor sociale. Aceasta constă în 
dezvoltarea unui sistem de comportamente aşteptate, modelate, predictibile şi acceptate social în 
cadrul unui sistem social. De exemplu: relația dintre un bărbat şi o femeie se instituționalizează prin 
căsătoria civilă, în cadrul căreia statusurile şi rolurile celor doi parteneri sunt relativ clar definite, 
predictibile şi acceptate social printr-un consens social mutual împărtăşit. Relaţia socială dintre un 
salariat şi o instituție se instituționalizează - formalizează prin încheierea contractului de muncă 
colectiv şi individual, cu clauzele sale contractuale prin care sunt reglementate drepturile şi 
obligațiile părților contractuale, relaţiile dintre ele având o formă juridică şi formală şi nu una 
interpersonală cum sunt cele din contractul familiei. 

Pe lângă structura relațională, orice instituţie socială mai presupune şi o structură teleologică, 
exprimată printr-o diversitate convergentă şi/sau divergentă de scopuri şi obiective. Instituţiile au un 
anumit scop fundamental care este stabilit pe baza unor nevoi importante comune. J. 
Szczepanski desprinde trei scopuri derivate: 

" satisfacerea nevoilor importante; 
" reglementarea relațiilor sociale; 


= asigurarea conținutului viații sociale. 

Din această structură teleologică emerge structura funcțională a instituției exprimată prin 
fluctuațiile derivate şi necesare atingerii scopului. La rândul lor funcțiile sunt realizate de anumite 
persoane care utilizează o serie de mijloace, procedee şi tactici, care pot fi materiale şi simbolice. 

Fiecare instituție posedă anumite simboluri prin care ele se particularizează şi se impun 
atenţiei indivizilor. În armată aceste simboluri sunt drapelul de luptă al unităţilor şi marilor unităţi, 
precum şi gradele şi uniformele militare ce simbolizează nivelul ierarhic şi profilul militar. Alte 
simboluri de valoare generalizată ar fi Drapelul, Imnul naţional, imnurile diverselor instituții, 
emblemele, mărcile de fabrică, clădirile oficiale, aşezămintele culturale. Exemple: Ateneul Român, 
Palatul Victoriei, Palatul Cotroceni etc., care simbolizează instituţiile unde acestea îşi desfăşoară în 
principal activitatea. 

Alte elemente componente ale instituţiei sunt statusurile şi rolurile. Ele sunt exprimate în 
coduri de comportament prin instrumente normative cum ar fi: Constituţia (înalți demnitari ai 
statului), legi, coduri civile, convenţii, coduri profesionale, regulamente, carta universitară, ceea ce 
exprimă dimensiunea normativă a instituţiilor. Codurile de comportament - fie scrise, fie orale - 
reglementează exercitarea rolurilor în cadrul instituţiei şi relațiile cetăţenilor cu instituția. 
Respectarea codurilor de către membrii instituției şi de către cetăţeni este urmărită prin sancțiuni 
pozitive (decoraţii, diplome, recompense morale şi materiale) şi negative (amenzi, pedepse, 
proceduri disciplinare). 

Instituţiile îşi elaborează şi anumite sisteme de norme şi valori. Prin sistemul normativ- 
axiologic se urmăreşte obținerea coeziunii membrilor instituţiei şi se justifică rațional scopul 
instituţiei şi relaţiile acesteia cu celelalte instituţii. În raport cu instituţia aparținătoare activitatea 
membrilor acesteia este orientată spre două forţe: 

1. fidelitatea membrilor pentru instituție; 
2. preocuparea pentru adevăr. 

Dacă aceste două laturi sunt compatibile atunci instituţiile beneficiază în mai mare măsură de o 
activitate eficientă. Dacă între ele se produce o separare, instituţiile sunt subminate prin atacuri 
critice. De aceea instituţiile se pot confrunta în plan acțional cu aspecte funcționale, dar şi 
disfuncționale. Primele exprimă o anumită ordine şi organizare eficientă, celelalte exprimă o 
anumită dezordine şi organizare instituțională ineficientă, cu un impact negativ în realizarea 
scopurilor şi obiectivelor sale. Eficienţa sau ineficienţa activităților instituției sunt în funcţie de 
scopul şi mijloacele implicate în realizarea lor, precum şi de buna funcționare a acestora - a 
raportului dintre resursele umane şi materiale. 


4.5.3. Funcționarea instituţiilor sociale 
Măsura eficacității funcționării unei instituţii este dată de gradul de realizare a scopului şi 
obiectivelor sale. Eficienţa unei instituţii depinde de modul ei de organizare şi funcționare şi de 
relațiile ei cu celelalte instituții sociale. Exprimă raportul dintre eficacitatea acțională (raportul 
efectelor planificate şi cele realizate) şi costurile necesare unei activități. 
O instituţie funcționează în mod eficient când sunt realizate o serie de condiții: 

» Definirea clară a scopului şi obiectivelor: dacă scopul nu este clar poate să apară o situație de 
paralelism instituțional, când mai multe instituţii se ocupă de rezolvarea aceleiaşi probleme dar în 
mod diferit. În această situaţie cheltuielile publice cresc în mod nejustificat, iar instituţiile se pot 
bloca reciproc în realizarea funcțiilor finale. Apare, după cum am arătat, birocratismul ca formă de 
organizare socială concretizat în suprapuneri de sarcini şi nerezolvarea lor prin declinarea 
competenţelor unor structuri altor structuri. 

» Organizarea rațională a activităților în cadrul instituţiei. În orice instituţie există o serie de 
comportamente funcționale. Organizarea pe comportamente funcționale trebuie să stabilească precis 
sarcinile funcţionale ale fiecărui compartiment şi al fiecărui rol şi post. În caz contrar, personalul 
instituţiei nu va şti ce sarcini le revin şi cum trebuie să le soluţioneze. Instituţia nu va cunoaşte o 
diviziune a muncii, riguroasă, existând suprapuneri şi intervenţii nejustificate ale unor membri din 
vârful ierarhiei instituționale. 

=  Depersonalizarea rolurilor instituționale. Personalul instituţiei trebuie să acţioneze în vederea 
realizării obiectivelor instituţiei şi a unor scopuri personale, ceea ce ar compromite buna funcționare 
şi prestigiul instituţiei. Utilizarea rolurilor instituționale în vederea obținerii avantajelor personale, 
cum ar fi corupția funcționarilor care antrenează corupția cetăţenilor care sunt nevoiţi să apeleze la 
mijloace incorecte pentru a-şi rezolva problemele. Exemplu: corigențele în învățământul 
preuniversitar, precum şi alte servicii ce condiționează aşa-numitele “plăți tăcute”. 

= Acceptarea socială a mijloacelor şi procedeelor folosite de instituţii. Procedeele folosite în 
realizarea funcțiilor instituționale trebuie să fie în concordanță cu valorile recunoscute, acceptate şi 
promovate de către societate. Instituţia nu poate atenta la libertatea cetățenilor sub pretextul 
realizării funcției sale. 
acceptate ca utile de către cetăţeni şi să se bucure de prestigiu. În cazul în care nu au reuşit să-şi 
câştige recunoaşterea socială, ele sunt considerate inutile, servind doar interesele unor grupuri 
social. Exemplu: partidele politice; imaginea publică negativă asupra lor le compromite 
funcționarea şi, totodată, conduce la scăderea prestigiului social al acestora. 

» Relaţiile dintre instituție şi autonomia instituțională. Activitățile instituţiilor se intersectează în 
cadrul aceluiaşi spațiu social. Intrând în relaţie unele cu altele, instituţiile se influențează reciproc în 
realizarea funcțiilor lor. Exemplu: familia influențează asupra instituţiilor economice prin crearea 
unor anumite modele de consum asupra instituțiilor politice prin socializarea-cultivarea anumitor 
valori şi atitudini politice. La rândul lor, instituțiile educative influenţează relațiile indivizilor cu 
instituțiile politice, economice, religioase. 

Pentru a realiza eficacitatea funcţionării instituţiilor este necesar să se realizeze o alianță 
instituțională. Conducerea interinstituțională este o preocupare şi o sarcină a instituțiilor 
guvernamentale, a ministerelor şi parlamentului, în general. 

Deşi sunt interdependente, instituţiile posedă o anumită autonomie funcțională. Gradul de 
autonomie depinde de modul de organizare a societăţii. Această autonomie este vizibilă în 
societățile capitaliste, în economia de piață, dar şi aici instituţiile guvernamentale - statul, intervin în 
funcționarea celorlalte instituții sociale. 

Dacă instituţiile urmăresc scopuri diferite, între ele pot să apară şi conflicte instituționale. Exemplu: 
între bănci şi institute economice, şcoală şi biserică în socialism, stat şi familie. 
Dacă scopurile şi obiectivele sunt similare, se poate realiza o coordonare între, ele sprijinindu-se 
reciproc în realizarea funcțiilor lor. 

Discordanţele şi concordanțele instituționale apar inevitabil în toate societățile. Acestea sunt 
determinate de necorelarea sau corelarea scopurilor cu mijloacele de realizare a acestora. 


4.5.4. Instituţiile politice 

Ceea ce prezintă mai mult interes pentru studiul nostru sunt asemenea tipuri instituționale. 
Acestea sunt elemente ale suprastructurii politice care au drept scop cucerirea, menținerea şi 
exercitarea puterii(ne referim la instituţiile politice aflate la putere în raport cu cele aflate în 
opoziţie, care urmăresc alte scopuri politice).La scară socială, puterea este rezultanta cumulării mai 
multor factori: materiali şi spirituali/economici, sociali, culturali, ideologici, tehnico-ştiințifici, 
demografici, geo-spaţiali, psihici, morali, religioşi etc.). 

Puterea se află în strânse raporturi cu forța. Trăsăturile comune ale tuturor accepțiunilor 
termenului de instituție se regăsesc în conținutul noţiunii de instituţie politică, perspectiva 
politologică fiind cea mai adecvată semanticii acestui concept. Aceste trăsături ar viza următoarele 
particularități: 

= sunt formate dintr-un colectiv de indivizi; 

= au un caracter stabil; 

= modul de constituire şi atribuțiile lor sunt prevăzute într-un act cu valoare constituţională; 

= sunt constituite pentru satisfacerea unor interese sociale largi; 


= dispun de autoritate, pe care o exercită în mod legitim şi legal asupra unei colectivități 
umane. 

Instituţiile politice au apărut ca modalități de revoluţionare a unor probleme ale vieţii sociale, 
având, totodată, rolul de a influenţa şi dinamiza într-un sens optim — a binelui comun şi a 
prosperității generale. 

În analiza conceptului şi semanticii acesteia se pot delimita două perspective-sensuri analitice: 

e în sens larg conceptul de instituţie politică se raportează în principal la stat, organismele de 
guvernare (Parlament, Preşedinte, Monarh, Guvern, Prim Ministru) şi partidele politice. Aceste 
organisme întrunesc calitatea de instituție politică întrucât au un rol bine definit în procesul de 
dobândire şi exercitarea puterii politice. 

e în sens restrâns conceptul de instituție politică se raportează exclusiv la stat, parlament, 
şeful statului, guvern şi primul ministru, fiind excluse partidele politice. 

După părerea noastră, sensul adecvat este cel larg, partidele politice fiind instituţii politice, mai ales 
în prezent când jocul politic este făcut de aceste instituţii politice, mai ales acelor aflate la putere, 
care-şi exercită autoritatea nu prin competență ci mai mult prin statusul politic în cadrul eşichierului 
politic. Nu toţi experţii în domeniu împărtăşesc această opinie, unii restrângând sfera instituţiilor 
politice prin excluderea partidelor. Admite că partidele nu sunt instituții politice înseamnă că 
limităm resursele puterii şi autorităţii legislative care îşi originează puterea tocmai în partidul căruia 
ăi aparține parlamentarul şi guvernantul (demnitarul politic). 

Între partide şi celelalte instituţii politice — organisme, se instituie o osmoză, unele organisme 
devenind parazitare în această simbioză politică: partidul este purtătorul autorităţii şi puterii, şi nu 
organismul în cauză. Se realizează astfel un transfer de autoritate de la partid către individ şi 
organismul căruia îi aparține prin prisma partidului. Aşa apar partidele parlamentare şi partidele 
care dețin portofolii guvernamentale fie prin intermediul coaliţiilor fie în mod independent (sunt 
mai puţine asemenea situații). 

Putem vorbi de partide care nu îndeplinesc calitatea de instituţie politică şi nici nu dețin 
autoritatea politică necesară, cel mult de cele care nu sunt la putere, deci partidele neparlamentare 
sau cel care nu sunt reprezentate în guvern. Acestea devin grupuri de presiune şi grupuri marginale 
sub raport politic, dar care în mod indirect îşi exercită o oarecare influență şi uneori chiar autoritate 
prin forța potenţială de care dispun. 

Perspectiva politologică a analizei instituțiilor, în speţă a celor politice, permite evidenţierea 
unor note comune ale acestora: 

+ sunt inseparabil legate de stat, exemplu tipic de instituţie politică fiind chiar statul cu 
organismele sale politice, administrative, militar, juridice etc. 

+ sunt reglementate juridic cu ajutorul normelor de drept 

+ sunt investite în mod expres prin Constituţie sau altă lege cu prerogative în scopul 
exercitării puterii politice, conferindu-i legitimitate şi autoritate politică 


+ trebuie să beneficieze de o deplină libertate de acțiune în vederea exercitării misiunii 
sale. 
Instituţia politică, ca atare, se formează ca rezultat al conlucrării mia multor factori, cum ar fi: 

a) instituționalizarea şi autonomizarea unor relaţii şi activităţi politice; 

b) specializarea organismelor (instituţiilor) care desfăşoară un anumit tip de activitate; 

c) conferirea unei ținute juridice acestui sistem unitar prin stabilirea unor norme general 
obligatorii care reglementează desemnarea şi funcționarea instituţiilor politice, precum şi a unor 
norme care sancţionează orice atingere adusă funcționării instituţiilor politice respective. 

Instituţiile politice sunt adesea denumite, identificate cu autoritatea publică, înțelegând prin 
această autoritate în primul rând parlamentul, şeful statului, guvernul şi în al doilea rând alte 
organisme-instituţii cu autoritate şi putere de comandă şi control cum ar fi: Curtea Constituţională, 
Consiliul Legislativ, Consiliul Suprem de Apărare a ţării, Corpul de Control al Guvernului, Curtea 
de Conturi şi altele care îmbracă şi o haină Juridică şi asupra cărora vom reveni. 

Aşa cum am arătat, elementul principal al instituţiilor politice este puterea. Executarea puterii 
politice este un sistem complex de relații, acţiuni şi influenţe între cetăţeni, grupuri de interese, 
grupuri de posesiune, instituţiile politice şi alte instituţii publice - sociale. 

Puterea este exercitată de un partid sau un grup - colectiv de partide, care prin alegeri democratice 
formează guvernul şi coaliția parlamentară. În prezent se desprind mai multe tipuri de puteri care, 
într-un stat de drept şi societate civilă, cum este România, sunt separate. Se distinge puterea 
legislativă care funcționează instituțional prin intermediul parlamentului bicameral, puterea 
executivă, prin intermediul unei conduceri centralizate, care este guvernul, şi prin intermediul unor 
instituţii subordonate, cum ar fi: Corpul de Control al Guvernului, Ministerele, Curtea de Conturi, 
Prefecturile, Consiliile Judeţene, Consiliul Suprem de Apărare a Țării, autoritățile administraţiei 
publice, Consiliile Locale şi Primăriile. 

Puterea politică poate fi executată în moduri diferite şi poate fi: 

e unipersonală (dictatură, monarhie absolută); 

e democratică (republică prezidenţială, semiprezidențială), România fiind o republică 
semiprezidenţială, atribuţiile preşedintelui fiind limitate. 

În funcţie de modul de obţinere a puterii politice şi de executare a acesteia se disting mai multe 
tipuri ale puterii: 

e tradiționalistă (accesul la putere se face pe baza unei succesiuni); 
charismatică (decurge din calitățile deţinută de o persoană sau atribuite acesteia de un grup de 
interese); 

e birocratică (funcționează pe baza unui aparat administrativ organizat naţional). De regulă, 
aceste forme de conducere nu există în realitate în formă pură, ci combinate în diverse grade de 
manifestare. La noi se distinge în mai mare măsură puterea birocratică. 

În exercitarea puterii, instituţiile politice folosesc diverse tehnici: 

+ autoritatea magică sau religioasă a suveranului ca trimis al lui Dumnezeu pe Pământ; 

+ convingerea cetăţenilor că puterea este exercitată în numele lor; 

+ autoritatea ce rezultă din rezolvarea competentă a problemelor realității; 

+ socializarea indivizilor conform principiilor ideologice care stau la baza raportului de forţe 
existent (cultura politică) 

+ recompensarea loialității față de puterea politică; 

+ utilizarea unor grupuri de presiune (minerii, sindicatele etc. 

Din analiza întreprinsă asupra puterii prin structurile evidențiate rezultă rolul acestora de 
factori structurali şi suprastructurali, evidențiindu-se, totodată, faptul că puterea nu este nici un scop 
în sine şi nici un fenomen disociat societăţii şi membrilor acesteia, ci, în primul rând, un mecanism 
funcțional în afara căruia viaţa socială nu ar fi de conceput. 


CAPITOLUL V 
PARADIGMA POLITOLOGICĂ 
5.1. PUTEREA POLITICĂ - FENOMEN POLITIC FUNDAMENTAL 


5.1.1. Conceptul de putere politică 

Percepută ca fenomen politic, puterea şi problematica puterii, în general, sunt revendicate de 
mai multe discipline, în mod deosebit de politologie şi de sociologia politică. Chiar dacă în limbaj 
cotidian este mai mult utilizat sensul politologic, cel sociologic nu trebuie scăpat din vedere, 
precum şi faptul că puterea este un concept fundamental al sociologiei politice şi organizaționale. 
Componentă esențială a sistemului politic, din perspectivă politologică, puterea este definită ca un 
fenomen socio-politic fundamental prin care este reprezentată funcția socială generalizată de a lua 
decizii şi a asigura, în conformitate cu interesele celor care domină în sistemul puterii, îndeplinirea 
lor prin utilizarea diferitelor mijloace de persuasiune şi de constrângere. În acelaşi timp, puterea se 
exprimă într-o relație asimetrică disjunctivă de tip conducere-supunere şi/sau dominare-subordonare 
între anumite organizaţii, instituţii, structuri la nivelul cărora ea se manifestă. De aceea, formele 
specifice ale puterii dintr-o societate sunt strâns dependente de domeniul în care se manifestă: 
politic, economic, spiritual, militar etc., de natura forțelor pe care se fundamentează, precum şi de 
natura intereselor existente în societate, între clase, categorii, grupuri şi indivizi. Ca principală 
formă a puterii, atât la nivel individual cât şi social, cel mai mult este evidențiată şi conştientizată 
puterea politică, precum şi mecanismele prin care aceasta este exercitată. Şi aceasta nu în mod 
întâmplător, ci prin faptul că ea se face responsabilă de toate efectele (mai ales indezirabile şi 
perverse) de la nivelul societăţii dar resimţite de fiecare individ. În al doilea rând, prin intermediul 
puterii politice se iau decizii la nivelul întregii societăți, decizii ce vizează ordinea, funcționalitatea 
şi securitatea socială. Desigur, rolul şi funcţiile puterii politice sunt mult mai complexe, ele 
rezultând şi din analiza pe care o vom întreprinde în acest capitol. 

Vom face în continuare unele referinţe de ordin structural. Ca subsistem al sistemului puterii 
sociale, puterea politică include în sine următoarele componente: 

a) puterea suverană a statului; având capacitatea de a organiza şi conduce societatea în 
interesul comunității umane respective şi de a o reprezenta în raporturile cu alte comunități, 
reprezentând din acest punct de vedere pivotul puterii politice; 

b) partidele şi organizaţiile politice, care prin elaborarea unor opțiuni de organizare şi 
conducere a societăţii pot să asigure exercitarea guvernării de stat; 

c) mijloacele de informare în masă (considerate de unii ca a fi a patra putere în stat), prin 
capacitatea lor de influențare cu un mare rol în adoptarea unor atitudini şi impunerea unor poziţii 
față de conducerea societăţii (cf. A. Andriş). 

Toate formează, împreună, sistemul puterii politice, ca principale forme delimitându-se puterea 
legislativă, alături de cea executivă şi de cea judecătorească. Aceste forme ale puterii se manifestă 
prin utilizarea şi a altor forme, în primul rând prin puterea economică şi forța sau puterea militară, 
coroborate, desigur, cu regimul politic existent şi forma de guvernământ. Matematic s-ar putea 
formula aceste elemente care influenţează puterea politică prin următoarea ecuaţie: 


P,=IPAP,R&F|] 


P = puterea politică; 


P 


P m = puterea militară; 


R, 


e = puterea economică; 


= regimul politic; 


F, = forma de guvernământ. 

Puterea politică se fundamentează însă în cea mai mare parte pe aceste forme, ele îndeplinind o 
funcție instrumentală în contextul puterii politice şi sociale. În acelaşi timp, puterea politică, (în 
special prin intermediul statului), constituie principalul sprijin în organizarea vieții economice şi în 
promovarea intereselor celor care sunt deținătorii ei, adică a celor de la putere, în raport cu cei din 
opoziție. 

Puterea politică, sau pur şi simplu politica, în sensul general, este, înainte de toate, putere de 
stat, o putere organizată, întemeiată şi legitimată. Ca instituție fundamentală a puterii, statul este o 
forță independentă de voinţa individuală, o forță nu numai susceptibilă de a da ordine, ci şi capabilă 
de a face ca acestea să fie executate. Recunoaşterea acestei puteri, când este exercitată după reguli 
definite, presupune recunoaşterea obligatorie a supunerii tuturor cetățenilor unei ţări faţă de aceste 
reguli. Această forță nu este nelimitată şi arbitrară deoarece statul îşi exercită atribuțiile în acord cu 
anumite principii, proceduri, legi, reguli, mai mult sau mai puţin consimțăminte de cetăţeni. Prin 
puterea statului, puterea politică devine o artă sau o tehnică a guvernării (politike techne), fiind 
deținută de grupuri restrânse de indivizi cu interese în aparență comune, dar mai mult cu interese 
specifice individuale şi de grup. 

Puterea politică nu trebuie redusă la exercitarea ei şi cu atât mai puţin la forţă. În general, 
puterea este limitată la monopolul exercitării forței sau violenței. Aceasta, din perspectiva 
realismului politic. Un alt curent politologic şi juridic, pozitivismul juridic, asimilează statul cu 
propria sa legalitate, cu sistemul legal, asociind această formă statului de drept, cum este 
binecunoscut. De aici se ridică o problemă decisivă, şi anume dacă legile juridice, percepute drept 
creații umane, conştiente şi necesare pot să evite ca forță şi, totodată, să nu aibă un caracter 
arbitrar ? Mai precis dacă sunt arbitrare şi, dacă sunt, ce le poate face să fie obligatorii ? Doar faptul 
că sunt impuse de stat ? Prin acest mod de a pune problema ne situăm într-un cerc vicios: 
identificăm statul cu forța sau mai mult, puterea politică cu forța. în acest sens P. d'Entreeves afirma 
următoarele: a face legală forța, dacă aceasta înseamnă a o supune dreptului, aceasta este o sarcină 
nobilă, un semn de umanitate şi progres. Dar, de aici, nu rezultă că trebuie să te supui în mod 
necondiţionat tuturor legilor şi că orice putere trebuie să fie acceptată ca a fi justă. Cei care pretind 
că trebuie să te supui orbeşte legii pentru că este lege nu fac altceva decât să confunde puterea cu 
forța, dreptul cu coerciţia. Ori, se ştie, dreptul este sau deține numai o faţetă a forței, şi anume a 
celei de represiune şi constrângere, pe lângă aceasta fiind sau exprimând un anumit limbaj 
normativ-prescriptiv, prin care forța se exprimă ca voinţă general-obligatorie. De aici necesitatea 
perceptivă şi interpretativă a puterii de a nu fi analizată numai prin drept şi legalitate, ci, aşa cum 
vom arăta şi demonstra în alt capitol, în primul rând, prin legitimitatea ei. Aceasta presupune, după 
cum afirma şi V. Măgureanu, calitatea puterii de a fi instanță supremă într-o societate sau, altfel 
spus, inexistența unei alte autorități superioare la care să se poată face apel pentru a-i contesta 
deciziile. 

În scopul înţelegerii acestei complexe problematici şi a acestui contradictoriu fenomen, 
considerăm necesară o succintă incursiune în câmpul de preocupări al politologiei clasice şi 
contemporane. Aşa cum am putut deduce şi până aici, asupra acestei problematici există foarte 
multe opinii şi interpretări, politica şi puterea fiind domenii foarte bine analizate de sociologi şi de 
politologi. Analizând esenţa politicului prin prisma puterii, sociologul german Max Weber, avea în 
vedere, în special, mijlocul sau instrumentele specifice prin care aceasta se exercită, prin ceea ce 
acesta desemna „monopolul utilizării violenței fizice legitime”. La rândul său, Carl Schmidt, 
ideolog oficial în primii ani ai nazismului, a elaborat o teorie despre politică al cărei principal 
criteriu este distincția dintre amic şi inamic. Astfel, el transforma politologia în polemologie (teoria 
războiului), stabilind drept esenţă a politicii „facultatea de a desemna duşmanul şi de a-l elimina”. 

Alte teorii şi doctrine politice au acţionat pentru expansionism agresiv, fanatic, funcționând 
prin false identificări (sau inventări) de „conspirații? şi duşmani, justificând exterminarea 
opozanților şi subordonarea generală, masificată şi necondiționată față de putere, aceasta fiind 
convertită într-o forță totalitară. Astfel, puterea devine o forță în sprijinul unei idei-ideologii, o 
putere — forță care tinde să-şi exercite influenţele prin mecanismele sale manipulative sau, mai grav, 


să corupă după cum afirma Lord Acton: „Puterea tinde să corupă, iar puterea absolută corupe în 
mod absolut”, disociindu-se de orice principiu şi normă morală. Dintre toate cauzele degradării şi 
îndepărtării de morală a oamenilor puterea este cea mai statornică şi activă, afirma acelaşi autor. 
Aceasta impune, desigur, o anumită limitare a puterii, orice tendință absolutistă conducând la 
dictatură şi totalitarism, fie de stânga (în regimurile totalitariste comuniste — stalinist şi neostalinist), 
fie de dreapta (cum ar fi franchismul în Spania şi dictatura fascistă în Italia şi cea hitleristă în 
Germania). 

Sociologul şi politologul francez Maurice Duverger atribuie esenței politicii o natură şi o 
semnificaţie ambivalentă, ceea ce face din aceasta un adevărat „Janus” modern: instrument (mijloc) 
de dominare, şi mijloc de asigurare a ordinii sociale, de integrare a indivizilor în societate, în 
interesul public. Cu alte cuvinte, politica este un rău necesar. Aspectul malefic al politicului rezultă 
din dimensiunea sa praxiologică emergentă unui substrat ideologic doctrinar specific şi în funcţie de 
care acționează. Astfel, politica devine un factor cauzal care îşi pune amprenta asupra destinului 
uman, adevăr susținut şi dezvoltat de reprezentanţii şcolii politice italiene, de la Machiavelli la 
Mosca şi nu numai, după cum afirmau şi alți autori. 

Sub raport praxiologic şi comportamental, politologul american David Easten considera că 
viața politică nu este altceva decât un sistem de comportamente, un ansamblu de relații şi 
interacțiuni prin care se realizează „alocarea autoritară a valorilor”. Deşi inspirată de behaviorism 
(teorie comportamentalistă de sorginte psihologică) şi de structuralism-funcționalism, ideea sa este 
recuperabilă în interiorul unei teorii a comunicării politice, în sensul că specificitatea politicului ca 
sistem de „alocare de valori” se impune, prin determinațiile sale fundamentale, oricărei acțiuni 
politice ce apelează la simboluri şi valori pentru atingerea finalității proiectelor politice. Aceasta îl 
determină pe Karl Deutsch — adept al abordării politicii ca sistem — să plaseze la baza sistemului 
politic tocmai „relațiile de comunicare politică”. Conform concepției sale, guvernământul, structura 
esențială de gestionare a puterii ar funcționa întocmai unui dispozitiv de pilotaj care ar ghida 
comportamentul cetățenilor cu ajutorul unor fascicole de informaţii referitoare la poziția 
guvernanților şi a altor titulari de putere în raport cu finalitățile politice instituite. 

Continuând tradiția perspectivei funcționaliste americane, Gabriel Almond optează pentru 
definirea politicului ca a fi „structura politică” a societăţii, ce se manifestă prin modele legitime de 
interacțiuni menite să menţină ordinea socială. În sens larg, funcționalitatea politicii vizează 
îndeosebi socializarea indivizilor, iar în sens restrâns puterea îşi exprimă finalitatea sa prin 
politizarea societății. Astfel, puterea devine o forță în sprijinul unei idei, fapt ce condiţionează 
existenţa puterii prin intermediul a două elemente: forţa şi ideea. În mod special, puterii politice îi 
este necesară mai mult autoritatea decât forța, şi valoarea unei idei mai mult decât ideea în sine. 
Ideea (ideologia) devine valoare graţie autorităţii ce o impune, care, astfel, se face cunoscută şi 
recunoscută. Deţinerea şi folosirea puterii politice, precum şi încercările de cucerire a acesteia de 
către cei din opoziţie - opozanți comportă, pe lângă aspectul material, ca expresie a raporturilor de 
forță existente în societate, şi un aspect simbolic şi valori care determină funcționarea puterii 
politice ca politică şi influenţă simbolică, care, în permanenţă, se revendică şi legitimează. De unde 
aspectul funcționalist al puterii amplu analizat în sociologia americană de T. Parsons şi R. Merton. 


5.1.2. Funcţii ale puterii 

Ca fenomen, puterea politică are multiple funcții şi este caracterizată ca putere globală 
exercitată în cadrul colectivității având rolul de a organiza, de a o menţine şi apăra sau ca o 
capacitate generalizată de a obţine efectuarea unor îndatoriri, obligații de către indivizi şi grupări 
sociale într-un sistem de organizare colectivă atunci când îndatoririle sunt legitimate prin legătura 
lor ca scopuri colective (T. Parsons, „Politics and Social Structure”). 
De aceea puterea politică nu are o conotație semantică singulară şi nici nu este percepută ca a fi un 
concept strict autonom, ea fiind asociată şi cu alte concepte sau atribuţii ale acestora, cum ar fi: 
puterea sau autoritatea publică, puterea de stat, democraţia, suveranitatea, dominaţia, forţa 
constrângătoare etc. Prin aceşti termeni este desemnată, în ultimă instanță, puterea ca fenomen 
social, fie sub forma instituționalizată — formală, fie prin alte modalităţi de ordin relațional. Dintr-o 
asemenea perspectivă G. Burdeau, în „Traite de science politique”, considera că puterea reprezintă o 


forță organizatorică a vieţii sociale, o forță înnăscută din conştiinţa socială destinată să conducă 
grupul social (societatea), căutarea Binelui comun şi capabilă să impună, în caz de nevoie, 
membrilor grupului atitudinea pe care ea o comandă. 

Puterea politică este percepută ca o capacitate colectivă abstractă, inerentă vieții sociale 

organizate politic şi nepersonalizată, aparţinând întregii colectivităţi umane rezidente pe un anumit 
teritoriu şi constând în forţa de a impune respectarea generală a anumitor comandamente sociale. 
Această definiție comportă mai mult o perspectivă sociologică — organizaţională a puterii politice şi 
prin care este desemnată capacitatea unor structuri organizatorice de a impune unor indivizi — 
structuri diverse îndatoriri (prescripţii) juridice în interesul general. 
Dintr-o perspectivă juridică, T. Drăgan, în lucrarea „Drept constituțional şi instituții politice”, 
defineşte puterea prin capacitatea de a lua măsuri obligatorii, pe calea unor manifestări de voință 
unilaterale şi în afara oricărei subordonări față de vreo autoritate superioară sau concurentă, 
susceptibile de a fi impuse respectului general cu ajutorul forței constrângătoare care a fost 
constituită în acest sens. 

Cu incidență mai mult sociologică, un jurist cum este I. Deleanu, în lucrarea „Drept 
constituțional şi instituţii politice” delimitează puterea printr-un ansamblu sau sistem de relaţii (de 
putere) constituite într-o societate istoriceşte determinată, exprimând autoritatea pe care un individ 
sau un grup de indivizi o are asupra altora pentru realizarea unui scop comun, asumat de membrii 
colectivităţii sau impus acestora de către cei care exercită puterea (a se vedea în acest sens şi 
Jacques Cadart, „Intitutions Politiques et Droite Constitutionnele”, vol.1). 

Definiţiile prezentate fac trimiteri în primul rând, la puterea de stat şi nu la fenomenul şi 
conceptul de putere propriu-zis, ci la forma instituționalizată a puterii. Din această perspectivă 
instituțională şi comportamentală H. Lasswall şi A.D. Caplan în lucrarea „Power and Society: A 
Framework for Political Inquiry”, defineau puterea ca a fi capacitatea unui individ sau a unui grup 
de indivizi de a schimba comportamentul altor indivizi sau grupuri în sensul dorit sau — după cum 
susțin Geofrey Ponton şi Peter Gill, în „Introduction to Politics” — prin putere se poate înţelege 
abilitatea de a-i face pe alţii să facă ceea ce se doreşte de la ei, presupunând că aceasta diferă de 
ceea ce ei ar dori să facă dacă nu ar fi fost siliți să se supună altei voințe. 

Într-o manieră paradoxală se pune problema puterii din punctul de vedere al titularului 
acesteia, adică cine este titularul puterii globale, atâta timp cât unele forme ale puterii (puterea de 
stat) exercită o putere limitată ? Acesta nu poate fi decât un individ sau poporul ori, după caz, 
națiunea — poporul care deţine în mod natural puterea politică (suveranitatea). În asemenea situaţii. 
poporul sau națiunea este titularul absolut al puterii politice, adică al suveranității, pe când statul 
(autoritățile/puterile publice) este titularul pentru stat încredințate (delegate) în mod legitim de 
popor (I. Ionescu). Vom analiza acest raport în secvența următoare, cea care vizează atributul 
suveranității puterii politice. 


5.1.3. Puterea politică suverană 

Din perspectivă istorică se poate spune că suveranitatea puterii de stat ca fenomen social- 
politic, ca realizare a vieții şi practicii social-economice, a apărut cu mult înainte de cristalizarea sa 
ca noțiune teoretică, în urma unei profunde necesități istorice, reflectând caracteristicile 
fundamentale ale statului: autoritatea supremă exercită pe un anumit teritoriu, dreptul exclusiv de a 
se organiza de sine stătător - economic, politic, militar, administrativ -, de a elabora şi a impune, la 
nevoie prin forța sa de constrângere, legi, norme obligatorii pentru întreaga societate. Aceasta 
explică şi de ce puterea de stat suverană, în concepția marilor gânditori din perioada de formare şi 
cristalizare a relațiilor de producţie şi social burgheze (când s-a fundamentat teoretic şi practic 
conceptul de suveranitate) - Jean Bodin, Hugo Grotius, Tomas Hobbes şi, mai târziu, Spinoza, 
Machiavelli ş.a.- este inseparabil legată de drept, de stabilizarea unei ordini juridice ferme. 

Aceşti gânditori au înţeles un fapt fundamental, şi anume că, prin intermediul dreptului, puterea 
de stat se impune întregii societăţi ca putere suverană. Într-un anume sens, comunitatea socială este 
sinonimă cu ordinea, iar autoritatea serveşte drept fundament pentru instituirea ordinii pe care 
societatea o reclamă. 


Caracterul şi calitatea, totodată, a statului exprimată prin suveranitate impune acestuia anumite 
obligaţii în raport cu unele drepturi pe care le exercită. Statul suveran este dator să exercite pe 
teritoriul sau faţă de întreaga populaţie prerogativele sale de putere suverană, pentru a menține 
ordinea, pentru a apăra comunitatea respectivă împotriva oricărei agresiuni etc. 

O autoritate publică este suverană atunci când nu este supusă nici unei alte autorități, nici în 
cadrul intern al statului, nici pe plan extern. Nici o altă entitate nu o poate controla. Astfel spus, în 
interiorul frontierelor sale, statul exercită o putere exclusivă; deţine puterea de a controla, de a 
comanda şi de a sancţiona în mod suveran. 

Unul din atributele esențiale ale suveranităţii statului îl constituie dreptul său inalienabil de a 
reglementa, în mod liber şi fără nici o intervenţie din partea altui stat, organizarea şi funcționarea 
sistemului politic, raporturile societate — stat — cetățean, raporturile personale şi patrimoniale între 
indivizi etc., prin intermediul normelor juridice. 

Transpunând în norme de drept obiectivele cele mai importante ale dezvoltării social- 
economice şi politice, statul instituie, în virtutea suveranității sale, o ordine juridică menită să-i 
ocrotească şi să-i consolideze valorile fundamentale pe care se întemeiază şi pe care este interesat să 
le promoveze şi să le apere, relațiile sociale corespunzătoare acestor valori. 

Reglarea normativă şi optimizarea relaţiilor sociale prin intermediul normelor de drept, 
instituirea unei ordini stricte constituie, astfel, una din caracteristicile definitorii ale suveranității 
puterii de stat, singura îndrituită să îmbrace în haină normativă voința poporului şi să confere 
acesteia, la nevoie prin forța de constrângere a statului, autoritate şi obligativitate generală. 

Legătura indisolubilă dintre suveranitatea puterii de stat şi ordinea Juridică, dintre stat şi 
drept are rădăcini istorice adânci, apariția şi cristalizarea diferitelor formaţiuni sociale desfăşurându- 
se ca un proces istoric complex, în care latura politică a activităţii sociale, rolul statului suveran s-au 
împletit armonios cu elaborarea şi aplicarea normelor de conduită, acesta fiind emergent atât unor 
condiționări sociale cât şi juridice. Dar asupra acestor aspecte legate de funcționalitatea şi atribuţiile 
statului vom insista într-un alt capitol al lucrării. 


5.2. PUTEREA POLITICĂ ȘI PUTEREA DE STAT 


Din cele prezentate se delimitează două concepte relativ distincte: puterea politică şi puterea 
de stat. Istoriceşte privind lucrurile, asemenea delimitări le regăsim şi la romani: prin „potentia” 
desemnau autoritatea naturală, forța de influenţă a unui individ sau grup față de alți indivizi sau 
grupuri, iar prin „potestas” era desemnată forma instituționalizată a puterii, instituția publică prin 
care puterea se manifesta ca forță (capacitatea şi abilitatea de a face ceva). Reproduse aceste 
raporturi în contemporaneitate, prin ele se stabilesc anumite relaţii şi raporturi reciproce între 
guvernaţi (titularul puterii politice) şi guvernanţi (titularul puterii în stat). Aceste raporturi se 
manifestă şi realizează, totodată, ca transfer şi delegare a puterii celor guvernați către cei aflați la 
putere — celor care guvernează şi care sunt evaluați, totodată, ca reprezentanți ai poporului, 
guvernanţii având responsabilități politice şi civice în raport cu cei guvernaţi, în ultimă instanță, 
aceştia reprezentând puterea suverană a poporului, mai ales în societățile civile şi democratice. 
Desigur aceste raporturi, intermediate prin transfer şi delegare de putere, nu exclud statutul puterii 
guvernanților, aceştia manifestându-se față de guvernaţi ca o reală putere, dispunând de structuri 
proprii, pârghii şi mecanisme prin care-şi exercită autoritatea şi influenţa în raport cu cei pe care-i 
reprezintă dar pe care, totodată, îi şi conduce. Această modalitate de exercitare a puterii politice 
capătă, în aparență, o nuanţă paradoxală greu de explicat întrucât realitatea, fie ea şi democratică, 
adânceşte paradoxul în loc să-l elucideze. Asemenea distincții sau chiar confuzii dintre „potentia” şi 
„potestas” (autoritatea şi forța de influenţă a unor indivizi sau grupuri față de alţii) se fac şi în 
sociologia politică modernă. Astfel, Maurice Duverger, în lucrarea “Sociologie de la politique” 
definea puterea “pouvoir” prin ceea ce alţii denumesc autoritate. În opinia sociologului francez, 
puterea (pouvoir) se distinge totuşi de autoritate fiind forma de influență sau de putere (puissance) 
care este instituită de normele, credinţele şi valorile societăţii în care se exercită aceasta. 

Între „potentia” şi „puissance” există un raport de echivalență, astfel, aceste două concepte 
sunt esențialmente unice dar nu şi identice, mai ales sub raport funcțional, în timp ce potestas, 


respectiv pouvoire sunt multiple sub acest raport, îndeplinind mai multe statusuri şi roluri, cum ar fi 
cele de putere părintească, putere militară, putere a şefului ierarhic, putere de stat, putere legislativă, 
executivă, judecătorească. Aşa cum observa şi I. Ionescu în lucrarea citată, trebuie observat că 
numai statul are, prin tradiție, vocaţia să i se încredințeze exercițiul puterii (potestas/pouvoire). 
Asemenea drept a fost exercitat mai ales în Evul Mediu şi nu numai, de către Biserică, aceasta 
deţinând puterea, identificându-se chiar cu puterea de stat, pe o anumită perioadă temporară sub 
raport istoric astăzi, (cel puţin la noi) în primul rând există o separație între stat şi biserică, statul 
fiind eminamente laic. Nu putem generaliza acest caracter al statului, unele state şi religii cunosc o 
simbioză sub raportul puterii laice şi religioase, ne referim desigur la statele şi religiile islamice 
unde puterea religiei a devenit putere de stat. 

Puterea de stat, ca autoritate delegată de către popor nu poate fi menţinută decât în măsura în 
care structurile de putere sunt legitime, iar deciziile şi strategiile politice, inclusiv legile, exprimă 
voința generală şi nu sunt utilizate împotriva unei părți sau chiar a întregii populații, ceea ce, în mod 
implicit, delegitimează puterea politică şi, în mod deosebit, puterea de stat. Legitimitatea unei puteri 
statale poate fi privită dintr-o dublă perspectivă: ca act al desemnării structurilor de putere (cucerire 
sau act de întemeiere a puterii) şi ca asigurare a concordanței între conţinutul deciziilor şi al 
aşteptărilor celor guvernați. Din acest punct de vedere, M. Duverger, în opera citată, considera că 
singura sursă a legitimității unei puteri constă în faptul că ea este conformă schemei — algoritmului 
de legitimitate diferite de sistemul de valori şi norme ale colectivităţii în cadrul căreia se exercită şi 
că asupra acestei scheme există un consens în interiorul colectivități. 

Astfel privită, puterea statală se bazează pe dominație şi forță de constrângere, trăsături care, 
la rândul lor, trebuie să fie legitime. Se impune în acest sens o delimitare între putere şi autoritate, 
ce conduce la concluzia că autoritatea nu se confundă cu puterea, deşi se întemeiază pe aceasta: fără 
sprijinul puterii de stat nu ar exista autoritatea politică. Înainte de a analiza raportul dintre 
autoritatea şi puterea de stat, considerăm necesar să prezentăm unele trăsături generale ale puterii 
politice şi ale puterii de stat. Doctrina constituțională modernă consideră că puterea politică 
(suveranitatea) are următoarele trăsături generale (cf. I. Ionescu, op. cit.): 

a) unicitatea, 

b) indivizibilitate; 

c) inalienabilitate; 

d) imprescriptibilitate. 

Caracterul unic constă în inexistenţa unei alte puteri de aceeaşi natură, care să o concureze. 
Dacă puterea politică (suveranitatea) este unică, rezultă că şi puterea de stat este unică, ceea ce 
exclude departajarea şi exercitarea separată a funcțiilor statului. 

Indivizibilitatea puterii politice indică imposibilitatea fragmentării acesteia în cote-părți aparținând 
unor titulari diferiți, cum ar fi autonomia puterii locale. Nu întreaga putere politică este transmisă 
statului deoarece ar fi afectată puterea poporului şi suveranitatea. 

Caracterul inalienabil pune în evidență faptul că națiunea nu îşi poate înstrăina definitiv şi 
irevocabil suveranitatea, fie unei persoane sau unui grup de persoane, fie unor organizații 
internaționale (F.M.I., U.E., Banca Mondială, N.A.T.O. etc.). Statul are însă dreptul, în asemenea 
condiţii, să renunţe la anumite prejudecăţi ale puterii sale suverane. 

Imprescriptibilitatea puterii politice face ca aceasta să existe atât timp cât există titularul ei: Poporul 
sau Națiunea. 

Pe lângă aceste trăsături generale puterea de stat mai îndeplineşte anumite trăsături specifice: 


= este o putere transmisă prin delegaţi de către națiune unor organisme care exercită 
conducerea de stat (Guvern, Parlament, Preşedinte etc.); 


= este o putere de dominație şi constrângere; 
este o putere organizată; 
= este supremă în cuprinsul teritoriului statului şi independentă faţă de o altă putere de stat; 


= este limitată prin drepturile şi libertățile cetăţeneşti, recunoscute şi garantate de 
Constituţie; 


= este „revocabilă” prin dreptul Națiunii de a nu reînnoi mandatul reprezentanților săi aleşi 
sau prin dreptul ei de a se răzvrăti împotriva guvernaților care conduc în mod tiranic. 

În raport cu asemenea trăsături, I. Muraru, în cartea sa, „Drept constituțional şi instituţiile 
publice”, sintetizează şi alte trăsături generale ale puterii de stat: caracterul de putere, putere de 
constrângere, putere socială, putere de a exprima şi realiza voința de stat, caracterul organizat, 
suveranitatea. În acelaşi timp, I. Deleanu, în lucrarea „Drept constituțional şi instituţii politice”, 
evidenția şi alte trăsături ale puterii de stat, cum ar fi: forma exteriorizată (publică) a puterii politice; 
puterea de constrângere; puterea suverană; sau D.C. Dănişor, în „Drept constituțional şi instituții 
politice”, aprecia că puterea statului este o putere de centralizare; o putere de arbitraj, o putere 
extrapatrimonială; o putere civilă şi temporală. Aşa cum este cunoscut, principiul puterii suverane a 
poporului este înscris în art.2 alin.l al Constituţiei, în conformitate cu care „poporul român este 
deţinător suveran al puterii”. 

Raportul dintre autoritate şi puterea de stat are la bază factori distincți de care depinde fiecare 
dintre acestea. Astfel, puterea statului presupune folosirea constrângerii materiale, a forţei, pe când 
autoritatea, care se întemeiază pe lege, adoptată de organele competente şi legitime, se asigură prin 
respectarea de bunăvoie a deciziilor (legilor). În cazul în care autorităţile publice cărora l-i se 
deleagă prerogative de putere, abuzează de ele şi guvernează în mod tiranic, poporul are dreptul de 
a se răzvrăti împotriva statului, recurgându-se la violenţă şi la insurecție. Exemple clasice devin 
revoluțiile şi loviturile de stat. 

Puterea a existat şi s-a manifestat ca act de comandă, de dominație şi de constrângere în orice 
colectivitate umană, nefiind nici pe departe numai conciliatoare, tolerantă şi pacifistă. O astfel de 
putere are un caracter social şi, evident, coercitiv şi se exercită individual sau colectiv, fie organizat, 
fie neorganizat asupra altor indivizi. Abia odată cu apariția organizării sociale s-a pus problema 
asigurării unei coeziuni a grupului care să capete caracter permanent. Unica modalitate pentru 
atingerea acestui scop (a coeziunii grupului şi a puterii grupale în afara unor reacții 
comportamentale instinctive şi gregare) este utilizarea sistematică a puterii de către un individ sau 
grup restrâns şi stabilirea prin intermediul acesteia a unui ansamblu de prescripţii, obligaţii pentru 
întregul grup. 

Raportul dintre putere şi societate este analizat din mai multe perspective. Una dintre acestea 
este cea sociologică. În acest sens, Robert Bierstedt considera că este nevoie de putere pentru a 
consfinți asociaţia, a-i garanta continuitatea, a-i întări normele. Pe scurt, puterea asigură ordinea 
fundamentală a societăţii şi organizarea socială în cadrul ei. Puterea stă în spatele fiecărei societăţi 
ŞI îi susține structura. Fără putere nu există nici o organizaţie şi nici o ordine, conchide autorul citat, 
în lucrarea „Power and Progress, Essay on Sociologal Theory”. 

Preocuparea pentru analiza comparativă a puterii politice şi puterii de stat este de dată relativ 
recentă, mai ales de către politologia modernă, cu toate că despre puterea de stat s-a vorbit încă de 
la apariția statului, fără însă să se facă o asemenea distincţie între puterea de stat şi puterea politică. 

Între categoria de putere politică şi cea de stat există un raport ca de la întreg la parte şi de la 
gen la specie. Trăsăturile puterii politice se regăsesc în puterea statului, dar trăsăturile statului nu se 
regăsesc în totalitate în ansamblul puterii politice. Din acest punct de vedere se stabileşte, în 
conformitate cu logica formală, un raport între sferă şi conținut, între extensiune şi intensiune, în 
ultimă instanţă, între gen și specie. 

Aceste două noţiuni se regăsesc sub raport logic ca cel dintre gen şi specie, genul fiind 
reprezentat de puterea politică iar specia de puterea statului. În acelaşi timp relaţia dintre aceste 
două puteri poate fi analizată şi din perspectiva sferei şi conţinutului, extensiunii şi intensiunii. 
Sfera genului este mai extinsă în raport cu cea a speciei, aceasta caracterizându-se printr-o 
intensiune mai mare şi printr-o extensiune limitată, deci printr-un conţinut mai bogat şi printr-o 
sferă mai restrânsă. Totodată, puterea politică, ca gen, sub aspectul sferei, cuprinde integral specia, 
respectiv puterea statului, iar sub aspectul conținutului se cuprinde total în conţinutul speciei, care, 
la rândul ei, sub aspectul conţinutului cuprinde integral genul — puterea politică, iar sub aspectul 
sferei speciei se cuprinde total în sfera genului. Acest raport între gen şi specie, respectiv între sferă 
şi conţinut, extensiune şi intensiune (cu referinţă la una din noţiuni, fie cea de gen, fie cea de specie) 
devine un raport legic cauzal, fiind cunoscut în logica formală sub denumirea de legea variațiunii 


inverse, deoarece între gen şi specie, la nivelul celor două noţiuni, sferă şi conținut, şi extensiune şi 
intensiune (numai la nivelul uneia dintre noţiuni) se instituie un raport invers proporțional: creşterea 
genului, a sferei şi a extensiunii determină o scădere a speciei, când ne raportăm la ambele noțiuni 
şi o scădere a conţinutului şi respectiv a intensiunii, când ne raportăm una din noţiunile analizate. În 
planul puterii, creşterea puterii politice, deci a sferei şi extensiunii acesteia, (percepută ca gen), 
conduce la o diminuare a speciei, adică a puterii statului şi, implicit, a conţinutului şi intensiunii 
acesteia în raport cu sfera şi extensiunea genului. Mai pe înțeles, creşterea atribuțiilor puterii 
politice se realizează în dauna atribuțiilor puterii statului, ceea ce face ca responsabilitatea puterii 
politice şi autoritatea acesteia să fie mai evidentă şi mai recunoscută în planul puterii politice decât 
în cea a puterii statului. Se subînţelege că într-o societate democratică, interesul şi voința poporului 
sunt să crească puterea politică şi nu autoritatea, influenţa şi puterea statului. Într-o asemenea 
situație indezirabilă s-ar ajunge la o restrângere a iniţiativelor participative şi a participării 
poporului la decizie prin reprezentanţii săi. În ultimă instanţă ar fi limitată responsabilitatea şi chiar 
suveranitatea poporului, societatea civilă şi democratică devenind tot mai mult o societate în care 
predomină conducerea autocratică a statului şi nu cea democratică. 

Se impune, din acest punct de vedere ca la baza puterii statului să stea puterea politică şi 
implicit suveranitatea poporului şi nu invers. De aici şi necesitatea de a fi respectat principiul puterii 
şi suveranității poporului care, în ultimă instanță, consolidează puterea statului prin prisma puterii 
politice şi a poporului pe care i le oferă acest principiu. Aceasta în scopul exteriorizării şi 
materializării în participarea la putere, iar puterii statului în legitimitatea conferită în a elabora legi 
şi alte acte conferite prin intermediul autorităţii şi puterii legitimate. 

Chiar şi societatea civilă (partidele politice, sindicatele, presa, opinia publică, O.N.G.-urile, şi 
biserica) sprijină puterea suverană a poporului, opunându-se dictaturii şi autorității exclusive a 
puterii statului. Cu alte cuvinte, aceste instituții nestatale trebuie să apere în primul rând puterea 
politică prin intermediul puterii de stat şi nu prin puterea statului în afara puterii politice 
reprezentate prin puterea poporului. În acest sens, Hans Kelsen, în lucrarea “Teoria generală a 
statului”, afirma că este imposibilă existența a două sisteme de norme simultan valabile, (ceea ce 
evident ar încălca principiile logicii analizate), deşi independente şi izolate unul de altul. Cu alte 
cuvinte, susținea acelaşi autor citat, puterea politică (suveranitatea poporului), ca şi puterea de stat 
sunt esențialmente unice, în sensul că nu pot fi concurate în mod legitim de alte puteri de acelaşi tip. 
Obstrucția şi, în cel mai grav caz, preluarea puterii politice a poporului de către o altă putere 
echivalează cu pierderea suveranităţii poporului respectiv, ceea ce ar infirma teza conform căreia, 
poporul, respectiv națiunea, se constituie în unicul titular al puterii politice. Nerespectarea unui 
asemenea adevăr şi a unei cerinţe logice ar încălca cu bună ştiinţă principiul identităţii şi, cu atât 
mai mult, pe cel al noncontradicției şi al terţului exclus. Nici statul şi nici alte grupuri sociale 
(minoritățile în mod deosebit) nu pot exercita în nume propriu suveranitatea poporului, deoarece 
aceasta ar însemna să se substituie poporului ca atare, ceea ce, din punct de vedere logic, ar însemna 
o gravă eroare logică. Atributele puterii suverane sunt exclusiv ale poporului şi nu ale statului prin 
diversele forme de exercitare, prin regimurile politice şi formele de guvernământ prin care se 
evidenţiază, fie puterea statului, fie a altor forme ale puterii, dar în mod disjunctiv şi nu conjunctiv. 

Prin prisma unor determinări funcționale ale noțiunilor analizate (cea a puterii politice şi cea a 
puterii statului) şi în raport cu societatea, respectiv a puterii şi suveranității poporului aceste 
raporturi pot lua următoarea formă logică simbolică: R(x,y) sau xRy, unde x şi y sunt variabile 
dependente (puterea politică, puterea statului) în raport cu R care este societatea şi structurile — 
subsistemele ei, implicit cel politic, adică suprastructura prin care se manifestă şi funcționează 
puterea şi suveranitatea poporului, adică puterea politică în general. În cazul nostru R, x şi y 
semnifică succesiv societatea respectiv puterea suverană a poporului şi, implicit, puterea politică în 
coroborare cu puterea statului. Elementele implicate în relație joacă un dublu rol de antecedent 
şi/sau succedent într-o situaţie sau alta. Spre exemplu, societatea în raport cu politica, respectiv 
puterea politică în raport cu puterea statului într-o anumită situație istorică dată poate îndeplini rolul 
de domeniu — antecedent, dar şi pe cel de succedent — codomeniu inversându-se astfel rolurile, 
politica devenind antecedent şi cauză a unor mutații în plan structural şi implicit al dinamicii 
sociale. Un caz particular îl reprezintă acțiunile politice de genul revoluțiilor şi loviturilor de stat 


care schimbă atât structura politică cât şi formele de organizare socială. Acest mod de prezentare şi 
interpretare a acestui raport cauzal dintre cel două tipuri ale puterii şi implicit ale societăţii şi 
subsistemului politic, prin intermediul interşarjabilități funcțiilor variabilelor într-un sistem şi 
relație permite o analiză mai profundă şi complexă a puterii. Rezultă de aici că aceste trei elemente 
(societatea, politica şi puterea), prin diversele lor forme, cel puţin din punct de vedere logic şi al 
coerenţei logice, sunt în strânse raporturi de interdependență funcțională. Sub raport structural, 
societatea şi implicit puterea poporului (puterea politică) dețin un rol determinant, iar sub raport 
funcțional, în spațiul de atribuire a funcțiilor şi responsabilităților politice, rolul determinant revine 
puterii statului, aceasta fiind instrumentul şi mecanismul prin care are loc conducerea propriu-zisă a 
societăţii. Fără puterea politică şi a suveranităţii poporului, puterea statului ar deveni mai mult o 
putere în sine care, în cele din urmă, ar conduce la o putere autarhică şi la un regim dictatorial. De 
aceea, din perspectivă structurală şi funcțională, şi pe fondul unor asemenea determinări logice şi 
politice se impune ca între aceste componente şi forme ale puterii să se instituie permanente 
raporturi complementare şi de interdependență funcțională, iar nu exclusive, prin prisma 
extremismului şi a exclusivismului uneia dintre formele puterii în dauna celeilalte. 

Desigur, între aceste forme ale puterii nu se stabileşte un semn de egalitate şi, cu atât mai 

puţin, de identitate. Puterea de stat este o putere specializată şi delegată de popor, în calitatea sa de 
titular al puterii politice, exprimată prin anumite organisme şi autorități publice, binecunoscute şi 
obiectivate prin puterea legislativă, puterea executivă şi puterea judecătorească. Astfel, puterea de 
stat devine o putere inferată sub raport logic şi condiționată din şi de către puterea politică deținută 
de popor. Puterea politică este mai mult de drept decât de facto, întrucât poporul îşi declină acest 
drept puterii statului, fapt ce nu trebuie să diminueze suveranitatea puterii poporului. 
În afara acestei condiţionări puterea de stat ar fi o putere concurentă şi egală ca pondere cu politica. 
Faptul că puterea de stat este o putere delegată sau, altfel spus, o putere derivată şi condiţionată 
înseamnă că ea nu poate fi opusă poporului şi folosită împotriva şi pentru asuprirea acestuia. 
Tocmai de aceea, puterea de stat este legitimă numai dacă rezidă în puterea suverană a poporului. 
Puterea de stat nelegitimă este o putere rezultată din uzurparea puterii legitime sau a puterii 
exercitate împotriva poporului. Un caz special în acest sens poate fi considerată puterea de stat prin 
statul dictatorial şi nu prin statul democratic, în ultimă instanţă prin puterea şi dictatura militară sau, 
cum a fost la noi, prin puterea şi dictatura legionară, care, chiar dacă se erija ca a fi exponentul 
puterii maselor, prin naționalismul exacerbat a devenit o putere nelegitimă şi dezagreabilă de către 
cei mai mulți cetățeni români. 

Forţa de dominație — constrângere exercitată de stat se întemeiază şi se interiorizează pe o 
voință superioară, care este cea a poporului şi a națiunii. Este vorba de o voință colectivă (nu ca 
sumă a voinţelor individuale) şi abstractă rezultată din comportamentul tacit al indivizilor, dar şi din 
conştientizarea de către popor a rolului şi funcției sale în cadrul delimitat al unui teritoriu. Voința 
colectivă supraindividuală a poporului se află la temeiul puterii (suveranităţii) acestuia şi constituie 
conţinutul său, în timp ce statul (puterea se stat) reprezintă “forma politicii”, exteriorizarea 
instituționalizată a suveranității poporului. De aceea, puterea politică este denumită uneori prin 
suveranitate, întrucât în cadrul teritoriului statal nu există o altă putere care să o constrângă sau să o 
concureze. 

În virtutea suveranităţii (puterii poporului), poporul este îndreptăţit să ia orice decizie, să 
determine natura regimului politic, forma de guvernământ sau structura de stat, să se autoguverneze 
sau să decidă liber asupra bogățiilor sale naturale. Desigur, asemenea calități sau atribute ale puterii 
şi suveranităţii poporului nu se regăsesc decât în societatea civilă şi democratică şi nu în regimurile 
dictatoriale şi totalitare. 

Ca autoritate supremă, puterea politică nu depinde de nici o altă putere. În acest sens spunem 
că puterea politică este o putere suverană. Afirmația este pe deplin valabilă atât pentru puterea 
politică privită ca potentia sau puissance cât şi pentru puterea politică privită ca putere de stat 
(potestas/pouvoire). 

Între puterea politică suverană şi ca autoritate supremă şi puterea de stat se instituie, la rândul 
lor, anumite raporturi: suveranitatea se raportează la popor în ansamblul său, pe când puterea de stat 
presupune constituirea unor elite sau a unei clase politice care-şi asumă un anumit rol în organizarea 


şi conducerea societăţii. Se desprind guvernanţii de guvernaţi şi elitele conducătoare care 
beneficiază numai de autoritate faţă de „mulțimea cârmuită”. Prin aceasta se explică, de altfel, 
“setea de putere politică”, am spune chiar patocrația (n.n.), a guvernantilor, şi nu numai, precum şi 
predispoziția lor pentru tiranie (n.n. dictatură), după cum afirma Montesquieu în lucrarea de 
referinţă „Despre spiritul legilor”, precum şi alți gânditori ai Renaşterii. 

Există şi alte particularități şi delimitări între puterea politică suverană (suveranitate) şi puterea 
de stat. Puterea politică suverană are un caracter continuu, nu se erodează în timp, nu îşi schimbă 
esență şi conţinutul, chiar dacă obiectivarea de fond uneori rămâne mai mult în planul unor principii 
de formă (în cazul dictaturii şi monarhiei), pe când puterea de stat este o putere predispusă 
schimbărilor atât în ceea ce priveşte conţinutul şi formele de exercitare cât şi în ceea ce priveşte 
titularul. Clasa politică — elitele conducătoare se schimbă în funcție de voinţa suverană a poporului 
(în mod deosebit în democraţiile constituţionale), pe când titularul puterii politice — poporul rămâne 
neschimbat. Reamintim că asemenea supoziții sunt mai mult teoretice, ştiut fiind ce a însemnat 
puterea întregului popor şi în fapt ce înseamnă şi în prezent democraţia şi statul democratic ca 
forme ale puterii poporului şi ale suveranității acestuia în raport cu puterea politică şi de stat. 

Realitatea contrazice în cea mai mare măsură principiile democratice şi ale statului de drept şi 
implicit ale democraţiei. Politica şi puterea politică nu sunt constituite în afara unor finalități şi, ca 
atare, nu au un scop în sine ci, aşa cum istoria a demonstrat, aceste puteri au îndeplinit un anumit rol 
şi anumite funcții în societate, diferențiindu-se de la o formă de guvernământ la alta. 

Au existat şi anumite incompatibilităţi sub raport funcţional. În raport cu unele 
incompatibilităţi şi cu asemenea inconsistenţă logică a relaţiilor dintre puterea suverană a poporului 
şi puterea monarhului, G. Burdeau (op. cit.) afirma că asemenea calităţi personale şi o asemenea 
autoritate autocratică ale unui şef, respectiv monarh, sunt neputincioase în a-şi exercita autoritatea 
pe care o exercită în raport cu puterea politică, implicit cu suveranitatea poporului. Cu alte cuvinte, 
puterea socială nu se poate baza pe voinţa politică a unei singure persoane, fie monarh, fie dictator. 
Astfel, prin intermediul puterii publice şi politice se realizează transferul autorității de la 
conducătorul individual la conducătorul colectiv (poporul suveran şi puterea publică a acestuia care, 
în ultimă instanţă este statul, ca instrument de exercitare a puterii politice. Aşa apare puterea 
instituționalizată, stratificată ierarhic într-o mulțime de agenţi politici (adunări publice deliberative, 
şefi politici şi militari, poliţie, perceptori de impozite, magistrați şi alte forțe coercitive) cu 
responsabilități în faţa poporului suveran, corespondente unei societăți democratice bazate pe 
principii democratice. 

Aceste instituţii îndeplinesc rolul de autoritate publică prin intermediul statului, ai căror 
reprezentanţi nu sunt mai presus de lege şi, cu atât mai puţin, de suveranitatea poporului. Într-o 
asemenea ipostază puterea şi autoritatea statului sunt mai limitate decât autoritatea suverană a 
puterii suverane a poporului sau a celei politice. Practica infirmă însă o asemenea cerință şi 
determinare logică, de multe ori puterea de stat fiind deasupra puterii politice şi implicit a 
suveranității poporului. Această încălcare de ordin logic şi politic conduce, în ultimă instanță, la 
autocratism şi în cele din urmă la dictatura puterii statului în raport cu puterea publică — politica, 
adică la ceea ce am putea denumi prin statocrație. Statul îşi îndeplineşte mai mult funcțiile în scopul 
organizării vieții sociale şi a menţinerii ordinii sociale şi nu în scopul exercitării unui control 
excesiv cum se întâmplă de cele mai multe ori. Îndeplineşte mai mult funcții atribuite prin prisma 
unor drepturi garantate constituțional, dar care, în ultimă instanță, trebuie să contribuie la 
consolidarea puterii politice şi suverane a poporului şi nu în detrimentul acestora. Prin intermediul 
statului este asigurată securitatea internă şi, totodată, funcționalitatea sistemului social în beneficiul 
tuturor membrilor societății şi, în acelaşi timp, în apărarea acestuia şi a poporului față de atacurile la 
adresa suveranității poporului, fie din interior fie din afară. 

Puterea politică sau suveranitatea poporului capătă astfel o dublă însuşire: supremație în 
interiorul colectivităţii şi independență față de alte colectivități. Poporul (în virtutea puterii sale, pe 
care generic o denumim putere socială sau putere publică, în ultimă instanță putere politică) ia, prin 
reprezentanţii săi desemnaţi în mod legitim, decizii obligatorii pentru întreaga societate, potrivit 
intereselor sale generale şi fundamentale şi asigură, totodată, respectarea acestora de către aceşti 
reprezentanţi în raport cu cei cărora le sunt destinate. În acelaşi timp, poporul deţine dreptul de 


control şi sancționare politică a reprezentanților săi prin referendum şi votul electoral, prin aceste 
instrumente democratice participând de fapt la guvernare. 

În ceea ce priveşte rolul şi funcţiile puterii de stat, acestea se concretizează, în principal, prin 
organizarea şi ordonarea, prin normativizarea celor mai importante relații sociale şi asigurarea 
respectării comandamentelor juridice, la nevoie prin utilizarea forței de constrângere, în 
armonizarea şi echilibrarea diferitelor categorii de interese sociale, în apărarea puterii sociale 
împotriva agresiunilor de orice fel, fie din interior fie din afară. 

În orice societate este esenţial ca scopul şi functiile puterii de stat să corespundă cu voinţa 
generală a titularului suveran al puterii politice, aceasta neînsemnând nici pe departe că între 
puterea politică şi puterea de stat există vreo identitate sau vreun raport de echivalență. Dacă nu 
există o asemenea concordanță, sistemul politic şi implicit puterea îşi pierd legitimitatea iar 
autoritatea exercitată de instituțiile statale ia formele abuzului de putere, în ultimă instanță pe cea a 
dictaturii. Relevante sunt în acest caz abuzurile practicate de către dictatura comunistă şi regimurile 
totalitare. 

Suveranitatea poporului sau democrația rămâne o simplă ficțiune dacă poporul, în ansamblul 
său, nu este conştient de rolul complex pe care-l are în calitatea sa de titular suveran al puterii. 
Asumarea şi exercitarea acestui rol de către popor presupune nu numai dreptul său de a participa la 
conducere, dimensiune esenţială a democraţiei, ci şi îndatorirea de a contribui la cele mai eficiente 
acțiuni politice şi, mai ales, economice, care susțin, în ultimă instanță, suveranitatea statală şi 
propria ei suveranitate. De aceea democraţia implică, în primul rând, responsabilitate, cultură civică 
şi politică şi în mai mică măsură liberul arbitru şi libertatea de gândire şi acţiune scăpată de sub 
controlul principiilor democratice. 


5.3. PUTEREA ȘI FORŢA MILITARĂ - FORME ALE PUTERII POLITICE 


Pentru a înțelege mai bine această simbioză dintre putere şi forță, în mod deosebit în mediul 
militar, este necesar să analizăm raportul propriu-zis dintre putere şi forță, subînțelegându-se prin 
putere în primul rând puterea politică, iar prin forță, pe cea militară. Analiza acestui raport este 
condiționată de faptul că, de cele mai multe ori, puterea este asociată forței, conducându-ne cu 
gândul la ceva ce se impune şi există deasupra noastră. Este suficient să facem trimitere la puterea 
divină sau, în plan terestru, la puterea statului pentru a putea să înțelegem mai bine acest raport. 

Unul dintre politologii care realizează această posibilă linie de demarcație între putere şi forță 
este Niebuhr. Pentru acesta puterea are conotația unei structuri mai complexe, compuse din 
autoritate şi prestigiu, care câştigă consimțământul implicit al subiectului cu o minimă folosire a 
forţei coercitive, cum ar fi statul, spre exemplu. Spre deosebire de sensul puterii dat de autorul citat, 
forța este o putere fizică de constrângere a voinţei oamenilor şi care devine necesară numai în 
situaţii conflictuale şi în care este posibil să fie influențate masele prin autoritate şi prestigiu. 
Intenţia utilizării forței represive a statului s-a impus în cazul mineriadelor sau al altor mişcări şi 
revendicări sociale. Asemenea modalităţi de exercitare a autorității puterii prin forță nu sunt 
singulare şi nici restrânse, de cele mai multe ori autoritatea apelând la forță, astfel că aceasta devine 
ultima „raţiune” în rezolvarea conflictului sau „o continuare a politicii prin alte mijloace” în cazul 
războiului, când puterea militară devine o forță. 

Din asemenea exemple şi din altele rezultă că forța nu poate fi disociată puterii, oricâtă dorință 

de pace şi toleranță ar exista. Chiar şi atunci când nu este utilizată forţa, aceasta rămâne o 

componentă organică a puterii. Prin forță îşi capătă puterea credibilitate, un stat fără forță fiind de 

neconceput, la fel şi puterea în afara acesteia. Chiar dacă statul este puternic din punct de vedere 

economic, el nu este puternic dacă nu va deţine şi o forță militară, fiind capabil oricând de a deveni 

sursa unor amenințări şi cuceriri prin forţa militară a altor state şi alianţe. Să nu mai vorbim de 
haosul iminent care s-ar produce în interior, în afara unor instrumente coercitive şi represive. 

Raportul putere-forță este unanim acceptat de către toți politologii, dar interpretat uneori în 

mod diferit. R. Aron, spre exemplu, interpretează aceste concepte ca a fi sinonime reunindu-le în 

conceptul „sinteză” de puissance. În realitate ele se disting; puterea este potenţialitatea-forţa latentă 


şi exprimă abilitatea de a folosi forța, capacitatea de a introduce forța într-o anumită situație socială, 
de a rezolva totodată anumite conflicte sociale şi stări de criză. 

După cum se poate deduce, forța reprezintă puterea în acţiune, aplicarea puterii acolo unde 
nu se realizează supunerea-subordonarea benevolă-necondiţionată. Puterea este voinţa, iar forţa 
mijlocul pe care aceasta îl pune în funcțiune. Puterea presupune în plus inteligență, autoritate, 
prestigiu, fermitate, pe când forța reprezintă ansamblul mijloacelor de coerciţie, presiune, 
distrugere, folosite de voinţa politică pentru respectarea ordinii. Deci, puterea politică, în anumite 
situații poate recurge pentru realizarea scopului politic la forță, sistemului militar revenindu-i acest 
rol de mijloc-instrument în realizarea scopurilor puterii politice, dar nu ca un mister neutru 
intereselor sociale şi suveranității sociale ce ar putea pune în pericol aceste interese şi garantarea 
securității. 

Dar puterea nu este identică cu forţa, ci este în strânsă corelaţie cu aceasta, uneori implicând 
forța, dar nu neapărat în forma sa violentă. În situaţia când se aplică forma sa violentă se face apel 
la armată, deci la război, aceasta fiind ultima carte jucată pe arena politicii. Puterii îi aparțin, 
deopotrivă, atât mijloacele nonviolente, cât şi cele violente, ea dispune de toate mecanismele 
instituționale, paşnice şi nepaşnice pentru exercitarea dreptului său legitim de a guverna. 

Există şi opinii în conformitate cu care este absolutizat rolul puterii în raport cu forța, prima 
fiind percepută mai mult dintr-o perspectivă idealizată. A idealiza puterea, aşa cum încearcă 
Niebuhr şi alți ideologi partizani ai puterii fără forță, devine ceva utopic, ireal şi contraproductiv 
pentru putere, stat şi societate. Nu suntem adepții statului polițienesc, şi cu atât mai puțin ai puterii 
militare (a dictaturii militare), dar nici nu concepem o putere pretins democratică şi a unui stat 
democratic în afara unor instrumente necesare exercitării puterii, adică a forţei. Mai important este a 
vedea în ce scop şi cu ce efect este utilizată forța şi, mai ales, ce predomină rațiunea forței sau forța 
rațiunii. Din păcate evenimentele evidențiază utilizarea în mai mare măsură a rațiunii forței şi nu 
invers. Ceea ce corespunde progresului şi umanității în continuă devenire este şi impune totodată 
limitarea forţei şi a raţiunii acesteia şi implicit a amenințării cu forța în favoarea democrației şi a 
aşa-numitelor guvernări „luminate? sau liberale, sau a unei coerciţii exercitate prin mijloace 
nefizice şi nonviolente, adică unei aşa-numite „toleranţe” represive după cum o denumea H. 
Marcuse. Prin aceasta se înțelege creşterea puterii şi autorității societății civile, a rolului 
economicului în raport cu politicul şi al domeniului militar, al şcolii, mass-mediei care trebuie să 
devină puteri reale în societate şi, ne-am permite să spunem noi, ca principală putere devenind 
însăşi educaţia. În binecunoscuta sa lucrare, „Omul unidimensional”, Marcuse vorbeşte un aşa- 
numit conformism „uni-dimensional” prin care propune limitarea intervenției statului şi creşterea 
libertăţilor individuale. Printr-o asemenea atitudine, aşa după cum ne putem da seama, el devine un 
ideolog şi apărător al liberalismului şi al politicii liberale. 

Cu alte cuvinte, prin acea guvernare liberală atributele puterii trebuie folosite în aşa manieră 
încât să nu afecteze libertatea individului, şi ca atare e necesar să se recurgă la minimum de forţe 
coercitive. Se poate delimita în acest sens în raport invers proporţional între gradul de acceptare şi 
supunere a populației şi a unei ţări în faţa puterii şi a mijloacelor de constrângere şi utilizare a forței 
față de acestea: cu cât este mai înalt gradul de supunere şi acceptare voluntară a populaţiei unei ţări 
față de exercitarea puterii prin forță cu atât mai redusă va fi folosirea mijloacelor de constrângere 
din interiorul acelei țări. Această supunere presupune cultură şi socializare politică, exercițiu 
democratic şi „toleranță represivă”, adică toleranță bilaterală. Premisele unei asemenea stări şi 
realități nu se regăsesc numai în cultura şi socializarea politică ci, în primul rând, în sfera 
economicului şi implicit în ordinea socială. Funcționarea normală şi eficientă a economicului şi a 
societății în ansamblul său devine, în ultimă instanță, sursă a autorităţii politicului şi a puterii, 
acestea nefiind decât expresia concentrată a economicului, după cum afirma Lenin. Dereglarea sau 
nefuncționarea economicului conduce la scăderea autorității politice fapt ce iminent determină 
apariția unor atitudini şi sentimente reprobabile, implicând intervenția politicului prin intermediul 
forței şi prin acţiuni violente ale acesteia. În asemenea condiţii puterea se va manifesta mai mult ca 
o autoritate represivă şi dominatoare şi în mai mică măsură ca o „guvernare luminată” şi tolerantă. 
Astfel, puterea se relevă în adevăratul sens al cuvântului prin forță, coerciție şi autoritate impusă. 


Dar forța nu se manifestă numai prin conflict şi violență. Mijloacele coercitive, adică forța, 
apar prin exercitarea puterii mai ales sub forma amenințării (nu neapărat cu forța). Se impune şi din 
acest punct de vedere o delimitare semantică între forţă, ameninţare şi putere. În timp ce forța este 
folosită efectiv doar sporadic şi când puterea este în declin şi/sau ameninţată (cazul mineriadei din 
septembrie 1991 este elocvent în acest caz), ameninţarea se exercită mai mult pe căi nonviolente 
apelându-se la o altă instituţie şi formă a puterii politice, care este puterea legislativă, şi care în 
ultimă instanță devine o putere şi forță legitimă care ameninţă şi constrânge prin legi şi aparatul 
represiv deţinut care le apără şi pune în circuit naţional. Aşa au apărut instituţiile politice şi 
polițienești şi, nu în ultimă instanță, puterea militară şi armata. Cu ajutorul acestora puterea politică 
capătă legitimitate şi coerenţă în acţiune, în sens invers, aceasta rămânând doar la stadiul virtual, 
deci un deziderat şi o utopie. Putem vorbi despre o formă specifică a puterii care subordonează 
aceste instituţii, şi anume despre stat şi puterea de stat (problematică asupra căreia vom reveni într- 
un alt capitol). 

Subliniem faptul că statul este instrumentul structural care permite exercitarea puterii, inclusiv 
prin forță şi ameninţarea cu forța, delimitându-se totuşi de aceasta din urmă, fiind o forță potenţială 
şi virtuală. Rămâne un element intrinsec al puterii (prin acţiuni polițienești, privare de libertate, 
intervenție militară) dar nu se substituie puterii, cum ar fi în cazul dictaturii militare unde puterea 
coincide cu forța. A reduce puterea la exercitarea forței înseamnă a-i limita conţinutul, a-i diminua 
capacitatea şi a-i reduce eficacitatea şi credibilitatea prin autoritate şi influenţă. Chiar şi atunci când 
statul şi puterea folosesc unele mijloace de influențare prin impunerea autorității fie în actul de 
guvernare, fie în cel legislativ, acestea nu sunt sinonime forţei şi nici dominaţiei. Aceasta impune ca 
într-un stat de drept şi într-o societate civilă suveranitatea poporului şi rolul opoziţiei politice să fie 
mai transparente şi să inducă efecte pozitive şi benefice pentru societate şi indivizi. Orice tendinţă 
monopolizatoare şi dominatoare a puterii trebuie estompată de opoziție prin intervenţia acesteia şi 
competenţa reprezentanţilor ei, ca variantă a puterii şi guvernării şi nu ca grup de presiune în raport 
cu puterea şi interesele sociale. De asemenea, orice intervenție prin mijloace violente de către putere 
lezează suveranitatea poporului şi implicit democrația. De aceea într-un stat democratic guvernarea 
este mai dificilă decât într-un stat totalitar, de cele mai multe ori puterea neavând suficiente resurse 
şi autoritate în a-şi demonstra atribuțiile, competenţa şi responsabilitatea. Putem vorbi în asemenea 
condiții despre aşa-numitele „limite ale puterii” şi implicit despre o putere limitată, ceea ce în 
ultimă instanţă conduce la o scădere a autorităţii şi legitimităţii acesteia, problematică asupra căreia 
vom reveni într-un alt capitol al lucrării. 

Vom analiza în continuare raportul propriu-zis dintre puterea politică şi forța militară ca 
mijloace de exercitare a puterii politice şi a statului. Vom pleca în această analiză de la raportul mai 
sus enunțat ştiut fiind faptul că puterea, la scară socială, deci în sens larg, este definită ca a fi 
rezultanta mai multor factori materiali şi spirituali: economici, sociali, culturali, ideologici, tehnico- 
ştiinţifici, demografici, geospaţiali, psihici, morali, religioşi, militari etc. Ea este determinată de 
reuniunea şi interacțiunea acestora, devenind pentru anumite situaţii şi conjuncturi o forță latentă. 
Întrebarea care se pune nu vizează definirea puterii, ci în primul rând delimitarea posesorului 
puterii, cu alte cuvinte unde şi la cine se află puterea. Se subînţelege că într-o dictatură militară, 
puterea aparţine exclusiv armatei, pe când într-o societate democratică puterea revine întregului 
popor, binecunoscută fiind în acest sens puterea suverană şi suveranitatea poporului. Referindu-ne 
la regimul politic, dictatorial — cel al dictaturii militare, puterea este determinantă prin forța militară 
iar rolul sistemului militar şi al armatei este deosebit de important. 

Întrebarea legitimă care se pune sub raport politic şi politologic este dacă armata, prin 
structura sa, este şi/sau devine instrument (mijloc) al politicului sau este independentă de puterea 
politică ? Părerile asupra unei asemenea problematic complexe sunt contradictorii. Din definiția 
dată de Clausewitz războiului, se încearcă o argumentare ştiinţifică ce vine în sprijinul subordonării 
armatei de către puterea politică, armata fiind un mijloc al politicii. Acest lucru a fost valabil şi la 
noi, cu precădere la evenimentele din decembrie 1989. Rezultatul este cunoscut, nu-l mai 
comentăm. 

După alți politologi şi sociologi, armata este instrumentul esenţial, definitoriu pentru război şi, 
deci, reprezintă un alt mijloc, care nu ar aparține politicului. Desigur, această caracteristică a 


armatei de a fi instrument exclusiv al războiului ar conduce la un neutralism şi un exclusivism 
politice. Deci, prin faptul că războiul este o continuare a politicii cu alte mijloace, armata, nici pe 
departe, nu poate fi interpretată ca a fi neutră din punct de vedere politic întrucât chiar războiul este 
o formă de exprimare a politicii în alte condiţii decât cea de pace. Acest adevăr poate fi demonstrat 
logic prin următorul raționament de formă silogistică: forța este un instrument al puterii politice; 
armata este o forță, deci armata este un instrument al puterii politice. 

De aici rezultă că apolitismul şi neimplicarea armatei devin inoperante atât din perspectivă 
logică cât şi politică. Apolitismul este confundat în cele mai multe situații şi de către cei mai mulți 
cu principiul nepartinităţii (partinitatea desemnând apărarea intereselor de grup), ceea ce este fals. 

Faptul că nu acționează-nu se pune în serviciul intereselor de grup ale unui partid sau ale unor 
grupări politice, nu înseamnă nici pe departe că instituția militară este apolitică sau neutră. Armata 
face politica ţării şi este angajată în slujba poporului şi a intereselor naţionale, care în fond sunt tot 
componente ale politicii unui stat. 

Din afirmaţia de mai sus putem desprinde, ca un prim aspect, neutralitatea atitudinală politică 
prin neangajarea sa în disputele politice dintre partide şi puterile de stat. Dar armata şi puterea 
militară îşi mențin acest statut de neutralitate numai în condiţiile unei subordonări limitate față de 
putere nu şi atunci când este subordonată exclusiv puterii, cum a fost înainte de decembrie 1989 şi 
chiar şi în prezent, în condiţiile în care interesele naţionale şi suveranitatea sunt lezate şi când 
armata, ca principală forță a puterii, trebuie să intervină. 

Ca instituție, armata este investită cu o anume împuternicire, delegare de competenţă, dar şi 
cu restricții şi constrângeri care îi îngrădesc libertatea şi o fac dependentă de cei care guvernează. 
Ea nu îşi este „propriul stăpân” şi nu este nici autonomă, ci reprezintă un mijloc care acționează aşa 
cum 1 se „comandă”. Deci, domeniul militar este un subsistem care se supune coordonării puterii 
politice şi se situează față de puterea politică în acelaşi raport în care se găseşte forţa față de putere, 
adică ca putere în acțiune (forța militară în raport cu o forță latentă-puterea politică). Dacă puterea 
este potenţialitatea-forța latentă, atunci puterea implică şi chiar determină forța. Particularizând 
acest raționament putem deduce că şi puterea politică se află într-un raport de implicație, cauzalitate 
cu forța militară. Din punct de vedere logic este mai corect să operăm cu conceptul de forță militară 
şi nu putere militară, forța militară fiind implicată în puterea politică, deci devine o parte integrantă 
a acesteia şi a întregii societăți, demonstrând totodată că subsistemul militar este element- 
componentă a sistemului social. 

Maniera reductivistă de interpretare a raportului dintre sistemul militar (puterea militară — 
armată) şi puterea politică conduce la o minimalizare a rolului şi funcțiilor armatei şi sistemului 
militar. De aceea considerăm oportun şi necesar să operăm cu un alt concept şi cu un alt raport, cel 
dintre puterea armată şi forţa militară, ele nefiind nici pe departe substitutive, ci doar interferente în 
anumite situaţii, cum ar fi starea de război şi de conflict militar. Această manieră de abordare ridică 
o altă întrebare, şi anume cea care prin răspunsurile date defineşte şi delimitează structural şi 
funcțional puterea armată şi în ce raport se situează aceasta cu forța militară. 

Sub raportul sferei şi conținutului, sfera puterii armate este mai diversificată decât forța 
militară şi ar cuprinde: 

1. forțele armate ale sistemului militar potențial; 
2. potenţialitate militară (resursele, capacitatea de a mări sau perfecționa forțe 
militare); 
3. prestigiul - statusul militar (ceea ce vizează capacitatea de descurajare suferită de 
predispoziția unui stat de a recurge în anumite împrejurări la amenințări militare). 

În raport cu puterea armată sau militară, forța militară este exercitată numai în situaţii de 
război sau de dictatură militară îndeplinind sau substituindu-se în rolul de putere militară şi când 
aceasta poate prelua şi funcția de putere politică. De regulă, în societățile civile, puterea politică, 
prin legitimitatea şi autoritatea sa, are rol coordonator asupra celorlalte puteri, inclusiv asupra celei 
militare. 

Forţa militară, adică puterea militară în acţiune, este utilizată mai mult în situaţiile conflictuale 
sub următoarele forme: 

a) ca mijloc principal în desfăşurarea războiului când este depăşită faza negocierilor; 


b) ca forță de descurajare în cadrul intervențiilor militare pentru realizarea unor obiective 
politice limitate, fără a se apela efectiv la arme (mai ales în politica de descurajare prin înarmare 
cum a fost în cadrul Războiului Rece). 

Prima formă de manifestare a forței militare se poate desfăşura atât în plan național cât şi 
internațional, fiind bine cunoscute operaţiile de intervenție a armatei în restabilirea păcii şi 
echilibrului social din diverse țări şi zone. Un exemplu concludent este intervenția militară în 
Afghanistan a fostelor trupele sovietice şi a actualei alianțe anglo-americane, precum şi a trupelor 
americane în Irak şi, mai recent, misiunea umanitară ce a făcut necesară intervenția militară a mai 
multor state în Bosnia-Herţegovina, în Albania şi în Macedonia. În plan naţional, armata este 
chemată să intervină când forţele de ordine publică nu pot stăpâni anumite evenimente. În acest 
sens, a fost adoptată o legislaţie specifică de la o ţară la alta, la noi asemenea prevederi legislative 
se regăsesc în art.12 lit.3 din Legea nr.41/1990 privind organizarea şi funcționarea M.Ap.N sau 
art.46 lit.c din Legea nr.26/1994 privind organizarea şi funcționarea Poliţiei române. 

În cea de a doua variantă, politicul apelează la forţa militară pentru a paraliza iniţial puterea 
altor state (clasic fiind embargoul) şi apoi de a lua sub control situaţia dintr-o anumită zonă atunci 
când deţine o superioritate sub raportul puterii. în aceste condiţii adversarul percepe starea de 
inferioritate, fiind nevoit să accepte, fără opoziţie, condițiile impuse. Principalele misiuni sau 
modalități de exercitare a forţei prin această formă a forței militare ar fi: 

a) ocuparea unor instituţii politice, centre administrative şi de comunicare; 

b) blocarea forțelor adverse şi imposibilitatea de a mai putea reacționa; 

c) instituirea ordinii militare - starea de asediu; 

d) arestarea factorilor de decizie şi înlocuirea lor (puciul, lovitura de stat); 

e) realizarea unei zone tampon între părțile aflate în conflict etc. 

Nu vom înţelege nici raportul putere politică — putere militară şi, cu atât mai puțin cel dintre 
puterea militară şi forţa armată în afara delimitării structurii sistemului militar prin care se exercită 
practic puterea militară ca forță. Ca subsistem al sistemului social global sistemul militar cuprinde 
totalitatea formațiunilor militare de care dispune un stat, organizate, pregătite şi întreținute potrivit 
unor principii determinate, după modelul de mai jos: 

Nu vom insista asupra acestui sistem militar şi nici asupra puterii militare, ci vom menționa 
doar faptul că el cuprinde unele componente ce au „vocație? mai mult spre putere, iar altele spre 
forță. În prima categorie includem forţele armate permanente şi sistemul de conducere, iar în 
calitate de forță militară devin atât forțele permanente cât şi cele nepermanente, precum şi 
conducerea cu celelalte componente posibil de a fi puse în acțiune direct sau indirect. Rezultă şi de 
aici că puterea militară se află în strânsă interdependență cu forța militară, ele fiind interferente şi 
interdependente, şi numai în anumite condiţii identice. 

Există şi alte opinii legate de structura puterii militare. K. Knorr, în lucrarea „The Power of 
Nations. The Political Economy of International Relations” citată de V. Măgureanu, distinge 
următoarele trei componente ale puterii militare: forțele armate; potențialul militar (capacitatea de a 
mări sau îmbunătăţi forțele militare existente); reputația militară, adică presupunerea altor actori 
naționali bazată pe experienţa din trecut că statul respectiv are dispoziția mai mare sau mai mică de 
a recurge la amenințări militare atunci când sunt încălcate interesele sale vitale. De această ultimă 
componentă se prevalează în prezent marile puteri şi superputeri mondiale, evidenţiindu-se tot mai 
mult în acțiunile întreprinse, disimulate uneori prin scopurile şi finalitățile instituite. De aceea astăzi 
mai mult ca oricând puterea capătă un caracter globalizat putându-se vorbi şi evidenția, totodată, o 
aşa-numită putere internaţională asupra căreia vom insista în secvența următoare. 


5.4. PUTEREA INTERNAȚIONALĂ 


Schimbările radicale petrecute în ultimul deceniu al secolului XX coroborate cu criza politică 
mondială produsă de recentele atacuri teroriste şi de războiul antiterorist declanşat au condus la 
mutații radicale în sfera politicii şi puterilor mondiale, astfel că problematica distribuției şi a 
gestionării puterii internaționale a devenit fundamentală în prezent şi în perspectivă. Putem vorbi 
mai mult ca oricând de o aşa-numită putere internaţională, precum şi de unele centre de putere, mai 
mult sau mai puţin transparente. 

Ca variantă a conceptului de putere politică, adaptată sferei relaţiilor internaționale, politica şi 
puterea internaţională (centrele de putere existente) au o configurație cu mult mai complexă decât se 
ştie şi cu atât mai mult cea internă — naţională. Dacă în politica internă principalul obiect de analiză 
şi acțiune este statul, în politica internațională nu există un centru de putere similar statului, 
asemenea nuclee ale puterii nu aparțin exclusiv statelor chiar dacă politica se realizează şi prin 
intermediul unor structuri ale acestuia. 

Diferențe între politica statală şi internaţională apar şi prin resursele existenţei statale precum 
şi prin modalitățile de exercitare a puterii. Politica internațională şi implicit puterea este în primul 
rând un derivat al puterii economice şi militare. Se vorbeşte în acest sens despre mai multe categorii 
de state şi puteri: state ca putere politică limitată, state ca mari puteri şi state super putere sau mega 
putere cum se autoevaluează în prezent Statele Unite ale Americii şi care îndeplinesc şi un rol de 
„arbitru” şi de „jandarm” în cadrul politicii internaționale între state. 

Criteriul care operează în această tipologie este, în primul rând, de natură economică şi 
militară. Războiul Rece şi Cortina de Fier au menţinut acest potențial conflict militar delimitând 
mapamondul în două mari super puteri: S.U.A. şi fosta U.R.S.S. Astăzi se vorbeşte tot mai mult 
despre o mega putere şi de o putere a alianțelor militare şi politice, cum sunt tratatele politice şi 
militare — N.A.T.O., în primul rând, şi alte structuri de acest gen, care, într-o formă sau alta, se pot 
constitui în reale centre de putere. 

Asemenea puteri operează în mod corelativ şi în plan economic, delimitându-se ţări puternic 
dezvoltate economic, ţări în curs de dezvoltare şi ţări slab dezvoltate economic. În raport şi în 
funcție de acest potenţial economic se tipologizează şi marile puteri sau supraputeri, această 
delimitare a tipurilor de putere având o corespondenţă şi corelație cu potențialul militar de care 
dispun. Se desprinde din acest punct de vedere o corelaţie intre diversele tipuri de putere, intre cea 
politică, economică şi militară. Sunt şi excepţii, când puterea militară poate devansa puterea 
economică, sau când puterea politică face abstracție de celelalte două tipuri ale puterii. Ne referim 
la strategiile politice şi ale puterii unor asemenea state care adoptă politici pe fondul unor doctrine şi 
ideologii care au o incidenţă de factură religioasă, cum ar fi fundamentalismul islamic şi unde 


puterea statală se exercită în asociere cu puterea ce o exercită religia în acțiunile politice şi militare 
desfăşurate. Puterea acestora se exprimă, în primul rând, prin forță, devenind mai mult o putere 
militară decât una politică şi cu atât mai puţin economică şi socială. 

În acelaşi timp unele puteri îşi exercită autoritate prin influență şi menţinerea zonelor de 
influență în plan politic şi strategic. Este cunoscut rolul jucat în istoria modernă şi contemporană de 
întâlnirile la vârf de la Yalta şi Malta, din acest punct de vedere prin episodul Yalta Europa de Est 
rămânând sub zona de influență a fostei U.R.S.S., iar prin reuniunea de la Malta a reprezentanților 
celor două superputeri (S.U.A. şi U.R.S.S.) s-a decis schimbarea politică în Europa prin desfiinţarea 
propriu-zisă a sistemului comunist şi a încheierii într-o fază oarecare a Războiului Rece. O 
asemenea decizie politică nu putea fi luată decât de marile puteri internaționale, atât prin imixtiunea 
acestora în plan economic şi militar, cât şi prin intermediul unor organisme internaționale (F.M.I., 
Banca Mondială, N.A.T.0., U.E., şi al altor puteri oculte care guvernează prin umbră lumea, după 
opinia unor „conspiraționişti” şi teorii conspiraționiste). 


5.4.1.Resursele puterii internaţionale 

În demersul analitic intreprins considerăm că nu este lipsit de importanță analiza resurselor 
acestei puteri în raport cu puterea internă - naţională. Dacă în plan intern puterea se impune printr-o 
politică proprie cu privire la treburile interne ale unui stat pe fondul unor inegalităţi economice şi 
sociale, în politica internaţională, la originea acesteia şi a puterii stă în primul rând inegalitatea 
națională, inegalitate determinată de mărimea ţării (sub raport demografic şi teritorial), putere, 
bogăţie, în ultimă instanță de putere economică şi militară. În asemenea condiţii puterea unui stat 
este limitată, fiind în cele mai multe situaţii în conivență cu marile puteri şi cu politica 
internațională ale acestora diferențiindu-se de politica şi puterea naţională sub raport funcțional şi 
teleologic (a interesului şi scopului urmărit). Statul unor asemenea ţări îşi exercită o dublă putere: în 
raport cu politica internă (menținerea ordinii şi progresului social) şi în raport cu puterea 
internațională față de care este aservită prin autoritatea şi influența acesteia. Din rațiuni 
metodologice am numi o asemenea putere politică ca a fi o putere coniventă sau prin conivență. 

O asemenea putere s-a manifestat şi în raport cu puterea politică din ţara noastră când 
influenţa autorității sovietice a fost decisivă sau, mai înainte, când politica regimului antonescian a 
fost subordonată puterii şi influenţei lui Hitler. La fel îşi exercită şi în prezent puterea şi influenţa 
Rusia asupra Basarabiei sau S.U.A. asupra Taiwan-ului, precum şi alte puteri asupra altor ţări şi 
state suzerane. Această formă modernă de exercitare a puterii şi a influenţei marilor puteri asupra 
statelor este cea prin intermediul alianțelor militare. Un exemplu clasic îl reprezintă intervenţia 
S.U.A. în Irak, intervenţia forțelor alianței Nord Atlantice — N.A.T.O. în cadrul fostei Iugoslavii, iar 
în prezent intervenţia alianţei anglo-americane în Afghanistan. Să ne referim doar la „Sindromul 
Kosovo”, care este relevant din acest punct de vedere (despre ultima intervenţie realizând o analiză 
detaliată într-un capitol anterior). 

Ceea ce s-a întâmplat şi se mai întâmplă în această zonă geografică şi implicit în Afghanistan 
ilustrează ceea ce Simion Mehedinţi considera a fi „geopolitica fazei atmosferice”. În acest sens 
autorul citat delimita şi am spune profetiza pentru geopolitica istoriei mondiale următoarele trei 
faze: 

1. faza continentală, cu orizonturi spaţiale închise; 
2. faza oceanică, atunci când sunt puse în interacțiune toate continentele; 
3. faza atmosferică, cea care derivă din rolul comunicaţiilor moderne în modelarea 
spaţiului. 

Este fază în care predomină în ultimă instanţă puterea distrugătoare şi nu cea pacificatoare, 
domnia războiului şi nu a păcii (este cunoscut în acest sens aşa-numitul „război al stelelor”, creație 
a fostului preşedinte american Reagan). Prin această fază sunt ignorate celelalte două prin care se 
exprimă dreptul şi suveranitatea popoarelor chiar dacă bătălia ce se duce vizează integrarea şi 
globalizarea, pe fondul unei ideocrații şi ne-am permite să spunem, a unei globatocraţii care are la 
bază o filozofie globalistă. 

Sunt câteva exemple care, desigur, ar putea fi continuate pe orice continent şi aproape în orice 
țară, care, mai mult sau mai puţin direct, cad într-o anumită zonă de influenţă a unor puteri politice 


şi militare. Cu alte cuvinte politica şi puterea unui stat conțin mai multe influenţe şi elemente 
alogene (străine) şi eterogene, în contextul şi condiţiile globalizării delimitându-se influenţele şi 
autoritatea marilor puteri în raport cu autonomia precară şi limitată a puterilor autohtone. Este un 
adevăr indubitabil spre care tind marile puteri, asemenea tendinţe nefiind nici unice şi, cu atât mai 
puţin, singulare în istoria mondială. Ce au dorit Cezar, Traian, Alexandru cel Mare, Napoleon, Petru 
cel Mare, Hitler, Stalin sau alți conducători şi dictatori ai istoriei nu sunt decât premisele 
globalizării în prezent. Simptomele şi am spune sindromul globalizării nu este de dată recentă, el 
avându-şi originile cu mii de ani în urmă când s-au desprins primele imperii mai mult sau mai puțin 
cunoscute, tendinţa expansionistă şi de dominare fiind un atribut genetic al fiinţei umane. Putem 
delimita din acest punct de vedere un sindrom filogenetic al puterii, alături de puterea reală şi 
specific umană. 

Revenind la subiectul analizat, cel al puterii internaționale, un cunoscut politolog american, J. 
Morgenthau, afirma că lupta pentru putere este un mobil al politicii internaționale, inerentă naturii 
umane, o forță biologică analogă cu lupta pentru existență, după cum susținea Darwin, lupta pentru 
putere fiind o luptă pentru supremație. Instinctul puterii, al dominaţiei şi al expansiunii sunt 
instincte specific umane, dar cu antecedente şi ascendență în plan filogenetic, şi care cunosc formele 
cele mai vizibile de manifestare prin intermediul politicii internaționale, de dominare şi dictat. 
Acelaşi politolog avea să susțină caracterul nativ şi iminent al politicii şi puterii internaționale prin 
următoarea afirmaţie, care capătă statutul unei adevărate teorii privind geneza puterii: chiar dacă 
obiectivele - idealul oamenilor politici sunt exprimate sub formă mascată în plan ideologic, ca ideal 
religios, filosofic, economic, sau social — moral, acestea se vor materializa prin intermediul puterii 
şi al forței şi în scopul preluării puterii. Pentru a înţelege această afirmaţie prezentăm următoarele 
exemple: cruciații şi cruciadele, trimiterea şi invazia trupelor militare americane pe teritorii străine 
sub conducerea preşedintele W. Wilson sub motiv că vrea să le facă sigure pentru democraţie; 
naziştii şi personajul lor de tristă amintire care pretindeau că Germania este superioară din punct de 
vedere biologic prin rasa sa ariană şi, de aici, tendința de cucerire a întregii lumi. Toţi însă — 
conchide autorul citat — recurgeau la putere şi forță pentru a-şi atinge obiectivele (H.J. Morgenthau). 
Coroborat cu asemenea intenții „pacifiste” şi „inocente” ne întrebăm care a fost „rațiunea” 
intervenţiei militare a statelor fostei alianțe a Tratatului de la Varşovia în fosta Cehoslovacie, în 
1968, şi, mai recent, a intervenției distrugătoare a Alianţei Nord Atlantice în fosta Iugoslavie sau 
S.U.A. în Vietnam, Irak şi Afghanistan ?, ca să ne limităm doar la asemenea „gesturi” filantropice. 
Răspunsul nu poate fi găsit decât în zona puterii şi a atributelor acesteia, adică a influenței şi uneori 
a aroganței politice şi a sentimentului de mare putere al unor state. Este pe deplin justificată 
definiția metaforică şi, am spune simbolică, dată puterii de către fostul secretar de stat al S.U.A., 
Henri Kisinger, cea de a fi cel mai puternic afrodisiac, puterea stimulând anumite acte şi manifestări 
instinctive cu o pretinsă raționalitate, dar care atrage şi satisface la fel ca şi instinctul sexual, 
perceput ca o anumită trebuință biologică, care devine dominantă uneori în raport cu celelalte 
trebuinţe superioare. 

În acest sens Morgenthau defineşte puterea ca „dominație a omului asupra minţii şi acțiunii 
altor oameni”. Prin aceasta se explică războaiele şi atrocitățile istoriei, dominaţia şi exploatarea 
celor slabi de către cei puternici în afara oricărui sentiment uman. Aceasta şi pentru faptul că 
puterea nu numai corupe, ci şi dezumanizează. La baza oricărui conflict social stă mai mult 
instinctul, lupta pentru putere de cele mai multe ori fiind în afara rațiunii, având conotaţii mai mult 
de natură iraţională. Încă din antichitate, când interesele economice şi militare erau mai puţin 
resimtite, asemenea tendințe hegemonice (hegemonia presupune existența unui centru suficient de 
puternic pentru a-şi impune influența în problemele cruciale ale relaţiilor internaționale, fără ca să 
fie desființată autonomia politică a celorlalte state şi deci posibilitate însăşi a înlăturări sau înlocuirii 
puterii hegemonice, în cele mai multe situaţii cucerirea poziției hegemonice fiind stimulentul 
organic al puterii în calitate de mare putere — Power politics şi Machtpolitik) de impunere a 
influenţei au existat sub forma rivalităților dintre cetățile greceşti Atena şi Sparta, dintre Persia şi 
Macedonia, nemaivorbind de hegemonia imperială a Romei antice şi a întregului imperiu roman, 
sau mai târziu a celui otoman, rusesc, habsburgic, întreaga istorie a umanităţii fiind marcată de 
această dorinţă expansionistă şi de lupta pentru putere şi dominare. Ulterior asemenea forme şi 


tendințe capătă manifestări mai deghizate, dar care într-o modalitate sau alta vizează tot puterea şi 
dominaţia, într-o expresie mai modernizată, influenţa prin putere şi autoritate. 


5.4.2. Modele ale puterii internaţionale 
Într-o formă teoretică modernă sunt construite diferite modele de preluare a puterii. 
Remarcabile sunt modelele puterii internaționale concepute de M. Kaplan. Chiar dacă ele sunt 
depăşite în prezent, sistemul bipolar nemaiavând relevanță politică şi cu atât mai puțin militară, 
sistemul nefăcând referinţă la o ţară — putere, ci la alianţe în cadrul unui aşa-zis sistem. Deşi autorul 
citat îşi propune să construiască modele pe baza analizei sistemice, principiul organizator şi vectorul 
fundamental rămâne tot puterea. Kaplan delimitează şase tipuri de sisteme internaţionale ale puterii: 


e sistemul echilibrului de forțe; 
e sistemul bipolar destins; 

e sistemul bipolar rigid; 

e sistemul bipolar universal; 

e sistemul bipolar ierarhic; 


e sistemul unităţilor — veto (în care autorii — deţinătorii puterii se pot distruge reciproc). 

Nu stă în intenţia noastră de a analiza aceste sisteme. Se subînţelege diferenţa unui sistem față 
de celălalt, precum şi caracterul mai mult sau mai puțin pacifist al acestor sisteme. Preferabil ar fi, 
desigur, sistemul echilibrului de forţe, dar, după cum este ştiut, prin această politică de descurajare a 
forțelor echilibrul era destul de fragil, marile puteri deținând secrete militare, periclitând un 
asemenea prezumtiv echilibru. 

La baza sistemului internațional al puterii stau în mod evident relațiile de putere, numărul şi 
puterea membrilor — țărilor sistemului. Astăzi un accent mai mare se pune nu atât pe componenta 
demografică, ci pe forţa şi puterea militară, manifestându-se tot mai mult tendinţa de exacerbare a 
puterii militare faţă de puterea politică, obiectivată în ultimă instanţă prin alte mijloace de natură 
militară. Este bine cunoscută din acest punct de vedere definiția dată războiului de către Clausewitz 
ca a fi „continuarea politicii prin alte mijloace”. Ceea ce înseamnă că războiul este un mijloc al 
politicii şi, implicit, al puterii. De fapt am spune şi de drept o reală putere nu poate exista în afara 
puterii militare şi cu atât mai puţin o putere internațională, fie ea unilaterală, fie mijlocită prin 
intermediul alianțelor. Din acest punct de vedere, în politica internațională, afirma Morgenthau, 
forța armată, ca o amenințare sau ca un potențial este cel mai important factor material al puterii 
politice al unei națiuni; folosirea ei în război marchează substituirea puterii politice prin cea 
militară. 

Teoria politicii internaționale emise de Morgenthau nu cunoaşte un consens anonim având 
oponenți şi critici. Unul dintre aceştia este K. I. Holsti, care, criticând ambiguitatea teoriei lui 
Morgenthau: prezintă lupta pentru putere ca fiind cauza determinată a politicii pe de o parte, iar pe 
de altă parte puterea defineşte caracterul relațiilor şi constituie, totodată, mijlocul pentru atingerea 
scopului. Din cauza acestei ambiguităţi, conchide Holsti, nu ştim ce anume explică sau nu explică 
conceptul de putere în sfera politicii internaționale. Obiecţia sa nu rămâne la nivel contestatar, ci 
adânceşte problema dezbătută şi în plan epistemologic, propunând ca acest concept al puterii să fie 
divizat în trei elemente — dimensiuni distincte: 

1. actul (procesul, relaţiile); 

2. capacitățile folosite pentru a face ca exercitarea influenţei să fie reală (astăzi se 
utilizează tot mai mult în limbajul strategiilor politicii mondiale conceptul de interoperabilitate şi 
Chiar de intercapabilitate); 

3. reacția față de act. 

Nu vom detalia problematica ce face referinţă la act şi reacțiile față de act. Subînţelegem uşor 
procesul şi, mai ales, relațiile de putere. Un accent mai mare îl vom pune pe influenţa în cadrul 
puterii internaționale, despre celelalte tipuri şi roluri ale influenţei am discutat în alte secvenţe ale 
lucrării. Vom beneficia în acest sens de opinia lui Holsti asupra acestei atribuţii a puterii, care este 
influenţa. 


Prin influență, Holsti înțelege actul prin care statul X îl determină pe statul Y să facă un anumit 
lucru pentru care sunt utilizate patru tehnici tipice, cum ar fi: convingerea, oferirea unor 
recompense, ameninţarea sau sancţiunea şi folosirea forței. Considerăm că modalitatea extremă la 
care se recurge, adică la forța militară, depăşeşte influenţa propriu-zisă, prin consecințele ce decurg 
în urma unei asemenea intervenţii militare. Influenţa poate fi considerată doar în planul negocierii şi 
al escaladării conflictelor militare, nu şi în desfăşurarea propriu-zisă a acestora. Acordând un rol 
deosebit de important influenței, Holsti considera că aceasta se constituie în parte drept componentă 
a puterii şi, totodată, punct de plecare în analiza acestui concept, pe care îl vom decela semantic şi 
noi. 

Puterea nu este numai un concept abstract şi disociat realităților sociale, politice, economice 
şi umane. Atât în plan național cât şi în plan internaţional, politica şi puterea au o infrastructură, 
organizațională, exprimată la rândul său prin anumite structuri politice şi mecanisme. În cadrul 
politicii şi puterii internaționale, puterea este legată de stat şi organisme internaţionale 
transnaționale. Aşa cum am arătat deja, puterea se află în corelaţie cu statul național care, la rândul 
său, reprezintă unitatea de bază a sistemului internaţional. Uneori, cu un anumit tip de stat, cum este 
cel teocratic reprezentat de Vatican şi unde puterea națională, funcționează parțial ca o putere 
suprastatală (este adevărat, cu timpul influența Vaticanului ca putere politică este diminuată, 
exercitându-şi influenţa mai mult în plan religios). 

Această influenţă religioasă este, astăzi, tot mai mult înlocuită cu influenţa economică şi, mai 
ales, cu forța militară. Au apărut centrele de putere cu rol de menţinere a ordinii mondiale sau de 
schimbare a acestei ordini. Statele occidentale, europene, în alianță cu S.U.A., au decis schimbarea 
vechii ordini şi a vechii scene politice mondiale, prin desființarea sistemului politic comunist, 
rămânând unele redute ale acestuia în Asia şi America Latină (China şi Cuba). Marile puteri şi, mai 
ales, alianțele militare, prin aşa-numita putere internațională, lezează suveranitatea altor state şi a 
altor puteri afectând, în acelaşi timp, echilibrul şi securitatea internațională şi, nu în ultimă instanță, 
inegalitatea economică şi politică prin influențele exercitate şi statutul deţinut. Atâta timp cât vor 
exista state mai puternice şi mai slabe, mai bogate şi mai sărace, mai dezvoltate şi mai slab 
dezvoltate, un centru şi o periferie, va exista şi puterea internațională, chiar dacă prin globalizare se 
încearcă camuflarea acestei intenţii. 

Influenţa şi puterea se vor exercita prin alte căi şi alte mijloace, lupta pentru putere devenind 
un perpetuum mobile, o legitate socială perenă. Se va menține atât timp cât omul va fi avid de 
putere, fapt necontestat de-a lungul întregii istorii a umanității şi cât va fi nemulțumit cu ceea ce îi 
este atribuit de natură ca specie integrată şi nu ca dominator, aşa cum se manifestă prin unii 
reprezentanţi ai săi şi, îndeosebi, prin cei care gestionează în prezent lumea şi popoarele. În fond, 
prin putere şi politică se realizează schimbarea socială şi mondială, politica şi implicit puterea 
devenind catalizatorul acestei metamorfozări şi dinamici mondiale. De ceea ce trebuie să se țină 
seama în politică, este până la ce limite trebuie să se extindă politicul în viața socială şi mondială, 
ŞI, mai ales, ce rol are de îndeplinit puterea politică în raport cu celelalte tipuri şi structuri ale 
puterii. Spre acest deziderat ne îndreptăm şi noi efortul prin demersul întreprins asupra politicii şi 
asupra puterii în multiplele sale forme de manifestare şi acţiune. 

Puterea internaţională sau globalizarea puterii prezintă în prezent o tendință destul de 
nebuloasă şi contradictorie. Ne referim cu precădere la unul din organismele politice şi militare care 
gestionează politica militară, la Alianţa Nord Atlantică — N.A.T.O. Acest aspect contradictoriu 
emerge mai ales după căderea Cortinei de Fier, a regimurilor politice comuniste şi după sfârşitul 
Războiului Rece, când practic acest organism politic şi militar şi-a pierdut sensul inițial şi funcțiile 
sale. Realitatea politică şi militară infirmă însă o asemenea supoziție întrucât chiar dacă blocul 
comunist reprezentat prin fostul Tratat de la Varşovia a fost desfiinţat, tendinţele hegemonice ale 
unor state nu au dispărut (referință directă fiind făcută prin spațiul european la Rusia — Comunitatea 
Statelor Independente), ceea ce face ca N.A.T.O. să se extindă în partea sud-este europeană prin 
aderarea a noi state pe lângă cele 19 existente în prezent. 

Desigur, rolul şi sarcinile acestui organism sunt de altă natură, pe lângă contracararea unor 
forțe militare care atentează la principiile democrației şi se opun libertăților democratice, în lume 
există foarte multe probleme care trebuie monitorizate şi soluționate de către o forță suprastatala 


internațională, cum este N.A.T.O. şi puterea sa militară şi politică. Sunt încă multe conflicte locale 
şi zonale (după scenariul unora fiind provocate şi întreținute logistic şi militar chiar de N.A.T.O., 
prin politica şi cinismul afirmat, sensul acestui organism fiind de destabilizare locală şi zonală, prin 
aceasta demonstrându-şi forţa şi rolul de arbitru internaţional) care trebuie soluționate în vederea 
realizării unui echilibru politic şi militar local, zonal şi chiar internațional. 

Schimbările politice, economice şi sociale, naţionale şi internaţionale impun mutații radicale 
şi în plan doctrinar şi, mai ales, strategic la nivelul acestei puteri. Astăzi doctrinarii şi strategii 
acestuia vorbesc tot mai mult de “un nou N.A.T.0O.” care are drept scop garantarea stabilității în 
Europa şi în lume şi care devine dintr-o forță militară, o “forță diplomatică”, participând activ şi 
competent la soluționarea marilor probleme cu care se confruntă lumea în prezent, erijându-se într- 
un apărător — garant al democraţiei şi instituțiilor democratice naţionale şi internaționale. 

Aşa cum afirma W. Havel, în discursul la care am făcut referință, N.A.T.O. începe să se 
transforme din principalul mijloc de apărare a lumii democratice împotriva expansionismului rusesc 
într-o organizaţie de securitate cu adevărat regională, într-una din componentele viitoarei ordini 
mondiale multipolare şi nu a uneia bipolare, cum încearcă să se acrediteze ideea unei megaputeri, 
cum ar fi S.U.A., după părerea noastră. Noua ordine politică va fi caracterizată prin dezvoltarea 
marilor grupări regionale, unde fiecare stat, mare sau mic, prin noile alianţe şi grupări va deveni o 
personalitate. Va avea loc o fuzionare a puterii statelor, credem că nu în dauna monopolizării, ci a 
globalizării, care, chiar dacă induce efecte negative la nivelul țărilor mai slab dezvoltate, cel puțin 
teoretic înseamnă altceva decât limitarea autonomiei naționale, ci punerea în valoare a statelor în 
contextul unei configurații noi, în care fiecare stat să dispună de o putere ca parte, prin puterea 
întregului. Este un deziderat greu realizabil cât timp interesele marilor puteri le subordonează pe 
cele ale statelor mai mici, asimilate celor mari şi nu integrate în adevăratul sens al cuvântului. 
Există mai multe teorii asupra acestei problematici, una dintre acestea fiind cea a lui Welleistein, 
teoria sistemelor mondiale, care evidenţiază efectele negative şi politica de dictat a marilor puteri în 
raport cu celelalte state, ceea ce de fapt este demonstrat şi în prezent prin imixtiunea acestor puteri, 
în mod deosebit a Alianţei Nord Atlantice în teritoriul fostei Iugoslavii, iar un scenariu prevede ca o 
asemenea intervenție “paşnică” să urmeze în România, idee acreditată de mai mulți analişti politici, 
o asemenea problematică fiind amplu analizată de Corneliu Bianu, în lucrarea „Scenariul N.A.T.0O. 
pentru Dezintegrarea României”, idee regăsită şi într-o publicație grecească “Expres” în care se 
confirmă cel puțin la nivel de scenariu o asemenea intenție. 


5.4.3. Nivele ale politici și puterii internaţionale 
Problematica puterii internaționale şi a raporturilor de putere pe scară mondială prezintă în 
prezent una dintre cele mai mari probleme, atât în plan național şi internațional, ştiinţific, politic şi, 
mai ales, strategic. Analiştii constată sub raport ştiinţific că în acest spaţiu teoretic al ştiinţelor 
sociale contemporane, mai ales în politologie, s-au conturat patru nivele distincte ale studierii 
ordinii internaționale şi implicit ale politicii şi puterii mondiale: 

Primul nivel este cel descriptiv, adică cel al examinării practicilor şi instituţiilor care au 
asigurat şi asigură încă un minimum de ordine, al prezentării avantajelor şi slăbiciunilor acestora şi 
al criticii încercării lor mai mult sau mai puţin reuşite de a perfecționa această ordine, inclusiv prin 
tratativele de a trece dincolo de statul național, chiar pe calea — dovedită neviabilă — a constituirii 
unui “guvern mondial”, ceea ce după unii există şi se manifestă ca o putere ocultă în virtutea căreia 
se desfăşoară toate evenimentele politice interne şi internaţionale; este vorba despre puterea 
francmasonica şi “guvernul din umbră” asupra cărora vom insista în cele ce urmează, fără pretenția 
de a elucida şi epuiza un subiect atât de controversat şi ocultat în acelaşi timp. 

Al doilea nivel, acest nivel al teoriei generale a raporturilor între state, pune accentul pe rolul 
determinant al statelor pe scena mondială. Este punctul de vedere al şcolii “realiste” înclinată spre 
evaluarea raporturilor de forță şi a politicii de putere emanând din mijloace militare capacitatea 
economică şi considerente geopolitice. Este şcoala care critică diversele “iluzii idealiste”, între care 
slăbiciunea dreptului internaţional, supraevaluarea organizării internaționale şi instabilitatea 
diplomației echilibrului care, de fapt, sunt nişte realităţi cu care se confruntă lumea contemporană şi 
nu simple iluzii oferite de această teorie de la acest nivel. 


Al treilea nivel este cel al teoriilor sistemelor interstatale, care au în vedere ansamblul 
entităților statale în competiţie sau concurență, căutând să degajeze principalele variabile, precum şi 
regulile jocului din mediul interstatal. Aceste teorii scot în evidență deosebirile sau departaţările 
între structura sistemului, adică distribuirea puterii în câmp diplomatic, şi procese, adică relaţii între 
unităţi. Cea mai mare parte a acestor teorii distinge sisteme bipolare şi sisteme multipolare, sisteme 
omogene şi eterogene, dar şi ansambluri dominate de către o putere hegemonică, am spune noi cum 
se revendică S.U.A., ca sistem unipolar prin caracterul de megaputere, dincolo de un sistem 
multipolar şi cu atât mai puțin bipolar, care s-a desfiinţat prin căderea Cortinei de Fier şi sfârşitul 
Războiului Rece. Într-un asemenea context se prefigurează o nouă configurație de putere 
internațională, tot mai confuză prin manifestările şi implicările sale în plan național şi zonal, 
prezentul fiind caracterizat printr-o experimentare politică şi militară, printr-o tatonare prin care se 
încearcă găsirea acelor soluţii care să pună bazele unei noi stări şi ordini politice şi militare, şi 
aceasta cu atât mai mult cu cât vechea ordine mondială de până la atacul terorist din 11 septembrie 
2001 nu mai corespunde filosofiei politice şi noilor realități social-politice, impunându-se 
restructurări calitative în plan mental şi atitudinal şi o nouă concepţie despre viață şi societate. 

Al patrulea nivel este cel ce vizează expansiunea şi monopolizarea puterii prin intermediul 
corporațiilor internaţionale, în esență a liberalismului corporatist şi în mod special a puterii 
corporatiste americane. Prin acest nivel de reprezentare şi obiectivare a puterii se evidențiază mai 
mult dominarea puterii economice americane şi a marilor corporaţii internaţionale, unicul criteriu al 
acestei puteri fiind cel financiar, la baza sa stând mitul banilor. Aşa cum arăta D.C. Korten, 
corporaţiile conduc lumea. În goana după creşterea economică ideologia pieţei libere a fost 
îmbrățişată de întreaga lume cu fervoarea unei credințe religioase fundamentaliste. Banii sunt 
singurul ei criteriu valabil, iar practica sa este cea de promovare a unei politici care adânceşte 
pretutindeni dezintegrarea ecologică şi socială. Economia şi valorile economice-financiare sunt 
unicele valori şi sfere de interes ale acestor puteri corporatiste, ele devenind un crez greu de înlocuit 
cu alte valori spirituale sau morale. În acest sens, sociologul australian Michael Pusey arăta că 
economia a fost redusă la un „scut ideologic împotriva introspecției inteligenţei şi a responsabilități 
civice”, studiul economic devenind o modalitate nu atât de cunoaştere cât mai ales de îndoctrinare 
ideologică, din ştiinţă devenind o ideologie şi chiar un mit. 

Convingerile ideologiei liberaliste (libertarismului) sunt cunoscute oricărei persoane 
familiarizate cu discursul economic contemporan, în esență acestea vizând: creşterea economică, 
piața liberă, globalizarea economică, privatizarea, dreptul de proprietate, contractele, motivaţia 
economică, acţiunea, concurenţa etc., toate devenind rezultatul unei anumite politici şi, ne-am 
permite să spunem, chiar educaţii politice în coroborare cu puterea politică şi cea economică. A fi 
„uman” în concepţia liberalismului şi a puterii liberale corporatiste înseamnă, în primul rând, să 
acumulezi şi să promovezi lăcomia şi spiritul de achiziţie şi conservare. Se poate deduce cu uşurinţă 
că o asemenea ideologie are un caracter dominator şi extremist denigrând cele mai fundamentale 
valori şi idealuri ale omenirii. Sub diversele sale forme de manifestare, această ideologie cunoaşte 
diferite denumiri: economie neoclasică, neoliberală sau lbertaristă, neolberalism, capitalism de 
piață sau liberalism de piaţă. 

Noua formă a libertarismului corporatist are la baza sa mai multe grupuri de susținători (unii 
fiind clasificați ca adepţi ai raționalismului economic, concept ce aparține sociologului australian) şi 
care reunesc mai mulți economişti ai şcolii neoclasice în economie. Adepții raționalismului 
economic au valorificat ideea conform căreia economia este singura ştiinţă socială cu adevărat 
obiectivă, independentă de valori. La baza acestui curent stă un anume principiu logic al economiei 
neoclasice, acela conform căruia indivizii sunt motivaţi în primul rând de interesul propriu şi având 
libertate maximă fără restricții, prin opţiunile lor bazate pe urmărirea acestui interes, obținând 
rezultate optime din punct de vedere social. Între raționalismul economic şi ideologie există anumite 
relații: raționalismul economic conferă ideologiei de piață legitimitatea sa intelectuală, iar ideologia 
oferă economiştilor o puternică bază politică, adepţii pieţei libere oferă coaliției o concepție morală 
şi filosofică întemeiată pe drepturi individuale. Ideea pe care se fundamentează această teorie este 
că „premisa egalităţii morale este definită de drepturi şi nu de valori” (cf. Roger Pilon). Totodată, 
exegeții acestei teorii consideră că drepturile şi proprietatea sunt inseparabile şi că proprietatea este 


fundamentul tuturor drepturilor noastre naturale. Liberalismul de piață conferă ideologiei dominante 
aura sa de legitimitate morală. Am insistat asupra acestor aspecte întrucât şi în cadrul ideologiei 
liberalismului de la noi sunt promovate asemenea idei şi principii care, de cele mai multe ori, sunt 
în contradicție cu intenţiile şi practicile politice desfăşurate de către reprezentanţii acestui curent şi 
acestor doctrine politice. 

În fond corporaţiile sunt organizaţii multinaționale animate de interese proprii, care reunesc 
resurse financiare imense şi profesionişti care vizează, în ultimă instanță, preluarea puterii 
financiare şi politice de către aşa-numitele oligarhii impunându-se pe piața mondială şi în politică ca 
noi forme şi centre ale puterii. Ele există pentru a-şi urmări interesele proprii de maximalizare a 
profiturilor (fără a deveni filantropice şi umanitare cum disimulează de cele mai multe ori. 

În esenţă, orice corporație este o entitate multinațională, de regulă, străină statelor şi societăţii 
în care ființează, având un singur obiectiv: să reproducă bani, să se hrănească şi să se înmulțească. 
Corporaţiile reunesc, uneori, mii de oameni în cadrul unei singure structuri şi care are capacitatea de 
a-i obliga pe membrii lor să acţioneze concertat în concordanţă cu un scop al corporației care nu e 
neapărat şi individual. Printre aceste corporaţii care îi „izolează” pe cei bogaţi şi puternici se 
numără cei de pe aşa-numita piaţă „magică”, cum ar fi instituțiile corporatiste cu vocaţie mondială, 
în speță Banca Mondială şi Fondul Mondial Internațional. Aceste două instituţii sunt susținătoare 
frecvente are raționalismului economic şi ale strategiilor de piață bazate pe creştere economică şi 
orientarea spre export. 

Aşa cum ne putem da seama, corporaţiile sunt instituții mondiale cu interese deasupra celor 
internaționale, manifestându-se tot mai mult formele corporatiste „fără ţară”, fiind desprinse de 
țările lor de origine. Tendinţa este spre transnaționalism care implică integrarea operațiunilor 
globale ale unei firme în jurul unor rețele de furnizori integrate în plan vertical. Deoarece 
întreprinderile multinaționale trec peste granițele internaţionale, multe dintre ele sunt mai puțin 
interesate de promovarea obiectivelor naţionale decât de urmărirea scopurilor interne ale firmei, în 
principal creşterea profiturilor, proprietatea asupra tehnologiilor, încheierea unor alianţe strategice, 
profitul asupra investițiilor şi puterea de piață. Puterea economică va substitui şi determina în viitor 
puterea politică şi chiar pe cea militară întrucât unele corporaţii vor deține monopolul puterii în 
defavoarea celei clasice — politice. Putem afirma fără nici o reținere că unele acțiuni militare şi 
implicit unele decizii politice nu sunt străine de asemenea interese, corporaţiile ce au ca obiect 
fabricarea armamentului influențând în mare parte deciziile şi puterea politică în vederea 
desfăşurării şi consumării unui asemenea arsenal militar. Va avea loc astfel o fuzionare a puterilor 
corporatiste cu politicul, ceea ce într-un limbaj tehnic este desemnat prin amintita deja putere 
oligarhică, viitorul aparținând mai mult acestui tip de putere decât formelor clasice ale puterii, însăşi 
democrația va fi afectată printr-o asemenea tendință de polarizare şi, mai ales, globalizare a puterii, 
când puterea internațională, mai bine zis anumite centre ale puterii, vor domina prin influenţa lor 
lumea şi statele acesteia. Însuşi rolul guvernelor şi al statului se schimbă, multe influenţe şi alianțe 
dintre ţări fiind preluate de puterea corporatistă şi de globalizarea puterii economice şi politice. 

O asemenea tendinţă este regăsită la S.U.A. după cel de-al doilea război mondial şi reiterată 
în perioada Războiului Rece, pe prim plan stând globalizarea economică şi ulterior cea politică, 
acestei superputeri revenindu-i responsabilități de ordin mondial, fapt ce i-a permis intervenția 
militară şi emiterea unor embargouri economice unor state. Pentru a-şi camufla asemenea intenții 
hegemoniste s-a înființat un bloc politic militar — Alianţa Nord-Atlantică - N.A.T.0O. (1949) — şi 
Organizaţia pentru Cooperare şi Dezvoltare Economică (O.C.E.D., în 1961). Înaintea acestei 
organizaţii s-au pus bazele viitoarei şi actualei Uniuni Europene (1954) în urma întâlnirii unui grup 
de lideri nord-americani şi europeni din localitatea Oosterbeek (Olanda), la hotelul „Bilderberg”. 
Următoarele întâlniri ale aşa-numitei comisii Bilderberg şi relaţiile pe care le-a promovat au jucat 
un rol semnificativ în naşterea Uniunii Europene. De asemenea acțiuni n-au fost străini nici 
preşedinţii S.U.A. Eisenhover şi nici J.F. Kennedy care au desemnat membrii comisiei amintite în 
aproape toate funcțiile cheie din Departamentul de Stat al S.U.A. Ulterior s-a instituit 
trilateralismul care reunea America de Nord (S.U.A. şi Canada), Europa Occidentală şi Japonia. În 
1973 D. Rockefeller, preşedintele Băncii Chase Manhattan şi Zbigniev Brzezinski inițiază 
Compania Trilaterală, ultimul îndeplinind rolul de director şi coordonator până în anul 1977. Ultimii 


preşedinţi ai S.U.A., J. Carter, G. Bush şi B. Clinton au fost toți membri ai Comisiei Trilaterale, un 
argument în plus în a demonstra rolul pe care-l deţine o asemenea putere corporatistă cu statut de 
putere internaţională. În afara acestor reprezentanți de la vârful puterii au făcut parte şi alți 
demnitari americani (miniştri, secretari de stat), cum ar fi Christopher Warren. De asemenea, mai 
cuprindea funcționari superiori de la cele mai înalte niveluri instituționale, cum ar fi cele cinci din 
cele şase mari bănci internaționale, precum şi pe unii manageri şi redactori ai unor instituții mass- 
media, fapt ce demonstrează rolul de putere al mediei. Rezultă că în cele mai declarate state 
democratice, cum sunt S.U.A., acţiunile politice şi puterea oligarhică sunt cele care domină şi 
menţin puterea acaparând controlul instrumentelor de guvernare. 

În esență, trebuie arătat că globalizarea economică şi constituirea unor asemenea corporaţii nu 
este întru-totul în interesul populațiilor şi naționalităților unor țări şi state. A devenit deja o axiomă 
cunoscută faptul că puterea politică se întrepătrunde cu cea economică şi, în esenţă, cu marile puteri 
corporatiste. Cu cât este mai mare corporația cu atât mai mari sunt concurenții săi dominanți şi cu 
atât se concentrează mai mult puterea politică în mâinile acestor corporaţii. Cu cât este mai mare 
puterea politică a corporațiilor şi a aliaților lor cu atât este mai mică puterea politică a poporului — 
democrația şi cu atât mai lipsită de sens devine aceasta. Reala democraţie nu poate exista decât 
acolo unde există o relativă egalitate a drepturilor şi puterii şi nu unde domină puterea celor puţini 
față de slăbiciunea şi sărăcia celor mulţi. Puterea este astfel în măsură să „cumpere” şi să 
„închirieze” democraţia (după afirmaţiile unui analist), lumea devenind o piaţă prin care se 
negociază asemenea drepturi şi libertăţi în funcție nu de o reală democraţie ci mai mult de una 
virtuală, de tip declarativ, devenind un obiect al puterii şi al unui nou tip de marketing, cel de natură 
politică. Tot mai mult este dislocată puterea de democrație şi, aşa cum am mai arătat, democraţia şi 
puterea în general se află într-o profundă antinomie cu terocraţia, care schimbă vechea ordine şi 
formă tipică a puterii şi democraţiei. 

5.5. Puterea francmasonică — formă a puterii internaţionale 

Fără a avea vreo propensiune spre senzaţional sau fără intenția de a induce apetitul cetăţenilor 
spre un asemenea domeniu cum este cel al puterii francmasonice şi a fenomenului masonic în 
general, considerăm necesar de a prezenta unele aspectte legate de acest “mit” al puterii oculte — 
masonice, cu atât mai mult cu cât ea s-a manifestat şi se manifestă încă ca o putere reală (mai puțin 
transparentă) şi nu doar ca o putere virtuală, deci într-un spațiu virtual. 

Destul de contorsionat şi controversat sub aspect istoric, fenomenul francmasoneriei şi 
implicit puterea masonică are începuturi foarte îndepărtate în istorie, fiind una din cele mai vechi 
structuri organizaționale ale puterii şi prin care omul îşi manifesta puterea prin prisma unor tendinţe 
de ocultare a acesteia şi a unor manifestări conspirative. Unele mărturii istorice, cum ar fi foile de 
papirus descoperite în anul 1888 cu prilejul săpăturilor arheologice din Deşertul libian, descriu 
întâlniri secrete ale unor astfel de corporaţii cu 2000 ani î.chr., întâlniri ce vizau proiecții prin care 
se urmărea în primul rând cultivarea tradiţiei mistice şi prodejarea puterii divine, a aşa numitului 
“Mare fiurar” după cum îl denumeau masonii pe Dumnezeu. Deci ca obiectiv fundamental 
masoneria şi masonii urmăreau transformarea interioară a omului şi societăţii prin desăvârşirea 
spirituală a acestuia în venerație faţă de Dumnezeu. Acesta era obiectivul declarat şi totodată 
pretextul ființării unui asemenea ordin cum este “Ordinul Francmasonilor”. Istoria şi implicaţiile 
lojelor şi puterii masonice au convertit nu de puţine ori scopul prin mijloace, dezminţind asemenea 
intenţii umane pozitive şi universale, inducând prin acțiune şi unele “efecte perverse” după cum 
vom vedea şi este cunoscut deja. 

Alte indicaţii istorice despre masonerie sunt regăsite în scrierile necrologice din egipt, Zeul 
Toth fiind considerat “Marele maestru” sau după cum am anticipat Marele făurar — identic cu 
dumnezeu. Pentru identificare şi comunicare masonii foloseau unele simboluri (cum ar fi Graalul — 
un obiect misterios foarte prețios, sinonim chivotului la evrei) alegorii şi rituri, fiind binecunoscute 
din perspectivă ritualică ritul scoţian şi ritul vechi oriental. Încă în anul 3400 î.chr. au existat 
asemenea simboluri, cum ar fi şorțul, ca cel mai important simbol a multor organizații 
francmasonice. Ulterior acest “obiect — simbol” a fost înlocuit de “Preoțimea lui Melchisedek” (în 
jurul anului 2200 î.chr.) cu o blăniţă albă de miel ca semn al devotamentului față de Zeii zburători 


(ce anticipează în fapt existenţa unor extratereştrii şi a “mijloacelor lor de transport”) şi al autorităţii 
în fața poporului, ca reprezentanți ai Zeilor. Purtătorii acestui simbol — ai şorțului au fost şi membrii 
“Frăției şarpelui” ca organizație masonică din Mesopotamia ce data încă cu 3400 ani î. chr. 

Revenind mai încoace în istorie trebuie să amintim de existenţa şi a altor ordine dar cu 
influență masonică prin obiectivele urmărite, cum ar fi “Ordinul cavalerilor templieri”; “Ordinul 
cavalerilor ioaniți” şi parțial “Ordinul cavalerilor germani — teutoni”, care erau organizații ce 
“puneau la cale” din spate — din culise cruciadele împotriva musulmanilor, având drept pretext 
apărarea creştinismului. A nu se identifica însă masonii şi “Ordinul francmasonilor” cu aceste 
ordine, cum s-a întâmplat nu de puţine ori în istorie, între aceste ordine existând unele diferențe, 
chiar dacă scopul este relativ comun, ca să nu spunem identic. La început Ordinul Templierilor 
urmărea să întărească credinţa în Domnul lisus Hristos şi credinţa creştină. De la acest ordin prin 
care se urmărea frăție într-un “Templu al sufletului” şi a “Fraţilor adevăratului Templu al lui 
Hristos” de-a lungul secolelor s-a născut o mişcare prin care se încerca îndreptarea prin anumite 
precepte, rigori, ideei şi mijloace (împrumutând de la cruciați — Ordinul cavalerilor cruciați care 
apare ân Franţa în anul 1000 cunoştinţele cabalei iudaice) evoluţia europeană spre un “trend” 
pozitiv, încercări estompate de unii monarhi (regele Filip cel Frumos în Franța şi de Papa acelor 
vremuri care au încercat în mai multe rânduri să pună capăt ordinului mişcării templierilor). Astfel 
prin bula papală ordinul cavalerilor templieri este desfiinţat, iar membrii acestui ordin torturați în 
închisorile Franţei, odată cu moartea lor fiind înnăbuşită pentru o vreme şi ideea de frăție şi 
libertate. Nucleul acestui ordin s-a păstrat, apărând ulterior la vreo trei secole alt ordin, mai 
puternic, numit Ordinul cavalerilor Roza Cruceeni fiind denumit şi organizați mistică Rosen 
Kreuzer (cruciații trandafirului) întemeiată de împăratul Carol cel Mare la începutul secolului IX ca 
ramură a Iluminaţilor în Germania, asupra careia vom mai reveni. Acest ordin al cavalerilor Roza 
Cruceenilor s-a înfiinţat pe căi destul de misterioase prin intermediul şi de către Cristian 
Rosenkrantz şi care propagă în Europa noțiunile de frăție, bunăînţelegere şi toleranță, fiind un ordin 
ŞI o mişcare care se declară împotriva monarhiei şi a papalității deci împotriva puterii politice şi 
religioase care în conivență a deţinut puterea politică, mai ales prin influenţa exercitată de către 
puterea papală asupra monarhilor şi regatelor, însăşi înscăunarea acestora făcându-se cu acordul 
papal. 

După Ordinul Roza Cruceenilor a apărut aşa numitul “al treilea val” ( a nu se confunda cu 
conceptul lui Tofller), care a inclus pe la anul 1650 apariția primelor loje ale francmasonilor şi 
Ordinul francmasonic. La început acest ordin avea ca ideal propagarea Legilor divine care stau la 
baza universului, nucleul fiind format în Franţa, ulterior fiind răspândit în Anglia (Scoția) şi în alte 
țări europene. 

Nu vom mai intra în detalii istorice asupra acestor ordine şi organizaţii misterioase şi 
ezoterice, ci vom evidenția rolul şi importanţa lor ce l-au avut în istorie, ştiut fiind faptul că cele mai 
multe schimbări în plan mondial şi naţional s-au produs şi ca urmare a intervenţiei unor asemenea 
ordine şi grupări oculte cum au fost cele menţionate. Însăşi constituirea celei mai mari puteri 
mondiale care este în prezent S.U.A. a avut la baza formării sale şi a constituţiei o aşa numită 
intervenție masonică, cei mai mulți preşedinţi făcând parte după cum vom vedea din asemenea 
organizaţii şi loje masonice. Ca să nu mai amintim de revoluţia franceză şi căderea Bastiliei şi de 
întregul val al revoluţilor paşoptiste din Europa, unde deviza era de sorginte masonică: “Egalitate, 
dreptate, frățietate”. 

Desigur influenţele resimţite ale acestei puteri masonice sunt atât pozitive cât şi negative. 
Până în anul 1800, ordinul francmasonic este recunoscut ca un ordin pozitiv, scopul fiind acela de a 
creea o societate umană în consonanţă cu principiile Divine. Au existat însă şi unele tendinţe 
anticreştine (francmasoneria fiind o ultimă manifestare a ordinelor secrete din Europa inspirate din 
cabala evreiască, de unde şi o tendinţă de revanşare a unor personalități mistice evreieşti asupra 
puterilor masonice europene, mai ales prin intermedul puterilor bancare şi financiare). Aceasta a 
făcut ca asemenea scopuri şi intenții pozitive ale francmasoneriei să fie transformate în instrumente 
negative de dominare a societăţii şi implicit a lumii, încercând o răsturnare a ordinii şi lumii creştine 
printr-o lovitură dată creştinusmului. Nu în mod întâmplător principiile promulgate şi promovate ca 
valor supreme ale acestor organizaţii erau cele menţionate şi nu principiul creştin bazat pe iubire şi 


evident toleranță desăvârşită. Din ce în ce mai mult această putere devine negativă prin mesaj şi 
acțiune, astfel că astăzi orice se întâmplă mai grav şi profund în lume, şi prin aşa numita teorie a 
conspirației, este legat de această putere ocultă şi de acest aşa zis guvern din umbră sau de aceşti 
iluminaţi care mai mult sau mai puțin transparent au “gestionat” puterea de-a lungul istoriei 
umanităţii. Pentru a fi mai riguroşi şi convingători în ceea ce am afirmat vom menționa că însăşi 
sistemul comunist totalitar nu este străin de o asemenea influență masonică întrucât aşa cum se ştie 
dintr-o asemenea grupare se “trag” fondatorii doctrinei comuniste, creatorii spirituali ai unui 
asemenea regim politic totalitar K. Marx şi Fr. Engels care au făcut parte dintr-o asemenea 
organizație, cea fondată de Adam Weishaupt, denumită “Loja celor drepți”, descendentă din 
organizația iluminaților Bavarezi, Lojă care a devenit ulterior un grup revoluționar secret în Franţa, 
denumit “Societatea celor patru anotimpuri” şi care a avut un rol deosebit în schimbările politice şi 
sociale din unele state europene, influențând în mod decisiv “progresul” istoriei. Trebuie ştiut că 
“Manifestul comunist”, ca program revoluționar al mişcării proletariatului a fost parțial creația 
fondatorului “Iluminaților Bavarezi” a lui A. Weishaupt, Marx şi Engels schimbând doar unele ideei 
— teze din lucrarea “Alianţa celor drepţi” a autorului menţionat, astfel că în anul 1847 imaginea 
acestei alianțe transpare în cunoscuta deja “Alianţă a comuniştilor, ca program al mişcării 
comuniste şi anticapitaliste. 

Această organizație a Iluminaților Bavarezi degenerează ulterior prin intenţie, însăşi 
descendentul lui Weishaupt, Giuseppe Mazinni intră în legătură cu satanistul Albert Pike, marele 
maestru suveran al vechiului şi acceptatului rit scoţian al masonilor, acesta din urmă fiind numit de 
Mazinni conducătorul Iluminaţilor Bavarezi din S.U.A. care a devenit fondatorul de mai târziu al 
mişcării militare şi contestatare din acest stat, Ku Klux Klan, mişcare ce se împotrivea 
reconstrucției S.U.A., devenind “Ordinul cavalerilor Ku Klux Klan” iar A. Pike marele dragon şi 
şeful acestei mişcări şi al clanului “Cavalerii cercului de aur” (Kyklos însemnând în greceşte cerc, 
de unde şi denumirea ordinului şi mişcării francmasonice amintite). 

Mult mai nocivă a fost gruparea “B’nait B'rith”, o organizație masonică sionistă secretă ce 
revendica dreptul conducerii mondiale de către reprezentanţii acestei grupări masonice evreieşti. 
Asemenea intenţii se regăsesc şi în prezent, mai mult sau mai puţin declarat, forma de guvernare a 
acesteia fiind mai puțin transparentă, ea făcându-se însă resimţită prin intermediul unor organizații 
mondiale şi unui aşa numit guvern mondial din umbră, adică prin puterea masonică, putere ce 
conduce lumea în mod direct prin conducătorii marilor puteri, cum este S.U.A. şi ai cărei preşedinţi 
au făcut parte din aceste organizații, însăşi “alegerea” aparținând unor asemenea reprezentanți ai 
acestei puteri masonice. Spre exemplu fostul preşedinte S.U.A. B. Clinton, fost guvernator de 
Arkansas a fost fiul adoptiv al pastorului W. O. Vaught care era un mason din gradul 32 al Ritului 
scoţian, iar fostul prşedinte este membru în Council on Feoreign Relations în Comisia Trilaterală, în 
organizația “Bildeberg” şi în Ordinul masonic deMolay (Jacques fiind marele maestru al Cavalerilor 
Templieri la Paris la 11 martie 1314) care promovau ca valori şi principii morale dragostea față de 
părinți, respectul, politețea, camaraderia, puritatea în gândire vorbă şi faptă, devotamentul şi iubirea 
de sine, valori — simbol şi totodată pretext pentru menţinerea unei ordini şi armonii sociale şi 
universale. 

Asemenea intenţii generalizate ale francmasoneriei au fost de cele mai multe ori convertite în 
scopuri cu un caracter mai restrâns şi mai nociv pentru umanitate, chiar dacă vizează globalizarea şi 
geopolitica şi care au ca fundament motivaţional propriul interes. Istoria a demonstrat această 
supoziţie şi intenţie — cea a universalizării armoniei, depăşind stadiul de ipoteză în realitate. Aşa 
cum am anticipat deja, toate marile mişcări şi schimbări ce s-au petrecut şi se vor mai petrece au 
avut scenariile scrise de reprezentanţii francmasoneriei în “laboratoarele ascunse” ale acestora. Sa-i 
amintim doar pe “înţelepţii sionului” (sioniştii cum sunt cunoscuţi), care se consideră o elită 
mesianică a evreimii şi care urmăreau să unească pe toţi evreii din lume în intenția monopolizării 
puterii, mai ales prin intermediul puterii bancar-financiare şi a presiunilor exercitate în plan mondial 
prin intermediul acestor instrumente. Ce influență a avut familia Rothshild este cunoscut, aceştia 
deținând monopolul financiar şi totodată controlează sistemul bancar mondial şi chiar pe cel al 
puterii politice internaționale, puterea franecmasonică devenind o formă ocultă a puterii politice. Ca 
să nu mai vorbim de programarea marilor evenimente istorice cum au fist cele două războaie 


mondiale şi cum este prevăzut un al treilea război mondial care ar putea fi cauzat şi lua naştere ca 
urmare a divergenţelor de opinii provocate de Iluminaţi între sionişti şi arabi, planul acestora 
prevăzând extinderea conflictului în întreaga lume. Ceea ce se întâmplă în prezent în Orientul 
Mijlociu prin escaladarea conflictului dintre Israel şi arabi pare-se că vine în sprijinul validării unei 
asemenea ipoteze anticipate de reprezentanţii acestei puteri, cărora după cum ne putem da seama nu 
le este străin nimic din ceea ce se întâmplă în lume. 

Am insistat asupra acestor probleme întrucât ele sunt reale, dincolo de imaginar sau 
senzațional, ignoranţa unei asemenea puteri devenind în ultimă instanţă o ignoranță a propriei 
realități şi existenţe istorice a omenirii şi umanităţii şi al cărui mers nu a scăpat de aceste influenţe şi 
nu de puține ori presiuni în traiectoria sa pe orbita progresului social — istoric. Pentru completarea 
informațiilor şi imaginii asupra acestei puteri recomandăm lucrările, “Organizațiile secrete şi 
puterea lor în secolul XX. O călăuză în reţeaua lojelor a înaltei finanţe şi în politică”, vol.1 şi 2, 
1999, autor Jan Van Helsing şi lucrarea lui D. Korten „Corporaţiile conduc lumea”; iar la noi 
lucrarea lui E.M. Dobrescu (coautor), “Franc-Masoneria — o nouă viziune asupra istoriei lumii 
civilizate” şi cu un caracter mai puţin ştiinţific lucrarea lui I. Țugui, “Şapte ani apocaliptici”. 

Rezultă din cele prezentate şi din conţinutul informațiilor desprinse din bibliografia 
recomandată că “marea politică”, adică politica internațională şi implicit puterea de la acest nivel 
devin mai puţin transparente opiniei publice, fiind vizibile mai mult efectele, politica în ansamblul 
său şi cu atât mai mult cea internațională, nelăsându-se percepută decât prin vârful iceberg-ului, noi 
nepercepând decât “pionii” căzuţi de pe tabla politicului şi nu şi pregătirea “atacului la regină”, cum 
poate fi interpretată şi pregătirea atacului terorist al organizației deja ultramediatizate Al Queda şi a 
conducătorului său binecunoscut. 


CAPITOLUL VI 


PARADIGMA SISTEMICĂ A PUTERII POLITICE 


6.1. CONCEPTUL DE SISTEM POLITIC 


Una dintre cele mai moderne metode de analiză a puterii politice este cea sistemică. Într-o 
asemenea abordare se pleacă de la conceptul de sistem politic, mai precis de la conceptul de sistem 
prin care sunt desemnate toate elementele întregului aflate în interrelații structurale sau, în cazul 
sistemului politic, toate interacțiunile politice ce se manifestă în cadrul unui sistem social dat, astfel 
că sistemul politic devine un subsistem al sistemului social. 

Printre primii care s-au ocupat de problematica sistemului politic se remarcă politologul 
David Easton care, în lucrările „Sistemul politic” şi „O analiză sistemică a vieţii politice”, 
demonstrează că sistemul politic este un sistem deschis, cu autoreglare. Un alt politolog, J.W. 
Lapierre, în lucrarea „Analiza sistemelor politice” defineşte sistemul politic drept ansamblul 
proceselor de decizie care privesc totalitatea unei societăți globale. 
Din perspectivă mai mult structuralist-funcționalistă O.R. Jung delimitează în lucrarea 
„Sisteme ale ştiinţei politice” următoarele elemente structurale ale sistemului politic: 
a) componente naturale (corelate prin însăşi existenţa lor); 
b) componente construite (considerând sistem orice conglomerat supus cercetării dar 
observat numai în latura ce formează criteriul de specificare a sistemului. 

Un alt politolog, Gabriel Almond, în lucrarea „Politica regiunilor în curs de dezvoltare” 
(editată împreună cu J.S. Coleman), mai mult din perspectivă funcționalistă defineşte sistemul 
politic ca a fi acel sistem de interacțiuni ce poate fi găsit în toate societățile independente care 
îndeplinesc funcțiile de integrare şi adaptare (atât pe plan intern cât şi în raport cu alte societăți) prin 
mijloacele folosirii sau amenințării cu utilizarea constrângeri fizice, mai mult sau mai puțin 
legitime. 

De dată mai recentă, politologul F.M. Burlaţki înțelege prin sistemul politic un sistem relativ 
închis care asigură integrarea tuturor elementelor societăţii şi a însăşi existenței acesteia, ca 
organism integral condus în mod centralizat de puterea politică al cărei pivot îl constituie statul. 
Autorul rus include în sistemul politic, în primul rând, instituțiile politice, statul, dreptul, partidele şi 
organizațiile politice etc. ca şi sistemul comunicațiilor, care leagă membrii societății şi grupurile 
sociale cu centrul ei — puterea politică. 

Majoritatea politologilor contemporani înțeleg prin sistemul politic ansamblul relaţiilor, al 
instituţiilor şi al concepțiilor politice, precum şi al raporturilor dintre ele, fiind în măsură să asigure 
organizarea, conducerea societăţii şi funcționalitatea ei (cf. I. Mitran şi după cum rezultă şi din 
secvența prin care este analizată puterea prin intermediul instituţiilor). 

Rezultă aşadar că sistemul politic funcţionează ca un întreg în cadrul sistemului social global 
fiind reprezentat de mai multe structuri şi funcții conexe acestuia, fiind totodată constituit dintr-un 
ansamblu structural de instituţii şi relații specializate care contribuie în mod determinant la 
funcţionarea sistemului global. În sens restrâns R. Aron consideră sistemul politic ca acel sistem 
care determină raporturile între cei guvernaţi şi guvernanţi, totodată, prin acesta stabilindu-se modul 
de cooperare al oamenilor în gestionarea afacerilor publice, orientând acțiunea statului şi organizând 
înlocuirea guvernelor. 

Pentru a înțelege mai bine această metodă şi paradigmă sistemică prin care analizăm puterea 
politică şi sistemul politic, în general, vom recurge la prezentarea acestora ca sistem în raport cu 
elementele sale intrasistemice şi intersistemice. Modelul cel mai frecvent utilizat în prezentarea şi 


interpretarea sistemului politic, devenit clasic, este cel al lui D. Easton, care îl analizează ca un 
sistem politic internațional care îl include şi pe cel național. 

În termenii analizei sistematice, în opinia autorului citat reprodusă şi de V. Măgureanu, în 
lucrarea de referință „Studii de sociologie politică”, ansamblul social, cu cele două componente de 
bază - societatea şi complexul internațional - reprezintă mediul care înconjoară “anturează” sistemul 
politic şi cu care acesta din urmă se află într-o rețea complexă de interacțiuni permanente. 

Dinspre mediu, sistemul politic primeşte un flux de “impulsuri”, care constă în evenimente, 
influenţe, cerinţe, necesităţi - formulate de indivizi sau filtre şi coordonate de partide, grupuri de 
interese, mişcări politice, organe internaționale ş.a. Ansamblul acestor cerințe “impulsuri” ale 
mediului, cărora sistemul politic trebuie să le dea curs, să le satisfacă, să le găsească o soluţionare, 
sunt desemnate prin termenul de input-uri (intrări) şi reprezintă condițiile în care componentele 
sistemului politic şi sistemul politic însuşi trebuie să acţioneze. 

“Intrările”, “impulsurile” sunt captate şi asimilate de sistemul politic, prelucrate şi traduse în 
rezolvări denumite output-uri (ieşiri), care nu sunt altceva decât, fie decizii, pentru executarea 
cărora intervine forța legii, fie acțiuni politice, materializate în politici concrete în diferite domenii, 
care au neapărat un caracter constrângător, dar care afectează nemijlocit şi sensibil agenţii vizaţi. 

Pe circuitul intrări - ieşiri este posibilă o acumulare cantitativă de numeroase cerinţe-simple 
sau complexe, adesea contradictorii, care duc la supraîncărcare, la “stresul “ sistemului. Orice 
sistem politic trebuie să aibă însă capacitatea, supleţea de a suporta o anumită supraîncărcare prin 
mai multe modalităţi: satisfăcând cerinţele în corelaţie cu resursele, ținând seama că acestea nu sunt 
nelimitate; făcând efortul de adaptare printr-o modificare internă, în acord cu situația creată. 
Supraîncărcarea, “stresul”, ridică problema reglării fluxului de cerințe şi a mecanismelor de 
transformare a nevoilor sociale în exigențe politice, reglare care, în viziunea unor analişti 
sistemişti, ar fi de două feluri: 

- reglare structurală, care răspunde la întrebarea: “ Cine poate converti o nevoie în 
exigente, în obiective politice ?” 

- reglare culturală, care răspunde la întrebarea: “Ce nevoie poate fi convertită în cerințe 
politice ?”. 

La întrebarea “cine ?”, răspunsul este: componentele sistemului politic, dar şi unii agenți 
sociali şi politici cum ar fi sindicatele, patronatul, asociaţii diverse, “grupuri de presiune” private 
sau publice, naționale sau străine, ce caută să influențeze viața politică. Aceştia sunt, deci, factorii 
care pot şi trebuie să pună în faţa sistemului politic nevoile oamenilor şi ale societăţii. 

La întrebarea “ce ?”, răspunsul îl dă sistemul politic care trebuie să aibă capacitatea de “a trata 
selectiv solicitările din mediu, adică de a admite şi de a soluţiona unele dintre aceste solicitări şi de 
a le respinge pe acelea care sunt de natură să aducă atingere valorilor fundamentale ale sistemului 
însuşi, după formula celebră a lui Saint-Just: “Nici un fel de libertate pentru duşmanii libertăţii”. 

În legătură cu acest aspect, D. Easton atrage atenţia asupra a două probleme: 

a) sistemul politic nu trebuie considerat ca “o sticlă neagră”, ignorându-se ceea ce se 
petrece în interiorul sticlei; 
b) sistemul politic supravieţuieşte în măsura în care are abilitatea de a răspunde 
impulsurilor venite dinspre mediu, de a se adapta condițiilor sub impactul cărora el se află. 

“Ieşirile” sau, cum le denumesc sistemiştii, “producţia sistemului” - adică ansamblul 
hotărârilor, deciziilor, măsurilor şi politicilor concrete preconizate pentru satisfacerea cerinţelor -, 
se vor solda cu anumite efecte asupra mediului, favorizând sau determinând noi cerințe, noi 
exigenţe, noi probleme ce se cer soluționate. Acest circuit “ieşiri” — mediu, respectiv impactul 
“producţiei sistemului” asupra mediului său, este desemnat prin termenul cibernetic feedback sau “ 
buclă de reacţie”, ori “retroversiune”. 

Rezultă clar, după cum şi David Easton subliniază, că în raportul sistem-mediu, mediul nu 
trebuie înțeles numai ca o simplă sursă de cerinţe, ci şi ca o "retortă” în care se restructurează, se 
aşează şi se reaşează ansamblul cerinţelor, nevoilor, aspirațiilor membrilor unei societăți date, iar 
sistemul nu trebuie privit numai ca un receptacol pasiv al solicitărilor venite din mediu, ci ca unul 
dintre factorii fundamentali care, prin “producția” sa, are impact asupra mediului, determinând în 
interiorul lui schimbări şi modificări structurale. 


În concluzie, deşi a fost analizată foarte critic şi i s-au relevat limitele pe care, realmente, le 
are, subliniem că analiza sistematică, în afară de un mod foarte sugestiv de a înțelege legătura 
organică dintre sistemul politic şi societatea care-l înglobează, inclusiv mediul internațional, - de 
unde şi deosebita ei forță euristică, - are meritul de a fi relevat cel puţin următoarele aspecte 
esențiale: 

- “atenția acordată percepţiei de către < actorii > autorităţii şi instanței de decizie a < 
semnalelor > emise de către mediu a pus problema receptivităţii autorităţilor politice față de 
cerințele exprimate sau față de manifestările de eroziune ale susținerilor sistemului; 

- deciziile politice (output) nu sunt raportate la o voință prezumată a unui grup nediferențiat 
de decidenţi vorbind o singură limbă, ci concepute ca rezultat al multiplelor conflicte între 
conducători şi interese contradictorii; 

- activitatea politică nu poate fi înțeleasă decât ca inserată într-un ansamblu de activități 
sociale (cf. I. Voicu, „Ştiinţa politicii”). 

Asemenea limite sunt compensate de posibilitatea analitică care ne oferă un asemenea model 
mai ales sub raport structuralist-funcţionalist. Din această perspectivă structuralistă-funcționalistă şi 
sistemică, considerăm structura relațiilor politice drept o componentă vitală a sistemului politic, 
respectiv acele legături care se stabilesc între diferite categorii şi grupuri sociale în calitatea lor de 
agenți şi care coordonează sau asigură acțiuni vizând satisfacerea intereselor în raport cu puterea 
politică. Diversele şi complexele relații politice sunt raporturi între grupuri de indivizi, între partide 
şi organizaţii politice şi între acestea şi puterea politică. Tot în categoria relaţiilor politice pot fi 
incluse şi legăturile dintre naţiune şi naționalități, ceea ce desemnează de fapt relațiile interetnice. 
Asemenea relaţii se deosebesc de cele interstatale care sunt cunoscute sub denumirea generică de 
relații politice internaționale sau, mai simplu, de relaţii internaționale şi care cad sub incidența 
dreptului şi nu exclusiv a politologiei şi/sau a geopoliticii. 

Ca părți constitutive ale relațiilor sociale, raporturile politice nu se confundă cu ansamblul 
relațiilor sociale. Ele sunt în cele din urmă raporturi cu puterea politică sau relații directe cu puterea 
acționând ca un mecanism de conducere a societăţii. Ca atare, ele se manifestă în mod diferențiat de 
la un regim politic la altul, de aceea o componentă definitorie a sistemului politic este reprezentată 
de gradul de organizare a societăţii la un moment dat, implicând sub raport structural instituțiile 
politice precum statul, partidele politice, grupurile de presiune, structurile de organizare şi 
conducere social-politică cum ar fi parlamentul şi guvernul. Asemenea instituţii politice se 
constituie în cadrul sistemului național ca şi la scară internațională, unele aflându-se în raporturi de 
alianţă, cooperare, opoziţie sau de conflict. 

Relaţiile şi instituțiile politice din cadrul sistemului politic interacționează continuu asigurând 
funcţionalitatea acestuia. În calitatea sa de reglator al vieţii sociale, al organizării şi conducerii 
acesteia, sistemul politic se manifestă multilateral, complex şi contradictoriu ca urmare a pluralității 
intereselor, de aici şi funcţiile specifice ale structurilor sistemului politic. Aşa cum am mai 
menționat, interpretarea sistemică a sistemului politic permite evidenţierea atât a structurilor 
acesteia cât şi a funcţiilor şi mecanismelor funcționale ale sistemului social global şi implicit a 
subsistemului politic. 

Analiza funcțională a fost fundamentată în sociologia politică de Gabriel Almond şi foloseşte 
drept concept fundamental pe cel de funcție, care desemnează ansamblul activităţilor, acţiunilor şi 
proceselor vitale ale sistemului politic, ce asigură menţinerea, funcționarea lui şi-i conferă totodată 
capacitatea de a interacționa cu mediul, de a da răspuns solicitărilor acestuia, influențându-l prin 
acest răspuns. Deci, ceea ce în abordarea sistematică s-a numit “producţia sistemului”, în analiza 
funcțională este rezultatul funcțiilor sistemului politic. 

Considerăm deosebit de util şi necesar să insistăm asupra perspectivei funcționaliste în 
abordarea sistemului politic, apelând şi de data aceasta la autoritatea în materie a politologului citat 
mai sus. Acesta împarte funcțiile sistemului politic în trei categorii: 

1. funcții ale capacităţii sistemului, care vizează raporturile între sistemul politic şi 
mediul său, punând in actu (acţiune şi valoare) capacitatea sistemului politic de a regla activitatea 
socială, de a distribui bogăţia şi resursele între membrii săi. După Almond, aceasta presupune: 
capacitatea de extracție, însemnând capacitatea sistemului politic de a mobiliza în profitul său 


resursele materiale şi umane din mediul său intrasocial şi internaţional, fiind conştient de 
capacitatea şi calitatea resurselor prelevate, de costurile prelevărilor şi de măsura în care acestea 
afectează susţinerea sa politică, precum şi mijloacele de extracţie (persuasiunea, constrângerea etc.); 
capacitatea de reglare, care vizează controlul asupra indivizilor şi grupurilor, ce persoane sau 
grupuri sunt supuse acestui control, ce sectoare ale vieții individuale şi de grup sunt controlate, care 
sunt frecvenţa şi intensitatea intervenției autorităților, să exercite controlul etc.; capacitatea de 
distribuţie se referă la alocarea de către sistemul politic a bunurilor, serviciilor, onorurilor şi altele 
pentru indivizi şi grupuri sociale; capacitatea reactivă este capacitatea de a da răspuns, ea fiind 
expresia sensibilităţii sistemului politic la cerințele care-i sunt adresate. Această sensibilitate 
depinde de: factori structurali (grupurile abilitate să exprime aceste cerinţe, mijloace de comunicare 
şi procedurile de tratare a respectivelor cerinţe), în această sferă intrând birocraţia modernă, corpul 
legislativ, sistemul administrativ; factori culturali; voinţa clasei care deţine puterea, faptul că aceasta 
este interesată să dezvolte această capacitate reactivă a sistemului sau s-o frâneze; 

2. funcțiile de conversiune politică, care se obiectivează în mecanismele de transformare 
a intrărilor în ieşiri, de conversiune a “alimentării” sistemului în “producția” sistemului. Ele sunt 
funcții de input şi output, în componenţa cărora intră funcțiile guvernamentale, ale executivului; 
funcțiile legislativului; funcțiile judiciare şi funcțiile comunicării politice; 

3. funcţiile de menţinere şi adaptare a sistemului care au rolul hotărâtor în supraviețuirea 
şi rezistența sistemului politic. Supus erodării, uzurii, sistemul politic necesită întreținere, înlocuirea 
elementelor “care dau semne de oboseală”, înlăturarea disfuncțiilor, crearea de noi roluri politice 
sau schimbarea conţinutului celor existente, dar, mai ales, renovarea structurilor sale. Toate acestea 
exprimă adaptarea structurală a sistemului politic, proces complex care are ca etapă superioară 
dezvoltarea politică. Este vorba, deci, nu de o simplă adaptare a sistemului politic, ci de o 
dezvoltare, adică de o transformare a lui calitativă. 

Dezvoltarea politică cuprinde: 

- construcția de stat şi vizează perfecționarea structurii aparatului de stat, perfecționarea 
funcțiilor statului, îmbunătăţirea întregii activități a statului pentru a fi în stare să mobilizeze 
resursele materiale şi umane pentru a face faţă cerințelor organismului social în ansamblul său; 

- construcția națiunii, în sensul reorientării fidelității naţiunii spre sistemul politic de stat, 
creării posibilităţii ca aceasta să fie deschisă, disponibilă la acceptarea structurilor sistemului şi 
“răspunsurilor” lui; 

- dezvoltarea participării, adică asigurarea condiţiilor şi posibilităților participării la 
sistemul politic a unor grupuri sociale. 
Sub toate aceste aspecte, răspunsul pe care sistemul politic îl dă solicitărilor venite din mediu 
condiționează stabilitatea sistemului politic şi, într-o măsură “ipotechează chiar viitorul”. 
Chiar dacă perspectiva sistemică este mai complexă şi modernă, în analiza sistemului politic s- 
a subliniat — şi nu fără temei — că, în comparaţie cu analiza sistematică, analiza funcțională prezintă 
câteva avantaje şi anume: 

- priveşte sistemul politic în evoluţie, în transformare, într-un continuu proces de optimizare, 
primând aspectele diacronice şi nu cele sincronice; 

- înțelege sistemul politic în relaţie organică cu societatea globală, care nu este concepută ca 
un ansamblu nediferenţiat, compus din elemente eterogene, ci ca o totalitate integrală din care 
sistemul politic este numai un element; 

- consideră dezvoltarea politică articulată cu dezvoltarea socială, iar rolurile politice 
subordonate valorilor generale. 

Perspectiva funcționalistă şi sistemică, totodată, în abordarea sistemului politic cunoaşte şi 
alte puncte de vedere şi implicit funcții ale sistemului politic. Prin acțiunea structurilor sale, 
politicul are un impact covârşitor asupra funcționalității mecanismului social îndeplinind 
următoarele funcții (cf. A. Andriş): 

1. funcţii cognitiv-teoretice ale sistemului politic: 

2. funcția de elaborare a strategiilor dezvoltării; 

3. funcţia de fixare şi distribuţie a valorilor politice; 

4. funcţii de ordin acțional-praxiologic: 


De asemenea se mai pot desprinde: o funcţie de mobilizare a resurselor pentru îndeplinirea 
scopurilor strategice ale dezvoltării şi o funcție integratoare cu reactivitate specifică generată de 
multitudinea raporturilor din interiorul sistemului. 

Se poate observa cu uşurinţă analogia dintre evaluarea funcțională a sistemului politic realizată 
de autorul citat şi cea a sociologului american T. Parsons, care are o contribuție decisivă în analiza 
sistemului social şi implicit a sistemului politic. Din modelele prezentate rezultă importanța 
deosebită a sistemului politic şi, mai ales, a funcțiilor acestuia în cadrul sistemului social global, 
politicul relevându-se sub raport funcțional ca un sistem important (uneori determinant) în raport cu 
celelalte structuri ale vieţii sociale din cadrul unei societăți. 


6.2. TIPOLOGIA SISTEMELOR POLITICE 


Înainte de a analiza sistemul politic de la noi vom face o succintă trecere în revistă a 
principalelor tipologii ale sistemelor politice. Primele încercări le întâlnim la Aristotel în lucrarea de 
referință „Politica”, lucrare care s-a constituit timp de secole atât ca filosofie politică cât şi ca 
sociologie politică în analiza modului de funcționare a cetăților greceşti, polisurilor, care — aşa cum 
vom vedea — s-au putut constitui drept tipuri ideale ale diverselor regimuri politice. Astfel, Aristotel 
a stabilit trei regimuri politice fundamentale: 

1. regimul monarhic, în care puterea suverană aparține unei singure persoane; 
2. regimul oligarhic, în care puterea suverană este deținută de mai multe persoane; 
3. regimul democratic, în care puterea suverană aparține tuturor cetățenilor. 

Aşa cum se poate observa, la baza tipologiei stă criteriul cantitativ, şi anume numărul 
cetățenilor care acced la guvernarea cetăţii — societății (asupra unor regimuri politice vom mai 
reveni). Un alt mare gânditor, Montesquieu, mai aproape de perspectiva sociologică, propune o altă 
tipologie a regimurilor politice: republică, monarhie şi despotism, fiecare dintre aceste regimuri 
caracterizând — particularizând un anumit tip social. Păstrând ideea lui Aristotel în legătură cu 
relația dintre natura regimului politic şi posesorii — deținătorii puterii suverane, gânditorul francez 
face următoarele delimitări corelaţionale: 

a) republica este regimul în care poporul în calitate de corp social sau o parte a poporului 
deține puterea suverană; 

b) monarhia este regimul în care guvernează o singură persoană, dar potrivit unor legi fixe 
şi clar stabilite; 

c) despotismul este regimul în care guvernează o singură persoană, dar în mod arbitrar, 
fără a ţine cont de legi sau reguli. 

Se observă că acel criteriu cantitativ — al numărul celor care deţin puterea suverană — regăsit la 
Aristotel este înlocuit cu criteriul juridic, tipul legilor şi al regulilor din cadrul unui regim politic 
fiind mai important decât numărul celor care acced la guvernare şi putere. 

Ulterior, întemeietorii sociologiei politice au elaborat ceea ce astăzi numim „tipologii clasice”, 
dintre care reprezentative sunt cele ale lui H. Spencer, A. Comte şi M. Weber. La baza tipologizării 
sistemelor politice au stat mai multe criterii, dintre care mai important este criteriul ce vizează 
procesul apariției şi consolidării autorităţii politice ca factor major al menţinerii unităţii sistemului 
social global. Conform acestui criteriu, s-a putut constitui următoarea tipologie (reprodusă după V. 
Măgureanu) şi care aparţine sociologilor H. Spencer şi A. Comte. 

Societăţi primitive, subdivizate în: 

e societăţi fără o structură politică distinctă şi permanentă; 
e societăţi cu structură politică distinctă, dar puternic influenţată de religie şi de relațiile 
de înrudire: 


statele — cetăţi; 


imperiile bazate pe state — cetăţi; 

e state asiatice cu o birocrație centralizată; 

e state — națiuni, subdivizate în: state democratice moderne şi state totalitare; 
e imperii bazate pe state — naţiuni. 


Celălalt sociolog, Max Weber, alege drept criteriu de clasificare natura autorităţii, distingând 
trei tipuri de sisteme politice, după celebra triadă a tipurilor de legitimare a puterii: 

a. sistemul tradițional, în care autoritatea se bazează pe sanctitatea tradiţiei din timpuri 
imemoriale. În acest tip de sistem politic, prerogativele şi obligaţiile rămân neschimbate sau se 
schimbă foarte puţin, puterea fiind discreţionară; 

b. sistemul charismatic, care se bazează pe autoritatea exercitată de un conducător unic, 
dotat cu calități excepționale şi cu o forță de atracţie şi influența magnetică asupra supuşilor; 

c. sistemul rațional-legal, la care legitimitatea şi consensul emerg din gradul de 
concordanţă dintre sursa, natura şi structura puterii şi concepţia guvernantilor despre putere. 

Se observă că ambele tipologii au un caracter globalizator, nediferențiat, ele referindu-se în 
egală măsură la toate tipurile de societate ca şi la stat, la caracterul regimului politic ca şi la 
guvernământ, la autoritate ca şi la imperii. Spre deosebire de acele tipologii clasice, în tipologiile 
moderne prevalează definirea şi precizarea criteriilor pe baza cărora se stabilesc tipurile respective 
de sistem politic, pornindu-se de la ideea justificată că sistemele politice pot fi clasificate numai 
după criteriile ce vizează specificul sistemului politic în raport cu societatea. Unii au considerat că 
un astfel de criteriu ar fi gradul de specializare şi de distribuire a rolurilor în interiorul sistemului 
politic, alții legitimitatea sau democraţia. S-au construit astfel tipologii care, atât prin prestigiul 
autorilor lor, cât şi prin elementele clarificatoare pe care le conţin, prin capacitatea de a se desprinde 
caracteristici relevante şi definitorii au rămas tipologii de referință în sociologia politică 
contemporană. 

Un alt criteriu prin care se poate realiza tipologizarea sistemelor politice este cel al 
specializării structurilor interne ale sistemului politic, cea mai importantă fiind tipologia elaborată 
de Eisenstadt. El stabileşte patru parametrii (variabile): 

- măsura în care principalele activități politice sunt organizate în roluri speciale, precum şi 
aceea în care aceste roluri au un grad mare de diferențiere între ele şi alte roluri în societate; 

- măsura în care diferitele activități politice şi luare deciziilor sunt apanajul unor 
colectivități specifice sau grupuri specializate sau intră în atribuţiile unor grupuri nespecifice, bazate 
pe relaţii de rudenie, teritoriale sau etnice; 

- scopurile politice, conţinutul lor, originea, criteriile după care sunt stabilite, precum şi 
extinderea participării la definirea respectivelor scopuri; 

- tipurile de legitimare şi de sancțiuni. 

După părerea lui Eisenstadt, toate aceste patru variabile relevă în ce măsură sistemul politic este 
un sistem articulat şi specializat al societăţii, care este direcția principală spre care este orientată 
activitatea sa, precum şi care sunt principalele puncte de interdependenţă dintre sfera politică şi alte 
sfere instituționale. Prin combinarea acestor patru variabile, Eisenstadt ajunge la următoarea 
clasificare a sistemelor politice: 

1. sistemul primitiv; 

2. imperii patrimoniale, ca, de exemplu, cel Carolingian, al Parţilor ş.a.; 

3. imperii nomade sau conchistadore, ca de exemplu cel al Mongolilor sau al regatelor 
arabe sub primii califi; 

4. statele — cetăţi; 

5. sistemele feudale; 

6. imperii birocratice şi centralizate; 

7. sistemele moderne, subdivizate în: 

- democratice; 
- autocrate; 

- totalitare; 

- subdezvoltate. 

Din aceste şapte tipuri de sisteme politice, Eisenstadt se opreşte îndeosebi asupra ultimului - 
sistemele moderne - pe care le caracterizează astfel: 

- au un grad înalt de diferenţiere a activităţii politice; 

- cunosc o puternică diferenţiere între rolurile conducătorilor şi rolurile conduşilor; 

- cunosc o adâncire considerabilă a diviziunii puterilor; 


- permit o largă distribuţie a drepturilor politice, în condițiile unei difuziuni foarte largi a 
diviziunii politice; 

- implică o participare activă potențială a diferitelor grupuri la determinarea obiectivelor 
politice, simultan cu dezvoltarea extensivă a grupurilor specifice administrative şi politice; 

- cunosc o slăbire a elementelor ereditare de legitimare şi o crescândă instituționalizare a 
competiţiei pentru dobândirea dreptului de exercitare a diferitelor puteri, ca şi pentru obținerea 
poziţiilor de conducere în cadrul sistemului; 

- cei ce conduc în cadrul sistemului politic articulează aspiraţiile politice cu obiectivele 
sistemului, simultan cu capacitatea şi posibilitatea reală pe care le au factorii nonpolitici (de ordin 
economic, organizaţional, cultural, social etc.) de a dispune liber de resurse — pe care sistemul 
politic are datoria de a le orienta spre atingerea propriilor sale obiective politice — şi de a avea acces 
la puterea generalizată care, prin sistemul politic, trebuie canalizată în direcția producerii de decizii 
cu caracter autoritar. 

Pe baza acestor elemente, Eisenstadt ajunge la două concluzii: 

- caracteristicile mai sus enunțate exisă, în grade şi combinaţii diferite, la toate cele patru 
categorii de sisteme politice moderne - democratice, autocrate, totalitare, subdezvoltate; 

- diferenţa dintre aceste patru tipuri rezidă în mărimea discrepanţei dintre scopurile şi 
interesele celor conduşi şi ale celor care conduc, precum şi în gradul dezvoltării tipurilor de instituții 
şi procese politice direcționate spre incorporarea aspirațiilor sociale şi politice ale diferitelor 
grupuri, în obiectivele fundamentale ale politicii. 

În stabilirea unor tipologii ale sistemului politic deosebit de important este criteriul 
legitimităţii (problematică amplu analizată şi de noi într-un capitol al lucrării). Din această 
perspectivă, L. Binder distinge trei mari tipuri de sisteme politice: tradițional, convențional şi 
rațional. 

Sistemul politic tradițional este similar cu tipul de legitimare tradițională al lui Max Weber. 
El se caracterizează prin faptul că: are o conducere patriarhală, bazată pe ideologia “delegării 
puterii” de la divinitate la “reprezentantul” ei pământesc — monarhul - impunându-se astfel ca tip de 
putere personală; există o justificare religioasa a “artei guvernării”, domină credința în 
atotputernicia voinţei divine şi dogma că cel care este conducător este legat pentru faptele sale 
numai înaintea lui Dumnezeu. 

Sistemul politic convenţional ar fi, după Binder, sistemul politic care funcționează ca 
democrație constituțională. Cu alte cuvinte, sunt stabilite proceduri convenţionale, respectiv 
prevederile constituționale, pentru dobândirea, pe baza lor, a legitimităţii celor care au preluat 
puterea sau sunt pe cale să o dobândească. Într-un asemenea sistem politic există: 

- un larg consens asupra valorilor politice fundamentale, ca şi asupra modului în care 
trebuie realizate în fiecare caz în parte; 

- o anumită toleranță față de sistemul politic; 

- un grad cât mai înalt de libertate, libertatea fiind conceptul de bază al acestui tip de 
sistem politic; 

- o societate pluralistă; 

- o distribuţie “parohială” a puterii şi influenţei, adică distribuţia acestora la nivel local. 

Acest tip de sistem politic îşi defineşte scopurile, obiectivele şi căile de atingere a acestora 
prin procedurile normale de legislație şi administrație, simultan şi în combinație cu o largă 
consultare a “societății civile” a grupurilor de interes. Pragmatismul — afirma Binder — este 
elementul-cheie cu care operează acest sistem. 

Sistemul politic rațional, acesta este tipul de sistem care: 

- se concentrează pe controlul strict asupra tuturor articulaţiilor sale; 

- este articulat ierarhic, cu structuri administrative clar conturate; 

- are ca obiectiv central realizarea idealurilor democrației; 

- obține legimitatea printr-o administrație eficientă şi chiar prin forță, iar uneori prin 
combinarea acestora; 

- subordonează toate instituţiile politice înfăptuirii obiectivului fundamental- democraţia. 


Dacă la tipul convențional elementul — cheie este pragmatismul, la acest tip de sistem politic, 
numit de Binder raţional, elementul cheie este eficiența. Desigur există şi alte criterii care fac 
posibilă o anume tipologizare a sistemului politic, spre exemplu criteriul gradului de democratizare. 
Din acest punct de vedere Gabriel Almond împarte sistemele politice în două categorii principale: 
sistemele oligarhice şi sistemele democratice moderne. 

Sistemele politice oligarhice sunt şi ele, la rândul lor, de două feluri: 
1. oligarhii modernizatoare; 
2. oligarhii totalitare. 

Oligarhiile modernizatoare reprezintă tipul de sistem politic ce se instalează mai ales în 
societățile care au conservat multe elemente ale sistemelor politice tradiționale, elemente care 
adâncesc clivajele dintre guvernanţi şi guvernaţi. Aceste discrepanțe facilitează concentrarea puterii 
în mâinile unei oligarhii formate din politicieni, din militari sau din intelectuali. Ele se întemeiază 
pe ideologia modernizării, conform căreia singura cale de a crea o societate modernă este deținerea 
puterii de către oligarhie (în mod deosebit de cea financiară). 

În tipologia lui Almond, oligarhiile de acest tip se caracterizează prin: 

e un sistem perfecționat de afirmare a elitelor şi de promovare a “structurii de clică”, 
alcătuită din persoane civile sau militare; 

e eliminarea puterilor autonome ale parlamentului sau, dacă nu, reducerea acestuia la un rol 
de “ ratificare” sau “aclamare”; 

e interdicția oricărei opoziții; 

e folosirea birocraţiilor administrative ca instrument principal de conducere; 

e întărirea şi constituirea elitei coerente, stabile şi eficiente într-un fel de castă; 

e manifestarea elementelor de democraţie sub o formă populistă; 


e inacceptarea şi netolerarea scindărilor, comunalismul şi secţionalismul fiind reduse la 
maximum, acest tip de sistem politic centrându-se pe ideea mobilizatoare a unității, îndeosebi a 
unităţii naționale, a voinţei şi a interesului național. 

Oligarhiile totalitare sunt supranumite de Almond “oligarhii cu aer democratic”, pe care el le 
consideră ca fiind specifice ţărilor comuniste. Acest tip de sistem politic s-ar caracteriza prin 
următoarele dimensiuni: 

- se legitimează printr-o doctrină coerentă pe care o propagă printr-un puternic aparat de 
propagandă ce o face să penetreze în toate sferele, promovând nu o “societate politică”, ci o 
“societate ideologică”; 

e un grup restrâns exercită puterea: 

e refuză legimitatea opoziției publice; 

e domină şi controlează opresiv fiecare sferă a vieţii sociale şi individuale; 

e sunt centrate în jurul partidului unic, partidul de guvernământ, cu o “disciplină de fier”; 


e o puternică birocrație controlează atât partidul, cât şi statul, iar peste birocraţie, 
supervizarea de către partid a tuturor deciziilor este, după Almond, caracteristica cea mai definitorie 
a acestui tip de sistem politic; 

- având ca obiectiv central modernizarea societăţii, pe baza dezvoltării economice, duce o 
politică de mari investiţii, îşi axează eforturile şi mobilizează resursele în direcția promovării şi 
înfăptuirii unor mari şi complexe programe de modernizare. 

Un punct de vedere interesant asupra problematicii la care se face referință îl are şi 
cunoscutul sociolog român I. Bădescu. Acesta evidenţiază raportul dintre puterea oligarhică şi elite 
în defavoarea democraţiei şi chiar a libertăţilor şi iniţiativelor individuale. Puterea oligarhică este 
reprezentată de grupul restrâns de persoane care realizează conducerea unei organizaţii, comunități 
sau societăți ca întreg prin intermediul puterii autorității şi influenţei de care dispune respectivul 
grup şi chiar fiecare individ în parte. Puterea oligarhică este puterea monopolizată de o mică elită de 
conducători care se perpetuează prin reînnoirea mandatelor lor în structurile politice din care fac 
parte şi acced. La noi această formă se manifestă în aşa-numitul clientelism politic, resursele care 
susțin puterea fiind mai mult de natură financiară, de cele mai multe ori accederea într-un partid şi 


cu atât mai mult la putere fiind condiționate de asemenea resurse. Nu pot fi însă generalizate 
asemenea forme şi structuri oligarhice şi în exclusivitate cu cele ale democraţiei şi ale statului de 
drept. Chiar dacă democraţia capătă forme destul de contradictorii şi uneori este mai mult 
demagogie decât democraţie autentică, actualul regim politic din România este un regim 
democratic, bazat pe o societate democratică şi nu pe un regim totalitar, cum a fost cel trecut şi care 
s-a bazat exclusiv pe autoritate, constrângere şi dictatură. 

Dar mai important ar fi să vedem în ce constă fenomenul totalitar, atât de dezbătut şi 
polemizat în literatura politologică şi sociologică. Aşa cum afirma R. Aron într-o lucrare de referință 
„Democraţie şi totalitarism”, fenomenul totalitar ca şi alte fenomene sociale presupune câteva 
caracteristici care îl particularizează. În opinia sociologului francez acestea ar fi în număr de cinci: 

1. fenomenul totalitar intervine într-un regim care acordă unui partid monopolul activității 
politice (fiind specific partidului unic); 

2. partidul monopolist este animat sau este înarmat cu o ideologie căreia îi conferă o 
autoritate absolută şi care, prin urmare, devine adevărul oficial al statului (fiind specific binomului 
puterii prin partid — stat); 

3. pentru a răspândi acest adevăr oficial, statul îşi rezervă la rândul său un dublu monopol: 
monopolul mijloacelor de constrângere şi pe cel al mijloacelor de convingere, la care am mai 
adăuga şi ansamblul mijloacelor de comunicare de sub tutela statului şi a cărui interese sunt 
reprezentate prin aceste mijloace (într-o asemenea situaţie este depăşit statutul statului minimal 
fiindu-i recunoscute şi unele drepturi negative, pe lângă cele pozitive); 

4. majoritatea activităţilor economice şi profesionale sunt controlate de stat şi devin, într-o 
oarecare măsură, parte integrantă a statului (este situația în care statul devine un monopol al puterii 
evidențiindu-i-se în mod pregnant caracterul unitar şi de monopol al puterii); 

5. prin fenomenul totalitar este evidențiată politizarea şi transfigurarea ideologică a 
societăţii şi activităților acesteia în coroborare cu unele strategii coercitive prin care este menţinută 
ordinea de drept în societate. Este specifică regimurilor politice dictatoriale, mai ales a dictaturii de 
stânga. 

Nu vom insista asupra acestui regim politic întrucât experiența pe care am cunoscut-o se 
poate constitui într-un argument practic şi chiar cu posibilități de reflecții teoretice. Aşa că vom 
continua cu un alt sistem şi regim politic spre care năzuim, cel al democrației şi sistemelor 
democratice. G. Almond desprinde în acest sens acele sisteme politice ale democraţiei moderne în 
care conducerea este civilă şi se înfăptuieşte prin instituții reprezentative, în matricea libertăților 
publice şi care se manifestă în două ipostaze: 

1. democraţia tutelară; 
2. democraţia politică. 

Democraţia tutelară, conform lui Almond, ar fi un tip de sistem politic care există acolo 
unde elitele doresc să păstreze cât mai mult posibil puterea, în condiţiile introducerii unor 
modificări în propriile instituţii politice, cu scopul de a menţine un guvernământ eficient şi stabil, 
orientat spre modernizarea economică şi socială. 

Libertăţile civile de bază, instituţiile reprezentative şi exprimarea liberă a opiniei publice sunt 
diminuate corelativ cu întărirea puterii executive şi creşterea presiunii de sus. Deşi elitele sunt 
puternic ataşate valorilor democrației şi domniei legii, acestea reprezintă şi baza legitimității lor, 
conştientizând, totodată, că poporul, în ansamblul lui, nu are capacitatea de a realiza democrația; 
prin urmare, elitele vizează o funcționare eficientă a sistemului, indiferent de plusurile sau 
minusurile lui democratice. 

Democraţia politică reprezintă tipul de sistem politic superior, al conducerii prin instituțiile 
reprezentative ale statului de drept. Principalele sale caracteristici sunt: 

a) corpul legislativ este ales periodic, prin vot universal şi direct; 

b) candidaţii pentru corpul legislativ sunt desemnaţi de partidele politice; 

c) parlamentul reprezintă “centrul de greutate” al sistemului; 

d) corpul judiciar are misiunea de a proteja drepturile cetăţenilor; 

e) are ca imperativ domnia legii, căreia i se supun şi forțele coercitive: poliția, armata, alte 
organe de ordine; 


f) funcţionează o opoziţie coerentă şi responsabilă, reprezentând o parte necesară a 
sistemului politic; atitudinea acestei opoziții trebuie să fie constructivă şi nu obstrucționistă, 
eliminând dintre mijloacele luptei politice metodele conspirative şi subversive; 

g)legitimitatea acestui sistem este dată de opţiunea majorităţii cetățenilor, mai ales de acea 
parte a cetăţenilor care este conştientă politic, prin mecanismele electorale; 

h) integrează, pe lângă instituțiile politice propriu-zise, şi instituţiile societăţii civile — 
asociaţiile civile şi profesionale, sindicatele, organizaţiile locale care, toate formează acea 
“infrastructura de decizie şi autoritate” ce “îndiguieşte” autoritatea şi modelează deciziile politice. 

Fără a fi perfect (nici un sistem politic nu este şi nu poate fi perfect), caracteristicile 
menționate, precum şi altele care ar mai putea fi avute în vedere, par suficiente — spune Almond — 
pentru a convinge că democrația politică este tipul de sistem politic superior, cel mai reuşit pe care 
adaptare în societăţile viitoare, cu atât mai mult cu cât forma de guvernământ bazată pe democrație 
devine un deziderat şi un ideal pentru societatea viitoare. 

Pe lângă sistemele totalitare şi democratice menționate se face tot mai mult receptat un nou 
concept ce desemnează un anume sistem politic, şi anume poliarhia. Autorul acestui concept este 
R.A. Dahl (1961), prin acesta se încearcă o delimitare mai riguroasă a democraţiei din regimurile 
politice reprezentative apusene față de celelalte democraţii. Totodată, prin acest concept se 
demonstrează faptul că democrația modernă nu este şi nu poate fi guvernarea poporului de către 
popor, demers întreprins şi de noi într-un articol de referință „Democraţie şi demagogie”. 

Termenul de poliarhie vrea să sublinieze pe de altă parte pluralitatea forțelor politice şi a 
centrelor de decizie capabile să se neutralizeze pentru ca libertatea să fie garantată, iar pe de altă 
parte faptul că deţinătorii puterii au convingerea precarității în timp a guvernării lor şi, ca foşti 
opozanți (astăzi situându-se la putere), se ştiu potenţialii opozanți de mâine (cf. Dicţionarul de 
sociologie La Rousse). 

Lucrarea de referinţă în care politologul american R.A. Dahl îşi expune ideile despre această 
formă de regim politic este „Poliarhiile. Participare şi opoziție”, în care este explicat mecanismul 
acestui sistem (regim politic). Dar mai întâi să încercăm să-l definim. În Oxford Enghlish 
Dictionary (1909), poliarhia este definită ca a fi guvernarea unui stat sau unui oraş de către mai 
mulți, fiind pusă în antiteză cu monarhia dar nefiind întru-totul substituit ca regim şi sistem politic 
cu democraţia şi nici cu pluralismul politic, cu toate că există multe asemănări între acestea. 
Desigur, există şi alte definiţii şi utilităţi acordate termenului amintit. 

Privindu-l în retrospectiva sa, acest termen este utilizat pentru prima oară în anul 1609 în 
lucrarea unui autor necunoscut sau nemenţionat („The Bees Abhor as well Polyarchy as Anarchy”), 
ca ulterior să dispară din circuitul ştiinţific până când îl reactivează Althusius, Hegel şi apoi Ernest 
Barker (1913), căzând iarăşi în uitare până la preluarea lui de către Dahl şi Lindblom, care îl 
asociază cu un set de procese socio-politice prin care cei conduşi exercită un grad relativ înalt de 
control asupra liderilor, ceea ce în fapt ar reprezenta cea mai înaltă formă de manifestare a 
democrației, am spune noi democraţia reală. 

Este interesant de a prezenta în acest sens concepţia gânditorului Johanes Althusius, care 
este unul dintre principalii fondatori ai teoriei dreptului natural şi, totodată, precursor al teoriei 
contractului social privind originea societăţii şi a statului. Printre alte idei interesante legate de stat 
este şi cea care vizează scopul statului care, în concepţia sa, este binele tuturor cetăţenilor şi nu cel 
al autorităților. Astfel, deținătorul unic al suveranității este poporul ca expresie a unei forme 
specifice a unei democraţii reale care se consideră a fi poliarhia. Puterea aparține poporului şi este 
încredințată doar temporar guvernatorilor şi trebuie retrasă atunci când aceştia încalcă sau depăşesc 
atribuţiile conforme dreptului natural sau când dăunează binelui public. Despre contribuția lui 
Hegel asupra statului am insistat în altă parte a capitolului, iar în ceea ce priveşte aportul legat de 
poliarhie acesta este nesemnificativ, el fiind un înverşunat apărător al regimului despotic şi al 
monarhiei prusace. 

Desigur, o asemenea formă de guvernare şi un asemenea regim politic nu poate avea loc decât 
într-un sistem politic pluralist şi profund democratic. 


Autorii menționați au avansat un set de criterii operaționale, criterii care să pună în evidență 
când anume, în ce condiţii putem conchide că există acest grad înalt de control asupra liderilor. 
Astfel, în volumul „A Preface to Democratic Theory”, apărut în 1956, şi ulterior în lucrarea citată 
(„Poliarchy: Participation and Oposition”) apărută în 1971, Dahl defineşte poliarhia şi delimitează 
totodată criteriile care fac operaţionalizabil un asemenea concept şi regim politic. În opinia 
autorului citat, poliarhia este definită în sens larg ca un sistem politic în care sunt satisfăcute, într-un 
grad relativ ridicat, următoarele opt condiții: 

În timpul votului: 
1) orice membru al organizației întreprinde actele pe care le presupunem a fi 
exprimarea unei preferinţe între alternativele expuse, de exemplu, votul; 
2) în prelucrarea acestor exprimări (voturi), opțiunile tuturor indivizilor au ponderi 
identice; 
3) alternativa cu cel mai mare număr de voturi este declarată câştigătoare. 
Înainte de vot: 

4) orice membru care percepe un set de alternative, dintre care cel puțin una i se pare 
preferabilă alternativelor deja listate, poate insera alternativa (alternativele) sa (sale) preferată 
(preferate) între cele listate pentru vot. 

5) toți indivizii posedă informaţii identice despre alternative. 
După vot: 
6. alternativele (lideri sau decizii) cu cel mai mare număr de voturi înlătură orice 
alternativă (lideri sau decizii) cu mai puţine voturi. 
7. ordinele demnitarilor aleşi sunt executate. 
8. în timpul perioadei dintre alegeri: 
a) fie toate deciziile dintre alegeri sunt subordonate sau menite să aplice 
deciziile adoptate în perioada alegerii, adică alegerile sunt într-un fel superioare; 
b) fie noile decizii, din perioada dintre alegeri, sunt guvernate de cele şapte 
condiţii anterioare care operează — totuşi — în circumstanţe instituționale relativ diferite; 
c) fie ambele. 

Un asemenea sistem socio-politic democratic devine viabil atunci când sunt respectate aceste 
condiţii în coroborare cu următoarele oportunități şi garanții instituționale, pe care le redăm în 
tabelul de mai jos. 


Pentru oportunitatea de | Sunt necesare următoarele garanţii instituţionale: 
a: 
I. Formula preferinţe 


. Libertatea de a forma şi adera la organizații 

. Libertatea şi expresia 

. Dreptul de vot 

. Dreptul liderilor politici de a concura pentru sprijin 
. Surse alternative de informare 


. Libertatea de a forma şi adera la organizații 
. Libertatea şi expresia 
. Dreptul de vot 
. Eligibilitatea pentru funcţii publice 
. Dreptul liderilor politici de a concura pentru sprijin 
. Surse alternative de informare 
7. Alegeri libere şi corecte 
II. Fi luate în calcul în 1. Libertatea de a forma şi adera la organizații 
mod egal preferinţele, în 2. Libertatea de expresie 
actul de guvernare 3. Dreptul de vot 
4. Eligibilitatea pentru funcţii publice 
5. Dreptul liderilor politici de a concura pentru sprijin 
6. Surse alternative de informare 


II. Semnala preferinţe 


NU BP UWP BR RU BUWP—= 


7. Alegeri libere şi corecte 
8. Instituţiile de elaborare a politicii guvernamentale depinde de 
voturi şi de alte expresii ale preferinţei 


Cele trei oportunități (de a formula preferinţe, de a semnala şi de a beneficia de un tratament 
egal al preferințelor, în actul de guvernare) reclamă un set de opt garanţii instituţionale de care se 
bucură cetăţenii. Ţinând cont de faptul că, luate împreună, cele trei principii fac ca guvernarea să fie 
deschisă, pentru o perioadă de timp, faţă de preferinţele cetăţenilor (ceea ce pentru Dahl înseamnă 
ca guvernarea să răspundă preferințelor), ajungem la o definiție operaţională a democraţiei în 
conformitate cu care principiul potrivit căruia conducătorii trebuie să răspundă preferințelor 
cetăţenilor şi, ca atare, aceştia trebuie tratați în mod egal cu guvernanţii. Ceea ce ni se pare mai mult 
o utopie decât o realitate. Nu vom insista asupra mecanismului acestui sistem şi regim politic 
„realizabil” prin condiţiile şi garanţiile instituționale implicate şi care fac posibile alte particularități 
ale acestui regim: liberalizarea (respectiv creşterea oportunității de a contesta public guvernarea); 
cuprinderea cetăţenilor în procesul politic (respectiv creşterea oportunității lor de a participa); 
democratizarea, care este procesul care reuneşte progresele sistemului politic; ci vom afirma în 
corespondenţă cu ceea ce susține şi Dahl că binomul participare — contestare permite patru tipuri 
ideale de regimuri, precum şi continuum-ul în care se situează şi evoluează regimurile „reale” şi 
„ideale” care pot fi reprezentate ca în schema de mai Jos: 


Oligarhii 
concurenţiale 


Pentru regimul schițat î Gec. ânga, j ii, Dal i denumirea de 
hegemonie închisă. Dacă un regim inchise > Nrmează o linie ascendg cuprinzătoare 4 I, acesta se 
îndreaptă spre o contestare publicălde Z ajul, am putea 
spune că o schimbare în această direcție iaz liberalizarea regimului sau se poate spune că 
regimul devine mai concurenţial. Dacă un regim tinde să ofere mai multă participare, ca în linia II, 
se poate spune că devine mai popular sau mai cuprinzător. Un regim s-ar putea schimba doar pe o 
dimensiune, nu şi pe cealaltă. Dacă denumim regimul de sus, din stânga o oligarhie concurențială, 
atunci linia I indică trecerea de la o hegemonie închisă la o oligarhie concurențială. Dar o 
hegemonie închisă ar putea deveni mai cuprinzătoare şi fără a se liberaliza, fără a spori 
oportunităţile de contestare publică, aşa cum se poate observa la linia II. În acest caz, regimul va 
trece de la o hegemonie închisă la una cuprinzătoare. 

Democraţia poate fi concepută ca situându-se în colțul din dreapta, sus. Dar având în vedere că 
aceasta poate avea mai multe dimensiuni decât cele două, prezentate în figură, Dahl considera că 
nici un sistem pe scară largă din lume nu este pe deplin democratizat, de aceea prefera să numească 
poliarhii acele sisteme din lumea reală care se apropie cel mai mult de colţul din dreapta, sus. Putem 
spune că orice schimbare ce duce un regim către colțul din dreapta sus, urmând, de pildă, linia III, 


relevă un anumit grad de democratizare. Aşadar, poliarhiile pot fi concepute ca fiind nişte regimuri 
relativ (dar incomplet) democratizate; cu alte cuvinte sunt regimuri care au fost substanţial 
popularizate şi liberalizate, adică au devenit cuprinzătoare şi pe deplin deschise contestării publice. 

Regimurile din lumea reală se încadrează în patrulaterul definit de tipurile ideale. 
Democratizarea este, aşadar, modelată prin deplasarea punctului care ilustrează regimul, către vârful 
„poliarhiei”. Teoretic, punerea în evidență a procesului de democratizare nu depinde de situarea şi 
de lungimea traseului parcurs, ci de mărimea variabilei dependente care determină cât de mari sau 
mici sunt şansele ca un regim să devină democratic care, în opinia autorului citat, vizează 
următoarele seturi de condiţii: traseul istoric al democratizării, gradul de concentrare în ordinea 
socio-economică, nivelul de dezvoltare socio-economică, inegalitățile din societatea respectivă, 
clivajele dintre subculturi, existenţa şi tipul controlului extern şi convingerile activiştilor politici. Cu 
alte cuvinte, democrația este rezultanta unor transformări istorice de anvergură. 

Fără intenția de a analiza în exclusivitate acest regim politic desemnat prin intermediul 
poliarhiei, vom menţiona doar faptul că prin acest concept sunt desemnate mai multe sensuri şi 
valenţe, cum ar fi: instituţiile ce au rezultat din eforturile de a liberaliza şi a face mai 
„cuprinzătoare” instituţiile statului — națiune; sistemul de drepturi prin care anumite drepturi sunt 
garantate şi protejate; sistemul de control politic asupra liderilor; setul de instituţii politice necesare 
unei cât mai bune aproximări a procesului democratic în societatea modernă (a statului — naţiune şi 
a democraţiei reprezentative). 

Din sensurile menționate poliarhia poate fi definită ca un regim care oferă posibilităţi extinse 
de contestare publică şi participare concretizată prin satisfacerea condițiilor enumerate anterior şi 
care permit cetăţenilor să-şi formuleze preferințele, să şi le facă cunoscute şi să se bucure de un 
tratament egal din partea conducătorilor în ceea ce priveşte evaluarea preferințelor lor. 

Se observă că între democrație şi poliarhie există multe puncte comune, uneori chiar cu 
tendință de substituire. Un analist politic contemporan, cum ar fi Giovanni Sartori, în lucrarea 
„Teoria democraţiei reinterpretată”, ajunge la concluzia că Dahl caută o difuziune şi o revigorare 
pluralistă în cadrul societăţii în ansamblu, a concurenţei între elite şi că strategia fundamentală a lui 
Dahl este să rezerve termenul „democrație” pentru un „sistem ideal” şi să utilizeze „poliarhia” ca o 
aproximare a democrației. 

Nici democrația şi cu atât mai puţin poliarhia nu au devenit regimuri politice viabile în nici o 

societate chiar dacă ele sunt revendicate în sistemul politic democratic. De aceea putem accepta mai 
mult unele „jumătăți? de măsură sau „cvasi” democraţii şi „cvasi” poliarhii, fără ca aceste regimuri 
politice prezentate să cunoască o manifestare exclusivistă în societate. 
Nici regimul democratic şi cu atât mai puţin poliarhiile nu trebuie absolutizate, nici copiate sau 
transplantate în mod mecanic în alte contexte social-politice şi culturale în care nu sunt întrunite 
condițiile pentru a fi realizat, ci trebuie înţeles numai în limitele realităţilor ce i-au dat naştere şi îl 
fac necesar pentru progresul societăților. O asemenea preluare rigidă şi uneori impusă devine 
contraproductivă şi ineficientă sub raport social, politic şi economic, istoria demonstrând pe deplin 
o asemenea afirmaţie, orice comentariu fiind considerat ca a fi de prisos. 


6.3. STATUL ȘI PUTEREA DE STAT 


Analiza puterii şi mecanismului, precum şi regimurile politice şi formele de guvernare nu 
putea ignora trimiterile teoretice asupra principalei forme a puterii, şi anume statul. Din punct de 
vedere semantic, noţiunea de stat s-a format din verbul latin “statuo” care înseamnă a pune, a aşeza, 
a întemeia. Pentru prima oară termenul de stat, apropiat celui de astăzi, îl întâlnim în sintagma latină 
“Status civitas”, care exprima în imperiul roman modul de guvernare a cetății. Romanii au acordat 
termenului “status” o semnificaţie politică, adăugându-i şi determinativul “res publica” adică lucrul 
public. Prin acest determinativ se definea astfel ideea de conducere a vieții publice sau a statului, 
care s-ar părea că este în relaţii de echivalență cu viața publică a cetăţii. Mai trebuie menţionat, în 
acelaşi context istoric, că romanii au folosit două noţiuni referitoare la stat: res publica pentru 
perioada republicii şi “imperium” pentru perioada imperiului (dominatului). La greci această formă 
de organizare politică a unei colectivităţi purta denumirea de “polis” care semnifica statul cetate sau 


politeia. Astfel, pentru Platon, statul — cetate — polisul reprezintă unitatea dintre Politică, Bine, 
Adevăr, Justiţie, în esență fiind o colectivitate organizată cu instituţii şi reguli bine precizate. Statul 
nu este decât stat — cetate, în care membrii societăţii sunt doar ființe ale cetăţii şi, prin aceasta, ființe 
politice. 

Întrucât problematica statului şi a puterii politice devine fundamentală pentru studiul nostru 
vom face o succintă incursiune asupra unor opinii legate e această problematică. Se desprinde în 
acest sens contribuția remarcabilă a lui Platon în analiza şi interpretarea statului, care este 
considerată de unii filosofi şi sociologici ca a fi determinantă, la fel ca întreaga teorie rațională 
asupra statului, care a apărut în filosofia greacă. Spre exemplu, E. Cassirer considera că Platon a 
fost primul care a lansat o „teorie a statului” sub forma unui sistem coerent de idei realizând o teorie 
în sensul ştiinţific al termenului, adică o teorie rațională a statului, înțelegându-i mecanismul şi 
esenţele sale dintr-o perspectivă mai mult teoretică — ideală decât reală. De aceea Platon nu căuta 
statul cel bun, statul perfect, ci statul ideal, adică cel conform ideii şi adevărului ideal. Acesta este 
statul bazat pe lege, delimitând în acest sens un aşa-numit Stat Lege sau un stat al justiției sau al 
dreptăţii (Cicero afirma din acest punct de vedere că Justiția stă la baza legii şi a societății 
organizate şi că unde nu e dreptate nu există stat sau o res publica adevărată). În acest sens unica şi 
cea mai de seamă menire a statului este aceea de a fi un administrator al dreptăţii, aceasta fiind în 
opinia lui Platon cea mai importantă virtute şi totodată un principiu general al ordinii, rânduielii, 
unităţii şi legalităţii. 

Dar, ca să-şi poată elabora propria teorie cu privire la Statul Legii el trebuia să elaboreze şi o 
altă teorie legată de Statul Puterii, încercând prin aceasta să construiască o nouă lume politică şi 
socială pe o bază complet diferită, încercând să depăşească forța tradiției şi chiar realitatea politică 
contemporană lui. Nu vom insista asupra întregii arhitectonici filosofice şi politice legată de stat, ci 
vom evidenția doar ideea conform căreia în filosofia etică şi politică a lui Platon unele concepte se 
diferențiază din perspectivă ideală de cele regăsite la alți filosofi. Spre exemplu, conceptul de 
„dreptate” şi cel de „dorinţă de putere” se află la poli opuși, dreptatea fiind calitatea fundamentală 
care include toate însuşirile nobile ale sufletului, pe când de la setea de putere pornesc toate 
defectele esenţiale, realitate ce nu a fost dezminţită încă până în prezent de practica politică şi 
socială. 

El este gânditorul care a analizat cu cea mai mare luciditate ceea ce este şi ceea ce înseamnă 
statul puterii şi efectele sale în plan social. Astfel subliniază ideea că setea de putere care înrobeşte 
individul este imposibil de domolit, comparând asemenea indivizi cu danaidele care se chinuiesc să 
toarnă apa într-un butoi spart. Asemenea trăsătură cum este setea de putere ilustrează cel mai bine 
slăbiciunea fundamentală pe care Platon o numeşte „pleonexie” — „foamea de mai mult”. 

Se subînțelege că în concepţia lui Platon nu numai dreptatea şi dorinţa de putere se 
diferențiau ci însăşi puterea avea o altă semnificaţie fiind transpusă mai mult în plan utopic — ideal 
decât într-un plan real. Astfel, în opinia lui Platon, puterea nu poate fi un scop în sine ci era validată 
şi considerată ca putere numai acea formă a puterii care duce la mulțumire, la consens şi armonie, 
ceea ce în plan real este greu sau chiar imposibil de realizat. De aceea statul şi republica (lucrarea sa 
fundamentală din acest punct de vedere) sunt considerate de mulți filosofi ca a fi utopice, iar 
lucrarea menţionată nefiind altceva decât o utopie politică, promovând astfel un stat ideal mai mult 
pe un fond moral şi estetic decât pe unul real. 

De aici, concluzia că bunăstarea unui stat (efectele sale benefice) nu rezistă în puterea lui 
materială în dorinţa de a avea mereu mai mult, ci în bunăstarea spirituală şi mai ales morală 
(dreptatea fiind calitatea fundamentală în societate şi individ). O asemenea dorinţă de înavuţire este 
la fel de distructivă pentru stat cât şi pentru viața unui individ. 

Din perspectivă estetică, pentru Platon statul nu era numai un lucru frumos, dintre multe 
altele, ci el era într-un fel frumuseţea însăşi, cu alte cuvinte o frumuseţe în sine dusă la paroxism şi 
evident într-un plan ideal. 

Asemenea gândire rațională asupra statului, regăsită în filosofia greacă antică, o întâlnim şi la 
Aristotel. Acesta consideră că statul ia naştere din necesităţile mediului social, din evoluția sa 
firească, exprimând forma desăvârşită de uniune (organizată, condusă) a unei colectivităţi. La fel ca 


şi la Platon, finalitatea statului este mai mult de ordin moral, binele (cel mai mare bine) dobândit 
graţie legilor, practicând „virtutea şi asigurând cât mai multă fericire”. 

Depăşind antichitatea vom evidenția faptul că Evul Mediu este una dintre cele mai prolifice 
perioade istorice în care problematica puterii politice este supusă analizei, preocupări deosebite 
fiind regăsite la Nicolo Machiavelli, (1513) fost secretar al Consiliului Seniorilor din Republica 
Florenţa. În lucrarea sa de referință, “Principele”, printre alte afirmaţii şi principii surprinse, 
Machiavelli susținea că toate statele, toate stăpânirile care au avut şi au autorități au fost şi sunt 
republici sau principate. Astfel, prin stat Machiavelli desemna principatul (după cum rezultă din 
Capitolul IX din lucrarea „De principatul civilis” — Despre principatul civil). 

Dar lucrarea care devine un adevărat “manifest politic” şi este o proiecție a statului în general 
şi a celui italian în special este „Principele” — „Il Principe”. Ea este un manual practic (tehnic) 
pentru monarhul absolut deosebit care ar fi putut salva Florenţa de la pieire. În această operă autorul 
vorbeşte despre arta de a guverna şi de a conduce statele, Machiavelli fiind considerat întemeietorul 
ştiinţei politice şi un excelent moralist-observator al acţiunilor politice. 

Contribuţia lui Machiavelli asupra teoriei statului şi a politicii este decisivă, nici un politolog 
şi analist politic neputând face abstracție de metodele şi, mai ales, conceptele utilizate în teoriile lor 
elaborate. Este unul dintre gânditorii care analizează statul real, ancorat unei realități imediate şi nu 
dintr-o perspectivă imaginară sau ideală. Astfel, el propune ca model analitic un anume principe 
care are o existenţă istorică şi în raport cu care delimitează unele strategii şi elemente de ordin 
teoretic în analiza întreprinsă. Prin lucrarea sa, Machiavelli deschide orizonturile lumii moderne în 
ceea ce priveşte statul şi politica, astfel că statul era total independent dar totodată şi complet izolat, 
Machiavelli tăind toate firele prin care statul fusese legat în generaţiile anterioare de acel organic al 
existenței umane. Lumea politică pierdea astfel orice legătură nu numai cu religia sau cu metafizica, 
dar şi cu toate celelalte forme ale vieţii etice şi culturale ale omului. O asemenea izolare completă 
putea avea, desigur, urmări periculoase, Machiavelli fiind perfect conştient de toate aceste implicații 
în plan social, politic şi uman. A preferat totuşi să se delimiteze de unele influențe filosofice, 
religioase şi morale pentru a putea elabora un adevărat tratat de politologie, dincolo de etică şi cu 
atât mai mult de filosofie şi religie, un manual despre realitate şi în contextul unei realități. Această 
izolare nu este concepută în mod întâmplător ci ca o măsură preventivă pentru a ieşi din impasul ce- 
| presupune raportul dintre politică şi morală care, după cum este cunoscut, devine tot mai 
incompatibil. 

Evul Mediu creştin va consacra denumiri diverse statului: de regnum (regat), de republică 
Cristiana şi principatus (ca forme de guvernământ). 

Vom încerca în cele ce urmează să trecem în revistă câteva opinii ce fac referință asupra 

delimitării şi definirii, totodată, a conceptului de stat. Fiind un fenomen social foarte complex, statul 
a căpătat de-a lungul timpului o diversitate de definiții şi interpretări conceptuale. Se distinge în 
acest sens contribuția marelui filosof german G.W.Fr. Hegel. Nici un alt sistem filosofic nu a mai 
exercitat o influență atât de puternică şi de durabilă asupra vieţii politice şi a gândirii politice 
moderne ca ,„Metafizica” acestui filosof. Desigur, nu ne permite spaţiul acestei lucrări să facem o 
evaluare exhaustivă în ceea ce priveşte contribuția filosofului german asupra statului. Este suficient 
doar să amintim că el a fost denumit de către exegeţii săi ca a fi filosoful „statului prusac”, devenind 
din acest punct de vedere mentorul lui Marx şi Lenin, atât în plan filosofic cât şi istoric. 
Pe lângă cele două probleme fundamentale ale doctrinei şi filosofiei hegeliene, cea a religiei şi cea a 
istoriei, problematica statului devine foarte importantă, dacă nu chiar fundamentală. În concepția 
lui Hegel, istoria este interpretată şi percepută ca o dezvoltare a Spiritului în Timp, aşa cum natura 
este dezvoltarea Ideii în Spaţiu. Astfel, el reuşeşte să contopească latura materială cu cea ideală într- 
o unitate inseparabilă, vorbind despre religie în termenii istoriei şi despre istorie în termeni de 
religie. Aşa se explică faptul că una dintre cele mai vechi şi dificile probleme ale gândirii religioase 
a căpătat dintr-o dată o nouă formă, delimitându-se astfel de gânditorii antici şi moderni, de stoici, 
neoplatonici, iluminism, realizând o concesie şi compatibilitate dintre religie şi istorie, dintre 
materie şi spirit. 

Concepţia despre stat a lui Hegel derivă mai mult din perspectivă istorică. Pentru Hegel 
această instituție nu este numai o parte, o zonă anume a vieţii istorice, ci chiar esența, miezul 


acesteia. Este alfa şi omega existenţei sociale, după el neputându-se vorbi despre istorie în afara 
statului sau înaintea instituirii lui. Statul este cel care nu numai că oferă un conținut potrivit 
naraţiunii istorice, dar o creează ca atare odată cu sine, afirma Hegel în celebra lucrare „Prelegeri de 
filosofia istoriei”. 

Dacă admitem raționamentul hegelian după care realitatea trebuie definită mai curând în 
termenii istoriei decât în cei ai naturii şi că statul este o condiție necesară istoriei , atunci trebuie să 
considerăm statul ca fiind realitatea supremă şi perfectă, teorie politică de maximă profunzime în 
concepția modernă asupra statului. Din acest punct de vedere, în viziunea lui Hegel, statul nu este 
numai reprezentantul ci însăşi încarnarea „spiritului lumii”. Prin aceasta, spre deosebire de Sf. 
Augustin care privea civitas terrena ca pe o deformare şi o desfigurare a acelei civitas divina 
(superioară primei), Hegel vedea în civitas terrena „ideea divină aşa cum există ea pe pământ”. Prin 
aceasta Hegel promovează un nou gen de absolutism politic, şi am spune noi chiar despotism, 
specific statului prusac şi al despotului său. 

Hegel arată că statul este spiritul absolut, sigur pe sine, care nu recunoaşte nici o regulă 
abstractă cu privire la ceea ce este bine şi rău, ruşinos şi josnic, viclenie şi înşelătorie. În 
conformitate cu asemenea răsturnare a valorilor şi a acestei reevaluări hegeliene statul nu mai are 
nici o obligaţie morală (idee regăsită şi la Machiavelli) întrucât moralitatea ţine de voinţa 
individuală şi nu de cea universală a statului. Iar dacă statului îi revine vreo datorie aceasta constă în 
autoconservarea sa. 

Cu referinţă asupra caracterului divin al statului (care nu este formulat în mod explicit) Hegel 
conchide că statul constituie însuşi mersul lui Dumnezeu în lume. Ca atare, când vorbim de ideea 
statului nu trebuie să avem în fața ochilor state particulare, nici instituţii particulare, ci trebuie, 
dimpotrivă, să considerăm pentru sine Ideea, acest Dumnezeu real (cf. „Principiile filosofiei 
dreptului”). 

În analiza întreprinsă de Hegel asupra statului el nu a insistat în mod deosebit asupra puterii 
statului ci mai mult a încercat să demonstreze „adevărul său” — al statului — fiind un mare iubitor al 
„adevărului” ce stă în putere. Astfel, în „Tratatul despre Constituţia Germaniei” Hegel a insistat 
asupra faptului că puterea unei țări nu stă nici în numărul locuitorilor şi soldaţilor săi şi nici în 
suprafaţa ei, ci garanţia unei constituții şi a unei puteri constă mai mult în „spiritul întregului popor” 
şi apoi în organizaţia reală conform acestui spirit ca dezvoltare a acestui principiu, idee regăsită şi la 
sociologul român D. Gusti cu privire la rolul dimensiunii spirituale, în speță a voinţei sociale în 
societate şi dinamica socială. 

Din perspectivă sociologică — contractualistă, o contribuţie importantă în definirea şi 
evidenţierea atribuţiilor statului o are J.J. Rousseau. În conformitate cu opiniile acestuia statul 
reprezintă o putere legitimată printr-un contract social, organizaţie politică separată de societate, 
căreia 1 se cedează o parte din drepturile comunităţii. Dar contribuția majoră asupra analizei 
problematicii statului o aduce Montesquieu. În concepţia acestuia statul este o instituţie centrală, 
bazată pe legi şi structurată pe trei elemente ale puterii: legislativă, executivă şi judecătorească care, 
după cum am văzut, sunt preluate şi reproduse într-o formă adaptată şi în prezent şi cu referinţă la 
puterea politică din România. 

Alţi autori, cum ar fi Esmein, au definit statul mai mult din perspectivă Juridică, acesta fiind 
personificarea juridică a unei națiuni, precum şi subiect şi suport al autorităţii publice (“Elements de 
droit constitutionnel francais et compare”). La rândul său, Maurice Haurion definea statul relativ în 
aceiaşi termeni cu Esmein, deci ca a fi personificarea juridică a unei naţiuni înfăptuită ca urmare a 
centralizării politice, economice şi juridice a elementelor naţiunii şi realizată în vederea creării 
regimului civil (“Droit publique”). Tot acest gânditor francez delimitează funcţia exercitată de stat, 
aceea de menţinere a ordinii sociale, idee regăsită şi la filosoful german idealist, Hegel, în 
conformitate cu care scopul statului este interesul general, fiind preocupat de apărarea proprietăţii şi 
libertăţii personale, de conservare a interesului individual. 

În epoca contemporană definițiile statului au păstrat în linii mari elementele clasice ale 
conceptului. Astfel, Constantin G. Dissescu, în 1915, în lucrarea “Drept constituțional”, definea 
statul ca fiind unitatea alcătuită din reuniunea mai multor oameni pe un teritoriu determinat de 
forma guvernanților şi guvernaţilor. Alt autor român, A. Teodorescu, puţin mai târziu (în anul 1929) 


definea statul prin forma superioară de societate românească investită cu puterea exclusivă de 
comanda asupra colectivităţii de indivizi aşezaţi pe un teritoriu determinat. Mai recent, I. Deleanu, 
I. Muraru, T. Drăgan şi alți jurişti de marcă au preocupări asupra acestei problematici, analizând şi 
definind statul din diverse perspective, în mod deosebit din cea juridică, politologică şi sociologică. 

Aşa cum se poate observa, cele mai multe definiţii şi preocupări asupra statului se regăsesc în 
cadrul dreptului şi al juriştilor. Din acest punct de vedere I. Ionescu, în lucrarea „Instituţii politice şi 
drept constituțional”, defineşte statul ca a fi forma instituționalizată de organizare politică a unei 
colectivități umane constituită istoric şi localizată geografic pe un anumit teritoriu, în care un grup 
de indivizi deţine în virtutea suveranității poporului şi ca expresie a voinţei acestuia prerogativele şi 
instrumentele exercitării autorităţii publice, ale elaborării şi aplicării normelor de conviețuire 
socială, exprimă şi apără interesele fundamentale ale statului şi ale naţiunii şi impune voinţa 
acestora ca voinţă general — obligatorie. 

Statul cunoaşte multiple analize şi interpretări. Dacă vom analiza conceptul de stat prin prisma 
raportului dintre stat şi putere, vom putea evidenția faptul că trebuie să înţelegem că statul nu se 
identifică-substituie întru-totul cu puterea. Aşa cum menţiona şi L. Duguit puterea de stat este 
exprimată prin dreptul de constrângere, comandă, diferențiere a celor tari față de cei slabi, în sensul 
că primii îşi impun voinţa lor față de ultimii. Acelaşi autor, în lucrarea „Traite de droit 
constitutionnel”, vol.I, consideră că la originea sa, statul, în sensul cel mai general al termenului, 
este un fapt (social) şi rămâne astfel, indiferent de forma şi caracteristicile pe care le capătă în epoca 
modernă. Statul este un fenomen natural — social, cât şi un fapt social în sens durkheimian. Dintr-o 
asemenea perspectivă „obiectivistă”, statul este perceput ca un fenomen natural rezultat prin 
diferențierea naturală între indivizi şi prin impunerea de către un grup social al forţei sale asupra 
celeilalte părți, a populaţiei, (cf. Leon Duguit). 

Puterea politică a statului nu se poate legitima decât prin serviciile pe care le aduce statul unei 
anumite ordini şi conform unor reguli de drept. După marele jurist francez, puterea politică se 
difuzează la diferite niveluri ale societăţii civile sub forma serviciilor publice; statul încetează să fie 
o putere care comandă, pentru a deveni un organism care acţionează pentru satisfacerea nevoilor 
societăţii respective. În acelaşi timp, aşa cum prevedea şi Hegel, în lucrarea “Filosofia dreptului”, şi 
cum am mai menţionat deja, statul îndeplineşte rolul de garant al ordinii sociale, al interesului 
general, apărând ca o entitate de ordin etic, ale cărei scopuri transcend dorinţele individuale şi sunt 
localizate sau pot fi detectate la nivelul reţelelor de relaţii interpersonale. 

Statul este, în acelaşi timp, o putere şi o forță. Este o putere executivă (guvernul în primul 
rând) şi forță coercitivă şi de apărare. Asupra acestui raport dintre putere şi forță ne-am ocupat într-o 
altă parte a lucrării, deci nu vom insista aici şi acum. 

În sinteză putem defini statul ca aceea formă de organizare politică a unei comunităţi umane 
care, prin organismele sale specializate şi prin forța legitim instituită, asigură difuzarea puterii la 
diferite paliere ale societăţii civile în scopul coordonării serviciilor publice, al asigurării ordinii şi al 
dezvoltării comunităţii. În acelaşi timp, statul apără şi garantează integritatea teritorială şi 
autonomia comunităţii a cărei expresie oficială se constituie. 

Aşa cum se poate observa, asupra problematicii statului există numeroase preocupări şi puncte 
de vedere interferente, cele mai relevante fiind cele politologice, sociologice şi juridice, atât sub 
aspect fenomenologic, structuralist, funcționalist cât şi al tipologiei statului în raport cu regimul 
politic şi forma de guvernământ la care şi în care există şi funcționează statul respectiv. 


6.3.1. Perspectiva politologică în abordarea statului 

Din definițiile date statului rezultă că acesta reprezintă o comunitate şi, totodată, un organism 
care reuneşte mai mulți indivizi şi mai multe instituţii, care, spre deosebire de alte structuri, 
îndeplineşte atribuţii şi responsabilități mai importante în cadrul puterii politice. Din această 
perspectivă instituţională şi organizaţională, aşa cum afirmau J.C. Plano şi M. Greenberg, statul 
reprezintă o comunitate politică care ocupă un anumit teritoriu şi are un guvern care beneficiază de 

suveranitate atât în interior, cât şi în afara graniţelor sale. 
În definirea statului şi, cu atât mai mult din perspectivă politologică sunt incluse şi alte 
elemente şi chiar determinări, cum ar fi cele istorice şi geografice. Într-un asemenea context, statul 


apare ca o colectivitate umană istoriceşte constituită şi organizată pe un anumit teritoriu, care se 
structurează politic în grupul de guvernanti şi restul populației. Cu alte cuvinte, modul de constituire 
şi organizare diferă de la stat la stat şi poate fi generat de factori naturali (aşezarea geografică, 
conformaţia solului), militari (cuceriri teritoriale), economici (bogăţiile naturale) etc., de unde şi 
diferitele tipuri ale puterii, cum ar fi cea economică şi militară. 

Din definiţia dată anterior şi din perspectivă politologică rezultă cel puțin patru elemente 
definitorii ale noțiunii de stat concretizate în: 

a) organizarea politică a unei comunități umane; 
b) gradul de coeziune ale colectivităţii respective; 
c) raporturile de comandă/supunere (subordonare) existente între guvernanți şi guvernați; 
d) legitimitatea exercitării autorităţii şi a puterii de comandă (dominație) de către 
guvernanți. 

Aceste elemente structurale şi definitorii ale statului îi conferă acestui organism sintetizator şi 
integrator un caracter structuralist-funcționalist, aşa cum se poate deduce, statul implică atât 
elemente structurale corespondente unor funcţii, cât şi anumite raporturi şi relații de 
intercondiţionare dintre structurile sale obiectivate în anumite instituţii cu caracter politic, juridic, 
militar şi economic. 

Funcţiile statului se diferenţiază de la o formă de stat la alta. În esență, atribuţiile acestui 
organism politic vizează atât modul de organizare şi structurare socială şi politică într-o societate, 
cât şi asigurarea ordinii sociale şi a securităţii naționale şi individuale. De aceea orice stat trebuie să 
contribuie la realizarea unei coeziuni sociale ridicate bazată pe solidaritatea reprezentanţilor puterii 
statului şi promovarea unor interese de stat care să vizeze nu atât interesele de grup şi în mai mare 
măsură interesele sociale şi naţionale. O asemenea coeziunea este influențată şi determinată uneori 
de mai mulți factori obiectivi şi subiectivi, cum ar fi: factorii spirituali (limba vorbită şi cultura 
națională), factorii etnici, tradiţiile comune, comunitatea de viață economică, valorile politice şi 
culturale şi, nu în ultimă instanță, solidaritatea indivizilor indiferent de structura etnică şi interesele 
individuale. 

În acelaşi timp, coeziunea unei societăți organizate statal poate fi privită sub mai multe 
aspecte: 
1. istoric (valorile şi tradițiile istorice păstrate şi respectate în procesul de formare şi 
dezvoltare a naţiunii pe teritoriul statului respectiv; 
2. economic (tradiţiile dezvoltării economice); 
3.cultural (limbă şi cultură comună); 
4. religios (respectarea unui anumit cult religios); 
5. politic (instituirea puterii politice, organizarea politică unitară, stabilirea instituțiilor 
guvernante; 
6. național (preponderența în ansamblul populaţiei a unei naţiuni în raport cu minoritățile 
naționale) etc. 

Perspectiva politologică a statului nu poate face abstracţie în analiza întreprinsă de relaţiile şi 
raporturile politice pe care le promovează statul cu alte structuri şi mecanisme ale puterii politice. 
Ne referim cu precădere la raporturile politice bazate pe principiul comandă/supunere (subordonare) 
care, aşa cum afirmau Henry Brun şi Guy Tremblay, presupun puterea de constrângere exercitată de 
stat. Prerogativa statului de a adopta sau sancţiona norme de conduită, inclusiv în domeniul vieții 
publice şi al guvernării şi a le pune în aplicare, precum şi de a pedepsi încălcarea acestora ceea ce 
constituie un atribut inerent al statului. Această prerogativă este înfăptuită de organisme 
specializate, investite în mod legitim cu atribuțiile de putere. Se subînţelege că statul nu este 
analizat numai din perspectivă politologică, ci el devine obiect de analiză şi interpretare şi din 
perspectivă sociologică şi, în mod deosebit, din perspectiva sociologiei politice, problematică pe 
care o vom analiza în continuare. 


6.3.2. Perspectiva sociologică în abordarea statului 


E TEE si 


prin faptul că statul este o instituție fundamentală în societate, implicând structuri şi funcții bine 


definite şi delimitate în raport cu fiecare instituţie şi organizaţie prin care se manifestă şi se exercită 
atribuţiile şi responsabilităţile. În al doilea rând, statul este un fenomen social şi, totodată, un 
fenomen al puterii publice şi un produs al evoluţiei sociale a civilizațiilor. 

Din diversele definiții date statului rezultă atât caracterul politologie cât şi cel sociologic. 

Potrivit sociologului Emile Durkheim, statul a apărut ca rezultat al diviziunii sociale a muncii, idee 
preluată în chip vulgarizator de K. Marx, care a conceput statul ca un fenomen istoric apărut odată 
cu apariția proprietății private asupra mijloacelor de producție şi cu împărțirea societăţii în clase 
antagoniste. De aici şi accentul pus în doctrina marxistă pe stat ca instrument al dominației unei 
clase sociale asupra alteia sau, aşa cum aprecia Lenin, ca o maşină pentru menținerea dominației 
unei clase asupra alteia. 
Statul nu este un organism politic de sine stătător, ci în cadrul fiecărui stat există un ansamblu de 
clase şi categorii sociale, fiecare dintre ele fiind purtătoare a unor interese specifice şi a unui mod de 
viață diferit, a unei culturi şi conştiinţe sociale distincte. Fiecare dintre aceste structuri sociale are o 
percepție proprie a fenomenului puterii şi a actelor de guvernare. 

În trecutul nu prea îndepărtat, unele dintre aceste clase şi categorii aveau un rol redus în 
exercitarea sau influențarea puterii, chiar dacă în mod demagogic şi deformat deveneau exponentul 
puterii politice, cum ar fi fost clasa muncitoare ca clasă conducătoare în statele cu pretinsă 
democrație muncitorească revoluționară. Altele erau excluse de la jocul politic, în timp ce 
categoriile bogate şi superbogate le dominau politic pe cele sărace, cum se întâmplă şi în prezent 
chiar în statele cu regim politic bazat pe democraţie şi unde fenomenul polarizării sociale este tot 
mai evident. Dezideratul politic, implicit al statului democratic, specific statelor moderne ar fi să nu 
se mai practice o asemenea discriminare politică între clasele şi categoriile sociale, dar care, din 
păcate, rămâne doar la stadiul deziderativ şi aproape imposibil de realizat întrucât statul, prin 
structurile sale, facilitează unele privilegii reprezentanţilor săi în defavoarea celorlalte categorii 
sociale, binecunoscute fiind din acest punct de vedere elitele politice şi forma nouă de exprimare a 
acestora, oligarhia. 

În ultimele decenii, modelul sociologic al statului, bazat pe disocierea relaţiilor sociale cu 
caracter privat de cele având caracter public, pune tot mai mult accentul pe funcționalitatea şi 
eficienţa socială ale aparatului birocratic de conducere, ca şi pe legitimitatea actelor acestuia, 
decurgând din voința suverană a celor guvernaţi. În prezent statul se afirmă din punct de vedere 
sociologic ca o colectivitate umană bazată pe raporturi de cetățenie şi dotată în mod legitim cu 
instituţii de guvernare specializate care au un caracter impersonal şi permanent, după cum afirma B. 
Badie şi P. Birnbaum. 

Sociologul care s-a impus în analiza statului, din perspectiva sociologiei politice, este Max 
Weber. În analiza fenomenului statal, Weber pune accentul pe dominație, subordonare, autoritate 
(problematică asupra căreia am insistat într-un alt capitol), forță şi putere. În opinia sociologului 
german, ceea ce dă conținut şi consistență statului este aparatul său birocratic, al cărui rol constă în 
impunerea dominaţiei, a subordonării, autorităţii şi forței statului. Din acest punct de vedere Weber 
definea statul prin prisma funcției sale determinante, aceea de a fi monopolul folosirii legitime a 
violenţei în sensul de a menţine ordinea publică, iar când este necesar fiind folosită şi forța (asupra 
căreia am insistat într-un alt capitol). 

Potrivit lui Max Weber, statul constituie, asemenea uniunilor politice care l-au precedat în 
istorie, un raport de dominare a oamenilor de către oameni, bazat pe instrumentul exercitării 
legitime (mai bine zis, consideraţii legitime) a constrângerii. Pentru ca statul să existe, trebuie, 
aşadar, ca cei dominați să se supună autorităţii celor ce se pretind a fi, la un moment dat, 
dominatorii. 

Tot din perspectivă sociologică, Andre Hauroiu afirma că statul este un grup uman fixat pe 
un teritoriu determinat şi în care este stabilită şi menţinută, de către o autoritate investită cu puterea 
de constrângere, o ordine socială, politică şi juridică. Autorul francez citat desprinde patru elemente 
care, reunite, indică existenţa unui stat: 

a) existența unui grup uman; 

b) existenţa unui teritoriu pe care s-a stabilit colectivitatea umană; 

c) existența unei puteri care conduce colectivitatea umană; 


d) stabilirea de către putere a unei ordini economice, sociale, politice şi juridice. 
Rezultă din această sumară prezentare a structurilor pe care le implică statul caracterul 
sociologic, precum şi perspectiva structuralist-funcţionalistă şi cea sistemică prin intermediul cărora 
poate fi analizat şi interpretat statul, alături de perspectiva politologică şi juridică. 


6.3.3. Perspectiva juridică asupra statului 

Cele mai multe interpretări, definiții şi analize date statului sunt realizate de către jurişti. Şi 
aceasta nu în mod întâmplător întrucât structurile instituționale ale statului îndeplinesc cu precădere 
funcții şi atribuţii de ordin juridic, dar şi cu relevanță politică şi socială, statul fiind analizat şi sub 
raport politic şi sociologic. Aşa cum afirma H. Brun şi nu numai, din punct de vedere juridic, statul 
reprezintă ordinea mai mult sau mai puţin centralizată şi aflată în strânsă legătură cu ordinea 
internațională şi, am spune noi, în primul rând, cu cea națională. Ordinea internațională este 
ansamblul de norme şi principii privind raporturile politice, economice, militare, culturale ş.a. între 
state suverane convenite prin acordul acestora. Spre deosebire de această ordine, atunci când ne 
referim la ordinea juridică internă, instituită de către un stat, avem în vedere ansamblul de norme şi 
principii ale dreptului, aplicate în interiorul statului. 

Desigur, există diferențieri ale statelor în raport cu ordinea juridică internă şi internațională. 
Spre exemplu, în statele federative distingem ordinea juridică instituită şi aplicată la nivel național 
ŞI, în cadrul şi ca o componentă a acesteia, ordinea juridică a fiecărui stat component al federației. 
Acest paralelism nu înseamnă că o ordine juridică ar exclude-o pe cealaltă. Este însă esențial ca 
ordinea juridică să fie unică. Într-un stat este exclusă descentralizarea juridică, cu alte cuvinte, 
existența unei ordini juridice autonome, aplicabilă doar unei colectivități sau unei părți a teritoriului 
statului. Evident, aceasta nu exclude dreptul organelor administrației publice locale (şi a atât de 
mult revendicatei autonomii locale) de a adopta, în limitele competentelor lor legale, norme juridice 
de aplicare locală, care se încadrează în ordinea juridică naţională şi nu în mod separat — disociat de 
această ordine. 

Din aceeaşi perspectivă, statul poate fi privit ca o persoană juridică sau persoană morală, 
adică este titular de drepturi şi obligaţii ca orice persoană fizică. Cu alte cuvinte, statul este subiect 
de drept (statul garantează drepturile cetăţeneşti; recunoaşte cetăţenia; intră în raporturi de drept 
internațional cu alte state ş.a.), calitate convertită în cea de stat de drept, problematică asupra căreia 
vom insista în secvența următoare. 

Din perspectiva calității statului de a deveni şi a se manifesta ca personalitate juridică, 
dreptul şi doctrina juridică, în general, consideră ca principale elemente ale acestei calități: 

a) organizare de sine stătătoare; 
b) independenţa patrimonială; 
c) scop în acord cu interesele generale ale societăţii. 
În acelaşi timp, statul este o persoană juridică de drept public şi, implicit, o personalitate 
juridică. 

Pentru toate celelalte persoane juridice de drept public, personalitatea este atribuita pe cale 
legislativa si deci recunoscuta in anumite condiții si cu anumite limite (Guvernul, Camera 
Deputaţilor, Senatul, ministerele, prefectul, primarul au personalitate juridica, dar acesta nici nu se 
poate compara cu cea a statului). 

Pe lângă calitatea deţinută de stat, cea de persoană juridică de drept public, statul poate fi, 
însă, şi subiect în raporturile de drept privat. Prin asemenea calități şi, în mod deosebit, prin 
interpretarea conceptuală de natură juridică şi politică, statul percepe relaţii complexe şi le oferă o 
soluţie la fel de complexă, înglobând unitar şi complementar raporturi de natură juridică — pe cale 
legislativă, executivă, judecătorească —, politică, economică, culturală, religioasă, militară, integrate 
sub raport structural şi funcțional sistemului politic în cadrul societății. 


6.3.4. Teorii despre stat 
Pe lângă analizele întreprinse de experții din domeniul politologiei, sociologiei şi dreptului 
există şi alți specialişti şi alte discipline prin intermediul cărora este analizată această complexă 


problematică ce vizează statului. Se desprind din acest punct de vedere următoarele teorii 
reprezentative (reproduse după A. Andriş): 

e teoria teocratică: statul a apărut ca o creaţie divină iar respectul şi supunerea față de el 
sunt îndatoriri religioase. În acelaşi timp monarhul domneşte din mila lui Dumnezeu şi este 
reprezentantul autorității divine pe pământ; 

e teoria patriarhală: în esenţă, statul ar fi luat naştere direct din familie, iar puterea 
monarhului din puterea părintească. În lucrarea „Patriarhul”, R. Filmer susţine că monarhul deține 
puterea ca moştenitor al lui Adam care a primit prin bunăvoința lui Dumnezeu această putere, ca şi 
puterea părintească, concepție combătută de J. Locke. 

e teoria contractuală: consideră că statul a apărut pe baza unei înțelegeri între putere şi 
cetăţeni, ca o necesitate naturală. Această teorie apare încă din antichitate, dar este dezvoltată în 
Epoca Luminilor de către J.J. Rousseau în binecunoscuta lucrare „Contractul social”; 

e teoria violenței: susține că statul a apărut ca rezultat al stărilor conflictuale dintre 
oameni, în care tribul învingătorilor îşi subordona tribul învinşilor. Printre reprezentanţii acestei 
teorii se numără E. Dihring şi Oppenheimer, ideea regăsită într-o formă mai voalată în toate teoriile 
care pun pe prim plan problema conflictelor şi violențelor (cultura violenţei), implicit 
neoevoluționismul şi teoriile geopolitice aspru criticate de marxişti şi de către apologeții 
materialismului istoric; 

e teoria marxistă: susţine că statul este rezultatul luptei de clasă apărându-i necesitatea de 
a preveni măcinarea claselor polare şi ca un instrument de dominație prin care clasa asupritoare în 
subordonează clasele asuprite; 

e teoria organicistă: transpune mecanic situaţia din natură în societate, susținând că statul 
ar reprezenta anumite celule specializate pentru a asigura funcționalitatea organismului social. 
Tot din perspectivă organicistă interpretează şi societatea exegeții acestei teorii; 

e teoria rasistă: consideră că statul este rezultatul luptei dintre rase, că rasa „superioară” 
are menirea de a subordona şi domina celelalte rase; 
e teoria psihologică: explică esenţa statului prin factori de ordin psihologic. Adepții ei 
(începând cu Platon şi Aristotel în antichitate, continuând cu reprezentanţii psihologismului) 
consideră că în societate există două categorii de oameni dintre care sub raport psihic unii sunt 
destinați să conducă, iar alţii să fie conduşi. De aici s-a desprins teoria elitistă ca o formă modernă a 
teoriilor sociologizante şi sociobiologizante; 

e teoria juridică: reduce statul la dimensiunea juridică susținând că raporturile dintre 
oameni nu sunt decât de natură juridică şi, ca urmare, reglementate de către instituţiile juridice. 

Din analizele şi teoriile prezentate se pot desprinde anumite trăsături specifice ale statului 
care, în esență, ar viza: 

1. statul reprezintă instituția politică cu cel mai înalt grad de organizare şi este, totodată, 
cea mai veche şi cea mai largă instituţie politică cuprinzând pe toți cetăţenii țării; 

2. statul este autoritatea legitimă care elaborează legi şi impune respectarea acestora; 
statul are caracter istoric exprimat prin permanenta adaptare a mecanismelor sale potrivit condiţiilor 
istorice concrete; 

3. statul este organismul politic al unei comunităţi în cadrul unor formațiuni exprimând 
voinţa cetățenilor, având caracter suveran şi independent; 

4. statul se constituie în acea parte a sistemului social şi politic care în forme specializate 
răspunde necesităților sociale, dobândind o arie largă de acțiune administrativă, politică, dar şi 
social-generală, juridică, culturală, spirituală, militară etc. 


6.3.5. Tipologia şi structura statului 
Ca principală formă a puterii politice şi, totodată, ca principal element structural al sistemului 
politic, statul cunoaşte mai multe forme de manifestare, cum ar fi: forma structurii de stat, forma de 
guvernământ şi regimul politic, pe care le vom analiza succint. 
Forma structurii de stat este un concept politico-juridic care exprimă modul de constituire şi 
exercitare a puterii, de organizare şi conducere a societăţii prin stat (cf. S. Popescu, în lucrarea 


„Forma de stat”. Într-o altă formulare, forma statului exprimă modul de organizare a conţinutului 
puterii, structura internă şi externă a acestui conținut. 

Forma de guvernământ este un concept juridic şi, deopotrivă, politologic în dubla sa natură 
epistemologică desemnând într-o primă interpretare natura organismului ce îndeplineşte funcția de 
şef al statului: preşedinte, monarh — rege, împărat, directorat, consiliu de stat, consiliul revoluției, 
consiliu federal. Într-o altă accepţie semantică, forma de guvernământ indică modul în care sunt 
constituite şi funcționează organele supreme, aceasta fiind abordată în principiu prin trăsăturile 
definitorii ale statului şi pin raporturile sale cu puterea. Unul dintre primii gânditori care au 
delimitat asemenea forme de guvernământ este Platon în celebra sa lucrare „Republica”. În 
coroborare cu anumite atitudini mentale ale „sufletelor” desprinde următoarele forme specifice, cum 
ar fi o fire ambițioasă, una oligarhică, una democratică şi una tiranică. Fiecăreia dintre ele îi 
corespunde un anumit sistem de guvernământ: timocrația, oligarhia, democrația şi tirania. 

Potrivit formei de guvernământ statele se împart în două mari categorii: republici şi 
monarhii, alături de celelalte forme specifice după cum vom vedea unor regimuri politice. 

Republica, aşa cum o prezintă Montesquieu, este o principală formă a regimurilor politice 
alături de monarhie şi despotism. Păstrând ideea lui Aristotel în conformitate cu care natura unui 
regim depinde ce cei care dețin puterea suverană, republica este regimul în care poporul în calitate 
de corp social sau o parte a poporului deţine puterea suverană. În definițiile mai recente şi 
modernizate, republica este acea formă de guvernământ în care organul ce îndeplineşte funcția de 
şef al statului este ales pentru o anumită perioadă de timp. Republicile pot fi prezidențiale, 
parlamentare şi semiprezidenţiale. În republicile prezidenţiale, preşedintele este ales prin vot 
universal direct, pe când în republicile parlamentare, şeful statului este ales de parlament. România, 
conform modului de alegere a preşedintelui este o republică semiprezidenţială. Aşa cum am mai 
menţionat, în conformitate cu art.81 alin.1 din Constituţie şi art.1 din Legea nr.069/1992, preşedintele 
se alege prin vot universal, egal, direct, secret şi liber exprimat, fapt ce-i oferă şefului statului o 
legitimitate populară similară parlamentului, având aproximativ puterile unei republici 
parlamentare. Despre caracterul semiprezidențial al republicii s-a discutat în altă parte a lucrării 
prezentând diferenţele dintre caracterul prezidenţial şi cel semiprezidenţial al republicii. 

Monarhia, atât de discutată, disputată şi revendicată de către adepţii acesteia, este acea 
formă de guvernământ în care organul ce îndeplineşte atribuţiile de şef al statului este un monarh, 
deci monarhia este regimul în care guvernează o singură persoană dar potrivit unor legi fixe şi clar 
stabilite şi care, aşa cum am mai arătat, se deosebeşte de despotism (care este regimul în care 
guvernează o singură persoană, dar în mod arbitrar, fără a ţine cont de legi sau de reguli). În cadrul 
monarhiei, puterea devine supercentralizată prin personalitatea şi, mai ales, autoritatea acestuia. 
Monarhia poate fi şi ea, la rândul său, absolutistă (monarhul este unicul organ suprem în stat, 
situaţie specifică mai ales Evului Mediu), limitată sau constituțională. Alături de şeful statului există 
şi alte organe care exercită puterea şi care, de cele mai multe ori, dețin adevărata putere în stat, prin 
parlament şi/sau guvern (formă a monarhiei regăsită mai ales în prezent, când, fie guvernul, fie 
parlamentul preia responsabilitatea şi autoritatea chiar a monarhului, puterea acestuia fiind mai mult 
simbolica decât reală). Se subînțelege că în monarhia constituțională puterea monarhului este 
limitată, ceea ce face ca prin acest transfer al puterii monarhului să se ajungă la o altă formă a 
monarhiei, unde guvernul este numit de monarh şi subordonat acestuia, această formă fiind 
denumită monarhie dualistă, conferindu-i monarhului o mai mare putere decât în forma monarhiei 
constituţionale şi, evident, mai mică decât în cadrul monarhiei absolutiste. 

Regimul politic (ca principală formă de manifestare a puterii politice) nu este disociat de 
forma statului şi, cu atât mai puţin, de forma structurii şi de guvernământ. Astfel, el este alcătuit 
dintr-un sector particular al ansamblului social, sector care comportă caracteristica unică de a 
comanda întregul. 

Definirea regimului politic constituie una dintre cele mai importante probleme teoretice cu 
puternice implicaţii practice. Nici asupra acestui concept nu există un consens, desprinzându-se mai 
multe puncte de vedere. Anumiți autori consideră că regimul politic trebuie definit numai prin 
referire la modul de organizare a statului, alţii, dimpotrivă, consideră că regimul politic trebuie 
privit şi definit în legătură cu organizarea întregului sistem politic. Printre gânditorii care s-au 


preocupat de această problemă se remarcă şi Montesquieu, care a încercat să definească regimurile 
politice combinând mai multe variabile, una dintre acestea fiind numărul deţinătorilor autorității 
suverane alături de caracterul moderat sau nemoderat al exercitării autorităţii şi dispoziția psihică 
considerată fundamentală în regim şi în absența căreia acesta se alterează. Montesquieu este acel 
gânditor care pune în relaţie regimurile politice cu celelalte sectoare ale ansamblului social 
prefigurând perspectiva sistemică în analiza societăţii şi puterii politice. 

În literatura de specialitate sunt evidenţiate mai multe regimuri politice. Eric Weil acceptă în 
mod simultan regimurile tradiționale, predemocratice şi regimurile autoritare sau totalitare, 
postdemocratice, contemporane cu regimurile cu partide multiple. Astfel, se delimitează regimurile 
pluraliste constituționale sau constituțional-pluraliste specifice regimurilor de democraţie 
occidentală. 

Aceste regimuri specifice democrației occidentale presupun patru aspecte principale care le 
deosebesc de alte regimuri, cum ar fi cel monopolist. Acestea ar fi: 
1. sistemul politic ca sistem social particular de la alegere până la deciziile luate de 
guvern trece prin structura partidelor, constituindu-se ca parte într-un întreg; 

2.sistemul politic se află în relație cu infrastructura socială, exercitarea puterii sau luarea 
deciziilor depinzând de grupurile sociale, de interesele lor, de rivalitățile lor, de ambițiile lor şi de 
posibilul acord în anumite privințe, precum şi de permanenta lor competiţie; 

3. administraţia sau birocraţia sunt constituite ca a fi agenţi de execuţie a deciziilor luate 
de guvernanti şi o instanță indispensabilă funcționării activităților private; 

4. sistemul politic are un caracter istoric şi cultural fiind influenţat, dacă nu chiar 
determinat, de un conglomerat de tradiții, de valori, de moduri de a gândi şi de a acționa care se 
diferențiază de la o ţară la alta. 

Aceste patru aspecte ce particularizează regimurile pluraliste constituționale nu sunt 
separabile decât teoretic şi nu practic: funcționarea unui parlament oarecare depinde de legea 
electorală şi de legea constituțională (care aparțin primului aspect al descrierii regimului politic), 
dar luptele politice din parlament nu se explică decât în raport cu rivalitatea dintre grupurile sociale 
exterioare sistemului politic. Mai mult, miniştrii primesc indicații de la corpul administrativ 
permanent şi, în fine, modalitățile vieții parlamentare nu sunt determinate exclusiv de ceea ce este 
înscris în legea constituțională, ele fiind influențate de concepţia pe care şi-o formează oamenii 
politici despre ceea ce avem dreptul să facem sau să nu facem (în funcție de anumiţi functori 
deontici ce fac referinţă la libertate şi interdicţie), de concepţia lor despre mijloacele legitime. 

Există şi alte particularităţi ale acestor regimuri democratice, ele fiind corelative cu modul de 
dezvoltare a conştiinţei şi culturii politice şi nu în ultimă instanţă cu nivelul de organizare socială. 
De aici întrebările legate de cine face parte din asemenea regimuri politice, dacă ele au un caracter 
popular (regimurile constituționale pluraliste au fost constituționale înainte de a fi populare, dacă au 
un caracter oligarhic şi minoritar (minoritatea deținând puterea în cele mai multe regimuri politice, 
fie ele şi democratice, de aici aşa-numita oligarhie politică) şi alte întrebări prin ale căror răspunsuri 
este evidențiat caracterul democratic şi pluralist sau cel monopolist şi totalitar. 

Suntem întru-totul de acord cu asemenea afirmaţie în conformitate cu care orice regim politic 
este oligarhic şi că toate societăţile (cel puţin societățile complexe), sunt guvernate de un număr mic 
de oameni şi că regimurile politice variază în funcție de caracterul minorității care exercită 
autoritatea. Ba, mai mult, chiar în interiorul partidelor politice de cele mai multe ori guvernează o 
asemenea minoritate, care sub raport etnic şi în mod discriminatoriu poartă denumirea de etnocrație. 
Aşa cum susţin adepţii teoriei machiavelismului politic, regimurile denumite democratice sunt în 
realitate oligarhii de un tip special, denumite oligarhii plutocrate, minoritatea care deține puterea ar 
fi dominată de cei bogaţi, bancheri, antreprenori, industriaşi etc. La urma urmelor democraţia ar fi 
doar aparentă căci minoritățile, adesea disimulate, vor lua deciziile cele mai importante. Este 
interesantă din acest punct de vedere opinia unui om politic iugoslav, care în lucrarea „Noua clasă” 
susține că noile regimuri care se intitulează în mod eufemistic ca a fi democrații populare nu sunt 
decât nişte oligarhii în care un număr mic de persoane privilegiate exploatează masele. Chiar dacă 
în mare parte Djilas are dreptate, nu trebuie însă uitat faptul că un regim politic se caracterizează în 
primul rând nu prin numărul celor care deţin puterea ci prin scopul şi modul de valorificare al 


puterii în raport cu masele populare sau cu un grup restrâns. Se subînţelege că din acest punct de 
vedere regimurile democratice pun pe prim plan interesele poporului, acesta fiind suveran, de unde 
aşa-numita putere suverană, specifică doar acestor regimuri. 

Regimul constituțional pluralist se află în antiteză cu regimul monopolist a cărei 
antinomie poate fi exprimată în patru moduri diferite: 

1. antiteza dintre concurență şi monopol; 

2. antiteza dintre constituţie şi revoluție; 
3. antiteza dintre pluralismul grupurilor sociale şi absolutismul birocratic şi 
4. antiteza dintre statul de partide (I'Etat de partis) şi statul partizan (această din urmă 
antiteză putând fi exprimată şi prin opoziția stat laic — stat ideologic). 

Nu vom insista asupra acestor antiteze, ci vom face doar o asociere şi comparaţie cu 
concurența economică, care, la nivel politic, ar avea un cert caracter oligopolist: un număr mic de 
indivizi sau de grupuri concurează pentru a obţine bunuri, principalul bun fiind participarea la 
putere. Politica cel mai bine organizată conduce oligopolul la duopol, adică la rivalitatea dintre 
două partide. Cu cât concurența este mai bine organizată, cu atât este mai puțin democratică, într-o 
anumită măsură, cu atât mai puţine variante i se oferă simplului cetăţean în a-şi exprima opțiunea 
electorală. În cazul în care avem de-a face cu un duopol, cetăţeanul trebuie să voteze pentru unul 
sau celălalt dintre partide. În situaţia în care variantele electorale opționale sunt mai extinse avem 
de-a face, desigur, cu un regim pluralist constituțional, iar în situaţia inversă cu un regim 
monopolist. Ceea ce caracterizează asemenea regimuri cu partid monopolist constituie în egală 
măsură această unificare şi etatizare a aparatului birocratic împinsă până la limită, fapt ce facilitează 
şi evidențiază totodată o clasă privilegiată alcătuită din oameni care datorează totul statului şi 
partidului, binecunoscuţi fiind aşa-numiţii nomenclaturişti care, după cum se ştie, au fost cei mai 
privilegiați indivizi în regimurile totalitare caracterizate prin monopolism sub raport politic. 

Atât regimurile monopoliste cât şi regimurile constituțional pluraliste cunosc anumite 
imperfecțiuni. Spre exemplu, în cadrul regimurilor democratice (constituțional-pluraliste) se 
manifestă excesul de oligarhie, fie datorită excesului de demagogie, fie limitării eficienței politice în 
raport cu masele populare. Excesul de oligarhie este vizibil şi posibil totodată atunci când în spatele 
jocurilor partidelor se disimulează atotputernicia unei minorități, iar imperfecţiunea datorită 
excesului de demagogie atunci când, în cadrul luptei partizane, grupurile ignoră necesitățile 
colective şi sensul binelui comun atât de mult proclamat. Ele devin imperfecte şi datorită limitării 
eficienţei întrucât în mod inevitabil un regim în care poate grupurile au dreptul să-şi apere interesele 
poate arareori lua măsuri radicale, de unde marea limită a regimurilor democratice şi implicit a 
democrației. 

În ceea ce priveşte imperfecţiunea regimului cu partid monopolist, aceasta este de altă natură, 
fiind fundamentală. Dacă luăm spre exemplu cazul unei societăți omogene sub raport ideologic, în 
afara unor conflicte de interese între grupuri, în interiorul unei economii planificate cu proprietate 
colectivă, monopolul partidului nu mai este indispensabil. Dar dacă există interdicție în ceea ce 
priveşte libertatea de expresie, dacă se menţine o „ortodoxie” de gândire în acest caz avem de-a face 
cu o societate care nu este omogenă, iar grupul care-şi impune voinţa prin violență nu poate fi 
considerat că ar aparţine şi instaura totodată democraţia. El acționează eventual în vederea creării 
unei societăți perfecte, dar se contrazice singur atunci când prezintă regimul cu partid monopolist ca 
pe o realizare a democraţiei. Cu alte cuvinte, democraţia în afara pluralismului politic este un 
nonsens, în cele din urmă devenind dictatură şi un regim totalitar. Dar asupra acestei problematici 
am făcut referință la începutul capitolului, aşa că nu vom insista asupra ei. 

Există şi alte deosebiri între regimurile politice analizate. Astfel, la nivelul oricărui regim 
politic putem găsi multiple diferențieri care se aplică unor aspecte particulare care ar viza: deosebiri 
între guvernările parlamentare şi guvernările prezidențiale, între sistemele cu două partide şi cele cu 
mai multe partide, între ţările cu partide disciplinate şi cele cu partide nedisciplinate, între țările în 
care partidele acceptă regula jocului şi cele în care anumite partide sunt revoluţionare, adică refuză 
să accepte regula jocului. În funcţie de aceste deosebiri se desprind şi formele de guvernare. 

Aşa cum am menționat deja, regimul politic este indisolubil legat de guvern şi activitatea de 
guvernare, însăşi etimologia sa derivând din etimonul latin regimen, care înseamnă guvern, 


guvernare. Drept urmare, regimul politic ar putea desemna ansamblul metodelor şi mijloacelor 
instituționalizate şi neinstituționalizate cu ajutorul cărora guvernează cei care dețin puterea politică. 

Există mai multe definiții date asupra regimului politic, ele diferenţiindu-se de la un autor la 
altul şi de la un regim politic la altul. Spre exemplu, M. Duverger defineşte regimul politic în raport 
cu regimurile politice occidentale, ca fiind „un ansamblu coerent şi structurat ale cărui părți sunt 
interdependente şi reacționează global la modificările mediului”. Un alt autor, G. Burdeau, 
consideră regimul politic ca a fi „modul de angajare a raporturilor politice ca expresie a adecvării 
statului la scopurile puterii şi la maniera exercitării ei”. 

Nu vom reda şi alte definiţii, ci vom menţiona faptul că regimul politic este strâns legat de 
conceptul de sistem politic şi, aşa cum am văzut, şi de celelalte elemente şi forme de stat. În ultimă 
instanță, prin regim politic sunt desemnate modalitățile de exercitare a puterii politice şi de 
organizare a statului. Sintetizăm aceste definiții şi delimitări prin opinia exprimată de I. Mitran în 
conformitate cu care prin regim politic se poate înțelege modul concret de organizare şi funcționare 
a sistemului politic, de constituire a organelor de conducere în societate în raport cu cetățenii. Se 
desprind raporturi directe între organele de conducere din societate şi cetăţeni în cadrul aşa- 
numitelor regimuri democratice — a democrației directe — şi raporturi indirecte, prin intermediul 
reprezentanţilor cetățenilor în cadrul democraţiei reprezentative. În funcţie de asemenea raporturi 
dintre cetăţeni şi stat — putere politică există, pe lângă regimurile politice democratice, şi regimurile 
politice totalitare în care conducerea de stat nu se alege ci se numeşte, fără participarea maselor. 
Este cazul societăților totalitare de stânga şi de dreapta, societăți bazate exclusiv pe dictatură. 

Există mai multe tipuri de regimuri politice (posibile şi reale). În cadrul tipului ideal, regimul 
politic democratic (la acesta făcându-se referință) presupune mai multe partide şi, ca atare, avem 
de-a face cu un regim politic pluralist. Asemenea regimuri pluraliste şi democratice cunosc şi ele, la 
rândul lor, mai multe tipologii: regimuri cu partide multiple în care concurenţa electorală este 
falsificată prin diferite tipuri de presiuni guvernamentale, regimuri cu partide multiple în care o 
fracțiune a populaţiei este scoasă în afara legii şi nu participă, în mod real, la competiţia electorală 
şi regimuri politice în care pluralitatea politică este o ficțiune, când partidul — gruparea politică 
dominantă exclude posibilitatea participării şi a inițiativei politice a celorlalte categorii sociale 
influențând alegerile prin manipularea alegătorilor şi prin alte subterfugii şi tehnici manipulative. 

Referindu-ne la regimul politic specific României în prezent, aşa cum se poate deduce, 
societatea şi puterea politică ce-i aparține cunoaşte un regim politic democratic şi o formă de 
guvernământ republicană, România fiind o republică semiprezidenţială, caracterizată printr-un stat 
de drept şi o societate civilă. 

Forma statului apare sub o configuraţie triadică în funcție de modul de organizare şi exercitare 
a puterii suverane pe teritoriul statului, organismul investit cu prerogativele de şef al statului şi 
metodele de guvernare. 

În funcţie de cele trei criterii enunțate, statul va căpăta o anumită formă, care poate fi de tipul: 
stat unitar/stat federal, monarhie/republică şi va putea avea un regim politic democratic/autocratic 
sau autoritar în funcție, desigur, de celelalte două forme ale statului. 

Opţiunea pentru o anumită formă de stat este, în primul rând, o opțiune politică, în ultimă 
instanță, rezultatul unui referendum popular şi nu al statului propriu-zis, reprezentat prin parlament 
sau prin şeful puterii executive şi, cu atât mai puțin, a guvernului. Decizia oricăreia dintre cele trei 
autorități publice menţionate prin care s-ar datora adoptarea unei forme a statului sau alteia, 
echivalează cu un act politic de guvernare. Dar, aşa cum am menţionat, opţiunea pentru oricare 
dintre formele de stat nu poate fi, într-o societate democratică şi într-un stat democratic, decât 
rezultatul unui referendum popular şi nu o voință politică arbitrară. 

Revenind la conceptul formei structurii de stat ca aspect şi dimensiune a formei statului, prin 
acesta se înţelege modul de organizare a puterii în raport cu teritoriul statului şi indică dacă statul 
este constituit din unul sau mai multe state membre, precum şi integritatea sistemului puterii de stat 
şi modul de organizare a acestei puteri pe un anumit teritoriu. Din această perspectivă structurală 
statele pot fi împărțite în două categorii: state unitare (cum este statul român) şi state compuse sau 
federale, cum sunt S.U.A. În funcţie de aceste tipuri de stat se distribuie şi autoritatea puterii 
statului: în statul unitar puterea este unitară şi omogenă sub raport constituțional, pe când în statele 


compuse — federale puterea este distribuită la nivelul statelor componente şi al guvernelor acestora 
în raport cu statul central. 

Vom face referință în primul rând la statul unitar (aceasta cu atât mai mult cu cât acest tip de 
stat este specific şi statului nostru), acesta prezentând următoarele caracteristici principale: 

a) este format dintr-un ansamblu unic de organisme prin care se exercită puterea politică la 
nivel central şi local; 

b) activitatea de guvernare se difuzează de la centru pe cale ierarhică; 
există o singură ordine juridică întemeiată pe o constituţie unică; 

c) populaţia are o singură cetăţenie. 

Deşi statul este unitar, teritoriul său poate fi împărțit în unități administrativ-teritoriale care, 
după cum se poate observa, îşi revendică tot mai mult autonomia în plan administrativ. 
Subdiviziunile administrativ-teritoriale ale statului unitar au un caracter eminamente administrativ 
şi nu se constituie ca stat în interiorul statului (stat în stat), fapt consfințit şi de Constituţie în 
conformitate cu care statul român este un stat unitar, suveran, inalienabil şi indivizibil. 

Structura unitară a statului este concepută pe principiul centralizării presupunând un ansamblu 
unic de instituții şi puterea de control a autorităţii publice centrale asupra autorităților locale. 
Aceasta înseamnă că statul unitar are o singură constituție şi o legislație uniformă, o singură 
organizare administrativ-teritorială, un singur parlament, un singur şef al statului, un guvern unic, 
un singur sistem de organizare judecătorească a căror competență se extinde pe întreg teritoriul 
statului fără nici o excepţie. În mod corespunzător, ordinea juridică are un caracter unitar, actele 
normative adoptate de parlament sau de guvern în executarea legilor se aplică fără excepții tuturor 
cetăţenilor ţării în conformitate cu principiul că nimeni nu este mai presus de lege. 

Menţionăm faptul că centralizarea şi caracterul unitar nu exclud însă crearea la nivel local a 
unui aparat funcționăresc ce aparţine autorității locale, care facilitează raporturile centrului cu cei 
administraţi. În acest caz aparatul local şi administraţia este supus controlului ierarhic al centrului, 
cum ar fi, spre exemplu, prefectura şi prefectul subordonate guvernului şi primului ministru. 

În ceea ce priveşte puterea — autoritatea judecătorească, activitatea acesteia se desfăşoară 
prin intermediul unor instituţii, cum ar fi judecătoriile, tribunalele sau alte instanţe superioare 
judecătoreşti (Consiliul Superior al Magistraturii, Curtea Supremă de Justiţie, Curtea 
Constituţională), integrate într-un sistem unic cu ramificații pe întreg cuprinsul țării. Numai 
activitatea legislativă se desfăşoară la centru, dar de către agenți fie reprezentanți ai puterii 
judecătoreşti centrale (şi ai puterii legislative), fie ai colectivităţilor locale, care au calitatea de 
reprezentanți ai națiunii şi care servesc interesele poporului. 

Nu ne vom referi la celelalte categorii şi tipuri de state enunțate, ci vom insista pe dubla 
natură a statului român, ca stat de drept şi stat democratic. 


6.3.5.1. Statul de drept 

Ceea ce caracterizează, cel puţin teoretic, societatea românească în prezent este caracterul de 
societate civilă democratică, cu un stat de drept şi un sistem politic pluripartidist. Vom încerca în 
cele ce urmează să răspundem la întrebarea: Ce este statul de drept ?, surprinzând conținutul şi 
particularitățile acestuia, în raport cu alte tipologii ale statului, în mod deosebit cu cea a statului 
democratic. La o asemenea întrebare nu vom putea da, nici pe departe, un răspuns simplu şi unitar. 
Înaintea preocupărilor juridice, politologice şi sociologice au existat preocupări de ordin filosofic. 
Totodată, trebuie subliniat faptul că acest concept s-a constituit printr-un îndelungat proces istoric 
de interferenţă a diferitelor teorii privind raportul între puterea de stat, societate, individ, teorii de 
profundă esență filosofică, politologică, juridică şi, nu în ultimă instanţă, sociologică. 

Premisele filosofice şi politico-juridice ale statului de drept au prins contur pe parcursul 
dezvoltării gândirii politicii moderne: de la teoriile contractualiste privind suveranitatea şi 
legitimitatea puterii, la formularea sistematică de către revoluționarii americani şi francezi de la 
sfârşitul secolului al XVIII-lea a drepturilor fundamentale ale omului şi cetățeanului. Rădăcinile 
acestei forme de stat s-au format inițial în cadrul cutumei constituționale engleze, în care legalitatea, 
“domnia legii” erau principii fundamentale ale vieții sociale. Publiciştii francezi din timpul 
Revoluţiei de la 1789 au pus accentul pe lege ca manifestare a voinţei suverane a poporului, 


ulterior, filosofii şi juriştii secolului al XIX-lea au conceput statul de drept ca un instrument prin 
care statul îşi autolimitează puterea, instituind legi obligatorii pentru autorități publice. Deci, statul 
de drept apare şi se articulează pe raporturile dintre stat şi drept. În conformitate cu rolul acestuia, 
statul trebuie să servească membrii societăţii şi nu să se suprapună acestora. Garantarea drepturilor 
omului devine astfel o îndatorire fundamentală pentru stat, impunând astfel drepturile pozitive ale 
statului şi nu pe cele negative, care limitează libertatea şi drepturile individuale, prin autoritatea şi 
caracterul represiv şi autoritar al instituțiilor statului. Cu cât prin intervenţia sa, statul se amesteca 
mai puţin în acțiunile oamenilor, cu atât libertatea acestora este mai mare. Se desprinde din acest 
punct de vedere aşa numitele drepturi pozitive ale statului (beneficiari fiind indivizii), alături de cele 
negative (beneficiar fiind statul). 

Sursele teoretice ale statului de drept sunt complexe şi diverse. Unele premise de acest gen le 
regăsim în scrierile gânditorilor moderni, odată cu apariția problematicii contractului social, 
începând cu Hugo Grotius, Thomas Hobbes, Baruch Spinoza şi continuând cu John Locke, Jean 
Jacques Rousseau şi Benjamin Constant. Teze şi concepte precum cele de contract social, stare 
naturală, voință generală, popor, legitimitate, putere, autoritate etc. au stat la baza fundamentării 
epistemologice a conceptului de stat de drept, care în prezent se revendică tot mai mult în planul 
puterii şi existenţei sociale. 

Conceptul de stat de drept cunoaşte mai multe interpretări şi uneori chiar polemici. Nu vom 
intra în analiză detaliată asupra sa, ci vom menţiona doar faptul că acest concept este un derivat al 
dreptului natural sau „înnăscut”, semnificând pentru individul modern libertatea sau puterea de a 
acționa, de a avea opinie proprie, de a-şi exprima liber gândurile, libertatea religioasă, dreptul la 
proprietate privată şi la securitatea vieții şi a trupului său. Astfel de drepturi şi libertăţi inerente 
omului ca fiinţă şi subiect capabil de autodeterminare sunt în mod obişnuit cunoscute ca libertăţi şi 
drepturi fundamentale ale omului aparţinând unui stat modern, bazat pe ideea unui drept superior. 

O concepţie originală asupra statului de drept şi care merită a fi evidenţiată, chiar dacă 
implică consecinţe teoretice contradictorii, este cea formulată de juristul austriac Hans Kelsen. 
Propunându-şi să elaboreze o teorie „pură” a dreptului, eliberată de orice ideologie şi, ca atare, să 
definească esenţa statului de drept, autorul citat ajunge la identificarea statului cu dreptul. În 
concepția sa, dreptul este un sistem de norme care defineşte ordinea conduitei umane şi care 
comportă prin el însuşi constrângerea şi, ca atare, dreptul este o „ordine de constrângere” având ca 
funcție reglementarea folosirii forței în relațiile dintre oameni. 

În opinia lui Kelsen statul nu poate fi altceva decât ordinea juridică, relativ centralizată, 
stabilită printr-un sistem de norme juridice şi o ordine a conduitei umane. Dar, după cum ne putem 
da seama, statul nu poate coincide cu dreptul (înţeles ca sistem de norme), aceasta şi din cerința 
respectării principiului logicii formale, cel al identității, în conformitate cu care un obiect nu poate 
deţine decât o calitate identică cu sine şi nu cu altele. Din aceleaşi rațiuni logice putem admite doar 
o anumită interferență între stat şi drept şi nu o identitate sui generis. 

Se observă că viziunea lui Kelsen asupra statului de drept are mai mult un caracter unilateral, 
autarhic şi autonom, degenerând într-un formalism juridic abstract, care ignoră, în cele din urmă, 
raporturile sale cu politicul, separând normele de realitatea socială, considerându-le exclusiv sub 
raportul formei şi al pozitivismului juridic, în afara incidenţei acestora în plan moral şi uman. În 
măsura în care neagă orice drept natural accentuând dreptul strict juridic (statul de drept fiind 
exclusiv de ordine juridică în opinia autorului), neagă implicit şi posibilitatea oricărei alte justiții 
decât cea stabilită de fiecare stat prin lege. Adică, de vreme ce constrângerea pe care o exercită 
conducerea (comanda) politică este o pură manifestare juridică (adică în limitele dreptului), tot ceea 
ce se decide de un guvern, chiar măsurile cele mai inumane, trebuie privite ca juste. Se constată cu 
uşurinţă că asemenea idei vin în sprijinul absolutizării dreptului şi implicit a Justificării statului prin 
caracterul său coercitiv, cu alte cuvinte, orice act juridic şi activitate statală sunt „legitimate” din 
punct de vedere juridic, fiind acte de drept. 

În opoziţie cu asemenea opinii exclusiviste şi absolutiste s-au ridicat mai mulţi jurişti şi 
sociologi, care apărau, prin poziţiile lor, dreptul natural şi morala sau, cu alte cuvinte, supremația 
valorilor umane moderne regăsite într-un stat de drept. 


Alte opinii opuse lui Kelsen vizează raportul dintre drept şi forţă. Contrar opiniei autorului 
citat, după care dreptul conţine forţa necesară impunerii sale, L. Deguit consideră că dreptul nu 
conține forța. Altfel spus, dreptul nu se poate impune respectului de către toți doar prin propria-i 
forță. Nu este exclus, desigur, rolul forței în exercitarea dreptului, de aceea unele constrângeri 
materiale şi forme de coerciție în exercitarea autorităţii statului şi a dreptului se impun de la sine, 
fiind deci subînţelese. 

În societatea democratică, spre deosebire de celelalte regimuri politice, statul de drept 
devine tot mai mult garantul puterii si al libertății individului prin drepturile conferite şi consfințite 
constituțional de către puterea legislativă. Sub raport constituțional, în Constituţia României există 
numeroase dispoziţii care concură la alcătuirea conţinutului şi fizionomiei statului de drept. Astfel 
art.16 alin.2 din Constituție prevede că “nimeni nu este mai presus de lege” sau art.2 alin.2, care 
deşi se referă la suveranitate, poate fi invocat în construcția şi susținerea conceptului de stat de 
drept. Conform acestei surse citate, “nici un grup şi nici o persoană nu pot exercita suveranitate în 
nume propriu”. La aceste dispoziţii se adaugă prevederile referitoare la drepturile omului, la 
mecanismul separaţiei puterilor, la pluralism şi la imparțialitatea Justiţiei, noțiunea statului de drept 
având dimensiunea şi, am spune noi, vocaţia universalității, indiferent de contextul național şi 
temporal al utilizării sale. 

În esență, statul de drept se caracterizează prin următoarele: 

a) subordonarea puterii față de drept (a executivului față de legislativ); 

b) structurarea piramidală a puterii şi difuzarea ei unui număr tot mai mare de 
garantarea drepturilor şi libertăților fundamentale ale cetăţenilor; 

c) participarea cetățenilor la exercitarea puterii prin controlul jurisdicțional şi de natură 
politică; 

d) limitarea fiecăreia dintre cele trei puteri şi controlarea lor reciprocă; 
ierarhizarea puterii executive şi a puterii judecătoreşti care să permită controlul între autoritățile 
existente în sistemul aceleiaşi puteri. 

Statul de drept se constituie, în acelaşi timp, ca un garant al drepturilor şi libertăților 
fundamentale ale omului, apărând acest principiu al puterii statului, fundamentându-se pe 
următoarele atribuţii şi responsabilități în raport cu drepturile şi libertățile fundamentale ale omului: 

1) controlul constituționalității legilor; 

2) controlul jurisdicțional al actelor administrative; 

3) separarea, echilibrul, cooperarea şi controlul reciproc al puterii în stat; 

4) supremaţia legii constituționale, ca lege fundamentală în spiritul căreia derivă legile 
organice; 

5) respectarea drepturilor şi libertăților fundamentale ale omului; 

6)ocrotirea minorităţilor (etnice, religioase, culturale); 

7) drepturi şi obligaţii egale acordate opoziţiilor politice minoritare, în sensul de a-şi 
asuma responsabilitățile conducerii şi nu numai drepturile ce derivă din calitatea de opozant. 
Particularizând aceste principii ale statului de drept la condiţiile țării noastre, se poate deduce 
că nu toate principiile funcţionează. Unul dintre principiile care particularizează sistemul puterii în 
România postdecembristă este cel ce vizează separarea şi, mai ales, echilibrul puterilor în stat. Ne 
referim în primul rând la puterea legislativă faţă de cea executivă şi preşedinţie. Executarea reală a 
puterii se află mai mult la nivel de partide-liderii acestora şi nu la nivelul instituţiilor democratice 
(parlament, guvern). La noi se practică, din păcate, principiul disjuncției între specialişti-tehnocraţi 
şi oameni politici, remarcându-se culoarea politică şi nu competența-autoritatea profesională. 
Puterea capătă din ce în ce mai mult un caracter personal, liderul fiind cel care reprezintă puterea şi 
nu partidul sau chiar coaliția de partide, fiind, desigur, şi excepţii, de aceea se vorbeşte tot mai mult 
despre un aşa-numit partid-stat, liderul partidului de guvernământ deținând şi funcția supremă în 
executiv. 


6.3.5.2. Statul democratic 
Conceptul în sine de stat democratic surprinde raportul dintre stat şi modul de percepere şi 
obiectivare a democraţiei spre deosebire de statul de drept care se fundamentează pe raportul dintre 


stat şi drept — instituțiile juridice. Se subînțelege că statul democratic este specific societăților 
democratice, impunând în mod obligatoriu existența unei reale democraţii prin care să înfiinţeze şi 
să existe acest tip de stat. Dacă statul de drept impunea respectarea dreptului (constituțional), statul 
democratic presupune cu necesitate respectarea principiilor democratice şi, implicit, ale statului de 
drept prin intermediul căruia poate funcţiona o societate democratică. Sub raport logic statul de 
drept se constituie într-o premisă — cauză care, pe fondul acestui raport cauzal, conduce la o 
concluzie, la efecte obiectivate în însuşi statul democratic. 

Acest concept este de dată relativ recentă în doctrina şi practica constituționale, operând mai 
frecvent în limbajul juridic decât în cel al sociologiei politice şi juridice, respectând, totodată, un 
principiu logic care îl separă în raport cu alte tipuri, în primul rând cu cel al statului de drept. O 
prevedere expresă în acest sens se regăseşte în Constituţia spaniolă, care prevede că Spania se 
constituie într-un stat de drept social şi democratic care apără ca valori superioare ale sistemului său 
Juridic libertatea, dreptatea, egalitatea şi pluralismul politic. Aceeaşi prevedere se regăseşte şi în 
Constituţia Portugaliei şi, în general, în ţările de limbă latină (Italia, Franţa, România). Chiar dacă în 
Constituţia României nu există sintagma “stat democratic”, caracterul democratic al statului este 
subînţeles. Cea mai importantă dispoziţie constituțională în acest sens este art.2 alin.2 care prevede 
că “suveranitatea naţională aparține poporului român care o exercită prin organele sale 
reprezentative şi prin intermediul referendumului”. De asemenea, art.8 din Constituţie prevede că 
“pluralismul în societatea românească este o condiţie şi o garanţie a democraţiei constituționale”, de 
unde concluzia că orice democraţie constituțională implică pluralismul politic şi statul de drept. 

Din afirmaţiile făcute anterior rezultă că avem de-a face cu o democraţie reprezentativă. Vom 
evidenția în cele ce urmează câteva trăsături ale acestei forme ale democraţiei, cu aplicabilitate 
directă în societatea şi sistemul politic românesc. Nu vom face vreo incursiune teoretică asupra 
conceptului de democraţie, ştiut fiind faptul că această formă de regim politic datează, într-o formă 
sau alta, încă din timpul democraţiei sclavagiste ateniene, continuând cu societatea modernă, care 
coincide cu capitalismul şi culminând într-un mod fals şi utopic prin societatea comunistă (mai ales 
prin pretinsele forme ale poliarhiei din cadrul acestei societăți). Nu se poate discuta de democrație 
ŞI, cu atât mai mult, de democraţie reprezentativă într-o societate cu un partid unic şi cu o putere ce 
îmbină puterea politică a partidului cu puterea statului, când avem, deci, de-a face cu o dictatură fie 
de tip monarhic, fie prezidenţială unde dictatorul este „camuflat” de regimul politic şi structurile 
sale pretins democratice. Ne referim desigur la republicile socialiste, unde regimul politic se 
pretinde a fi democratic şi nu totalitar. 

Caracterul distinctiv al democraţiei în raport cu alte tipuri ale regimului politic constă în 
recunoaşterea diversităţii opţiunilor şi a conflictelor de interese. Regula după care sunt abordate şi 
aplanate aceste conflicte în spațiul unor structuri politice şi implicit ale puterii prin intermediul unor 
mecanisme, este principiul majorităţii. În virtutea acestui principiu, deciziile sunt luate prin votul 
majorității reprezentanţilor (parlamentarilor), realizând o delimitare sub raportul atitudinilor şi a 
votului exprimat, a majorităţii şi a minorităţii parlamentare, dar tot cu o funcție reprezentativă. 
Aceasta nu înseamnă că principiul majorităţii echivalează cu o dictatură a majorităţii parlamentare 
(Kelsen susţine şi argumentează că democraţia şi parlamentarismul nu sunt teoretic unul şi acelaşi 
lucru), compoziția acesteia fiind adesea variabilă şi dinamică, iar acţiunea sa nu exclude ci implică 
medierea şi sinteza diferitelor categorii de interese reprezentate în parlament (asupra democraţiei 
reprezentative vezi Cioabă, op. cit., p.48-62, iar asupra tipologiei statului vezi Ionescu, op. cit., 
p.212-213 şi V. Măgureanu, op. cit., p.175-204). 

Pe lângă tipologiile desprinse asupra statului (din perspectiva regimului politic democratic ca 
stat de drept, stat democratic şi stat unitar) există şi alte tipologii. Astfel, I. Ionescu, în lucrare citată, 
delimitează ca principale tipologii ale statului: statul unitar complex (uniunea încorporată, 
regionalismul, regionalismul politic), statul compus (uniuni de state, confederaţii de state) şi statul 
federal. Pe lângă aceste tipologii şi, evident, în raport cu alte criterii se mai pot delimita şi alte tipuri 
ale statului, cum ar fi: statul social, statul tehnic, statul fiscal, statul paznic de noapte, statul 
bunăstării, statul arbitru, statul oriental antic, statul modern liberal, statul minimal (conceptul de stat 
minimal este obiectivat prin acel tip de stat care prin intermediul instituțiilor şi pârghiilor sale se 
limitează la a strânge taxe şi impozite de la populație, la redistribuirea banilor obținuți astfel şi la 


protejarea cetăţenilor în limita justificării existenţei unor instituţii abilitate să o facă), statul liberal, 
statul totalitar. 

O asemenea diversitate a tipologiilor statului este suficient de relevantă pentru a putea 
desprinde caracterul complex al acestui organism politic obiectivat prin anumite instituţii şi forme 
ale acestuia care, în ultimă instanță, reprezintă puterea statului şi implicit puterea politică, 
problematică asupra căreia vom reveni într-o altă secvenţă a capitolului. 


6.3.6. Principiile statului modern 
În continuarea analizei puterii politice şi a statului vom prezenta principiile care 
reglementează caracterul statului de a deveni şi a se manifesta ca stat democratic şi care îi 
consolidează, totodată, acest statut. Aceste principii şi trăsături sunt: al suveranității naţionale, al 
guvernării reprezentative, al supremaţiei constituționale sau legale, al guvernării drepturilor şi 
libertăţilor fundamentale ale omului, precum şi al separării şi echilibrului dintre puteri. 
a) Principiul suveranităţii naţionale. 

După cum o atestă şi etimologia termenului, suveranitatea reprezintă calitatea puterii de 
comandă a statului de a fi supremă pe teritoriul naţional. Suveranitatea națională poate fi concepută 
ca o competență a competenţelor şi se exprimă prin dreptul statului de a-şi fixa propriile sale reguli 
şi atribuţii, fără nici un amestec din afară, atât pentru organizarea internă, cat şi pentru conduita sa 
externă. Suveranitatea reprezintă unitatea puterilor statului şi are un caracter indestructibil, 
imprescriptibil şi inalienabil. Principiul suveranităţii naționale îi conferă statului o putere politică 
suverană. Statul devine astfel o autoritate publică suverană, nefiind supusă nici unei alte autorități, 
nici în plan intern şi nici extern. Astfel spus, în interiorul frontierelor sale, statul exercită o putere 
exclusivă: deţine puterea de a controla, comanda şi de a sancţiona orice încălcare a legilor şi a 
sistemului normativ în general în mod suveran. 

b) Principiul guvernării reprezentative. 

Constituie modalitatea semidirectă de afirmare a suveranității naționale şi constă în delegarea 
puterii din partea maselor către unii reprezentanţi aleşi, aceştia îndeplinind şi realizând executarea 
suveranității sau dreptul de conducere. Se exprimă prin parlament ca putere legislativă, guvern ca 
putere executivă şi preşedinte, ca şef al statului. Prin această delegare suveranitatea capătă un 
conținut special; ea conferă statului posibilitatea de a fixa competențele politice şi juridice, de a-şi 
fixa conținutul funcțiilor sale. 

c) Principiul supremaţiei constituţionale sau legale. 

Acest principiu prevede ca toate activitățile statului să fie supuse rațiunii juridice. Constituţia 
formează cadrul activităţii organelor de stat în limitele legii şi prevede, totodată, subordonarea 
acestei activități în afara voinţei supreme a naţiunii, materializată în prevederile legii fundamentale 
menționate. Pe de altă parte, acest principiu se materializează în substratul constituționalității legilor 
şi în controlul jurisdicțional al actelor administrative, în scopul oferirii unor garanţii legale 
împotriva oricăror abuzuri, puteri discreţionare sau amestec al statului în viaţa şi în sfera intereselor 
particularilor. 

d) Principiul separării şi echilibrului dintre puteri. 

În viaţa statului, căruia i s-a delegat exerciţiul suveranităţii, principiul separării puterilor 
presupune o dublă calitate: separarea organică şi separarea funcţională. Ceea ce înseamnă că 
principiul separării puterilor presupune în mod necesar regimul politic al guvernării reprezentative. 
Meritul principal în elaborarea unei teorii despre separarea puterilor în stat revine lui J. Locke şi 
Montesquieu. Prin separarea funcțiilor statului ca separare a atributelor suveranității, ultimul (jurist 
de formaţie) distinge puterea legislativă (cea care face legile), de puterea executivă (aplică legile şi 
supraveghează aplicarea lor) şi de puterea judecătorească (care judecă diferendele, restabilind starea 
de legalitate). 

Problema separării puterilor nu este unanim recunoscută şi nici analizată într-o manieră foarte 
tranşantă şi inflexibilă. Prin esenţa sa, procesul de conducere statală trebuie să fie unitar, ca reflexie 
a caracterului unitar al puterii politice. Din această perspectivă, se spune că într-un stat nu poate 
exista decât o putere unică, căreia nu 1 se opun alte puteri de aceeaşi natură. 


Chiar dacă puterea statului este unitară şi suverană, sub raport instituţional puterea de stat — 
autoritatea publică se exercită prin organisme specializate. În acest sens, conceptul de putere se 
referă la forma concretă de exercitare a prerogativelor de putere şi presupune delegarea legitimă a 
acestora de către titularul puterii politice, a unor instituţii specializate de guvernare. În acest 
context, puterea presupune o relație stabilă ierarhică şi bine definită între titularul suveran al puterii 
politice şi instituţiile de guvernare, pe de o parte, iar pe de altă parte, între acestea şi membrii 
componenți ai guvernului, relația fiind de natură bivalentă. 

Caracterul unitar al puterii este susținut atât de jurişti cât şi de politologi. Astfel, G. Burdeau 
defineşte puterea ca o forță înnăscută din conştiinţa socială, destinată să conducă grupul în căutarea 
Binelui comun şi capabil, dacă e cazul, să impună membrilor acestuia comportamentul pe care îl 
aşteaptă ca urmare a comenzii şi conducerii acestora. Legat de caracterul unitar, politologul francez 
amintit consideră că puterea este unică şi nu poate fi realizată decât ca o singură putere, ca un tot 
indivizibil, un întreg omogen, care nu poate fi divizat, cum susține R.A. Dahl, în lucrarea “Modern 
Political Analisys”, idee preluată de fapt de la Dante Alighieri, care afirma că în cetate este necesară 
o singură conducere, corpurile politice şi regatul însuşi trebuind subordonate unui Principe sau unei 
puteri unice, adică monarhului sau monarhiei, teză dezvoltată ulterior de părintele politologiei, N. 
Machiavelli. 

Principiul separării puterilor în stat, atât de discutat şi greu de pus în practică în 
contemporaneitate şi în mod deosebit la noi în prezent, apare în Evul Mediu şi este legat de 
atributele suveranităţii, care în concepția lui J. Bodin, (în lucrarea “Les six livres de la Republique”) 
sunt: puterea legislativă, puterea judecătorească, puterea de a declara război şi de a încheia tratate, 
dreptul de a bate monedă, dreptul de a numi în funcții publice. Aceste puteri se exercită de 
organisme independente unul față de celălalt, toate însă dependente de suveran. Mai explicit este 
însă Marsilio de Padova, (în lucrarea “Defensor pacciffis”), în care arată că într-un stat cineva 
trebuie să facă legile, iar cineva trebuie să le aplice, distingând astfel puterea legislativă de cea 
executivă — instrumentală, care, la rândul ei, este subordonată primei. Asemenea preocupări legate 
de principiul analizat le regăsim într-o altă modalitate şi atitudine şi la T. Campanella, în lucrarea 
“Cetatea soarelui”, care susține principiul inseparabilității puterilor, a celei legislative de cea 
executivă şi cea absolută a monarhului, pe care o concepe într-un stat ideal. 

Problematica separării puterilor în stat a prezentat şi mai prezintă încă mult interes. Întrebarea 
care se pune legat de acest principiu şi, mai ales, de efectele lui induse este dacă acesta se constituie 
într-unul dintre fundamentele democrației actuale ? Răspunsul nu poate fi decât afirmativ. 
Menţinerea echilibrului între aceste puteri în scopul evitării posibilelor alunecări spre regimuri 
autoritare sau totalitare, este benefic pentru societatea democratică şi statul de drept care se 
constituie într-o premisă a unei societăţi şi a unui stat democratic. 

Sub raportul democrațiilor republicane, sistemele politice democratice realizează un adevărat 
mozaic al puterilor greu de a fi separate. Rolul preşedintelui — şefului statului în conformitate cu 
art.80 din Constituţie este de a veghea la respectarea Constituţiei şi la buna funcţionare a 
autorităților publice. Nu se specifică însă suficient ce sunt aceste autorități şi, mai ales, ce se 
înțelege prin verbul a veghea. Se deduce însă tot din perspectiva Constituţiei că prin asemenea 
autorități sunt desemnate atât Parlamentul cât şi justiția, iar preşedintelui — ca reprezentant al 
executivului — îi sunt permise de drept unele imixtiuni în buna funcţionare a acestor autorități. 

Sistemul politic postdecembrist este asociat de unii jurişti şi politologi cu cel al Republicii a V- 
a franceză din timpul democraţiei gaulliste, unde funcționa un prezidențialism aproape absolut, el 
fiind adaptat într-o formă mai mult informală şi în România postdecembristă, preşedintele având 
drepturi care-i permit, constituțional, inclusiv dizolvarea Parlamentului, în cazul în care această 
instituţie legislativă nu a acordat votul de investitură guvernului în termen de 60 de zile de la prima 
solicitare. Acest tip de regim politic este denumit sub raport democratic ca a fi o “democrație 
plebiscitară”, în cuprinsul căreia puterile constituţionale de control ale executivului se “atrofiază” 
prin preluarea unor atribuţii ale acesteia fie de către preşedinte sau de către popor prin reprezentanții 
acestuia, aleşi în Parlament. 

Imixtiunea preşedintelui României în alte structuri ale puterii (problematică amplu analizată în 
secvenţa ce face referință la raporturile dintre formele puterii politice) şi care afectează deci 


separaţia puterilor, se realizează şi prin multiplele funcții politice pe care le deţine, una fiind cea de 
conducător al Consiliului Suprem de Apărare a Ţării, un organism extrem de politizat, al cărei 
monitorizare scapă controlului societăţii civile, acesta devenind o instituție ce îndeplineşte rolul de 
asigurare a securităţii națională şi de coordonare a instituţiilor abilitate în realizarea acestui obiectiv, 
unde preşedintele subordonează toate celelalte funcții politice şi pe reprezentanţii acestor organisme 
şi instituții abilitate constituţional cu asemenea responsabilități. Prin C.S.A.T. se urmăreşte 
preluarea autorităţii şi a puterii de către şeful statului, prin aceasta realizându-se nu o democraţie 
autentică, ci mai mult o democraţie autoritară, cu tendinţe tot mai vizibile de monopolizare a puterii 
şi de discreditare şi discriminare a opoziţiei care se face tot mai puţin resimțită în raport cu puterea. 

Nu toţi specialiştii care au avut preocupări asupra statului şi principiilor acestuia interpretează 
asemenea principii în mod unitar. La unii gânditori regăsim nevoia specializării activităților statului 
decât cea a separării formelor puterii, cum ar fi ideea regăsită la T. Hobbes şi, ulterior, la J. Locke şi 
care disting, în stat trei puteri: puterea legislativă, executivă şi puterea federativă, între care puterea 
legislativă este puterea supremă întrucât adoptă norme general — obligatorii. Această perspectivă 
triadică o regăsim şi la Montesquieu, la care, după cum am mai menţionat, întâlnim şi principiul 
separaţiei puterilor, adică a funcțiilor distinctive ale acestora. El este printre primii care delimitează 
puterea legislativă de puterea executivă şi puterea juridică, adică puterea privitoare la cele care țin 
de dreptul civil. În acelaşi timp, este printre primii jurişti interesaţi de separarea celor trei puteri, 
întrucât de modul în care acestea sunt separate şi se exercită, se realizează sau nu libertatea politică, 
condiție sine qua non a existenței democraţiei. Tot Montesquieu este acela care a intuit că separația 
puterilor aplicată în mod absolut şi absurd ar bloca, practic, procesul de guvernare, fapt ce impune 
colaborarea puterilor şi un anumit grad de independenţă a acestora. Fiecare putere trebuie să aibă 
posibilitatea legală şi materială de a supraveghea cealaltă putere, de a-i limita accesul sau 
autonomia excesivă. 


6.4. PARTIDELE POLITICE — FORME DE EXERCITARE A PUTERII POLITICE 


Puterea politică şi implicit sistemul puterii se definesc, în primul rând, prin intermediul 
partidelor politice, problematică deosebit de complexă şi contradictorie în cadrul politologiei şi 
sociologiei politice. 

De la început facem precizarea că partidele sunt esențiale pentru îndeplinirea unei funcții a 
tuturor regimurilor politice în care există asemenea instituţii, şi anume aceea de a alege guvernanţii. 
Legitimitatea tradițională, cea care este întemeiată pe origine sau pe trecut, dispare. Astfel, 
principiul legitimității pe care îl reclamă astăzi aproape toate regimurile este de esență democratică: 
dinspre popor vine puterea şi în popor rezidă suveranitatea. Prin existența partidelor (partidului unic 
şi a celor pluraliste) este desemnată democraţia politică şi implicit ideea de suveranitate populară şi 
de putere suverană. 

Dar să facem o succintă incursiune asupra derivaţiei etimologice şi semantice a noțiunii de 
partid. După cum este cunoscut, sub raport etimologic, noţiunea de partid derivă din latinescul 
„pars-partis” şi desemnează o grupare de oameni care acționează în comun în vederea înfăptuirii 
unor scopuri politice. Reprezintă în fond o asociere voluntară de indivizi şi, totodată, o organizare 
care în vederea funcționării implică anumite reguli şi proceduri legate de mecanismul şi viața 
internă de partid, delimitându-se astfel unele structuri şi ierarhii ce vizează anumite statusuri şi 
roluri, poziția cea mai înaltă fiind deţinută de către liderul politic. 

În ceea ce priveşte dimensiunea istorică a partidelor politice, aceste structuri cunosc o 
anumită diferențiere în evoluţia lor. Chiar dacă partidele politice au o istorie mai recentă, unele 
forme premergătoare celor clasice şi prezente s-au regăsit chiar în sclavagism şi feudalism, fiind 
calificate de către majoritatea politologilor drept „facțiuni, societăți secrete, clici, camarile, 
conjuraţii” etc. Asemenea grupuri (politice) s-au regăsit chiar în polisurile antice, cu deosebire cele 
ateniene şi romane, care pot fi considerate drept forme preistorice ale partidismului modern. Dar, 
aşa cum am anticipat, în accepțiunea modernă partidul şi partidismul sunt organic legate de epoca 
modernă şi contemporană, fiind caracteristice societăților dezvoltate şi în curs de dezvoltare. Ele au 


apărut şi s-au format în cadrul sistemelor politice şi de partide în strânsă corelare şi 
intercondiționare cu modul de formare a naţiunilor şi statelor moderne. 

Asupra definirii şi delimitării conceptului de partid politic au existat foarte multe preocupări, 
asupra unora vom face şi noi referință. Din perspectivă organizațională, partidul politic este o 
organizație al cărui obiectiv final este cucerirea sau influențarea puterii guvernamentale în 
promovarea intereselor politice, economice, ideologice, culturale etc. ale unor grupuri, clase sau 
fracțiuni de clasă — comunități locale, etnice, religioase. 

Tot sub raport organizațional, Sigmund Neumann defineşte partidul ca a fi organizația 
închegată a forțelor politice active ale societăţii preocupate de controlul asupra puterii 
guvernamentale şi care luptă deschis pentru câştigarea maselor, luptă în care se întreg cu o altă 
grupare sau mai multe grupări având concepții diferite; ca atare el reprezintă acea verigă mare care 
leagă forţele sociale şi ideologiile de instituţiile guvernamentale oficiale şi le angajează în 
activitatea politică, într-un cadru mai larg la comunității politice. 

Sub raport instituțional, partidul politic este o instituţie specifică sistemului politic modern, 
structurată în forme apropiate de cele actuale în a doua jumătate a secolului al XIX-lea, fiind asociat 
cu extinderea democraţiei şi cu creşterea interesului maselor pentru viața economică (sufragiul 
universal, sistemele parlamentare etc.). Pe o asemenea poziţie se situează şi Max Weber când 
defineşte partidul politic accentuând latura instituțională şi organizațională în explicarea acestei 
instituţii, dar neglijând dimensiunea socială, culturală şi psihologică. 

Pe lângă dimensiunile evidenţiate (organizațională şi instituțională), prin partid este 
desemnată şi dimensiunea grupală, din acest punct de vedere partidul desemnând o grupare socială 
relativ organizată şi stabilă care exprimă sintetic interesele unui asemenea grup social, le reprezintă 
programatic şi le promovează în forme specifice, luptând pentru cucerirea sau menţinerea 
dominaţiei politice, a puterii (cf. Mica Enciclopedie de Politologie). În termenii cei mai generali, 
partidul politic ar putea fi definit ca organizaţie relativ durabilă formată din indivizi care 
împărtăşesc aceeaşi concepție ideologică, subscriu la un set comun de valori social-politice, 
acționând pentru cucerirea puterii şi pentru aplicarea programului propriu (cf. I. Mitran). 

În cele mai vechi referințe făcute asupra partidului politic, acesta apare ca o organizaţie care 
urmăreşte realizarea unor interese naționale generale (E. Burke, Th. Jefferson etc.). Clasicul acestui 
început de analiză şi interpretare a partidelor politice este Tocquville. El este printre primii la care 
întâlnim o abordare mai diferențiată şi chiar schiţa unei tipologii a partidelor, fiind binecunoscută în 
acest sens lucrarea „De la democratie en Americue” (1835). Cel prin care partidele şi politica 
dobândesc un statut ştiinţific este, aşa cum se ştie, Max Weber. Pentru sociologul german partidul 
politic este perceput şi definit ca o asociaţie de oameni liberi, voluntar constituită, necesară 
societăţii, cu un anumit program, cu obiective ideale şi/sau materiale având funcția principală de a 
menţine puterea în cadrul unui grup de tip corporatist, astfel încât conducătorii acestuia să poată 
distribui avantaje materiale sau simboluri membrilor activi ai grupului, după cum definea sociologul 
german partidul politic în lucrarea de referință „Wirtshaft und Gesellshaft”. 

Primul studiu sociologic modern asupra acestei instituții politice şi în special asupra 
structurilor interne ale puterii aparţine lui R. Michels (Zur Soziologie der Parteiwesens in der 
modernen Demokratie”, 1911). Să amintim printre alte contribuţii ale autorului citat şi cunoscuta 
„lege de fier a oligarhiei” formulată de acest pionier al sociologiei politice. Desigur, contribuția 
acestuia este mult mai bogată, pe lângă sublinierea faptului că oligarhia în partidul politic este 
inevitabilă sunt evidenţiate consecințele acestui fenomen, concretizate în posibilitatea manipulării 
membrilor de rând. În acelaşi timp ideile lui Michels au stimulat studierea elitelor din cadrul 
partidelor politice sub aspectele recrutării, funcționării şi dinamicii acestora, precum şi din punctul 
de vedere al culturii lor politice şi al sistemelor de valori împărtăşite. A fost printre primii şi cei mai 
importanţi sociologic care au studiat problema puterii politice şi, mai ales, mecanismele elitei 
politice şi a liderilor politici în general. 

Referindu-se la liderii partidelor politice, autorul menţionat susține că, de regulă, aceştia 
aparţin aceloraşi medii şi că au interese şi valori generale comune, dar că tendințele oligarhiei nu se 
instalează în mod automat sau că între membrii elitei unui partid pot apărea diferenţe de opțiuni 
politice, valorice ori filosofice care decompactează puterea elitei conducătoare, o slăbesc şi reduc 


riscul unui clivaj ireductibil între lideri şi membrii de rând, în măsura în care primii trebuie să 
apeleze la partid pentru a câştiga suport în sprijinul uneia sau alteia dintre acţiuni. Pe de altă parte se 
constată o anumită rezistență manifestată uneori permanent, alteori periodic, din partea membrilor 
în a ceda întreaga putere politică elitei de la vârful partidului. Ideea este mai puţin regăsită în 
prezent în cadrul partidelor politice, când conformismul devansează nonconformismul şi unde 
liderii politici se impun prin stilul autoritar în raport cu ceilalți membri. 

Nu este, desigur, exclusă nici aderenţa şi susținerea liderilor de către membrii partidului, 
aceasta atât prin autoritatea impusă a liderilor cât şi prin cea recunoscută (problematică asupra 
căreia am insistat în altă parte a lucrării). 

În analiza partidelor politice şi a puterii în general nu vom putea trece peste contribuţia 
marelui sociolog român Dimitrie Gusti cu referință la această problematică. Astfel, într-un studiu 
intitulat în mod semnificativ „Partidul politic. Sociologia unui sistem al partidului politic”, autorul 
citat afirma că partidul politic este un fenomen social şi vizează următoarele probleme esențiale 
puse sub forma unor interogații: Ce este partidul politic ?; Care sunt tipurile de manifestare ?; Cum 
se afirmă şi se menține ?; Care sunt mijloacele de înfăptuire a scopurilor partidului politic ? 
Răspunsurile la aceste întrebări se regăsesc, în opinia lui D. Gusti, într-un sistem al partidului 
politic, cu alte cuvinte el poate fi analizat şi interpretat din perspectivă sistemică. 

În ceea ce priveşte elementele constitutive-structurale ale partidului politic, sociologul român 
desprinde următoarele elemente şi trăsături: este o asociație liberă de cetăţeni unită în mod 
permanent şi în interiorul căreia sunt incluse persoane libere, deci, cu alte cuvinte, este o asociaţie 
liberă de cetățeni care are un caracter permanent şi care trebuie să urmărească preluarea puterii şi 
guvernarea în cadrul sistemului politic şi al puterii. Nota dominantă a oricărui partid politic este 
exprimată prin faptul că o asemenea instituție politică se bazează pe anumite interese şi pe o 
anumită doctrină şi ideologie specifice. Pe lângă interesele de grup, orice partid trebuie să 
urmărească şi interese generale, prin aceasta delimitându-se de alte structuri politice şi ale puterii şi, 
cu atât mai mult în cadrul unei societăți pluraliste şi a unui stat democratic. 

Din succinta analiză întreprinsă asupra partidului politic se desprinde corelația şi, totodată, 
corespondenţa dintre unele structuri şi forme ale puterii (ca forme de guvernământ şi regimuri 
politice în cadrul formelor de stat) şi sistemul partidelor politice. Acestea din urmă nu sunt nici pe 
departe rezultatul unor voințe arbitrare, ci expresia directă a unor interese de grup în coroborare cu 
tendința de accedere spre putere şi, mai ale, de menţinere a unei anumite forme de guvernământ şi a 
unui anumit tip de regim politic. 

Componente ale sistemului politic, partidele politice se constituie, ele însele, într-un sistem 
propriu sau subsistem ale sistemului politic general. Trebuie însă observat faptul că deosebirea între 
partide nu rezidă nici în dimensiunile lor, ci, în primul rând, în natura intereselor promovate. 

Să vedem însă prin ce se caracterizează partidul politic de celelalte structuri politice şi ale 
puterii. Asemenea trăsături distinctive ar fi următoarele: 

a) partidul are un caracter conştient întrucât este format din oameni cu acelaşi crez politic, 
uniți prin liber consimțământ; aceştia sunt interesaţi dar şi datori să îndeplinească programul 
partidului respectiv; 

b) partidul are un caracter organizat, care se concretizează atât la nivel central cât şi local. 
Fiecare partid imprimă membrilor săi o anumită disciplină; 

c) partidul are un caracter de grupare socială. Fiecare partid politic urmăreşte promovarea 
intereselor şi scopurilor grupării categoriei sociale pe care o reprezintă. Totuşi, prin programul său, 
fiecare partid politic se adresează majorităţii cetăţenilor cu scopul de a obţine rezultate mai bune în 
cadrul alegerilor; 

d) partidul are un caracter istoric exprimat în permanenta sa adaptare la condițiile 
concrete din societate. 

Atât prin trăsăturile cât şi prin funcțiile lor, partidele politice presupun anumite criterii de 
identificare. Astfel, J. La Palombara şi M. Wiener enumeră următoarele criterii de identificare a 
unui partid politic: 

I.stabilitatea organizării în timp; 

2. capacitatea de a supravieţui fondatorilor, conducătorilor; 


3. continuitatea organizării în spațiu; 
extinderea de la un centru înspre marginile unui teritoriu în care caută să „implementeze” structuri 
locale; 

4. vocația de a cuceri şi exercita direct puterea dacă se întâmplă să câştige alegerile, 
vocaţie bazată pe existenţa unui proiect politic explicit; 

5. preocuparea de a obţine susținerea membrilor colectivităţii pe care doreşte să o conducă 
politic. 

M. Duverger arată că pentru a identifica partidele politice este necesar să urmărim şi 
modalităţile lor de formare în timp. În ansamblu, dezvoltarea partidelor pare legată de extinderea 
votului şi a prerogativelor parlamentare. Cu cât grupurile politice îşi văd sporite funcțiile şi 
interdependenţa, cu atât membrii lor resimt nevoia de a se grupa după afinități în scopul de a acţiona 
concentrat. Strategia alianțelor şi coalițiilor dintre partide este o practică veche şi resimțită şi la noi 
în prezent, mai ales în cadrul grupurilor politice din opoziție. 

Desigur, partidele politice nu au existență de sine stătătoare. Ca forţe politice, partidele 
îndeplinesc mai multe funcții având, deci, rolul de a contribui la definirea şi exprimarea voinţei 
politice a poporului şi de a influenţa procesul de guvernare. Vom prezenta în sinteză principalele 
funcții coroborate celei mai sus menționate: 

a) funcția de elaborare a platformelor, programelor şi doctrinelor politice; 
funcția de atragere a grupurilor largi de adepți şi simpatizanți la înfăptuirea programului partidului; 
b) funcția de organizare a cetăţenilor pe temeiul unor principii şi reguli care să asigure 
desfăşurarea unor acțiuni eficiente; 
c) funcția de formare şi pregătire a cadrelor necesare; 
d) funcția de asigurare a guvernării, de aplicare a unor orientări, norme şi programe de 
guvernare, funcție concretizată în participarea la procesul de elaborare a legilor. 
În raport cu asemenea funcții se pot desprinde mai multe tipologii — tipuri de partide şi grupări 
politice. În acest sens există mai multe preocupări, pe unele tipologii evidenţiindu-le şi noi. 
Maurice Duverger, în lucrarea „Les partis politiques”, distinge partide de cadre şi partide de 
mase. În structura primelor intră mai mult personalităţile — elitele care organizează şi susţin 
campaniile electorale, de aceea mai sunt numite şi partide elite, spre deosebire de partidele de masă, 
accedere spre ierarhiile şi funcţiile de putere în cadrul partidului. Pe lângă dimensiunea cantitativă, 
care operează în delimitarea unor tipologii, un rol deosebit revine ideologiilor ce corespund maselor 
largi populare şi care sunt în corespondență cu interesele acestora şi nu numai ale unor grupuri 
restrânse, specifice partidelor de cadre. 

Pe lângă criteriul mărimii şi, implicit, cel al intereselor partidelor şi liderilor acestora, în 
delimitarea tipologiei acestor structuri politice, stă şi criteriul istoric, în coroborare, desigur, cu 
celelalte criterii. Din perspectiva acestui criteriu s-au desprins după 1989 aşa-numitele partide 
istorice, cum sunt Partidul Ţărănist şi Partidul Liberal (P.N.Ţ.C.D. şi PN.L.), mai empiric spus 
țărăniştii şi liberalii. Asemenea partide, apărute dintr-un regim dispărut, au, de cele mai multe ori, la 
baza reconstituiri lor un fond ideologic revendicativ, exprimându-și interese mai mult de grup decât 
cu caracter social şi național. 

La baza altor tipologii ale partidelor stă criteriul intereselor (aprecierea putând fi extrapolată 
la nivelul tuturor partidelor), ceea ce permite desprinderea aşa-numitelor partide de interese. Cel 
mai elocvent este la noi, încă de la constituirea sa, U.D.M.R.-ul, care în mod nedesimulat apără 
interesele grupului etnic pe care îl reprezintă putând deveni astfel, prin participarea sa la putere, un 
partid etnocratic. Aceste partide pot să aibă un fundament național, naţionalist şi religios- 
confesional, de cele mai multe ori în contradicţie cu interesele politice şi sociale-naţionale. 

Un alt tip de partide sunt cele ce îşi propun să răspundă modului de structurare a opiniilor 
unor largi categorii sociale. Acestea se numesc partide de tendinţe şi în opinia unor politologi aceste 
tendințe vor fi în număr de cinci, în funcţie de asemenea tendințe putându-se forma tot atâtea 
partide: liberal, conservator, extremist, radical şi democratic. Cele mai evidente la noi sunt partidele 
democratice — social-democratice şi cele liberale, ultimele, de regulă, constituindu-se într-o formă a 
opoziţiei, chiar dacă au ajuns şi la guvernare, având prin urmare o vocaţie contestatară. 


Un gen aparte în cadrul tipologiei partidelor îl ocupă partidele personale sau, le-am mai numi, 
partide lider, care se creează în jurul unor personalităţi individuale şi care beneficiază de prestigiul 
şi influenţa acestora. Am delimita în primul rând Partidul România Mare şi Partidul Democrat şi, în 
mai mică măsură, pe celelalte partide, unde nu liderul este punctul central al partidului ci însuşi 
partidul, chiar dacă uneori există tendința de subliminare a personalităţii liderului (cum este în 
cadrul PS.D.-ului). 

În această perioadă de tranziție românească asemenea partide personale au devenit un 
fenomen pe piața politică, cel al fluctuaţiei şi mutanţilor politici, fapt ce a generat un tip de partid, 
pe care în mod analogic şi alegoric editorialista R. Ciobanu (Adevărul) le-a denumit “partide de 
unică folosință”. În asemenea grupări politice sunt reuniți şi coabitează pentru moment acei indivizi, 
de obicei lideri politici, foşti şi/sau în devenire, care pe fondul unor nemulțumiri şi coflicte de 
interese le abandonează, creeându-şi “la comandă”, un alt partid, cu toate avantajele politice şi 
privolegiile pe care le conferă o asemenea grupare politică. În acest mod putem vorbi chiar de o 
“bursă politică”, pe lângă tranzacțiile financiare ce le implică, politicul devenind din ce în ce mai 
mult un “spațiu comercial” în care se vând şi cumpără iluzii şi minciuni propagandistice — 
electorale. În acest mod se îmbină în România postdecembristă democraţia politică cu cea 
economică, demogogia cu minciuna, carierismul cu arivismul şi clientelismul politic, toate puse pe 
un soclu fals al unei pretinse democraţii şi libertăţi. Este salutară din acest punct de vedere inițiativa 
PNL-ului privind noul Proiect de lege cu referință la finanţarea partidelor, şi în care este prevăzut ca 
partidele care nu obţin locuri în parlament sau a căror candidați în alegerile prezindețiale nu obțin 
10% din voturi să restituie subvenţiile primite de la buget, măsură care ar trebuii extinsă şi la nivelul 
candidaților individuali, fapt ce ar restrânge eşicherul politic şi reduce accesul unor aventurieri 
politici în a candida pentru funcția supremă în stat, mai bine zis în a obține unele fonduri necesare 
campaniei electorale care în cea mai mare măsură nu se pot justifica, devenind proprietate 
personală, fiind utilizate în alte scopuri decât în cele de reclamă şi marcheting politic. 

Pe lângă criteriile enunțate şi care stau la baza tipologiei partidelor, un alt criteriu prin care se 
realizează dihotomizarea partidelor este cel ce vizează distribuirea puterii. În funcţie de acesta se 
desprind partidele din coaliția de guvernământ sau partidul/partidele de la putere şi cei din afara 
puterii, adică partidele din opoziţie. Pe primele le-ar caracteriza tendinţele de menținere a puterii, 
iar pe celelalte predispoziția pentru schimbare si, implicit, preluarea puterii. Din acest punct de 
vedere s-ar putea delimita, cu unele excepţii, caracterul conservator al partidelor, specific mai ales 
partidelor aflate la putere, şi cel reformator, specific partidelor din opoziție. De aici un permanent 
Joc politic în vederea menţinerii sau preluării puterii de către cele două tipuri ale partidelor. Dar 
asupra acestui raport dintre putere şi opoziție vom insista într-o altă secvență din acest capitol. 

În funcţie de acest caracter ludic al politicii — de acest „joc politic” — se desprind anumite 
relații politice, care, de cele mai multe ori, sunt relații de putere. Aceasta înseamnă că partidele 
aflate la putere „subordonează” ideologic şi, mai ales prin privilegiile de care se bucură, partidele 
aflate în opoziție încercând să-şi demonstreze superioritatea atât sub raport dogmatic-doctrinar, cât 
mai ales prin rezultatele obținute la guvernare. Pe lângă relațiile de putere se mai desprind şi 
relațiile de cooperare, alianță şi de competiţie, ultimele mai ales în perioada campaniilor electorale, 
când, de cele mai multe ori, se practică o aşa-numită „politică competitivă” (după unii fiind 
denumită chiar „politică murdară”) pentru alocarea optimă a resurselor politice şi a valorificării 
acestora în scopul accederii sau a menţinerii puterii. Asemenea relații au la baza lor, în primul rând, 
o natură diversă şi contradictorie a intereselor politice. Sloganurile ideologice pe fondul unor 
pretinse interese naționale şi a unei voințe politice generale sunt democratizarea societăţii, reforma 
socială, economia de piață, care nu sunt altceva decât forme ale oportunismului politic şi ale 
populismului demagogic. 

Ceea ce caracterizează actuala stare politică şi, implicit, relațiile politice de la noi (mai mult 
ca relații de luptă şi competiţie şi în mai mică măsură ca relații de cooperare, alianță politică şi 
solidaritate) este aşa-numitul maniheism politic. Acest fenomen politic se exprimă printr-o 
radicalizare a opoziţiilor actorilor politici în relaţiile şi jocul politic până la nivelul unei contradicții 
ireversibile, individualizând şi absolutizând antagonismul dintre cei doi poli ai relației, mai ales al 


celui dintre putere şi opoziție sau chiar în interiorul unor sisteme, fenomen ce conduce la aşa- 
numitele crize de sistem politic. 

Maniheismul politic nu este altceva decât promovarea principiului dualității-antinomiei şi a 
terțului exclus în politică. Se exclude consensul (pe baza compromisului şi a concesiilor reciproce) 
în numele unor idealuri sau interese comune, punându-se de cele mai multe ori interesele de grup în 
dauna celor naţionale. Chiar dacă acestea din urmă se acceptă, ele au rolul de a şantaja cealaltă 
parte a relației (puterea şi/sau opoziția) şi nu de a consolida sistemul politic şi clasa politică. Ca 
structură duală şi antitetică, maniheismul promovează în mod exclusivist relația “prieten-duşman”, 
putere-opoziţie şi nu o altă variantă intermediară. Chiar dacă există anumite disimulări ce ar 
promova consumul şi chiar compromisul, scena politică românească actuală se caracterizează 
printr-un puternic maniheism politic. 

Chiar dacă termenul este mai mult utilizat în literatura politologică, el are o origine mai mult 
religioasă. Etimologic acest concept şi fenomen social îşi are originea în cuvântul persan „mani” 
grecizat „manihaios” şi latinizat „manes” ca derivat al numelui unui individ infirm care a pus bazele 
unei doctrine cu rădăcini înfipte în curentele babiloniene, în general în gnosticism şi mai puţin în 
creştinismul primar, de unde predispoziția spre conflict şi ambiguitate doctrinară, fapt ce-i consacră 
o anumită semnificație şi în plan politic. 

Învățăturile şi predicile lui Mani răspândite în Iran, Asia Mică, China şi India vizează în 
primul rând mântuirea, lisus Hristos fiind eonul luminii trimis de Dumnezeu ca să elibereze 
elementele luminii de elementele întunericului din Imperiul răului unde domneşte Satan şi să 
deschidă drumul mântuirii acestui imperiu al răului. Mani a avut şi rolul de desăvârşire a operei lui 
lisus, considerându-se că el este deţinătorul Sfântului Duh care s-a coborât în el. Acest cuvânt 
pluteşte în mister, însuşi Mani scriind o carte intitulată în mod sugestiv „Cartea misterelor” alături 
de alte trei lucrări care au stat la baza cultului religios care este maniheismul. 

Nu toți politologii şi teologii împărtăşesc acest punct de vedere. Asemenea diferenţiere 
semantică este regăsită în opinia multor analişti şi politologici. Spre exemplu, V. Măgureanu în 
lucrarea „Studii de sociologie politică” interpreta maniheismul politic prin antagonismul dintre cei 
doi poli ai relaţiei, dintre două categorii (sociale-politice) opuse semnificând radicalizarea poziţiilor 
agenților politici în relațiile politice până la nivelul unei contradicții ireconciliabile. 

Nici din perspectiva etimologiei şi semanticii termenului nu există un consens, în ultimă 
instanță maniheismul fiind expresia antinomiei dintre lumină şi întuneric, reprezentând o structură 
duală şi antinomică a acestor categorii fiind regăsite în secta persană a lui Mazda prin categoriile de 
bine şi rău, la bogomili maniheismul are în opinia lui J. Hirsch un caracter imanent, însuşi omul 
fiind un amestec al binelui şi al răului, neputând fi deopotrivă nici înger — ființă perfectă (aparţinând 
imperiului binelui şi al luminii) şi nici demon (aparținând întunericului şi răului). 

Pe lângă fenomenul mai sus prezentat, o altă caracteristică a relațiilor dintre partide şi 
sistemului politic prezent şi nu numai este tendința de preluare a puterii politice de către partidele 
politice, ceea ce s-ar putea desemna prin fenomenul partidocraţiei. Acesta se exprimă prin faptul că 
politicul, partidele în esenţa lor, fie că sunt la putere, fie în opoziţie îşi impun “puterea” în teritoriu 
şi chiar la nivel naţional, gestionând puterea şi influențele emergente acesteia la nivel administrativ, 
adică al puterii administrative şi locale. Partidele reprezintă adevăratele forme de participare la 
luarea deciziei atât la nivel central, cât şi la nivel local, de unde şi tendința de impunere şi a 
celorlalte structuri ale puterii, mai ales a puterii executive, aceasta prin caracterul reprezentativ al 
partidului aflat la putere în prezent, acesta fiind unic, în afara vreunei coaliții, având doar unii 
susținători nu lipsiți de interes şi privilegii (ne referim la U.D.M.R. ca un veşnic apărător şi 
susţinător al puterii prin caracterul său politic disimulat). 

Acest fenomen al partidocrației cunoaşte în obiectivarea sa mai multe modalităţi şi „faţete”, 
cum ar fi: şantajul, diversiunea, populismul, demagogia, oportunismul şi alte strategii prin 
intermediul cărora partidele de la putere se află în raporturi de dominație cu celelalte partide şi 
structuri ale puterii politice. 

Nu vom putea încheia analiza tipologiilor fără a face câteva precizări, nuanțate chiar, legate de 
poziționarea partidelor politice pe uneori tranşant stânga şi dreapta politică. Vom insista asupra 


acestei problematici care, în prezent şi cu atât mai mult în viitor, cade în desuetudine stânga şi 
dreapta politică, pierzându-și relevanţa şi semnificaţia lor. 


6.5. STÂNGA ŞI DREAPTA POLITICĂ 

Aşa cum am anticipat deja, această problemă a delimitării tranşante dintre stânga şi dreapta 
în plan politic a devenit o falsă problemă. Nu este numai punctul nostru de vedere, ci este şi opinia 
altor politologi. În opinia acestora, vechea dihotomie a devenit irelevantă în societatea 
contemporană. Încă din '60 şi '70 J.P. Sartre a afirmat că dreapta şi stânga politică şi-au pierdut 
relevanţa datorită faptului că lumea sfârşitului de secol XX are un profil total diferit faţă de cea în 
care s-a născut polaritatea stânga/dreapta, polaritate regăsită într-un stadiu incipient în cadrul 
programului Revoluției franceze din 1789 sau într-un plan mai îndepărtat, în antichitate, prin 
delimitarea dintre patricieni şi plebei, ultimii reprezentând exponenţii stângii, patricienii 
reprezentanţii dreptei. Problematica stângii şi a dreptei este reactivată mai ales după anul 1990. O 
lucrare de referință în acest sens este cea a istoricului american Christopher Lasch, “The True and 
Only Haven” („Unicul şi adevăratul rai”), în care autorul citat concluzionează că viaţa politică 
americană contemporană, cu toate problemele şi dilemele ei, nu mai poate fi redusă la vechea formă 
conflictuală dintre stânga şi dreapta. Asemenea opinii se întâlnesc şi la unii ideologi din fostele țări 
comuniste, în mod deosebit în fosta Uniune Sovietică. În acest sens Isaiah Berlin semnala că 
prăbuşirea U.R.S.S. a contribuit la crearea unei confuzii terminologice cronice în vocabularul 
politic. Foştii stalinişti sunt trecuţi astăzi în rândurile dreptei în timp ce foştii suporteri ai lui Andrei 
Saharov, înfierați ca spirite reacționare, capitalist (sau de dreapta cu doar un deceniu în urmă) sunt 
considerați astăzi a fi spirite de stânga, ataşate valorilor sociale ale democraţiei occidentale. 

Vechea distincție dintre dreapta şi stânga devine irelevantă în prezent şi sub raport doctrinar şi 
strategic. Unele doctrine de dreapta utilizează strategii de stânga şi invers, realizând un eclectism 
doctrinar — strategic şi nu un sincretism funcțional. Partide care au la bază programelor şi 
doctrinelor idei şi principii specifice ideologiei de stânga — a social-democraţiei, comune deci 
fostelor partide comuniste şi socialiste şi, ca atare, utilizează tot mai mult strategii politice de 
dreapta, acceptând capitalismul, economia de piaţă şi liberalismul, ceea ce contravine în practica 
ideologiei stângii comuniste şi socialiste, practica politică este de cele mai multe ori în opoziţie cu 
doctrina şi ideologia politică. 

Sunt teoreticieni care nu resping pe deplin această dihotomie ideologică — doctrinară. Unul 
dintre aceştia este şi Norberto Bobbio, care în lucrarea recent apărută, “Dreapta şi stânga”, într-un 
capitol al lucrării afirmă că “dualismul supravieţuieşte, termenii de <dreapta> şi <stânga> 
continuând să rămână elemente esențiale ale vocabularului politic dar nu dintr-o perspectivă 
dualistă, ci una relativă — ca termeni relativi.” Cu alte cuvinte dreapta şi stânga sunt concepte 
“spaţiale” care semnifică lucruri diverse în diferite situaţii istorice, astfel istoria a demonstrat că 
uneori unii gânditori de dreapta, cum ar fi Nietzsche, Heidegger sau Carl Schmidt au tras în mod 
irezistibil o seamă de gânditori de stânga. Sau în unele situații apar confuzii ideologice în raport cu 
atitudinile politicienilor faţă de unele lucrări de referință, astfel una din lucrările lui J. S. Mill este 
revendicată şi preţuită atât de exponenţii ideologiei de stânga cât şi de cei de dreapta. 

Criteriile care stau la baza acestei delimitări dintre stânga şi dreapta sunt diverse, unicul 
criteriu care validează şi se corelează, totodată, cu această delimitare este atitudinea față de 
principiul egalității, adică a modului în care percepem şi ne raportăm la ceea ce credem prin 
egalitate şi inegalitate, ceea ce ne face să fim egali sau inegali. În general, stânga politică este 
adepta egalitarismului, în timp ce dreapta este adepta inegalitarismului şi a rolului individului şi nu 
a grupurilor şi colectivităţilor, devenind mai mult o filosofie egocentristă şi nu una de tip 
sociocentrist, specifică mai mult stângii. Liberalismul este prin excelenţă o ideologie de dreapta, în 
raport cu social-democrația care tinde mai mult spre stânga şi centru-stânga în eşichierul politic. 

Sub raportul egalității şi inegalităţii, inegalitatea socială apare ca un fenomen negativ în plan 
social şi economic, social-democraţia punând la bază egalitarismul (a nu se confunda cu 
omogenizarea socială) şi principiile democraţiei — a statului şi societății democratice. De aceea 
politica de stânga este o politică de protecție a egalitarismului şi a unei relative egalității sociale, 
punând un mare accent pe necesitatea unei clase de mijloc, pe când dreapta consideră 


inegalitarismul ca ceva pozitiv, ca un drept individual, apărând în acest sens drepturile individului şi 
nu drepturile sociale, bazate pe principiul colectivismului. 

Apar astfel tendințele de absolutizare a unor principii, dogmatismul doctrinar şi extremismul 
ideologic. În acest mod au apărut curentele doctrinare specifice liberalismului extremist, a 
comunismului şi extremismului naționalist, care îmbină elementele doctrinare ale stângii prin 
practicile dreptei, culminând prin populism şi demagogie în practica politică şi electorală. 
Asemenea practici şi strategii se regăsesc atât la pretinşii exponențţi şi apărători ai dreptei cât şi la 
cei ai stângii, egalitarismul şi dreptatea socială fiind principiile fundamentale pe care se sprijină 
politica acestora. 

Se desprind şi din acest punct de vedere două tipuri ale egalității: egalitatea simplă şi 
egalitatea complexă. Delimitare este făcută de Michael Walzer, în lucrarea “Sferele dreptăţii” 
(1983), care prin egalitatea simplă înțelege o egalitate — omogenizare a şanselor în mod obiectiv — 
competiţie, valoare, competență, când societatea oferă o egalitate specifică celor care o pot dobândi. 
Se subînţelege că egalitatea complexă implică şi inegalităţi, acestea motivând individul în planul 
ascensiunii sale sociale. Se cunosc multe situații când unii indivizi din simpli şomeri, servitori au 
devenit patroni, oameni cu un status social performant. Dreapta promovează din acest punct de 
vedere egalitatea complexă, pe când stânga egalitatea simplă. 

Această delimitare dintre stânga şi dreapta s-a resimțit şi în spațiul politicii româneşti unde 
nu s-a insistat asupra situației spațiale în planul eşichierului politic, întrucât ideologii sunt conştienţi 
de această ambiguitate, ci s-a apelat mai mult la conţinut şi nu la formă. În acest sens stângii şi 
dreptei politice li se asociază şi le corespund, totodată, curentele liberaliste, social-democratice, 
socialiste, naţionaliste, toate într-o formă mai mult sau mai puţin explicită. Aşa apar formele 
ideologice situate mai mult spre centru-dreapta, centru-stânga, culminând cu formele extremiste dar 
fără exprimări exclusiviste nici sub raport doctrinar şi, cu atât mai puţin, în planul acțiunilor 
politice. Mai consistente sunt formulările legate de aceste practici — strategii decât doctrinele şi 
dogmele unor partide, politica căpătând un caracter tot mai pragmatic. Sloganurile legate de 
democrație sau într-un mod mai argumentativ de social-democraţie devin mai convingătoare decât 
formulările teziste ale dreptei şi ale stângii, care, în ultimă instanţă, le presupun şi chiar le implică. 
De aceea, asemenea teze şi dogme devin tot mai desuete, limbajul politic presupunând restructurări 
şi chiar o reformă lexicală şi semantică. Conservatorismul vechiului dualism stânga/dreapta 
demonstrează ineficiența în plan propagandistic şi manipulativ, fapt care implică asemenea 
schimbări în domeniul comunicării politice. Unul din conceptele lipsite de conţinut şi relevanță este 
cel de democraţie, el fiind un concept argument şi nu o realitate social-politică. Democrația este mai 
mult o iluzie, lipsită de consistenţă reală şi, mai ales, de valoare practică, la fel ca şi egalitatea, care 
devine o prerogativă a puterii şi, cu atât mai puţin, a drepturilor omului, elemente care 
fundamentează ideologia partidelor din spectrul politicii româneşti indiferent de poziţia lor în 
eşichierul politic. Aşa cum am anticipat şi cum uşor se poate deduce, în funcţie de situarea 
partidelor în eşichierul politic se desprind partide situate pe aria stânga/dreapta, cu derivatele 
extremiste şi centriste. O asemenea delimitare este greu de realizat întrucât nu există criterii care să 
valideze o asemenea validare tranşantă. În general, prin partidele de stânga sunt desemnate 
delimitate partidele ce vizează interese socio-economice de masă, cum au fost partidele comuniste, 
socialiste şi social-democrate prezente. Cele de centru ar fi partidele liberale, iar cele de dreapta 
partidele democrat-creştine, partidele conservatoare şi partidele agrariene. La ora actuală pentru 
orice observator a devenit clar că dimensiunea socio-economică a acestei reprezentări politice nu se 
mai susține, şi nici rolul doctrinei sau ideologiei în structurarea sistemului de partide sau tipologia 
partidelor. În campania electorală se promovează o anumita doctrină, în general populistă, iar după 
alegeri, se aplică principiile lor, de regulă, conservatoare. De aici o anumită poziție intermediară şi 
ambiguă, cea de centru-stânga şi centru-dreapta, ceea ce sub raport logic şi în fapt infirmă existenţa 
unei posibile poziții de centru în politică (conform principiului terţului redus). Prin cele două 
subdiviziuni ale centrului, acesta deţine o poziție antinomică: centru-stânga faţă de centru-dreapta. 

Aşa cum am anticipat, aceste clişee de situare a unor partide pe axa stânga/dreapta sunt 
depăşite. Stânga nu mai este doar gruparea care promovează anumite interese populiste de masă şi 


care susține principiile conservatorismului politic, multe partide de stânga fiind adeptele reformei şi 
economiei de piaţă iar dreapta nu se mai confundă cu liberalismul. Mai mult, social-democraţii pot 
şi promovează ideologii antipopulare (reforme cu evidente costuri sociale) sau democraţii duc o 
politică tutelară şi de influență negativă, cum ar fi politica de restructurare şi reforma economică, 
fapt ce infirmă unele principii doctrinare şi ideologice social-democrate. 


6.6. SISTEMUL POLITIC ACTUAL ÎN ROMÂNIA 


Nu putem încheia analiza sistemului politic fără a face referință asupra particularităților 
structurale ale sistemului politic din România în această perioadă de tranziţie, ca urmare a 
schimbărilor radicale în plan politic, economic şi social. Nota comună a sistemului politic, mai bine 
zis a regimului politic, este democrația de la nivel societal şi statal, societatea românească fiind 
caracterizată ca o societate civilă, cu un stat de drept în care principiul care guvernează puterea este 
cel al separaţiei puterilor în stat. 

Aşa cum am văzut, democraţia apare ca un concept şi un fenomen integrator, în care sunt 
sistematizate şi interactivizate valorile morale, politice şi juridice ale societăţii, într-un context 
social-istoric determinant. 

Democraţia şi statul democratic presupun, în mod necesar şi prioritar, existența şi 
funcționarea statului de drept şi, implicit, a separaţiei puterilor de stat ca mecanism intern şi care 
facilitează obiectivarea democrației într-un asemenea stat democratic. 

Democraţia românească rezidă atât din realitățile social-politice, cât şi din garanţiile 
conferite din perspectivă juridică-constituţională. În enumerare vom prezenta principalele astfel de 
repere cuprinse în chiar legea fundamentală a statului: 

a. suveranitatea naţională aparține poporului român; 

b. poporul, ca titular exclusiv al suveranităţii, îşi exercită această atribuție direct prin 
referendum şi indirect prin organele sale reprezentative, cum este Parlamentul. Potrivit Constituţiei, 
Parlamentul este organul reprezentativ suprem al poporului român şi unica autoritate legiuitoare a 
țării. El este ales prin vot universal, egal, direct, secret şi liber exprimat. Preşedintele României este, 
de asemenea, ales prin vot universal, egal, direct, secret şi liber exprimat, iar demiterea lui din 
funcţie poate fi făcută numai prin referendum. Deci Constituţia reglementează şi una din 
modalitățile cele mai democratice de exprimare a suveranităţii poporului cu privire la politica 
legislativă a statului, şi anume referendumul. Acesta este organizat la inițiativa Preşedintelui şi 
vizează exprimarea voinţei poporului cu privire la problemele de interes naţional. Totodată, poporul 
este şi subiect nemijlocit în procesul legiferării, beneficiind de dreptul de a avea, cu respectarea 
anumitor condiţii procedurale, inițiativa legislativă; 

c. autoritățile publice centrale (parlamentul, guvernul şi autoritatea judecătorească) sunt 
organizate şi funcționează ca “părți” relativ independente şi interdependente ale unuia şi aceluiaşi 
sistem, organic articulat şi ierarhizat, având ca finalități majore afirmarea şi ocrotirea demnității 
omului, a drepturilor şi libertăților cetățenilor, libera dezvoltare a personalității umane, instaurarea 
dreptății şi promovarea pluralismului politic. 

d. autoritățile Administraţiei publice — consiliile locale şi primarii — sunt alese prin vot 
universal, egal, direct, secret şi liber exprimat, iar principiile de bază ale administraţiei publice în 
unitățile administrativ-teritoriale sunt principiul autonomiei locale şi principiul descentralizării; 

e. promovarea unor valori democratice ale societăţii, cum ar fi principiul pluralismului, 
asigurat prin pluripartitism şi libertate de constituire şi de acţiune a partidelor politice. Ca o garanţie 
a democrației, prin lege se stabileşte că pot fi declarate neconstituționale numai acele partide 
politice care, prin scopul declarat ori activitatea lor, sunt potrivnice suveranităţii, integrității sau 
independenţei României, pluralismului politic sau principiilor statului de drept; 

f. principiul majorităţii este consacrat prin reglementarea cvorumului legal necesar pentru 
adoptarea legilor şi a hotărârilor de către Camerele Parlamentului, precum şi a iniţiativelor de 
revizuire a Constituţiei; 

g. drepturile şi libertățile fundamentale sunt nu numai consacrate exhaustiv, ci acestora li se 
asigură realizarea, în fapt, printr-un adevărat sistem de garanţii constituționale; 


h. Constituţia deţine supremația în piramida juridică a societăţii, sancţiunea acestei 
supremaţii este controlul constituționalității legilor, regulamentelor Camerelor şi ordonanțelor, prin 
Curtea Constituţională care este un organ special şi specializat. 

Adaptat gândirii lui Montesquieu, sistemul politic actual din România are o configuraţie ce 
cuprinde în structura sa trei puteri: puterea legislativă, puterea executivă şi puterea judecătorească. 
Cele trei puteri clasice se regăsesc exprimate în Constituţie. Referințele la puterea legislativă sunt 
făcute în capitolul “Autorităţile publice”, în care sunt cuprinse normele-cadru ale acestei puteri, 
precizându-se că Parlamentul este “organul reprezentativ suprem al poporului român şi unica 
autoritate legiuitoare a ţării” (definindu-se astfel subiectul căruia poporul îi delegă exercitarea 
puterii legislative). În acelaşi capitol sunt reglementate cele trei instituţii care formează puterea 

executivă — “Preşedintele României”, “Guvernul”, “Administraţia publică”. În sfârşit, în ultimul 
capitol al acestui titlu-părți se face vorbire despre “Autoritatea judecătorească” (sau puterea 
judecătorească). 

Prin prevederile sale, textul normativ asigură premisele unei conlucrări a structurilor 
(autorităţilor) statale în realizarea voinţei poporului. Această conlucrare este favorizată de: incidența 
normelor juridice asupra delimitării clare a componenţei organelor cărora le-a fost delegat 
exercițiul puterii, a autonomiei organizatorice şi funcționale, a controlului reciproc fără imixtiune, 
consacrarea constituțională a unor garanții ale îndeplinirii corecte a mandatului şi ale respectării 
drepturilor cetățenilor (controlul constituționalității legilor, Avocatul Poporului, independenţa şi 
inamovibilitatea judecătorilor). 

Trebuie subliniat faptul că Adunarea Constituantă a României nu numai că nu a încredinţat 
cele trei puteri unei singure persoane sau unei singure autorităţi statale, - fiecare dintre acestea fiind 
exercitată de autorități publice distincte, separate, beneficiind de o organizare de sine stătătoare, de 
funcții şi atribuţii proprii — dar, aplicând normele dreptului constituțional contemporan, a operat 
delimitări clare chiar înăuntrul fiecărei puteri. 

Coordonatele majore ale acestei delimitări sunt exprimate prin: 

1. structura bicamerală a Parlamentului confirmă că puterea legislativă nu este 
încredințată unui singur corp legislativ, fiind conferită Camerei Deputaţilor şi Senatului, care nu o 
pot exercita decât împreună; 
2. puterea executivă tricefală, care este încredinţată Preşedintelui României, Guvernului 
şi autorităților administraţiei publice; 
3. puterea judecătorească, care aparține instanţelor judecătoreşti - Curtea Supremă de 
Justiţie şi celelalte instanțe reglementate de lege - care îşi exercită atribuțiile specifice cu sprijinul 
Ministerului Public şi al Consiliului Superior al Magistraturii. 

Formele puterii, cum ar fi cea legislativă, executivă, judecătorească şi, după unii, mass-media 
se obiectivează prin unele structuri organizaţional-instituţionale cum ar fi parlamentul, guvernul, 
preşedinţia, judecătoriile şi tribunalele, presa scrisă şi audiovizuală. Funcţiile acestor structuri se 
diferențiază de la o formă la alta, astfel puterea legislativă reprezentată de parlamentul bicameral 
are rolul de a elabora sistemul normativ juridic; puterea executivă exercitată prin guvern şi 
instituţiile teritoriale de sub conducerea guvernului are ca atribuţii elaborarea proiectelor de lege, a 
ordonanțelor şi hotărârilor guvernamentale şi ale autorităților locale şi nu în ultimă instanţă de a 
conduce treburile țării; puterea judecătorească, prin instituțiile juridice (judecătorii, tribunale etc.), 
are ca funcții principale aplicarea şi sancţionarea nerespectării sistemului normativ proiectat şi 
elaborat de executiv şi legislativ; puterea mass-media care îşi exercită atribuţiile în vederea 
informării şi formării opiniei publice şi, nu de puţine ori, în scopul manipulării, dezinformării, 
subinformării şi noninformării, cu efectele sale binecunoscute. 

Aceste forme ale puterii, prin structurile, funcțiile şi efectele produse sau scontate pot fi redate 
din perspectivă structuralist — funcționalistă şi configuraționistă ca în schema de mai Jos. 


Forma puterii | Structura politică de | Funcţii Efecte produse sau 
manifestare scontate 
Legislativă Parlament bicameral elaborarea sistemului menţinerea ordinii şi 
normativ-juridic echilibrului social 


Executivă Guvern elaborarea de proiecte | supravegherea aplicării 
de legi, ordonanțe, legilor şi menţinerea 
hotărâri ordinii sociale 

Judecătorească | Judecătorii, tribunale aplicarea şi ordine, echilibru social, 
sancţionarea sistemului | echitate şi dreptate 
normativ-juridic socială 

Mass-media Presa scrisă şi vorbită | informarea şi formarea | informare, manipulare, 
opiniei publice dezinformare 


Datorită importanţei deosebite ce revine puterii legislative şi executive, adaptate contextului şi 
regimului politic prezent din România, resimţim nevoia de a întreprinde o analiză mai riguroasă 
asupra unor instituţii şi forme ale puterii politice, executive şi legislative prin care îşi realizează 
activitatea acestea. 


6.6.1. Preşedintele României 

Considerăm necesară analiza acestei instituții nu pentru că ar exista vreo tendinţă care ar 
conduce spre autoritate excesivă şi cu atât mai puţin spre dictatură (chiar dacă politocraţia este 
destul de evidentă) întrucât, aşa cum se ştie (conform Constituţiei), România este o ţară cu o formă 
de guvernământ semiprezidenţială şi, ca atare, instituția prezidenţială nu deține un rol decisiv în 
structura puterii, chiar dacă formal el se manifestă uneori. Preşedintele țării face parte din puterea 
executivă, întrunind în această calitate prerogativele esențiale ale acestei puteri, şi deține funcția 
supremă în stat, fiind de facto şi de jure şeful statului. Ca model bicefal sau dualist, puterea 
executivă este repartizată în mod echilibrat între şeful statului şi guvern, între atribuţiile celor două 
forme ale puterii executive stabilindu-se demarcaţii clare pe fondul unor raporturi funcționale şi 
complementare. 

În sistemul constituţional românesc, instituţia prezidenţială şi Guvernul are legitimităţi diverse 
şi provine din voințe politice diferite, ceea ce, în conformitate cu principiul logicii (cel al identității) 
se diferenţiază calitativ şi chiar sub raportul sferei atribuțiilor şi funcțiilor lor. Astfel preşedintele 
României beneficiază de o legitimitate populară, ca rezultat al alegerii sale directe de către corpul 
electoral şi de o legitimitate consfinţită constituţional. În conformitate cu art.80 din Constituţia 
României, „Preşedintele României reprezintă statul şi este garantul independenței naționale, al 
unităţii şi integrităţii teritoriale a ţării” şi veghează la „respectarea Constituţiei şi la buna funcționare 
a autorităților publice”, exercitând funcția de mediere între puterile statului, precum şi între stat şi 
societate. Pentru a-i consolida şi statusul politic în cadrul puterii politice îi este conferită şi funcția 
de mediere (a se vedea art.80 alin 1 şi 2 din Constituţie). În conformitate cu art.81 din această lege 
fundamentală, preşedintele este ales prin vot universal, egal, direct, secret şi liber exprimat. 
Preşedintele României este organul de vârf al puterii executive şi în această calitate ocupă, aşa cum 
am mai menţionat, demnitatea de şef al statului. În această calitate reprezintă statul român şi este, 
totodată, garantul independenței naționale, al unităţii şi integrității teritoriale a țării. 

Ca şef al statului, preşedintele se identifică cu statul român, exercitând autoritatea statală la fel 
ca şi alte autorităţi publice şi politice, cum ar fi parlamentul şi guvernul. Spre deosebire de acestea, 
preşedintele personifică autoritatea statală. Spre exemplu, parlamentul nu este investit cu 
prerogativa de a reprezenta statul român ci numai poporul, iar reprezentanții guvernului pot semna 
în numele țării acorduri internaționale, dar nu au calitatea de a reprezenta România şi statul român. 
Singurul care este investit constituțional cu această calitate este preşedintele. 

Pe plan intern, atribuțiile preşedintelui sunt mai reduse dar esențiale. Fundamentală este 
calitatea şi atribuţia de a promulga legile elaborate de parlament, după care legea capătă o formă 
executorie şi obligatorie. 

În vederea exercitării autorităţii statale, preşedintele dispune şi de alte prerogative importante 
de care se prevalează ca element al puterii: prezidează Consiliul Suprem de Apărare a țării, este 
comandantul forțelor armate; poate declara cu aprobarea prealabilă a parlamentului mobilizarea 
parțială sau generală a forțelor armate; instituie, potrivit legii, starea de război sau starea de 
necesitate (art.92 din Constituţie). 


Preşedintele este, totodată, garantul unității ţării şi a statului român, care, conform Constituţiei, este 
un stat național unitar, şi a integrității teritoriale a țării. 

Preşedintele veghează, totodată, şi la buna funcționare a autorităților publice centrale şi locale 
(instanţa judecătorească, primar, prefect, minister, curte de conturi, consiliul local) şi la 
reglementările legale în materie. 

Aşa cum am anticipat deja, forma de guvernământ este de natură semiprezidențială, deosebindu-se 
de alte tipuri de republici, cum ar fi cele prezidenţiale. 

Ceea ce imprimă caracter prezidențial, parlamentar sau, respectiv semiprezidențial formelor 
de guvernământ republicane este caracterul regimului politic, stabilit în funcție de principiul 
separaţiei celor trei puteri, ce caracterizează mai ales sistemele prezidenţiale. În general aceste 
regimuri politice se caracterizează prin următoarele trăsături: 

a) puterea executivă este încredinţată prin Constituţie, investită, totodată, cu largi 
responsabilități în conducerea generală a statului; 

b) preşedintele este ales prin vot universal, egal direct şi secret pe o anumită perioadă de 
timp (la noi neputând deţine decât cel mult două legislaturi); 

c) preşedintele nu poate dizolva parlamentul, iar acesta nu poate revoca sau demite 
preşedintele decât în situații cu totul speciale; 

d) miniştrii răspund politic pentru activitatea guvernamentală pe care o desfăşoară în faţa 
parlamentului (trăsătură încălcată uneori prin monopolizarea puterii de către partidul unic aflat la 
guvernare). 

Într-un regim semiprezidenţial, preşedintele beneficiază de unele privilegii şi atribuţii ale 
puterii politice. Asemenea facilități şi împuterniciri îi sunt conferite în mod constituțional de art.80 
din Constituţie, similar cu art.5 din Constituţia franceză, pe care o reproduce în mare parte. Astfel, 
ansamblul puterilor constituționale ale preşedintelui şi alegerea sa prin vot direct aşează regimul 
politic al Constituţiei din 1991 în cadrul regimurilor semiprezidenţiale, alături de sistemele politice 
din Franţa, Portugalia, Austria, Finlanda, Islanda, Irlanda, Polonia, dacă ne referim doar la spațiul 
european. 

Prefixul “semi” este destul de ambiguu şi înşelător, desemnând o diferență specifică — 
regimul semiprezidențial, față de genul proxim, care este regimul prezidențial. Ceea ce diferenţiază 
în fond un asemenea regim semiprezidențial de cel prezidenţial este existența unui prim ministru 
răspunzător față de Parlament, dar numit de preşedinte, ceea ce într-un regim prezidențial nu există, 
prerogativele acestei funcții, cum este preşedintele S.U.A., sunt preluate de preşedinte, acesta 
suportând contraputerea altor puteri cum ar fi cea a Senatului şi Camerei Reprezentanţilor din 
cadrul Congresului S.U.A. 

Preşedintele unui regim semiprezidenţial poate fi mai puternic în practica politică, decât sub 

raport juridic, în ipoteza în care majoritatea prezidenţială corespunde cu majoritatea parlamentară, şi 
mai ales în condițiile în care la putere se află partidul din care provine şi pe care, în mod evident, îl 
sprijină, preşedintele fiind cel care şi numeşte primul ministru din cadrul acelui partid. 
Regimurile semiprezidențiale comportă în general importante diferențe între textul prevederilor 
constituționale şi practică politică, asemenea diferențieri culminând în cazul amintit mai sus. O 
asemenea practică conduce în mod inevitabil la o democraţie autoritară, dacă nu chiar la o dictatură 
mascată. Într-o asemenea situaţie, un rol deosebit revine opoziţiei şi mai ales a legitimării acesteia 
din partea şi de către populaţie, care trebuie să conştientizeze pericolul şi să devină o forță 
responsabilă care să contracareze asemenea tendinţe când într-adevăr se doreşte o democraţie 
(poliarhie) şi nu o autocrație şi politocraţie. Juriştii analizează acest regim semiprezidențial prin 
ceea ce unii definesc raportul între fapt şi normă juridică sau, în plan sociologic şi Juridic, între 
legalitate şi legitimitate, punându-se un accent pe rolul dreptului, dar care în practică — realitate este 
adesea ignorat şi chiar încălcat. De cele mai multe ori, puterea reală a preşedintelui nu este cea 
conferită juridic prin Constituţie, ca putere legală, ci ea emerge din raportul existent între forțele 
politice şi, în primul rând, față de partidul sau coaliția aflată la putere. Litera legii devine încălcată 
prin spiritul şi ideologia ei, de multe ori legea fiind ignorată, recurgându-se mai mult la practici şi 
cutume juridice, decât la lege. 


Inversând raportul dintre legalitate şi legitimitate preşedintele unui asemenea regim este 
acela care beneficiază de drepturile conferite nu atât instituţional — legal şi formal, cât mai mult prin 
legitimitatea informală şi jocul puterilor, atunci când puterea este deţinută de un grup cât mai 
restrâns de partide sau, într-un caz ideal, de un partid unic, cum se întâmplă în prezent în regimul 
semiprezidenţial existent în România şi unde puterea este deținută de Partidul Social Democrat. 

Pentru a nu contraveni statutului de mediator şi garant al unităţii naționale şi al Constituţiei, 
preşedintele pe timpul mandatului său nu poate fi membru al vreunui partid şi nu poate îndeplini 
vreo altă funcție publică sau privată cum îndeplinesc unii demnitari cu funcții importante în 
structurile puterii. 

Desigur, puterea preşedintelui nu este pe deplin autonomă şi, cu atât mai puțin, autarhică, 
astfel că din punct de vedere constituţional-juridic preşedintele trebuie să împartă puterea executivă 
cu primul ministru şi cu guvernul, neputând conduce direct activitatea guvernului în orice situaţie, 
cum o poate face preşedintele unei țări cu formă de guvernare prezidențială. Principala modalitate 
de acțiune a preşedintelui asupra guvernului constă în posibilitatea de a controla majoritatea 
parlamentară a partidului sau partidelor care i-au susținut alegerea ca preşedinte, precum şi a 
numirii primului ministru. Există şi alte relaţii dintre preşedinte şi celelalte structuri pe care le vom 
analiza în altă parte a capitolului. 


6.5.2. Parlamentul 

După cum este cunoscut, puterea legislativă a statului se exercită printr-un organism legislativ 
specific, care este parlamentul, şi, ca atare, printr-un regim politic parlamentar democratic. Potrivit 
art.58 din Constituţie, Parlamentul este organul reprezentativ suprem al poporului şi unica autoritate 
legiuitoare a ţării. Prin acest organism delimităm caracterul democratic sau autocratic al unui stat, 
prin parlament exprimându-se de fapt principiul reprezentării voinţei suverane a poporului ca unul 
dintre principiile fundamentale de organizare politică a unei societăţi. În conformitate cu art.72 
Parlamentul adoptă legi constituţionale, organice şi legi ordinare în conformitate cu care se 
desfăşoară întreaga activitate de pe teritoriul statului român, acestea având un caracter imperativ 
pentru toţi cetățenii ţării. De aceea, în exercitarea mandatului tot ceea ce întreprind membrii 
parlamentului, deputaţi şi senatori, este în serviciul poporului promovând interesele naționale în 
conformitate cu jurământul depus şi obligaţiile ce le revin în raport cu legislația în vigoare. 

Parlamentul României, ca şi celelalte țări europene, este o creaţie a practicii sociale şi 
rezultat al unei lupte interne duse de exponențţii burgheziei împotriva puterii autocrate, a şefului 
statului care, de cele mai multe ori, a fost un monarh sau un dictator (ca formă monarhică şi 
dictatorială). 

Privind în retrospectivă, la noi, instituirea parlamentului a însemnat şi un răspuns la cerința 
de emancipare a națiunii române față de dominația legitimă şi absolutistă a imperiului otoman. 
Constituită în anul 1866, principele Carol I a aşezat definitiv instituția parlamentară pe baze 
moderne, democratice, parlamentul jucând un rol deosebit în progresul general al țării. 

La început structura parlamentului în România nu era bicamerală, existând o Adunare 
Unicamerală. Ideea celei de-a doua camere a fost introdusă în secolul XIX prin Regulamentele 
Organice, având un rol unic, acela de a alege domnitorul. Sistemul unicameral s-a păstrat şi sub 
regimul Convenţiei de la Paris, din 1858, până când domnitorul Al.I. Cuza a impus prin plebiscit 
organizarea bicamerală a Parlamentului. 

Trecând peste această scurtă incursiune istorică şi revenind la actuala formă parlamentară, aşa 
după cum se ştie, în anul 1990 s-a revenit la organizarea bicamerală a parlamentului, idee 
fundamentată mai mult pe un spirit revanşard şi, am spune chiar vendetist, sub raport politic faţă de 
fostul regim şi organism unicameral, reprezentat de M.A.N. Din experienţă istorică şi socială s-a 
constatat că regimul unicameral este mai eficient decât cel bicameral, existând în acest sens unele 
intenții (mai mult la nivel de discuţii) să se revină la prima formă sau, oricum, să se mai reducă din 
numărul parlamentarilor, care în raport cu populația țării şi alte state şi ţări este supradimensionat. 
Argumentele sunt atât de ordin juridic, cât mai mult de ordin politologic, eficienţa puterii fiind mai 
mică în regimul şi structura bicamerală. Este evidenţiat un anumit paralelism birocratic care 


conduce la o performanță mai scăzută a acestor două structuri parlamentare, cu aceleaşi funcţii şi 
responsabilități. 

Ca instituție fundamentală a puterii, Parlamentul are o dublă natură, îndeplinind i din acest 
punct de vedere o funcție natură juridică şi alta de natură politică. Din perspectivă Juridică, 
parlamentului îi revine rolul de a adopta legi (constituționale, organice şi ordinare) şi acte politice, 
el devenind, aşa cum am menţionat, în primul rând o instituție juridică. Este, deci, un organism 
legislativ al statului şi o putere legislativă separată de puterea executivă şi cea judecătorească. În 
acelaşi timp se constituie şi într-o instituţie a puterii politice — a puterii legislative, dobândind o 
legitimitate şi autoritate în acest sens. Membrii parlamentari sunt de regulă membrii unor partide fie 
aflate la putere, fie în opoziţie, deci aparţin unor structuri politice, specifice unui anumit sistem 
politic. Relativ mulți dintre membrii parlamentului îndeplinesc funcție duală, pe lângă calitatea de 
parlamentar deţinând-o şi pe cea de membru al executivului, fapt ce conduce spre o imposibilă (cel 
puţin subiectivă) delimitare tranşantă dintre legislativ şi executiv. Reunind atât membri din puterea 
legislativă cât şi din puterea executivă, în dubla lor calitate şi, mai ales, prin existența unei puteri 
monocolore (prin predominarea unui singur partid la putere), există pericolul ca aceste două 
structuri ale puterii să fuzioneze tot mai mult şi să nu poată fi respectat principiul separării puterilor 
în stat, ceea ce-n mod direct afectează în mare măsură puterea legislativă, care în mod real ar trebui 
să devină cea mai puternica putere. Şi aceasta nu în mod întâmplător, ci în mod legic şi în 
corespondenţă cu cerinţele statului de drept şi a societăţii democratice, fundamentate pe un stat 
democratic. 

Întrucât aceste două puteri, legislativă şi executivă, nu pot fi separate în mod tranşant, chiar 
dacă unul dintre principiile statului modern îl presupune, între parlament şi guvern se instituie 
anumite raporturi complementare, bazate pe colaborare şi nu pe preluarea unor atribuţii a uneia 
dintre instituţii în detrimentul celeilalte. Chiar dacă într-un sistem politic democratic — bazat pe un 
stat de această factură - , rolul hotărâtor în adoptarea şi aplicarea deciziilor politice revine 
parlamentului. Se subînțelege însă că funcția executivă, de aplicare a legilor, o îndeplineşte 
executivul, respectiv guvernul. În ceea ce priveşte această instituţie, prin structurile şi metodele sale 
utilizate, pune în practică legile şi hotărârile adoptate de parlament, nu de puţine ori preluând 
asemenea atribuţii legislative, prin emiterea unor ordonanţe (în special de urgenţă), prin acestea 
reconvertindu-şi rolul şi funcţia executivă într-una legislativă, fiind foarte greu de realizat şi 
respectat principiul separării, aceste instituţii coexistând mai mult prin intermediul principiului 
interferenţei şi, în cea mai favorabilă situație, al colaborării. 

Practica constituțională şi legislativă a demonstrat că separația absolută între puteri ar 

echivala cu un blocaj constituțional şi legislativ în general. Pentru a nu bloca mecanismul 
constituțional — legislativ, teoreticienii în dreptul constituțional au impus o interferenţă între puteri 
ŞI, chiar, modalităţi de conlucrare şi colaborare între acestea. Aceasta, nu în dauna principiilor 
separaţiei puterilor, ci în favoarea conlucrării acestora şi a creşterii eficienţei lor. 
Aceste raporturi dintre Parlament şi Guvern sunt prevăzute în Constituţie în capitolul IV, art.110 - 
114, articole în conformitate cu care sunt prevăzute obligaţiile ce revin Guvernului în raport cu 
Parlamentul, printre care mai relevante ar fi: obligativitatea de a informa Parlamentul asupra 
activității desfăşurate de către Guvern şi de a răspunde la întrebările şi interpelările parlamentarilor. 
În acelaşi timp sunt prezentate şi raporturi prin care Parlamentul poate retrage încrederea acordată 
guvernului prin adoptarea unei moţiuni de cenzură cu votul majorităţii deputaților şi senatorilor. 
Totodată, Guvernul îşi angajează răspunderea în faţa celor două camere ale Parlamentului. 

Relaţiile Parlament - Executiv pot fi surprinse, pe de o parte, prin implicarea legislativă în 
activitatea şefului de stat şi a guvernului şi, pe de altă parte, prin implicarea executivului în 
activitatea legislativului, fiind bine cunoscute ordonanţele de urgenţă, prin intermediul cărora este în 
mare parte lezată autoritatea Parlamentului şi, în acelaşi timp, sunt preluate pe moment unele 
atribuții şi responsabilități ale Parlamentului. 

Asemenea relaţii dintre Parlament şi Executiv cunosc mai multe modalităţi de exprimare. În 
ceea ce priveşte raportul Parlament — Preşedinte, puterea legislativă exprimată prin Parlament 
primeşte jurământul Preşedintelui, poate prelungi mandatul acestuia în caz de război sau catastrofă, 
poate hotărî punerea sub acuzare a şefului statului pentru înaltă trădare; ascultă mesajele acestuia; 


ratifică tratatele internaţionale încheiate de Preşedinte; aprobă declararea mobilizării parțiale sau 
generale a forțelor armate de către şeful statului; încuviințează instituirea stării de asediu sau stării 
de urgenţă; poate suspenda din funcție Preşedintele României, în cazul săvârșirii unor fapte grave 
prin care acesta a încălcat prevederile Constituţiei; stabileşte indemnizaţia şi celelalte drepturi ale 
acestuia. 

Analiza relațiilor stabilite între cele două entităţi în cadrul activităţii desfăşurate nu este 
simplă, participarea lor la actul guvernării fiind complexă şi nuanţată, astfel încât, uneori, este 
dificil de identificat cât reprezintă în guvernare intervenția legislativului şi cât cea a executivului. 

Pentru a contura mecanismul interactivității existente în raportul legislativ-executiv trebuie 
evidenţiate câteva modalități prin care cele două puteri se influenţează reciproc. Astfel, intervenţia 
legislativului în activitatea executivului se realizează pe mai multe planuri: 

a) puterea legislativă este cea care stabileşte normele juridice pe care puterea trebuie să le 
aducă la îndeplinire, concretizându-se, astfel, caracterul supraordonat al activităţii legislative; 

b) parlamentul aprobă programul executivului, această aprobare fiind, în acelaşi timp, un vot 
de încredere pentru guvern, neaprobarea programului având ca urmare demisia acestuia; 

c) parlamentul aprobă delegarea legislativă, abilitând guvernul să emită norme juridice şi 
stabilind, concomitent, domeniul, durata, precum şi modalităţile de control al exercitării delegaţiei 
de către guvern; 

d) una din cele mai importante funcții ale parlamentului este controlul activităţii guvernului. 

Totodată, intervențiile executivului în activitatea legislativului se concretizează îndeosebi cu 
prilejul iniţiativei legislative, al promulgării legilor şi al referendumului. Concret, Preşedintele 
României promulgă legile, putând cere o singură dată reexaminarea legii şi poate dizolva 
parlamentul. Guvernul are inițiativă legislativă; poate solicita adoptarea, cu procedură de urgență, a 
proiectelor sau propunerilor legislative; îşi poate angaja răspunderea în faţa parlamentului asupra 
unui program, declaraţii de politică generală sau proiect de lege; poate fi abilitat să emită ordonanțe 
în domenii care nu constituie obiect de reglementare al legilor organice. 

Există şi alte interacțiuni şi interferenţe între cele două puteri analizate, chiar dacă este 
stipulată constituțional separarea puterilor în stat ca principiu suprem al statului de drept, aşa cum 
uşor ne putem da seama, legislativul şi executivul se întrepătrund şi funcționează în mod 
complementar şi nu în mod disociativ. 

Formele de colaborare dintre cele două puteri (legislativă şi executivă), aşa cum am mai 
arătat, sunt diverse de la un stat la alt stat şi de la un regim politic la altul. Cele mai reprezentative 
forme prin care se realizează colaborarea acestora s-ar concretiza şi prin următoarele modalități faţă 
de cele prezentate deja: 

1. intervenția puterii executive în organizarea internă a activității camerelor legislative 
(convocarea parlamentului de către şeful statului în sesiuni extraordinare — cf. art.62 alin.2 din 
Constituţie), sau prin participarea membrilor guvernului la stabilirea ordinii de zi a fiecărei camere 
ŞI, aşa cum am arătat, prin dubla calitate a unor demnitari politici: de guvernământ şi parlamentar; 

2. implicarea directă a puterii executive în activitatea legislativă a parlamentului: prin 
inițiativă legislativă, participarea la dezbateri parlamentare, mesaje adresate de către şeful statului 
națiunii prin intermediul parlamentului. 

Implicarea executivului în procesul legislativ prin iniţierea proiectelor de lege are mai mult o 
justificare — întemeiere politică. Guvernul, potrivit art.101 alin.l din Constituţie este responsabil 
pentru conducerea generală a administrației țării şi asigură realizarea politicii interne şi externe a 
statului. În virtutea acestor responsabilităţi guvernul trebuie să deţină prerogativa de a propune 
legislativului proiecte de legi şi, totodată, de a face amendamente la propuneri legislative prezentate 
de parlament. 

Aşa cum am anticipat, guvernul poate deține o putere de reglementare proprie (potrivit 
Constituţiei) sau delegată de parlament, în virtutea căreia are dreptul de a emite în anumite condiții 
norme cu putere de lege, binecunoscute fiind în acest sens ordonanţele de urgenţă, ca fenomen de 
delegare legislativă, cum este denumit în drept. 

Puterii executive îi sunt atribuite şi unele prerogative privind finalizarea procesului legislativ. În 
practica constituțională s-au conturat două căi de intervenţie a executivului asupra legislativului: 


a) sancţionarea şi promulgarea legilor; 
b) dreptul de veto. 

Prima atribuție revine preşedintelui țării, promulgarea legii echivalând cu autentificarea legii, 
aceasta căpătând forţă juridică, deci un caracter imperativ şi obligatoriu, nerespectarea sa 
conducând la sancţiuni. Refuzul şefului statului de a promulga o lege (din rațiuni bine formulate şi 
argumentate) este o expresie a dreptului său de veto. Pe lângă modalitățile — procedeele de 
interacțiune a executivului cu Parlamentul, există şi alte modalități de acţiune a parlamentului 
asupra executivului, mai ales în regimul politic parlamentar. Acestea s-ar concretiza prin: 

1. intervenţia parlamentului în formarea executivului şi în desemnarea unor înalți 
demnitari ai puterii executive (alege şi revocă guvernul); 

2. intervenţia în activitatea executivului (prin întrebări şi interpelări parlamentare, 
constituirea unor comisii de anchetă asupra unor departamente ale executivului, dreptul la 
informare); 

3. intervenţia parlamentului asupra unor autorități executive (punerea sub acuzare a 
şefului statului, a primului ministru şi a miniştrilor şi alți demnitari). 

Potrivit art.108 din Constituţie, urmărirea penală a membrilor guvernului este cerută de cele 
două camere ale parlamentului şi de preşedintele României. Guvernul răspunde politic în fața 
parlamentului, iar fiecare membru al guvernului răspunde solidar cu ceilalți membri pentru 
activitatea guvernului şi pentru acțiunile acestuia. La noi se face resimțită mai mult intervenția 
guvernului şi a executivului asupra parlamentului — puterii legislative (în primul rând prin funcția 
primului ministru care este preşedintele partidului aflat la putere), decât a parlamentului în puterea 
executivă, premisă ce poate conduce spre un stat autocratic sub raportul manifestărilor şi 
obiectivării autorității executivului şi a partidului aflat la putere în cele două structuri ale puterii 
(executivă şi judecătorească) în raport cu legislativul. Prin această fuzionare a puterii politice este 
diminuată calitatea de stat de drept şi afectată în mod direct democraţia politică. Nu vom încheia 
analiza acestei structuri politice (parlamentul), fundamentale într-un stat de drept şi democratic, fără 
să facem unele precizări legate de organizarea, structura şi funcționarea sa. 

În ceea ce priveşte organizarea Parlamentului României şi configuraţia politică prin Camera 
Deputaţilor şi Senatului, acestea cunosc, la rândul lor, unele substructuri desemnate prin aşa- 
numitele grupuri parlamentare, formate prin asocierea a cel puţin 10 deputaţi şi 5 senatori din 
numărul total al deputaţilor şi senatorilor. Condiţia este ca aceştia să fi candidat în alegeri pe listele 
aceluiaşi partid sau aceleiaşi formaţiuni politice. Acest mod de organizare nu este obligatoriu, având 
numai caracter deziderativ şi nu imperativ (cf. art.61 alin.3 din Constituţie). Aceasta permite 
parlamentarilor să-şi desfăşoare activitatea în afara grupurilor, având o independenţă mai mare față 
de grupurile politice pe care le reprezintă şi de care au fost susținuți, faţă de cei ce aparţin unor 
grupuri parlamentare. 

Organizarea parlamentului în grupuri parlamentare este mai mult o cerință practică, 
desfăşurând o activitate unitară au posibilitatea să exprime cu mai multă eficienţă şi coerență 
programul politic al propriului partid. Acest mod de organizare cunoaşte mai multe situații: când un 
partid nu are într-o cameră numărul suficient de deputaţi, respectiv de senatori pentru a forma un 
grup parlamentar. În această situaţie, regulamentul Camerei Deputaţilor prevede, în art.13 alin.4, ca 
deputații unor partide sau formaţiuni politice care nu întrunesc numărul necesar pentru a forma un 
grup parlamentar, precum şi deputații independenți se pot reunii în grupuri parlamentare mixte sau 
se pot afilia altor grupuri parlamentare constituite potrivit unor reguli generale. Tot în regulamentul 
amintit este prevăzut ca deputații care reprezintă organizaţiile cetățenilor aparţinând minorităților 
naționale, altele decât cea maghiară, pot constitui un singur grup parlamentar. 

O altă situație specifică este cea în care un parlamentar părăseşte un anumit grup parlamentar 
sau partid, fapt ce conduce la tensiuni — conflicte şi atrage modificări în configurația politică a 
camerelor, cu implicaţii organizaționale nedorite. 

În structura parlamentului, pe lângă grupurile parlamentare, se mai regăsesc şi alte structuri, 
cum este Biroul permanent al celor două camere şi care devine organism de conducere al acestor 
structuri parlamentare. Componenţa acestui birou este rezultatul negocierilor politice între grupurile 
parlamentare, în structura lor existând un preşedinte, un vicepreşedinte, secretari şi chestori. 


Preşedinţii camerelor sunt şi preşedinţii birourilor permanente. Activitatea camerelor se realizează 
atât prin grupurile parlamentare, cât şi prin comisiile parlamentare. Dacă grupul parlamentar are la 
bază criteriul politic, comisia parlamentară pune la bază criteriul competenţei şi profesionalismul 
parlamentarului. Ele devin organe specializate cu funcţii bine precizate, funcția principală constând 
în deliberarea asupra problemelor ce le sunt supuse spre adoptare etc. În acelaşi timp acest structuri 
sunt organe de lucru ale camerelor, deciziile care angajează camerele fiind luate de acestea şi nu de 
COMISII. 

Pe lângă comisiile parlamentare, Camera Deputaţilor şi Senatul îşi constituie comisii 
permanente şi alte structuri executive. Astfel, în conformitate cu art.61 alin.4 din Constituţie se 
prevede că fiecare cameră îşi constituie comisii permanente, comisii de anchetă sau alte comisii 
speciale sau chiar comisii comune. La Camera Deputaţilor, comisiile permanente sunt formate dintr- 
un număr de 13 - 30 deputaţi, cu prevederea că un deputat poată să facă parte, obligatoriu, dintr-o 
singură comisie permanentă, cu excepția membrilor Biroului permanent, care sunt exceptaţi de la 
această îndatorire regulamentară. La senat această precizare nu are un caracter imperativ, rămânând 
la latitudinea Biroului permanent al Senatului: fiecare senator este obligat să facă parte dintr-o 
comisie parlamentară. 

Aşa cum am mai precizat, comisiile permanente se constituie pe domenii diverse de activitate 
care corespund, în limite relative, specializării ministerelor. Parlamentarii îndeplinesc în aceste 
comisii un dublu rol: tehnic şi politic, rol prin care, în ultimă instanță, este validată competența — 
autoritatea profesională şi, în primul rând, autoritatea şi legitimitatea politică. 

Pe lângă comisiile permanente, cele două camere pot institui aşa-numitele comisii speciale. 
Prin aceste structuri parlamentarii îşi exercită atribuțiile lor profesionale — politice, demonstrându-şi 
eficienţa şi competența politică şi profesională. După cum se poate vedea, şi după eficiența 
parlamentară, competenţa celor mai mulți parlamentari este validată de activitatea lor parlamentară, 
dar sunt încă suficienți parlamentari care au ajuns în această instituție politică şi putere legislativă, 
mai mult pe căi oculte şi incompatibile cu cerinţele cel puţin de ordin moral dacă nu şi politic şi 
profesional. 


6.6.3. Guvernul şi Primul ministru 
Atribuţiile şi responsabilitățile puterii executive, ale acestui organism şi ale membrilor săi 
sunt prevăzute şi legiferate constituțional în virtutea principiilor garantate de un stat modern, având 
la bază, în primul rând, principiul separării puterilor statului. 

Spre deosebire de actuala formă de exercitare a puterii executive prin intermediul guvernului, 
deci într-un stat democratic şi de drept, în regimul totalitar trecut guvernul era o instituţie care 
gestiona interesele de partid (ale puterii) şi care nu îndeplinea atribuțiile unui guvern specific 
societăţii libere, ci avea ca principală atribuţie şi responsabilitate medierea dintre indivizi — mase cu 
privire la socializarea politică şi morală a acestora (înţelesul şi asimilarea normelor şi valorilor 
sociale şi respectarea acestora). Astfel, guvernul nu era un organism al guvernării, ci al 
administraţiei, cu atât mai puţin un creator de reguli şi arbitru care să asigure mijloacele prin care se 
pot modifica regulile; să modeleze şi să mediatizeze divergențele dintre indivizi - mase cu privire la 
înțelesul şi acceptabilitatea normelor şi valorilor sociale prin intermediul mecanismului socializării. 

Guvernul îndeplineşte unele atribuţii şi responsabilități obiectivate în acţiunea sa de guvernare 
într-o anumită perioadă de timp prin intermediul unor structuri — organisme şi instituții — ale puterii 
de stat. În ceea ce priveşte eficienţa guvernării sale, binecunoscutul politolog R.A. Dahl stabileşte 
mai multe axiome cu caracter probabilistic legate de eficienţa acțiunilor şi strategiilor guvernului în 
raport cu opoziția, pe care le reproducem şi noi. 

AXIOMA 1: Probabilitatea ca un guvern să tolereze o opoziţie creşte invers proporțional cu 
costul estimat al tolerării ei. 
Guvernul trebuie să se gândească şi la ceea ce are de pierdut suprimând opoziţia, chiar dacă costul 
tolerării este mare, întrucât suprimarea opoziției ar putea costa mai mult, ceea ce s-ar constituii într- 
o greşeală şi o scădere a popularității sale, de unde rezultă: 
AXIOMA 2: Probabilitatea ca un guvern să tolereze opoziţia creşte direct proporţional cu 
costul suprimării ei. 


Astfel, şansele apariției şi persistenţei unui sistem politic mai concurențial depind de aceste două 
categorii de costuri. 

AXIOMA 3: Cu cât mai mare este costul suprimării faţă de cel al tolerării, cu atât mai mari 
sunt şi şansele apariţiei unui regim concurențial. 

De aici întrebarea care se pune este care sunt condițiile care sporesc în mod substanţial gradul de 
securitate pentru guvern şi opoziţie încât să nu crească şansele contestării publice şi ale poliarhiei. 

AXIOMA 4: Probabilitatea ca un guvern să tolereze o opoziție creşte în funcție de măsura în 
care scad resursele de care dispune guvernul pentru suprimare în raport cu resursele opoziției. 
Resursele fundamentale pe care le folosesc guvernele pentru suprimarea opoziției sunt de două 
categorii: mijloace violente de constrângere şi convingerea, primele fiind specifice forțelor militare 
şi polițieneşti, iar celelalte ideologiilor, propagandei şi chiar manipulării, de unde rezultă şi cealaltă 
axiomă. 

AXIOMA 5: Probabilitatea ca un guvern să tolereze o opoziție este cu atât mai mare cu cât 
scade capacitatea guvernului de a folosi violența sau sancțiunile socio-economice pentru a suprima 
opoziția. 

Există două tipuri generale de condiții care reduc capacitatea guvernului de a se folosi de 
violență sau de sancțiuni socio-economice împotriva opoziției. În primul rând prin depolitizarea 
aparatului polițienesc şi demilitarizarea pe cât posibil a aparatului coercitiv statal astfel încât liderii 
politici să nu mai poată folosi armata şi poliția în scopuri legate de politica internă şi în al doilea 
rând prin diminuarea deținerii monopolului resurselor politice şi administrative de către puterea 
politică şi instrumentele pe care le utilizează aceasta în scop coercitiv şi nu persuasiv. 

Cu mici excepţii, asemenea axiome pot fi adaptate şi raportului dintre putere şi opoziție prin 
intermediul partidelor aflate la putere şi a celor din opoziţie. Şi aceasta în vederea realizării unui 
scop comun, cel al menținerii ordinii sociale şi a stabilităţii economice şi politice. 

Trecând peste asemenea evaluări şi judecăţi ipotetice asupra rolului guvernului şi a eficienței 
sale la guvernare, vom face în continuare referinţe explicite la guvernul României şi la puterea 
executivă exercitată de către guvern. În conformitate cu Constituţia ţării, această putere este 
exercitată de către un guvern condus de un prim-ministru, guvernul asigurând realizarea politicii 
interne şi externe a ţării şi exercitând, totodată, conducerea generală a administraţiei publice. Din 
punct de vedere constituţional, guvernul poate funcționa numai dacă obține încrederea 
Parlamentului, reunit în şedinţă comună a Camerei Deputaţilor şi Senatului, prin votul membrilor 
săi. 

În conformitate cu art.106, alin.1 din Constituţie, primul ministru conduce guvernul şi 
coordonează activitatea membrilor acestuia respectând atribuțiile ce le revin. Guvernul adoptă 
hotărâri şi ordonanţe şi răspunde politic numai în fața parlamentului pentru întreaga sa activitate, 
astfel că fiecare membru al guvernului răspunde solidar cu ceilalți membri pentru activitatea 
guvernului şi pentru propria activitate. Acestuia îi revin atribuţii deosebit de importante în 
conducerea statului. Guvernul prezintă Camerei Deputaţilor sau Senatului rapoarte şi declaraţii cu 
privire la politica sa şi are inițiativă legislativă coordonând întocmirea unor proiecte de legi care 
sunt înaintate camerelor parlamentului. 

Aşa cum este stipulat în Constituţie, funcțiile de prim-ministru şi de ministru sunt 

incompatibile cu orice altă funcție publică, cu excepția celei de deputat sau senator. 
Responsabilitatea guvernului în faţa parlamentului poate fi angajată de guvern la cererea primului 
ministru asupra unei declarații de politică generală sau a unui proiect de lege. 
Drepturile şi atribuţiile primului ministru sunt mai limitate, astfel că acesta nu poate solicita 
preşedintelui dizolvarea parlamentului dacă guvernul a fost demis în urma unui vot de cenzură. 
Dizolvarea poate surveni numai în cazul când parlamentul nu a acordat votul de încredere pentru 
formarea noului guvern în termen de 60 de zile de la prima solicitare, şi numai după respingerea a 
cel puţin două solicitări de investitură. Există şi alte forme de angajare a răspunderii primului- 
ministru şi a guvernului în raport cu celelalte forme ale puterii, în mod deosebit cu legislativul, 
raporturi pe care le-am analizat deja. 


6.6.4. Puterea judecătorească 


Puterea politică este obiectivată atât prin puterea legislativă şi executivă, cât şi prin puterea 
sau autoritatea judecătorească. În structura acestei puteri, în conformitate cu art.124 alin.1 şi art.130 
din Constituţie, sunt cuprinse mai multe instituţii şi instanțe judecătoreşti, cum ar fi: Curtea 
Supremă de Justiţie, Ministerul Public, Consiliul Superior al Magistraturii, Curtea Constituţională şi 
judecătoriile. Judecătorii sunt numiţi de Preşedintele României şi au un statut special sub raport 
juridic şi, potrivit legii, devenind inamovibili. În acelaşi timp, justiţia se realizează prin Curtea 
Supremă de Justiţie şi prin celelalte instanţe judecătoreşti stabilite de lege. 

În ceea ce priveşte ministerul public, această instituție judecătorească reprezintă interesele 
generale ale societății şi apără ordinea de drept, precum şi drepturile şi libertăţile cetăţenilor. 
Ministerul public îşi exercită atribuţiile prin procurorii şi procuraturile constituite în parchete. În 
conformitate cu art.131 din Constituţie, procurorii îşi desfăşoară activitatea potrivit principiilor 
legalității, imparţialităţii şi controlului ierarhic sub autoritatea Ministerului Justiţiei. De asemenea, 
ca principală instanță a autorității şi puterii judecătoreşti este regăsit Consiliul Superior al 
Magistraturii, care este alcătuit din magistrați, propuşi de Preşedintele României, la fel ca şi 
procurorii, cu excepţia celor stagiari. 

Curtea Supremă de Justiţie este un organism de conducere în cadrul autorității judecătoreşti 
îndeplinind asemenea atribuţii în raport cu activitatea şi responsabilitatea celorlalte instanţe 
judecătoreşti subordonate. Un alt organism superior din cadrul instanțelor şi instituțiilor 
judecătoreşti este Curtea Constituţională, care se compune din 9 judecători, numiţi pe un mandat de 
9 ani, dreptul de a numi câte trei membri avându-l Camera Deputaţilor, Senatul şi Preşedintele 
României. 

Şi între legislativ şi puterea judecătorească se stabilesc anumite raporturi de interferență şi 
complementaritate funcţională. Ele trebuie analizate şi apreciate cu luarea în considerare a 
principiului independenţei judecătorilor şi a supunerii lor exclusiv legii. Acest principiu are în 
vedere, în primul rând, raporturile judecătorilor cu celelalte autorităţi publice. Judecătorii nu se află 
în raporturi de subordonare față de alte autorităţi publice, indiferent care ar fi acestea şi indiferent 
de poziţia lor în stat. Independenţa judecătorilor este garantată atât în raport cu aceste autorități, cât 
şi în raport cu alte influenţe sau presiuni. 

Aşa stând lucrurile, intervenția în sfera justiţiei a altor puteri contravine principiului 
constituțional amintit. Totuşi, organizarea şi funcționarea instanţelor judecătoreşti se realizează 
potrivit legii, parlamentul fiind acela care stabileşte competențele şi procedurile în conformitate cu 
care acestea îşi desfăşoară activitatea. 

Pe de altă parte, Justiţia intervine, practic, în activitatea de control a constituționalității 
legilor realizat de Curtea Constituţională, care, deşi nu este componentă a sistemului judiciar, 
interferează cu justiţia. Asemenea raporturi între formele puterii există nu numai între legislativ şi 
puterea judecătorească, ci şi între executiv şi această formă, o relaţie mai importantă fiind cea 
concretizată prin numirea judecătorilor şi procurorilor de către Preşedintele României şi prin 
contencios administrativ. 

Aşa cum uşor se poate deduce, aceste forme ale puterii politice nu-şi pot exercita atribuţiile 
şi responsabilitățile decât în stricte raporturi de intercondiționare şi complementaritate funcționale. 
Ele coexistă prin ceea ce în limbajul comun este desemnat prin puterea de stat şi, în mod implicit, 
prin organismul politic denumit stat, instituţie pe care am analizat-o deja. 


6.7. SISTEMELE PARTIDELOR POLITICE DIN ROMÂNIA ÎN PERIOADA 
POSTDECEMBRISTĂ 


Reuniunea mai multor partide cu interese relativ identice şi cu platforme ideologice — 
doctrinare similare conduce la formarea unor sisteme şi tipologii ale partidelor politice. Criteriul 
fundamental care stă la baza stabilirii tipologiei sistemelor de partide îl constituie numărul de 
partide unul sau mai multe, iar în funcție de acest factor, se disting sistemele pluraliste - 
pluripartidismul (pluralismul constituţional) şi sistemele cu partid unic, adică monopolismul politic. 

Sistemele pluraliste sunt formate dintr-un număr restrâns sau relativ mare de partide şi grupări 
politice (cum a fost C.D.R.) care concurează în vederea exercitării, menţinerii, preluării şi 


influențării puterii politice. Dintre aceste sisteme mai recunoscute sunt cele bipartidiste şi cele 
multipartidiste. 

Sistemele bipartidiste sunt alcătuite din cel puţin două partide mari (numai două sunt 
considerate ca a fi partide mari), care prin influenţa electorală şi prin numărul de parlamentari în 
parlament participă prin rotaţie la executarea puterii în stat. Exemplele cele mai reprezentative sunt 
Marea Britanie, S.U.A., Canada, Australia etc. Într-un asemenea sistem politic, electoratul este 
matur politic iar uneori chiar manipulat pentru aderență la unul din cele două partide virtuale pentru 
guvernare. 

Şi aceste sisteme au cunoscut, la rândul lor, mai multe variante, în prezent structurându-se în: 

1) sisteme bipartidiste “pure” sau “integrale”, în care doar două partide mai acced alternativ, 
la anumite intervale, la putere; Spre exemplu, în fosta Republică Federală a Germaniei a existat un 
sistem alcătuit din două partide mari, dominante şi unul sau câteva partide mai mici. 

2) sistemele bipartidiste “imperfecte” sau cu două partide şi jumătate şi se caracterizează 
prin faptul că unul dintre partidele mari are nevoie pentru a forma guvernul de sprijinul unui al 
treilea partid, cu o influență electorală şi parlamentară mult mai slabe decât cea a primelor două. 
Cazuri mai tipice de acest fel ar fi în Germania, Australia, Austria. La noi, dacă ar fi să analizăm 
sistemul de partide cum ar fi C.D.R. (ca fostă coaliție guvernamentală aflată la putere), acest sistem 
ar reprezenta tipul trei şi jumătate, primele trei fund P.N.Ţ.C.D., P.N.L., P.D., jumătatea fiind 
reprezentată de U.D.M.R., ca grup etnic de factură etnocratică. Se consideră că în cadrul poliarhiilor 
contemporane cam 1/3 din acestea au rezolvat problema fragmentării prin instituirea unor sisteme 
bipartide de diferite tipuri, astfel că o mare parte din restul de 2/3 au evitat cu succes o asemenea 
fragmentare dintre partide cum au fost cele menţionate. Există şi situația sistemelor constituite 
dintr-un partid de guvernământ (caz concret la noi în prezent), de obicei dominant, care câştigă 
aproape 50 % din voturi şi deci din locurile din parlament, în care opoziţia se grupează în trei sau 
şantajare sau de înlocuire a puterii în mod democratic (iarăşi o situație regăsită la noi, când partidul 
de guvernământ anihilează forţa politică a opoziţiei). 

Ceea ce particularizează cele mai multe sisteme politice, inclusiv şi în România, este sistemul 
pluripartidist — pluralist constituțional. Acest sistem se caracterizează prin numărul relativ mare de 
partide ce luptă pentru preluarea şi exercitarea puterii, uneori prin forță şi şantaj electoral şi 
parlamentar, unde de obicei primele două partide reprezentative pe scena politică împreună ating un 
prag electoral în jur de 50 % din opţiunile electoratului. Spre exemplu, în fosta guvernare C.D.R.- 
istă, PN.Ţ.C.D. a atras celelalte partide satelit din cadrul Convenţiei, ulterior rămânând însă în afara 
parlamentului, fiind devansat de P.N.L. De regulă partidele mari controlează între 20 — 40 % din 
voturi, nedeţinând nici unul o majoritate electorală, cum se întâmplă în sistemul bipartidist. Aceasta 
face ca să fie aleasă mai mult coaliția şi nu un partid puternic, ceea ce conduce ulterior la apariția 
unor fricțiuni şi tensiuni în cadrul distribuirii puterii în cadrul coaliției de la guvernare. Sunt 
binecunoscute crizele politice de la noi, când PN.Ț.C.D. îşi arogă paternitatea politică în raport cu 
P.D. şi P.N.L., aroganță care, ulterior, a condus la scoaterea acestui partid din competiţia electorală. 
De aici destrămarea coalițiilor, instabilitatea la guvernare şi ceea ce numim în mod generic criză 
politică, care, în prezent, este foarte vizibilă în cadrul P.N.Ț.C.D.-ului şi nu numai. 

Crizei de identitate de care suferă majoritatea partidelor este posibil să i se caute şi găsească 
soluţii printr-o definire mai precisă a segmentului social propriu ce aderă la un partid — grupare 
politică şi a obiectivelor specifice. Deocamdată, însă, caracteristice sunt lipsa de rigoare 
programatică, discursurile populiste şi demagogice, cultivarea adversității în locul dialogului, a 
alianțelor compromițătoare în locul compromisurilor benefice; regrupările se fac nu pe direcții 
doctrinare, ci pe relații aleatorii; toate partidele vizează puterea fiind de facto într-o continuă 
campanie electorală şi discreditare a adversarului politic; se pregătesc alianțe între fracțiuni şi 
partide minuscule, dar aproape niciodată fuziuni semnificative; mai toate partidele sunt “de masă”, 
dar aproape nici unul nu-şi adaptează politica în funcţie de transformările din structura socială, de 
noile categorii socio-profesionale. De aici, şi neîncrederea electoratului, care se regăseşte tot mai 
greu în evoluțiile din sistemul politic. 


Sistemul politic românesc continuă să sufere de o deficiență care poate genera efecte grave în 
momente de criză politică, concretizate în lipsa unei alternative de guvernare, sprijinită solid, 
programatic şi managerial, afectând în ultimă instanță democraţia politică, precum şi întregul sistem 
democratic. Opoziția există, aşa cum vom arăta, mai mult ca o opoziţie de „vitrină”, din interes de 
grup şi mai puţin ca o variantă credibilă la guvernare. 

Fără îndoială, identificarea unui nou echilibru al balanței politice poate fi un pas decisiv şi 
pentru găsirea căilor de depăşire a actualei “crize de creştere” (cum o denumesc analiştii politici), 
care prezintă riscul de a se transforma într-o criză politică autentică. 

Constituirea unui tandem de centri de putere credibili reprezentanți de partide programatice, 
cu legimitate socială, doctrinară şi programatică, atractive pentru câteva din cele mai cuprinzătoare 
categorii socio-profesionale (între care, neapărat, o clasă de mijloc, ce trebuie creată pentru a scoate 
politicul de sub ipoteca populismului), s-ar constitui într-o deschidere posibilă pentru sistemul 
politic românesc, destul de închistat şi inflexibil sub raportul comunicării. 

În ultimă instanţă, problema dinamicii spaţiului politic pe termen scurt, ca şi pe termen lung 
nu poate găsi rezolvări de depăşire a actualului impas în mod spontan, prin supralicitarea surselor de 
risc, ci mai curând în mod controlat, urmărind deschiderea către o nouă structură politică în care să 
nu exceleze maniheismul politic şi toleranța şi cooperarea. 

Disputa acerbă în jurul chestiunii puterii s-a datorat, în toți aceşti ani, şi faptului că miza 
reformei sistemului politic a primit două definiţii considerate ireductibile: una viza stabilitatea şi 
eficiența, cealaltă gradul de democratizare. Evoluţia reală a societății româneşti a arătat că cele două 
criterii sunt compatibile şi complementare, iar analiştii occidentali consideră că un sistem 
democratic constituit în elementele lui esențiale trebuie să-şi concentreze eforturile în direcția 
dobândirii eficienţei. Această nevoie de identificare a echilibrului optim între construcția 
democrației şi eficiența ei poate fi termenul de regăsire a unei relaţii normale între forțele politice, 
în mod deosebit între Putere şi Opoziţie. 

În funcţie de criteriul ideologic se poate realiza o delimitare a partidelor în partide: creştin- 
democrate, liberale, social-democrate, socialiste, agrariere, ecologiste, naționalist-extremiste etc. Cu 
referință directă asupra spectrului politic românesc prezent se poate face următoarea delimitare a 
partidelor şi grupărilor acestora: 

1. Social-democraţii şi socialiştii: 

- Partidul Social Democrat (ca urmare a fuzionării PS.D.R. cu P.D.S.R., ca derivate ale 
fostului FS.N.); 
- Partidul Socialist al Muncii, Partidul Socialist şi Partidul Umanist Român (care 
îmbină doctrina socială cu practica liberală); 

2. Liberalii: 

- Partidul Naţional Liberal cu derivaţiile sale: Partidul Liberal '93, Partidul Naţional 
Liberal Convenţia Democrată, Partidul Naţional Liberal Aripa Câmpeanu, Partidul Alianţei Civice 
(în prezent fiind în curs de fuzionare cu A.p.R.); 

3. Ţărăniştii creştin-democraţi şi agrarienii: 

- Partidul Naţional Țărănesc Creştin Democrat şi fostul Partid Democrat Agrar din 
România; 
4. Naţionaliştii şi extremiştii: 
- Partidul Unităţii Naţionale Române, Partidul România Mare, Uniunea Democrată 
Maghiară din România, Partidul Dreptei Naţionale, Partidul Alianța Naţională etc.; 
5. Partide ataşate unor mişcări ecologice: 
- Partidul Ecologist Român, Mişcarea Ecologistă din România. 

Detaşându-ne de spectrul politic românesc (în continuă schimbare şi metamorfozare), vom 
prezenta şi alte delimitări posibile ale partidelor şi grupurilor politice. Astfel, J. Blondel, în lucrarea 
„Political Parties” delimita următoarele poziţii pe axa stânga — dreapta a spectrului politic: 

- la stânga ar intra comuniştii, socialiştii şi social-democraţii; 

- în centru: liberalii şi radicalii; 

- la dreapta: agrarienii, creştin-democraţii şi conservatorii. 


O asemenea delimitare este foarte greu de realizat în sistemul partidelor, atât la noi cât i în alte 
țări. Aceasta pe de o parte pentru lipsa de identitate ideologică a unei apartenenţe reale şi nu de 
aparenţă, iar pe de altă parte pentru numărul relativ mare de partide şi ideologii care le-ar confirma 
apartenenţa la o poziție sau alta pe eşichierul politic. 

În virtutea unor opinii şi atitudini comune, implicit de ordin doctrinar, se pot delimita mai 
mulți poli opuşi — centre politice care, desigur, din această perspectivă antinomică pot configura 
raporturi de opoziţie după cum vom vedea, principalul raport antinomic fiind cel dintre putere şi 
opoziție. De aceea, la început, reconstituirea unor partide şi ulterior a unui sistem politic a fost o 
acțiune temerară şi hazardată. S-au revigorat mai întâi doctrinele partidelor istorice şi astfel au 
apărut aşa-numitele partide istorice, cum ar fi țărăniştii şi liberalii, care s-au constituit într-o 
opoziţie declarată cu forţele politice ale stângii comuniste, anticomunismul bucurându-se astfel de 
o anumită legitimitate. social-democraţii, etichete mai frecvent uzitate şi care pe fondul 
anticomunismului se bucurau de o anumită legitimitate. Pe lângă aceste partide istorice, în perioada 
1990 — 1992 în România au ființat nu mai puţin de 160 de partide politice, care ulterior au fuzionat 
doctrinar în partidele mari, de rezistență, constituindu-se sistemele de partide, coaliții şi alianțe 
politice care mai de care mai paradoxale sub raport ideologic şi doctrinar (vezi P.N.Ţ.C.D. şi 
U.D.M.R. în primul rând şi P.N.L. şi Ap.R.). Pe lângă partidele istorice s-a consolidat Partidul 
Social Democrat, în frunte cu P.S.D.R.-ul şi P.D.S.R.-ul, care au fuzionat în actualul P.S.D., partid 
care reprezintă cea mai largă zonă de interes politic în prezent şi cu cel mai mare număr de membri. 

Nici partidele istorice nu au rezistat în formula lor inițială. Cel mai instabil s-a dovedit a fi 
P.N.L.-ul, desprinzându-se astfel Partidul Liberal - Aripa Tânără şi ulterior alte „derivate” ale 
acestui partid, fapt ce a demonstrat inconsistență doctrinară şi, mai ales lipsa omogenității 
intereselor şi chiar inadecvarea sa în contextul social-economic al României. Au apărut P.L. '93, 
P.N.L. — C., P.N.L. — C.D., în funcție de influenţele liderului fiecărui grup desprins din partidul de 
origine. 

Adevărata motivație a partidelor istorice era spiritul anticomunist şi revendicarea intereselor 
de grup. S-a observat acest lucru mai ales din partea P.N.Ţ.C.D.-ului prin promovarea principiului 
“Restitutio in integrum”, adică reîmproprietărirea foştilor burghezi şi moşieri, mai bine zis a 
moștenitorilor acestora, fapt ce contrazice doctrina şi ideologia pe care s-a structurat acest partid. 

Eşichierul politic era şi mai este dominat de anumite interese înguste de partid care devin din 
ce în ce mai personale (existând din acest punct de vedere aşa-numitele partide de interese). Se 
discută mai mult în numele liderului politic, a unui partid sau altul tocmai în scopul câştigării a cât 
mai mare capital electoral şi a accederii spre putere. 

Nota caracteristică a actualului sistem politic românesc este maniheismul politic, intriga, 
şantajul şi chiar diversiunea politică. Descompunerea şi degradarea morală a celor mai multe partide 
şi lideri determină strategii şi tactici politice dintre cele mai “originale”. Corupţia politică şi chiar 
contrabanda în scop electoral devin lucruri comune ce nu mai țin de culoarea politică. Astfel 
corupția este regăsită şi în cadrul regimurilor constituționale — pluraliste şi în cele monopoliste, 
precum şi în celelalte tipuri de regimuri politice şi forme de guvernământ de la înfiinţarea lor până 
în prezent. Corupţia instituțiilor politice apare, aşa cum afirma R. Aron, atunci când sistemul 
partidelor nu mai corespunde diferitelor grupuri de interes sau atunci când funcționarea sistemului 
partidelor este de aşa natură încât din rivalitatea partidelor nu iese nici o autoritate stabilă. Situaţie 
similară şi regimurilor politice postdecembriste când rivalitatea dintre putere şi opoziţie este mai 
mult formal, inconsistentă şi, ca atare, şi posibilitatea formării şi consolidării unei autorități politice 
stabile este încă destul de scăzută, de aceea, într-un asemenea context politic, corupţia capătă cele 
mai înalte forme de manifestare, fiind imposibil de a fi estompată prin măsuri „democratice”, 
impunându-se din acest punct de vedere nu numai o anumită autoritate ci şi chiar o anumită 
„dictatură” şi un anumit sistem coercitiv. 

De aceea politica, mai mult decât orice activitate presupune competență, profesionalism şi 
responsabilitate, dublată de o autoritate epistemică şi politică şi nu amatorism şi diletantism, pe 
fondul carierismului şi arivismului politic. Abia acum se prefigurează o adevărată clasă politică 
profesională şi nu una formată din indivizi care nu cunoşteau (nu cunosc) nici A.B.C.-ul politic. 
Credem că aplicarea principiului deontologiei politice şi al politicianului vor anihila disputele şi 


intrigile sterile dintre partide şi indivizi, politicul şi politica demonstrându-şi virtuțile sale 
profesionale care implică competenţă şi responsabilitate. Până când nu se aplică un asemenea 
principiu, nu se poate vorbi în politică decât de amatorism şi diletantism. Ceea ce lipseşte în primul 
rând politicului este cultura politică, morala politică şi mai ales stilul politic. De aici stângăciile 
ambiguitățile, inconsecvența şi ineficienţa politică. De aceste aspecte au dat dovadă toate partidele 
şi reprezentanţii lor în această perioadă postdecembristă. În mod deosebit fosta putere C.D.R.-istă, 
care a condus mai mult prin deziderate, iluzii şi în mod utopic decât bazându-se pe realitate şi 
realism politic. Această modalitate strategică a condus la discreditarea politicienilor, pasivitate şi 
inerție în plan electoral, în ultimă instanță la o diminuare a democraţiei şi exerciţiului politic. 
Promovarea  arbitrarului şi empirismului în politică şi, mai ales, a subiectivismului şi 
voluntarismului, în afara unei logici, raţiuni şi raționalități sociale sunt elemente marcante ale 
actualului sistem politic românesc, fapt ce a condus şi mai conduce încă la o scădere a cotei de 
apreciere a politicului şi activităţii acestui domeniu. 

Abordarea aproape exhaustivă a fenomenului puterii completează imaginea difuză asupra 
politicului şi sistemelor politice în general şi explică, totodată, mecanismul funcționării acestui 
sistem într-o societate modernă. 


6.8. PUTERE ȘI OPOZIȚIE 


6.8.1. Conceptul de opoziţie 

Într-un sistem politic democratic coexistenţa dintre puterea politică şi opoziţie devine o 
necesitate legică în vederea funcționării acestuia. Opoziția se constituie din acest punct de vedere ca 
etalon comensurabil al eficienţei puterii şi, totodată, alternativa acesteia la guvernare — putere, 
controlând-o şi monitorizându-i strategiile şi performanțele în activitatea de guvernare. 

Analiza întreprinsă asupra acestui raport dintre putere şi opoziţie, implică în mod logic 
investigația teoretică asupra noțiunilor aflate în relație, în mod deosebit asupra celei de opoziție. Şi 
acesta cu atât mai mult cu cât în limbajul şi, mai ales, în cultura politică a celor mai mulți indivizi 
noţiunea de opoziţie nu este suficient de cunoscută şi conturată sub raport semantic. În antiteză cu 
termenul de putere, noţiunea de opoziție este utilizată mai mult cu anumite conotații semantice 
peiorative, fără a se înțelege că în afara opoziţiei nu se poate vorbi despre democraţia reală şi, ca 
atare, nici nu poate exista un asemenea regim politic democratic. 

Dar să vedem ce se înţelege prin opoziţie. De la început facem precizarea că ne referim doar 
la opoziţia regăsită în plan politic şi nu la alte tipuri ale acesteia. La nivelul simțului comun şi deci 
în realitate, prin opoziţie se înțelege un grup politic (un partid sau mai multe partide) parlamentar 
opus partidului — partidelor care se află la putere. Desigur, nici ştiinţa politologică sau politica nu 
exclude acest raport antinomic, în plus surprinzând şi alte posibile raporturi, după cum vom arăta. 
Menţionăm că în raportul antitetic dintre putere şi opoziţie în cadrul vieţii politice sunt implicate şi 
subînţelese două condiţii obiective: de a exista un sistem politic pluralist şi de a desfăşura o 
activitate politică mai mult sau mai puţin transparentă şi, evident, opusă. Aceste două condiții 
inițiale mai presupun şi alte atribuții ce delimitează opoziția politică, şi anume natura intereselor 
(care este de regulă opusă puterii, uneori pe fondul unor conflicte de interese) şi lupta prin orice 
mijloace pentru accederea la putere. Prin această ultimă condiţie se remarcă de cele mai multe ori 
mişcarea de opoziţie, în raport cu puterea şi în coroborare cu natura intereselor care, de obicei, sunt 
mascate de o ideologie şi doctrină favorabilă şi în corespondenţă cu aşteptările electoratului. 

Aşa cum anticipam, raportul dintre putere şi opoziție presupune din perspectivă practică şi 
ştiinţifică mai multe puncte de vedere şi moduri de obiectivare. Unul dintre acestea este cel 
menţionat de noi şi vizează caracterul legic al existenţei şi coroborării puterii cu opoziţia în cadrul 
unei democraţii reale. Un alt punct de vedere este cel al relaţiei de dominație a puterii în raport cu 
opoziția, puterea fiind recunoscută drept capacitatea legitimă de a impune propria voință sau de a 
exercita autoritatea în raport cu executanții. 

O perspectivă mai conciliatoare asupra acestui raport este cea care interpretează puterea şi 
opoziția ca a fi două entități socio-politice care acționează prin mijloace specifice dar care 
înlesnesc, totodată, confruntarea de ideii, ameliorarea şi perfecţionarea soluţiilor, precum şi 


concurența transparentă între forțele politice existente în societate. Aşa cum vom vedea, opoziția 
este considerată din acest punct de vedere o variantă alternativă la putere, ca urmare a voinței şi 
deciziei electoratului, şi nu impusă prin manipulare şi uneori chiar prin forță. 

Relaţiile dintre putere şi opoziţie cunosc şi alte forme de manifestare, de cele mai multe ori 
fiind însă diametral opuse, manifestându-se în mod distructiv şi disfuncţional, mai ales prin 
acțiunile întreprinse de opoziţie în raport cu puterea. Se desprinde din acest punct de vedere opoziția 
parlamentară care reuneşte partide sau grupări de partide care acționează în parlament (în organele 
locale), criticând politicile guvernamentale şi votând, de regulă, împotriva acestora (manifestându- 
se mai mult latura criticistă în virtutea tradiţiei de a se opune cu orice preț, justificându-şi mai mult 
prezenţa şi existenţa prin critică), dar şi opoziția extraparlamentară, care cunoaşte un spectru mai 
larg de manifestare şi acţiuni mai diverse, concretizate în general în contestarea puterii prin 
demonstraţii, greve repetate, forme inedite de ocupare a instituțiilor sau pieţelor publice în vederea 
creări unei stări de instabilitate politică şi economică, ceea ce face ca opoziţia să devină dintr-un 
partener de dialog constructiv un grup de presiune şi diversiune în raport cu puterea, culminând prin 
mişcări violente care au drept scop preluarea cu forța a puterii, un caz concret la noi este mineriada 
din septembrie 1991, care s-a constituit într-o adevărată lovitură de stat prin obiectivele şi efectele 
produse în raport cu fosta guvernare şi fostul guvern Roman. 

Există şi alte forme şi raporturi dintre putere şi opoziţie. Spre exemplu, în cadrul unei anumite 
coaliții guvernamentale şi implicit a puterii, există o grupare de opoziție în cadrul guvernării, adică 
între partidele aflate la putere, precum şi o grupare de opoziţie în cadrul partidelor neaflate la 
guvernare. La fel există opoziţie între societatea civilă (la noi fiind reprezentată de Alianţa Civică) 
şi anumite instituţii nonguvernamentale, sau între acestea şi putere. Acest binom Putere — Opoziţie 
nu a apărut şi nici nu se menţine în mod arbitrar, ci se consolidează pe fondul unui joc de interese şi 
a unei rivalități escaladate mai ales în cadrul campaniei electorale, când sunt puse în evidență 
asemenea tendinţe de preluare a puterii sau de menţinere a acesteia. În fond raportul Putere — 
Opoziţie a degenerat într-un cerc vicios, distructiv, care face din lupta politică un scop în sine 
detaşând-o de problemele importante ale vieții politice şi sociale, de cele mai multe ori primând 
interesele de grup şi individuale, iar nu cele sociale şi naționale. Aceasta conduce la o scădere a 
prestigiului şi rolului politicului în sistemul social global şi la o percepție discriminatorie a acestui 
subsistem de către cea mai mare parte a populației şi electoratului. 

Sub raport istoric, cea mai agresivă formă a acestui raport dintre putere şi opoziţie, a fost cea 
din perioada stalinistă, când toți cei care nu erau cu Stalin (în general troţkiştii) erau considerați 
împotriva lui, deci în opoziţie, idee preluată de mişcarea legionară şi, ulterior, de unii lideri 
comunişti români, pe fondul căreia a fost lichidat un reprezentant de seamă al mişcării comuniste, 
Lucrețiu Pătrăşcanu. Prin asemenea atitudini adverse puterii era interpretată orice mişcare ce 
contravenea intereselor puterii şi implicit comunismului, aceste atitudini şi manifestări fiind 
considerate ca acte de sabotaj, uneltire, diversiune, având deci un impact negativ în progresul 
societății şi mai ales în menţinerea orânduirii comuniste, fiind binecunoscuţi din acest punct de 
vedere aşa-numiţii dizidenți politici. 

Asemenea atitudini se resimt şi astăzi în unele partide fie în opoziţie cu puterea, fie chiar în 
interiorul lor, prin care sunt promovate intoleranța şi exclusivismul politic şi doctrinar. Aşa se 
explică şi excluderea din partid a unui preşedinte de partid, cum a fost A. Marga în P.N.Ţ.C.D., sau 
alți lideri marcanţi ai partidului care au fost fie demişi, fie nerecunoscuţi ulterior în acel partid. De 
aici concluzia că opoziția cunoaşte mai multe forme şi intensității în manifestare, conceptul 
pierzându-și consistenţa semantică, fapt ce impune unele resemnificări în raport cu dimensiunile 
sale semantice. 

Desigur, nota distinctă a opoziţiei constă în caracterul critic asupra puterii, mai ales al celei 
legislative şi executive. Şi aceasta întrucât opoziția devine receptivă la cerințele şi suferințele 
populaţiei, (uneori disimulat) şi, totodată, mai „atentă” la greşelile şi vulnerabilităţile strategiilor şi 
deciziilor politice ale puterii, devenind astfel reprezentanta maselor nemulțumite, asociindu-se în 
mod „empatic” cu acestea. De aceea, de cele mai multe ori, şansele opoziţiei de a prelua puterea şi 
de a se constitui într-o alternativă la guvernare sunt mai mari decât ale puterii. Într-un asemenea 
context opoziția recurge la modalităţi de influență şi manipulare pe fondul neonorării promisiunilor 


făcute de putere, speculând şi criticând de cele mai multe ori asemenea limite ale puterii şi critică în 
mod vehement politica dusă de putere (practică încetăţenită în acest binom Putere — Opoziţie în 
cadrul democraţiei româneşti). Din păcate, din ceea ce a rezultat şi caracterizat opoziţiile post 
decembriste (mai ales cea C.D.R.-istă), nu rezultă decât caracterul agresiv al criticii şi criticismului, 
în coroborare cu promisiunile neonorate şi pe fondul intereselor promovate pe structura cărora au 
întreţinut cea demagogică şi populistă politică. De aceea şansele opoziţiei de a se constitui într-o 
variantă la guvernare, cel puţin în prezent sunt limitate, electoratul dispunând de o experienţă destul 
de bogată (şi am spune noi şi de tristă) pentru a-şi putea forma o imagine „favorabilă” asupra 
actualei opoziții, fiind totodată în măsură să judece şi să evalueze efectele fostei guvernări în plan 
politic, economic şi social. 

În ceea ce priveşte orizontul aşteptărilor populaţiei în raport cu vreo variantă alternativă la 
putere se manifestă foarte mult scepticism acționându-se mai mult prin prisma dezinteresului şi 
ignoranței, a liberului arbitru, decât pe un fond motivaţional convingător. 

Raportul dintre Putere şi Opoziţie poate fi analizat atât prin natura contradictorie a intereselor 
şi strategiilor politice promovate, cât şi prin relaţiile politice instituite între acestea. În general 
puterea politică este cea care se impune printr-o aşa-numită voință politică, situație în care acțiunile 
sale sunt legitimate de programul şi strategiile politice adoptate şi susținute de o anumită autoritate 
şi responsabilitate politică. În limbajul politic şi în politologie în general, aceste raporturi sunt 
privite ca raporturi de dominație, natura contradictorie a intereselor şi strategiilor, prin mijloacele 
utilizate, putând conduce la anumite stări conflictuale, pe fondul aşa-numitelor conflicte de interese 
degenerate într-o criză politică cu impact negativ pentru întreaga societate. Este o criză care se 
„divide” şi manifestă, totodată, printr-o criză de identitate, de încredere, de alternativă politică, de 
soluţii şi, nu în ultimă instanță, de moralitate în raport cu deciziile şi acțiunile politice. 

Trebuie conştientizat faptul că opoziția este mai mult decât o grupare politică, care critică şi 
se opune uneori guvernării şi, implicit, puterii. Ea este, în primul rând, o alternativă la putere, fapt 
ce impune depăşirea spiritului critic şi criticist, negativist şi nihilist, într-un spirit constructiv, 
coroborat cu competenţă, reflecţie adâncă şi realistă, calități care ulterior se vor substitui în factori 
favorizanţi ai accederii la putere. Calitatea deținută de un grup politic aflat în opoziţie trebuie să îi 
fie benefică pentru situația când se va afla la putere, această perioadă pregătitoare maturizând şi 
responsabilizând, totodată, grupurile politice din opoziție, pregătindu-le deci pentru preluarea 
puterii. Cu alte cuvinte, în orice situație opoziţia este o putere virtuală şi, totodată, o alternativă 
competentă pentru guvernare. De aici concluzia care se impune este că funcția opoziției nu este 
numai de a critica ci şi de a concepe programe şi strategii viabile, puse la nevoie în aplicare în 
vederea scoaterii ţării din criza în care a dus-o puterea prin incompetenţa de care au dat dovadă unii 
reprezentanţi ai acesteia sau chiar de putere în ansamblul său. Actuala putere P.S.D.-istă a beneficiat 
de acea perioadă de reflecţie şi maturitate, preluând puterea şi ca urmare a unor insatisfacţii legate 
de fosta guvernare şi putere C.D.R.-istă, preluând, cum s-ar spune, jocul pe cartea adversarului, 
adică pe nemulțumirile maselor şi, mai ales, pe greşelile politice săvârşite de fosta putere şi care au 
condus la asemenea nemulțumiri generalizate şi la criza de sistem care se mai menţine şi în prezent 
în cadrul guvernării P.S.D. 

Rezultă că puterea şi opoziţia nu trebuie să se afle într-o opoziţie exclusivistă sub raportul 
intereselor, scopurilor şi mijloacelor, şi cu atât mai puțin din perspectiva problemelor fundamentale 
ale politicii interne şi internaţionale (caz concret în prezent fiind integrarea României în Uniunea 
Europeană şi aderarea la Alianţa Nord Atlantică). Aceste raporturi, fie ele şi de dominație, trebuie să 
se bazeze mai mult pe confruntarea de idei, căutarea soluţiilor şi mijloacelor necesare scoaterii ţării 
din criză, când este cazul. Într-un asemenea context, opoziţia trebuie să devină competitivă cu 
puterea şi nu adversă şi, cu atât mai puţin, opusă de dragul opoziţiei, deci ca un scop în sine. 
Apelând la un joc de cuvinte, am putea spune că puterea trebuie să se manifeste în raport cu 
opoziția ca „prieteni” prin duşmănie sau opoziţia în raport cu puterea ca „duşmani” prin prietenie, 
ceea ce, din punct de vedere logic, este imposibil de realizat şi validat întrucât duşmănia şi prietenia 
sunt două noţiuni care se exclud şi ca atare nu se pot presupune reciproc şi nici nu pot fi identice. 

Spiritul agonistic, înverşunarea şi, mai ales, agresivitatea de limbaj şi chiar cultura agresivității 
şi violenţei promovate în politică de către unii politicieni le diminuează, de cele mai multe ori, 


credibilitatea şi autoritatea atât puterii cât şi opoziției, subînțelegând natura predominantă şi 
contradictorie intereselor pentru preluarea şi menținerea puterii. Din acest punct de vedere pot fi 
semnalate limite strategice din partea puterii şi a opoziției, aceste structuri politice fiind într-un 
permanent conflict de interese, departe de a coopera şi soluţiona marile probleme cu care se 
confruntă societatea civilă, notele comune ambelor structuri fiind acuzele, criticile şi, mai ales, 
revendicările. Predomină spiritul malefic şi distructiv, incriminarea, oportunismul, atacurile dure la 
adresa partidelor şi persoanelor. Şi aceasta în mod paradoxal nu numai între putere şi opoziţie, ci 
chiar şi în interiorul unor grupuri politice, fie din cadrul puterii, fie din cadrul opoziției, fapt ce 
conduce la o deteriorare nu numai a raportului analizat ci chiar şi la nivelul elementelor — 
structurilor pe care le implică acest raport, adică la putere şi opoziţie. Se subînțeleg efectele 
negative atât pentru respectivele partide şi grupări politice cât şi pentru societate. O asemenea stare 
conduce, aşa cum am mai arătat, la o scădere a credibilităţii politicii, (fie a reprezentanților din 
opoziţie, fie a celor aflați la putere), aceasta fiind tot mai mult discreditată de către opinia publică. 
După unii, politica nu numai că este discriminată negativ, ci este chiar demodată şi inoportună 
prezentului şi mai ales viitorului, punct de vedere susținut în parte şi de noi, mai ales cu referință 
într-un viitor mai îndepărtat. 

Să insistăm mai mult asupra formelor prin care se manifestă opoziția şi implicit relația 
acesteia cu puterea. Simțim necesitatea acestor precizări şi pentru faptul că formele clasice ale 
partidelor aflate la putere, prin reprezentanţii săi în parlament şi guvern şi implicit în administrația 
locală nu mai corespund decât parțial. Nu se mai poate realiza o delimitare tranşantă între putere şi 
opoziție prin prisma partidelor şi a reprezentativităţii în unele structuri ale puterii, întrucât în 
teritoriu, la nivelul primăriilor se regăsesc primari aleşi din cadrul partidelor aflate în opoziţie, dar 
care, în fond, deţin autoritatea şi puterea în teritoriu, manifestându-se ca o reală structură de putere. 
Ambiguitatea şi ambivalenţa semantică la nivelul noţiunilor analizate — de putere şi opoziţie — se 
regăsesc şi în cadrul unor partide care au obţinut un scorul electoral mare, deci cu drept de accedere 
la putere, dar care, din raţiuni ideologice doctrinare opuse puterii majoritare şi, nu în ultimul rând, 
prin natura intereselor, se află în opoziţie. Într-o asemenea situaţie se regăseşte P.R.M.-ul, care în 
mod constant se situează de partea opoziției, chiar dacă uneori se împotriveşte acestei grupări 
politice (mai ales în raport cu U.D.M.Ruul) jucând un rol relativ duplicitar pe scena politicii 
româneşti. Să nu mai vorbim de partide situate în opoziţie, care din diverse rațiuni strategice fac 
jocul puterii, mai bine spus pactizează prin fel de fel de înţelegeri, manevre politice şi 
compromisuri, conducând la o aşa-numită politică “murdară” sau mai bine zis duplicitară, care în 
ultimă instanţă nu vizează decât intenţiile nedeclarate de accedere şi menținere la putere, precum şi 
de obținere a unor privilegii concretizate într-un capital electoral. Ne referim desigur la U.D.M.R., 
care a devenit şi se menţine ca un partid etnocratic ce speculează de cele mai multe ori 
inconsecvenţa politică a puterii. Sprijinind un partid — grup politic aflat la putere, nu faci decât să-l 
influențezi în adoptarea unor strategii care-l vor face impopular şi ilegitim, lăsând astfel locul 
partidelor din opoziţie care au sprijinit asemenea inițiative şi strategii şi care vor dobândi ulterior o 
parte din capitalul electoral al partidelor aflate acum la putere. Chiar dacă opoziţia pare mai 
frustrată în raport cu puterea, beneficiile pe termen lung pot fi mai mari, culminând cu preluarea 
puterii. Cu alte cuvinte, “timpul opoziției” poate fi şi benefic, nu numai frustrant. Este perioada în 
care acumulează experiență şi învaţă din greşelile proprii şi ale puterii. 

Această relație asimetrică dintre putere şi opoziţie este cel mai bine delimitată în plan 
guvernamental, atunci când există un guvern monocolor, sub raportul partidelor din eşichierul 
politic, şi nu în cadrul coaliției guvernamentale naţionale, când puterea fuzionează cu opoziţia. Din 
acest punct de vedere în teritoriu puterea este reprezentată prin anumite organisme subordonate 
partidului majoritar aflat la putere, prin prefecți şi alți factori de decizie locali ai principalelor 
instituţii şi organisme politice, juridice şi de stat, în mai mică măsură însă la nivelul primăriilor, care 
au primari aleşi şi nu numiţi. Există din acest punct de vedere o opoziție executivă şi una 
parlamentară, în ambele situându-se şi grupându-se reprezentanții partidelor — grupurilor politice 
care acționează în afara guvernului şi în parlament în opoziție cu reprezentanții partidelor aflate la 
putere, sau chiar în cadrul acestora, dar într-o formă mascată, prin intermediul votului secret. 


Puterea se află în raport atât cu opoziția cât şi cu unele structuri care nu întotdeauna sunt implicate 
în mod direct în cadrul acţiunilor politice, dar care, de cele mai multe ori, prin activităţile 
desfăşurate pot influența politica. Ne referim la grupurile de presiune pe care le vom analiza în 
secvenţa care urmează. 


6.8.2. Grupurile de presiune — formă de manifestare a opoziţiei 

Oportunitatea analizei acestei structuri rezidă din intensitatea manifestării sale în actuala 
perioadă, atât în plan naţional cât şi internațional, coroborată cu influenţele ce le exercită în 
strategiile şi dinamica socială şi implicit în raport cu puterea şi opoziția. Ca obiect de analiză 
prezintă interes pluridisciplinar, fiind revendicată atât de sociologie, psihosociologie, cât, mai mult, 
de politologie. Evident, motivaţia analizei noastre este preponderent politologică şi sociologică şi în 
mai mică măsură psihosociologică, fiind analizat ca grup propriu-zis în afara unei incidenţe politice. 

Din perspectivă conceptuală şi acţională, prin grup de presiune se face referință la presiunea 
exterioară exercitată de către un grup asupra altuia, prin simpla prezență şi prin mijloace specifice şi 
diverse, pe un fond psihologic şi cu impact asupra celui din urmă, asupra căruia acționează. 

Ca formă a structurii sociale, grupul de presiune ţine de o anumită formă de organizare şi 
structurare socială implicând o diversificare de interese la nivelul unor societăți, instituții şi 
categorii sociale. Grupurile de presiune apar atât pe fondul schimbării funcțiilor unor instituții, cum 
ar fi statul şi instituţiile sale, cât şi pe fondul mutațiilor petrecute în structura puterilor lumii şi a 
raportului dintre ele. Se deduce de aici importanţa şi necesitatea cunoaşterii mecanismului şi rolului 
unei asemenea structuri sociale, cu atât mai mult cu cât grupul de presiune, aşa cum am anticipat, îşi 
exercită influenţa atât în plan național, cât şi internațional. 

Astăzi grupul de presiune capătă forme tot mai diversificate exercitându-şi influenţa prin 
diverse organisme şi instituţii, puteri, coaliții etc., utilizând mijloace şi tehnici dintre cele mai 
sofisticate, cum ar fi tehnicile pressing-ului, care reprezintă un fenomen foarte extins, cu multiple 
implicaţii în viața social-politică internă şi internațională. 

Sub raport semantic, la început acest concept viza raportul dintre autoritățile publice şi 
diferitele forțe ale vieții sociale, în mod deosebit cele economice, culturale şi spirituale. Avea deci 
suport şi influenţe mai mult de natură economică şi legislativă. Prin conotația sa preponderent 
politică, termenul ignoră determinările sociale care au stat la baza apariţiei sale, sugerând o acțiune 
de presiune univocă, ceea ce reduce din importanţă şi efectele produse pentru care evident au fost 
constituite. Pe lângă faptul că exercită presiuni, grupul de presiune, la rândul său suportă şi el 
presiuni din partea altor structuri-grupuri, a puterii în general, mai ales atunci când adoptă o 
atitudine critică sau de opoziție față de strategia puterii politice (la noi cazul mineriadelor este 
elocvent din acest punct de vedere). Deci grupul de presiune presupune atât acţiunea sa, cât şi 
reacţiunea altor forțe-grupuri; presupune o mişcare în dublu sens a acestor părți cu consecințe 
specifice pentru fiecare dintre ele. 

O trăsătură comună a acestei structuri este cea care face referință asupra rolului său în 
societate. De cele mai multe ori, grupurile de presiune au un sens peiorativ, disfuncțional, 
asociindu-i-se o anumită tendinţă de influențare, manipulare, de natură distructivă (totală sau 
parțială) faţă de alte grupuri şi comunităţi sociale, în mod deosebit față de putere. Grupurile politice 
— partidele, spre exemplu — îşi exercită presiunea prin forme diferite de influență, prin mijloace mai 
mult sau mai puţin transparente, la fel şi sindicatele şi alte forțe sociale. 

Aceste grupuri sunt diferenţiate şi particularizate în mai mare măsură prin prisma unor criterii 
de natură ideologică — doctrinară şi psihologic-motivaţională. Fundamental este criteriul social, 
concretizat prin faptul că structurează un anumit tip de relaţii sociale şi forme organizaționale bine 
delimitate. În cea mai mare măsură aceste grupuri se află în relaţii de opoziţie şi conflictuale pe 
fondul unor interese divergente şi al unor tendinţe de dominare şi manipulare. Aceste relaţii pot fi 
atât formale (de autoritate, putere, control), cât şi informale, mai ales în cadrul grupurilor de 
presiune primare (grupul de comando şi grupurile teroriste, în general). 

În cele mai multe situaţii în cadrul grupurilor de presiune primează interesele, uneori 
disimulate, alteori camuflate, având drept finalitate o pretinsă ordine socială, prosperitate 
economică şi stabilitate politică. În aceste situaţii, anumite decizii şi strategii politice sunt elaborate 


funcție de această presiune internă şi externă. Este cazul presiunii unor grupuri şi categorii sociale 
manifestate prin greve, mitinguri, revolte sociale organizate de reprezentanţii opoziției sau a 
presiunilor exercitate de anumite organisme mondiale, cum este cazul F.M.I., Băncii Mondiale, al 
N.A.T.0O., care pot deveni puteri cu influenţe decisive în plan strategic, politic şi economic. De aici 
o aşa-numită “suveranitate limitată” a statelor mici şi subdezvoltate, cauzată de imixtiunea în 
politica acestora a unor mari puteri, lezând integritatea şi suveranitatea unor asemenea ţări şi state. 

Aceasta nu înseamnă că grupurile de presiune fuzionează prin alte tipuri specifice de interese, 
cum ar fi grupurile financiare sau grupurile de agresiune şi conflict armat. Un grup financiar devine 
un grup de presiune când exercită asemenea acțiune şi influență politică asupra politicii unui stat, 
condiționând şi chiar determinând politica macrostructurală pe termen mediu şi lung al acestuia. Un 
exemplu elocvent în acest sens în constituie programul A.S.A.L. (Ajustare Structurală a 
Agriculturii) impus de F.M.I. şi Banca Mondială, cu un evident impact negativ asupra agriculturii 
României, dar care ulterior, în cadrul actualei puteri, este amendat începându-se o revigorare a 
acestui sector economic, tot cu sprijinul organismelor mai înainte amintite şi, evident, prin inițiativa 
politică a actualei guvernări. Ca să nu mai vorbim de politica globalizării care, în mod cert, va 
limita suveranitatea statelor mai slab dezvoltate sub raport economic care vor fi asimilate — 
înglobate marilor puteri. 

Grupurile de presiune capătă în prezent forme tot mai camuflate, fiind ca atare greu 
decelabile. De aceea, caracterul tot mai organizat şi structuralitatea sa nu mai corespund criteriilor 
inițiale de definire. Există şi alte forţe care îşi exercită presiunea şi influența fără a fi organizate şi 
mai ales cunoscute. Acestea acționează mai mult în sfera politicului, prin mijloace tot mai moderne 
şi sofisticate. Unul dintre acestea este mass-media, prin intermediul sondajelor de opinie. Şi în 
aceste situaţii pe prim-plan stau interesele față de avantajele care le întrevăd asemenea acțiuni de 
influență şi manipulare. 

Grupul de presiune se află în raport de interdependenţă funcțională cu o altă structură socială 
şi grupală, şi anume cu grupul de interese. Aşa cum uşor se poate deduce, această structură reuneşte 
indivizi care interacționează prin prisma exclusivă a unor interese comune, fiind denumite şi grupuri 
cu scop. De aici nu rezultă însă că asemenea grupuri sunt exclusiv în opoziție, chiar dacă natura 
intereselor este contradictorie şi, cu atât mai puţin, că ar fi grupuri de presiune. De aceea, atât 
opoziția cât şi puterea pot fi evaluate ca a fi grupuri de interese, dar după cum uşor ne putem da 
seama, ca grup de presiune nu poate fi considerată decât opoziţia. În ultimă instanță, toate grupurile 
se formează prin prisma dimensiunii teleologice şi a naturii intereselor dintre ele. Există totuşi 
deosebiri față de anumite tipologii ale grupurilor chiar prin conţinutul acestor interese şi a 
scopurilor care au stat la baza constituirii lor. 

Din cele prezentate până acum, rezultă că aceste structuri au foarte multe puncte comune, dar 
şi note care le diferențiază. Unii autori chiar le identifică, ceea ce corespunde doar parțial adevărului 
ştiinţific şi logic: nu orice grup de interese sau cu scop este un grup de presiune, pe când orice grup 
de presiune, este un grup de interes. Dacă am admite echivalenţa între aceste două tipuri (încălcând 
din punct de vedere logic principiul identităţii), atunci ar însemna că orice grup uman este grup de 
presiune, întrucât este un grup de interes, ceea ce din punct de vedere logic este fals. 

Să vedem când un grup de interes devine grup de presiune, ştiut fiind faptul că un grup de 
interes este un potenţial grup de presiune. Conversiunea logică a primei forme în cea de-a doua este 
posibilă numai când sub impulsul intereselor mai mult sau mai puţin conştientizate şi transparente 
se exercită o presiune directă sau indirectă asupra puterii politice (considerată fie global, fie prin 
unul dintre organele şi mecanismele sale: minister, instituţie, ideologie, strategie, tactică etc.). 
Mineriada din septembrie 1991 a fost o acțiune purtată de un grup de presiune care şi-a exercitat 
pressing-ul asupra puterii executive, conducând la demiterea guvernului Roman, presiunea fiind 
deci directă şi cu tendință de globalizare. Înlocuirea unui demnitar politic sau modificarea unei 
decizii politice este considerată ca o presiune parțială şi în cele mai multe situații ca o acţiune 
indirectă. 

Grupurile de presiune se află în raport de intercondiţionare (uneori de interferență) şi cu 
grupurile politice, grupuri ce reunesc indivizi cu atitudini similare față de o anumită ideologie şi 
strategie politică, împreună formând o categorie socială distinctă, aşa-numita clasă politică. În 


această structură coabitează atât grupurile aflate la putere cât şi cele din opoziţie, ultimele devenind 
şi grupuri de presiune prin atribuţiile ce le îndeplinesc. Nu pot fi considerate drept grupuri de 
presiune grupurile din interiorul puterii (chiar dacă uneori se manifestă unele contradicții de 
interese) întrucât ele acţionează în consens cu voința majoritară a clasei politice şi a cetăţenilor unei 
țări. 

Grupul de presiune poate fi analizat şi în raport cu anumite structuri politice formale, în mod 
deosebit cu unul sau mai multe partide ce formează opoziția şi care nu participă la guvernare, dar 
care au rol legislativ destul de important. Formele clasice de acțiune ale acestora sunt: şantajul 
politic; deconspirările unor persoane şi a dosarelor acestora; manipularea de tip naționaliste 
extremist; propaganda şi demagogia politică în campaniile electorale; absenteismul în dezbaterile 
parlamentare ş.a. Pe acest fond apar şi anumite relaţii politice şi interacțiuni care, în cele mai multe 
situaţii, au rol destabilizator vizând societatea, structurile şi mecanismele acesteia, ordinea de drept 
şi progresul social, aceasta în scopul contraargumentării justeței politicii puterii şi a eficienţei şi 
oportunității sale. Mijloacele cele mai eficiente sunt cele legislative, concretizate în emiterea unor 
moţiuni simple şi de cenzură cu vădite interese şi avantaje politice de grup, dar cu o tendinţa de 
extrapolare la nivelul întregii societăţi. 

Între grupurile de presiune şi, implicit, cele de interese se pot face delimitări şi în plan 
acțional-praxiologic: în timp ce partidele din opoziţie caută să cucerească puterea şi să o exercite, 
grupurile de presiune, dimpotrivă, nu participă decât indirect la cucerirea puterii şi la exercitarea 
acesteia. Ele acționează asupra puterii, rămânându-i exterioară acesteia, căutând doar să influenţeze 
demnitarii de la putere şi nu să-şi pună la putere proprii oameni. De unde concluzia că opoziția este 
un grup politic şi nu exclusiv un grup de presiune. Spre deosebire de grupul politic, care urmăreşte 
preluarea şi/sau menținerea puterii, grupul de presiune nu urmăreşte un asemenea scop — cucerirea 
puterii, ci influențarea acesteia în strategiile şi deciziile politice, economice şi sociale adoptate. Prin 
aceasta facem o delimitare netă între grupul politic şi cel de presiune, întrucât grupul politic 
urmăreşte să cucerească puterea şi să-şi pună proprii lideri la putere. Într-un asemenea context 
considerăm mai adevărată şi adecvată definiția dată acestei structuri (grupul de presiune) care prin 
diferența specifică se delimiteze de alte forme posibile de a fi cuprinse în genul proxim. Este greu 
însă de delimitat o asemenea structură, întrucât atât grupul de interes, şi cu atât mai mult, grupul 
politic pot fi sau deveni grupuri de presiune. Ceea ce le-ar diferenția ar fi în ultimă instanţă acțiunea 
indirectă sub impulsul unor interese de grup şi/sau sociale, naţionale sau chiar transnaționale. Ne 
referim, desigur, la grupurile-organismele politice şi militare internaționale ale căror efecte sunt 
uşor decelabile şi prognozabile în strategiile politice şi decizionale ale unor state şi naţiuni. 

Analiza raportului dintre grupurile de presiune şi grupurile politice este evidenţiată în primul 
rând prin rolul intereselor de grup. Grupurile de presiune implică atât interese personale şi de grup, 
cât şi acțiunea propriu-zisă în scopul realizării acestora. Pe lângă asemenea interese, mai mult sau 
mai puțin camuflate, grupurile de presiune revendică şi interese de ordin public şi naţional, ceea ce 
le face mai credibile în plan național față de anumite grupuri politice cu sferă de acțiune mai 
restrânsă dar cu o structură teleologică adecvată propriilor lor interese. Minerii, spre exemplu, nu 
urmăreau doar interese restrictive de grup, ci şi interese ce depăşeau sfera intereselor lor, cu vădite 
tendinţe de extrapolare în plan social şi național. Nu este mai puțin adevărat că unii lideri sindicali 
au găsit în această structură sindicală un mijloc pentru a accede la putere (cazurile lui Victor 
Ciorbea sau al lui Miron Mitrea fiind elocvente din acest punct de vedere), ceea ce nu infirmă şi nici 
nu invalidează mişcarea sindicală ca a fi o mişcare revendicativă socială, iar sindicatele de a fi 
considerate grupuri de presiune care urmăresc uneori atât schimbarea puterii, cât şi preluarea 
acesteia din partea unor lideri de sindicat. Apare un aşa-numit fenomen al puterii sindicatelor — 
sindicatocrația, când sindicatele se impun prin presiune în schimbările şi deciziile politice. Grevele 
generale şi toate formele de protest vizează în ultimă instanță asemenea influențe în plan politic şi 
decizional. Şi, aşa cum am mai arătat, aceste influenţe pot afecta întregul mecanism al puterii sau 
anumite părți, dimensiuni ale acesteia. 

Dar să vedem care sunt dimensiunile structurale ale acestor structuri. După politologul 
francez, Jean Meynaud o asemenea structură s-ar defini prin următoarele elemente — dimensiuni: 

a) prezenţa unei legături stabile în inter-relațiile dintre membrii săi; 


b) prezenţa la membrii grupului a unui sentiment colectiv; 
comunitatea scopului; 

c) tactica şi tehnicile prin care este exercitată presiunea sau presiunea ca tactică şi mijloc de 
acțiune politică. 

De aici rezultă că grupurile de presiune sunt grupurile care reunesc aceste elemente cu 
funcțiile emergente scopurilor constituirii lor, elementul decisiv constituindu-l presiunea ca tactică 
şi mijloc de acţiune. În aceste sens sunt create organisme specializate cu asemenea funcţii şi 
finalități care acţionează fie direct, fie indirect, prin opinia publică şi forța acesteia asupra puterii, 
utilizând diverse tehnici şi tehnologii de influenţă şi manipulare. De aceea, grupul de presiune este 
uşor identificabil cu grupul de influență, orice grup de presiune devenind şi grup de influență, dar 
nu şi invers. Grupurile de influenţă îşi exercită mai mult funcțiile în plan ideologic şi doctrinar, pe 
când grupurile de presiune se resimt mai mult prin intermediul acţiunilor lor, a presiunilor 
exercitate, fie direct, fie indirect. 

În plan internaţional (de multe ori regăsită şi în plan naţional dar cu alte interese şi din partea 
altor factori de influenţă), o practică şi totodată un mijloc de influențare este cea exprimată prin 
fenomenul denumit lobbysm. Prin acesta sunt desemnate acțiunile generalizate de influențare, din 
exterior, a procesului legislativ şi totodată, persoanele sau organizațiile din afara legislativului care 
întreprind acțiuni menite să promoveze sau să împiedice adoptarea unei legislații şi strategii 
politice. 

În ceea ce priveşte raportul dintre acest fenomen şi grupurile de presiune, se desprinde faptul 
că şi din acest punct de vedere există puncte comune, dar şi note ce le diferențiază. Mai întâi trebuie 
precizat faptul că lobbysmul îşi are rădăcini foarte îndepărtate în timp, termenul lobby provenind 
semantic de la coridorul principal al Capitoliului roman, frecventat de persoane interesate în 
procesul legislativ. Ca verb, lobby semnifică actele şi eforturile celor care ţin să influenţeze 
legislația. Deci, prin lobby nu înţelegem orice fel de influenţă şi nici termenul nu este confundat cu 
grupul de presiune. Acesta din urmă poate desfăşura acțiuni de influențare politică, dar în mai mică 
măsură în plan legislativ, unde influenţele mai semnificative sunt resimțite din partea lobby-ului şi a 
grupului de interes. 

Există diferențieri semantice şi praxiologice între grupul de presiune şi cele ce exercită un 
anumit lobby. Delimitarea cea mai clară între grupurile de presiune şi lobbysm privit ca fenomen 
politic este realizată de M. Duverger. După opinia acestuia, lobbysmul este o organizație pur tehnică 
care serveşte grupurile de presiune ca mijloc de acțiune, specializarea în lobbysm implicând în cele 
mai multe situaţii acțiuni specifice grupurilor de presiune, adică de influențare în plan politic şi cu 
deosebire în planul legislativ. Când lobbyul are o anumită coloratură socială sau politică şi face 
presiuni în favoarea unor interese de grup, atunci el poate fi considerat ca grup de presiune. 
Lobbysmul capătă din acest punct de vedere forme tot mai voalate, la baza sa stând puterea 
financiară atât în plan naţional cât şi multinațional, convergentă intereselor ideologice cu o profundă 
tentă revendicativă naţionalist-extremistă şi revizionistă. Este binecunoscut în acest sens lobbyul 
maghiar din diaspora, reprezentat de anumite persoane cu influenţă în Congresul american şi în alte 
organisme politice şi militare internaționale. Influențe tot mai resimţite se regăsesc în cadrul 
grupurilor masonice şi a acelor puteri oculte care formează aşa-numitul „guvern mondial”, sau 
guvernele din umbră, care conduc destinele lumii în concepția adepților teoriilor conspiraționiste. 

Analizând raportul dintre acțiunile grupurilor de presiune, de interes şi politice, se poate 
prognoza că acestea vor coabita atâta timp cât vor exista sisteme politice divergente bazate pe 
interese ce le vor delimita prin modalităţile de acţiune şi sferele lor de interes. Această „mezalianţă” 
este specifică şi societății româneşti prezente, căreia îi este caracteristic fenomenul endogrupării 
sociale şi a stratificării prin grupurile analizate şi a fenomenelor sociale şi psihosociale asociate 
acestora. 

Din punct de vedere tipologic şi ţinând seama de unele criterii cum ar fi: mărimea, structura, 
natura, scopul, tehnicile folosite, M. Duverger desprinde următoarele tipologii ale grupurilor de 
presiune: 

a) grupul de presiune parțial care este organizaţia ce are şi alte raţiuni de a exista, decât 
acțiunea de pressing politic, dar care poate fi pusă în situaţia de a utiliza presiunea politică la un 


moment dat în activitatea sa, de grup de presiune exclusiv şi care acționează doar în domeniul 
politic şi face presiune asupra puterii (lobby-ul); 

b) grupul de presiune intern, care acţionează într-o anume societate, servind interesele 
membrilor săi, integrați în respectiva societate; 

c) grupul de presiune străin, care intervine în viața politică internă a altor ţări, servind 
interesele unor persoane, grupuri, națiuni străine (petroliştii texani ce influențează, spre exemplu, 
puterea politică din Arabia Saudită sub raport economic; intervenţiile militare ale unor puteri şi 
coaliții de state deja bine cunoscute); 

d) grupul de presiune de masă, care urmăreşte să grupeze un număr cât mai mare de 
membrii, deoarece, astfel îşi sporeşte şansele de a-şi atinge obiectivul (sindicate muncitoreşti, 
organizaţii feministe); 

e) grupul de presiune de cadre care îşi asigură eficiența prin atragerea unor membrii 
marcanţi prin funcţie, bogăție, prestigiu; în prezent, marea majoritate a grupurilor de presiune; sau 
sprijină diferite elite; 

f) grupul de presiune directă, care acţionează la nivelul populației, a opiniei publice, pe 
care o sensibilizează pentru ca atitudinea acesteia să influențeze puterea; 

8) grupul de presiune profesional — specializat (cum ar fi grupurile teroriste şi de 
comando), care reuneşte membri după înalta specializare şi care este constituit în jurul unui scop 
reprezentativ nu atât pentru grup cât pentru organizaţia din care face parte un asemenea grup (un 
exemplu elocvent fiind grupurile teroriste ale organizaţiei Al Qaeda la care sociologul amintit nu 
avea cum să facă referinţă). 

O altă tipologie a acestor structuri o realizează S.E. Finer, acesta delimitând în manieră 
dihotomică grupurile de interese propriu-zise şi grupurile de promovare (ale anumitor interese) sau 
de propagandă, rezervând atributul de “presiune” pentru acele activităţi ce echivalează cu aplicarea 
sau ameninţarea a unor sancțiuni în cazul în care anumite revendicări sunt refuzate. 

O clasificare fermă a grupurilor de presiune este practic imposibilă, deoarece ele au, la ora 
actuală, o organizare multiformă, în continuă structurare şi dezvoltare, acţionând la orice nivel de 
manifestare a puterii, în forme foarte diferite şi cu mijloace dintre cele mai neaşteptate. 


6.8.3. Funcţiile opoziţiei 

După cum am arătat, opoziția nu se constituie într-o structură cu un scop în sine, ci 
îndeplineşte mai multe funcții pe care le vom analiza succint. 
În primul rând, aşa cum uşor se poate deduce, opoziţiei îi revine rolul de a reprezenta latura adversă 
a puterii, atât prin structurile politice şi reprezentanții acestora cât şi prin simpatizanţii săi. Din acest 
punct de vedere se desprinde o aşa-numită minoritate electorală care reuneşte pe acei indivizi care, 
sub raportul dreptului lor eligibile, vor sancţiona reprezentanţii puterii, manifestându-se în dezacord 
cu politica şi modalitatea de guvernare a reprezentanţilor puterii. 

Pe lângă această funcție reprezentativă a opoziției, aceasta îndeplineşte şi o altă funcție, dar 
care din păcate este tot mai puţin resimțită şi care se concretizează într-o alternativă coerentă, 
consistentă şi viabilă la guvernarea prezentă, deci într-o putere virtuală care e posibil să devină o 
realitate cu un anumit grad probabilistic. Coroborată cu funcțiile mai sus menţionate, opoziția îşi 
demonstrează rolul prin atitudinile critice la adresa puterii şi guvernării, funcție ce se manifestă mai 
mult prin dezbateri publice şi prin intermediul mass-mediei. Astfel, opoziţia devine un factor de 
contrapondere la inițiativele puterii, de cele mai multe ori manipulând masele, încercând să le 
convingă asupra ineficienţei şi inadecvarea strategiilor politice ale puterii. 

Una dintre cele mai reprezentative funcții ale opoziției, este cea de control democratic al 
puterii realizabil prin parlament şi prin dezbatere publică etc. Şi aceasta mai ales când există un aşa 
numit deficit de democraţie, când primează interesele puterii şi ale statului în raport cu interesele 
maselor. Într-o asemenea situaţie opoziţia semnalizează şi avertizează asupra acestei tendinţe de 
disociere dintre putere şi popor, semnalând unele manifestări ale puterii, cum ar fi corupția, traficul 
de influență şi alte practici utilizate chiar de către unii reprezentanți ai puterii. Aceasta în mod 
demagogic şi cinic uneori, întrucât şi fosta putere, actuala opoziție a recurs la asemenea practici, 
critica lor nefiind convingătoare şi cu atât mai puțin argumentată. Clientelismul politic şi grupările 


clientelare, precum şi corupția la cel mai înalt nivel s-au practicat pe scară mare şi în timpul 
guvernării C.D.R.-iste, aşa că ceea ce critică în prezent nu este decât “bârna din proprii lor ochi”, ca 
să ne exprimăm mai puţin academic. 

Totuşi, prin acțiunile şi mijloacele utilizate, opoziţia joacă un rol important în dezvoltarea şi 
menţinerea democraţiei, fiind un factor de susţinere şi menţinere a acesteia. În alt sens, o putere fără 
opoziție exercită doar funcţii administrative şi nu politice, conducând în ultimă instanță chiar la 
scăderea credibilității puterii şi implicit a democraţiei. De aceea dimensiunea pozitivă a conceptului 
de opoziţie, pe lângă conotaţiile negative cu care am fost obişnuiţi este legată în primul rând de 
competiție. Din păcate această competiţie este redusă doar în plan politic şi electoral, iar nu în plan 
economic, social, prin alternativele oferite şi soluţiile găsite la marile probleme cu care se confruntă 
societatea. 

În acelaşi timp o ţară şi o societate au nevoie de opoziţie din motive mult mai complexe şi 
profunde, cum ar fi cele de siguranță națională şi de ordin strategic, opoziția impunându-se în raport 
cu puterea în vederea realizării unor amendamente şi concesii în raport cu anumite declarații sau 
strategii insuficient gândite şi evaluate. Este suficient să amintim declaraţia fostului preşedinte al 
României, Emil Constantinescu, şi atitudinea fostei puterii față de intervenția trupelor aliate ale 
N.A.T.O. în fosta Iugoslavie, pentru a ne putea da seama de pericolul iminent care putea să apară în 
relaţiile noastre cu vecinii iugoslavi, sau alte asemenea atitudini lipsite de maturitate politică şi, nu 
în ultima instanță, de competenţă. Nu trebuie să facem întotdeauna jocul unor puteri şi interese 
străine de dragul unor privilegii cum ar fi chiar şi accederea în structurile euro-atlantice. Marii 
conducători au fost cei care au luptat şi s-au sacrificat pentru interesele ţării şi nu cei care au cedat 
în virtutea unor privilegii, fie ele chiar şi naţionale. 

Funcţia predominantă a opoziției este cea de menţinere şi consolidare a democraţiei, dar nu în 
dauna echilibrului şi stabilităţii sociale şi politice. Aşa cum afirma analistul politic, Dorel Şandor, 
opoziţia face parte din procesul mai larg de reconstrucție a democraţiei. În analogie cu o anumită 
autostradă, reprezentată de democraţie, şi cu două benzi: puterea şi opoziţia, uneori acestea se pot 
despărţi, alteori se intersectează, putându-se şi bloca, dar, în ultimă instanță ambele formează un 
ansamblu de practici, de principii şi de elemente instituționale, esenţiale pentru democrația reală şi 
eficientă şi nu doar pentru una aflată în stadiul de proiect. În cadrul democraţiei cele două benzi ale 
autostrăzii se unesc, devin complementare sub raportul forțelor, astfel că puterea şi opoziția se 
constituie într-un factor puternic în menţinerea ţi democratizarea societăţii. 

Pe lângă funcțiile succint prezentate, opoziţia mai îndeplineşte rolul de a slăbi adversarul — puterea 
pentru a-şi pune mai bine în valoare, prin contrast, propriile capacităţi şi proiecte în lupta 
permanentă dintre opozanți şi guvernanți. 

Partidele se află în opoziţie nu numai când slăbesc puterea şi guvernarea prin deciziile luate ci 
şi atunci când îi afectează autoritatea şi legitimitatea. Un vot de neîncredere dat guvernului din 
partea opoziţiei devine un argument mai puțin plauzibil decât o moțiune simplă şi cu atât mai mult o 
moţiune de cenzură. Aceste moțiuni devin instrumentele prin care este evaluată „intensiunea” 
opoziţiei şi nu „extensiunea” acesteia (câte partide sunt în opoziţie), mai bine zis activismul şi 
uneori virulenţa acesteia. Se subînţelege că raportul dintre putere şi opoziție are, în ultimă instanță, 
o finalitate (normal ar trebui să fie benefică pentru societate) în planul democraţiei şi 
pluripartidismului. 

Aşa cum am mai menționat, democrația fără opoziție este de neconceput; cu cât este mai 
autoritară opoziţia şi forțele acesteia sunt mai evidente, cu atât este mai acerbă lupta politică dintre 
putere şi opoziție. Când se solidarizează în faţa unor fenomene cum ar fi corupția, compromisul şi 
arivismul politic, şi când este promovată o aşa numită opoziție de decor, ornamentală şi caricaturală, 
atunci întregul sistem politic devine slab şi incompetent. Într-o asemenea situaţie efectele se resimt 
mai mult în sfera puterii prin responsabilitatea politică a acesteia față de rezultatele guvernării. 
Asemenea atitudine conciliantă ilegitimează atât puterea cât şi opoziția, ambele fiind receptate şi 
interpretate cam cu aceeaşi unitate de măsură, adică cu indiferenţă. 

În raport cu aceste funcţii ale opoziţiei vom analiza în continuare unele aspecte structurale ale 
acesteia. Calitatea unei structuri de a fi în opoziție, nu înseamnă nici pe departe aşteptare pasivă şi 
lipsa grijilor, ci găsirea tuturor posibilităților de uneltire împotriva puterii pentru a deveni o 


alternativă la guvernare şi chiar pentru a realiza un aşa numit echilibru politic. Ea trebuie să dispună 
de întregul arsenal instrumental, ideologic şi logistic (presă scrisă şi audio-vizuală, propagandă 
vizuală), de influenţă şi de autoritate şi, mai ales, de lideri reprezentativi şi competenţi care să se 
facă credibili pentru viitoarea guvernare. Din păcate se apelează mai mult la critică, agresiune 
verbală şi contestaţie, adică la ceea ce în politică este desemnat prin conceptul de maniheism politic. 
Opoziția trebuie să dispună atât de voință politică, cât şi de capital politic (un potențial electorat), 
coroborate cu strategia electorală necesară şi oportună prin care să convingă alegătorii. Aceasta nu 
înseamnă că opoziţia stă în expectativă şi în virtutea liberului arbitru aşteaptă căderea puterii. Ea 
trebuie să contribuie la ilegitimitatea acesteia, pe căi raționale şi, în primul rând, prin competență, 
autoritate, manipulare şi influență. 

Delimitarea tranşantă a opoziţiei față de putere, fie a celei parlamentare, fie 
extraparlamentare este foarte greu de realizat în prezent. În acest sens, se pune întrebarea: Cine face 
parte din opoziţia politică şi cum ştim când un partid politic este în opoziţie ? Şi aceasta deoarece un 
partid care nu este la guvernare nu se situează neapărat în opoziţie şi nici nu este suficient numai să 
voteze din când în când împotriva guvernului pentru a dobândi un asemenea statut politic. Pe lângă 
acest vot negativ calitatea de partid — grupare politică de opoziție presupune şi necesitatea de a 
propune în mod explicit o alternativă la guvernarea existentă: să aibă o viziune despre guvernare şi 
să încerce să pună guvernul în dificultate pentru a lua puterea. Şi din acest punct de vedere lucrurile 
par a se complica întrucât unele dintre partidele noastre din opoziţie au votat şi susținut instalarea 
guvernului. Aceasta face ca guvernarea să aibă o susținere atât parlamentară cât şi din afara 
parlamentului de către grupările politice şi sociale care susțin guvernul şi care, evident, nu se 
manifestă ca o reală grupare opozantă. Cel puțin în prezent, opoziţia este foarte timidă, unele partide 
din opoziție aderând mai mult sau mai puțin formal la unele strategii şi practici ale puterii, în scopul 
unor alianţe şi, evident, al unor câştiguri electorale. Dar, aşa cum se ştie, politica este domeniul 
tuturor paradoxurilor şi posibilităţilor, aşa că nu mai surprinde nimic în acest domeniu. 

Relaţiile dintre putere şi opoziție sunt mult mai complexe decât le-am prezentat, uneori fiind 
chiar imposibil de a fi desprinse — decelate. Între aceste structuri apar, nu de puţine ori, relaţii de 
complicitate sau negociere în sens „comercial”, negociindu-se interesele şi avantajele reciproce. Aşa 
apar centrele de interese şi chiar unele „trocuri” politice: puterea cedează opoziţiei, tranzacționând 
cu aceasta pentru a fi sprijinită în vreun obiectiv electoral, pe când opoziţia sprijină anumite interese 
de ordin economic ale puterii (mai ales cu referință la buget, cum se manifestă în prezent negocierea 
dintre U.D.M.R. şi partidul de guvernământ), ceea ce poate conduce la legitimitatea puterii din 
partea unor segmente ale populației care sunt discriminate prin măsurile şi deciziile politice luate şi 
susținute chiar de opoziţie dar în favoarea ei. 

Evident, scopul comun este profitul, de cele mai multe ori politica şi reprezentanții acesteia 
urmărind doar acest unic obiectiv. Pentru asemenea avantaje se recurge la compromisuri, 
demagogie şi populism, fără a depune eforturi în a-şi demonstra competenţa într-o competiţie loială 
între putere şi opoziţie. Între aceste structuri politice se instituie de multe ori o „solidaritate 
negativă” şi care are la bază realizarea unor interese comune dar mascate, concretizate în profit 
financiar şi implicit electoral (a fi parlamentar este benefic şi atunci când eşti în opoziţie fiind 
diminuat sentimentul responsabilității într-o asemenea calitate decât în situația în care te afli la 
putere). Prin aceasta se explică şi uşurinţa cu care sunt acceptați în partidele aflate la putere aşa 
numiții “mutanţi politici” din opoziţie, în schimbul competenţei şi al autorităţii epistemice de care 
dau dovadă aceştia şi în mod negativ sub raportul autorităţii deontice (morale). 

Opoziția de la noi este încă confuză şi interesată doar în a schimba puterea, nu şi de a deveni 
o reală putere. De aceea devine tot mai incredibilă şi ignorată sub raport atitudinal şi acțional de 
către cei mai mulți cetățeni. Această confuzie şi notă de ambiguitate dintre putere şi opoziție permit 
transferul acestei dihotomii din plan politic în plan social, în stratificarea socială, ceea ce 
avertizează chiar şi asupra unei opoziții sociale, ca să nu spunem a unui conflict social între 
simpatizanţii unui partid — grup de partide sau altul — altele, care de cele mai multe ori se află în 
opoziţie. Nu ne referim numai la partidele extremiste sau monarhiste, ci şi la celelalte partide, cum 
ar fi între cele istorice care recrutează nostalgicii perioadei interbelice, caracterizându-i aşa-numita 


“mentalitate de tranşee”, şi cei de stânga, ca apărători ai valorilor comuniste şi ai acelui regim 
politic. 

În prima categorie se situează, în general, contestatarii regimului comunist, cei defavorizaţi şi 
cu un spirit mai mult decât revendicativ, pe fondul frustrărilor istorice, la care se adaugă şi unii 
intelectuali, în categoria stângii se află marea masă, omogenă sub raportul nivelului de instrucţie şi 
al mediului habitațional: predomină cei cu nivel de şcolaritate şi de trai relativ scăzut, iar ca mediu 
rezidenţial predominanți sunt cei din mediu rural şi din micile oraşe, care au beneficiat de unele 
avantaje în acei ani ai comunismului, cunoscând restructurări calitative şi cantitative în plan 
economic şi social. În acest segment intră cei care adoptă un spirit mai conservator, fiind mai puţin 
predispuşi la schimbare şi implicit la risc. Sunt oameni cu orizonturi spirituale şi materiale scăzute, 
mulțumiți cu puţin, dar cu certitudini în plan social şi profesional (recentele sondaje de opinie 
demonstrează acest aspect, fiind regăsiți tot mai mulți indivizi care se situează pe asemenea poziții 
şi în fond pe o asemenea mentalitate). În acelaşi timp preferă modelul altora, adoptând atitudini 
paternaliste, promovând un spirit conservator în afara unor acțiuni temerare şi hazardante, specifice 
doctrinelor liberale şi chiar democratice. 

Opuşi acestora se află cei motivaţi pentru autodepăşire printr-un risc asumat, găsind în 

mijloace însuşi scopul pentru care trăiesc. Aici se regăsesc adepţii şi simpatizanții partidelor 
democrate şi istorice, mai mult din spirit de frondă şi distructiv, decât constructiv, primând 
interesele unipersonale şi de grup în raport cu cei pe care îi considerau conservatori, fiind etichetați 
şi identificaţi cu foştii simpatizanți ai Partidului Comunist Român. 
În prezent cei mai mulţi sunt adepţi ai partidelor social-democrate, în primul rând a celui aflat la 
putere — ai P.S.D.-ului. Asemenea referințe şi etichete pot fi puse unui segment social ce se 
particularizează prin vârsta şi atitudinile politice manifestate, de regulă fiind aplicabil celor mai 
vârstnici, care cuprinde un interval de peste 25 de ani. 

Ceea ce ridică mai multe întrebări şi presupune o analiză mai consistentă din partea 
sociologilor şi politologilor, este segmentul tinerilor între 18 şi 25 ani, care cuprinde indivizi mai 
instruiți (studenţi, absolvenţi) şi mai puțin instruiți (elevi, tineri şomeri, militari în termen, tineri cu 
subidentități sociale şi profesionale diferite) dar care au deja un prim impact cu viața socială şi 
responsabilitatea individuală şi colectivă, şi care nu mai cred în iluzii şi promisiuni. În raport cu 
această categorie socială se poartă o adevărată luptă în plan manipulativ şi politic. Faţă de aceştia 
câştigă cei mai abili politicieni şi nu cei care se cramponează de trecut şi de luptă din tranşeele 
mentalităților şi nostalgiilor acestui timp. Faţă de aceştia acţionează principiul (preluat din armată) 
“punct ochit, punct lovit” şi nu promisiunile şi lamentările, acuzele şi retorica populistă. În raport cu 
aceştia vor câştiga liderii pragmatici, charismatici, direcți şi puternici, care devin un model pentru 
prezent, şi nu cei care transpar prin fantomele trecutului, fără sofisticării şi sofisme, fără filosofie şi 
iluzii, fără minciună şi demagogie. Tinerii au mult mai dezvoltat un simţ al adevărului şi al măsurii 
şi acționează în funcție de interesele şi aspiraţiile de moment şi cele viitoare, pe când adulţii îşi 
limitează în cea mai mare parte orizontul aspirațional pe coordonatele prezentului şi cu incidență 
din trecut. Sub raport electoral votul tinerilor poate fi şi o adeziune dar şi un protest, deci atât un vot 
pozitiv cât şi unul negativ. 

Pentru a ieşi din această zonă gri în care se situează scena politicii româneşti vom face câteva 
referințe asupra realităţii politice prezente, raportându-ne la unele partide declarate ca a fi în 
opoziţie. Dacă e să ne referim la Partidul România Mare care, (cu un scor electoral de 19 % câţi au 
votat parlamentarii acestui partid), se află totuşi în opoziție, şi aceasta din rațiuni mai mult 
strategice şi pe fondul unui spirit de frondă, acest partid fiind axat pe acelaşi subiect cu tentă 
justiţiară de natură naționalist-extremistă, şi care acuză şi critică tot ceea ce nu corespunde 
intereselor sale. Față de alte partide, implicit față de partidul de guvernământ, P.R.M. se manifestă 
ca un veritabil partid de opoziţie, oferind în plan teoretic o alternativă la guvernare care, după cum 
ne putem uşor da seama, are mai mult suporturi teoretice decât practice — aplicative şi eficiente. 

Celelalte partide din opoziţie nu au tăria morală să critice decât doar atât cât să li se mai facă 
simțită prezenţa politică. Unele sunt „încărcate” de trecut, iar altele de prezent, la unele predomină 
sindromul frustrării, iar la altele sindromul vinovăţiei. Aceste partide nu dispun nici de argumente 
ŞI, cu atât mai puţin, de abilități persuasive, fiind ele însele culpabilizate pentru dezastrul la care a 


ajuns România. Unele dintre partide, cum ar fi PN.Ţ[.C.D.-ul, sunt marcate de lupte interne pentru 
preluarea funcțiilor supreme, fiind într-o profundă agonie, dacă nu chiar moarte clinică (trăieşte mai 
mult prin structuri decât prin funcționalitate şi activitate raționalizată, decât fiziologic), nefiind 
departe de dispariţia lui de pe arena politică. Desigur, acest conflict de interese din plan intern 
convine puterii, demolându-se astfel mitul istoric al partidelor aşa-zise istorice care au avut o 
credibilitate destul de ridicată după revoluție, dar care a scăzut tot mai simţitor în prezent, prin aşa- 
numitul deficit de imagine şi legitimitate. În acest sens şi-au consolidat poziţia şi legitimitatea 
partidele social-democrate, mitul social democraţiei, în defavoarea mitului liberalismului atât de 
mult cultivat de actuala opoziţie. Se subînţelege că viitorul acestui partid este destul de incert, în 
opinia publică fiind tot mai compromis şi ca atare şansele revigorării sale în plan politic sunt tot mai 
incerte. 

În ceea ce priveşte liberalii, aceştia sunt sufocaţi de inconsecvenţă, neprincipialitate şi lipsă de 
onestitate, jucând cum se spune la două capete: la opoziție, prin vocația lor de opozanți, şi la putere 
prin recunoaşterea şi legitimitatea acestuia într-un context în care actuala putere se demonstrează a 
fi mai competentă prin rezultatele obținute. Aceasta şi explică pactul încheiat de către liberali cu 
partidul de guvernământ şi unele concesii pe care iniţial le acceptau şi chiar le afişau. Tot într-un 
asemenea context al alianțelor se evidenţiază fuziunea dintre partidele de centru-dreapta, îndeosebi 
dintre P.N.L. şi A.p.R., în vederea realizării unui pol liberal şi democrat ca o viitoare alternativă la 
guvernare, la care se adaugă, desigur, şi U.F.D.-ul . Partidul Naţional Liberal este un partid depăşit 
de intenţii, cu reacții întârziate şi cu reflexe condiționate, încă insuficient formate şi care acționează 
mai mult din instinct, la comandă şi din interes decât din rațiune. „Sindromul reflexelor 
condiționate” este nota ce caracterizează până în prezent acest partid politic. 

Referitor la Partidul Democrat, acesta este cel mai consecvent partid de opoziţie, consecvență 
demonstrată în lupta şi accederea la putere. Chiar dacă a făcut parte din partidele aflate la 
guvernare, el s-a manifestat tot ca partid de opoziţie. În prezent, este un partid preocupat mai mult 
de imagine şi de miza sa pentru viitor şi în mai mică măsură de prezent. Prin noul lider şi habitus 
ideologic promovat, cât şi prin doctrina sa P.D. mai are de jucat un rol important în viaţa politică 
românească, oferind mari surprize, atât ca partid cât şi prin liderul său. 

O atitudine şi poziţie foarte specială față de putere o regăsim în cadrul U.D.M.R.-ului, de 
multe ori această grupare politică negociindu-şi avantajele cu puterea în schimbul unor concesii şi 
compromisuri făcute față de programul politic şi chiar față de ideologia acestuia. Ca partid 
etnocratic, acesta este mai mult preocupat de imaginea sa în ochii electoratului şi faţă de cea de-a 
doua putere şi guvernare din afară, jucând şi mizând pe o dublă recunoaştere din partea ambelor 
puteri. Sub raportul participării şi inițiativei U.D.M.R.-ul este un partid care face mai mult figurație, 
la fel ca şi opoziţia, având la baza sa mai mult interese de grup, de unde şi profundul său caracter 
etnic sau etnocratic. Nota caracteristică a acestui partid o constituie natura sa duală din perspectiva 
apartenenţei politice: U.D.M.R.-ul poate fi considerat atât în opoziție cât şi la putere, mai ales prin 
influenţele şi uneori prin şantajul politic manifestat, din acest punct de vedere el putând fi etichetat 
chiar ca un grup de presiune şi implicit ca un grup de interese şi de influenţă, la fel ca celelalte 
partide din afara puterii (mai ales din opoziţie). 

Opoziția se face din ce în ce mai puţin resimțită, atât prin structurile politice specifice, cât şi 
prin celelalte structuri organizaționale, ca purtătoare ale „stindardului” şi „avangardei” opoziţiei. Ne 
referim în primul rând la Alianța Civică, precum şi la celelalte organizaţii nonguvernamentale care 
au devenit indiferente şi inerte față de ce se întâmplă pe scena politică românească. Aceasta face ca 
prin absenţa unei reacții din partea societăţii civile ca tot mai mulți indivizi nemulțumiți şi frustrați 
să cadă pradă manipulării partidelor extremiste şi care au vocaţia şi capacitatea empatică necesară 
convingerii unor asemenea segmente de indivizi (la aceasta adăugându-se desigur şi competenţa şi 
chiar vocaţia liderilor acestora în scop persuasiv). 

Opoziția nu numai că „tace” şi nu se implică, ci este chiar redusă la tăcere prin tot ceea ce a 
înfăptuit în anii în care a guvernat, sindromul vinovăției devenind tot mai simțit şi prezent. Cauzele 
tăcerii şi neimplicării sunt multiple. Prima ar constitui-o eşecul guvernării C.D.R.-iste, prin scăderea 
indicatorilor economici şi a nivelului de trai. La toate acestea s-a făcut resimțită incompetența 


politică, eşecul politic fiind aspru sancționat prin alegerile din anul 2000, când a predominat votul 
negativ şi prin prisma factorului emoțional decât cel rațional. 

O altă cauză a „tăcerii” ar constitui-o preocuparea pentru restructurare — reforma la vârf a 
celor mai multe partide din opoziţie, întreaga energie fiind consumată în acest scop. Rezolvarea 
conflictelor interne, problema imaginii, scăderea credibilității şi alte asemenea vulnerabilităţi au 
scos parțial opoziţia din competiţie, jucând, aşa cum am mai spus, mai mult un rol figurativ. La 
aceste cauze se mai adaugă lipsa unității de interese a opoziției de la nivelul partidelor, fiecare 
partid mare fiind preocupat de imaginea şi de credibilitatea lui, iar liderii acestora de interesele 
personale în dauna intereselor partidelor satelit pe care încearcă să le asimileze prin mecanismul 
fuzionării şi mişcării centripede. 

Vulnerabilitatea opoziției constă în lipsa argumentelor în demonstrarea superiorității şi inclusiv 
în dobândirea credibilităţii în faţa electoratului. Întregul eşichier politic este condamnat pentru 
situația catastrofală în care a ajuns România în prezent, pentru sărăcia generalizată, pentru criza 
morală, pentru nesiguranța cetățenilor şi mizeria în care trăieşte cea mai mare parte a populației 
țării. În faţa acestei realităţi, orice discurs politic — orice retorică şi orice tendință de cosmetizare 
ideologică şi doctrinară printr-un nou habitus devin ineficiente şi nu prezintă credibilitate în fața 
electoratului. Ne surprinde optimismul unor lideri politici, pe care i-am încadra prin „sindromul 
Ciorbea”, care întrevăd încă o şansă în reabilitarea lor politică, chiar dacă au contribuit la actualul 
dezastru economic şi la actuala stare socială, naivitatea şi utopia fiind notele esențiale ale unor 
asemenea lideri. 

Orice critică adusă de opoziție devine fără subiect chiar dacă există obiect al criticii. Şi 
aceasta mai ales când opoziţia nu se bazează pe o realitate convingătoare şi nici pe competența 
liderilor partidelor aflate în opoziţie pe eşichierul politic. O asemenea critică devine neargumentată 
şi neconvingătoare, fiind lipsită de un temei moral şi de o consistență logică, deci în afara 
competenţei şi autorităţii recunoscute. Tarele fostei guvernări, cum ar fi corupția, clientelismul 
politic, amatorismul politic şi manipularea au scos opoziția din competiţie, lăsând loc actualei 
puteri, care prin credibilitatea acordată în alegeri şi topul preferințelor prezente sfidează din toate 
punctele de vedere opoziţia. Se întrevede astfel tot mai mult caracterul monocolor al puterii şi chiar 
excluderea opoziţiei din lupta politică, partidele din opoziţie devenind mai mult structuri de formă 
fără fond şi conţinut, ca o existenţă strict formală, ineficiență şi din ce în ce mai incredibilă. 

Aceasta conduce spre un aşa-numit “deficit de democraţie”, deficit semnalat şi consemnat 
atât prin inactivismul partidelor din opoziţie cât şi prin neimplicarea şi atitudinile pasive ale 
celorlalte structuri ale societăţii civile. Acest fenomen este dăunător nu numai democraţiei ci şi 
puterii, aceasta din urmă nemaifiind supravegheată şi controlată ceea ce volens nolens îi va permite 
să adopte decizii în conformitate cu interesele şi obiectivele sale, putându-le ignora pe cele ale unor 

organisme reprezentative ale societăţii şi ale maselor. Această tăcere şi neimplicare este “rău 
prevestitoare” în primul rând pentru democrație, conducând la indiferentism, apatie şi, nu în ultimă 
instanță, la iresponsabilitate civică. 

Un asemenea deficit de democraţie nu este întâmplător ci are la rândul său mai multe cauze 
putându-se dimensiona şi structura pe o asemenea relaţie cauzală. Printre principalele cauze am 
evidenția discrepanţa între dimensiunea teoretică şi conceptuală a democraţiei, practica democraţiei 
infirmând-o şi făcând-o incompatibilă cu principiile teoretice enunțate ale democraţiei, ceea ce-i 
conferă o mai scăzută credibilitate şi chiar moralitate. Apare, aşadar, o criză de identitate a 
democraţiei, una fiind sub raport teoretic democraţia, şi alta realitatea democratică. Se încalcă atât 
regulile, normele, valorile democraţiei, cât şi drepturile şi libertățile individuale, mai ales cele de 
ordin juridic, social şi existențial. 

Asemenea încălcări şi nerespectări ale principiilor democratice îi conferă democraţiei tot mai 
mult o conotație negativă, conducând la atitudini contestatare şi de respingere sub raport valoric. La 
cei mai mulți români predomină atitudinile nostalgice şi revanşarde în raport cu fostul regim 
totalitar, şi aceasta în mod surprinzător în rândul tineretului, ceea ce ar trebui să ridice mari semne 
de întrebare politicienilor şi un interes — receptivitate mai mare în raport cu o asemenea problemă de 
ordin naţional. Nerezolvarea unor probleme de strictă actualitate şi de interes major, scad cota de 


credibilitate şi legitimitate a puterii şi ale politicului în general, fapt ce se răsfrânge şi asupra 
democrației şi implicit a societăţii. 

Deficitul de democraţie este resimțit în primul rând prin caracterul alienat al puterii şi al 
politicii, în general, şi mai ales prin cel alienant, politica şi puterea, aşa cum am arătat, alienează, 
dar şi se alienează în raport cu interesele cetăţenilor, ceea ce conduce la un deficit de imagine şi de 
credibilitate a puterii politice. Structurile democratice (multitudinea partidelor) nu înlesnesc decât în 
mică măsură accesul la putere şi politică, cei mai mulți indivizi recunoscând democraţia prin 
„avantajele” de care se bucură prin intermediul acesteia, şi nu prin facilităţile politice şi, cu atât mai 
puţin, prin participarea la decizie. Teoretic sistemul instituțional al democrației oferă multiple şanse 
pentru participare, atât local cât şi central. 

Marea problemă se pune asupra mecanismelor decizionale, care rămân încă în mare parte 
inflexibile şi rigide, declarative şi marcate de tendinţe autoritare, predominând binecunoscutele 
principii ce promovează clentelismul politic, nepotismul, traficul de influenţă, compromisul politic 
etc., care uneori pot acapara structurile reale ale puterii, aceasta fiind coordonată de anumite forțe 
oculte fie din plan intern, fie din plan internațional. Se vorbeşte tot mai mult despre aşa-numitele 
“cabinete din umbră” care au o tot mai mare influență asupra puterii reale, acestea devenind o aşa- 
numită “putere subterană”, care chiar dacă nu preiau atribuțiile puterii reale, o subminează prin 
anumite mecanisme şi pârghii prin care scad cota de credibilitate şi legitimitate a puterii politice 
legitime. 

Analiza acestui raport dintre putere şi opoziție evidențiază cel puţin în prezent anumite 
limite atât de ordin doctrinar şi strategic, cât, mai ales, sub raportul competenţei şi autorității 
reprezentanţilor acestor structuri. Lipsa profesionalismului unora impune cu necesitate nu numai 
restructurări şi reforme “de cadre”, ci, în primul rând, pregătire şi maturitate politică, dublate de o 
autoritate epistemică şi deontică care să pună în valoare potențialul intelectual şi politic existent pe 
fondul principiilor competenţei şi loialității politice şi nu exclusiv prin prisma unor interese şi 
divergențe care nu fac altceva decât să devalorizeze întregul spectru politic, atât puterea cât şi 
opoziţia. În acelaşi timp, prin relaţiile dintre putere şi opoziţie a caracterului necesar şi legic a 
acestora în cadrul statului democratic este demonstrată configurația sistemică a puterii, în mod 
deosebit a celei sociale şi a societăţii în ansamblul său. 

Toate aceste structuri analizate aparțin unui fenomen politic şi sociologic mai puţin studiat şi 
analizat în literatura politică românească, cel al elitismului politic şi al elitelor politice, care de la 
început facem precizarea că nu se confundă cu clasa politică cum se mai încearcă uneori de către 
unii lideri şi chiar politologi. Nu ne propunem să întreprindem o asemenea analiză, ci vrem doar să 
semnalăm apariția în literatura de specialitate românească a unei lucrări de prestigiu, a autorilor M. 
Tudor şi A. Gavrilescu, intitulată în mod sugestiv “Democraţia la pachet”, alături de alte lucrări de 
profil, cum ar fi cele ale lui V. Pareto (cel care a fundamentat teoria elitismului), G. Mosca 
(părintele conceptului de elită politică sau mai bine zis clasă politică conducătoare), sau cele 
devenite clasice, ale lui C. W. Mills, “The Power Elite” şi ale lui T.B.Bottmore, în mod deosebit 
lucrarea “Elites and Society”, lucrări în care sunt analizate diversele tipuri ale elitei politice din 
unele țări occidentale, în mod deosebit din SUA. Astăzi, acest concept de elită politică este tot mai 
puțin utilizat, fiind preferat mai mult conceptul de clasă politică decât cel de clasă conducătoare sau 
chiar de elită. Dar aşa cum am menţionat aceste concepte se diferențiază atât prin formă, cât şi prin 
conținut, elita desprinzându-se semantic de la nivelul clasei sociale, respectiv a celei politice, de 
media acesteia, prezentând particularităţi ce-i conferă un anumit statut şi autonomie epistemologică 
în raport cu cel de clasă politică. 


CAPITOLUL VII 
PARADIGMA POLEMOLOGICĂ 
7.1. DOCTRINE ȘI TEORII DESPRE RĂZBOI 


Situaţia prezentă din lume, caracterizată printr-o stare conflictuală şi de insecuritate, în 
esență, printr-un război terorist şi antiterorist, demonstrează raportul dintre puterea politică — rolul 
acesteia şi acțiunile desfăşurate de către forța unitară şi terorişti prin acțiunile desfăşurate şi a 
conflictelor generalizate, fapt ce impune, cu atât mai mult, analiza acestui fenomen social-politic 
care sunt războiul şi conflictele militare. În analiza acestui raport dintre putere şi război — conflict 
plecăm de la ipoteza conform căreia puterea (în mod deosebit cea economică şi militară) de care 
dispune o ţară (prin intenţiile sale expansioniste şi de dominare) se obiectivează, în primul rând, 
prin forța militară şi capacitatea de apărare şi/sau agresiune a unui stat împotriva unuia sau altor 
state. De aceea, considerăm că problematica puterii trebuie analizată şi prin prisma acestor forme de 
obiectivare (internă şi internaţională) ale acesteia cum sunt războiul şi conflictele militare, acestea 
căzând în cea mai mare măsură, atât ca formă cât şi conţinut, sub incidenţa puterii politice şi, mai 
ales, a ideologiei acesteia. 

Problematica războiului este revendicată de mai multe discipline. Ea are un caracter 
pluridisciplinar, dar şi disciplinar, devenind obiectul de studiu al unei ştiinţe despre război- 
polemologia. Ca fenomen militar, politic, social, psihologic şi socio-cultural problema războiului a 
stat în centrul preocupărilor ştiinţelor militare, sociologiei militare, politologiei şi psihologiei 
militare. Războiul antrenează pe lângă tehnica militară, resurse şi potențial uman, iar ca principală 
acțiune militară implică un anumit mod de organizare pe fondul unor determinări economice, 
politice, ştiinţifice şi socio-culturale. Războiul are la bază, pe lângă un anumit potențial militar pus 
în valoare şi o anumită strategie politică şi militară fiind, aşa cum îl definea Clausewitz, o 
continuare a politicii prin alte mijloace. Desigur atenţia noastră în acest capitol va fi mai mult 
concentrată asupra determinărilor şi aspectelor sociologice. Nu putem însă să realizăm o analiză 
completă şi pertinentă în afara intercondiționărilor mai sus amintite. 

Definiţii ale războiului: 

În „Dicţionarul politic” războiul este definit ca luptă armată, organizată între anumite grupuri, 

clase sociale, în special între diferite state, pentru realizarea unor interese social-economice şi 
politice. Este privit ca un fenomen social complex şi contradictoriu fiind o continuare, cu mijloace 
violente, a politicii pe acre statele respective au desfăşurat-o înainte de izbucnirea conflictului. 
În Mica enciclopedie de politologie războiul este prezentat ca a fi un fenomen social complex, în 
cursul căruia se manifestă în modul cel mai ascuţit, prin intermediul forței, la violenţei armate, 
relaţiile conflictuale dintre grupuri mari de oameni (clase, popoare, națiuni, state, grupuri de state), 
organizate din punct de vedere politic şi militar, care urmăresc atingerea anumitor scopuri politice, 
economice, ideologice incompatibile. Este interpretat, de asemenea, ca instrument şi prelungire a 
politicii externe a statelor şi-n ultimă instanță instrument şi prelungire a politicii lor interne. 

În „Dicţionarul de sociologie”, războiul este definit ca fiind un tip de interacţiune socială între 
două sau mai multe comunităţi, desfăşurat în forma unui conflict violent, de regulă armat, şi în baza 
unor norme strict determinate, recunoscându-se caracterul social al războiului, acesta fiind un 
fenomen social ce are la baza desfăşurării sale anumite norme militare, juridice, politice şi chiar 
psihologice. 

În „Dicţionarul de filosofie” este definit ca a fi conflictul armat, deschis între două sau mai 
multe state sau grupări de state, sau între grupări sociale ale aceluiaşi stat (războiul civil). 
Un punct de vedere interesant asupra războiului este regăsit şi în Dicţionarul de sociologie La 
Rousse, unde Jean Baechler defineşte războiul ca a fi un conflict violent între diverse forme de 
organizare politică şi prin natura sa un asemenea fenomen este o manifestare de violenţă fizică. 
Acelaşi autor conchide că războiul este în realitate o formă de conflict, însă un conflict care are însă 
întotdeauna un scop, atribuindu-i din acest punct de vedere războiului trei scopuri: 

1. prădarea „stocurilor” altora; 


2. cucerirea statelor vecine şi încorporarea lor în organizarea politică proprie; 
3. gloria. 
Din definițiile date rezultă următoarele note comune ale războiului: 
a) este un fenomen social complex ce presupune anumite raporturi-interacțiuni; 
implică violența pe baza de conflict armat; 
b)antrenează în mod contradictoriu şi conflictual mai multe grupuri, state, grupări de 
state, şi o divergență de interese politice, economice, sociale, responsabilitatea oricărui război sau 
conflict revenind puterii politice, iar celei militare în condiţiile dictaturii militare; 
c) scopul oricărui război este distrugerea şi ruperea unor noi teritorii ce aparțin altor țări 
sau revizuirea fostelor teritorii-graniţe. 

Războiul este definit şi în alte moduri. Spre exemplu, Dimitrie Gusti, în lucrarea „Sociologia 
războiului”, îl defineşte ca a fi produsul simultan al unor nenumărate forțe materiale, intelectuale şi 
economice, deci mai mult decât numai o simplă chestiune de strategie, aprovizionare, armament, 
întrucât se rezumă o întreagă epocă istorică: toată ştiinţa, toată economia, toată cultura, toată 
tehnica unui timp. De alți autori, războiul este definit ca a fi un fenomen socio-uman, provocator de 
crize sociale, indiferent dacă are un scop de apărare sau de agresiune; rămâne un fenomen social în 
care sunt implicate valori şi antivalori, un fenomen care, chiar dacă nu are întotdeauna întemeierea 
rațională, se desfăşoară, în mod paradoxal, pe baze raționale. 

Războiul nu este nici pe departe un fenomen instinctiv, pornit din „simţul agresivităţii” 
umane, cum îl etichetează unii, ci un mod specific prin care oamenii urmăresc realizarea unor 
scopuri de ordin economic, politic şi militar folosind, de regulă, mijloace militare. Ca fenomen 
social, războiul implică două categorii de valori: valori scop şi valori mijloace, aceasta în funcție de 
tipologia stabilită, care într-o manieră dihotomică poate fi de agresiune şi de apărare. Pentru 
războiul de agresiune, valorile scop sunt cele de ocupare şi de dominare, iar pentru ultimul tip 
amintit valorile scop sunt cele de apărare şi conservare a teritoriului național, libertatea, 
independenţa şi suveranitatea patriei. Războiul antiterorist poate fi considerat ca a fi un război de 
apărare, pe când acţiunile teroriste un război de agresiune, valorile scop fiind cele amintite şi, mai 
ales, de inducere a terorii şi a nesiguranței. 

Valorile scop implică în mod necesar şi valorile mijloc, care devin complementare celei 
dintâi. Fără valorile mijloc (capacitatea de apărare şi forța combativă a trupelor), valorile scop nici 
nu ar putea ființa. Astfel, valorile mijloc se configurează şi se materializează în realizările valorice 
în raport cu fizionomia valorilor scop. Ne dezvoltăm potențialul militar — tehnica de luptă şi 
resursele umane şi materiale (puterea militară într-un cuvânt), funcție de scopul urmărit şi de 
interesele puterii politice. 

Putem conchide că, din perspectiva dedublării axiologice, războiul poate fi definit ca un 

„joc”, dintre cele doua variabile valori, ambele intercondiționându-se şi completându-se reciproc. În 
ultimă instanţă, războiul este un act de violență destinat distrugerii şi constrângerii adversarului de a 
se supune voinţei învingătorului. 
Tot pe acest fond de violenţă este definit războiul şi de către Boguslawski: „lupta dusă de o grupare 
determinată de oameni „triburi, națiuni, popoare sau state împotriva unei grupări identice sau 
similare”. Sau mai explicit: „Războiul este starea de luptă violentă rezultând între două sau mai 
multe grupări de ființe, aparţinând aceleiaşi specii, din dorința sau din voinţa lor”, definiție dată de 
Lagorgette. În sfârşit, cu o noutate mai mult psihologică, Quincy Wright defineşte războiul „ca un 
conflict simultan al forțelor armate, al sentimentelor populare, al dogmelor juridice şi a culturilor 
naționale”. 

În virtutea unei asemenea definiții putem localiza — delimita şi războiul terorist ca a fi un 
război ce are drept cauze şi anumite resentimente naționale şi, mai ales, etnice ca urmare a unor 
posibile dezechilibrări şi instabilități în plan etnic şi, după cum am văzut, religios. La fel şi războiul 
antiterorist, ca replică şi provocare a acţiunilor teroriste asupra căreia vom mai reveni. 

Cea mai simplă definiţie dată războiului este cea a lui Gaston Bouthul: „războiul este o luptă 
armată şi sângeroasă între grupuri organizate”, alături de ceea a lui Clausewitz, după care războiul 
este perceput ca o „continuare a politicii de pace cu alte mijloace”. Există şi alte puncte de vedere 
asupra războiului pe care le vom prezenta pe parcursul analizei. 


7.1.1. Doctrine teologice 

Orientări şi interpretări teologice se regăsesc în toate marile cărți şi doctrine religioase: în 
Vechiul Testament, în Coran şi ulterior, în teologia creştină. Se ştie că în preistorie există printre 
atâtea zeități şi un zeu al războiului descendent din Zeii Olimpului (Vulcan, Junona, Mercur, Ceres). 

Aşa cum vom vedea şi asupra perspectivei teologice asupra războiului există mai multe opinii. 
Ba mai mult, în unele societăţi primitive ca şi multe societăți contemporane starea de război este 
percepută ca a fi o stare normală sau, mai grav, ca o legea istoriei şi este însoțită în general de 
pruncucidere, canibalism şi alte manifestări violente. Preluând modelul zeilor fidjieniți (Insulele 
Fiji) se consideră că este firesc să ucizi pentru a mânca deoarece şi zeii acelei cosmogonii sălbatice 
se ucid între ei, iar acei care nu-şi ucid duşmanii sunt priviţi cu cel mai mare dispreț. Boşimanii, 
ugandezii, beduinii (arabii ucid cu o voluptate maximă şi consideră că cea mai mare dezonoare este 
să mori altfel decât cu arma în mână). La alte popoare sentimentul afectiv lipseşte cu desăvârşire, la 
fel şi spiritul şi sentimentul libertăţii, acestea fiind convertite mai mult într-un spirit războinic, iar 
statutul lor social fiind pur militar. 

După cum am mai arătat, pentru Coran propagarea cu ajutorul armelor a islamismului este o 

datorie sacră religioasă, la fel şi apărarea valorilor islamului. Războiul devine astfel o mistică, un 
ideal, o poruncă divină. Paradisul lui Mahomed este rezervat numai războinicilor morți în luptă, a 
celor plini de glorie cum s-ar fi exprimat Aristotel. O formă specifică acestui război este Jihad-ul 
asupra căruia am mai făcut referință. 
Elemente de factură polemologică găsim şi în teologia creştină. Creştinismul, mai ales în faza 
primitivă, a avut o atitudine profund antirăzboinică: l-a blestemat şi respins categoric. 
Reprezentanţii Patristicii (Origene, Ambrozie şi alți părinți ai creştinismului primitiv resping 
categoric întrebuinţarea violenţei). Preceptul Decalogului, „să nu ucizi”, devine un principiu care 
statuează relaţiile interumane. Ulterior însă Sfântul Augustin dezvoltă o teorie a justiției divine 
(Theodiceea - termen atribuit lui Leibnitz care provine din limba greacă — Theo - Dumnezeu şi dike 
- Justiţie, deci o doctrină filosofică religioasă), care justifică războiul în măsura în care este expresia 
voinţei divine: „dacă divinitatea, printr-o prescripţie specială, porunceşte să se ucidă, omuciderea 
devine o virtute”, idee regăsită şi la alți gânditori. 

În plan teologic regăsim chiar teorii bine articulate despre război. Sfântul Tome sau Toma 
D"Aquino cum mai este numit, găseşte justificările — argumentele care fac ca războiul — activitatea 
războinicilor să fie acceptată de divinitate. Acestea ar fi: 

a) autoritatea suveranului; 
b) cauza justă a războiului; 
c) intenţia dreaptă. 

Astfel, Sfântul Bernard se face apărătorul războiului sfânt, Cruciadele punându-se în slujba 
credințelor religioase şi justificându-se prin prisma acestor argumente de factură teologală. Războiul 
purtat împotriva păgânilor şi a celor care atentau la lucrurile sfinte era perceput şi justificat de către 
divinitate, era o judecată dreaptă şi admirabilă a divinității. 

O religie mai „războinică” este islamismul, aici religia fiind o principală putere şi, totodată, o 
parte componentă a statului. Însăşi scopul acestei religii, mai mult sau mai puţin declarat, este de a 
cuceri prin prisma doctrinei sale religioase (vom reveni asupra acestei problematici într-un alt 
capitol al lucrării). 

Un mod interesant de analiză şi interpretare a cauzelor războiului prin prisma teologiei îl 
regăsim la gânditorul român D. Drăghicescu într-o lucrare de referință (din păcate puțin valorificată 
şi pusă în circuitul ştiinţific) „La nouvelle cité de Dieu”. Acesta explică războiul prin cauze de 
natură psihologică în coroborare cu anumite elemente teologale, în primul rând cu tendinţele de 
secularizare ale bisericii şi religiei. Dezvoltarea egoismului şi a instinctelor gregare, în 
corespondenţă cu scepticismul total în afara credinţei religioase îl apropie tot mai mult pe om de 
animalitate- Astfel, legea naturală a selecției şi lupta înverşunată pentru supraviețuire şi mai ales 
expansiunea şi dominarea celor slabi de către cei puternici a devenit crezul căruia se închină aceştia 
din urmă în numele unei pretinse credințe şi „Justiţii infinite” şi a unui sacrificiu pentru libertate. 
Zeul în fața căruia se închină aceştia este zeul războiului, lumea fiind cuprinsă de o asemenea 


maladie (mai ales în prezent) pe care am denumi-o polemolită (,„polemos” în limba greacă 
însemnând război). Astfel, războiul este perceput ca un abces imens în care s-au adunat toate 
toxinele scepticismului înainte de a fi eliminate, în care cu necesitate trebuie să „spargă” şi să se 
purifice de acest rău acumulat. Eliberat de credință şi de Dumnezeu, omul prin intermediul lberului 
arbitru se eliberează progresiv de toate restricțiile morale, de toate obligațiile de dreptate şi de 
bunătate, fiind cuprins de egoism şi trebuinţe de natură materială şi senzuală, pe prim plan stând 
plăcerile şi satisfacțiile materiale — trupeşti şi nu cele spirituale — ideale. Acolo unde Dumnezeu şi 
îndemnurile sale nu au mai ajuns la om a fost întunecată şi raţiunea, cea care mai putea să rețină — 
restrângă asemenea porniri şi sentimente primitive. 

Războiul, afirma Drăghicescu, apare astfel ca o consecinţă directă a zdruncinării credinței 
creştine, cauză în acelaşi timp operă a Renaşterii şi Reformei. Semnificative sunt în acest sens 
războaiele purtate de Ludovic al XIV-lea, Napoleon şi ulterior cele două războaie mondiale, printre 
alte cauze ale acestora fiind şi cele de ordin spiritual, spiritul libertin şi liberul arbitru în dauna 
credinței şi dogmelor religioase împotriva cărora a reacționat gânditorul francez B. Pascal şi nu 
numai. Slăbirea credinţei a eliberat rațiunea (uneori a şi întunecat-o), care prin Fr. Bacon, G. Galilei 
şi R. Descartes a dat avânt filosofiei şi ştiinţei — politivismului care de cele mai multe ori s-au situat 
într-o poziție antinomică cu teologia şi religia. Setea de distracţie şi putere înăbuşite de religie (în 
mod deosebit în budism şi creştinism) este satisfăcută prin slăbirea credințelor şi tendințelor de 
secularizare ale acesteia, pe prim plan stând rațiunea şi nu dogma sau credința. Astfel, conştiinţa 
religioasă a fost eclipsată de rațiune (acea târfă a Diavolului cum o denumea Luther), aceasta 
contribuind în mare parte la ruinarea sufletului, a credinței în mod deosebit, pentru că aşa cum 
afirma Rabelais ştiinţa fără conştiinţă însemnând ruina sufletului şi am spune noi şi a credinței. 
Secularizarea bisericii şi credinței religioase şi transferarea din metafizic în real prin ignoranța 
religiei şi promovarea teismului renascentist s-a soldat cu multe conflicte şi războaie, la fel ca şi 
atunci când a fost supraestimată o anumită religie în raport cu alta (în prezent fiind elocvent 
conflictul dintre creştinism şi islamism). Faţă de o asemenea situație un gânditor francez, Benoit 
XV prognostica în timpul primului război mondial că „Dumnezeu permite că națiunile care-şi 
plasează toate gândurile în lucrurile pământeşti se pedepsesc unele pe altele prin măceluri reciproce, 
pentru disprețul şi neglijenţa cu care l-au tratat”. Un pronostic dat la începutul secolului al XX-lea, 
care în prezent (începutul mileniului III) este validat de realitate pe deplin. 

Acelaşi gânditor român ne avertizează că depăşirea unor limite ale ştiinţei şi cunoaşterii poate 
avea un efect negativ cât timp sunt scăpate de sub controlul ştiinţei şi moralei. Umanitatea nu 
trebuie să dobândească prin ştiinţa sa o putere atât de formidabilă, susținea Drăghicescu, înainte de 
a fi realizat alte idealuri de natură morală, atât timp cât spiritul de justiţie şi fraternitate — solidaritate 
nu se va dezvolta şi ca atare va dăinui egoismul naţional şi individual. În sens invers, progresele 
ştiinţei nu vor face decât să multiplice instrumentele războiului, fără religie şi credință lumea fiind 
scăpată de sub control, iar moralitatea este într-o continuă scădere sau limitare. Fără credinţă viața 
pe pământ are un singur scop: plăcerea şi evitarea durerilor, căutarea bucuriilor omeneşti 
pământeşti. Mitul de care este călăuzit un asemenea individ şi umanitatea în ansamblul ei este 
interesul şi puterea, de unde pornirile şi impulsurile expansioniste şi de dominare a puterii. Un caz 
concret l-au reprezentat cruciadele care, sub pretext religios, nu au fost altceva decât adevărate 
războaie de expansiune şi dominare. 

Războaiele, ca replică a slăbirii credinţei şi ignoranței acesteia sunt percepute ca o pedeapsă a 
lui Dumnezeu faţă de oameni şi naţiuni. Astfel, gânditorul român la care facem trimiteri delimitează 
trei tipuri — forme ale acestora: războaiele dintre națiuni; războaie între clase şi războaiele între rase. 

Rezultă de aici şi din alte opinii prin intermediul cărora sunt susținute argumentele teologale 
sub raportul cauzalității războiului, că acesta ar avea o cauzalitate imanentă, divină şi, ca atare, orice 
împotrivire şi voință umană ar fi supuse eşecului în măsura în care omul se distanțează de 
Dumnezeu şi puterea divină. Asupra unor aspecte legate de rolul religiei în istorie şi organizarea 
societății vom mai reveni când vom analiza prin paradigma teologică puterea religioasă propriu- 
zisă. 

Interpretările teologale asupra războiului sunt diverse şi complexe, de la o religie la alta. Într- 
o lucrare de referință „Omul şi sacrul”, se realizează o analiză detaliată a „valenţelor” războinicului 


în plan sacru şi uman. În mod paradoxal războiul este privit ca o sărbătoare, grandoare umană, 
paroxism al societății moderne, culminând cu afirmaţii de genul instinctele prea lung reprimate de 
societate şi de legile ei devin lucru sfânt şi noțiune supremă. Omul în timpul războiului este o 
făptură cu rezonanţă religioasă. În același timp, războiul este perceput ca jalon al duratei, ca forță de 
regenerare a națiunilor. Pe fondul acestor funcții şi determinări este realizată o adevărată mistică a 
războiului, ceea ce, în ultimă instanță, nu este decât o mistificare apărată de argumentul şi 
veşmântul religios şi transpusă într-un plan mitologic. Nu este decât o mistică şi mistificare a 
iraționalului şi forței, a morții şi durerii ce le-a cunoscut omenirea de la începuturile existenţei sale. 
Multe mituri religioase şi nereligioase au fost fundamentate pe această mistică a războiului, prin 
intermediul cărora în fond nu se urmăreau decât preluarea, consolidarea şi extinderea puterii. 


7.1.2. Doctrine filosofice 
Aşa cum am mai arătat, preocupări şi interpretări asupra războiului au existat încă din cele mai 
vechi timpuri şi în diverse domenii spirituale. Se subînțelegea că filosofiei nu putea să-i scape un 
fenomen social-uman şi politic atât de important, asupra căruia a insistat şi şi-a concentrat atenţia în 
mod deosebit filosofia politică. 

Dacă este să ne referim la filosofii greci, problematica războiului are profunde influenţe 
teologale în interpretare. Cei mai mulți filosofi îl consideră ca aparținând ordinii divine. Pentru 
Heraclit războiul este instrumentul acestei ordini deoarece departajează şi clasifică oamenii şi chiar 
zeii. Într-un limbaj modern am spune că războiul este factorul care conduce la o anumită structură şi 
stratificare socială el face: din unii zei, iar din alții sclavi sau oameni liberi. 

Fără a-1 face apologia, chiar condamnând uneori războiul, Platon şi Aristotel îi admit 
legitimitatea, atât sub aspect ofensiv cât şi defensiv. Războiul devine principal instrument de 
apărare al cetăţii şi cetățenilor, cetatea fiind înainte de toate un organism defensiv şi o fortăreață 
colectivă. Un punct de vedere interesant asupra psihologiei şi filosofiei războiului îl întâlnim la 
Aristotel în „Etica Nicomahică”. Aici analizează problema morții şi a sacrificiului- a celui neînfricat 
în fața unei morți aducătoare de glorie, în faţa unor pericole în care moartea este iminentă. Războiul 
creează astfel de situații unde sacrificiul vieţii devine absolut necesar, se realizează în masă fără a se 
aştepta onoruri drept recompensă. Creează situaţiile uciderii în masă, unde uciderea devine în mod 
paradoxal o autentică valoare care în timp de pace nu numai că nu se manifestă în masă, dar este şi 
lipsită de obiect şi de sens. Cea mai elementară regulă, poruncă-să nu ucizi- pe timp de război 
devine un imperativ major nevalidat. În timpul războiului imperativul uciderii este formulat în mod 
instituționalizat de către stat şi autoritatea statului, ca putere, sau chiar de către biserică, 
binecunoscute fiind cruciadele, unde sub pretext religios au fost curmate sute de mii de vieți 
omeneşti, prin care urmărindu-se în fapt expansiunea teritorială şi convertirea ocupanților la religia 
cuceritorilor. 

Filosofia chineză este singura care s-a pronunţat constant pentru a nu glorifica războiul. 
Confucius afirma: „Un general într-adevăr mare, nu iubeşte războiul: el nu este nici răzbunător şi 
nici pasionat”. Cu alte cuvinte războiul nu trebuie să devină nici o obişnuinţă nici o pasiune. El 
devine necesar în apărare şi nu ca mijloc agresiv şi cotropitor. Nici asupra soldaţilor nu era 
promovată o percepţie pozitivă: în ierarhia tradițională militarul de rând era situat la nivelul cel mai 
de jos înaintea tâlharului. Desigur astăzi există o altă percepţie asupra războiului, acesta devenind 
un titlu de glorie şi mijloc de preluare şi extindere a puterii, iar disprețul lor faţă de valorile 
războinice a fost convertit în convingeri privind superioritatea lor asupra civilizațiilor şi față de alții. 
Întotdeauna un stat puternic a promovat o filosofie pozitivă faţă de război, justificându-i rolul şi 
necesitatea sa obiectivă. Un asemenea imperativ şi o asemenea percepție este regăsită şi în cadrul 
războaielor contemporane, în mod deosebit în cel terorist şi cel antiterorist. 

Nu putem depăşi orientările filosofice chineze asupra războiului fără a face o scurtă 
inventariere asupra concepției lui Sun Tzî despre război. Este binecunoscută lucrarea „Arta 
războiului”, unde este concentrată întreaga concepție despre război. Încă de la început, în primul 
capitol „Evaluarea”, autorul defineşte importanța războiului: „Războiul este o problemă de 
importanţă vitală pentru stat, domeniul vieţii şi al morţii, calea spre supravieţuire sau spre nimicire”. 
Sun Tzi s-a dovedit nu numai un mare teoretician al războiului, ci şi un mare strateg militar, 


aducând o contribuţie deosebită în arta conducerii războaielor: „„...cel mai important război este să 
ataci în strategia inamicului, să-i anihilezi intenţiile... ”, „cel mai bine este să-i destrami alianțele”, 
iar în ultimă instanță „cel mai bine este să-i ataci armata”. Nu vom insista asupra conţinutului cărții 
citate, ci vom face observaţia că orice militar şi politician trebuie să stăpânească această carte ca pe 
un principal instrument de iniţiere în arta războiului, întrucât multe puncte de vedere au valoare şi în 
prezent. Cei care dețin puterea trebuie să fie inițiați în politică (şi mai ales în polemologie şi 
irenologie), întrucât politica polemologică este o formă de continuare a politicii irenologice 
obiectivată prin alte mijloace şi, mai ales, prin forță şi nu prin convingere. Pe lângă competenţa şi 
erudiția autorului, cartea oferă informaţii şi deschide orizonturi analitice de profundă esență 
sociologică. Cum ar fi raportul dintre: război şi religie, politica statului şi război, moralul poporului 
şi armată (strategie şi tactică), comandanţi-combatanţi, factorul psihic şi cel tactic militar. 

O contribuţie deosebită asupra războiului (mai ales din punct de vedere tactic şi strategic) o 

aduce şi N. Machiavelli în lucrarea de referință „Arta războiului”, în care se găsesc aşa cum se 
poate deduce multe „sfaturi” legate de ducerea războiului monarhului făcând referință directă 
asupra războaielor de cucerire care implică un anumit meşteşug şi chiar o anumită viclenie în 
vederea învingerii adversarului şi a cotropirii teritoriilor. Contribuţia lui Machiavelli asupra 
războiului se resimte şi din perspectivă teoretică — juridică, aşa că vom reveni asupra sa. 
Filosofia modernă adânceşte cu mult mai mult dimensiunile teoretice-analitice ale războiului. Chiar 
şi cel mai antirăzboinic filosof, cel care prin principiul „imperativelor categorice”. I. Kant promova 
pacea eternă şi armonia dintre indivizi, şi găseşte războiului oarecare justificare, mai ales în plan 
abstract. El este cel care propune să se supună decizia de război sau de pace aprobării deciziei 
fiecărui cetățean, arătând că ideea unei păci perpetue conține toate contradicţiile proprii noţiunii de 
eternitate. În „Proiect al păcii eterne” conchide: „Pacea eternă este irealizabilă, dar ea poate fi 
definit de mult apropiată”. Puncte de vedere contradictorii în conţinutul şi formele lor de 
manifestare. Raportul putere — politică este regăsit şi în cadrul filosofiei clasice germane (după cum 
am anticipat). 

Spre deosebire de Kant, care este un apologet al păcii, Hegel este considerat un apologet cinic 
al violenţei şi războiului, apărând caracterul „civilizator” al violenţei. Prin violență, consideră 
Hegel, statul realizează cea mai înaltă conştiinţă a sa. Din acest punct de vedere Napoleon devine 
pentru Hegel „spiritul universal călare”. Explicaţiile profund filosofice şi interpretările asupra 
războiului, ca un rău necesar ce va înceta odată cu realizarea spiritului absolut, desemnează oricum 
condamnarea istorică, fiind absolvent de o asemenea condamnare. Hegel recunoaşte necesitatea 
războiului, fără însă să-l aprobe în fapt. 

O filosofie a războiului (mai degrabă o teosofie), devenită aproape clasică, o întâlnim însă la 
Josef de Maistre (1753-1821), scriitor şi filosof francez al acestei perioade. Esenţa doctrinei sale 
este total antiumană şi antisocială, dar justificat divin şi de o profundă esenţă elitistă: „,... fructele 
veritabile ale națiunii umane, artele, ştiinţele, marile acţiuni, concepţiile înaintate, virtuțile 
bărbăteşti depind mai ales de starea de război (...) S-ar spune că sângele fertilizează această plantă 
numită geniu”. Continuând ideile sale în justificarea divină a războiului, Maistre conchide: 
„Războiul este deci divin prin el însuşi deoarece este o lege a lumii... în nici o altă parte, mâna 
divinității nu se face mai mult simțită de om”. Evident, valoarea supremă recunoscută este virtutea 
şi gloria militară. 

Războiul este elogiat şi de alți gânditori. Printre aceştia îl amintim pe Friedrich Nietzsche. 
Ideile sale sunt însă destul de confuze şi controversate: „Trebuie să iubiți pacea, ca mijloc al unor 
noi războaie, iar pacea cea mai scurtă mai mult decât pe cea mai lungă”. El justifică şi suferinţele 
provocate de război, acestea par a fi o şcoală excelentă pentru călirea psihică a individului. El cere 
ca războiul să fie fără milă şi îndurare, propovăduind excesiva intoleranţă specifică concepției 
militariste germane. Războiul, vitejia, cruzimea, îndrăzneala, viclenia şi forța sunt percepute de 
gânditorul german ca fiind singurele virtuţi de umanitate care sunt cultivate şi întreţinute de război. 
Propovăduind rolul instinctului şi al forței, Nietzsche cere să se revină la război, la promovarea 
iraționalului în raport cu raționalul deoarece „instinctul îl împinge pe om la tot ceea ce îl intensifică 
viața”, războiul realizând mai mult decât dragoste față de aproapele tău, teză promovată de 
creştinism. 


Au existat şi orientări şi concepții filosofice care au condamnat războiul, aceştia făcând parte 
din curentul negativist, printre ei regăsindu-se Erasmus Desiderius Roterdamus, Francois Rabelais, 
Voltaire şi alți filosofi francezi din secolul XVIII. Asemenea orientări şi curente au stat la baza 
filosofiei politice şi a ştiinţei despre război care este polemologia. 


7.1.3. Doctrine morale şi juridice 

Problematica războiului devine ab initio obiect al dreptului şi al ştiinţelor juridice. Astfel, 
caracterul justiţiar sau nejustiţiar (de a fi drept sau nedrept) al războiului este definit şi delimitat de 
ştiinţa dreptului. Se desprind şi din această perspectivă mai multe etape şi doctrine legate de această 
problematică. Întâlnim un drept specific care justifică războiul şi dreptul de a cuceri şi masacra la 
antichitatea romană, un drept biblic al războiului precum şi alte prescripţii şi norme ale războiului. 
Se subînţelege că dreptul biblic este mai concesiv față de dreptul roman sau, cum am văzut, 
orientările filosofice chineze. Războiul - în concepţie teologală biblică -trebuie să înceapă printr-o 
încercare de împăcare care are mai curând un ultimatum şi care comportă chiar anumite clauze 
religioase minime. lată ce se scrie în Deutermom capitolul XX, versetul 10: „Nu se poate ataca un 
inamic oarecare înainte de a-l invita la tratative pentru stabilirea păcii”. Biblia presupune, de 
asemenea, motivaţie în desfăşurarea războiului. În caz că se jefuieşte ca urmare a războiului, este 
interzis să se omoare vreo femeie sau vreun copil, „iar dacă condiţiile de pace sunt acceptate, nici 
un duşman nu poate fi ucis”, poziţii şi atitudini reglementate şi de dreptul internațional contemporan 
şi, mai ales, de drepturile omului şi ale umanităţii. 

Un rol deosebit în instrumentarea doctrinară şi practica a războiului a avut-o Machiavelli, 
scriind o lucrare de referință, „Arta războiului”. Părinte al politologiei şi polemologiei de mai târziu, 
el are o concepţie originală asupra acestui fenomen social-politic, fiind binecunoscută teza sa asupra 
războiului: „Orice război este drept în măsura în care este necesar, țara trebuind apărată prin orice 
mijloace, fie în mod josnic, fie în mod glorios”. De aici binecunoscutul principiu machiavelic: 
scopul scuză mijloacele, războiul fiind lipsit de legi şi scrupule de ordin moral. În acest sens 
Machiavelli arată în lucrarea sa de referinţă „Principele” că interesul unui principe îl obligă 
adeseori să încalce legile umanităţii, ale carității şi ale religiei, în mod deosebit şi imperativul 
categoric kantian. 

Aşa cum am arătat, Machiavelli este departe de a fi un moralist şi etician în ceea ce priveşte 
analiza politicii şi, cu atât mai mult, războiului. 


7.1.4. Doctrine militare ale războiului 

Aşa cum am arătat, războiul devine subiectul de analiză al unei discipline specializate — a 
polemologiei, termen derivat din etinomul grec „polemos” care înseamnă război şi logos — tratat sau 
ştiinţă, ceea ce semnifică ştiinţa războiului. De aceea sociologia, psihologia, dreptul şi alte ştiinţe 
contribuie în explicarea cauzelor şi formelor şi mai puţin în explicarea conţinutului şi mecanismului 
său propriu. Termenul este introdus pentru prima oară în anul 1946 de Gaston Bouthoul în lucrarea 
„Cent millions de morts”. Tot el este autorul unei lucrări de referință asupra războiului, intitulată 
semnificativ „Războiul”, lucrare tradusă şi în limba română, alături de altă lucrare de referință a 
polemologiei, a lui Karl von Clausewitz, „Despre război” (Der Rassenkampf), apărută în anul 
1883. Vom insista mai mult asupra concepțiilor acestui principal teoretician al războiului, cu atât 
mai mult cu cât multe puncte de vedere şi teze au profunde nuanțări sociologice, mai ales de 
sociologie militară şi politică. 

Clausewitz concepe algoritmul elaborării sistemului său teoretic prin elaborarea mai multor 
etape pe care le parcurge pregătirea şi desfăşurarea războiului. 

În prima etapă el formulează un suport abstract pe care îl supune unei analize minuţioase, 
izolând fenomenul de ansamblu al vieţii sociale şi de toți factori exteriori. Războiul este — apare mai 
bine zis — un act de violenţă destinat să constrângă pe adversar şi să-l supună voinţei învingătorului. 
De aici concluzia care se impune puterii şi acţiunii acesteia prin intermediul forței militare şi a 
raportului acesteia cu puterea, problematică pe care o vom analiza într-un alt capitol al lucrării. 
Datorită acțiunii reciproce a forțelor, tendința sa naturală este ascensiunea spre extrem, ridicarea 
continuă a gradului de violenţă, iar legea supremă este nimicirea adversarului. În această primă 


etapă este elaborat conceptul de război absolut, un concept abstract ce poartă semnificația unui 
avertisment pentru ceea ce poartă semnificația fenomenul război. Fiind un concept abstract, se face 
abstracție de spaţiu şi timp, de politică şi de alți factori ce intervin în războiul real. 

În cea de-a doua etapă a modului de elaborare a conceptului, conceptul abstract este 
confruntat cu realitatea, cu războaiele reale dintre state. Se introduc acum variabile cum ar fi: 
spațiul, timpul, voința statului, interesele politice şi, mai ales, ale puterii politice, într-un cuvânt 
determinările şi efectele războiului. 

El diferențiază din acest punct de vedere războiul abstract de cel real. Clausewitz se întreabă 
de ce războiul real nu „ascultă”, nu este o reproducere fidelă a războiului abstract, de ce intervin 
diferite limitări ale gradului de violenţă şi chiar încetarea ostilităților şi încheierea păcii. El ajunge la 
concluzia că factorul politic — puterea politică a unei ţări sau a unor alianţe, în opinia noastră — este 
acela care stabileşte scopul războiului. Războiul devine un instrument al politicii, fiind provocat 
numai de interesele şi relațiile politice ale guvernelor, neputând fi niciodată rupt de acestea. Politica 
şi relațiile politice ale guvernelor face din elementul atotputernic al războiului un simplu instrument. 
Războiul ține deci de politică — puterea politică, în mod deosebit — şi va prelua caracteristicile ei, în 
primul rând caracteristicile puterii politice şi militare. Războiul va urma evoluția politicii, 
binecunoscută fiind sintagma: „Războiul este o continuare a politicii prin alte mijloace”. 

Fiind un instrument al politicii, războiul trebuie în mod necesar să poarte caracterul acesteia, 
cu alte cuvinte trebuind să se măsoare — evalueze „cu măsura ei”, de aceea conducerea războiului în 
limitele sale principale, este politica însăşi, care schimbă pacea cu războiul, dar care n-a încetat să 
gândească după propriile legi, specifice războiului. 

Asupra manierei în care tratează relația dintre război şi politic sunt necesare unele observaţii. 
În primul rând faptul că Clausewitz percepe războiul nu numai ca un act politic, ci ca un adevărat 
instrument politic, o continuare a relaţiilor politice, o realizare a acestora cu alte mijloace. În această 
teză este surprins raportul dintre scop şi mijloc. Scopurile războiului, rațiunea declanşării sale şi 
conducerea sa supremă, de la început şi până la încetarea operaţiunilor militare, aparțin politicii- 
fiind act politic ce nu se identifică cu mijloacele. Mijlocul pe care îl foloseşte politica în război este 
militar - forța militară: întrebuințarea armamentului şi tehnicii de luptă. Se pune întrebarea în ce 
termeni reali se află războiul cu politica ? Este logică afirmaţia făcută de Clausewitz ? Avem 
suficiente rezerve în delimitarea tranşantă între scop şi mijloc: scopurile nu sunt disociate 
mijloacelor şi nici invers, dar nici nu pot fi substituite, adică războiul ca mijloc de a fi continuarea 
unei politici, ca scop. Războiul constituie o parte a unui întreg, care este politica, sau altfel spus, 
războiul ar trebui condus de oameni politici prin mijloace militare, ceea ce doar parțial este 
adevărat. Războiul este o manifestare a politicii şi nu un mijloc sau instrument al acestuia, neputând 
fi separat de politică decât în mod artificial şi abstract. Este adevărat că foloseşte alte mijloace, cele 
militare. Dar acest adevăr faptic poate fi interpretat ca o convertire manifestă a puterii în forță şi nu 
a scopului în mijloc. 


7.1.5. Orientarea psihanalitică asupra războiului 

Fenomenul războiului nu scapă analizei psihanalizei, existând din acest punct de vedere 
numeroase temeri care-i justifică existența. Explicaţia dată este mai mult de natură taxonomică- 
inductivă decât holistică-deductivă. Vom face în primul rând referință asupra părintelui psihanalizei, 
Sigmund Freud. În opoziţie cu dogmatica creştină, Freud este un justificator al violenţei şi 
agresivităţii, acestea având o determinare şi natură ancestrale. Omul este o fiinţă care include în 
structura sa o puternică înclinație spre agresivitate. Pentru om aproapele nu este numai un posibil 
auxiliar şi obiect sexual, ci şi un obiect care tentează spre agresiune. Omul este tentat să-şi satisfacă 
trebuinţa de agresiune pe seama aproapelui său, de a-i exploata munca fără a-l păgubi, de a-l folosi 
din punct de vedere sexual fără consimțământul său, de a-şi apropia bunurile sale, de a-l umili, de a- 
i provoca suferinţe, de a-l martiriza şi chiar de a-l ucide. Nu am putea spune că ceea ce afirma Freud 
nu este adevărat. Până însă a justifica existența războiului prin aceste înclinații şi determinări 
psihanalitice, mai există încă suficiente reţineri argumentative şi de legitimare. Războiul şi 
agresiunea sunt determinate şi de inversarea raportului dintre interesele colective şi pasiunile 
instinctuale, acestea din urmă fiind mai puternice decât primele - decât rațiunea în ultimă instanță. 


Ceea ce ar echilibra acest raport ar fi cultura şi procesele psihice-raţiunea în raport cu dimensiunea 
afectiv-emoţională şi chiar motivaţional-volitivă. La Freud întâlnim şi din această perspectivă o altă 
explicaţie paradoxală: cu cât cultura este mai avansată, cu atât este mai puternică neliniştea şi 
pasiunea iraţională de distrugere. Să înţelegem că epoca barbarilor - lipsită de cultură a fost o epocă 
a iubirii şi toleranței ? Evident că nu, şi deci, şi raționamentul lui Freud este fals. Mai repede 
frustrările, reprobările şi iubirea inhibată duce la intoleranţă şi agresivitate, şi nu surplusul cultural. 
Despre agresivitate s-a scris enorm din perspectivă psihologică şi nu vom mai insista în acest 
capitol. 

Un exemplu concludent este atacul terorist instrumentat de oameni cu o cultură autarhică, de 
profundă factură religioasă fundamentalistă şi a căror propensiuni egoiste sunt evidente. Chiar 
liderul acestei organizaţii teroriste suferă de unele dereglări psihice şi energetice — ergice, analizele 
grafologice au evidenţiat faptul că Bin Laden are un libidou (predispoziţie şi energie sexuală) peste 
medie şi trebuie să descarce această energie, moment în care este cuprins de frenezie. Sub raport 
atitudinal şi comportamental devine nonconformist şi un individualist rebel, cu o tendinţă hedonistă 
spre stimulare. Este bântuit de angoasa morţii şi, pentru a scăpa de ea, este mânat să-i ucidă pe alții, 
ca o măsură protectoare şi compensatorie. Trece astfel într-un plan justițiar fiind cuprins de o 
asemenea idee şi de un asemenea sentiment al egalităţii şi Justiţiei sociale, având din acest punct de 
vedere profunde accente paranoice religioase, la fel ca şi ceilalți reformatori şi fondatori ai marilor 
religii. Similitudini structural-psihologice regăsim la toți marii criminali şi terorişti, cum ar fi 
teroristul de faimă mondială Carlos, iar la noi anumite accente paranoice coroborate cu un anumit 
spirit justiţiar şi al subliminării unor capacități şi aptitudini de mare conducător le regăsim la Miron 
Cosma. Teroriştii sunt nişte psihopați cu grave tulburări psihice şi de comportament, agresiunea şi 
violența fiind numitorul lor comun. Dorinţa şi propensiunea spre satisfacerea instinctelor gregare — 
a celui sexual — şi energia de care dispun predispun asemenea indivizi spre asemenea manifestări 
comune cu delincvenţa şi pretinsele reforme în plan social şi ideologic. 


7.1.6. Teorii sociologice despre război 
Problematica şi analiza războiului cade în primul rând sub incidenţa sociologiei războiului. 
Însăşi integrarea explicaţiei problemelor războiului într-o teorie generală a socialului coincide în 
mare măsură cu naşterea sociologiei, aceasta descinzând din stări de criză, conflicte, intoleranţă, 
dezordine socială şi anomie. 


7.1.6.1. Teorii optimiste 

Reprezentanții acestei teorii consideră că războaiele sunt produsul unei structuri sociale care 
într-un anumit moment va fi depăşită, iar cei pesimişti percep războaiele ca un fenomen etern de 
nedespărțit. Printre reprezentanţii de seamă ai primelor teorii îi amintim pe Saint Simon, Auguste 
Comte, Herbert Spencer şi Gabriel Tarde, nume de referință în sociologie şi psihologie. 

Optimismul lor se manifestă deci în legătură cu depăşirea stadiilor civilizației bazate pe 
război şi conflict armat. Saint Simon vede sfârşitul războiului prin industrie: „industria este 
inamicul războiului. Tot ce se câştigă ca valoare industrială se pierde ca valoare militară”. După 
autorul citat, starea de război sau pace depinde de industrie, regimul industrial fiind necesar să-l 
înlocuiască pe cel militar, substituindu-se acestuia. 

Mergând mai departe cu judecata şi raționamentul asupra războiului, A. Comte diferențiază 
funcțional statul militar de statul industrial. După acesta, activitatea militară omenească nu ar avea 
decât două scopuri bine pronunţate: cucerirea sau acțiunea asupra naturii, adică producția: „Orice 
societate care nu este organizată expres pentru un scop sau altul nu va fi decât o asociere nelegitimă 
şi fără autoritate. Scopul militar este al vechiului sistem, scopul industrial este al celui nou”. 

A. Comte stabileşte, paralel cu legea celor trei stadii (teologic, metafizic şi ştiinţific) pe care 
le-a parcurs umanitatea, o lege a stadialității şi evoluției războiului, acesta cunoscând mai multe 
delimitări în evoluția sa graduală: 

1. războiul pentru el însuşi şi din necesitate (specific societăţii primitive); 

2. subordonarea războiului industrialismului (specific societății moderne); 

3. suprimarea războiului prin industrializare (specific societăţii postindustriale). 


Desigur, asemenea anticipări nu sunt nici pe departe validate de realitate. Industria de vârf este 
pusă în slujba războiului, armata ca purtătoare a războiului valorificând cea mai sofisticată 
tehnologie în confruntările militare. 

Deosebit de interesante puncte de vedere asupra războiului le regăsim la Herbert Spencer. El 
nu-i neagă nici contribuţiile aduse şi nici efectele negative. Prin război au fost exterminate 
popoarele barbare, s-au eliminat societățile slabe şi s-a ajuns la dispariția celor slabi din societățile 
puternice. Cu alte cuvinte, războiul este instrumentul-mijlocul cu ajutorul căruia este evidențiată 
Justeţea unei politici puse în slujba puterii. Prin război şi-au făcut intrarea toate civilizațiile noi şi se 
stabilesc sau se sancţionează priorităţile care situează un anumit tip de societate. După un anumit 
grad de evoluţie a societăţii el devine o sursă de regres deoarece „există tendința de a alege şi 
repune morții oamenii cei mai bine construiți şi robuşti şi a lăsa pentru reproducere indivizi infirmi 
fiziceşte”. Sursele de regres nu sunt regăsite numai în plan fizic şi fiziologic. Ele se regăsesc în 
primul rând în plan economic, social, cultural şi psihologic. Despre alte puncte de vedere a lui 
Spencer despre război nu vom mai insista. 

Mai puţin cunoscute sunt punctele de vedere a lui G. Tarde asupra războiului. Chiar dacă nu 
şi-a concentrat efortul intelectual asupra laturii acționale a sociologiei, Tarde are puncte de vedere 
originale asupra războiului. Fiind un negativist, acesta percepe războiul şi progresul nu ca pe un 
rezultat al luptei, al competiţiei, al disputei ci al ideilor valoroase, al adaptării şi nu al opoziției: 
„Progresul artei militare este rezultatul nu la bătăliilor, ci la invențiilor, în principal industriale, 
artistice sau de altă natură, pe care războiul nici nu le-a produs şi nici nu le-a furnizat, ci dimpotrivă 
le-a compromis adesea”. De factură psihologică, psihologizantă, Tarde este un apologet al 
înțelegerii, al adaptării şi integrării sociale, şi nu al conflictelor şi războaielor ca surse ale 
progresului. 

Tot pe aceeaşi poziţie optimistă se situează şi teoriile marxiste despre război. În viziunea 
acestora, războiul îşi găseşte locul alături de celelalte procese sociale, şi este interpretat în legătură 
cu alte fenomene şi situații conflictuale. Este analizat în primul rând prin prisma determinărilor şi 
condiționărilor politice, sociale şi economice, recurgerea la forță şi violență fiind emergentă acestor 
determinări. 

Dintre clasicii marxismului, o contribuţie mai mare o are Fr. Engels, în binecunoscuta lucrare 
„Originea familiei, a proprietăţii private şi a statului”, unde formulează o serie de teze fundamentale 
în legătură cu originea şi locul războiului în dezvoltarea societăţilor umane. În acelaşi timp Engels e 
evidențiat semnificația războiului pentru structura puterii politice, a relaţiilor dintre diferitele 
grupuri sociale. Tot el desprinde specificitatea războiului ca fenomen social politic cu legi şi 
contradicții proprii. În esență marxismul (pe a cărui poziţie se află şi Engels) explică războiul prin 
cauze de ordin economic, la originea conflictelor armate aflându-se antagonismele economice, şi 
deci războaiele vor dispărea atunci când vor dispărea premisele care fac posibilă apariţia lor. 


7.1.6.2 Teorii pesimiste 
După cum se poate deduce, reprezentanţii acestor doctrine nu cred în caracterul efemer al 
războaielor, făcându-le apologia. Aceştia sunt pesimişti în ceea ce priveşte dispariţia războaielor şi 
nu a perpetuării lor pe scara evolutivă a umanităţii. În sprijinul menţinerii războaielor se aduc 
argumente ştiinţifice. Unul dintre aceşti apărători este R.S. Steinmetz. După opinia acestuia, 
războiul este procedeul principal de selecție colectivă, piatra de încercare a naţiunilor (idei preluate 
de la Hegel). 

Într-o manieră discriminatorie percepe războiul şi Isoulet. Dorind să dovedească că forța este 
sinonimă virtuții, acesta justifică războiul prin selecția naturală care o realizează: cei slabi, deci cei 
imorali sunt „măturați” prin război. De aici concluzia cinică conform căreia războiul este în mod 
necesar moral şi cu atât mai mult ar deţine un caracter legic, fiind o lege a istoriei după cum au 
susținut conducătorii regimului fascist. 

Atitudinile favorabile războiului ating culmea prin Gumplowitz, astfel că întreaga sa teorie nu 
este altceva decât un apel insistent la război. Este unul dintre cei mai înverşunaţi apologeți ai 
războiului, îndemnând şi promovând ura şi agresivitatea între indivizi şi grupuri, făcând, am putea 
spune, reclamă războiului. El pune pe seama războiului întreaga devenire istorică a umanităţii, 


structura şi stratificarea socială, formele de organizare specifice unor anumite etape istorice. Se 
observă la aceşti apologeți ai războiului influenţele darwiniste ale principiilor luptei pentru existență 
şi a selecției naturale. 

Mai recent, asemenea opinii şi atitudini elogioase la adresa războiului regăsim la 
neodarwinişti, la neofascişti, în mod deosebit la Robert A. Nisbet, acesta din urmă considerând că 
funcțiile războiului au fost în istorie predominant pozitive concretizate în: 

a) satisfacerea nevoii de comunicare şi a asigurare a interacțiunilor între culturi; 
b) stimularea dezvoltării tehnicii, a ştiinţei şi a economiei; 
c) standardizarea producției de armament; 
d) contribuţii la dezvoltarea democraţiei (primele reforme democratice în antichitate — 
Atena — nu sunt altceva decât reforme militare, bine cunoscute fiind aşa-zisele democraţii militare). 

Cât sâmbure de adevăr conțin aceste argumente şi justificări s-a dovedit de-a lungul istoriei. 
Chiar dacă stimulează tehnica de vârf, nici pe departe această justificare nu poate situa războiul într- 
un top al binefacerilor umanităţii. 

Unul dintre gânditorii care a pus capăt limitării percepţiei şi interpretării războiului doar ca 
fenomen pur militar este Clausewitz, abordând războiul dintr-o perspectivă funcțională şi 
evidențiind cât se poate de clar caracterul serial al acestuia, precum şi locul său în contextul 
evoluţiei societăţii. Totodată, el este printre primii care evidenţiază funcția socială a războiului: 
„Războiul aparține domeniului vieţii sociale, legăturilor dintre oameni. El este conflict social, o 
ciocnire între interesele particulare ale diferitelor grupuri sociale.” Mai nou, războiul ar fi expresia 
nemijlocită a unui conflict între civilizații şi culturi (filosofii şi mai ales religii) sau, mai grav, 
reflexul unor obiective disociate unor pretinse culturi şi civilizaţii ce servesc progresului social- 
uman. 

Preocupările pentru cercetarea sociologică a războiului au continuat şi în secolul nostru. G. 
Simmel, întemeietorul şcolii formaliste din cadrul sociologiei germane, a căutat să analizeze 
războiul în cadrul unor forme generale ale fenomenelor conflictuale, în legătură cu alte manifestări 
ale comportamentului colectiv. În acest sens scrie lucrarea de referinţă „Soziologie des Konflicktes” 
- Sociologia conflictelor, unde analizează războiul ca o formă conflictuală. 

De asemenea, opinii pertinente despre război regăsim şi la Jean Lagorgette, în studiul „Le 
role de la guerre. Etude de sociologie generale”, lucrare apărută în primii ani ai secolului XX, la fel 
ca şi cea citată a lui Simmel. Încercând să definească din punct de vedere sociologic războiul, el îi 
reține caracterul de fenomen colectiv, îi stabileşte caracterul de funcție şi îi atribuie proprietatea de a 
fi un scop în sine. 

O contribuţie remarcabilă în analiza războiului, în sociologia românească, a adus-o, aşa cum 
am menţionat deja, Dimitrie Gusti, prin lucrarea de referință „Sociologia războiului”, unde arată că 
războiul trebuie analizat în totalitatea şi integralitatea sa şi în raport cu celelalte forme sociale şi 
politice din societate, implicit cu puterea politică. 


7.1.6.3. Teorii sociologice despre război în perioada interbelică 

Un progres semnificativ cunoaşte sociologia războiului şi evident preocupările teoretice despre 
război în perioada interbelică, când umanitatea deja trecuse printr-o mare catastrofă - primul război 
mondial. Unul din sociologii care a analizat la modul cel mai concret războiul este S.R. Steinmetz, 
în lucrarea „Sociologia războiului”. Ulterior, încep în S.U.A. (la Chicago) o serie de cercetări asupra 
cauzelor războiului, astfel, pe baza lor, în 1941, Quincy Wright a scris „A study of War” (Studiu 
despre război) lucrare devenită clasică, ca şi cea „Soldatul american” (lucrare scrisă în colectiv), 
după cel de-al doilea război mondial. Şi Wright plasează războiul în sfera conflictelor militare, 
definindu-l drept un conflict simultan al forțelor armate, al sentimentelor populare, al dogmelor şi al 
culturilor naţionale. Tot în anul 1941 publică şi T. Abel „American Sociological Review”, unde 
analizează locul elementelor raţionale în recurgerea la război. Există şi alte lucrări destinate 
problematicii sociologiei războiului, dar asupra lor nu vom mai insista. 


7.1.6.4. Teorii despre război în perioada postbelică 


Conturarea unei discipline ştiinţifice despre război, în speţă o sociologie a războiului are loc 
în cursul perioadei postbelice. Abia acum sociologia războiului devine o ramură a sociologiei, 
desprinzându-se de unele influenţe şi speculaţii filosofice şi etice. Sociologia devine tot mai mult 
orientată spre cercetările empirice, cu atât mai mult cu cât umanitatea se confruntase cu cei mai 
apocaliptici ani ai istoriei sale, ani în care cruzimile şi ororile războiului au fost fără precedent în 
istorie. Este analizat din ce în ce mai mult conflictul, agresivitatea, punându-se un mai mare accent 
pe determinările de ordin psihologic decât pe cele de factură sociologică. Sunt puse tot mai mult în 
valoare ideile altui mare teoretician la războiului, I. Gumplowicz, care interpretează războiul ca un 
fenomen natural, rezultat din acţiunea dreptului biologic al luptei pentru existență, şi un factor al 
socializării şi al naşterii sistemelor politice. În acest sens autorul citat chiar formula o lege 
sociologică a egoismului fiecărui grup şi a antagonismului său faţă de străini. În opoziţie cu aceste 
opinii despre război, Mark A. May, făcuse o critică severă teoriei instinctelor, explicând războiul 
prin rolul „învăţării sociale”. 

Un rol aparte în evoluția postbelică a sociologiei războiului îl deține şcoala polemologică, 
avându-l ca reprezentant de marcă pe Gaston Bouthoul, prin lucrarea devenită clasică „Războiul”. 
El evidențiază în primul rând funcția socială a războiului. Totodată, Bouthoul consideră că 
fenomenele oferite anterior drept explicaţii ale războiului, sun doar cauze raționale, în legătură cu 
care se declanşează sau culminează un proces de agresivitate cu baze sociologice mai profunde. 
Războiul ar constitui în opinia sa, a autorului citat, un mijloc pentru eliberarea unui exces de 
potențial psihic şi demografic, pentru potolirea agresivităţii colective. Tot el afirma că războiul este 
un scop care deviază în mijloc, idee regăsită şi la Clausewitz într-o altă formă. Bouthoul, la fel ca şi 
alți sociologi francezi, pune un mare accent asupra factorilor psihologici şi psihanalitici în 
explicarea războiului: decizia de război devenind după părerea sa tot mai mult o urmare a unor 
impulsuri obscure. 

O altă direcție de cercetare a războiului din perioada postbelică este legată de numele lui 
Lewis F. Richardson. Acesta este printre primii care a încercat să contureze fundamentul matematic 
la unei teorii sociologice a războiului, abordând pe baza unui bogat material istoric, factorii care 
determină recurgerea la violență armată, dinamica cursei înarmărilor, precum şi legile evoluției 
ostilităților. Este prima încercare de modelare matematică, de punere în ecuaţie a unor fapte şi 
fenomene specifice războiului. 

Nu vom încheia acest succint discurs asupra teoriilor sociologice despre război, în speţă 
asupra sociologiei războiului, fără să facem şi câteva referiri asupra unor lucrări de referință de dată 
recentă, „Război şi antirăzboi”, a autorilor americani, Alvin şi Heidi Tofller, carte în care, cum 
afirma fostul secretar general al N.A.T.O., Manfred Woerner, sunt cuprinse informaţii de mare 
autenticitate şi actualitate, realizând o pătrundere nealterată în corelaţia dintre economie şi război pe 
de o parte şi noţiuni intangibile ca morala şi cultura pe de altă parte. În analiza întreprinsă asupra 
războiului, autorii lucrării citate interpretează războiul ca fiind un conflict, „ciocnire” de civilizaţii, 
diferențiindu-se de la un val la altul. Astfel, se desprinde războiul din primul val, specific civilizaţiei 
agrariene, cel de-al doilea val caracteristic erei industriale şi cel de-al treilea val, specific perioadei 
postindustriale, numit război „de nişă“ făcându-se referire la războiul electronic şi nu la războiul sau 
chiar conflictul clasic. Războiul modern este purtat de „doctori-docenţi” fără rucsac, cum se 
exprimă autorii, este războiul elitelor şi nu războiul maselor. Este războiul ştiinţei şi nu al 
instinctelor primare, chiar dacă cultivă şi întreţine multe elemente de ordin psihologic. Aceste tipuri 
de războaie sunt mai mult purtate în spaţiu, ca războaie spațiale (idee regăsită şi la Simion 
Mehedinţi care delimitează printre alte faze ale războiului faza atmosferică, corespondentă 
războiului spaţial), unde tehnica militară şi pregătirea deosebită a combatanților sunt factori 
determinanti şi nu numărul efectivelor militare antrenate în conflict. 


7.1.7. Perspectiva antropologist-istorică asupra războiului 
Dintr-o perspectivă antropologist-istorică, pornind de la analiza datelor despre istoria 
societăților arhaice, un punct de vedere interesant asupra războiului îl aduce William G. Summer. El 
propune, ca bază pentru teoria sociologică a războiului, dihotomia - care va face o lungă carieră 
îndeosebi în sociologia americană - între in-grup („„no0i”) şi out-grup (,,ei”), inerentă, după părerea 


sa, organizării sociale. Conceptul de apartenenţă la un grup, în mod deosebit natura intereselor 
acestuia, implică gândirea — concomitentă — a nonapartenenței la alte grupuri şi tratarea acestora ca 
străine. De aici premisele agresive şi expansive, pe fondul acestei divergențe teleologice şi despre 
apartenenţă şi nonapartenenţă nu la un grup ci la o anumită comunitate şi națiune. 

Cercetările asupra războiului, care aparțin în general polemologiei, rezultă în mod indirect şi 
din cercetările asupra păcii (peace research), determinându-se o nouă ştiinţă — irenologia — ştiinţa 
despre pace. Nu vom mai face referință asupra caracterului istoric al războaielor şi conflictelor 
militare, ele particularizându-se în formă şi conţinut în raport cu gradul de organizare şi evoluție 
social-economică şi tehnologică şi nu în ultimă instanţă cu interesele marilor puteri, politicul fiind 
decisiv atât sub raportul scopurilor cât şi a mijloacelor implicate. 


7.2. RĂZBOIUL ȘI CONFLICTELE MILITARE 


7.2.1. Delimitarea războiului de conflictul armat militar 

Întrucât problematica conflictelor militare prezintă un mare interes pentru prezent şi mai ales 
pentru viitor vom insista asupra dimensiunilor sale semantice, aceasta şi în sprijinul delimitării de 
celălalt concept implicat în analiză, care este războiul. 

Delimitare dintre război şi conflict armat (militar este folosit mai mult în limbajul cotidian şi 
nu în cel strict de specialitate) este făcută mai mult din rațiuni didactice şi metodologice şi cu 
referinţă directă asupra conținutului şi formelor de manifestare cu toate că din acest punct de vedere 
există deosebiri remarcabile. 

Problema delimitării tipologice a conflictului armat față de război este pusă după Pactul 
Briant-Kllog din 1928, când războiul ca acţiune militară este acceptat ca modalitate de soluționare a 
diferendelor internaţionale .Războiul este considerat din punctul de vedere al Dreptului 
Internaţional Public o crimă împotriva umanității şi de aceea este scos de sub incidenţa juridică. Din 
această perspectivă, noţiunea de război este înlocuită cu cea de conflict armat. 

Prin protocolul I adițional din 1977, la Convenţiile I - IV din 12 august 1949 de la Geneva 
sunt codificate următoarele tipuri de conflicte armate: 
1. conflictul armat internaţional; 
2. conflictul armat neinternațional; 
3. tensiuni şi convulsii interne. 
Conflictele armate, atât cele internaționale cât şi cele neinternaţionale, în cea mai mare parte şi 
de către cei mai mulți, sunt substituite cu termenul clasic de război. Aşa vorbim despre cel de-al II- 
lea război mondial, de Războiul din Golf etc., care, în conformitate cu Dreptul Conflictelor (ramură 
a Dreptului Internaţional Public), sunt considerate conflicte armate. 


7.2.1.1. Definirea conflictelor armate 
Pentru o înţelegere completă a problemei conflictelor armate este necesar însă să definim 
noţiunea de conflict (referință despre conflict găsim în lucrarea coordonată de R. Boudon, Tratat de 
sociologie, Editura Humanitas, Bucureşti, 1997). 

Conflictele sunt manifestări ale unor antagonisme deschise între două entități (individuale sau 
colective) cu interese incompatibile pe moment, în privința deţinerii sau gestiunii unor bunuri 
materiale sau simbolice, în mod deosebit a puterii în țara sau mai ales în zona geografică. Când 
conflictele determină înfruntări violente între state ele devin conflicte armate. Deci utilizăm 
conceptul de conflict armat pentru a desemna orice situaţie conflictuală în care se folosesc grupuri 
sociale armate (forța armată ca instrument al puterii politice şi militare) în încercarea de a se obţine 
un deznodământ favorabil evenimentelor, de a impune anumite finalităţii stării conflictuale. 
Denumim conflict armat orice situaţie în care forța armată este activă indiferent de amploarea şi/sau 
a acțiunilor militare, cât şi de concepția în care este folosită. După unii autori, conflictul armat este 
considerat acel conflict în care violenţa armată are un anumit nivel (un nivel mediu). 

După cum se poate deduce, premisa conflictului militar este regăsită în conflictul social, 
economic şi, mai ales, politic. Orice tip de conflict social poate evolua sau genera în conflict armat 
spre o confruntare armată, care mai poate fi numită şi război civil, de guerilă sau popular. Dacă este 


să exemplificăm prin evenimentele din decembrie 1989 de la noi, putem spune că a fost o 
confruntare armată cu anumite forţe paramilitare (aşa-zişii terorişti)şi nu război civil sau alt tip de 
război. 

Caracterizarea conflictelor armate în modalitatea menționată dezvăluie natura şi posibilitatea 
lor socială şi oferă repere pentru a distinge modalități posibile de utilizare a forței armate în funcție 
de particularitățile situaților sociale conflictuale. Dacă un conflict armat are ca obiectiv impunerea 
unei anumite soluţii a unui organism internaţional (O.N.U.) sau în plan intern într-o situaţie 
conflictuală, la finalitatea urmărită se poate încerca să se ajungă utilizând forța militară a unor puteri 
din afara statului respectiv sau din interior, fie prin atacarea forţei militare adverse cu scopul de a o 
neutraliza, fie prin atacarea şi imposibilitatea de a controla direct factorii de putere social-politici şi 
economici ai părții adverse. 


7.2.1.2. Forme de manifestare a conflictelor militare 


Conflictele militare se pot manifesta prin mai multe forme: 
a) război (când este utilizată forța militară a unui stat sau grupuri de state pentru 
neutralizarea forței militare a statului agresat, ca exemplu clasic putând fi dat războiul din Golf). 
b) intervenţie militară, în cazul în care se încearcă controlul factorilor de putere social 
-politici şi economici, ca exemplu putând fi dată intervenţia forțelor Nord-Atlantice în Irak şi în 
fosta Iugoslavie, a fostei U.R.S.S. în Afghanistan, continuată ulterior cu intervenția S.U.A. şi a 
Marii Britanii în aceeaşi țară; 

c) acțiunea armată, de joasă intensitate, atunci când, cu forţe relativ mici dar mobile, se 
încearcă pe termen scurt scopuri parțiale utilizându-se hărţuirea forței militare a statului agresat, ca 
exemplu putând fi dat acţiunea armatei a 14-a din Transnistria asupra Republicii Moldova, sau 
războiul cecen ca urmare a intervenției Rusiei în acest teritoriu transcaucazian. 

Din punct de vedere logic, (al raportului gen-specie), războiul are o sferă mai mică de 
cuprindere decât conflictul armat, fiind o specie a acestuia. Extensiunea genului, adică a 
conflictului, este mai mare decât cea a speciei războiului, la care este mai mare intensitatea în raport 
cu cea a genului Conflictului armat. 

Fiecare modalitate enunțată ia forme diferite în funcție de situaţia concretă (contextul social) 
în care conflictul social evoluează şi de natura forțelor sociale participante-implicate. De aici se 
poate trage concluzia conform căreia conflictul armat este o stare a unei complexități sociale la care 
se ajunge când cel puţin un grup social neînţelegând corect natura şi cauzele unei stări conflictuale, 
speră să impună o anumită rezolvare cu mijloace violente, de natură militară. Într-o stare 
conflictuală, apelul la forța armată pentru a impune o soluție este consecința unei anumite 
reprezentări de multe ori eronată despre caracteristicile proceselor sociale, despre modul în care 
oamenii şi instituţiile sociale pot acționa cu succes. Totodată, conflictele armate sunt posibile pentru 
că sunt o concretizare a pozițiilor divergente la care se ajunge ca urmare a manifestării unor 
determinări sociale, economice şi politice. La acestea trebuie să mai adăugăm speranţele în 
posibilitatea impunerii unor poziţii care se consideră dezirabile, precum şi reacțiile de apărare, de 
combatere a agresiunii de către statele şi popoarele agresate. 

Se subînțelege că aceste conflicte militare şi războaie nu sunt arbitrare, ci ele depind, în 
primul rând, de puterea economică şi militară a unui stat sau grup de state şi, nu în ultimă instanţă, 
de voința şi decizia puterii politice din aceste state (alianţe). 


7.2.2. Tipologii şi particularităţi ale războaielor şi conflictelor militare 

Aşa cum am menţionat, delimitarea dintre război şi conflictul armat este făcută mai mult din 
rațiuni didactice şi artificiale decât reale, mai ales față de unele războaie şi conflicte. Termenul de 
război este nepotrivit în contextul actualelor manifestări şi, evident, conflicte militare şi, cu atât mai 
mult, în actele teroriste întreprinse şi etichetate ca a fi războaie teroriste şi antiteroriste, pentru 
primele acţiuni fiind mai degrabă adecvată expresia de „acte criminale” decât de război. 

Din punct de vedere juridic această denumire are următorul suport argumentativ şi logic: dacă 
atentatele teroriste reprezintă un act de război atunci justiția devine irelevantă iar indivizii 


responsabili nu mai sunt criminali ci agenţii unei puteri ostile pe care, aşa cum s-a putut observa, 
am denumit-o terocrație, concept asupra căruia vom reveni într-o altă secvenţă a capitolului. 

Preşedintele american G. Bush Jr. a declarat fără reţinere că atacul terorist din 11 septembrie 
2001 are caracterul unui război terorist iar replica americană este un război antiterorist, ca atare 
riposta corectă la un asemenea act este declanşarea forței militare cu scopul de a învinge puterea 
respectivă (cea a terocrației). Războiul în curs (terorist şi antiterorist) este, după cum era subliniat 
într-un articol „America's New War”, nu doar o stare de beligeranță „nouă” şi totalmente 
„asimetrică” ci în primul rând o specie de conflict în care noţiunea şi practica războiului par a fi 
pentru prima oară contopite cu o urmărire generală de tip polițienesc desfăşurată fără cruţare la 
scară mondială. Titlul dat articolului de către Lewis H. Lathan, publicat în revista „Harper's New 
War, old Music” are la bază similitudinile războaielor purtate de americani în Irak şi Iugoslavia 
apelându-se la aceleaşi mijloace şi strategii (o placă nouă, cu melodii vechi ne-am permite să 
spunem). 

Desigur, unele din aceste războaie îndeplinesc şi caracteristicile conflictelor militare, mai ales 
războaiele scurte şi cu ritmuri mari precum şi alte tipuri de războaie. Din analiza întreprinsă asupra 
conflictelor rezultă că orice război şi conflict armat, într-un stat sau între state, se desfăşoară pe 
fondul unor determinări induse de caracteristicile formaţiunii sociale şi de stadiul comunității 
umane, având, prin excelență, atributul de a fi acţiune social-politică şi fenomen social politic, la 
care voinţa politică a puterii este decisivă. 

În delimitarea tipologiilor războaielor şi conflictelor militare vom recurge la o prezentare în 
„bloc” a unor asemenea tipologii fără a mai păstra această delimitare tranşantă dintre ele. Totodată, 
ele se vor delimita în funcție de anumite criterii, cum sunt cele de mai jos: 

1) Din perspectiva caracterului războaielor, acestea pot fi: 

a) drepte când urmăreşte apărarea împotriva unei agresiuni externe; 

b) nedrepte războaiele agresive, cotropitoare, de anexiune; 

c) civile, între grupurile sau clasele aceleiaşi societăţi; 

d) coloniale, ca luptă armată dusă de state imperialiste puternice pentru cucerirea 
unor teritorii străine; 

e) de apărare, lupta armată corelată cu alte acțiuni pentru apărarea integrității 
teritoriale a unui stat împotriva forțelor armate cotropitoare; 

f) de eliberare naţională -lupta armată desfăşurată de forțele naționale pentru 
eliberarea țării de sub dominația străină; 

g) de exterminare - acțiune militară îndreptată spre lichidarea totală a adversarului, 
fiind similar genocidului; 

h) de partizani luptă dusă de detaşamente armate sau chiar de unităţi militare regulate, 
în spatele frontului armatei duşman; mai poartă şi denumirea de război de guerilă sau mişcare de 
rezistență; războiul civil din Afghanistan, Cecenia, Albania, Macedonia pot fi considerate ca 
războaie de guerilă; 

i) psihologic - în scopul subminării moralului adversarului (caz concret războiul 
terorist şi antiterorist prezent). 

2) Din perspectiva tehnicii armamentului utilizat, războaiele pot fi: 
a) clasice (convenţionale) - în care nu se folosesc arme de nimicire în masă, ci numai 
armamentul convenţional, clasic (primul război şi parţial cel de-al doilea război mondial); 
b) nucleare - în care principale mijloace de luptă folosite sunt armele nucleare şi de 
nimicire în masă; 
c) teroriste prin utilizarea armamentului neconvențional, cum ar fi bioterorismul; 
3) Din perspectiva întinderii şi numărului combatanţilor implicaţi războaiele sunt: 

a) mondiale - unde sunt antrenate, direct sau indirect, cele mai multe state ale lumii 
(primul război a antrenat 33 de țări cu peste 1 miliard de locuitori, iar cel de-al doilea a antrenat 72 
de ţări cu o populație de 1.700.000 indivizi); 

b) globale - sinonim cu războiul nuclear generalizat, cum era prognozat al treilea război 
mondial nefiind eradicată posibilitatea unui asemenea conflict; 


c) locale - în care teatrul de acţiuni este limitat de teritoriul unei ţări sau regiune geografică 
(războaiele civile sunt considerate şi ele războaie locale); 
d) limitate - în care există o serie de limitări determinate de anumite condiționări social 
politice, tehnice, strategice; 
4) Din perspectiva duratei timpului şi ritmului în desfăşurare războaiele sunt: 
a) de scurtă durată şi cu ritmuri (intensitate) deosebit de mari (conflictul arabo - israelian 
din iunie 1967 şi războiul din Golf); 
b) cu durată scurtă şi ritmuri medii (intervenţia S.U.A. în Granada în 1982 şi în fosta 
Iugoslavie în 1999); 
c) cu durată scurtă şi ritmuri temporizate; 
d) cu durată medie şi ritmuri mari (războiul din Malvine, din 1982 - 75 zile); 
e) cu durată medie şi ritmuri obişnuite (invazia Israelului în Liban 1982 - 74 zile); 
f) cu durată medie şi ritmuri temporizate; 
g) cu durată mare şi ritmuri intense (al doilea război mondial; 
h) cu durată mare şi ritmuri medii (războiul dintre Irak şi Iran); 
1) cu durată mare şi ritmuri temporizate (Vietnam, Algeria); 
5) Din perspectiva formelor spaţiale (după mediul în care se desfăşoară) războaiele pot fi: 
a) terestre - de uscat (războiul clasic, este în cea mai mare parte terestru); 
b) maritime - purtate pe mări şi oceane vizând mai repede un scop parţial al războiului, 
scopul general fiind dependent de operaţiile desfăşurate pe teritoriul uscat sau în aer; 
c) aeriene - principala categorie de forțe armate este aviația şi tehnica de luptă conexă 
acesteia; 
d) cosmice prin crearea unui sistem de apărare antirachetă cu baze în spațiul cosmic, 
denumit şi „războiul stelelor” inițiat de fostul preşedintele al S.U.A., R. Reagan. 

Aşa cum uşor se poate deduce, orice conflict armat şi război poate fi analizat din două 
perspective corelative: 

1) a determinărilor sociale de fond; 

2) a factorilor conjuncturali, în mod deosebit politici, ce determină apelul la forța armată 
într-un anumit context social-politic şi istoric. 

Conflictele militare şi războaiele sunt corelate şi adecvate, totodată, mutaţiilor petrecute în 
planul social şi politic în acest început de secol şi mileniu, determinând reconversii calitative în 
structura şi forma lor de manifestare, ținând seama de determinările sociale de fond şi de factorii 
conjuncturali, în mod deosebit de cei politici, ceea ce determină de fapt „continuarea politicii de 
pace prin alte mijloace”, adică prin transformarea puterii în forță şi antrenarea acesteia pe câmpul de 
luptă în operaţiuni de război şi/sau conflict armat. 

Cele mai reprezentative războaie şi conflicte armate apar şi au determinări de ordin politic, cu 
un evident substrat ideologic. Sunt binecunoscute revoluțiile din fostele țări comuniste, care nu 
întotdeauna au cunoscut o confruntare armată, particularizându-ne noi, românii, din acest punct de 
vedere prin manifestarea militară a unui asemenea conflict social. 

Un alt gen de conflict a fost cel generat între ideologia de tip comunist, reprezentată de 
U.R.S.S. şi „aliaţii” săi, şi ideologia capitalistă, reprezentată de statele occidentale şi S.U.A. Acest 
conflict, denumit de către specialişti „războiul rece”, îşi are originile încă la începuturile secolului 
dar ia o turnură mai agresivă după cel de-al doilea război mondial, moment în care, la Yalta, marile 
puteri învingătoare şi-au împărțit sferele de influență pe continentul european. Prăpastia între cele 
două ideologii a apărut în 1945 odată cu fabricarea armei atomice de către S.U.A., când războiul 
rece ameninţa să se transforme în „război cald”, cu vărsare de sânge. 

Starea conflictuală se adânceşte odată cu apariția „cortinei de fier”, când se produce şi o 
ruptură profundă a relațiilor diplomatice şi militare între blocul militar comunist, constituit sub 
denumirea de „Tratatul de la Varşovia”, şi blocul capitalist, născut ca replică a acestei alianțe 
politice şi militare sub denumirea N.A.T.O. Conflictul dintre cele două blocuri militare a creat 
premisele degenerării sale într-un conflict mondial, catastrofal şi care, în aparenţă şi într-un stadiu 
latent, s-a manifestat sub forma războiului rece. Modul concret de manifestare al acestui tip de 
război şi potenţial conflict a fost cel dintre Cuba şi S.U.A., aici un rol remarcabil în dezamorsarea 


lui avându-l fosta U.R.S.S. prin preşedintele N.S. Hruşciov, care şi-a asumat rolul de mediator, 
evitându-se în acest mod un posibil război nuclear. Ulterior preşedinţii celor două superputeri, 
Kennedy şi Hruşciov s-au angajat, cel puţin teoretic, să facă imposibilă repetarea unor asemenea 
situații, iar un an mai târziu se semna la Moscova un tratat privind încetarea experienţelor nucleare 
în spaţiul atmosferic. 

Deşi intențiile au fost bune, în practică, importanţa tehnică a acestui acord a fost extrem de 
modestă, dar semnificația sa politică a fost imensă pentru că acest acord coincidea cu prima 
denunțare publică de către Kremlin a ereziei maoiste. Pentru prima dată în istoria sa, țara revoluției 
din octombrie acceptă încheierea unui acord cu „imperialismul” american. Contrar celor ce au 
crezut comuniştii ani de a rândul, se dovedea că şi în tabăra lor contradicția în planul intereselor 
naționale putea fi mai puternică decât solidaritatea ideologică şi similitudinea sistemelor sociale. 
Astfel, se ajungea ca în ultimii ani ai secolului XX, blocul comunist să se clatine, iar destrămarea 
U.R.S.S. anunţa căderea cortinei de fier şi rezolvarea, cel puțin teoretică, a conflictului dintre cele 
două superputeri, punându-se capăt războiului rece şi pericolului unui război mondial. 

O altă formă a conflictelor militare este cea generată de cauze religioase. Ceea ce s-a petrecut 
în lume în ultimele decenii sunt efecte contemporane ale unei lumi polimorfe sub raport religios, 
care nu a descoperit încă, sub aspectul practicilor sociale, formula toleranţei religioase. 

Încă din primii ani ai existenţei umane după Christos au fost generate conflicte între diferite 
seminții existente în spațiul biblic. Creştinismul, religia întemeiată pe învățătura, persoana şi viața 
lui lisus Christos, a fost însoţită de mari frământări şi convulsii sociale în care de multe ori s-a ajuns 
la forma violentă a conflictului, la violenţa de masă, la război. Aceasta din urmă, prin efectele sale 
pe termen lung, prin faptul că a fost un permanent transformator al geografiei politice a lumii, a 
creat condiţii favorabile răspândirii religiilor în teritoriile cucerite. 

Istoria consemnează de-a lungul anilor numeroase conflicte militare denumite şi conflicte 
religioase sau cruciade. Întrucât acestea prezintă o importanță deosebită considerăm necesar şi în 
scop argumentativ să le prezentăm şi noi. 

Prima cruciadă (1096 — 1099) a fost patronată de împăratul bizantin Alexios şi Papa Urban I 
şi s-a soldat cu o înfrângere a cruciaților; a doua s-a desfăşurat între 1147 — 1149 şi a fost condusă 
de regii Franţei şi Germaniei şi au fost nimiciţi la Iconium şi Damasc; a treia (1189 — 1192), 
condusă de regele Franţei Filip August şi suveranul englez Richard Inimă de Leu s-a terminat tot cu 
un dezastru, împăratul Friederich Barbaroasa îşi pierde viața, Filip August se întoarce în Franţa iar 
Richard este umilit în Ierusalim; a patra cruciadă (1202 — 1204) a fost patronată de Papa Inocentiu 
al II-lea şi în care au săvârşite cele mai nelegiuite acte şi cruzimi (ocupând Constantinopolul în loc 
să se îndrepte spre Țara Sfântă, regele Baudoin de Flandra fiind proclamat împărat latin al 
Bizanțului iar Thomas Morosini patriarh al Constantinopolului). Celelalte cruciade: a cincea (1219 
— 1221), a şasea (1228 — 1229), a şaptea (1248 — 1252) şi a opta (1270) au acelaşi sfârşit ca şi 
celelalte, ceea ce demonstrează încă o dată că asemenea „războaie sfinte” au avut loc cu totul şi cu 
totul pe un alt fond motivațional decât cel pretins sacru, acesta fiind desigur concretizat în tendința 
de expansiune teritorială şi de dominare. 

Asemenea războaie au avut loc şi mai târziu şi, din păcate, mai au loc şi în prezent, Jihad-ul 
islamic fiind considerat un asemenea tip de război, rezultatele nefiind concordante însă cu scopurile 
pretins religioase, religia devenind mai mult un pretext şi un mod de camuflare a intereselor politice 
şi militare, la fel cum au fost şi cruciadele organizate de către puterea religioasă catolică. 

Realitatea a evidenţiat faptul că denumirea de „religioase” a avut mai mult o conotaţie 
propagandistică şi cu efect manipulativ, cunoscându-se influenţa psihologică puternică a religiei 
asupra comunităților umane. 

În mod evident, scopurile reale ale acestor conflicte au fost de natură economică, politică şi 
militară, religia fiind folosită ca pretext pentru amplificarea terorii şi psihozei în rândul luptătorilor 
şi a cetăţenilor ţărilor în care au loc asemenea acțiuni şi conflicte militare. 

Interferenţa conflictelor militare cu religia — pe fondul unor asemenea ideologii şi doctrine — 
se regăseşte într-un mod tot mai evident în ultimii ani şi, cu atât mai mult, în prezent. Din acest 
punct de vedere, domeniul militar şi, în special, cei preocupați de eficientizarea strategiilor de luptă 
ale viitorului sunt interesați tot mai mult de înțelegerea rolului pe care componenta religioasă îl 


poate avea în conflictele armate prezente şi viitoare. Unii specialişti militari vorbesc de o „recădere 
în religie” la scară mondială, ca o mişcare compensatoare față de credinţele decăzute (marxismul, 
fascismul, scientismul în sensul ideologiei totalitare şi radicale), recădere care, nu de puţine ori, 
echivalează cu promovarea şi asimilarea formelor extremiste de religiozitate, forme care conduc 
inevitabil, de cele mai multe ori, la tensiuni şi conflicte, astfel, extremismul religios tinde să-şi pună 
tot mai serios amprenta asupra fenomenului militar contemporan. De exemplu, în Irlanda de Nord, 
majoritatea protestantă este angajată, de peste 25 de ani, într-un conflict de multe ori chiar sângeros, 
deci într-un adevărat război cu minoritate catolică. Un alt exemplu este dat de conflictul din fosta 
Iugoslavie, unde, pe fundalul unui război secesionist, s-a născut o problemă religioasă bine 
orchestrată de specialiştii războiului psihologic. Conflictele din spaţiul fostei Iugoslavii au apărut 
datorită polimorfismului religios, această zonă cunoscând, cu certitudine, cea mai eterogenă 
structură religioasă de pe tot continentul european. De exemplu, Slovenia, Croaţia şi regiuni din 
Voievodina sunt locuite de o populaţie etnică maghiară, cu tradiții apropiate de cele occidentale, 
majoritari fiind credincioşi de religie catolică; sârbii, macedonenii, munte-negrii, o parte din 
bosniaci sunt de religie ortodoxă; bosniacii musulmani, albanezii şi turcii sunt de religie 
mahomedană şi au o civilizație de tip oriental-islamică. 

O dată cu stingerea conflictului din Iugoslavia s-a încheiat un test al omenirii, prin care s-a 
demonstrat cât de primejdioase sunt pentru pacea lumii conflictele între etnii de religii diferite. De 
asemenea, conflictele din regiunea Golfului Persic, care au atins apogeul odată cu „Războiul din 
Golf”, dincolo de interesele economice, a readus în atenţie opoziţia dintre lumea islamică şi cea 
catolică. Saddam Hussein a încercat prin mijloace propagandistice să dea o dimensiune religioasă 
războiului împotriva Coaliţiei Multinaţionale făcând apeluri repetate pentru declanşarea războiului 
sfânt, care în prezent (anul 2001) a devenit o cerință fundamentală a credincioşilor islamici. 
Desfăşurarea evenimentelor politico-militare a demonstrat că, în ciuda unor dimensiuni tradiționale 
între lumea creştină şi cea islamică, nu poate nimeni decide în numele a sute de milioane de oameni 
pentru a se declanşa un război cu consecinţe imprevizibile pentru întreaga planetă. Din punct de 
vedere geopolitic şi geostrategic, analişti militari sunt preocupaţi de evoluţiile pe care le manifestă 
catolicismul, în special creşterea puterii globale a Bisericii Catolice şi, desigur, posibilele efecte pe 
care le pot crea alte religii în spaţiul nostru sociu-cultural. Religia catolică a stat în spatele multor 
schimbări politice majore în întreaga lume. În Polonia, biserica a câştigat admiraţia pentru opoziția 
față de regimul comunist, în acelaşi timp unii analişti chiar concep o delimitare geostrategică a 
continentului european din punct de vedere religios. În plan virtual catolicismul are drept graniță de 
demarcaţie față de ortodoxism Carpaţii Meridionali, dincolo de aceştia regăsindu-se lumea 
ortodoxă, identică celei orientale. 

Conflictele interne care au dus la schimbările recente din Europa de est s-au datorat în mare 
măsură şi acțiunilor declanşate de către biserică. Politica Vaticanului aduce mereu în actualitate 
intenţia de a crea un suport catolic de la Atlantic la Urali dar, în replică, un posibil factor de tensiune 
apare datorită intențiilor declarate ale unor grupuri fundamentaliste musulmane de-a islamiza 
Europa şi întreaga lume, problemă dezbătută deja într-un alt capitol al lucrării. De aici nevoia de 
constituire a flancului sudic al N.A.T.0O., ceea ce reclamă în mod imperios şi aderarea României la 
acest bloc politic-militar. 

Alte forme pe care le-au îmbrăcat conflictele militare au fost cele generate de interesele 
economice ale marilor puteri în diferite zone geografice de pe glob şi care au degenerat în conflicte 
apărute între puterile coloniste şi popoarele colonizate. Aparţinând credem trecutului, nu vom 
insista asupra lor. 

Un alt gen al conflictelor militare este cel al intereselor geo-strategice şi al zonelor de 
influență, care în ultimul timp s-au mai estompat ca urmare a eforturilor depuse în vederea luptei 
comune şi a contracarării acţiunilor teroriste de origine religioasă şi nu numai. 

Schimbările petrecute la nivelul preşedinţiei Rusiei a creat posibilitatea unor noi orizonturi în 
raporturile dintre această ţară cu S.U.A. şi chiar cu Alianţa Nord Atlantică punându-se bazele unei 
noi doctrine şi a unei noi strategii politico-militare a acestui organism politic şi militar. Dar 
fenomenul care a deschis „cortina” noului început de secol şi mileniu este terorismul şi războiul 
antiterorist în raport cu mult evocata şi mai ales revendicata pace şi iubire a noului mileniu, care i- 


ar condiționa însăşi existenţa, ceea ce ne face sceptici cel puțin pentru o perspectivă apropiată în 
ceea ce priveşte eradicarea terorii şi a războiului în favoarea liniştii şi a păcii. 

Încheiem această secvenţă ce face referinţă la conţinutul războaielor şi conflictelor militare, cu 
unele aprecieri şi observaţii la actuala stare în care se află lumea şi eventualele forme care le poate 
lua războiul şi conflictul armat. 

Dacă cele mai multe războaie căpătau conotaţia simbolică de a fi „războaie calde” cu vărsare 
de sânge şi pierderi de vieți omeneşti, în ultima perioadă a secolului XX şi începutul secolului XXI 
războiul capătă alte forme, fiind, aşa cum am văzut, tot mai mult convertit în conflicte şi campanii 
militare având deci o particularitate specifică. Ca forme mai relevante a acestuia se desprind 
războiul psihologic, psihotronic, parapsihologic şi, de dată recentă, războiul terorist şi antiterorist 
asupra căruia vom reveni într-o altă secvenţă a capitolului. S-a încheiat o formă care a indus multă 
nesiguranță şi instabilitate în plan mondial, aşa-numitul Război Rece, care după unii a fost 
considerat ca a fi fost cel de-al treilea război mondial unde una din cele două superputeri — 
U.R.S.S. — a fost învinsă în afara unui conflict armat între state, prin alte procedee şi tactici 
diplomatice. 

Perioada de după 1989 cunoaşte alte forme şi modalităţi de acţiune, fiind cu totul diferite de 
cele „trei” războaie mondiale. Sunt folosite instituţiile internaționale pentru a administra aşa 
numitele „lovituri mintale”, uneori conducând la dispariţia şi/sau dezmembrarea unor state (vezi 
fosta U.R.S.S., Cehoslovacia, Germania unificată, Iugoslavia). Avem de a face cu un război pe care 
l-am numi război instituționalizat, unde se folosesc ca instrumente diplomația, inteligenţa strategică 
şi nu tehnica militară. Acest tip de război capătă în primul rând amprenta politicului, decizia politică 
aparținând exclusiv marilor puteri şi supraputeri. 

Formele devenite clasice sunt embargoul, manipularea, diplomaţia. Este manipulat din ce în 
ce mai mult spațiul economic şi politic şi nu cel natural. Astăzi, tot mai mult, războaiele şi 
conflictele militare sunt gestionate de organismele şi instituţiile internaţionale cum sunt: Consiliul 
de securitate; O.N.U.; Banca Mondială; F.M.I.-ul. Se discută tot mai mult despre o gestionare a 
crizelor şi conflictelor de influenţele manipulative a marilor puteri, şi în mod deosebit de unica 
putere recunoscută - S.U.A. 

Războaiele şi conflictele prezente şi viitoare nu vor mai cunoaşte forme clasice de 
manifestare (nici convenţionale şi nici nucleare), ci ele devin atipice, ca răspuns al unor provocări şi 
acțiuni ale unor organizaţii şi nu neapărat din partea unor state, de aceea ele capătă un caracter tot 
mai globalizat, cum ar fi războiul terorist, astfel că violența organizată, care a reprezentat din 
totdeauna forma pe care a împrumutat-o războiul, va fi înlocuită, dacă nu este, de forme mai stabile 
de agresiune. Țările nu vor mai fi învinse pe câmpul de luptă ci la bursă. Nu batalioanele vor fi 
anihilate, ci chiar centri vitali ai economiei naționale. Războaiele viitorului vor fi războaie fără 
sânge, războaie diplomatice, psihologice, cu un înalt grad de instituţionalizare şi scientizare. 
Clasicul militar - combatant cu rucsacul purtător al bastonului de general — va fi înlocuit cu “doctori 
—  docenţi” purtători de tehnică militară computerizată, sau chiar de roboți militari. 
Astăzi se discută despre război în limbaj cibernetic, viitoarele războaie putând fi electronice, 
robotice, psihologice şi parapsihologice. Este mai important să se ştie ce software (programe) are un 
potenţial agresor decât ce hardware (memoria acestor programe). Direcţiile şi serviciile de 
informații, spionaj „şi contraspionaj, vor avea un rol cu mult mai mare decât resursele umane 
(numerice) şi materiale (tehnică militară). Războaiele şi conflictele militare vor fi între elite şi cu o 
forță şi ritmuri rapide de intervenție, spre care obiective tinde şi armata şi „oşteanul” şi sistemul 
național de apărare al ţării noastre. Războaiele vor fi înlocuite din ce în ce mai mult de conflicte 
militare zonale şi cu durată scurtă de desfăşurare, clasice fiind războiul fulger — blitz krieg, care nu 
este de fapt război ci conflict militar. 

Forme mai complicate ale războiul sunt cele realizate prin intermediul imaginii şi al mass- 
mediei fiind cunoscute sub denumirea de război imagologic şi mediatic care, aşa cum vom vedea, 
prin lovitura dată imaginii unei puteri, cum a fost cea asupra S.U.A., şi a simbolurilor sale şi a 
dezinformării prin mijloacele media are un impact mai nociv sub raport psihologic decât 
distrugerile produse în plan material, urmărindu-se, în primul rând inducerea unor dezechilibre în 
plan psihologic şi cu precădere a unor emoţiilor negative. 


Pentru completarea informaţiilor legate de problematica războiului în viață sugerăm lucrarea 
autorilor Alvin şi Heidi Toffler „Război şi Antirăzboi”, unde sunt prezentate posibilele şi probabilele 
forme şi conţinuturi ale viitoarelor războaie şi conflicte militare. 


7.3. TERORISMUL ȘI ANTITERORISMUL - EXPRESII ALE LUPTEI DINTRE 
TEROCRAȚIE ȘI CRATOCRAȚIE 


Înainte de a întreprinde acest demers analitic asupra acestei probleme complexe şi actuale 
resimţim nevoia unor precizări conceptuale, şi anume să delimităm conceptele de terocraţie şi 
cratocraţie care, aşa cum uşor se poate observa, au la baza fundamentării lor o semantică comună — 
cea a puterii pe o derivație etimologică diferențiată, fiind în îmbinare cu fenomenul politic şi militar 
prin care se manifestă. Terocrația semnifică puterea terorismului prin teroarea indusă şi 
comportamentul politic militar adaptat şi care conduce la asemenea atitudini şi manifestări 
antiteroriste ce au drept corelativ cratocraţia, adică uniunea mai multor forțe şi puteri militare, 
economice şi politice structurată pe o ideologie comună, alături de un scop comun, distrugerea 
terorismului. 

Spre deosebire de terocraţie, prin cratocrație desemnăm alianța marilor puteri în lupta 
împotriva terorismului şi terocraţiei, această formă a puterii reprezentând după cum se poate 
observa puterea internațională de sub înaltul patronaj al S.U.A. şi al unor puteri din blocul politic 
militar al alianţei nord-atlantice, fără a se confunda cu puterea absolută care este Dumnezeu. Prin 
acest concept desemnăm o putere reală în acțiune şi care urmăreşte scopuri terestre şi imediate chiar 
dacă uneori (cum este cazul intervenției în Afghanistan şi distrugerea organizației teroriste Al Qaeda 
şi a liderului acesteia) capătă un caracter disimulativ, nu lipsit de cinism şi de o falsă inocenţă. Ca 
expresie a puterii fricii, terorii, neîncrederii şi intoleranţei spirituale şi religioase, specifice unei 
civilizaţii închise şi înapoiate mai ales sub raport material, terocrația reuneşte acele organizații şi 
acei lideri care, prin protestul şi atitudinile contestatare faţă de cratocrație, se impun pe cale 
violentă, legitimându-şi acțiunile prin inegalitatea socială şi politică care domină prezentul şi mai 
ales prin doctrinele şi ideologiile ce fundamentează religia preponderent de factură islamistă dar nu 
numai, într-un scop de factură justițiară şi egalitară. 

Ca formă a puterilor şi regimurilor politice democratice, cratocraţia vizează drept obiectiv 
eliminarea unor inegalităţi şi injustiţii prin prisma formelor de guvernământ totalitare ca urmare a 
instituirii religiei şi puterii religioase şi promovarea democraţiei prin disocierea puterii politice de 
cea religioasă, fără însă a leza autoritatea religioasă şi autonomia ideologică — doctrinară a 
populaţiei din aceste state în care religia capătă caracter de putere politică. În ultimă instanță 
terorismul şi antiterorismul prin corelativele lor ideologice, doctrinare — terocraţia şi cratocraţia — 
pot fi interpretate şi evaluate ca a fi faţetele uneia şi aceleiaşi monede (prin scopul urmărit disociat 
intenţiilor declarative), chiar dacă valoarea propriu-zisă diferă dar scopul tranzacţiilor fiind relativ 
acelaşi: impunerea şi dominarea fie în plan doctrinar, fie în plan economic şi militar, fie pe fondul 
incompatibilităților ideologice ale culturii şi civilizaţiei, devenind un conflict intercultural şi 
intercivilizaţional chiar dacă se evită recunoaşterea acestui caracter şi acestei paradigme. 

Astfel, evenimentele tragice cu care se confruntă omenirea la acest început de mileniu şi secol 
pun în evidenţă tendinţele de dihotonizare politică şi militară a lumii, ceea ce în mod iminent 
conduce la un conflict între cele două tipuri de puteri care influențează şi chiar pot schimba actuala 
ordine şi configurație a lumii: terocraţia ca expresie a puterii fricii, terorii, neîncrederii şi 
intoleranţei spirituale-religioase, specifice unei civilizații închise şi înapoiate mai ales sub raport 
material, şi democraţia, ca putere a libertăților democratice, a unei civilizații înaintate deschise 
progresului social-uman şi a ordinii mondiale. 

O asemenea situaţie şi stare conflictuală emergentă antinomiei amintite, cea dintre puterea 
terorii Şi cea a civilizației bazate pe democraţie nu este nici pe departe întâmplătoare. Cauzele care 
adâncesc un asemenea conflict nu sunt localizate într-un trecut imediat sau în prezent. Ele s-au 
acumulat în timp pe fondul intoleranţei dintre cele două culturi şi civilizaţii, la care contribuie în 
mod determinant decalajele ce fac referință asupra dezvoltării economice şi sociale, în speţă 
inegalitatea socială dintre civilizaţia occidentală şi cea orientală. 


Asemenea decalaje dintre cele două culturi şi civilizaţii coroborate cu tendinţa de bipolarizare 
dintre bogați şi săraci, la care mai adăugăm şi intoleranţa spirituală — religioasă stau la baza actualei 
stări conflictuale şi crize politice generalizate, care dacă nu vor fi anihilate vor pune sub semnul 
întrebării eradicarea terorismului şi menţinerea păcii în lume. Chiar dacă admitem că cei care 
gestionează teroarea sunt oameni bogaţi, nu trebuie uitat faptul că ei sunt exponenții unei mişcări şi 
ai unor acțiuni ce poartă în sine revolta împotriva unei civilizații şi a unui sistem şi nu a unei 
intoleranţe spirituale la care se adaugă extremismul etnic şi naţionalist. De aceea şi islamismul şi 
statele arabe în general se consideră victimele imixtiunii şi, uneori, a dominării marilor puteri în 
sistemul lor politic, militar şi religios. În acest mod terorismul şi puterea teroristă capătă mai multe 
nuanţe, în ultimă instanţă el fiind concretizat în acţiuni de avertizare asupra statelor şi puterilor care 
le afectează şi lezează autonomia. 

Ne este greu să credem că atacul terorist va înceta în Orientul Mijlociu, până când unele 
guverne integriste islamice nu-şi vor putea desfăşura politica statală în mod independent în 
conformitate cu principiile religiei şi politicii lor în afara amestecului unor puteri, în mod deosebit a 
S.U.A. Cu alte cuvinte, terorismul nu va putea fi învins prin acțiuni strict militare, prin forță, ci în 
primul rând prin toleranță şi, aşa cum am mai arătat, prin eradicarea cauzelor care au condus la un 
asemenea flagel, acestea fiind mai mult de ordin economic şi social şi nu de natură spirituală — 
religioasă, cum sunt evaluate de către liderii politici ai marilor puteri şi de către unii analişti politici 
şi militari. 


7.3.1. Definiţii ale terorismului 

În limbaj comun prin terorism este desemnată o acţiune a cuiva (individ, grup, organizaţie, 
putere) împotriva altcuiva, de cele mai multe ori în mod brutal şi luat prin surprindere, cu efecte 
imprevizibile (dar scontate de terorişti) şi de durată. Evenimentele din 11 septembrie 2001 aparțin 
unei asemenea tipologii, pe când acţiunile teroriste ale unor organizații, care au devenit ceva comun 
în peisajul cotidian, aparțin mai degrabă primului tip. În această perspectivă empirică eliminăm 
orice conotaţie ideologică şi determinare politică, nu însă şi un anumit substrat motivaţional care 
poate avea accente ideologice, doctrinare şi, implicit, interese opuse. 

Terorismul şi, implicit, teroarea ca efect cunosc un areal şi modalități de manifestare foarte 
diverse şi complexe: în familie, într-o clasă de elevi din partea unui profesor (pe care l-am considera 
un terorism individual şi de grup), într-o organizaţie prin stilul adoptat de lider — manager, în cadrul 
unei comunități etc. acolo unde primează intoleranța, extremismul şi tendința de supraestimare a 
unor drepturi (pretinse uneori), pe fondul unor frustrări, inegalităţi, disonanţe şi care impun un 
anumit mod de acţiune în scop de remediere a unor stări de lucruri şi care pot lua forma terorismului 
de grup sau a celui instituționalizat. La toate acestea adăugăm terorismul politic desfăşurat de unele 
grupuri de presiune sau de anumite organizaţii paramilitare şi trupe de comando sau celule ale 
teroriştilor anume pregătite în acest sens. Putem desprinde din acest punct de vedere un terorism 
latent ce induce o anumită stare de teroare în timp, deci de durată, greu de eradicat, unde violenţa şi 
intoleranța sunt elemente comune şi specifice unor asemenea structuri, şi un terorism manifest, cu 
mult mai agresiv şi care se produce prin acţiuni imprevizibile şi cu efecte de durată. Putem delimita, 
de asemenea, un terorism politic şi unul economic şi, nu în ultimă instanţă, unul de factură militară 
— exclusiv agresivă. 

De asemenea, există un terorism acceptat, tolerat (referința este făcută de S.U.A. chiar asupra 
organizației Al Qaeda în condițiile în care lupta împotriva trupelor fostei U.R.S.S.) şi neacceptat sau 
neaprobat (când o atitudine a unui stat cum e cea a S.U.A. se schimbă în raport cu aceeaşi 
organizaţie). Din aceeaşi perspectivă a terorismului acceptat sau neacceptat dar, pe fond strict 
ideologic, se poate delimita atitudinea unor ţări (a conducătorilor acestora) față de binecunoscutul 
terorist Carlos, acţiunile sale fiind recunoscute şi acceptate de către fostele state din sistemul 
comunist şi condamnate de celălalt sistem. O asemenea atitudine duplicitară se manifestă din partea 
S.U.A., în prezent, faţă de actualii şi foştii talibani: este ciudat să constați că, acum câtva timp, — 
afirma un jurnalist — americanii cereau sprijinul acestor studenți pentru a lupta împotriva 
sovieticilor, iar astăzi îi consideră pe aceşti studenţi reprezentanţi ai terorismului mondial. 


Nici un cetăţean din S.U.A. şi nici din alte state occidentale nu mai sunt surprinşi de explozia 
unor maşini capcană şi de moartea unor indivizi. Au rămas șocați însă (ca de altfel întreaga lume) ca 
urmare a acestor acțiuni fără precedent care, după părerea noastră, au avut efectele unui război de 
scurtă durată (blitz krieg) dar cu efecte incomensurabile în plan psihologic, asemenea acțiuni 
teroriste şi, mai ales, mijloacele utilizate, depăşind capacitatea imaginativă, producând efecte 
paralizante, de durată. Din acest punct de vedere, atât războiul terorist (recunoscut de înalții 
demnitari politici ai marilor puteri) cât şi cel antiterorist pot fi considerate ca a avea un conţinut şi 
efecte, în primul rând, de ordin psihologic. Obiectivul principal al acestor acţiuni se regăseşte, în 
primul rând, în componenta afectivă, inducând teama, frica spaima, panica, neîncrederea, 
suspiciunea şi alte elemente de ordin psihologic, cu mult mai greu de a fi învinse sau eradicate decât 
pagubele de ordin material. De aceea, astăzi, tot mai mult, se vorbeşte despre o globalizare a terorii 
şi chiar de o globalizare a riscului. Se desprinde chiar o perspectivă a societăţii viitoare, şi anume a 
societății de risc. Chiar dacă nu corespunde întru-totul rigorilor definiţiilor date, războiului, 
acțiunile teroriste ce au avut loc pot fi constituite ca a fi o nouă formă a războiului modern, accentul 
fiind pus pe dimensiunea psihologică în coroborare cu dimensiunea mediatică, un rol deosebit 
revenind imaginii şi impactului produs prin intermediul acesteia. De aceea, unii analişti delimitează 
un nou tip de război, cel invizibil sau virtual, mediatic sau psihologic, utilizându-se cu totul şi cu 
totul alte mijloace şi vizând alte obiective decât cele clasice, sau, după alții, războiul asimetric. 

Din cele prezentate rezultă că şi din perspectivă empirică terorismul este greu de definit. 
Termenul devine mai uzual după atacul terorist din 11 septembrie 2001 când americanii au căzut 
victimă unui asemenea atac. În acelaşi mod pot fi percepute şi atacurile aviaţiei americane asupra 
Afghanistanului, ca urmare a victimelor din cadrul populaţiei civile, sau a intervenţiei aliaților din 
cadrul N.A.T.O. asupra Irakului şi asupra fostei Iugoslavii. O asemenea situație este regăsită şi în 
cadrul Rusiei în Cecenia şi a acţiunilor cecenilor, care săvârşesc acte condamnabile în Moscova, 
împotriva unor oameni paşnici şi nevinovaţi. În general, luptătorii care îşi apără pământurile natale 
nu sunt consideraţi terorişti, în asemenea situaţii americanii au comis acte teroriste în Vietnam, Irak, 
Iugoslavia şi în prezent în Afghanistan, la fel şi ruşii în Afghanistan şi Cecenia. 

În opinia unor analişti politici termenul se judecă şi după „cauza”, mai bine zis, scopul 
intervenţiei: când este în sprijinul populației civile intervenţia militară nu este considerată ca a fi 
terorism, iar atunci când lezează interesele acesteia şi ale statului, punându-se în pericol stabilitatea, 
poate fi evaluată ca a fi acţiune teroristă. Debarasat de „haina” ideologică, terorismul este un 
fenomen care s-a manifestat de-a lungul istoriei, importante prin efectele sale fiind acţiunile 
teroriste care au declanşat cele două războaie mondiale: primul război mondial a fost cauzat de 
atentatul terorist din 28 iunie 1914 asupra arhieducelui austro-ungar Franz Ferdinand, la Sarajevo, 
de către un membru al unei organizaţii teroriste, naționaliste, sârbe; iar cel de-al doilea război are ca 
„punct de plecare” o acțiune teroristă concretizată prin incendierea Reichstagului din Berlin. 

Terorismul nu este numai de tip intervenționist, cu aliați şi forțe militare, deci, evaluat ca a fi 
terorism internaţional, ci se manifestă şi în plan naţional — ca terorism naţional — sau, după unii 
analişti, ca terorism politic şi statal. Rădăcinile acțiunilor teroriste sunt foarte diverse şi complexe, 
ele fiind regăsite în regimurile totalitariste generatoare de fanatism, intoleranță, ură de rasă, de clasă 
şi de credință, cum se întâmplă în prezent prin promovarea fundamentalismului de orice gen. De 
aici concluzia că toate regimurile totalitariste (comuniste, fasciste, dictatoriale) au fost şi mai sunt 
încă regimuri teroriste. Desprindem din acest punct de vedere un terorism naţional prin regimul 
politic şi politica promovată şi, aşa cum am arătat, un terorism internațional, mai ales cel de natură 
biologică, chimică ca terorism non-clasic şi militară, care induce teama şi nesiguranța populației pe 
întregul mapamond. În coroborare cu factorii generatori ai acţiunilor teroriste, putem vorbi despre o 
„teroare roşie” (în regimurile comuniste) şi de o „teroare brună” (în cazul nazismului), sau mai nou 
de o „teroare albă”, prin terorismul şi psihoza provocate de armele bacteriologice şi chimice 
utilizate. 

Tot din perspectivă ideologică-religioasă se desprinde terorismul islamic, pe fondul 
fundamentalismului religios, şi terorismul occidental (bazat pe ideologia şi cultura ce promovează 
valori individuale şi ale democrației, în antiteză cu regimurile totalitare islamice, dar care sunt 
percepute cu ostilitate de către populaţia agresată, în cazul nostru, în prezent, Afghanistanul şi alte 


țări posibile în care intervenţia antiteroristă şi implicit acest tip de război va putea avea loc, două 
dintre „candidatele” probabile fiind se pare Somalia şi Irakul). 

Spre deosebire de războiul clasic, actualele forme ale terorismului sunt mai nocive decât 
conflictele militare şi produc un impact psihologic de mai mare anvergură în rândul populaţiei 
civile. Psihoza bacteriologică a devenit o realitate incontestabilă la nivel mondial, cu grave efecte în 
plan psihologic afectând sănătatea şi securitatea individuală. De aici concluzia că rădăcinile — 
cauzele unor asemenea acţiuni antiumane sunt diverse, acestea fiind regăsite atât în plan economic, 
social, politic, juridic, cultural şi religios. Ele au însă o finalitate relativ comună concretizată în 
inducerea unor efecte în plan emoțional de scurtă şi lungă durată şi de natură materială şi umană, 
concretizate prin distrugeri de vieți omeneşti şi pagube materiale incomensurabile. 

În mod paradoxal, terorismul induce şi „efecte pozitive colaterale”, impunând unirea şi 
solidaritatea forţelor antiteroriste — ale unor state, care uneori era de neconceput. În opoziţie cu 
fundamentalismul islamic este posibil ca, într-un interval istoric scurt, în vederea eradicării 
terorismului, să se creeze o coaliție a tuturor celor ce împărtăşesc aceleaşi valori (democraţia, 
drepturile omului, toleranța, economia de piață), față de care teroriştii şi fundamentaliştii se 
manifestă în mod ostil şi agresiv. Schimbări de atitudine şi de strategie politică şi militară se 
regăsesc în primul rând la nivelul marilor puteri, astfel că Moscova este tot mai convinsă de 
necesitatea sprijinului acordat S.U.A. şi aliaților lor în lupta împotriva terorismului. 

Mai mult, cel mai temut adversar al Occidentului, fosta U.R.S.S., în prezent Comunitatea 
Statelor Independente (C.S.I., mai precis Rusia) este convinsă că Alianţa Nord Atlantică nu este un 
duşman ci mai degrabă un aliat, realitate ce este aproape de domeniul incredibilului în raport cu o 
perioadă relativ scurtă de timp. În acest sens, în urma lucrărilor celei de-a 47-a Adunări 
Parlamentare a N.A.T.O. ce a avut loc la Otawa, în cursul lunii octombrie 2001, s-a adoptat o 
atitudine convergentă privind necesitatea creşterii cheltuielilor destinate luptei împotriva 
terorismului şi a unei mai mari apropieri faţă de Moscova şi crearea, cel puţin teoretic, a unui nou 
concept, cel de „nou N.A.T.0.” şi care presupune restructurări în plan politic şi ideologic al acestui 
organism internațional devenind mai flexibil şi mai receptiv la problematica lumii contemporane. În 
acelaşi timp art.5 al Cartei acestui organism politic şi militar viza, în esenţa lui, orientări spre 
Războiul Rece, susținându-l, şi, ca atare, fiind contrar fostei U.R.S.S. Prin adoptarea aceluiaşi 
articol, în prezent acesta devine favorabil Rusiei, ceea ce face să crească încrederea reciprocă între 
Adunarea Parlamentară N.A.T.O. şi Duma rusă, intensificându-se astfel eforturile de cooperare 
efectivă concretizate prin încheierea unui acord între S.U.A. şi Rusia şi extinderea Alianţei spre 
China, ceea ce, evident, va schimba actuala configurație a politicii internaționale. 

În contextul unei asemenea alianțe se produc şi alte schimbări de atitudine care s-ar 
concretiza în unele tendinţe de solidaritate a unor foste țări aflate într-un conflict potențial, dar pe 
care terorismul le-a „solidarizat”. Preşedintele Rusiei, Vladimir Putin, nu a întârziat să intuiască 
beneficiile potenţiale ca urmare a susţinerii acţiunilor antiteroriste duse de S.U.A. şi aliaţii săi. Ceea 
ce în fapt nu este altceva decât o „justificare” a acțiunilor întreprinse de către Rusia în Cecenia 
Promisiunea de a eradica terorismul şi a regla problema cecenă i-a adus preşedintelui rus o uriaşă 
platformă de susținere în ţară, primind „consimțământul” Occidentului în efortul de diminuare a 
terorismului internaţional. Rusia cooperează cu S.U.A. pe acest front comun antiterorist urmărind în 
primul rând rezolvarea problemei teroriste din fostele state ale Uniunii Sovietice şi beneficiind, 
desigur, de sprijinul şi consimțământul superputerii americane. Ceea ce nu înseamnă altceva, spus 
în limbaj popular, decât că fiecare îşi trage spuza pe turta lui. 

Atacurile teroriste din S.U.A. au produs schimbări în politica externă americană şi față de alte 
state islamice, cum este cazul Iranului mult timp privit ca un stat ostil. S.U.A. speră ca Iranul să se 
alăture coaliției antiteroriste şi, de aceea, acceptă unele concesii în raport cu asemenea state care 
susțineau teroriştii şi care vor fi acceptate pe scena politică mondială dacă se alătură coaliției 
antiteroriste. 

Alte efecte colaterale s-ar concretiza prin: 

- reevaluarea libertăţilor individuale în contradicție cu necesitățile securităţii şi cu o nouă 
realiniere a alianțelor dintre națiunile lumii. Pe de altă parte identitatea islamică a teroriştilor 
sinucigaşi şi apartenenţa lor la o rețea mondială de grupări teroriste susținute de anumite guverne — 


patroni vor duce la o redefinire a relaţiilor comunităţii euro-atlantice cu ţările predominant 
musulmane; 

- aflarea adevărului privind atentatele şi a legitimităţii teroriste împotriva Americii şi dacă 
acestea reprezintă un eveniment relativ izolat, iniţiat de un grup minoritar de extremişti fanatici sau 
un semnal al declanşării unui conflict gigantic şi necruţător într-o civilizație occidentală de tip 
democratic-liberală şi civilizația islamică revigorată prin renaşterea curentului fundamentalist 
punând sub semnul întrebării legitimitatea şi adevărul istoric al acestui război. 

Putem discuta despre un terorism internațional şi globalizat care se pare că devine unul dintre 
cele mai eficace metode de a crea conflicte armate între națiuni şi grupări multinaționale sau de a 
destabiliza guvernele şi puterea politică din unele ţări islamice în scopul promovării unor regimuri 
politice fundamentaliste de către liderii religioşi islamişti.y 
Desigur, asemenea schimbări de atitudini sunt „conjuncturale” şi în virtutea unor interese fără ca 
acestea să aibă o întemeiere şi convingere din partea părților implicate, fiecare urmărindu-şi 
propriile interese. 

Pe lângă efectele „pozitive” induse de terorism şi menționate de noi, există şi alte efecte la 
nivel individual şi de grup (elită) concretizate într-o anumită insecuritate, în mod deosebit la nivelul 
celor aflaţi la putere, care se fac responsabili pentru unele injustiții şi inegalităţi sociale naționale şi 
internaționale, care prin amenințările teroriste devin mai „umani” şi moderați în ceea ce întreprind. 
Se extinde astfel un aşa-numit „terorism elitist” fiind vizați cu precădere liderii politici şi marile 
personalități ale lumii politice (în mod deosebit preşedinţii statelor superputere) față de terorismul 
de masă, care devine mai mult un mijloc decât un scop propriu-zis. Teroarea la nivel înalt devine 
„benefică” pentru terorişti prin acest sentiment de insecuritate individuală indus, reuşind să-şi 
îndeplinească mai repede unele revendicări şi cerinţe de ordin statal şi naţional şi nu doar la nivel 
individual sau grupal. Eliminarea embargoului față de Irak şi alte state arabe, constituirea statului 
independent palestinian sau schimbarea unor regimuri politice democratice pluraliste cu unele 
guvernări teocratice, sunt numai câteva din obiectivele pentru care acționează şi îşi intensifică 
acțiunile grupările teroriste, în numele pretinsului război sfânt. 

Ca efect al unor asemenea acţiuni teroriste de amploare şi totodată ca replică era necesară 
constituirea unei alianțe internaționale în vederea combaterii acestor acțiuni printr-un aşa-numit 
război antiterorist purtat după cum se ştie sub emblema „Sacrificiului pentru libertate”. Astfel G. 
Bush jr. declara: „Numele operaţiunii care începe astăzi este sacrificiu pentru libertate pentru că nu 
apărăm doar libertatea noastră prețioasă ci şi libertatea tuturor oamenilor care doresc să-şi crească 
copiii într-o ţară normală şi fără frică. Misiunea noastră este definită, obiectivele noastre sunt clare 
şi scopul nostru este just. Am toată încrederea în voi.” 


7.3.2. Scurt istoric asupra terorismului 

Terorismul şi atentatele teroriste au şi ele o anumită istorie. Atacurile teroriste datează cel 
puţin din secolul I e.n. când zeloţii, o sectă religioasă evreiască, lupta contra ocupaţiei romane pe 
teritoriul Israelului de astăzi. În Iranul secolului XII, „asasinii”, un grup musulman şiit, puneau la 
cale acte teroriste împotriva liderilor politici şi religioşi sunniți. Dacă până în secolul XVIII 
teroriştii acționau mai mult din motive religioase, începând cu secolul XIX mişcările teroriste 
capătă o orientare mai mult politică şi revoluţionară — pretins reformistă. La sfârşitul secolului XIX 
şi începutul secolului XX, anarhiştii din Franţa, Italia şi Spania foloseau metode teroriste, la fel ca şi 
mişcarea revoluționară din Rusia, înainte de apariția leninismului. 

Revenind şi localizând, totodată, terorismul în spaţiul lumii arabe, formele sale cele mai 
accentuate sunt cunoscute şi degenerate în conflictul dintre popoarele arabe şi Israel, care a început 
după anul 1945, producând valuri succesive de atentate teroriste în Orientul Mijlociu, care au fost 
extinse apoi de simpatizanți palestinieni şi în Europa sau S.U.A. La sfârşitul anilor '40 grupuri 
radicale evreieşti, precum Grupul Stern sau Organizația Irgoun, au recurs la terorism contra arabilor 
sau britanicilor, în timpul luptei pentru independenţa Israelului. Începând cu anii '60, 
adversarii lor arabi au folosit terorismul de o manieră mult mai sistematică şi mai riguroasă. Astfel 
expulzarea luptătorilor palestinieni din Iordania, în septembrie 1970, are ca efect crearea unei 
armate teroriste numite Septembrie Negru, care în 1972 a luat ostatici, ucigându-i mai apoi, 11 atleți 


israelieni ce participau la Olimpiada de la Miinchen. În același timp, şi unele grupări ale 
Organizaţiei pentru Eliberarea Palestinei duceau operaţiuni de comando, acțiuni teroriste, luări de 
ostatici şi deturnări de avioane. La mijlocul anilor '80, după deturnarea unui Boeing al Companiei 
TWA şi a pachebotului italian Achille la Auro (1985), terorismul de origine palestiniană se află în 
declin, OEP privilegiind de acum înainte calea negocierilor cu Israelul. Apar, în schimb, noi forme 
de terorism legate de revoluţia din Iran (1979) şi de creşterea fundamentalismului islamic, grupuri 
radicale precum Hamas, Ezbollah sau Jihadul Islamic continuând campaniile de teroare şi acţiunile 
teroriste împotriva Israelului şi aliaţilor săi,. În anul 1996, în Israel, o serie de atentate sinucigaşe ale 
Hamas au ucis mai mult de 60 de persoane şi au periclitat fragila pace dintre Israel şi OEP. 

Începând cu anii '60 terorismul organizat s-a extins şi în Europa Occidentală, în special în 
Germania de Vest sau Italia, țări care au cunoscut după război o trecere rapidă de la totalitarism la 
democraţie. În Germania anilor '70, facțiunea „Armata Roşie”, cunoscută şi sub denumirea de 
„Grupul Baader — Meinhoft”, de inspiraţie maoistă, jefuia bănci, răpea şi asasina oameni de afaceri 
sau lideri politici şi distrugea instalații militare ale S.U.A. La sfârşitul anilor '70, majoritatea 
membrilor Armatei Roşii au fost arestaţi sau ucişi în luptele contra autorităților. În Italia, Brigăzile 
Roşii au lansat atacuri teroriste asupra politicienilor, poliției sau jurnaliştilor. Atacurile au culminat 
în 1978 prin răpirea şi uciderea fostului prim-ministru Aldo Moro. Membrii şi simpatizanții 
Brigăzilor Roşii au fost arestaţi sau condamnaţi, dar, în deceniile 8 şi 9 ale secolului XX, Mafia 
siciliană a pus la cale atacuri teroriste. O grupare teroristă a avut ca ţintă Galeria Uffizi, din 
Florenţa, în 1993. În România interbelică, mişcarea legionară a practicat terorismul politic, căruia i- 
au căzut victimă personalități ale vieţii politice româneşti, printre care şi Nicolae Iorga, precum şi 
unii membri ai comunităţii evreieşti. 

Ostilitatea arabilor (palestinienilor) faţă de suportul acordat de S.U.A. Israelului a condus la 
numeroase acte de terorism împotriva cetăţenilor americani, îndeplinite de radicali palestinieni şi de 
simpatizanți ai acestora (în mod deosebit de către gruparea Hamas). În 1983, atentatele sinucigaşe 
asupra ambasadei S.U.A. şi a clădirilor marinei americane din Beirut, de către o grupare şiită 
musulmană, a condus la uciderea a 300 de persoane. În 1988 o bombă a distrus avionul companiei 
Pan American deasupra localităţi Lockerbie, în Scoţia, ucigându-i pe cei 259 de pasageri aflați la 
bord, dintre care 189 erau cetăţeni americani. Ca răspuns a staționării militarilor americani în Arabia 
Saudită (care s-a constituit şi într-o cauză a organizaţiei teroriste Al Qaeda de sub conducerea lui 
bin Laden), în anul 1986, un camion capcană a explodat în fața unei clădiri din Dhahran ce 
adăpostea personal militar american, ucigând 19 persoane. Ultimul atentat îndreptat împotriva 
S.U.A., în exteriorul continentului american, a avut loc pe 7 august 1998, când, în urma exploziei 
unor bombe la ambasadele din Tanzania şi Kenya au fost ucise peste 200 de persoane, făcându-se 
responsabili de aceste acţiuni miliardarul saudit Osama bin Laden şi locotenenţii săi. Între 1978 şi 
1995, un anarhist terorist cunoscut sub numele de „Una bomber” (acesta fiind de fapt supranumele 
şi porecla lui Theodore Kaczynski — fost profesor de matematică cu studii la Harvard) a pus sau a 
trimis prin poştă bombe artizanale care au ucis trei persoane şi au rănit alte 23 în 16 atentate. „Una 
bomber” se declară un adept al ecologiştilor radicali oponenți ai efectelor industrializării şi 
tehnologiei şi avea ca ţintă profesori universitari, corporaţii şi fabricanți de computere. 

Atacul terorist din interiorul S.U.A. s-a concretizat în 26 februarie 1993, când o încărcătură 
explozivă în subsolurile de la World Trade Center, din New York, a făcut 6 victime şi a provocat 
pagube materiale şi economice estimate la 600 de milioane de dolari. Se ştie cu certitudine că 
atentatul este datorat terorismului fundamentalist musulman, care a atins, astfel, pentru prima dată 
teritoriul S.U.A. Asemenea acţiuni teroriste pe teritoriul S.U.A., premergătoare celui de la 11 
septembrie 2001, au existat dar, desigur, de o mai mică amploare şi cu efecte nesemnificative. Cel 
mai sângeros episod terorist de pe teritoriul S.U.A. a fost atentatul din Oklahoma City: pe 19 aprilie 
1995 explozia unui camion capcană, în fața unei clădiri federale, a ucis 168 de persoane, agenţii 
federali arestând două persoane, Timothy McVeigh şi Terry Nichols, membri ai unei grupări 
extremiste de dreapta (retrospectiva istorică asupra atentatelor teroriste are ca suport bibliografic 
Enciclopedia Britanică, 2000; Microsoft and Carta 2001 reprodusă în publicaţia „22”, nr.39 din anul 
XII, 25 septembrie — 1 octombrie 2001). 


Reţele teroriste care funcționează în prezent sunt cunoscute în spațiul geografic al mai multor 
țări delimitându-se următoarea configurație teroristă: 

1. Afghanistan — Pakistan — Tadjikistan condusă de bin Laden; 

2. comandoul din Asia Centrală sub conducerea fundamentalistului uzbek Jumma 
Mamangani; 

3. comandoul din Balcani condus de egipteanul Ayman al-Zawahi ce acoperă Europa şi 
Marea Britanie; 

4. gruparea din Golf — Orientul Mijlociu al cărui lider a fost Abd al Rahind al Nashiri, prins 
şi arestat de americani; 

5.comandoul ce acoperă Africa de Nord, Franţa şi Spania condus de extremistul algerian 
Fateh Kamal; 

6. grupul ce reuneşte extremişti musulmani regăsit pe teritoriul S.U.A. într-o tabără denumită 
“Ground Zero USA”, zonă ce aparţinea unor cetățeni britanici originari din orientul mijlociu, şi 
unde se antrenează militari islamici în scop terorist. 

Există şi alte grupări teroriste (în prezent sunt evaluate în jur de 1.000 asemenea celule 
teroriste în peste 70 de ţări, de pe aproape toate continentele lumii) cum ar fi: Grupul Armat Islamic 
(Algeria); Gruparea Ezbollah sprijinită de Iran; Mişcarea Palestiniană Hamas; Tigrii Tamilii din Sri 
Lanka; Noua IRA în Irlanda de Nord; Organizaţia Separatistă ETA din Spania; Organizaţia 
Mujahedinii Poporului din Irak; Organizaţia Armata Roşie din Japonia; Forţele Armate 
Revoluționare din Columbia. Mai recent Departamentul de Stat al S.U.A. a dat publicităţii noua 
listă bianuală a „organizațiilor teroriste din lume”, care numără 28 de grupări, inclusiv rețeaua Al 
Qaeda a lui Osama bin Laden. Două organizaţii nu se mai găsesc pe listă (Armata Roşie Japoneză şi 
Mişcarea Revoluționară Peruană Tupac Amaru), acestea nemaifiind considerate de guvernul 
american active în materie de terorism. În schimb, două organizaţii noi apar în listă, Adevărata IRA 
— grupare armată nord irlandeză — care se opune acordului de pace din Ulster şi AUC, care grupează 
milițiile paramilitare, Autoapărarea Unită din Columbia, organizație de extremă dreaptă. Mai 
figurează şi alte organizații, cum ar fi: Grupul Islamic Armat (GIA), Mişcarea Islamică din 
Uzbekistan, două organizații palestiniene (Gruparea Abu Nidal şi Frontul de Eliberare a Palestinei). 
Arborele terorismului şi-a înfipt rădăcinile în multe state, în prezent „roadele” acestuia fiind 
imposibil de cunoscut întrucât acțiunea lor este asemenea celulelor canceroase dintr-un organism, 
erodând sănătatea, stabilitatea şi securitatea mondială. 

Terorismul şi antiterorismul pun „în valoare” în primul rând latura psihologică umană 

exprimată prin anumite atitudini față de cultura şi civilizația cărora aparţin. Pe bună dreptate 
războiul declanşat, cu cele două fațete ale sale, este un război psihologic. 
Argumentele privind o asemenea evaluare emerg realității şi efectelor induse de anumite cauze şi 
obiective premergătoare conflictelor militare care, prin excelență, pot fi considerate ca a fi de natură 
psihologică, şi nu numai efectele şi obiectivele urmărite în funcție de care sunt etichetate — evaluate 
de cele mai multe ori conflictele militare. La aceasta adăugăm şi tactica adoptată, care în ultimă 
instanță vizează inducerea terorii, fricii, spaimei şi altor elemente de ordin emoțional, fie pe durată 
scurtă, fie de lungă durată. 

Aşa cum rezultă din declaraţiile unor analişti politici şi militari, conflictul din Afghanistan şi 
războiul antiterorist capătă particularitățile unui război psihologic clasic. Elementul comun al 
ambelor grupări este tensiunea, suspiciunea, teroarea şi psihoza generalizată. În fond acest război 
psihologic este un război al nervilor, ambele părți implicate în conflict încercând să câştige prin 
pierderea controlului emoțional şi a prudenţei adversarului, ceea ce desigur poate face ca acesta să 
devină în mai mare măsură vulnerabil sau chiar ambele, una faţă de cealaltă. Nici una din taberele 
implicate în conflict nu ştie cu precizie când va lovi cealaltă, surpriza devenind elementul care 
amplifică teroarea şi frica. De asemenea, nu este cunoscut unde va primi lovitura, ce amploare are şi 
mai ales ce efecte produce. Fiecare dintre părți trebuie să presupună că cealaltă va lovi foarte curând 
şi fiecare ştie că cealaltă ar putea, o perioadă lungă de timp, să nu lovească, accentuându-se stresul 
şi alte efecte de natură psihologică. Scopul final al unui război psihologic este de a zdrobi în aşa 
măsură voinţa inamicului de a rezista, încât să nu mai fie necesară o lovitură. La 11 septembrie 
2001 Al Qaeda a sperat să zdruncine atât de mult nervii americanilor încât aceştia să fie pe punctul 


de a paraliza sau, tot atât de bine, să declanşeze un atac necontrolat asupra întregii lumi islamice, 
ceea ce ar fi făcut mai credibil şi mai justificat războiul sfânt. Este posibil însă ca nici un ideal să nu 
devină realitate în raport cu ceea ce îşi propune fiecare dintre părțile intrate în conflict: nici bin 
Laden să fie prins şi cu atât mai mult terorismul să fie eradicat sau invers, ca islamismul să domine 
lumea ca forță a „binelui” împotriva „răului. Ambele părți sunt implicate într-un asemenea război 
psihologic şi imagologic în care informaţiile şi mai ales imaginile furnizate au rolul de a contracara 
superioritatea şi legitimitatea uneia dintre părți, mai ales sub raport moral şi psihologic. 

Ca orice deznodământ al conflictelor militare, şi acesta are o finalitate destul de ambiguă, 

americanii nefăcând altceva decât să-şi demonstreze calitatea de superputere şi forţa militară de care 
dispune şi, evident, să-şi consume arsenalul militar chiar în dauna unor costuri financiare 
exorbitante dar care, desigur, devin benefice pentru cei care produc un asemenea arsenal, în ultimă 
instanță oligarhiei politice, militare şi economice. 
Pe lângă caracterul psihologic al unui asemenea război terorist — antiterorist în care nota dominantă 
este nesiguranța, teama, panica, teroarea şi riscul globalizat şi care devin obiective determinante 
într-un asemenea tip de război , acest conflict declanşat ca urmare a atacului terorist din 11 
septembrie, pe care l-am numi simbolic prin modul de manifestare şi efectele induse în plan uman şi 
internațional ca a fi un sindrom „terorist septembrionist”, are şi un caracter intercultural, mediatic şi 
imagologic, fiind în primul rând un conflict al culturilor şi civilizaţiilor, după cum susţine 
Hungtington. Asupra acestui aspect există opinii pro şi contra, pe o poziţie favorabilă situându-se în 
primul rând protagoniştii acestei teorii a conflictului la care se asociază şi fanaticii şi 
fundamentaliştii islamişti. 

Desigur, există şi opinii opuse asupra cărora vom insista în continuare. Unul dintre 
reprezentanţii acestor atitudini ar fi filosoful şi eseistul francez Bernard Henry-Levy care, într-un 
articol interesant despre actualul conflict, aduce contraargumente legate de caracterul intercultural şi 
intercivilizaţional al acestui conflict. Aceste contraargumente sunt legate de natură semantică, 
strategică şi teologică. 

Din punct de vedere semantic consideră că ar fi un câştig de cauză (dând apă la moară 
teroriştilor) în condiţiile în care acest conflict ar fi considerat ca un război al civilizaţiilor şi, ca 
atare, ar fi un compromis în a accepta într-un conflict ce implică o lume necivilizată cu una 
civilizată. Desigur, un asemenea argument este destul de şubred întrucât nu poate fi considerată 
lumea arabă ca a fi o lume exclusiv a necivilizației şi nici nu-i poate fi negată întru-totul cultura 
aacesteia. Argumentele strategice sunt, de asemenea, destul de puerile ca să nu le numim altcumva, 
întrucât ceea ce vor teroriștii şi implicit bin Laden nu vizează numai un areal restrâns (limitându-se 
doar la imperiul american satanic) ci, atitudinile ostile ale islamismului şi implicit manifestarea lor 
prin războiul sfânt vizează lumea creştină şi mai ales cea occidentală considerate ca a fi imorale, 
nedrepte şi, evident, viciate sub raport spiritual şi chiar religios. 

În acest sens autorul citat îşi pune următoarea întrebare retorică: vom promova la rândul 
nostru radicalizarea — obiectivul primordial al războiului declarat de către islamism punând pe 
acelaşi plan islamismul şi islamul ? Oare nu ne dăm seama că cel mai bun discipol al lui 
Hungtington este azi bin Laden ? Întrebări care nu au alt scop decât a realiza o disjuncţie a culturilor 
şi a evidenția, totodată, caracterul asimetric şi antitetic, evident, al acestora şi, ca atare, a scinda 
lumea şi din perspectivă culturală şi nu numai economică şi politică. 

În ceea ce priveşte argumentele teologice, autorul menţionat susţine că războiul nu este o 

confruntare între Occident şi islam şi ca atare nici între civilizații întrucât el se regăseşte în primul 
rând în interiorul propriului islam şi vulnerabilitățile sunt în primul rând de ordin religios şi în mai 
mică măsură de ordin cultural şi material prin prisma subdezvoltării economice, Levy fiind un 
partizan al inegalităţii şi nu un duşman acesteia, inegalitate socială regăsită în primul rând în spaţiul 
islamic. Aşa cum uşor se poate deduce, aceste argumente au un caracter mai mult propagandistic şi 
ideologic fără o susținere şi întemeiere reală. 
Caracterul intercultural şi antitetic, precum şi diferența care separă aceste două culturi e mai mult 
decât o dovadă a diversităţii culturale şi spirituale, fiind puşi în faţa unei divergențe fundamentale 
de valori, astfel că un conflict — ciocnirea dintre aceste două sisteme pare iminent dacă nu în plan 
militar, în plan spiritual cu certitudine. 


Clivajul care apare între aceste civilizaţii a condus la asemenea atitudini intolerante şi de 
superioritate astfel că sub raport cultural, religios şi social s-au creat asemenea discrepanțe încât 
orice încercare de ajustare şi remediere a acestora devin ineficiente şi supuse eşecului. S-a ajuns 
până acolo încât să se creadă (din partea unei aşa-numite supercivilizaţii reprezentată, desigur, de 
lumea occidentală) că tot ce s-a inventat înainte de Internet să fie lipsit de importanţă şi inutil, la fel 
cum un şeic arab considera inutile orice scrieri în afara Coranului, fie că seamănă cu acesta şi atunci 
e preferabil Coranul, fie că nu seamănă şi atunci este fals şi nociv. De aici concluzia că atitudinile 
tolerante nu se regăsesc nici în lumea civilizată (şi putem spune apogeul civilizației implicând în 
mai mare măsură asemenea atitudini de toleranță) şi, cu atât mai puțin, într-o lume închisă, care prin 
definiție devine intolerantă şi exclusivistă. 

Din păcate s-a ajuns la un asemenea grad al intoleranţei încât „energiile” acumulate au 
răbufnit printr-un conflict armat cu grele pierderi umane şi materiale. Prin acest conflict este 
exprimat şi demonstrat caracterul ireconciliabil dintre dogmele şi doctrinele religioase alături de 
incompatibilităţile culturale şi valorice. Astfel, orice tendință de acuzare şi incriminare reciprocă 
este strict subiectivă şi partinică întrucât un asemenea conflict într-un astfel de context al 
intoleranţei era iminent şi, am spune noi, chiar şi legic. Întotdeauna contradicția a generat stări 
conflictuale impunând rezolvarea lor prin eradicarea cauzelor care au condus la asemenea stări şi nu 
numai la acţiunea şi intervenția împotriva efectelor. Or, menținerea supremației, puterii şi 
„îngenuncherea altor popoare” pe fondul adâncirii decalajelor şi inegalităților nu poate decât să 
conducă la teroare ca răspuns şi revers al terorii. 

Dar nici acest punct de vedere al ireconciliabilităţii religioase şi spiritual-valorice nu este pe 
deplin acceptat. Unii acceptă caracterul religios şi asimetric al conflictelor sub raport cultural- 
spiritual alţii, dimpotrivă, îl resping, susținând mai mult cauze de ordin social-economic şi politic şi, 
ca atare, un asemenea conflict nu are nici pe departe numai o etiologie cultural-spirituală. 
Acceptând parțial asemenea inegalităţi social-economice, V. Tismăneanu afirma şi recunoştea că 
nimeni nu neagă faptul că lumea contemporană nu este lipsită de contraste economice şi sociale şi, 
am spune noi, de inegalităţi de acest gen şi că orice tendință de escamotare a acestora devine 
superfluă. 

Din perspectiva pan-islamismului, doctrină politică reacționară care propovăduieşte unirea 

popoarelor musulmane în vederea luptei contra Occidentului creştin, războiul terorist are un 
caracter religios sau, mai bine zis, este fundamental religios. La fel şi adepţii Jihad-ului care îl 
consideră ca acţiune — ripostă împotriva celor care atacă planul şi lumea islamică mai ales prin 
tendința globalizării şi subordonării statelor slab dezvoltate celor puternic dezvoltate economic şi 
militar, adică lumii creştine occidentale. 
Mai categorici în ai respinge caracterul religios şi implicit cultural sunt unii reprezentanţi ai clerului 
(părintele Galeriu într-o emisiune radiodifuzată care avea ca temă „ciocnirile între civilizaţii sau 
confruntarea între religii” adoptând o asemenea atitudine în raport cu actualul conflict). Nu este 
exclus caracterul fundamentalismului islamic şi influenţa acestuia în declararea Jihad-ului, dar este 
respins caracterul religios al războiului terorist de către aceştia. O asemenea atitudine este adoptată 
şi de ţările islamice în cadrul „Conferinţei țărilor islamice” în care se arată că însuşi Coranul 
interzice terorismul, islamul fiind o religie a păcii şi supunerii şi nu a războiului şi cruzimii. 

Sub raport religios nu este legitimat nici actul sinucigaş şi cu atât mai puţin crima şi 
omuciderea. Pe fondul acestor atitudini generalizate şi globalizate a început un nou război 
(mondial), cu două fațete, cea teroristă şi cea antiteroristă şi care este războiul prin care se încearcă 
schimbarea actualei stări şi „ordini” mondiale, caracterizate mai mult prin teroare, nesiguranță, 
inegalităţi şi dominare, ca urmare a acumulării unor asemenea resentimente şi ură ce depăşesc 
limitele toleranţei şi chiar ale supravieţuirii. Este un război prin care trebuie să se „lichideze” orice 
rămăşiţă a trecutului şi prin care să se creeze premisele deschiderii unor orizonturi noi ale culturii şi 
civilizației. De aceea, el va fi de durată, astfel că un asemenea obiectiv fundamental prin care se 
urmăreşte o nouă ordine mondială, bazată pe înțelegere, recunoaştere, toleranță şi cooperare nu se 
poate realiza într-un timp scurt specific obiectivelor urmărite de războaiele clasice. Este un război 
bazat pe inteligenţă şi rațiune, între bine şi rău, între cultură şi subcultură şi, nu în ultimă instanţă, 


între religii şi civilizaţii, chiar dacă această ultimă afirmație este, după cum am arătat, contestată de 
unii. 

Putem spune mai degrabă că este un conflict nu al civilizațiilor ci, mai mult al necivilizațiilor 
întrucât scopul şi finalitatea nu sunt nici pe departe în consens cu valorile unei reale şi autentice 
civilizaţii ale acestui început de mileniu. În fond se confruntă două culturi ireconciliabile sub raport 
ideologic şi, în mai mică măsură, două civilizaţii, întrucât lumea orientală şi islamică se situează în 
cea mai mare parte la un nivel al subcivilizației, fiind considerate societăți închise sau, într-un 
limbaj modernizat, „societăţi de risc”, în afara dialogului cultural şi religios. 

Extremismul, intoleranţa, exclusivismul şi dogmatica religioasă sunt „centrii” de putere pe 
care îşi consolidează şi revendică nivelul civilizației la care au ajuns. Sunt puse în antiteză valori, 
credinţe, ideologii mai mult de inspiraţie spirituală decât de natură materială şi implicit culturală. Se 
resimte şi din această perspectivă tendința de supremație şi chiar aroganță din partea 
reprezentanţilor — liderilor acestor „civilizaţii”, fapt ce nu face altceva decât să adâncească 
extremismul, exclusivismul şi intoleranța. Pe lângă asemenea incompatibilități primează, desigur, 
inegalitățile de ordin social — economic şi, nu în ultimă instanță, ideologiile pe care sunt 
fundamentate strategiile politice şi economice care în mod convergent conduc la o anumită stare 
conflictuală culminând prin actualul război terorist şi antiterorist. 

În afara unor reconcilieri şi a unui spirit tolerant — pacifist vor pierde ambele civilizaţii şi 
culturi fiind pusă în pericol însăşi specia umană, valoarea şi capitalul suprem care trebuie ocrotite 
mai mult decât oricare alte interese şi valori. De aceea putem considera că războiul antiterorist este 
concentrat nu numai împotriva terorii şi agresiunii, ci şi împotriva unor pretinse valori spirituale, 
degenerate în exclusivism şi fanatism religios. Din acest punct de vedere se impune a fi antrenate în 
mai mare măsură instrumentele raţiunii, bazate pe înțelepciune şi toleranță şi nu componenta 
emoțională concretizată în ură şi răzbunare, oricât s-ar impune acestea. Trebuie schimbată în primul 
rând mentalitatea şi conştiinţa colectivă, modul de viaţă încă primitiv a populaţiei acestor țări 
marginalizate spiritual şi material, fapt ce face ca pentru un asemenea obiectiv să nu întrebuințăm 
forța ci înțelepciunea şi cutezanţa, înțelegerea şi recunoaşterea a ceea ce este bun şi înlăturarea 
resentimentelor şi a primitivismului gregar. Să luptăm împotriva terorii şi fanatismului cu armele 
minţii şi ale sufletului, să atacăm cu arma spiritului şi a credinţei acele puncte vulnerabile din plan 
mental fără a distruge în întregime ceea ce nu trebuie distrus (populaţia şi civilizaţia acestor ţări). 

Să fie extirpate răul şi teroarea şi să se facă loc binelui şi înţelegerii. Prin aceasta se va dovedi 
superioritatea şi nu prin înverşunare, răzbunare şi ură. Numai aşa se va obliga la supunere şi 
toleranţă în fața cărora s-a declarat război, în alt mod nu se va realiza altceva decât se va semăna 
vânt şi se va aduna furtună. Să se pună în locul mitului terorii şi antidemocraţiei (nu în ultimă 
instanță mitul superputerii), mitul înţelegerii şi al acceptării reciproce, adică mitul înțelepciunii, 
binelui şi păcii. Astfel, prin acest război trebuie să ne purificăm fiecare atât atitudinal cât şi 
intelectual — mental, încât fiecare să ne aducem o oarecare contribuţie binelui şi scopului nostru 
existențial. Cei care aprobă teroarea şi spiritul de vendetă, intoleranţa şi extremismul exclusivist pot 
fi considerați apologeţii răului în lume, iar cei care adoptă atitudinile tolerante, pacifiste şi de 
înțelegere pot fi consideraţi partizanii luptei binelui împotriva răului, adevărului împotriva 
minciunii şi a toleranţei împotriva intoleranţei, indiferent de religie, rasă sau de alte criterii. Binele 
şi adevărul pot aparţine numai celor care le aprobă şi le promovează şi nu celor care le declamă şi, 
în acelaşi timp, le încalcă. Orice atitudine disimulativă şi orice tendință demagogică promovată 
devin condamnabile în raport cu asemenea instanţe de ordin moral şi atitudinal. Ele pot aparţine atât 
civilizației orientale, atunci când se raportează la modernitate şi la valorile sale cât şi civilizației 
occidentale când pun pe prim plan adevărul, dreptatea şi egalitatea socială, pe care de cele mai 
multe ori le disimulează şi proclamă fără însă a le şi recunoaşte şi obiectiva în practica social- 
politică. Istoria obligă la asemenea concesii făcute şi uneori chiar la anumite compromisuri în afara 
exclusivismului şi extremismului ca nonvalori ale civilizației şi modernității. 


7.3.3. Terocraţia - formă a puterii terorismului 
Prin delimitarea războaielor ca teroriste şi antiteroriste, am putut operaţionaliza şi o 
diotomizare a puterii, cea a terorismului — terocraţia  - şi cea antiteroristă, cea care aparţine statelor 


democratice şi dezvoltate, dar care, aşa cum am arătat, se află într-un vizibil decalaj sub raportul 
dezvoltării economice şi sociale, mai mult exploatând statele slab dezvoltate decât ajutându-le. 
Această delimitare a lumii induce elemente psihologice opuse: atitudini, sentimente, interese, 
idealuri, precum şi unele alianţe sau, mai ales, rivalități între unele ţări şi chiar civilizații, culminând 
cu intoleranța, agresiunea, teroarea şi, evident, cu un iminent şi catastrofal conflict. Se impune şi din 
acest punct de vedere o armonizare a intereselor şi idealurilor, precum şi promovarea unor atitudini 
tolerante şi de înţelegere dincolo de orice resentimente şi ostilităţi. În afara concilierii şi toleranţei 
este pusă în pericol şi amenințată atât democraţia cât şi sistemul bazat pe teroare şi intoleranță. 
Amenințarea şi nesiguranța au devenit un loc comun al întregii lumi iar globalizarea terorii şi a 
riscului un adevăr incontestabil. 

Mai mult decât oricând în istorie globul pământesc este amenințat de un pericol catastrofal, 
ura şi intoleranța cunoscând limite nemaiîntâlnite. În faţa unui asemenea pericol şi a unei asemenea 
stări se impune o nouă atitudine şi filosofie, dincolo de orice supraestimare gnostică şi de orice mit 
al superiorității civilizațiilor. Toată filosofia raționalistă şi pozitivistă, toate ideile pe care noi ne-am 
clădit modernitatea şi contemporaneitatea, afirma un cunoscut politolog român (Iosif Boda), sunt 
puse în discuţie sau chiar trebuie reanalizate şi modificate. Faptul că mijloacele ultrasofisticate, cele 
mai performante rezultate la care poate ajunge mintea umană au fost răsturnate şi anihilate de un 
lucru dintre cele mai banale, un cuţit, ne clatină cele mai intime convingeri, susținea acelaşi 
politolog. 

Pe planul strategiilor de apărare şi pe planul relațiilor internaţionale se vor produce schimbări 
radicale ca urmare a unei noi filosofii şi a unei noi politici internaționale. Era de necrezut (nici ca 
posibilitate) ca Rusia să poată deveni un stat ce sprijină N.A.T.O. sau chiar un membru al acestei 
organizaţii sau ca între unele state să fie promovate alte relaţii decât neutraliste, ca să nu le numim 
altfel, terorismul impunând reaşezarea unor asemenea relaţii şi structuri şi constituirea unui front 
comun al aliaților împotriva terorii şi agresiunii. 

Terorismul cunoaşte unele particularități. Pe lângă criteriul timp şi al efectelor produse, el 
poate fi evaluat şi prin gradul de profesionalism al celor care desfăşoară şi sunt implicaţi în 
asemenea acțiuni, care culminează prin „sacrificiu”. S-a putut constata că asemenea acțiuni cu miză 
politică şi psihologică reunesc atât indivizi fanatici, dar şi cu un grad ridicat de profesionalizare 
(unul dintre atentatori era inginer, alții fiind piloți, deci nici pe departe nu erau simpli cetăţeni arabi, 
cu un nivel profesional foarte scăzut şi cu un fanatism religios exacerbat). Putem spune că nivelul 
înalt de profesionalizare şi instruire al acestora se poate constitui într-un argument plauzibil al 
adepților religiei islamice, ceea ce înseamnă că dogma religioasă învinge rațiunea şi intelectul, în 
ultimă instanță iraţiunea domină rațiunea. 

Aşa cum se ştie, teroriştii au fost instruiți în taberele aflate pe teritoriul Afghanistanului şi 
îndoctrinați în universităţile islamice din Pakistan şi alte țări musulmane, astfel că acțiunile lor au 
mai mult o întemeiere religioasă, pe fondul unei credințe nestrămutate şi a unui fanatism greu de 
explicat. Ei sunt reuniți în organizații care depăşesc graniţele unei țări, mulți fiind pregătiți şi chiar 
sprijiniți în şi de țările împotriva cărora îşi îndreaptă acțiunile teroriste, cum ar fi S.U.A., Germania, 
Elveţia, Franţa, Marea Britanie, Scandinavia, Emiratele Arabe Unite, Sudan, şi ai căror lideri 
politici se dovedesc a fi cei mai intoleranți față de asemenea manifestări şi acţiuni teroriste şi chiar 
doctrine religioase. 

Nivelul lor de pregătire şi de instruire militară capătă din ce în ce mai mult un caracter 
instituționalizat, membrii organizaţiilor teroriste — care de cele mai multe ori devin autori ai 
atentatelor — fiind în posesia unor manuale de specialitate. Amintim în acest sens „studiile militare 
pentru Jihad-ul împotriva tiranilor” unde printre alte idei şi doctrine se arată că „principala misiune 
a organizației militare este înlăturarea regimurilor fără Dumnezeu şi înlocuirea lor prin regimuri 
islamice”. Lecţiile predate cunosc un curricul-um adecvat acţiunilor şi atentatelor teroriste îmbinând 
elementele teoretice (psihologice) cu cele strategice şi tactice. Spre exemplu, lecţia a doua din 
manualul terorist descoperit şi tradus de F.B.I. se intitulează „Calificarea şi caracteristicile 
membrilor” precizându-se că aceştia trebuie să fie pregătiți pentru martiriu în vederea atingerii 
scopului şi pentru instituirea domniei lui Allah pe pământ. Nu vom insista asupra celorlalte lecţii, ci 
vom menţiona doar faptul că în cele douăsprezece lecții din acest manual sunt vizate probleme ce 


fac referință la răpiri, asasinate, atentate, ucidere a ostaticilor, spionaj şi modul de utilizare a 
diverselor arme folosite în acţiunile întreprinse. 


7.3.4. Atitudini privind războiul terorist şi antiterorist 

Aşa cum uşor se poate deduce, adevărul privind caracterul acestui conflict este destul de greu 
de dedus şi afirmat. Războiul declanşat conduce la atitudini diferenţiate în raport cu cauza şi 
obiectivele urmărite. Se desprind atât în lumea țărilor occidentale, cât mai ales în cea islamică 
atitudini mai degrabă contestatare în raport cu războiul declanşat. La Roma aproximativ 1.000 de 
manifestanți contestă asemenea acțiuni militare, dând foc steagului american, la Berlin aproximativ 
3.300 de elevi au mărşăluit pe străzile oraşului, purtând pancarte pe care era scris: „Războiul nu 
răzbună morţii ci doar face aliaţi”; „Ripostele militare încurajează tensiunea”; în Egipt mii de 
studenţi islamişti s-au manifestat împotriva atacurilor americane şi şi-au chemat confrații la războiul 
sfânt , recitând „Rugăciunea islamului” în memoria victimelor afghane şi scandând: „Nu există alt 
Dumnezeu decât Dumnezeu, iar Bush este duşmanul lui Dumnezeu”. Totodată, manifestanţii şi-au 
exprimat îngrijorarea că după Irak şi Afghanistan va veni rândul Egiptului şi Sudanului. În 
Indonezia un grup radical islamist a cerut guvernului să întrerupă relațiile diplomatice cu S.U.A; la 
Chicago a avut loc o manifestaţie pacifistă împotriva atacurilor americane contra Afghanistanului 
scandând lozinci de acest gen: „Dreptate, nu război”; „Nu vrem alte victime”; „Conducătorii noştri 
ar trebui să încerce calea diplomaţiei”. Proteste violente antiamericane au existat şi în Pakistan 
(Queta), unde demonstranţii au dat foc sediului UNICEF şi au incendiat două cinematografe, mai 
multe magazine şi o bancă. De asemenea, Iranul sprijină acele grupe care luptă pentru libertate ştiut 
fiind, totodată, că Iranul este implicat în acțiunile teroriste din Arabia Saudită care au avut loc în 
anul 1996, prin gruparea proiraniană din Liban Ezbollah şi, totodată, Iranul finanțând organizația 
Jihadul Islamic, condamnând atacurile S.U.A. şi ale Marii Britanii, considerate ca a fi inacceptabile 
şi fiind etichetate ca a fi agresiune care încalcă dreptul internațional, atitudine regăsită la cea mai 
mare parte a populației din lumea islamică. 

Conflictul militar care are loc ca urmare a evenimentelor din septembrie a provocat atitudini 

şi curente de opinii nu numai în rândul populației islamice, ci şi în cadrul celei americane. Unele 
studii cu caracter sociologic şi psihologic au evidenţiat următoarele efecte induse ca urmare a 
atacului terorist: tulburări de somn (40 % dintre femei şi 26 % dintre bărbați), dificultăți de 
concentrare în activitatea cotidiană (60 %), 71 % dintre americani admit că au un sentiment de 
deprimare (aproximativ 80 % dintre femei şi 62 % dintre bărbaţi), 76 % au un comportament ce 
cade sub incidenţa stresului, 69 % consideră rugăciunile ca principală modalitate de ieşire din criză, 
25 % vor evita mult timp zborul, 80 % dintre cetăţenii S.U.A. se declară favoriţii unei acțiuni 
militare împotriva statelor care susțin terorismul v. şi românii, 77 % sunt de acord cu desfăşurarea 
de trupe terestre, 63 % din americani recunosc faptul că au ajuns dependenţi de televizor, 1/3 dintre 
aceştia recunosc că imaginile le-au provocat un puternic sentiment de teamă şi că prin intermediul 
mas-mediei se poate realiza acel fenomen de globalizare a terorii pe care am numi-o noi involuntară 
şi indusă mai mult din raţiuni comerciale decât de factură ideologică şi chiar atitudinală. 
Asemenea atitudini diferențiate privind evenimentele din septembrie 2001 se regăsesc şi în rândul 
populaţiei româneşti. În urma unui sondaj I.R.S.O.P. din imediata perioadă ce a urmat 51 % susţin 
intervenția americană în Afghanistan; 44 % se declară împotrivă dar se opun categoric terorismului 
dezaprobând pierderile de vieţi omeneşti, fiind cuprinşi de teama că bombardamentele vor duce la 
escaladarea internațională a conflictului; 60 % sunt de acord cu decizia punerii la dispoziția 
N.A.T.O. a spaţiului aerian şi terestru al României, date care evidențiază asemenea atitudine 
tolerantă sau mai puţin intolerantă în raport cu asemenea atacuri şi conflicte militare. 

În acelaşi timp atacurile teroriste şi războiul antiterorism au condus la o delimitare şi o 
dihotomizare în plan mitologic. S-a desprins un mit favorabil proamerican (promovat şi recunoscut 
de cea mai mare parte a lumii democrate), iar în antinomie cu acesta un aşa-numit mit politic 
antiamerican (cf. Vladimir Tismăneanu), care stă la baza acţiunilor teroriste şi care a inspirat 
asemenea acțiuni şi mişcări teroriste de sorginte fundamentalistă. Există o conexiune între 
ideologiile fundamentaliste extremiste şi totalitarismele secolului XX. Aşa cum susţinea cunoscutul 
politolog amintit, este vorba despre o gândire monodimensională obsedată de conspirație şi 


îmbibată de aşteptări şi simboluri salvaţioniste, care se subînțelege că este opusă oricărui dialog şi 
deschideri în plan ideologic şi cultural şi care promovează în mod discriminatoriu şi chiar 
exclusivist valori antidemocratice şi antiprogresiste, mai mult de factură dogmatică, în afara oricărui 
suport ştiinţific. Ori, este binecunoscută sintagma lui D. Hume că somnul rațiunii nu poate naşte 
decât monştri, am completa noi fantasme şi, nu în ultimă instanță, fanatism şi exclusivism. Mitul 
politic antiamerican şi antimodernist se constituie într-o constelație de atitudini, emoţii, sentimente 
şi idei vag structurate care resping pluralismul, statul de drept, umanismul modern şi drepturile 
individului ca valori supreme ale civilizaţiei occidentale şi care se află într-un raport antinomic cu 
pretinsa civilizație islamică. Acest mit este promovat şi recunoscut în acele societăți în care 
democraţia şi libertățile individuale nu au şi nu cunosc un suport real, întreaga ideologie şi cultură 
având la bază dimensiunea emoțională şi nu pe cea raţională, în speţă credinţa şi nu cunoaşterea 
ştiinţifică. 

Atacul teroriştilor asupra S.U.A. a avut un impact atât emoţional cât şi simbolic. S.U.A. a 
fost atacată în două dintre simbolurile cele mai marcante ale prestigiului american: superputerea 
economică şi financiară concentrată în New York şi superputerea militară al cărei punct central de 
comandă este Pentagonul. De aceea un asemenea atac terorist are în mai mare măsură un impact 
psihologic imagologic, putând fi considerat din acest punct de vedere drept o premisă a războiului 
psihologic şi ulterior al celui antiterorist declanşat ca urmare a reacției americane, prin replica dată 
de această putere acțiunilor teroriste. O lovitură atât de puternică dată sub „centură” celei mai mari 
puteri cunoscute vreodată de istorie (cum recunosc unii jurnalişti) vine să repună în discuţie întreaga 
idee şi, am spune noi, paradigmă despre război şi pace, a filosofiei păcii, războiului şi chiar a 
speciei umane — a condiției umane în ultimă instanță. 

Războiul declanşat (terorist şi antiterorist) presupune unele particularități de ordin uman, 
strategic şi tactic faţă de binecunoscutele războaie clasice. În primul rând, atacul faţă de adversar nu 
presupune o prealabilă declarație de război din partea nici uneia dintre tabere. Este mai degrabă o 
acțiune militară care degenerează ulterior într-un conflict în afara unei logici clasice şi specifice 
formelor anterioare ale războiului, iar ca efecte produse cele mai multe suferințe sunt regăsite în 
rândul populaţiei civile (a oamenilor nevinovaţi) şi nu în rândul combatanţilor — militarilor angajați 
în conflict. În acest mod s-a desprins o nouă categorie de eroi: cea din rândul civililor (pompieri, 
poliţişti, medici etc. şi cu atât mai mult pasagerii avionului) şi chiar un mit al eroilor sacrificați 
pentru o cauză umană mai presus decât cea în mod ostentativ formulată de către liderii puterii 
americane, cea care în mod iminent conduce la moarte recompensată prin recunoaşterea 
sacrificiului şi a jertfei (militarilor angajaţi într-un asemenea conflict). 

O altă caracteristică acestui nou tip de război este, aşa cum remarca Benjamin R. Barber, 
autorul lucrării „Jihad versus Word” (1995), este aceea de a ataca — lovi inamicul cu propriile lui 
arme, aşa cum, în unele lupte corp la corp, în artele marțiale ale Asiei, forța musculară şi însăşi 
masa trupească a adversarului sunt iscusit folosite pentru răsturnarea şi culcarea lui la pământ. În 
cazul atacului terestru de la 11 septembrie 2001 tehnologiile, avioanele, facilitățile şi prodigioasa 
capacitate de comunicare a lumii occidentale au fost preluate samavolnic şi prefăcute în bumerang, 
spre a lovi în manieră sinistră propriile simboluri şi centre ale puterii americane după cum susține 
un analist politic. Un asemenea atac a demonstrat unele limite şi vulnerabilităţi ale mitului puterii şi 
invincibilității americane, impunând reconsiderarea în plan atitudinal şi rațional a unor valori şi, mai 
ales, a unor atitudini de superioritate duse uneori până la aroganță şi exclusivism. Să fie oare acesta 
reversul acțiunilor expansioniste şi de masacrare a unor triburi indigene de indieni ? Dacă credem în 
forța spiritului şi a unor teorii mai mult cu caracter ocult sau ezoteric decât ştiinţific, putem găsi 
răspunsul şi într-o asemenea interpretare. Mai pe înţelesul tuturor, putem afirma că istoria este 
„obiectivă” şi întotdeauna îşi revendică drepturile în conformitate cu legitățile în virtutea cărora 
traversează timpul în indiferență şi ignoranță de orice interes şi, mai ales, tendință expansionistă şi 
dominatoare. Există din acest punct de vedere teorii chiar în rândul unor sociologi şi istorici 
americani în conformitate cu care mitul american şi, mai ales, cel de mare putere devine din ce în ce 
mai uşor demontabil, ceea ce conduce în mod implicit la un iminent declin al acestei pretinse 
superputeri şi supercivilizaţii. Să fie oare acesta prețul plătit pentru asemenea atitudine şi, mai ales, 


al faptelor anterior comise ? Lăsăm doar la nivel ipotetic o asemenea supoziţie, istoria fiind cea care 
o va confirma sau infirma. 

Alte particularități ale acestui nou tip de război se regăsesc în metodele, tactica şi strategiile 
utilizate în desfăşurarea lui. Acesta implică mutații calitative atât în plan logistic, tactic şi strategic 
şi, mai ales, teleologic (al scopurilor, al obiectivelor şi al finalităților urmărite). Miza nu mai este 
strict teritorială sau expansionistă, ci mai mult mediatică, în sensul convingerii asupra unui adevăr 
exclusivist şi supramediatizat fie dintr-o tabără sau din cealaltă. Nu în mod întâmplător se apelează 
atât de frecvent la declaraţii, de cele mai multe ori cu o tentă extremistă şi exclusivistă, cum ar fi din 
partea liderului grupării teroriste Al Qaeda: „A venit ceasul pentru cei uniţi să se ridice împotriva 
necredincioşilor”; „America este liderul criminalilor, Națiunea Islamului nu poate accepta crima 
reprezentată de Israel, care există de 50 de ani”, adăugând că Israelul a trecut prin 80 de ani de 
umiliri şi că fiii săi au fost ucişi şi sângele acestora a fost vărsat şi locurile sfinte profanate. În 
acelaşi timp, un milion de copiii nevinovaţi mor în acest moment în Irak şi tancurile israelieni intră 
abuziv pe teritoriul palestinian şi nimeni nu protestează. Prin asemenea mesaje se urmăreşte, 
desigur, formarea şi consolidarea unor atitudini proislamice şi, mai ales, justificarea acţiunilor 
teroriste ca reacție de răspuns în raport cu acțiunile anterioare ale unor state din lumea „satanică” 
reprezentată în opinia islamiştilor ca a fi simbolul răului pe pământ, iar cei care sunt împotriva 
islamului sunt consideraţi ca a fi necredincioşi şi responsabili pentru tot răul din lume. 

Încercând să justifice pretinsul „război sfânt”, bin Laden afirma: „Sunt lucruri în toată 
lumea şi organizaţia Jihad care sunt active, din Kabul în Cecenia trecând prin Palestina, Bosnia, 
Sudan, Birmania, Kaşmir şi multe alte țări. Jihad-ul va continua şi dacă eu nu voi mai fi aici”, fapt 
ce conduce la concluzia că nu numai personalitatea şi recunoaşterea sa ar putea contribui şi decide, 
totodată, soarta războiului ci că există şi alți lideri din umbră (recunoscuţi fiind cei doi locotenenţi 
ai săi lhbanezul Imad Mugniyehl — Şacalul libanez şi egipteanul Aiman Al Zwabhiri — Doctorul 
egiptean şi posibil urmaş al lui bin Laden şi, mai cu seamă, liderul spiritual al talibanilor molahul 
Omar, a cărui forță spirituală şi capacitate persuasivă sunt mai puternice chiar decât ale sale). În 
acelaşi timp, agresiunea şi atacul terorist împotriva S.U.A. sunt motivate de către liderii islamici de 
faptul că în ochii luptătorilor lui Allah, mai ales ai lui bin Laden, această ţară simbolizează 
Occidentul, care promovează individualismul, democraţia şi capitalismul, valori dispreţuite de 
fundamentaliştii islamici, dar a căror putere de atracție qvasiuniversală constituie, în opinia lor, 
potrivit istoricului Bernard Levy, o sfidare faţă de modul de viață pe care se străduiesc să-l păstreze 
sau să-l recucerească pentru popoarele lor. 

În opoziţie cu asemenea declaraţii antiamericane, antioccidentale şi am putea spune 

anticreştine, liderii marilor puteri occidentale încearcă să-şi justifice acţiunile militare întreprinse 
prin campania antiteroristă declanşată printr-o retorică şi susținere morală, promovând în primul 
rând etica mijloacelor şi nu exclusiv etica scopului, făcându-se uneori abstracție de efectele produse 
atât în plan imediat cât şi în perspectivă. Războiul nu poate atrage decât război, la fel cum 
intoleranța nu poate decât adânci intoleranța. 
Spicuim din declaraţiile preşedintelui american câteva mai relevante şi din care se degajă o anumită 
atitudine uşor deductibilă: „Vreau să vă reamintesc că America rămâne cea mai tare ţară de pe 
pământ şi că nici un terorist nu va putea fi capabil să-i decidă destinul”; „Noi nu am căutat acest 
conflict, dar noi îl vom încheia. America va acționa deliberat şi decisiv, iar cauza libertății va 
învinge”; „Armele noastre sunt militare şi diplomatice, financiare şi legale. În această mare luptă 
avantajele noastre semnificative sunt răbdarea şi fermitatea poporului american.”; „Războiul nostru 
împotriva terorii va fi mult mai extins decât campaniile de luptă din trecut”. Însăși sigla sub care se 
desfăşoară acest război, „justiţie infinită”, coroborată cu sacrificiul pentru libertate vizează un 
asemenea caracter moral şi uman, chiar dacă pierderile „colaterale” sunt nesemnificative. 

Se delimitează în fond două tabere pretins deținătoare ale spiritului dreptății şi justiției. Faţă 
în față se află terorismul care se autoproclamă justițiar, şi spiritul justiţiar, propriu omului 
occidental. Aşa cum am mai amintit, e vorba de două viziuni ireconciliabile despre dreptate, ajunse 
amândouă, prin forţa provocărilor, la un punct interferent atacurilor reciproce şi intoleranței. 


7.3.5. Legitimitatea războiului terorist 

Chiar dacă contrazic orice principiu moral şi uman, asemenea acțiuni teroriste şi antiteroriste 
sunt justificate şi „legitimate” de către purtătorii lor existând din acest punct de vedere chiar o 
anumită ideologie polemologică, se subînțelege că în mod diferit şi antitetic din perspectiva 
argumentelor şi contraargumentelor aduse. În ceea ce priveşte gruparea teroristă, liderii acestor 
organizaţii aduc ca argumente următoarele elemente de susţinere care, în esenţa lor, au resurse în 
primul rând de natură ideologică şi religioasă. De aceea acţiunile teroriste care, după cum ne putem 
da seama, capătă tot mai mult un caracter globalizat fiind revendicate şi fundamentate pe unele 
dogme şi ideologii de factură islamică. Astfel, se pune un mai mare accent pe comunitate — 
globalizare şi nu pe naționalism care nu este recunoscut de islam deoarece în teorie întreaga 
comunitate a musulmanilor (ummah) reprezintă singura structură politică şi spirituală a drept 
credincioşilor. 

Religia mahomedană împarte lumea în Dar-ul islam şi Dar-ul-harb, ultimul fiind un domeniu 
al necredinţei, al corupției şi al conflictelor. Societăţile care refuză să adopte islamul (Jahili) sunt 
considerate duşmani ai drept-credincioşilor mahomedani. În acelaşi timp dogma islamică pretinde 
că musulmanii sunt obligați să continue războiul (Jihad) împotriva necredincioşilor până când Dar- 
ul-harb este convertit la islam. 

Astfel se resimte un evident decalaj şi declin al societăţilor musulmane şi societatea 
occidentală, care a acumulat în timp puterea economică, militară şi politică. Teologii tradiționalişti- 
fundamentalişti pretind că schisma între islam şi occident este irevocabilă şi că o coexistență 
paşnică între cele două sisteme de organizare a societăţii este imposibilă. Refuză ideile şi ideologia 
în conformitate cu care sunt puse bazele statului de drept şi a societății civile specifice societății şi 
civilizației occidentale, la fel şi democraţia şi libertăţile individuale, respectarea drepturilor omului 
şi emanciparea femeilor. Tradiționaliştii musulmani, în handicapul pe care îl resimt în raport cu 
civilizația occidentală, sunt convinşi că singura modalitate de a revigora civilizația islamică este 
revenirea la aplicarea strictă a dogmei religioase şi respingerea încercărilor de modernizare. Se 
desprind de fundamentalişti însă şi alte grupări mai moderate, cum ar fi Jamaat Islamya de factură 
reformistă şi optimistă. Aceştia susţin că islamul se poate schimba, moderniza şi recunosc, totodată, 
că progresul care a permis acumularea de putere economică şi politică în Vest a fost posibil numai 
prin eliminarea dogmatismului religios şi adoptarea ştiinţei şi a raționamentului ca metode analitice. 
Aceştia pierd, din păcate, tot mai mult teren şi audiență în rândul populației civile musulmane 
întrucât nivelul de instruire şi cultură este foarte scăzut în rândul celor mai mulţi, aceştia fiind mai 
receptivi la dogmele religioase decât la raționamentele logice şi metodele ştiinţifice prin care se 
încearcă convertirea lor la valorile occidentale şi la progres. Se subînţelege că modernizarea 
islamului este o condiţie absolut necesară în vederea emancipării sociale, culturale şi politice şi, 
implicit, a reducerii discrepanţelor dintre cele două culturi şi civilizaţii care par a fi ireconciliabile şi 
intolerante. Aceasta conduce la o confruntare dintre religie şi secularism în multe țări musulmane, 
existând încercarea de inoculare a unor modele politice şi ale puterii de tip occidental, exclusiv laice 
față de cele religioase. Separarea dintre biserică şi instituțiile statului devine o necesitate obiectivă 
în vederea promovării unor noi modele socio-culturale şi politice şi, mai ales, a progresului social- 
uman. 

Unele elite conducătoare apelează la fanatism, iar altele la modernitate şi secularism, ambele 
fiind percepute ca instrumente de luptă pentru acapararea şi menţinerea puterii politice eludând 
etica mijloacelor în favoarea eticii scopului. 

Un conflict între islam şi creştinătate, Orient şi Occident, ar deveni catastrofal, necunoscând 
învinşi şi învingători. De aceea trebuie înlăturat extremismul, fanatismul, duplicitarismul, 
demagogia, minciuna şi ipocrizia politică care, din păcate, în acest război mediatic sunt tot mai mult 
regăsite. Ambele tabere, bazate pe superioritate şi un relativ exclusivism, care chiar dacă nu este 
recunoscut, pun pe prim plan discriminarea, acuzele şi în mai mică măsură cooperarea şi toleranța 
reciprocă. 

Orice scenariu negativ al actualei confruntări şi „ciocniri” dintre civilizaţii este posibil, 
aceasta putând degenera într-un război atomic, mondial, chimic sau bacteriologic cu efecte 
catastrofale pentru om şi civilizaţie. 


Noul tip de război impune mutații radicale atât în plan strategic cât şi în cel economic- 
financiar. Fondurile alocate tehnicii militare ultrasofisticate vor fi îndreptate în alte scopuri, spre 
securizarea frontierelor, supravegherea traficului aerian şi maritim, supravegherea electronică a 
suspecţilor şi, am spune, întrajutorarea ţărilor în care sărăcia a devenit un flagel de nesuportat şi 
care oricând se constituie într-un argument în susținerea acțiunilor teroriste mai ales în țările de 
religie islamică. Războiul stelelor şi scutul nuclear se vor transforma într-un război terestru mai 
puţin sofisticat, astfel că duşmanii nu mai trebuie căutaţi în „ceruri”, ci aici pe pământ, printre noi, 
teroarea devenind un fenomen social globalizat. Securitatea nu mai vizează atât de mult granițele 
naționale, ci pe cea a individului şi grupurilor — comunităților de indivizi, mai ales a celor de la 
putere (liderii politici ai marilor puteri) şi care se fac responsabili pentru unele injustiții şi 
inegalităţi, putându-se vorbi din acest punct de vedere chiar de un terorism elitist. Cu alte cuvinte, 
se va dezvolta această formă a terorismului şi nu cel de masă, fiind extinse atentatele şi asasinatele 
demnitarilor politici, în prezent principalele ținte fiind cei mai puternici oameni de pe glob şi nu 
populaţia, după cum s-ar părea, chiar dacă teroarea se regăseşte mai mult la nivelul acesteia, ea fiind 
lipsită de orice protecţie şi supusă unui risc iminent. Teroarea la nivel înalt şi, implicit, acţiunile 
teroriste este mai „benefică” pentru terorişti dar, în acelaşi timp, şi mai riscantă din perspectiva 
contraofensivei teroriste din partea liderilor politici ai marilor puteri. Actualul război antiterorist, ca 
rezultat al unor asemenea atitudini şi practici politice, este atât un răspuns cât şi o interogaţie în 
măsura în care vor fi înțelese de către liderii marilor puteri, de asemenea interogații şi răspunsuri 
depinzând viitorul omenirii însăşi. 

Legitimarea acțiunilor teroriste şi evaluarea caracterului său just s-ar concretiza şi în 
următoarele argumente: 
1. politica externă americană, în primul rând protecția acordată de americani Israelului 
(conspirația pro evreiască), care sfidează normele internaţionale şi oprimă fără nici o oprelişte 
poporul palestinian din teritoriile ocupate (ale fostului stat palestinian); 

2. influenţa S.U.A. în lume prin statutul dobândit de unică superputere dar şi de „o 
civilizație fără cultură”, ca stat şi „aparat” de condus lumea, un stat financiar insensibil la nuanţe 
culturale şi incapabil (fiind prea tânăr) de a înţelege profunzimea problemelor cu care se confruntă 
lumea, fiindu-i străină filosofia şi inteligența umană a Lumii vechi (Europa de vest şi de est) sau 
înțelepciunea arhaică a Orientului (lumea arabă), acţionând mai mult din instinct decât din rațiune 
chiar dacă nu-şi ignoră propriile interese; 

3. aroganţa şi statutul revendicat şi recunoscut de „jandarm mondial”, alături de 
„lacheul” lor britanic, atât de fidel intereselor lumii occidentale şi cu precădere ale S.U.A. La 
aceasta se adaugă ipocrizia „imperialismului” anglo-american (Anglia având statutul de fostă țară 
colonialistă față de Afghanistan) pentru că încalcă sistematic principiile pe care le propovăduieşte şi 
pe care le impune celorlalte (premisa de nevinovăție şi domnia legii); 

4. atitudinea antiamericană şi antimodernistă în coroborare cu ostilitatea față de valorile 
regimurilor politice, democratice, deschise şi un anumit complex de inferioritate față de aceste 
valori şi această civilizație occidentală prin aşa-numitul mit antiamerican promovat; 

5. staționarea trupelor americane şi imixtiunea puterii americane în R.A. Saudită şi alte 
țări arabe. 

La toate aceste argumente de ordin mai general trebuie evidenţiate acțiunile concrete „umane” 
ŞI „Justițiare” întreprinse de americani şi aliaţii lor în unele țări. Sunt remarcabile în acest sens: 
1. intervenţia şi războiul din Vietnam din anii 1954 şi 1975, când au fost ucişi 4 milioane 
de oameni în bombardamentele cu napal şi alte mijloace moderne de distrugere a vieții (conform D. 
Elsberg în „The Pentagon Papers”); 

2. intervenţia în Cambodgia în scopul distrugerii regimului terorist al lui Pot Pol, unde au 
murit alte trei milioane de oameni nevinovați şi unde războiul civil întreținut ca urmare a 
intervenției americane a distrus țara; 

3. lovitura de stat din Guatemala din 1954, care, de asemenea, s-a soldat cu aproximativ 
100.000 de indivizi ucişi; 

4. evenimentele din Nicaragua, din 1980, care s-a soldat cu uciderea 300.000 oameni 
(fapt pentru care Curtea Internaţională de Justiţie a declarat S.U.A. ca a fi criminală de război); 


5. invazia în Grenada, în 1983; 

6. intervenția în Panama în scopul prinderii fostului preşedinte Manuel Noriega, din 1989; 

7. bombardamentele din Irak (prin celebra „Furtună a deşertului” ) în 1991, a Iugoslaviei şi 
Belgradului din 1999, ca să nu mai vorbim de actualul conflict din Afghanistan, întreţinut între 
talibani şi armata nordului, a cărui miză nu este nici pe departe numai prinderea lui bin Laden şi 
distrugerea organizaţiei acestuia. Sunt, credem, suficiente argumente care pledează oarecum într-un 
mod justificat în favoarea unor acţiuni teroriste şi antiamericane. 

Dacă asemenea argumente au emergenţă practică şi istorică imediată, există şi unele 
ideologii, doctrine şi filosofii antidemocratice şi, implicit, antiamericane, cum ar fi filosofia din 
Germania anilor '20 — "30 care îi are ca autori pe filosofii Erns Junger, Martin Heidegger, iar în 
prezent intelectualii „liberali” americani care se opun globalizării, un caz celebru fiind Allan Bloom 
prin cartea devenită celebră „The Closing of the American Mind”. Aceştia îşi exprimă atitudinile 
antiamericane contestând noua civilizație ca a fi fără „suflet” punând pe prim plan tehnica şi nu 
omul. America este considerată din acest punct de vedere ca a fi o creatură fără suflet, care mănâncă 
suflete străvechi. În acest sens H. Marcuse a scris o lucrare celebră şi sugestivă totodată prin titlul 
său, „Omul unidimensional”. 

Curentul antiamerican şi antimodernist cunoaşte trei faze importante în evoluţia sa: 
ortodoxismul legionar; îndoctrinarea leninistă şi demonologia antioccidentală a țărilor dinspre 
lumea a treia. Fiecare etapă cunoaşte diferențe în manifestarea ei, obiectivele fiind însă comune: 
antimodernismul, antidemocratismul şi antiamericanismul pe fondul subliminării valorilor societății 
socialiste şi comuniste. Nu vom insista asupra acestei polemici atât de cunoscute care a întreţinut 
multe decenii aşa-numitul război rece şi prin care fiecare sistem a încercat să-şi demonstreze 
superioritatea economică, materială, ideologică, spirituală, unul în defavoarea celuilalt. Se 
subînțeleg diferenţele de cultură şi valoare ale acestor sisteme, cel occidental şi pretins modern 
punând pe prim plan valorile materiale — financiare şi nu pe cele umane, bazat pe o cultură 
artificială în care mecanicul va înlocui organicul, tehnologia va înlocui spiritul şi vitalitatea 
culturilor umane autentice, din acest punct de vedere remarcându-se în primul rând Germania prin 
reprezentanţii şcolii filosofice de la Frankfurt. Salvarea unei asemenea lumi alienate ar fi 
întoarcerea la esențe, fie prin limba națională, fie prin regruparea în jurul unei noi spiritualități 
religios-naţionale, la fel ca şi replierea contemporană a lumii arabe pe pozițiile fundamentalismului 
religios. Apar atitudinile antimodeniste coroborate cu cele antiamericane şi antidemocratice la care 
concură uneori şi politica agresivă americană, în primul rând războiul din Vietnam. Pe lângă 
influenţa filosofilor germani, a liberalilor un rol deosebit revine filosofiei marxist — leniniste care 
combate imperialismul american şi occidental prin orice mijloace, devenind o adevărată religie prin 
influența exercitată şi atitudinilor consolidate împotriva lumii occidentale, problematică bine 
cunoscută şi asupra căreia nu vom mai insista. 

Resentimentele şi reacția agresivă a lumii arabe împotriva Occidentului „satanic” sunt 
provocate în primul rând de handicapul islamic față de lumea modernă şi sistemul de valori 
specifice acestei civilizații. Să subliniem doar faptul că modernismul se bazează pe un sistem de 
norme şi valori opus colectivismului arab şi al societăților totalitare, lipsite de libertate, sistem în 
care venitul mediu anual este de 27.450 dolari (în S.U.A. fiind de 34.260), pe când în țările arabe 
acest indicator atinge doar 3.700 (cu excepţia statelor arabe petroliere, care nu trec însă de media 
mondială de 7.350 dolari). În acelaşi timp, justiția occidentală e străină de normele islamice, 
singurele acceptate de Dumnezeu. Spre deosebire de lumea islamică încorsetată de asemenea 
principii rigide ce reglementează viaţa acestei lumi şi în care libertatea este îngrădită (acționându-se 
prin principiul arbitrarului), lumea occidentală se bazează pe principiul libertăţii şi al democrației. 
Este acuzată şi tendința expansionistă a acestor țări capitaliste, mai ales a marilor puteri, lumea 
arabă fiind în continuă pierdere de teritorii încă din anul 1683 în urma celui de-al doilea asediu al 
Vienei. Singura revenire şi câştigare a terenului este posibilă doar în plan religios, fapt ce a condus 
la revendicarea unor valori de acest gen, supraestimându-le în raport cu celelalte religii, de unde 
unele atitudini discriminatorii față de creştinism şi valorile religioase ale celorlalte religii. Islamul 
este spațiul integrării absolute iar Mahomed este profetul, şeful de stat, judecătorul şi comandantul 


militar. În mentalitatea musulmană, scria marele istoric al lumii arabe Bernard Levy „în „Rădăcinile 
mâniei”, statul însuşi este o formă de manifestare a religiei. 

Fundamentaliştii islamici, ca şi organizațiile teroriste pe care le admiră, detestă 
caracteristicile societății liberal — democrate, cum sunt libertatea de expresie, guvernarea 
transparentă şi responsabilă faţă de electorat şi sistemul politic pluripartidist. Ei resping cu dispreţ 
ideea emancipării femeilor, feţele masculine fără barbă, fustele scurte, dansul, teoria evoluției, 
secularismul şi educaţia bazată pe ştiinţă şi rațiune. Mohamedanii fundamentalişti vor să impună 
regimuri tiranice în care molahii îşi permit să guverneze despotic pretinzând că puterea lor ar fi de 
provenienţă divină în scopul de a menţine populaţia îngenuncheată şi în întuneric, cum s-a întâmplat 
în Afghanistan şi cum se mai întâmplă în unele țări cu regimuri fundamentaliste. 

Nihilismul antimodern nu se rezumă la antiamericanism: originile sale sunt legate de ceea ce 
Eric Hoffer numea mentalitate de true believer (fanaticul ideolog înregimentat în mişcări 
charismatic-salvatoriste pentru care propria moarte nu este altceva decât sacrificiul suprem în 
favoarea unei cauze pretinse eroice — cf. VI. Tismăneanu). Acest fanatic nu poate suporta lumea 
modernă cu anxietățile şi dificultățile sale reale, negăsind în satisfacțiile ei o rațiune suficientă 
pentru a trăi: cauza ultimă, exorcismul distructiv menit să înfrângă ceea ce îi apărea drept un 
univers strâmb alcătuit, îi oferă, în fine, o înălțătoare ratio moriendi (rațiune mondială). 

Pe fondul unei asemenea rațiuni credem că s-ar justifica şi actul sinucigaş al tânărului 
american care s-a solidarizat cu acțiunile teroriste şi liderul organizaţiei fundamentaliste Al Qaeda, 
când şi-a pus capăt zilele, un asemenea gest simbolizând şi astfel de atitudini contestatare şi 
antiamericane comune în ultimă instanță cu fanatismul, dar pe fondul unei pretinse inocențe şi a 
unui pretins mit justiţiar american. 


7.3.6. Obiectivele războiului terorist şi antiterorist 

Pretinsa legitimitate a acțiunilor teroriste se circumscrie unor obiective imediate dincolo de 
orice altă pretinsă justificare ideologică şi religioasă. Acestea vizează destabilizarea țărilor din 
Orientul Mijlociu, înlăturarea guvernelor musulmane care au relaţii tensionate cu ţările occidentale 
(Arabia Saudită, Emiratele Arabe Unite, Kuweit, Iordania, Egipt, Algeria, Turcia) şi înlocuirea lor 
cu teocraţii islamice care să promoveze o politică dură împotriva „necredincioşilor”. 

Obiectivele de lungă durată vizează procurarea de arme nucleare, controlul asupra rezervelor 
de petrol din regiune şi şantajul asupra comunităţii euro-atlantice. Militanţii mahomedani sunt 
obsedaţi de obţinerea unei „victorii finale” a islamului şi constituirea unui stat arab unitar şi a unei 
puteri islamice mondiale. 

Atacurile teroriste încearcă să submineze țările vizate prin asasinarea unui mare număr de 
victime, prin producerea de daune materiale substanţiale şi prin impunerea unor schimbări nedorite 
în societate, ca urmare a spaimei şi panicii induse populaţiei. Înteţirea atentatelor şi imposibilitatea 
autorităților de a le împiedica demonstrează că Vestul nu are cum să se apere împotriva actelor de 
terorism ŞI, mai mult decât atât, asemenea acte ar purta girul şi ar avea încuviințarea lui Allah 
(bombele fiind un dar divin în opinia unora). Încercările de protejare a societăţii împotriva 
terorismului restrâng libertatea individuală şi, deci, limitează pretențiile de superioritate ale 
occidentalilor care se bazează pe respectarea drepturilor umane, dar care, în opinia islamiştilor şi 
liderilor acestora, au devenit un instrument al răului simbolizat prin persoana Satanei, lupta din 
talibani — terorişti şi americani fiind considerată ca luptă dintre Dumnezeu şi Diavol. Teroriştii speră 
că cetăţenii comunităţii euro-atlantice, exasperaţi de insecuritatea creată de atacurile teroriste, îi vor 
forța pe proprii guvernanți să accepte condiţiile teroriştilor, în schimbul promisiunilor de a înceta 
teroarea, fapt ce demonstrează că războiul terorist are un caracter profund psihologic — mai ales 
emoţional, dar şi o formă de şantaj politic. 

Fundamentaliştii islamici, ca şi organizațiile teroriste pe care le admiră şi recunosc, detestă 
caracteristicile societăţii liberal-democrate, cum sunt: libertatea de expresie, guvernarea 
transparentă şi responsabilă faţă de electorat şi sistemul politic pluripartitist. Ei resping cu dispreț 
ideea emancipării femeilor şi alte discriminări de ordin social şi, în mod deosebit, secularismul şi 
educația bazată pe ştiinţă şi rațiune. Mahomedanii fundamentalişti vor să impune regimuri tiranice 
în care liderii religioşi îşi permit să guverneze nedemocratic şi despotic, pretinzând că puterea lor ar 


fi de proveniență divină, menținând populația îngenunchează în faţa unor asemenea dogme şi 
interdicții de ordin ideologic-doctrinar. 

Mai sunt şi alte obiective mai puţin transparente. Unul dintre acestea este de natură 
imagologică, afectând imaginea integrității şi intangibilității unei superputeri, iar altul viza însăşi 
destabilizarea economiei americane prin distrugerea unor lideri din sfera economicului, ceea ce ar 
afecta puterea politică şi economică a acestei superputeri. Nu în mod întâmplător au fost distruse 
simbolurile puterii instituţionale, economice şi militare, nemaivorbind de dispariţia celor peste 250 
de masoni din cele două turnuri, fapt ce ridică şi alte perspective şi semne de întrebare în analiza 
obiectivelor atacurilor teroriste. 

În opoziţie cu asemenea obiective ale teroriștilor se desprind obiectivele antiteroriştilor, ceea 
ce face — după cum afirma un cunoscut publicist şi analist român (Octavian Paler) — ca acest 
conflict dintre terorişti şi antiterorişti să capete un caracter asimetric, fiind definit ca a fi un război 
asimetric, fapt ce impune o disjuncţie exclusivă între obiectivele şi interesele promovate, modul de 
operare al acţiunilor fiind fundamentat pe principiul logic al terțului exclus şi nu al noncontradicției 
bazat pe conjunctie şi nu pe disjuncție. 

Obiectivul principal al taberei antiteroriste este dezmembrarea şi eliminarea organizaţiilor 
teroriste existente prin toate mijloacele accesibile, inclusiv incursiuni militare, şi de a impune 
penalități intolerabile statelor care oferă protecție şi ajutor celor care provoacă acte de terorism în 
alte ţări, realizându-se din acest punct de vedere o dihotomie tranşantă între cei care sprijină 
terorismului şi cei care luptă împotriva lui, neexistând nici o altă posibilitate sub raport atitudinal şi, 
implicit, politic-militar (principiul „cine nu e cu noi e împotriva noastră” fiind regăsit şi în acest 
context). 

Aşa după cum se ştie, acest război antiterorist este mai degrabă o campanie şi, totodată, 
strategie de lungă durată, diferențiindu-se de războiul scurt care ar impune mai multe costuri 
materiale şi implicit umane şi, totodată, care s-ar putea constitui într-o sursă a agravării mişcării şi 
acțiunilor teroriste prin intoleranţa şi extremismul promovate ca urmare a unor asemenea efecte 
produse. Prin acest război de lungă durată îndreptat împotriva teroriştilor şi care are un evident 
caracter psihologic şi mediatic se încearcă demolarea organizațiilor teroriste prin prigonirea, 
capturarea şi încarcerarea teroriştilor şi, mai ales, prin eliminarea resurselor lor financiare şi prin 
pedepsirea guvernelor şi statelor care îi sprijină, din acest punct de vedere războiul neavând un 
caracter limitat nici din perspectiva formei, efectelor şi, cu atât mai puţin, a conţinutului. 

La fel ca şi la terorişti, şi între obiectivele antiteroriste se pot întrevedea şi alte ținte ascunse 
cetățeanului de rând. Ni se pare prea mică miza concretizată în distrugerea unei organizații şi a 
liderului ei prin costurile imense materiale, financiare şi umane. Aşa cum afirma Jonathan Eyal, 
într-un interesant studiu, este limpede că strategii militari americani nu au urmărit doar anihilarea 
talibanilor şi a teroriştilor. A existat şi preocuparea de a răspunde aşteptărilor amplificate a opiniei 
publice americane în privința promptitudinii cu care operaţiunile militare pot aduce rezultate 
decisive. Ca să nu mai subliniem argumentul economic şi financiar care vizează recuperarea 
cheltuielilor şi investiţiilor alocate din bugetul statului în scop militar şi care trebuie, desigur, 
„amortizate” în plan politic prin menţinerea imaginii de superputere şi de omogenizare şi coeziune 
spirituală a populației americane în raport cu un asemenea reper valoric. 

Războiul terorist şi antiterorist delimitează în mod tranşant două categorii ale populației: 
simpatizanţii terorismului şi opozanţii acestuia, fapt greu realizabil şi aceasta cu atât mai mult cu cât 
politica nu se bazează şi nici nu este fundamentată pe principii morale şi fair-play. Sunt unele state 
şi guverne care adoptă atitudini relativ echivoce şi care se pot constitui într-o surpriză în acest 
război antiterorist. De aceea sub semnul prudenţei, aceşti aliaţi par destul de dubioşi. Nu se poate 
acorda o încredere deplină unor state față de care S.U.A. a adoptat atitudini destul de ostile, chiar 
intervenind militar, cum ar fi: Irakul, Iranul, Sudanul, Libia, Vietnamul, Iugoslavia, Cuba etc., 
asemenea ţări fiind supuse îndoielii din perspectiva unei atitudini proamericane şi antiteroriste. De 
asemenea, aliaţi precum Egiptul, Arabia Saudită şi, cu atât mai mult, Pakistanul şi unele ţări din 
fostul imperiu sovietic (Turkmenistanul, Uzbekistanul şi Tadjikistanul) nu prezintă încredere 
absolută sub raportul declaraţiilor de alianță făcute, unele fie că au sponsorizat în trecut teroriştii, 
altele fiind chiar ele de aceeaşi religie cu cea a teroriştilor şi chiar naționalitate. 


Neîncredere şi suspiciune prezintă şi unele ţări europene (cu mare influență în lumea 
islamică), cum ar fi: Bosnia, Albania, Macedonia, Cecenia, care promovează mai mult atitudini 
naționaliste proteroriste, după unele surse Bosnia fiind un leagăn al organizației lui Osama bin 
Laden, iar Cecenia un refugiu al terorismului. Pentru exemplificare redăm chiar una dintre 
declarațiile făcute de bin Laden înainte de 11 septembrie 2001 în ziarul pakistanez „Ummat”: 
„Avem locuri în lume în care organizaţiile Jihad sunt active: în Kabul, în Cecenia, Palestina, Bosnia, 
Sudan, Birmania (...) Jihadul va continua chiar şi după dispariţia mea.” Un exemplu poate deveni şi 
mai relevant, după războiul civil încheiat în 1995, în Bosnia — Herţegovina a fost arestat un individ 
care se presupune că ar fi avut legături cu Abu Zabudal, unul dintre apropiații lui Osama bin Laden, 
acesta fiind Bensayah Belkacem, arestat în oraşul Zenitz din centrul Bosniei. Această localitate nu 
este întâmplătoare întrucât la Zenitz, într-o uzină părăsită, erau adăpostiți membrii unei unități 
teroriste numită „El Moujahed” şi care a fost ulterior desființată, dar ai căror membri s-au infiltrat în 
alte organizaţii teroriste, binecunoscut fiind comandantul acesteia, algerianul Abdelkader Mokhatri, 
cunoscut sub numele de luptător ca Abu el Maali şi care a fost protejat de fostul preşedinte 
musulman-bosniac Alija Izetbegovici, ulterior fiind expulzat din Bosnia ca urmare a unei puternice 
presiuni din partea administrației americane. 

În ceea ce priveşte Cecenia, aceasta este considerată de către liderii de la Moscova nu numai 
un refugiu al terorismului, ci însăşi acțiunile cecenilor ca a fi acte teroriste. După atentatele din 
S.U.A., Rusia a depus eforturi de a prezenta Occidentului acțiunile militare din Cecenia drept o 
luptă „corectă” împotriva terorismului internațional. Ne întrebăm totuşi cât de îndreptățiți sunt 
aceşti lideri de a considera acțiunile cecenilor ca a fi teroriste sau ce caracter a avut invazia 
Afghanistanului în anii '80, când este ştiut că mobilul unei asemenea intervenţii a avut cu totul şi cu 
totul alte „justificări” lipsite de un temei raţional şi, cu atât mai puţin politic-militar, ca o ofensă 
adusă liderului politic de la Moscova, Leonid Brejnev, căruia i-a fost interzisă intrarea în palatul 
prezidenţial cu băuturi alcoolice şi, mai ales, consumarea acestora, fapt ce încălca dogma islamică. 

Asemenea intervenţii pretins umanitare, atât ale foştilor sovietici, cât şi ale americanilor şi 
aliaților acestora ies de sub incidența unei stricte raționalități, vizând alte interese şi mobiluri 
disjuncte cu pretinsele obiective formulate. Nicăieri nu poate fi mai adecvată expresia populară 
românească ca cea „fiecare pasăre pe limba ei piere”, ceea ce înseamnă că unele cauze ale unor 
efecte sunt mai mult implicite decât explicite şi că nu întotdeauna (revenind la un vechi proverb 
românesc „planul de acasă nu se potriveşte cu cel din târg”). Realitatea istorică va demonstra şi 
asemenea supoziţii formulate şi de care ar trebui să se ţină în mai mare măsură seama atunci când se 
intervine şi se acționează în mod disimulat şi nu în corespondenţă cu un adevăr real, ci cu unul 
mistificat. 

Scopul actualului război antiterorist din Afghanistan este radical schimbat față de cel din Irak. 
Cu un deceniu în urmă Washington-ul urmărea să elibereze Kuweitul de armatele irakiene, dar nu şi 
răsturnarea regimului condus de Saddam Hussein şi a altor regimuri dictatoriale din alte state arabe. 
De data aceasta scopul principal este acela de a răsturna de la putere pe talibani şi să instaureze un 
regim convenabil americanilor şi ruşilor. Ei trebuie să realizeze acest obiectiv ca urmare a presiunii 
opiniei publice americane şi ca reacţie de răspuns împotriva atentatului terorist din 11 septembrie. 
În acest conflict sunt puse în joc capacitatea de reacţie şi distrugere, pe de o parte, iar pe de altă 
parte răspunderea față de contribuabili pentru sumele plătite în vederea securității naţionale şi 
individuale. Deci miza conflictului este mult mai mare, fapt ce face ca să se poarte un război de 
durată şi nu o simplă intervenție rapidă (blitz krieg) cu pierderi incalculabil mai mari. În acest sens 
administraţia americană a declarat că războiul va dura luni şi chiar ani întrucât, aşa cum am arătat, 
obiectivele sunt cu mult mai radicale decât cele până în prezent. 

Obiectivul principal al actualului război antiterorist nu este decât într-o formă disimulată 
prezentat, fiind altul decât distrugerea organizației Al Qaeda şi a talibanilor de pe teritoriul 
Afghanistanului şi care ar legitima întru-totul un asemenea război antiterorist şi chiar iar justifica 
caracterul justițiar care, în ultimă instanță, poate avea alte obiective „colaterale” asupra cărora nu 
vom face referință ci ele pot fi uşor intuite, vizând de fapt şi de drept o nouă ordine politică 
mondială care, cu certitudine, nu va exclude de la „drepturi” marile puteri. Totodată, războiul purtat 


are în primul rând un caracter psihologic şi mediatic urmărind asemenea obiective, miza fiind nu 
atât distrugerea cât menţinerea aroganţei şi a mitului de supraputere a S.U.A. 

În același timp, acest conflict este un test al umanităţii şi al solidarităţii antiteroriste, un test al 
capacității puterii militare în raport cu credința şi ideologia religioasă, în ultimă instanță cu puterea 
religioasă islamică fundamentalistă. 

Acest conflict nu urmăreşte numai obiective prezente — imediate, ci mai mult de viitor şi, aşa 
cum alte evenimente istorice la început de secol au stat la baza istoriei acelui secol, aşa şi atacul 
terorist şi războiul antiterorist marchează începutul mileniului trei şi al secolului XXI. Semnificația 
acestui conflict depăşeşte astfel sub raport simbolic efectele induse în plan material, având în primul 
rând o încărcătură simbolică. Prin acest conflict s-a creat o tablă de şah pe care politicienii lumii îşi 
pun în valoare abilitatea de mari jucători şi, mai ales, de strategi în confruntarea lor cu interesele 
țărilor pe care le reprezintă şi cele pretins mondiale ca luptă împotriva terorismului şi securității 
internaționale. Iţele politicii sunt însă prea încurcate pentru a ne da seama în prezent care sunt 
obiectivele reale ale acestui conflict şi, mai ales, în ce măsură adeziunea României față de una 
dintre tabere este pe deplin justificată. 


CAPITOLUL VIII 


PUTERE ȘI AUTORITATE 


8.1. CONCEPTUL DE AUTORITATE 


Asupra raportului dintre termenii de putere şi autoritate nu există o unanimitate de opinii, nici 
în ceea ce priveşte dimensiunea semantică şi, cu atât mai puţin, primordialitatea unuia dintre 
termeni în raport cu celălalt. Conceptul de autoritate cunoaşte multiple interpretări şi conotaţii 
semantice aparținând deopotrivă psihologiei sociale, sociologiei, politologiei, teologiei, psihanalizei 
şi, nu în ultimă instanță, managementului politic şi organizațional. Este, aşadar, un concept 
plurisemantic şi plurifuncțional şi, totodată, un fenomen cu o etiologie diversă şi complexă. 

Din punct de vedere semantic şi lexical, „Dicţionarul Enciclopedic Român” identifică patru 
sensuri de baza ale termenului: 

1. sens relațional desemnând prin acesta influenţa general acceptată a unei persoane sau a 
unei organizaţii, instituţii în diferitele sfere ale vieţii sociale; 

2. sens funcţional, prin care sunt desemnate puterea şi dreptul de a emite dispoziţii 
obligatorii sau de a impune ascultarea în temeiul unei calități sau împuterniciri; 

3. sens instituțional, autoritatea este percepută ca un organ de stat competent, sau ca 
persoana care să exprime voința acestui organism, care să ia măsuri sau să emită dispoziții cu 
caracter obligatoriu; 

4. sens moral, prin care autoritatea este exprimată şi evaluată prin prestigiu, consideraţie, 
recunoaştere. 

Sub raport etimologic termenul „autoritate” provine din etimonul latin autorictas, prin care 
este desemnată forța de convingere a unei persoane asupra altora. Din acest punct de vedere nu 
corespunde pe deplin semanticii acordate termenului, el păstrându-şi mai mult sensurile preluate pe 
filiație franceză — authoritee, care este mai apropiat de conotaţia şi calitatea de a fi un atribut al 
puterii, decât de sensul derivat din etimologia latină, reductibil doar la forţa de convingere. Prin 
autoritate, “Le Micro-Robert” pune în evidenţă sensurile şi funcțiile autorității care s-ar concretiza 
în dreptul de a comanda, sensul de putere (recunoscută sau nu), de a impune ascultare. Totodată, 
prin autoritate sunt desemnate organele puterii în scopul de a face ca aceasta să fie ascultată şi să se 
impună. 

Una dintre cele mai consistente referiri asupra autorităţii este cea din domeniul politologic. În 
acest sens sunt identificate patru sensuri ale termenului (cf. Dicţionar politic): 

- ca drept de a emite acte juridice, economice, administrative cu caracter obligatoriu pentru 
comunitate, în temeiul unei calități politice sau împuterniciri speciale; 

- ca instituţie sau organism care dispune de putere; 
de reprezentant al puterii, autoritatea fiind investită şi cu dreptul de a aplica decizii şi acte 
normative; 

- de influenţă exercitată de o personalitate, prin statutul, calitățile personale, legitimitatea şi 
prestigiul acesteia. 

Există foarte multe puncte de vedere şi interpretări asupra acestui concept polisemantic şi 
pluridisciplinar, reunind opinii a mai multor specialişti şi discipline. Astfel, din perspectivă 
sociologică (cf. Dicţionar de sociologie), prin autoritate este desemnată o relație prin care o 
persoană sau un grup acceptă ca legitim faptul că deciziile şi acţiunile sale să fie ghidate de o 
instanță superioară (persoană, grup, organism). 

Una dintre personalitățile marcante ale sociologiei contemporane, T. Parsons, defineşte 
autoritatea ca instituționalizarea drepturilor conducătorilor politici de a controla acţiunile membrilor 
societăţii în tot ceea ce afectează realizarea scopurilor colective, iar Max Weber consideră 
autoritatea într-un raport cvasiidentic cu dominaţia, aceasta existând în virtutea autorităţii, care la 
rândul său se exprimă prin puterea de a comanda împuternicit cu autoritate. 


Perspectivele analitice asupra autorităţii sunt grupate în general asupra unor funcții şi atribuţii 
ce revin acestuia. O primă categorie de concepții asupra autorităţii ar consta în transformarea 
acesteia într-un mod de control normativ, opinie regăsită după cum am văzut şi la Parsons, şi într-un 
mod mai explicit la Fr. Chazel. Acesta din urmă interpretează autoritatea prin supunerea şi 
recunoaşterea sa în judecata altei persoane ca a fi un principiu pertinent de acţiune sau apreciere, 
fără a fi evaluat în termeni de acceptare sau inacceptare, fiind mai mult un principiu impus decât 
recunoscut. 

De unde şi o altă concepție care încearcă să prezinte şi să interpreteze autoritatea sub 
aspectul impunerii — coerciţie, baza şi resursa autorității constând în capacitatea ei de a se impune, 
făcând apel la constrângere şi nu la convingere. Adeptul unor asemenea opinii este şi Max Weber, 
care interpretează autoritatea prin puterea de a comanda şi prin datoria de a se supune, aceasta fiind 
în ultimă instanță echivalentă cu dominaţia. Opinia lui Weber se diferențiază parțial de sensurile 
altor sociologi acordate autorităţii, punând accent atât pe funcţia de comandă cât şi pe legitimitate — 
împuternicire. Între autoritate şi constrângere nu este un raport disjunctiv exclusiv, Weber acceptă 
atât puterea care conduce cât şi autoritatea legitimată, expresia originală a acestui sincretism 
funcțional fiind „autoritarer Befehlsgewalt”. Aceasta înseamnă că autoritatea trebuie să se bazeze 
atât pe competență devenind, aşa cum am mai arătat, autoritate epistemică, cât şi pe legitimarea 
deținătorului ei, prin intermediul respectării normativității morale şi a imperativelor şi cerinţelor 
logicii în planul acţiunilor şi responsabilități morale, ceea ce este desemnat prin autoritatea 
deontică. 

Există şi alte puncte de vedere şi definiții, față de autoritate. Din perspectivă managerială şi 
organizațională, autoritatea este definită ca a fi puterea de a acţiona în nişte limite adesea bine 
determinate şi implicit dreptul de a impune decizii personale, drept acordat mai ales liderilor şi 
managerilor care conduc asemenea organizaţii şi, implicit, structuri ale puterii. De aceea şi H. A. 
Simon evidenția printre funcțiile autorităţii şi această funcție de decizie, la care s-ar mai adăuga şi 
alte funcții, cum ar fi cea de a impune interesele sociale în raport cu interesele individuale, de a 
simplifica şi face posibil procesul de decizie, de a oferi un cadru unic pentru activitatea organizată a 
unui grup, colectivități şi organizații. 

Se desprind şi anumite tendinţe de a identifica autoritatea cu puterea sub raportul cauzalității 
acestora. Evident că nu suntem întru-totul de acord cu asemenea atitudine exclusivistă, autoritatea 
fiind un atribut al puterii şi nu puterea propriu-zisă. Este mai degrabă un atribut legitimat şi 
transferat unei persoane, grup, organizaţii, instituţii, care în virtutea ei îşi exercită puterea propriu- 
zisă. 

Autoritatea este produsul a două componente complementare: al delegării şi investirii de 
atribuții şi al investiturii de încredere, pe când puterea este expresia unilaterală a dreptului de 
dispoziţie. Sub raport juridic, autoritatea se bazează pe recunoaşterea dreptului de dispoziţie al 
persoanei (grupului, organizației, instituției), pe când puterea nu presupune neapărat această 
recunoaştere. Puterea este mai mult un derivat social, fiind exprimată printr-o anumită relație 
socială, (prin intermediul acesteia impunându-şi propria voință chiar împotriva rezistenţei altcuiva 
M. Weber), pe când autoritatea are mai mult resurse de ordin juridic, psihologic şi psihosocial, fiind 
expresia meritului cuiva (unei persoane, grup, organizaţii, instituții), merit acompaniat în plus de o 
aprobare — legitimitate juridică şi socială. Din acest punct de vedere autorităţii îi este mai necesară 
legitimitatea decât puterii, această legitimitate constând în recunoaşterea sa (a autorității) de către 
cei asupra cărora se exercită. Faţă de legitimitatea autorității în timp ce legitimitatea puterii 
cunoaşte mai mult un caracter formal, ca urmare a investiturii sale sub raport juridic şi 
organizațional. 

Puterea este analizată atât în raport cu autoritatea cât şi cu forța. Dacă analizăm puterea în 
raport cu aceste variabile şi atribute ale sale, vom putea observa că ele nu sunt identice şi că puterea 
influenţează şi implică, totodată, forţa, violenţa şi coerciţia, pe când autoritatea implică convingerea 
şi recunoaşterea. În același timp, spre deosebire de putere, autoritatea este recunoscută, iar puterea 
este atât recunoscută cât şi impusă apelându-se în acest sens — când este impusă — la forță şi 
violență. Putem identifica astfel o autoritate falsă sub raportul legitimității, cea care a înşelat 
încrederea celor care au recunoscut-o, ca urmare a unei disonanţe între aşteptări şi competenţă şi 


implicit între autoritatea deontică şi cea epistemică. De aceea este preferabil ca între putere şi 
autoritate să nu existe discrepanțe sub raportul legitimităţii şi a caracterului lor oficial, ci ambele să 
fie recunoscute sub raportul competenţei şi al acțiunilor întreprinse prin efectele derivate. 

De cele mai multe ori autoritatea conducătorilor politici nu convinge prin acțiunile 
întreprinse, fapt ce conduce la o delegitimare de către cei care au investit încrederea şi le-au 
recunoscut parțial autoritatea. Prin asemenea manifestări şi printr-o asemenea incompetență din 
partea liderilor se ajunge la un clivaj între putere şi autoritate, ceea ce impune ca puterea propriu- 
zisă să acționeze în afara autorităţii, devenind şi pe această cale tot mai ilegitimă sub raport social şi 
psihosocial. Pierderea autorităţii este, în acest caz, consecința incompetenţei purtătorului de 
autoritate, stare în care acesta ajunge fie prin uzura treptată a capacităților fizice, intelectuale şi 
manageriale, fie prin uzura morală a performanţelor acestuia şi, mai ales, a lipsei responsabilităţi în 
raport cu ceea ce întreprinde. Aceasta nu conduce, desigur, decât la transferul autorităţii unui 
asemenea individ — lider, altuia competent şi care se bucură de autoritate şi legitimitate. 

Autoritatea are şi o întemeiere logică, specific acestui raport dintre logică şi morală fiindu-i 
domeniul logicii deontice. Cel care a întreprins o asemenea analiză a rolului logicii în domeniul 
moralității şi implicit al celui politic, este G. M. Bochenski, în lucrarea de referință, “Ce este 
autoritatea ?” cu subtitlul “Introducere în logica autorităţii”. Autorul citat întreprinde o analiză 
logică asupra conceptului de autoritate, delimitând în structura logică a autorității relaţiile între 
termeni, precum şi o anumită tipologie specifică autorității, cum ar fi cea de tip triadic: autoritate 
deontică, epistemică şi sancționatorie. 

Esenţa contribuţiei lui Bochenski în planul analizei acestui concept şi mai ales a impactului logicii 
deontice asupra autorității constă în următoarele: 

1. autoritatea este o relaţie triadică între purtătorul “p”, subiectul “s” şi domeniul “d” al 
autorităţii, de unde caracterul sociologic şi psihosociologic al acesteia; 

2. autoritatea este condiţionată de recunoaşterea de către subiect ca a fi adevărate propoziţiile 
şi implicit normele comunicate de către purtătorul autorităţii, fapt ce-i conferă acesteia un caracter 
normativ şi implicit deontic sub raportul impactului logicii asupra normelor morale, deci a logicii 
deontice; 

3. autoritatea se exercită numai pe domeniul şi asupra subiectului definit, ceea ce conduce 
prin depăşirea acestui domeniu şi implicit a subiectului delimitat la repudierea acestora — 
nerecunoaşterea şi implicit la sancțiuni de ordin moral, cum ar fi oprobiul public; 

4. autoritatea poate fi deontică (ca purtătoare a celui cu care este investit, nefiind deci o 
noţiune abstractă), sau epistemică (caracterizând nu numai domeniul ontic ci şi pe cel cognitiv şi 
chiar pe cel praxiologic), în acest sens se pot desprinde două tipuri de autoritate: deontică şi 
epistemică între care trebuie să existe corelaţii funcționale şi chiar de determinare, deci sub raport 
cauzal. Atât una cât şi cealaltă, neîntemeiate, sunt repudiate moral, fapt ce conduce în ultimă 
instanță la delegitimarea autorităţii şi a puterii. 

Autoritatea este nu numai recunoscută şi legitimată ci ea ar trebui să fie şi autorecunoscută de 
către purtătorul ei, aici un rol deosebit revenind capacităţii de autoevaluare şi cunoaştere de sine şi, 
mai ales, imaginii de sine prin intermediul acestei cerinţe. Puterea şi, implicit, autoritatea rezultă 
mai mult ca emergență a transferului şi a recunoaşterii lor şi în mai mică măsură ca 
autorecunoaştere, ceea ce implică, desigur, în mai mare măsură cunoaşterea de sine, conştiinţa şi 
imaginea de sine. 


8.2. AUTORITATEA POLITICĂ 


Această formă a autorității se distinge de celelalte prin modalităţile sale de constituire, 
cauzele apariției sale, funcția sa socială, precum şi prin aria ei de manifestare, care este societatea 
globală, şi nu doar un domeniu restrictiv. De aceea autoritatea politică este strict legată de puterea 
politică şi mai ales de legitimitatea acesteia. 

Ca şi puterea politică, autoritatea din acest domeniu este expresia necesităţii obiective 
izvorâte din statutul inegal al claselor şi categoriilor sociale, din funcția expresivă a puterii statului. 
Ea apare, în ultimă instanță, ca voință a tuturor, voință ce se constituie în expresia legitimității 


puterii şi implicit autorităţii exprimată — obiectivată prin legi şi instituţii. În acest sens, T. Parsons 
avea să afirme că autoritatea este cadrul instituţional în care folosirea puterii este organizată şi 
legitimată, ceea ce într-o exprimare mai uzuală, înțelegem că prin autoritate sunt desemnate 
instituţiile responsabile cu gestionarea puterii şi autorităţii, mai ales a celei locale. 

Analizând din perspectivă sociologică autoritatea, evidențiem faptul că acest atribut al puterii 
este şi se exprimă, totodată, printr-o relație, fiind o relație şi/sau un complex de relații şi 
interacțiuni. Sub raport politic este acea relaţie sau acel complex de relaţii prin care o persoană 
(Preşedinte, Prim-ministru sau orice alt demnitar reprezentant al puterii şi al unor partide politice) 
sau grup de persoane îşi exercită atribuțiile sale în virtutea competenţelor delegate față de alte 
persoane, colectivități şi societate. 

Autoritatea implică atât impunere şi coerciţie, cât şi recunoaştere şi voință din partea acelora 
pe care îi reprezintă. Cu alte cuvinte, autoritatea reprezintă o formă de acceptare diferită; atât de 
acceptarea forțată, datorată coerciţiei, exercitării puterii, cât şi de acceptarea pe baza convingerii, în 
afara forței şi impunerii. Cu cât predomină mai mult acceptarea pe baza convingerii, cu atât gradul 
de legitimitate al puterii este mai ridicat şi cu cât se impune mai mult, cu atât există un deficit de 
legitimitate şi autoritate ale puterii. Se desprinde în acest sens un anumit paralelism şi raport cauzal 
între gradul de acceptare a autorității şi gradul de legitimitate al puterii prin prisma recunoaşterii 
autorităţii. Ceea ce ar putea fi desemnat printr-un raport legic, cel pe care l-am defini ca a fi „legea 
paralelismului dintre autoritate şi legitimitate ca atribute ale puterii”. De aici rezultă că autoritatea 
ar trebui să se exprime printr-o putere legitimă şi nu prin coerciţie şi nici printr-un caracter 
impunitiv. 

Nu în toate situaţiile autoritatea este recunoscută şi acceptată ca a fi legitimă. În asemenea 
situații de criză a legitimităţii, autoritatea trebuie să se impună uneori în mod coercitiv, îndeplinind 
mai multe funcţii, care de cele mai multe ori o fac impopulară şi ilegitimă. Aceste funcții sunt: 

a) de a impune interesele sociale în raport cu interesele individuale (un rol deosebit revine 
puterii de stat şi autorităţii statului); 

b) de a simplifica şi face posibil procesul de decizie (prin reducerea structurilor birocratice 
şi a structurilor paralele şi redundante); 

c) de a oferi un cadru unic pentru autoritatea organizată a structurilor puterii (organizații, 
instituţii printr-un sistem normativ adecvat şi funcțional). 

Orice derogare de la aceste funcții conduce la schimbarea autorității, puterea fiind percepută 
în mod discriminator în raport cu interesele sociale şi colective, reprezentând mai mult interesele 
restrânse ale reprezentanţilor puterii, ale elitelor şi ale altor categorii sociale privilegiate, printre 
care se regăsesc, desigur, şi reprezentanții puterii. Scandalul produs prin dobândirea unor proprietăți 
ilicite de către unii funcționari ai statului şi ai puterii se constituie într-un argument plauzibil în 
explicitarea scăderii legitimităţii şi autorității acestora, fiind anatemizate nu numai acele persoane, 
ci prin efectul haloului, întreaga instituție a statului şi întreaga clasă politică. 

Autoritatea este o proprietate şi atribut atât al puterii cât şi al individului — indivizilor care o 
reprezintă. Pe lângă faptul că predispune spre corupţie şi alte manifestări ce o contrazic şi prin care 
îi scade cota de legitimitate şi autoritate, în rândul specialiştilor se vorbeşte tot mai mult de un 
„sindrom patologic al personalității autoritare” (T. Adorno, The Authoritan Personality), sindrom 
caracterizat prin următoarele comportamente şi particularități ale unor asemenea prezumtive 
personalităţi autoritare: 

- acceptare şi supunere necritică la autoritate, fie la o persoană, fie la normele, tradiţiile, 
stereotipiile grupului, colectivităţii; 

- conservatorism şi convenţionalism; 

- intoleranţă şi agresivitate — tendinţe de a conduce violent şi de a pedepsi pe cei care încalcă 
normele şi valorile pe care persoana respectivă le acceptă; 

- agresivitate faţă de grupurile străine (etnice, mai cu seamă şi marginale); 
anti-introspecţie — inabilitatea de a înțelege procesele complexe care au loc în sine şi în ceilalți 
(marcată de un permanent conflict interior); 

- superstiții şi stereotipii de gândire — lumea este gândită dintr-o perspectivă logică duală şi 
bivalentă, în alb — negru, deci în scheme rigide; 


- înclinația spre fatalism, de a presupune că soarta individului este determinată de forţe 
mistice şi că orice efort salvator este supus eșecului; 

- destructivism şi cinism, ostilitate generală faţă de lume, presupoziția că toți oamenii sunt 
răuvoitori şi ostili; 

- proiectivitate - proiectare asupra unei lumi din afară, a impulsurilor emoționale, 
inconştiente şi tentația de a crede în iminența unor pericole ce vor avea loc în lume, ceea ce 
caracterizează un aşa numit sindrom eschatologic, cel cu referință la sfârşitul iminent al lumii. 

Acest tablou sinoptic al personalităţii autoritare este completat de binecunoscutul politolog 
român, S. Brucan prin următoarele particularități psihologice şi care se regăsesc, în general, la un 
asemenea tip de personalitate: agresivitatea, violența, dominaţia, autoritarismul, brutalitatea, 
despotismul. Asemenea particularități sunt evidențiate şi de unii psihanalişti, în mod deosebit de 
Adler, care face referință mai ales la ultimele trei trăsături evidențiate. 

Pe lângă aceste particularităţi preponderent negative, omul politic trebuie să dispună şi de 
unele trăsături pozitive şi care-l fac competitiv în arena şi lupta politică cum ar fi: inteligenţa, 
curajul, abilitatea socială, viclenia şi capacitatea fizică şi psihică obiectivată printr-o rezistență 
deosebită de acest gen. La acestea adăugăm şi alte calități psiho-morale şi volitive specifice fiind: 
tenacitatea, ambiția, tăria de caracter şi un dinamism şi dezinvoltura ieşite din comun. Tot 
psihanaliştii au evidențiat că sunt atraşi mai mult în politică şi în lupta pentru putere oamenii 
pasionaţi iar sub raport temperamental mai mult colericii şi sangvinicii. Există, de asemenea, 
anumite corelaţii şi sub raportul structurii anatomo-morfologice. Din acest punct de vedere, Adler a 
observat că brutalitatea şi despotismul constituie adesea o supracompensaţie la sentimentul penibil 
al oamenilor cu talie măruntă sau care suferă de un anumit defect fizic, fiind marcați de un complex 
de inferioritate pe care încearcă să-l depăşească printr-o autoritate excesivă până la dictatură. Istoria 
este relevantă în acest sens, cei mai mulți dictatori şi cele mai multe personalități politice fiind, de 
regulă, oameni cu talie măruntă şi care sufereau fie de un complex de inferioritate, fie de unul de 
superioritate. Este suficient să amintim în acest sens de Cezar, Napoleon, Hitler, Stalin, Mussolini, 
Franco, iar la noi de Ceauşescu, toți fiind scunzi şi marcați de sindromul patologic paranoic. 

Aceste particularități ale personalității autoritare sunt distribuite în mod inegal de la individ 
la individ, ele regăsindu-se parţial la fiecare persoană caracterizată printr-o asemenea personalitate. 
Nu vom exemplifica întrucât este uşor de remarcat faptul că la unii predomină unele trăsături ale 
sindromului analizat, la alte persoane politice, altele. Ceea ce este comun la oricare din aceste 
personalităţi autoritare este nonconformismul latent şi manifest, care poate atinge forma paroxistică 
exprimată prin dizidenţă şi rebeliune. Germenii acestor manifestări sunt intoleranța excesivă şi 
agresivitatea (nu numai în limbaj ci chiar ca şi manifestare), destructivismul şi cinismul, dublate de 
populism şi demagogie, neîncrederea în oameni (chiar dacă în mod disimulativ afişează o atitudine 
favorabilă şi un interes excesiv față de oameni), credința în forța răului şi iminența acestuia, 
predominanța emoționalului în raport cu raționalul şi a imaginarului şi idealului în raport cu realul, 
predispoziția spre birocratism şi comportament birocratic, subiectivism şi egoism (chiar dacă adoptă 
comportamente disimulate de factură altruistă) şi, nu în ultimă instanță, spre parvenitism şi 
carierism, acest sindrom fiind un loc comun al oamenilor politici chiar dacă nu recunosc. 

Personalitatea autoritară, marcată de un asemenea sindrom patologic se mai caracterizează şi 
printr-un spirit justițiar excesiv şi printr-o fală imagine asupra echităţii şi egalității sociale, chiar 
dacă asemenea personalități se manifestă ca a fi exponenţii fideli ai acestor valori sociale şi ai 
acestor principii democratice de factură egalitaristă (este suficient să ne reamintim excesul de zel al 
dictaturii comuniste, care punea în mod fals şi iluzoriu pe prim plan asemenea principii). Orice om 
politic caracterizat printr-un astfel de sindrom se consideră în virtutea descendenţei sale mesianice, 
un nou Mesia care ar aduce dreptatea şi pacea pe pământ (ne referim mai ales la spaţiul geografic 
teritorial al fiecărei țări şi stat pe care-l conduce, el fiind unicul deţinător al puterii şi, implicit, al 
adevărului absolut, ceea ce nu-l distanțează şi nu-l disociază de sindromul maladiei paranoice. 

Puterea şi implicit autoritatea cunosc multiple analize şi interpretări. Dintre cele care prezintă 
un mai mare interes sunt credem cel mai puţin evidente şi mai inaccesibile simțului comun. Printre 
acestea, pe prim plan se situează interpretările psihanalitice şi religioase sau chiar cele regăsite în 
basmele populare, făcându-se referință la puterea simbolică şi la arhetipurile prin care este 


reprezentată o asemenea putere, care au explicaţii prin intermediul psihanalizei şi mitologiei (asupra 
acestor aspecte vom reveni când vom analiza comunicarea prin intermediului mitului şi 
simbolurilor). Din acest punct de vedere puterea şi autoritatea se originează într-un plan 
subconştient inoculate ca valori-simbol încă din anii copilăriei, prin discernământul care trebuie să-l 
realizăm între bine şi rău, între adevărat şi fals, între pozitiv şi negativ, precum şi între alte valori 
simbolice antitetice (viață — moarte, Făt-Frumos — zmeu, urât — frumos etc.). Simbolul puterii şi 
autorităţii expresive era reprezentat prin intermediul basmelor şi al literaturii legendare de împărat 
(monarh), care putea fi asociat prin generalizare şi abstractizare cu impersonalul, imaginarul şi chiar 
cu o abstracţie, ceea ce în ultimă instanță poartă germenii simbolului şi simbolisticii. Împăratul 
devenea în reprezentarea colectivă — în imaginar şi mecanismele acestuia o ființă exemplară, 
înzestrată cu puteri nelimitate, uneori fiind mitizat şi zeificat. În această calitate simbolul puterii şi 
autorității nu caută decât să depindă de o lege supranaturală şi să se autodepăşească pe sine prin 
intermediul puterii până la punctul dincolo de care poate fi confundat cu ceva concret prin 
mecanismul substituirii, devenind simbol. Puterea simbolică şi mitizată reprezentată de împărat sau 
monarh, cea a eroului mitic şi legendar este integrată ulterior în lumea socială printr-o condiție 
ontică — existenţială şi axiologică (mai degrabă axiologizată) reală. În raport cu asemenea 
interpretare simbolică şi imaginistică, Freud pretindea că inconştientul a simbolizat ori simbolizează 
în împărat tatăl, mai exact că imaginea împăratului recreează pentru noi cei de acum în mod 
simbolic modul în care ne-am imaginat în existența noastră infantilă autoritatea şi calitățile unui 
părinte dominator şi incontestabil de unde caracterul moştenit şi perpetuat al autorității celor care au 
dispus de asemenea părinți. 

Chiar daca nu este pe deplin validată paradigma psihanalitică asupra puterii şi autorității, se 
pot desprinde trei aspecte esenţiale legate de reprezentarea mitică a simbolului puterii, deci prin 
unele surse laice şi nu prin cele religioase, chiar dacă delimitările dintre aceste sfere nu pot fi 
disociate în plan perceptiv şi imaginistic decât parțial şi prin intermediul logicii şi raționalului. 

Un prim aspect este cel care face referinţă la latura ontogenetică, cea a creării puterii şi a 
imaginii simbolice a acesteia. Credinţa în autoritatea excesivă a unui asemenea simbol al puterii 
cum este împăratul, reactualizat prin monarh şi funcția legitimată a acestuia, sau ataşamentul față de 
această valoare simbolică cu ascendență în realul nemijlocit, demonstrează şi argumentează credinţa 
în sursa socială a puterii individuale. Acest simbol este validat de social şi implicit de membrii unei 
societăți ce deţin o putere simbol şi una reală, aceasta ca o necesitate intrinsecă, deci ca autoritate şi 
legitimitate tradițională şi nu charismatică, specifică mai mult altor reprezentanţi ai puterii şi forme 
de guvernământ. Se diferenţiază chiar şi de simbolul geniului (politic, în primul rând şi nu numai), 
care este contrariul puterii simbolice reprezentat de monarh — împărat. Dacă la acesta din urmă 
puterea vine din simbol — se originează într-o asemenea resursă şi este validată ulterior de social, 
având deci resurse în social, la geniu avem de-a face cu o putere individuală care de cele mai multe 
ori este contestată, individualizându-se mai mult decât socializându-se prin efectele sociale induse. 

Trecând peste planul politologic, vom evoca puterea geniului eminescian, care la vremea sa 
era mai mult contestat decât recunoscut ca a fi un geniu, fiind nevoit să se izoleze şi să desfăşoare 
activități am spune chiar compromiţătoare sub raportul instituționalizării lor, în raport cu capacitatea 
şi autoritatea politică de care dispunea prin spiritul său analitic şi interpretativ, nemaivorbind de 
genialitatea sa poetică. Recunoaşterea socială a geniului este cu mult mai scăzută decât a puterii, în 
mod deosebit a monarhului care, aşa cum am văzut, este în primul rând o putere simbol cu origini şi 
resurse mai mult în plan subconştient, având o determinare psihanalitică şi nu exclusiv politică, 
socială, morală etc., deci în afara unei emergente exclusiv reale şi raționale. 

În acelaşi plan analitic şi analogic, al doilea aspect care se poate desprinde în raport cu 
puterea şi resursele acesteia, este cel care face referință la caracterul predominant formal al puterii şi 
autorităţii. Puterea este un dat obiectiv — formal întrucât transferă abstract în concret şi se manifestă 
prin actualul concret, chiar dacă unele simboluri ale puterii sunt fie reactivate, fie existente şi în 
prezent (există şi regi şi împărați). Existenţa acestora în istorie dar şi în ficțiune realizează un 
asemenea sincretism perceptiv şi imaginistic între real şi fictiv, puterea având mai mult conotații 
concrete dar cu „pretenții? de necesitate şi legitate. Totuşi, puterea rămâne putere, nelăsându-se 
întru-totul „contaminată” şi „alterată” de concret, chiar dacă concreteţea sa îi infirmă uneori rolul şi 


autoritatea rezultate din funcțiile sale explicit formulate prin legitimitate şi status. Să aducem în 
discuţie doar atitudinile pro şi contra monarhiei pentru a susține această idee de care se prevalează 
şi pe care mizează adepții formei de guvernământ monarhice (la care desigur se adaugă şi alte 
motivații mai concrete în afara elementelor de ordin simbolistic). 

De aici un alt aspect desprins, cel al autorităţii şi recunoaşterii puterii prin destin şi fatalitate, 
adesea invocate şi regăsite în plan ontologic dar şi în lumea basmelor, legendelor, deci în planul 
ficţiunii şi uneori în cel al virtualului ca resurse ale subconştientului şi recunoaşterii genezei puterii 
şi autorităţii printr-o asemenea modalitate. Întrucât viaţa şi destinul individului sunt de cele mai 
multe ori potrivnice şi chiar ostile idealurilor proiectate şi imaginate, individul este nevoit să-şi 
decline puterea unor alte forțe, unei alte autorităţi, fie terestre, cum ar fi cele care simbolizează 
puterea centralizată prin simbolul autorităţii monarhice, fie unei autorități supranaturale, cum este 
divinitatea şi puterea divină, problematică analizată în lucrare şi cu alte prilejuri. 


8.3. TIPOLOGIA AUTORITĂȚII 


Autoritatea nu este numai un fenomen şi atribut regăsit în sfera politicului, ci există în cele 
mai diverse domenii ale vieţii sociale: familie, şcoală, instituţii civile şi militare, precum şi în 
diverse domenii de activitate, în mod deosebit în sfera politicului, economicului, ştiințificului şi 
moralei. Din acest punct de vedere autoritatea nu se confundă cu autoritățile, mai ales cele din plan 
local, care sunt structuri reprezentative ale puterii şi care, la rândul lor, sunt structuri investite cu o 
asemenea autoritate, aceasta nefiind decât o ipostază a puterii, deci un fenomen de putere. În cele 
mai multe situații autoritatea este condiționată de mai mulți factori: 

+ statusul celui ce o deţine (prin autoritate este desemnată persoana şi puterea formală: 
dreptul de decizie, semnătura şi răspunderea ce-o incumbă aceasta); 
+ ramura — domeniul de activitate; 
+ efectele ce le induce; 
+ complexitatea activităților desfăşurate; 
+ structura şi nivelul ierarhic la care face referință şi aparţine, totodată, autoritatea; 
sistem normativ şi axiologic existent în societate; 

- cunoaşterea, conştiinţa şi imaginea de sine a purtătorului autorităţii. 

În funcţie de aceste condiţii, în literatura de specialitate se desprind, pe lângă autoritatea 
politică şi religioasă, şi alte tipuri ale autorităţii, care se regăsesc, desigur, şi în plan politic. 

Acestea ar fi: 

1. autoritatea impersonală (aparţine instituției şi nu persoanei); 

2.autoritatea personală (aparţine persoanei); 

3. autoritatea de poziție (prin statusul deținut al persoanei); 

4. autoritatea de competență (exprimat de gradul pregătirii profesionale, în limbajul lui 

Bochenski fiind denumită ca autoritate epistemică, alături de cea deontică şi coercitivă); 

5. autoritate charismatică (determinată de calitățile psihologice şi a fotogeniei purtătorului 
autorităţii); 

6. autoritate intercursivă, prin care este vizată dubla natură a statusului purtătorului 
autorității: de superior, dar şi de subaltern, putând şi conduce dar să se şi subordoneze în acelaşi 
timp unor superiori, (domeniu specific mai ales mediului militar). 

A devenit deja clasică tipologia realizată de către M. Weber asupra autorităţii şi legitimității. 
Sociologul amintit distinge cele trei forme clasice ale autorităţii: autoritatea tradițională; autoritatea 
rațional — legală sau birocratică şi autoritatea charismatică. 

Autoritatea tradiţională 

Este tipul de autoritate ce se bazează pe elemente mai mult de ordin cultural, cutumiar şi 
tradițional şi implicit pe relaţii informale. Un exemplu clasic al acestei forme este regimul politic şi 
forma de guvernare monarhică, unde predomină tradiţia şi cultura politică bazată pe conservatorism 
şi pe valorile politice conexe unui asemenea regim şi formă de guvernare, asociate în cea mai mare 
măsură cu valorile şi normele religioase. 

Autoritatea raţional — legală sau birocratică 


Este exprimată printr-un sistem de reguli şi regulamente specifice puterii legitime, uneori 
putând fi asociată şi persoanei care o deţine. Predomină însă caracterul formal şi instituțional în 
raport cu investirea autorităţii şi ulterior a legitimării ei de către cei care se raportează şi resimt 
efectele acesteia. 

Autoritatea charismatică derivă din calitățile personale ale liderului, care prin asemenea 
însuşiri are o influenţă foarte mare asupra celor care-şi exercită autoritatea şi influența. Exemple 
tipice de oameni charismatici şi cu un rol deosebit asupra maselor, de-a lungul istoriei, sunt: Moise, 
lisus Christos, Ioana D'Arc, I. Ghandi, M. Luther King etc. Printre aceştia de cea mai mare 
charismă şi putere de influenţă s-a bucurat Iisus Christos, reformând lumea sub aspect spiritual şi 
moral prin noua religie fondată, cea a creştinismului, în cadrul căreia catolicism s-a impus ca o 
adevărată putere, nemaivorbind de islamism, problemă analizată deja. 

Pe lângă tipologiile mai sus prezentate, desprinse în urma corelării cu anumite variabile, în 
raport cu statul se desprind următoarele tipuri ale autorității: 

a) autoritate morală şi chiar religioasă (în mod deosebit în condiţiile în care puterea 
religioasă este convertită în putere politică şi când un anumit tip de morală devine mai expresivă 
decât în alte condiţii ale exercitării puterii, ne referim desigur la puterea şi morala religioasă); 

b) autoritate economică (stabileşte reguli generale ale producției, repartiției şi schimbului 
de produse, în mai mică măsură în economia de piață unde domină legea cererii şi ofertei şi unde 
rolul statului este mai puţin resimţit, discutându-se în acest sens despre aşa-zisul stat minimal); 

c) autoritate politică (statul asigură guvernarea societăţii prin tendinţa de monopolizare a 
puterii politice în raport cu celelalte structuri ale societății); 
autoritate socială (statul este factor de echilibru social şi apără ordinea socială, mai ales prin 
drepturile pozitive, dar şi prin cele negative, mai ales în calitate de factor de coerciţie şi control 
social); 

d) autoritate juridică (statul impune şi apără ordinea de care beneficiază la început chiar şi 
inegal întreaga economie şi societate, referința fiind făcută, desigur, la statul de drept); 
autoritatea militară (aparţine puterii militare şi deţine forța militară pusă în slujba puterii politice. 

Prin toate aceste tipuri ale autorităţii statului şi puterii în general, aceasta îşi demonstrează 
rolul şi importanţa în societate şi, nu în ultimă instanță, legitimitatea, problematică asupra căreia 
vom insista în continuare. 


8.4. LEGIMITATEA ȘI ILEGITIMITATEA PUTERII POLITICE 


8.4.1. Legitimitate puterii politice 

Pentru a înțelege mai bine acest fenomen şi mecanism politic, cel al legitimității, resimțim 
nevoia de a intra în resorturile sale semantice şi evident de a-l extinde în plan politic. Vom apela în 
acest sens la cele mai autorizate surse biografice: Dicţionarul de sociologie şi Mica enciclopedie de 
politologie. 

În conformitate cu ultima sursă citată, conceptul de legitimitate derivă din etinomul latin 
„legitimus” ceea ce semnifică în limba latină ceva conform cu legea. De aici statutul de principiu la 
care s-a ajuns şi în conformitate cu care legitimitatea este principiul de întemeiere şi justificare a 
unui sistem de guvernământ, care presupune pe de o parte conştiinţa guvernanţilor că au dreptul de 
a guverna şi pe de altă parte o anumită recunoaştere a acestui drept de către cei guvernaţi. Impunând 
o anumită relație de reciprocitate tacită şi liber consimțită, legitimitatea îi conferă statul de drept şi 
de fapt a unui guvern în a-şi exercita atribuțiile puterii şi implicit autoritatea legitimată printr-o 
asemenea recunoaştere. Cu alte cuvinte orice guvern şi structură a puterii pentru a deveni viabile 
presupun un minim de legitimitate-de recunoaştere din partea celor cu care relaționează, adică îşi 
impun autoritatea. 

Extinzând sfera semantică, Dicţionarul de sociologie Larousse percepe legitimitatea prin 
recunoaşterea de care beneficiază o ordine politică, depinzând de credinţă şi opinii. Principiile 
legitimităţii sunt în primul rând justificări ale puterii, adică dreptul de a conduce. În conformitate cu 
acest principiu şi cu această recunoaştere fiinţează şi există o ordine politică, am spune noi un efect 
precedat de cauze regăsite în efect, ceea ce s-ar constitui într-un paradox al legitimităţii puterii, şi 


care de fapt se identifică cu legitimitatea (ordinea politică la care facem referință), întrucât în afară 
nu ar putea exista o asemenea ordine şi stabilitate politică. De aici fireasca întrebare: ce premerge 
legitimitatea în raport cu ordinea ?, precum şi altele care se impun cum ar fi: legitimitatea este cauza 
unor efecte sau ordinea îi consfințeşte caracterul de a fi legitim unui regim şi unei puteri. La 
asemenea întrebări nu se dau răspunsuri explicite recurgându-se la unele tipologizări ale 
legitimităţii, insuficient de argumentate şi de convingătoare. În acest sens M. Weber desprinde trei 
surse ale dominaţiei legitime şi ale legitimităţii: 

a) legitimitatea raţională-legală, bazată pe convingerea că procedurile prin care regulile 
sunt fixate, sunt legale, şi pe credința în drepturile celor care au autoritatea să modifice procedurile 
sau să le fixeze, cu condiţia ca ei să urmeze o procedură stabilită. Această formă a legitimităţii are 
drept fundament credinţa în legalitatea regulilor stabilite şi legitimate acelora care asigură această 
dominație conform legii. Astfel, o lege este legitimă dacă a fost votată în condiţii corecte de către 
reprezentanţi corect aleşi. În situaţia inversă avem de a face cu fenomenul de anomie, şi uneori 
putem deveni mai presus decât legea prin nerespectarea şi contestarea, adică prin dizidență; 

b) legitimitatea tradițională - bazată pe credinţa că ceea ce este stabil prin tradiție din 
vremuri memoriale, este sacru în sine şi suficient pentru a se justifica. Se bazează aşadar pe credința 
în sacralitatea obiceiurilor şi pe dreptul guvernanţilor desemnaţi de acestea. Aşa după cum vom 
vedea, această formă şi sursă a legitimităţii are mai mult un caracter politic şi care, în ultimă 
instanță, contestă legitimitatea puterii politice, devenind fie ostili acesteia, fie în opoziție cu ea. Cel 
mai mult este contestată legitimitatea în perioadele de schimbare a regimurilor politice şi de 
manifestare a unor procese anomice concretizate prin dezorganizarea unor instituţii sociale şi prin 
absenţa unor criterii riguroase de apreciere valorică sau prin fluctuația normelor morale etc., care nu 
înseamnă numai lipsa normelor şi legilor ci şi un grad scăzut de socializare politică în contextul 
unui normativist şi unei normativități incompatibile şi indezirabile unei societăți şi membrilor 
acesteia. Asupra anomiei vom reveni în altă secvenţă a lucrării, aşa că nu vom insista aici şi acum 
asupra ei. 

c) legitimitatea charismatică - se întemeiază pe credinţa în calităţile excepționale ale unui 
individ şi necesitatea de a se supune ordinii create de el. Prin această legitimitate, Weber evidenţiază 
şi exprimă totodată relaţiile de influență reciprocă dintre tipurile de credinţă, formele de organizare 
şi sistemul economic şi arată că natura legitimităţii puterii nu poate fi studiată în afara unei referiri 
la structurile sociale. 

Aceste forme ale legitimităţii derivă dintr-o tipologizare dihotomică care are influență 
asupra celei realizate de autorul citat, delimitându-se astfel legitimitatea supranaturală şi 
legitimitatea civilă. Prima formă cunoaşte, la rândul său, tipuri diferite ale legitimităţii, implicând în 
mod nemijlocit valoarea sacralității în politică şi regimul politic consacrat. De aici unele 
particularități ale legitimității supranaturale, cum ar fi natura divină a monarhului şi formele de 
guvernământ bazate pe monarhie: în Egiptul Antic existența unui guvernământ teocratic şi 
reprezentantul acestuia-faraonul a fost considerat de origine divină ca zeu şi fiu de zeu. La fel şi 
vocaţia divină a guvernanţilor (monarhiile feudale bazate pe dreptul divin) şi inspirația divină care a 
stat la baza schimbării unor regimuri politice şi a fundamentării altora în corespondenţă cu pretinsă 
voință divină (tema întâlnită în gândirea veche iudaică, dar şi în mişcările revoluţionare moderne, 
cum ar fi cazul puritanismului englez din timpul revoluţiei burgheze din secolul al XVII-lea şi mai 
recent a revoluţiei române din decembrie, considerată ca a fi avut un caracter sacru printr-o 
intervenție divină şi de unde în mod logic legitimitatea „,sacră” noului regim cu ascendență în 
sacralitate, dar care a comis cea mai odioasă crimă într-o zi simbolică sub raport religios şi în 
flagrant cu credinţa creştină). Din acest tip de legitimitate derivă în primul rând legitimitatea 
tradițională şi charismatică, ca tipuri desprinse de M. Weber, şi nu cea raţională-legală, specifice 
legitimităţii civile-laice. 

În ceea ce priveşte ultimul tip al legitimităţii, ea se manifestă prin intermediul 
consimțământului tacit acceptat în raport cu existența unui sistem de guvernământ, între 
constituenții autonomi şi egali care s-au asociat pentru a coopera în vederea unei aşa numit bine 
comun (nedelimitat). Exemplu tipic este cel al cetății imaginate de Aristotel, sau în cadrul unor 
confederaţii medievale şi corporaţii capitaliste, problemă analizată de noi în alt capitol al lucrării. În 


raport cu aceste legitimităţi, sistemele politice trebuie să urmeze anumite reguli şi obligaţii în 
conformitate cu care guvernul are obligaţia de a proteja drepturile şi libertăţile civile şi de a urmări 
acest pretins bine comun. Această legitimitate presupune în primul rând recunoaşterea şi încrederea 
instituției puterii, ea reprezentând, în ultimă instanță, un consens întemeiat pe credință şi 
convingere, şi pe recunoaşterea unor valori. 

Lipsa consensului şi a valorilor împărtăşite conduce la o criză de legitimitate, care nu este 
altceva decât o lipsă de încredere, consens şi credință, care au un impact deosebit de negativ în actul 
de guvernare şi al stabilității politice. Desigur, studiul crizelor de legitimitate nu poate face 
abstracție de politica şi strategiile politice adoptate în plan economic şi social, legitimitatea fiind 
susținută, în ultimă instanță, de bunăstare şi prosperitate, adică de satisfacerea cerințelor populației 
şi nu numai a unui grup restrâns. Numai aşa se va realiza consensul şi acordul membrilor societății 
față de guvernare şi regimul politic considerat şi recunoscut ca a fi legitim. În caz contrar apar 
conflictele şi criza de legitimitate. 

Legitimitatea nu se impune întotdeauna tuturor membrilor societăţii, de aceea nu au acces şi 
nici nu dețin în exclusivitate dreptul de a se raporta în mod critic față de legitimitatea unor puteri. 
Cei mai mulți prin atitudinile apolitice şi prin ignoranţa faţă de acest domeniu o ignoră, la rândul lor 
fiind şi ei ignoraţi de cele mai multe ori de către putere. 

Raportul dintre puterea politică-societate şi mecanismul puterii politice poate fi evaluat şi 
prin relația a două concepte preluate din psihologie, cel de sens şi cel de semnificație (V. Pavelcu). 
Adaptate mediului politic, semnificația presupune dimensiunea informativă, cognitivă, aspectul 
referențial, teoretic şi doctrinar, iar sensul, de cele mai multe ori în opoziţie cu semnificaţia, este 
personal şi raportat la valoarea pe care o reprezintă interesele regăsite şi formulate în conţinutul 
doctrinelor şi strategiilor politice. Spre exemplu, terapia de şoc, ca strategie politică şi economică a 
fost contestată, sensul celor mai mulți fiind obiectivat în acceptarea şi menţinerea structurilor 
economice şi a locurilor de muncă, uneori în contradicție cu strategia politică şi doctrina unor 
partide din care fac parte sau cu care simpatizează. 

Discrepanţa dintre semnificație şi sens este un argument şi o dovadă a stării şi ilegitimității 
puterii într-un anumit moment. De cele mai multe ori sensurile sunt opuse semnificației-strategiei 
puterii, personale şi de grup devansând interesele colective şi sociale, într-o asemenea ipostază 
individul fiindu-şi suficient sieşi. În această situaţie apare alienarea politică, dezinteresul şi 
neimplicarea civică şi politică pe fondul adâncirii ilegitimităţii politice. Apare fenomenul psihologic 
de solipsism-repliere în sine concretizat prin lipsa comunicării şi mai ales a implicării politice. Ca o 
formă protestatară şi implicit de reacţie negativă în raport cu puterea apare solidaritatea negativă, 
concretizată prin mişcări de solidaritate, culminând prin mişcările greviste, abandonul drepturilor 
democratice de care beneficiază orice cetăţean cu drept de vot. Este acea stare de indiferentism şi 
ignoranță, concretizată sub raportul participării politice, printr-o participare foarte scăzută sau chiar 
prin lipsa participării care ar conduce la legitimare. 

Legitimitatea percepută ca fenomen psihosocial se raportează şi cu alte fenomene, cum ar fi 
legalitatea şi aceasta, mai ales în conformitate cu principiul că tot ceea ce este legal din punctul de 
vedere al normelor de drept, este legitim din punctul de vedere al politicii. Într-un anumit sens 
legitimitatea puterii este condiţionată de constituirea şi funcționarea ei pe temeiul şi întemeierea 
dreptului. Sunt însă situații, mai ales cele generate de revoluţii, în care legitimitatea nu se mai 
inspiră din drept şi nici nu este emergentă normelor de drept ale societăţii, ci îşi arogă o anumită 
autoritate ce poate fi asociată cu „dreptul la revoluţie”. 

Sub raport juridic legitimitatea constituie un principiu care întemeiază şi justifică un sistem de 
guvernământ. Ea implică, pe deoparte, conştiinţa guvernanților că au dreptul de a guverna 
(conştiinţa legalităţii), iar pe de altă parte, o anumită recunoaştere a acestui drept de către guvernați. 
În acest sens legitimitatea impune asumarea obligaţiei politice de către cetățeni, tocmai pentru a se 
conforma normelor fixate şi promovate de un guvernare recunoscută. Deci, legitimitatea şi implicit 
limitele sale obiective sunt determinate de compatibilitatea de interese şi valori între putere şi 
societatea civilă (clase, categorii sociale, cetățeni). 

Problema legitimități este foarte importantă sub raport politic deoarece nici un guvern nu 
poate funcționa şi nu se poate menține fără un minimum de legitimitate, aceasta şi pentru faptul că 


numai legitimitatea generează obligația-imperativul politic. Dar sensul general al obligaţiei politice 
nu este reductibil la a te supune unei legi oarecare, cum ar fi aceea de a fi un cetăţean onest, ci aceea 
de a accepta sau de a refuza de a fi cetăţean, adică membru responsabil al unei comunității. În acest 
context atât nesupunerea civilă cât şi obiecția de conştiinţă sunt comportamente politice induse ce 
exprimă un dezacord şi disociere față de puterea politică. Astfel, nesupunerea civilă echivalează cu 
refuzul asumării drepturilor şi obligaţiilor politice, deci a calităţii de cetăţean. 

Am putea exemplifica acest fenomen prin „sindromul dizidenței politice” care înseamnă mai 
mult decât nesupunere şi contestare. Un caz relevant din acest punct de vedere ni-l oferă dizidența 
din fosta U.R.S.S. prin Soljeniţin sau, în plan autohton, a devenit celebră prin atitudinile sale 
nonconformiste Doina Cornea. Dizidenţa constituie un „fenomen modern” de exprimare a 
nesupunerii civile, după cum terorismul politic a devenit o contestare a sistemului puterii, în cele 
mai multe situaţii pe cale violentă. A nu se confunda însă dizidența cu inconştienţa şi, uneori, cu 
anumite atitudini emergente unor disfuncționalităţi de ordin psihopatologic. 

Pornind de la asemenea forme de exprimare a refuzului de asumare a obligaţiei politice, 
obiecția de conştiinţă nu este altceva decât o rezistență sau o opoziţie la o lege sau o prevedere a 
acesteia care contravine valorilor şi normelor unei obligaţii liber asumate. Asemenea fenomene au 
condus la identificarea legitimității cu existența unei puteri capabile să asigure „respectul” şi 
supunerea tuturor membrilor societății față de deciziile luate afectând „eficacitatea“ puterii, 
înțelegând prin aceasta corespondenţa statistică (numărul mare de indivizi) între sistemul de norme 
impuse şi actele îndeplinite de către aceştia. O asemenea „eficacitate” implică o indiferență faţă de 
resursele şi mijloacele utilizate de putere pentru obținerea acordului politic al cetăţenilor. 

În general legitimitatea este considerată prin prisma încrederii acordate instituţiilor puterii şi 
este validată drept criteriu operaţional al legitimităţii elective-al alegerilor populare. De aici şi ideea 
că legitimitatea se întemeiază pe consens ceea ce uneori poate să fie o falsă percepție, transpusă 
într-un plan ideologic. Legitimitatea nu trebuie însă identificată cu consensul. Privind acest raport, 
legitimitatea desemnează o calitate a puterii, întemeind autoritatea ei, pe când consensul evocă o 
atitudine psihologică, un gen de acord subiectiv asupra valorilor pe care se întemeiază un principiu 
de legitimitate. 

Problematica legată de consens se referă în principal la aspectul funcțional. Consensul este 
destinat posibilității funcționării mecanismelor puterii şi nu atât legitimării ei, el fiind aspectul 
instrumental şi funcţional al puterii. În acelaşi timp legitimitatea puterii constă în identificarea cu 
un sistem de norme, iar gradul său de legitimare este diferențiat în funcție de modul în care 
exercițiul guvernării produce suficiente argumente şi efecte pentru a convinge majoritatea 
cetăţenilor să-şi asume obligația politică şi să-şi exprime asumarea acordului şi încrederii față de 
putere. 

În sistemele politice bazate pe democraţia reprezentativă, unde ciclurile electorale decid 
asupra legitimităţii puterii, în perioada guvernării comportamentul politic al cetățenilor poate 
cunoaşte fluctuații relevante în funcţie de gradul de compatibilitate dintre aşteptările electorilor — 
cerințele politice ale acestora şi înfăptuirile puterii — oferta politică. Interrelația dintre promisiunile 
electorale, echivalate cu oferta şi obiectivele politice, şi cererea politică (solicitări şi aşteptări 
civice) defineşte în ultimă instanță legitimitatea puterii. Dacă decalajul dintre cererea şi oferta 
politică reală este maxim atunci asistăm la diminuarea prestigiului, încrederii şi autorităţii. Se 
subînţelege că lipsa de încredere şi diminuarea autorităţii subminează legitimitatea puterii, mergând 
până la protest, contestaţie şi agresare a sistemului politic. Tocmai de aceea, apreciem că unul dintre 
elementele constitutive ale legitimității puterii este credibilitatea exprimată de către agenţii sociali 
(electori). Pierderea credibilității duce la anihilarea susținerii autorităţii, am spune chiar la erodarea 
acesteia. Fără autoritate, puterea tinde să nu mai poată funcționa, în ultimă instanţă negându-şi 
legitimitatea. În general criza de autoritate este un semnal al delegitimării puterii şi deci un factor de 
avertizare a sistemului politic de către societatea civilă. 

Desigur, autoritatea poate fi impusă şi prin forță, adică prin reprimarea contestației şi a unor 
atitudini refractariste, ceea ce în limbaj sociologic am putea numi ca a fi un tip de manipulare 
simbolică. Ea nu poate funcţiona însă într-o asemenea manieră şi, mai cu seamă, într-un regim 
democratic întrucât îşi infirmă propriul statut din legitimitate devenind ilegitimitate. De regulă 


pierderea legitimităţii puterii, sinonimă cu criza politică, se soluţionează prin căderea guvernului 
compromis politic şi prin remanieri guvernamentale, pact social sau alegeri anticipate. Indiferent de 
forma în care se soluţionează lipsa de legitimitate, este unanim recunoscută, agonia unei puteri în 
criză generând şi întreținând instabilitate politică şi socială, sau mai mult, ea poate adânci rivalitatea 
şi competiţia politică între putere şi opoziţie. Întotdeauna puterea stabilită - puterea guvernantă va 
căuta să-şi demonstreze legitimitatea (uneori prin atitudini triumfaliste şi de suficiență de sine), pe 
când opoziţia - uneori contraputerea va „lucra“ la subminarea legitimităţii puterii. În ultimă instanță 
rivalitățile şi competiția politică exprimată şi obiectivată în lupta pentru păstrarea şi/sau cucerirea 
puterii se produc în perimetrul legitimității şi autorității politice. 

Promovând ca etalon de evaluare a legitimității doar efectele imediate şi eficienţa pe termen 
scurt, aceasta poate da naştere la confuzii şi disfuncționalități socio — politice. Trebuie însă subliniat 
faptul că legitimitatea nu poate fi redusă la percepţia subiectivă a puterii prin prisma unor eşecuri de 
moment şi a unor promisiuni electorale neonorate, deoarece nu întotdeauna şi în orice situație 
puterea este responsabilă. Intervin numeroşi factori contextuali care pun serioase şi dificile 
probleme în derularea şi algoritmul procesului de guvernare. În mod deosebit în situaţiile de 
tranziție şi dinamică socială, guvernarea este extrem de confuză, contradictorie şi aleatorie. După 
revoluţie urmează o perioadă de decădere, caracterizată prin involuţie şi chiar regres social fapt ce 
complică sarcina sistemului politic şi a puterii în asigurarea controlului şi a deschiderii 
perspectivelor schimbării. Toate aceste elemente îi conferă legitimității puterii exercitate (în această 
perioadă de tranziție) un coeficient sporit de risc politic făcând dificilă identificarea 
responsabilității pentru eşec, culpabilitatea fiind transferată în mod unilateral şi exclusivist puterii 
instalate. Se pare că în perioadele post revoluționare incompatibilitatea şi lipsa consensului devin un 
principiu de „obligativitate” politică. Compromisul şi consensul se impun tocmai pentru a escalada 
acţiunea iraţională a diverşilor factori perturbatori şi a raţionaliza efectele schimbării. În acest 
context, legitimitatea puterii se cere gândită şi evaluată în termeni specifici, conjuncturali, şi nu cu 
etaloanele aplicabile unei evoluții pretins normale a vieţii sociale. 

Problematica legitimităţii este deosebit de importantă în analiza fenomenelor politice şi în 
mod deosebit în cel legat de putere, în particular de puterea politică. Ea nu se manifestă numai în 
plan politic şi, aşa cum am văzut, legitimitatea este coroborată în percepția individuală şi colectivă 
cu legalitatea şi emerge următorului registru interogativ: de ce putere dispunem cât întreprindem 
ceva în scop personal şi colectiv (legitimitatea fiind din acest punct de vedere percepută în mod 
aprioric prin puterea legitimată), este justificat să întreprindem ceea ce ni se cere de către cineva în 
raport cu competenţa de care dispunem etc. Toate aceste întrebări, şi nu numai, conduc în mod 
inevitabil la acceptarea sau respingerea unor acţiuni integrate într-un sistem şi regim politic mai 
mult sau mai puțin cunoscut şi care conferă legitimitate şi legalitatea deciziilor şi acțiunilor politice. 
Într-un asemenea context, aşa cum afirma C. Dragomir (1992), omul devine ființă politică, 
autonomă şi liberă, şi aceasta doar în momentul în care a pus problema legitimității în sfera socio- 
politică şi istorică şi a rezolvat adecvat şi corect legitimitatea prin implicare iar nu prin neimplicare 
si ignoranță întrucât atitudinile convergente ilegitimităţii, contestării şi respingerii politici şi 
politicului, mai mult sau mai puțin conştient, sun în acelaşi timp tot acte politice care aparţin unei 
politici pe care am numi-o noi politică negativă. Din păcate tendinţele apolitice şi implicit cele ale 
legitimității depăşesc cu mult sfera atitudinilor şi responsabilităților civice convergente legitimității, 
afectând în ultimă instanţă participarea, democraţia şi valorile democratice. Anumite prejudecăți, 
coroborate cu o realitate politică şi socială nefavorabilă şi tot mai perversă în raport cu orizonturile 
aşteptărilor postdecembriste, conduc la asemenea atitudini contestare şi la o asemenea ilegitimitate 
şi criză de autoritate a puterii politice. Astăzi, aproape totul este contestat, devalorizat şi perceput ca 
a fi ilegitim. Sindromul ilegitimităţii este convertit într-o psihoză şi isterie cu efecte nocive în plan 
politic, psihologic şi social. Predomină insatisfacțiile, ignoranța, indignarea, apatia, apolitismul şi 
respingerea ca reflex social în raport cu unele acţiuni şi efecte induse de către politică şi politicieni. 
O asemenea stare psihologică face loc imobilismului şi inerției, inactivismului şi neimplicării care, 
la rândul lor, induc trăsături caracteriale concretizate prin individualism, invidie, egoism şi lipsă a 
responsabilităţilor civice. Sentimentul ilegitimităţii predomină şi îl reconverteşte şi pe cel al 


legitimității în plan mai general afectând autoritatea structurilor puterii politice şi implicit 
legitimitatea acestora. 

În acest sens, autorul citat anterior îşi punea următoarele întrebări în raport cu legitimitatea: 
poate exista sentimentul legitimităţii în sufletul omului tehnicii şi cunoaşterii actuale, om pe care 
lumea spiritului uman îl alintă atunci când deschide percepției sale o milionime din spațiul de idei 
date şi concepute, cucerit şi controlat global până în prezent ? În opinia lui C. Dragomir „legitimă 
pare să fie doar o existență umană în funcţie de acest mare, uneori tăcut, zgomotos tăcut, 
inconştient; O existență în funcție de o natură care nu mai este natură în sensul ei distant, 
incoruptibil, înviorător, suprauman, ci natura proteică şi timidă a lui aici şi acum, natura omului 
care-şi cerşeşte sieşi cel care a fost, dreptul de a continua să ființeze cum-necum”. Din citatul 
reprodus rezultă că legitimitatea are o sferă foarte îngustă în raport cu existenţa şi activitatea 
noastră, fiind mai mult specifică inconştientului decât acţiunilor conştiente, care de cele mai multe 
ori devin ilegitime prin efectele lor. 

Sfera şi atributele legitimităţii sunt foarte diverse şi complexe, la fel ca şi sursele sale. Şi 
asupra acestui aspect se pot delimita mai multe perspective şi chiar paradigme teoretice în raport cu 
legitimitatea. Din punct de vedere moral legitimitatea înseamnă existenţa unui suport etic funcțional 
sub raport social şi promovat în acelaşi cadru al eticii şi care are ca finalitate binele comun şi 
armonia socială. Asupra acestui aspect ne-am ocupat într-un alt capitol, atunci când am analizat 
puterea şi autoritatea din perspectivă morală şi unde am observat că sursele legitimităţii din acest 
punct de vedere sunt tot mai reduse, existând tendinţa unei disocieri sub raport funcțional între 
politică şi morală. În ceea ce priveşte sursele legitimităţii, acestea se regăsesc în plan relaţional şi 
implicit social, în mod deosebit în cadrul comunicării şi al interacțiunilor umane. Ceea ce este 
legitim trebuie să poarte amprenta unei semnificații generalizate şi să asigure unele garanții în 
planul efectelor induse de către acțiunile puterii celor mai mulți indivizi-cetăţeni din cadrul unei 
societăţi. Din acest punct de vedere legitimitatea are conotaţii valorice implicite şi explicite, 
intrinseci şi extrinseci. Asemenea raporturi de natură axiologică pot converti legitimitatea în 
ilegitimitate, în ultimă instanţă într-o delegitimare şi criză a legitimității. 

Legitimitatea poate fi analizată şi din perspectivă filozofică şi religioasă, din acest punct de 
vedere ea îşi regăseşte sursele în însuşi statul şi condiţia umană. Sub raport ontologic, omul există 
doar prin faptul că ştie că există în virtutea legitimității condiției sale cu ascendență dincolo de 
terestru şi cotidian, deci în plan transcendent şi divin, fiind o creaţie după chipul şi asemănarea lui 
Dumnezeu. De aici posibila justificare şi legitimitate a acţiunilor sale subordonate voinței divine dar 
nu şi a liberului arbitru, fapt ce îngustează sfera legitimităţii acțiunilor sale în cea mai mare parte. 
Ca ființă creată dar şi responsabilă (în virtutea liberului arbitru) omul se găseşte conform teoriei lui 
Pierre Teilharde de Chardin pe orbita ce marchează drumul cel mai drept, între alfa şi omega, care 
în opinia filozofului şi teologului francez citat nu este perceput de toţi oamenii la fel, fapt ce implică 
anumite contradicții sub raportul acceptării legitimității din punct de vedere religios şi creştin. Se 
creează din această perspectivă un anumit cerc vicios în care se regăsesc multe atitudini contestatare 
în raport cu legitimitatea: tot ce vine de la Dumnezeu este bine venit; tot ce izvorăşte din 
legitimitatea divină este legitim şi naşte legitimitate. Adevăruri parțial validate de realitate întrucât 
lumea se confruntă cu mai mult rău decât bine, ceea ce ar infirma însăşi legitimitatea acestor surse 
şi responsabilități umane. Nu vom recurge la exemplificări întrucât istoria este plină de asemenea 
exemple care nici pe de parte nu pot fi justificate şi recunoscute sub raportul legitimităţii ca ar fi 
avut o descendență dintr-un plan creaționist divin. Ne putem imagina o asemenea inecuaţie ale cărei 
necunoscute devalidează originea şi sensul creaţionist, legitimitatea atingând valorile zero pe fondul 
unei probabilităţi de recunoaştere zero. 

Legitimitatea înseamnă şi consens acesta fiind chiar o sursă a legitimităţii dar şi a 
ilegimitații. Consensul este atitudinea impregnată cu subiectivism ori legitimitatea ar trebui să 
dețină sub raport etiologic, în primul rând, condiționări obiective: nu este legitim ceea ce acceptăm 
ca a fi legitim, ci este legitim ceea ce se impune dincolo de voința şi recunoaşterea noastră. De 
aceea considerăm că o legitimitate pură, ca să nu spunem absolută, nu poate exista decât în plan 
teoretic şi cel mult religios, ca recunoaştere unanimă şi necondiționată a puterii divine. O asemenea 
atitudine şi recunoaştere a legitimităţii divine transpuse în plan social a condus ulterior la întărirea 


legitimităţii unor structuri şi forme ale puterii, a monarhiei şi monarhului în speţă a regilor şi 
împăraților, având din acest punct de vedere o emergenţă „sacră”, spre deosebire de alte regimuri 
politice şi forme de guvernământ. 

Corelarea dintre factorii şi determinările religioase şi cele profane-laice în politică nu sunt 
de dată recentă, ele având origini mult mai îndepărtate în plan istoric, prin forța mistificării 
adevărului istoric demonstrându-şi forța şi vitalitatea şi în prezent, prin implicarea unei lumi 
imaginare într-o lume reală. Un domeniu absolut necunoscut dar cu influență covârşitoare într-o 
lume cunoscută sensibilă şi perceptibilă bulversează mentalul colectiv şi rațiunea colectivă, rațiune 
care, aşa cum o aprecia Luther, devine o „târfă a diavolului” adică un instrument prin intermediul 
căruia legitimitatea (exclusiv puterea divină) este limitată sub raport antologic şi epistemologic. În 
acest sens Heraclit susținea că raţiunea devine comună ambelor planuri existenţiale, lumea de 
dincolo neputând fi evaluată decât prin intermediul unor judecăți de valoare. Diferenţa constă în 
faptul că în plan religios raţiunea este convertită tot mai mult în credință, aceasta având valenţele 
unei supraraţiuni în raport cu raţiunea propriu-zisă având mai mult conotaţii emoționale şi 
subiective față de rațiune, care are valenţe de ordin logic şi obiectiv. Din perspectiva legitimității 
religioase, aceasta are mai mult un caracter imperativ şi de subordonare, orice act şi tendință de 
ilegitimare fiind aspru sancționat aici pe pământ şi cu atât mai mult într-un plan existenţial, în lumea 
de apoi. Legitimarea religioasă se realizează deci în contextul unei autorități şi puteri absolute, în 
afara echivocului, şi cu atât mai mult a contestării. Nu este deligitimată nici prin premise şi nici prin 
efecte, ea devenind „alogică” şi „areală”, fapt ce adânceşte contradicţiile, degenerând uneori în 
paradoxuri epistemice şi chiar teologale. Asemenea intenţii de exacerbare a legitimităţii divine au o 
incidenţă vizibilă în realitatea terestră, sacralizând puterea papală şi monarhică în raport cu celelalte 
structuri ale puterii. 

În contextul supraestimării axiologice a legitimităţii religioase sunt contestate şi delegitimate 
toate formele de guvernământ şi toate regimurile politice, inclusiv statul sclavagist, feudalist, 
capitalist şi, cu atât mai mult, cel comunist. Este superfluu să mai amintim atitudinile ostile faţă de 
puterea laică a fundamentaliştilor islamici care, prin discriminarea acestui tip de putere, 
supraestimează în plan axiologic puterea religioasă, care aşa cum am arătat este convertită de cele 
mai multe ori în putere politică. În concepţia teologiei şi exegeţilor acestei paradigme religioase este 
legitim ceea ce vine din afară şi nu dinăuntru (fiind adoptat principiul ex cathedram, mai ales în 
cadrul bisericii catolice), fapt ce infirmă un principiu şi o formă de manifestare ale puterii, cel al 
democrației, atât de mult susținut de exegeții şi ideologii formei monarhice, care în esenţă contrazic 
logica puterii prin prisma democraţiei. De aici unele surse ale ilegitimității şi ale unei legitimități 
contestate prin prisma efectelor induse de către puterea politică. Legitimitatea, fie ea şi recunoscută, 
se impune tot mai mult prin forță şi uneori prin dictat, iar nu prin intermediul convingerilor ca 
rezultat al efectelor puterii. În acest sens J.J. Rousseau afirma că cel care stăpâneşte nu este 
niciodată destul de puternic pentru a rămâne mereu stăpân dacă nu transformă forța în drept şi 
supunerea în datorie. De unde rezultă că legitimitatea puterii nu poate fi exclusivă, ea fiind asociată 
în raport cu anumite atitudini față de putere şi, aşa cum menționam, față de consecinţele puterii 
exercitate. În fond anumite structuri ale puterii emerg tocmai aceste legitimități parţiale, a 
tendinţelor de contestare şi nerecunoaştere a puterii şi autorităţii acesteia. În asemenea condiţii, 
sursa generatoare a ilegitimităţii este legitimitatea limitată care, la rândul său, poate fi convertită 
prin aşteptări şi efecte în legitimitate. 

Legitimitatea este dată şi de consonanţa reală dintre aşteptări şi realizări, atât în plan 
individual cat şi colectiv. În raport cu asemenea neîmpliniri şi insatisfacţii faţă de aşteptările 
promise de către reprezentanţii puterii nu se poate discuta despre o legitimitate reală, decât cel mult 
despre o legitimitate recunoscută, recunoaştere obținută mai mult prin modalități imperative şi în 
mai mică măsură prin intermediul persuasiunii. Această consonanţă nu poate fi generalizată şi, ca 
atare, nici legitimitatea. În ceea ce priveşte realitatea politică românească, în consens cu alte opinii, 
putem afirma că aproape totul este ilegitim, dar nu trebuie să cădem pe panta nihilismului şi a 
contestării absolute, întrucât prin asemenea atitudini nu numai că limităm forţa de acţiune a puterii, 
ci şi creăm premisele nefaste ale unor efecte indezirabile nouă şi întregii societăți. 


După cum uşor se poate deduce, legitimitatea are multiple surse şi condiţionări. Întrebarea 
care se pune este până unde se poate merge cu asemenea condiţionări şi resurse ? Dacă am admite, 
din punct de vedere matematic, că asemenea condiţionări ar putea constitui o ecuație de regresie, pe 
fondul unei regresii infinite, atunci asemenea condiţionări ar conduce (în ultimă instanţă) fie la o 
legitimitate absolută, fie la o ilegitimitate exclusivă. Fiind o expresie şi metodă specifică statisticii 
matematice este utilizată în scopul estimării sau prognozării schimbărilor din cadrul unei variabile 
în funcție de schimbările petrecute în altă variabilă sau într-un alt set de variabile, ale cărei (căror) 
valori sunt estimate prin analiza de regresie (a ecuaţiei de regresie) şi care este denumită dependentă 
sau endogenă, în raport cu celelalte variabile şi totodată în funcție de acestea, care sunt denumite 
variabile independente sau exogene. Dacă notăm variabila independentă cu x şi variabila 
dependentă cu y, atunci relația lor, în măsura în care este de tip liniar, poate fi exprimată prin ecuația 
de regresie de forma y’ = a+b:x, unde prin y’ este desemnată valoarea aşteptată a lui y în funcție de 
X, prin b coeficientul de regresie a variabilei y asupra variabilei x sau regresia lui y în funcție de x şi 
prin care se exprimă regula de corespondenţă dintre schimbările în x şi cele în y. În acelaşi timp 
valoarea acestui coeficient este indicată de numărul de unităţi cu care se schimbă (creşte sau 
descreşte) în medie variabila dependentă y, ca unitate a variabilei independente x. În ceea ce 
priveşte parametrul a, acesta este denumit în matematică termen liber al regresiei şi este folosit mai 
mult ca element de calcul cu sens matematic şi poartă denumirea de parametru al ecuaţiei de 
regresie alături de parametru b şi care spre deosebire de variabilele x şi y care iau valori diferite şi 
sunt observabile, acestea au un caracter constant pentru o aceeaşi populaţie şi sunt neobservabile 
determinându-se pe bază de calcul. 

Aplicând această ecuaţie de regresie în cazul legitimității puterii, se poate deduce că 
legitimitatea (percepută ca variabilă dependentă y) este condiționată de o multitudine de factori 
regăsiți în variabila independentă x. Legitimitatea apare astfel printr-un şir de condiționări ale 
variabilei independente printre care putem regăsi atât surse ale legitimităţii cât şi, în mod paradoxal, 
ale ilegitimității. Cu cât condiționările sunt mai numeroase în raport cu legitimitatea, cu atât aceasta 
devine mai improbabilă şi invers, cu cât condiţionările sunt mai limitate şi evident acceptate şi 
percepute în mod dezirabil, cu atât probabilitatea legitimităţii este mai mare. Putem deja anticipa că 
legitimitatea tradițională şi religioasă este mai probabilă sub raportul analizei prin ecuația de 
regresie decât cea rațională şi legală, întrucât raționalitatea implică o selectivitate discriminatorie 
mai evidentă decât tradiționalul şi sacrul. 

Elementul b din ecuație, care semnifică coeficientul de regresie, este în funcție şi de 
corespondența dintre schimbările în x (condiţionări) şi y (legitimitate). În mod logic, dacă 
condiționările corespund aşteptărilor şi exclud elementul disonant între aşteptări şi realizări, atunci 
legitimitatea este recunoscută şi comportă un grad de probabilitate mai ridicat, iar dacă ele sunt 
nesemnificative şi induc o disonanţă negativă, este mai probabilă legitimitatea, diminuând spațiul 
funcțional-probabilistic al emergenţei legitimităţii. 

Uneori măsurile populiste ale puterii politice pot conduce spre legitimitate, dar tot atât de 
uşor pot fi convertite în surse ale ilegitimităţii, atunci când nu sunt realizate. Tot resurse evidente ale 
ilegitimității devin şi măsurile mai radicale în plan strategic, atunci când efectele sunt resimţite în 
plan social şi individual. De aici concluzia în conformitate cu care „fluctuaţia” şi instabilitatea 
perceptivă asupra legitimităţii sunt mai mult subiective şi măsurabile prin prisma efectelor, nu a 
cauzelor şi nici chiar a condiționărilor. Am numi-o, deci, pe aceasta ca a fi o legitimitate de tip post 
factum, o legitimitate a efectelor şi nu ca o legitimitate emergentă în mod aprioric şi în contextul 
unor condiţionări şi al unor premise. Tautologic vorbind, legitimitatea emerge legitimităţii şi 
ilegitimitatea, ilegitimității, ceea ce nu este mai mult decât un sofism din punct de vedere logic şi 
mai mică măsură un adevăr rezultat dintr-o realitate care să-l şi valideze. 

Prin cele exprimate anterior am „descins” atât în planul analizei legitimităţii prin prisma 
statisticii matematice cat şi prin intermediul logicii. Într-un asemenea context generalizant, aşa cum 
susține şi C. Dragomir (1992), orice poate face obiectul judecății de legitimitate, pentru că orice se 
poate raporta la referențialul triaxial al semnificației binelui şi productivităţii (aceasta ca deschidere 
esenţială). O asemenea intenţie evaluativă a stat şi la baza demersului nostru analitic asupra 
legitimității şi implicit a ilegitimității, ca laturi contrarii specifice fenomenului politic, şi nu numai. 


Referindu-ne la acest domeniu, al surselor legitimităţii şi ilegitimității politice şi a 
conştientizării acestora, credem că această problematică prezintă interes atât pentru oamenii politici, 
guvernanţi, cât şi pentru cei guvernaţi, contribuind la fundamentarea unor elemente de conţinut din 
cadrul culturii politice. Legitimitate se răsfrânge atât asupra structurilor politice, a reprezentanților 
puterii, cât mai ales asupra acţiunilor şi proiectelor ce vizează unele acţiuni prezente şi de 
perspectivă şi care au impact direct asupra indivizilor şi societăţii. Este un argument şi o pledoarie 
în scopul conştientizării necesităţii implicării mai active şi a interesului manifestat de către toți 
cetățenii unei ţări în raport cu problemele de guvernare (a responsabilităţilor democraţiei), în ultimă 
instanță cu problemele puterii şi ale politicii. Prin dezinteresul manifestat se poate ajunge nu numai 
la o alienare politică ci şi la o alienare socială, promovându-se atitudini discriminatorii cu puterea 
politică şi chiar cu societatea prin prisma unor asemenea atitudini şi sentimente sociale. 


8.4.2. legitimitatea şi mecanismele ilegitimităţii 
Pe lângă unele surse ale legitimităţii puterii politice, fie formale, fie informale, există şi 
anumiţi factori şi condiţii care o ilegitimează sau manifestări prin care se autoilegitimează, ceea ce 
se desemnează prin delegitimare. Chiar dacă am anticipat în text problematica ce vizează 
ilegitimitatea, în mare parte fiind şi subînțeleasă, vom analiza în continuare câteva modalități prin 
care se realizează acest fenomen în fapt prin unele structuri şi forme ale puterii, cum sunt executivul 
şi puterea executivă, legislativul, puterea legislativă şi nu în ultimă instanță puterea judecătorească. 
Printe principalele mecanisme ale ilegitimităţii evidențiem: 

a) Neîncrederea şi suspiciunea Aşa cum uşor se poate deduce, atât legitimitatea cât şi 
ilegitimitatea puterii au la baza lor unii factori şi unele cauze care le condiţionează şi le întrețin 
manifestarea ca fenomene sociale şi politice. În ceea ce priveşte ilegitimitatea, sursa acestui 
fenomen este concentrată în primul rând în generalizate față de modul de îndeplinire a atribuţiilor ce 
le revin, creînd o asemenea atitudine de neîncredere și suspiciune. Din orice sondaj de opinie 
rezultă scăderea cotei de încredere, a credibilității față de aceste instituţii (în ultimul timp scăzând 
chiar şi încrederea în armată, care se situa în mod relativ egal pe acelaşi nivel cu biserica). De aici o 
atitudine contestatară, discriminatorie şi refractară faţă de politică şi putere. La aceste condiționări 
ale legitimităţii şi cu efect indirect în sfera ilegitimităţii contribuie în primul rând gradul de corupție, 
care, chiar dacă nu atinge cotele percepute şi estimate în mod subiectiv, percepția asupra acestui 
fenomen cronicizat este amplificată prin efectele induse la nivel social şi individual. 

O altă cauză a ilegitimității în raport cu mecanismul analizat este asocierea perceptivă şi 
analogia făcută între sărăcire şi îmbogăţire, sărăcie şi bogăţie percepute ca fenomene bipolare. 
Fiecare cetăţean conştientizează această bipolaritate în dauna sa (celor ce resimt efectele în mod 
negativ) de unde şi atitudinile ostile față de exponenții puterii şi ai clasei politice, cei mai mulți fiind 
etichetaţi ca o prelungire a fostului regim (ca foşti nomenclaturişti şi securişti). 

Printr-o asemenea percepţie generalizatoare orice reprezentant şi chiar orice structură a puterii 
devine ostilă cetăţeanului şi, totodată, alienantă, creându-se în plan mental două lumi paralele şi 
antitetice: lumea politică-clasa politică şi elitele şi lumea neimplicată în politică de cele mai multe 
ori apolitică, dar care se autopercepe ca străină celeilalte şi disociată sub raportul intereselor şi 
idealurilor. Prin această dualitate intră în joc şi acele variabile şi parametrii de stare ai legitimităţii şi 
stabilității politice. Cu cât discrepanţa dintre percepția politicului şi celelalte subsisteme sociale este 
mai mică pe fondul aşteptărilor realizate în urma promisiunilor electorale făcute, cu atât creşte 
gradul de legitimitate şi cu cât discrepanţa este mai mare scade legitimitatea şi creşte ilegitimitatea. 
Din păcate, orizontul aşteptărilor şi-al promisiunilor nu fost realizat întotdeauna şi în toate 
regimurile politice, predominând minciuna, demagogia, populismul şi implicit manipularea, fapt ce 
a condus spre asemenea atitudini negative față de putere şi politică în ansamblul său. 

Girul unor asemenea atitudini şi resentimente ale cetăţenilor faţă de putere, comune cu 
creşterea ilegitimității şi deligitimității (înțelegând prin aceasta din urmă o formă expresivă a 
autoilegitimării) îl poartă structurile-instituţiile puterii, în mod deosebit cele judecătoreşti cât mai 
ales reprezentanţii acestora, care de multe ori au încălcat şi încalcă cu bună ştiinţă ceea ce chiar ei 
au promovat şi legitimat sub raport normativ şi axiologic. Un magistrat corupt are un impact şi 
efect mai nociv decât un guvernant sau chiar parlamentar, întrucât pentru magistrat nu este numai o 


încălcare morală-deontologică, ci şi una profesională. Corupţia unor magistrați, deci ai unor oameni 
care reprezintă în mod exponențial garanţia aplicării corecte şi unitare a legii, constituie unul din 
argumentele cele mai relevante ale ilegitimităţii şi deligitimării acestor structuri, fiind anatemizată 
întreaga justiție, şi toți magistraţii prin evaluarea globalizată şi emiterea judecăților de valoare în 
raport cu asemenea indivizi şi instituţii. 

Prin acest procedeu şi mecanism al extrapolării perceptive se realizează un abandon şi un 
clivaj între cetăţean şi stat, în ultimă instanţă între clasa dominantă şi clasa dominată (chiar dacă nu 
este recunoscut un asemenea raport în planul relaţiilor sociale şi implicit în cel al stratificării 
sociale). Cei mai mulţi cetăţeni percep asemenea instituţii ca nefiind puse în slujba şi interesul lor, 
autopercepându-se în cea mai mare măsură ca a fi „victime” ale puterii statului şi nu ca agenți 
politici implicaţi în acțiunile politice ale sistemului democraţiei şi ale puterii. Aceasta în mod 
deosebit în cadrul structurii puterii la care am făcut referință şi față de care credibilitatea este într-o 
continuă scădere. La o asemenea percepție devalizatoare asupra structurilor puterii contribuie în 
mod sistematic şi de cele mai multe ori negativ întreaga mass-media prin exemplele oferite ale unor 
demnitari şi faptele comise de aceştia. 

O asemenea versiune față de politică şi putere este manifestată şi în raport cu autorităţile 
locale. În mod deosebit față de autoritatea primarilor şi a celorlalți reprezentanţi ai acestei puteri 
teritoriale. Aceasta atât prin atitudinea contestatară şi lipsa de credibilitate asupra competenţei 
acestora cât şi prin dezinteresul manifestat faţă de aplicarea legii fiind încălcat de cele mai multe ori 
principiul inviolabilității legii, uneori chiar de reprezentanții puterii şi ai autorităților. 

Pentru a se remedia această percepție negativă a autorităţilor locale s-a instituit o structura 
națională a acestora sub denumirea de Federaţia Autorităților Locale, o federaţie cu caracter 
național, dar care este integrată într-o structură instituțională mondială care are ca forum suprem 
Congresul Internațional al Puterilor Locale şi Regionale din cadrul federaţiilor autorităţilor locale, 
iar ca organ executiv, Parlamentul autorităților locale. 

O asemenea structură naţională şi internațională prezintă multiple avantaje (cel puţin în mod 
teoretic — declarativ, acestea nebeneficiind încă de o anumită experiență, fiind la începutul 
activităților lor, anul constituirii fiind anul 2001), perspectiva lor fiind asigurată, pentru că, aşa cum 
declară unii politicieni, secolul XXI va fi secolul comunităților locale şi implicit al autonomiei 
locale. Avantajele induse printr-o asemenea structură sunt şi de ordin economic, aceste structuri 
dispunând de resurse financiare proprii cu sponsorizări din afară, în mod deosebit din partea 
comunităţii internaţionale şi S.U.A. cât şi prin lobby-ul realizat la nivel central în raport cu F.A.L. şi 
prin generalizarea modelelor pozitive din unele federații naţionale în raport cu cele specifice locale 
şi evident teritoriale. 

Asemenea avantaje se concretizează, nu în ultimă instanță, în facilitarea comunicării dintre 
puterea centrală şi autoritatea locală, dintre federaţie şi cetăţeni. În acelaşi timp, prin intermediul 
acestei structuri este realizata relația dintre execuție şi puterea decizională, federaţia reprezentând 
latura executivă şi, totodată, centrul de interes prin care sunt acumulate interesele locale şi 
individuale din structurile care le implică. O asemenea instituție asigură specializarea şi 
profesionalizarea unor agenți politici şi administrativi prin studii juridice şi administrative, cu alte 
cuvinte asigură un management politic administrativ local şi central eficient, preluând unele funcții 
de strictă specializare din primării, consilii locale, judeţene, realizând o fluidizare a informaţiilor şi 
asigurând corpul de experți la nivelul puterilor locale administrativ — politice. Federația autorităților 
locale este o structură democratică care are rolul de a intermedia şi optimiza raporturile dintre 
puterile locale şi cele centrale, reprezentând, aşa cum am mai arătat, interfața dintre puterea centrală 
şi autoritățile locale. 

Revenind la problematica analizată, cea a ilegitimării şi deligitimării şi a mecanismului prin 
care interpretăm aceste fenomene, cel al neîncrederii şi suspiciunii, trebuie să menționăm că o 
asemenea percepţie nu este regăsită numai în societatea românească şi că atitudinile discriminatorii, 
uneori ostile față de putere, sunt simptomatice în toate societăţile în care puterea şi clasa politică 
devin structuri alienante şi alienate. Vom recurge la unele exemplificări, cum ar fi Italia, mai ales 
Sicilia unde structurile şi reprezentanţii puterii cunosc o cotă de credibilitate foarte scăzută, de unde 
şi tendinţa generalizantă a ilegitimității acestora. Reproducem unele opinii ale unor cetăţeni (dintr- 


un studiu realizat în această ţară de unii sociologi) care, după cum vom vedea, sunt comune cu 
percepția şi mentalul nostru colectiv: legea există însă nu se aplică; legile nu fac nimic, dar nici nu 
lasă pe nimeni să facă ceva; în momentul în care o lege este elaborată şi varianta de a o încălca este 
pregătită; cine inventează legi inventează înşelăciuni; legea este pentru proşti; legea este pentru toți, 
însă celor care au bani nu le pasă de ea (Christian Giorno - Sociologia weberiană a dominaţiei, în 
Studii Weberine). 

Această percepție discriminatorie asupra legii, asupra reprezentanților justiției şi ai puterii 
conduce la concluzia în conformitate cu care dreptatea este mai mult o ficțiune, imaginea 
nedreptăţii şi a corupției fiind generalizată. De aici o reprezentare simbolică-a simbolului puterii 
reprezentat prin magistrați, poliţişti, avocați, guvernanţi, parlamentari, deci a întregului spectru 
politic. Nu în mod întâmplător acest personaj reprezentat în mod simbolic fie prin magistrat, fie prin 
polițistul român este atât de incriminat sub raportul autorităţii deontologice şi profesionale. Credem 
că nu în mod inconştient şi involuntar este atât de mediatizat personajul care îl simbolizează pe 
polițistului român, plutonierul Garcea, prin care, aşa cum se poate observa, se urmăreşte elaborarea 
arhetipului specific acestei categorii profesionale şi a nivelului său de instrucție. Tot prin forța 
exemplului şi a influenței negative a unor cadre din această structură de putere a statului se poate 
evidenția mai recentul fenomen exprimat prin sintagma „vilele cu epoleți”, sintagmă sugestivă în 
decelarea şi interpretarea „cauzalității” care a condus spre asemenea efecte cu nuanţă inocentă. 
Orice alt comentariu devine derizoriu. Această mediatizare, este, în ultimă instanță, o formă de 
manipulare prin extrapolare fiind incriminate unele structuri ale puterii statului şi, mai ales, lipsa de 
competenţă a reprezentanților săi. Prin această formă de manipulare mass-media aduce un grav 
prejudiciu acestei structuri a puterii, inoculând opiniei publice reprezentarea simbolică a 
incompetenţei unor categorii ce reprezintă puterea care, prin analogie şi generalizare, depăşeşte 
concretul imediat, afectând prin forţa simbolului şi al mecanismului simbolismului întreg spectrul 
politic şi, cu atât mai mult, structurile incriminate ale puterii. 

Cu tot efortul depus de mass-media, în prezent (anul 2001) asemenea percepţie defavorizantă 
şi discriminatorie este mai scăzută, sondajele de opinie evidențiind o relativă tendință de creştere a 
credibilităţii populației faţă de actualul guvern (în mod deosebit față de primul ministru), de unde şi 
cota de creştere a legitimităţii puterii politice prin această structură a puterii, alături de instituție 
prezidențială şi preşedinte, dar într-o uşoară scădere față de legislativ şi puterea judecătorească. 

Această percepţie favorabilă unor structuri ale puterii se datorează unui grad mai ridicat de 

implicare a puterii în viața publică şi a raționalităţii acțiunilor întreprinse prin strategiile politice 
adoptate şi, nu în ultimă instanță, competenţei şi autorității recunoscute a celor mai mulți demnitari 
politici (mai ales din executiv). 
Procentul ridicat al nemulțumirilor față de nivelul de trai se constituie într-un argument favorabil al 
ilegitimării şi față de actuala guvernare şi putere politică. Persistă încă scepticismul şi neîncrederea 
într-un viitor mai bun, fiind puse sub semnul îndoielii şi suspiciunii în îndeplinirea unor programe şi 
strategii politice, chiar dacă comportă un grad de raționalitate socială cu mult mai ridicat decât faţă 
de guvernarea anterioară. Încetineala cu care se acționează şi măsurile întreprinse faţă de corupție şi 
corupți precum şi faţă de anumite evenimente care se cer a fi soluționate (operaţiuni de gen 
Țigareta, S.A.FI., F.N.I., Caritas etc.) conduc în plan mental spre o scădere a legitimităţii, adâncind 
mai mult sau mai puţin criza de legitimitate, reportate de fapt din guvernarea şi de la puterea 
anterioară. 

În ceea ce priveşte această percepţie evaluativă a ilegitimităţii pe fondul aşa-zisei crize de 
autoritate sau, în termeni mai riguroşi, de disoluţie a autorității, se petrece prin intermediul unei 
ambivalenţe perceptiv-evaluative un fenomen destul de ciudat: pe de o parte scade intoleranţa în 
plan atitudinal față de politica dusă de actuala guvernare-existând în mod tacit un aşa numit pact 
social, iar pe de altă parte creşte nivelul aşteptărilor prin fenomenul psihosocial al atribuirii în raport 
cu capacitatea şi competenţa reprezentanților puterii. Orice cetăţean de bună credinţă este în măsură 
să identifice în reprezentanţii acestei puteri oameni mult mai competenţi şi, am spune, implicați şi 
responsabili sub raport politic. Scadența marcată prin evaluarea performanţelor măsurabile în 
nivelul de trai poate conduce la o scădere a legitimităţii şi autorităţii, din competenţi devenind 
incompetenţi şi chiar iresponsabili, măsurile luate fiind etichetate ca a fi populiste şi demagogice. 


Totuşi, social-democraţia a devenit unica speranță pentru cei mai mulţi cetățeni. Însă înşelarea şi 
lipsa speranţei vor avea un defect devastator şi catastrofal sub raportul credibilităţii şi legitimității, 
ruptura dintre această doctrină şi practică politică va fi decisivă pentru asemenea doctrină şi 
ideologie politică, fiind, desigur, devalorizate şi sancţionate electoral. De aceea cartea jucată de 
actuala guvernare şi responsabilitatea politică sunt cu mult mai importante decât ale fostei 
guvernări, mai ales faţă de doctrina şi ideologia politică în slujba cărora au guvernat. Concluzia care 
se impune în urma acestui raționament este că legitimitatea puterii, în mod deosebit a celei prezente, 
emerge în mod liniar şi exponențial prin corespondenţa dintre aşteptări şi realizări, orice disonanță 
negativă induce nemulțumiri supraestimate în plan valoric prin stereotipia mentală şi analogia la 
care se recurge cu trecutul celor mai mulţi reprezentanți ai puterii şi cu unele tendințe şi manifestări 
conservatoare ale acestora. Putem afirma că, sub raport politic, nu este cel mai indicat să se mizeze 
pe o toleranță excesivă a maselor şi, cu atât mai puţin, acestea să fie deziluzionate prin lipsa unor 
performanţe şi a unei eficienţe politice transpuse în plan economic şi social. De aici raționalitatea 
politică şi socială ce se impune în orice demers şi acţiune politică în corespondență nemijlocită cu 
interesele sociale şi nu exclusiv de grup. 
b) Abuzul de putere 

O altă sursă a ilegitimității puterii, pe lângă neîncredere, incompetență, populism şi 
demagogie politică, este abuzul de putere în asociere cu unele practici ale acestuia, cum ar fi: 
corupţia, mita, clientelismul, arivismul şi carierismul, ca ramuri descendente din „trunchiul” prin 
care este desemnat abuzul de putere. Asemenea fenomene se regăsesc la toate nivelurile şi palierele 
structurii puterii, aceasta presupunând, prin natura sa, privilegii şi condiţii favorabile abuzului față 
de asemenea privilegii, prin poziţia socială pe care o deţin reprezentanţii puterii, concretizate în 
unele drepturi şi avantaje în plan profesional şi social. Este suficient să amintim doar de imunitatea 
parlamentară extrapolată de cele mai multe ori în afara activităţii parlamentare, care se constituie 
într-un scut protector al individului şi nu al simbolului pe care-l reprezintă, pentru a ne da seama de 
premisele existente în vederea exercitării puterii prin intermediul abuzului de putere. La fel ca şi 
corupţia din rândul unor magistrați, şi nu numai, abuzul de putere devine o tară politică ce adânceşte 
tot mai mult criza de legitimitate, încălcându-se astfel morala politică - deontologia profesională şi 
normele juridice - cultura normativă instituțională care reglementează şi statuează anumite drepturi 
cetăţeneşti pretins egale. 

Abuzul de putere se resimte atât în plan legislativ (conceperea unor legi favorabile unor 
categorii şi discriminatorii în raport cu altele), executiv (atribuirea unor facilități şi priorități 
guvernanţilor), cât şi în plan juridic sau al altor structuri ale puterii executive şi administrative 
locale. Întregul peisaj edilitar din anumite zone montane şi periurbane reflectă un asemenea 
fenomen faţă de care opinia publică îşi exprimă dezacordul total, ca revers adâncindu-se 
sentimentele de frustrare şi inegalitate socială. Asemenea abuzuri sunt sfidătoare şi, totodată, 
incriminatoare, adâncind prin extrapolare ilegimitatea şi prăpastia deschisă dintre reprezentanții 
puterii şi cetăţenii ţării. Efectul imediat al unor asemenea atitudini este resimțit în plan electoral şi, 
mai ales, în declinarea responsabilităților civice şi cetăţeneşti şi a drepturile democratice prin 
atitudini ostile şi contestatoare față de putere şi politică, în general. Devin ilegitime şi alienante nu 
numai puterea şi instituțiile acesteia, ci întreg spectrul politic, de unde fenomenul alienării politice a 
individului şi chiar a alienării sociale prin politică, ceea ce este mult mai grav, societatea fiind 
percepută într-o manieră tot mai discriminatorie prin efectele induse în raport cu individul (influența 
unei asemenea atitudini discriminatorii față de societate fiind regăsită cu precădere în plan politic). 
Prin asemenea analogii şi efecte inductive este perceput în primul rând statul şi guvernanţii care, în 
opinia publică, devin responsabili pentru tot ceea ce se întâmplă în viaţa socială. Aceste atitudini 
discriminatorii şi, mai ales, tendinţele alienante prin intermediul puterii au devenit un fenomen 
social şi politic ce conturează şi caracterizează societatea românească postdecembristă. Acest 
fenomen implică deopotrivă ambivalența axiologică faţă de normele şi valorile sociale, conducând 
la un alt fenomen, cel al anomiei sociale, asupra căruia vom insista în altă secvenţă a capitolului. În 
ultimă instanță putem spune că efectele politicii au impact generalizator asupra întregii societăţi, 
conducând la o criză de sistem şi la un fenomen mai puţin recunoscut, cel al entropiei sociale 
(dezorganizării şi destructurării societăţii prin instabilitate şi haos social). 


Din păcate puterea şi efectele sale pozitive se fac mai mult resimţite la nivelul şi în favoarea 
unor structuri şi elite (false) şi nu a întregii societăţi. Devine un truism afirmația conform căreia 
puterii îi revine responsabilitatea de a apăra şi proteja pe toți membrii societății nu numai elitele, 
astfel că dintr-o pretinsă societate democratică ea poate să devină o societate elitistă sau, mai grav, 
oligarhică ori, cum ar fi numit-o Max Weber, de status în care nu valorile, nu morala şi nici chiar 
munca nu vor domina, ci interesele oligarhice ale unei supraputeri sau, ne-am permite a spune, chiar 
a unei paraputeri, care ameninţă şi încalcă orice principiu democratic şi al drepturilor omului. 
Democraţia se va transforma într-o autocrație, elitocraţie şi, ceea ce este şi mai grav, cleptocrație (a 
puterii obținute pe căi ilegitime, prin furt, corupție etc.) adică cu o societate în care puterea este 
reprezentată de cei care gestionează resursele societății exclusiv în favoarea lor prin căi şi mijloace 
machiavelice şi nu în interes general cum unii, prin fariseismul lor politic, disimulează asemenea 
atitudini şi manifestări. 

c) Accentuarea inegalităţilor sociale 

Un alt mecanism prin care poate fi susținută şi explicată ilegitimitatea este cel care vizează 
accentuarea inegalităților sociale şi a clivajului dintre diversele categorii şi clase sociale. 
Ilegitimitatea este secondată de un fenomen paradoxal: puterea se întăreşte în favoarea celor care o 
reprezintă prin accentuarea inegalităţilor sociale, concentrându-se într-un număr tot mai restrâns de 
indivizi şi grupuri, devenind în acest context o sursă a inegalității şi ilegitimităţii. Între putere şi 
societate raporturile sunt asimetrice şi uneori percepute într-o manieră exclusivistă. Astfel, dintr-un 
plan real ea trece într-un plan simbolic şi necesar, fără o susținere reală. Dar, şi în asemenea 
condiţii, puterea se face resimțită, ea reprezentând încă simbolul unităţii statale şi naţionale. Aşa 
cum am mai menţionat, devine un rău necesar, crescându-i în asemenea condiţii de criză şi, mai 
ales, de amenințare a suveranităţii şi independenţei cota de legitimitate. Astfel statul devine un „scut 
protector”, iar atitudinile pozitive față de necesitatea iminentă a puterii statale sunt încă menținute şi 
perpetuate mai mult în plan simbolic, ca o stereotipie mentală şi nu exclusiv prin efectele induse de 
către exercițiul politic al puterii şi al statului. Asemenea atitudini paternaliste sunt specifice mai 
mult societăţilor bazate pe intervenția statului, fiind deopotrivă recunoscute atât drepturile pozitive 
cât şi cele negative ale sale, chiar dacă ultimele (implicarea statului în gestionarea resurselor 
economice etc.) sunt adesea contestate şi încriminate. 

Din perspectiva intervenţiei statului în viața social-economică se desprinde un anumit tip al 
statului, aşa numitul stat minimal, prin care sunt desemnate importanţa şi rolul acestuia, mai ales în 
economie. De fapt, prin conceptul de stat minimal este desemnată autoritatea statului prin 
intermediul instituțiilor şi pârghiilor sale care se concretizează în atribuţii limitate, cum ar fi cele de 
strângere a taxelor şi impozitelor de la populaţie etc. care, aşa cum este cunoscut, vizează mai mult 
drepturile negative decât pe cele pozitive, chiar dacă prin asemenea taxe şi impozite se urmăreşte 
protejarea cetățenilor, dar în limita Justificării existenței unor instituţii abilitate să o facă, 
contribuind astfel la redistribuirea veniturilor obţinute de la populaţie prin asemenea mijloace. De 
aceea, imaginea statului minimal este mai mult negativă, chiar dacă scopul şi obiectivul urmărite 
sunt pretinse pozitive. 

d) Constrângerea şi controlul excesiv 
Printre alte modalităţi şi pârghii economice, sociale şi chiar juridice puterea poate fi 
ilegitimată şi prin intermediul formelor coercitive şi a controlului excesiv al statului faţă de cetăţeni, 
mai ales atunci când este depăşit un anumit prag al toleranței unor asemenea modalităţi coercitive. 

Întrebarea care ne-o punem este dacă constrângerea-controlul excesiv al puterii poate deveni 
sau se constituie într-o sursă reală a ilegitimităţii acesteia. Răspunsul nu este uşor de formulat 
întrucât sunt implicate foarte multe variabile şi necunoscute ale puterii: în primul rând cele de ordin 
psihologic şi chiar psihanalitic. În acest registru interogativ adăugăm şi alte întrebări: cum se 
autopercepe individul în raport cu o forță exterioară şi de cele mai multe ori ostilă lui şi societăţii ?; 
ce credibilitate acordă efectelor induse printr-un asemenea control excesiv şi, mai ales, prin 
caracterul inegal al acestuia în raport cu membrii societăţii ?; în ce măsură este afectată libertatea de 
acțiune printr-o asemenea constrângere din partea puterii (implicit a libertății de exprimare) ?; în ce 
raport sunt situate costurile şi beneficiul obţinut prin acceptarea necondiționată a constrângerii în 
planul democraţiei şi, mai ales, în ce măsură afectează personalitatea individului printr-un asemenea 


control excesiv şi prin limitarea drepturilor cetăţeneşti şi individuale etc. Răspunsurile ipotetice ale 
acestor întrebări conduc spre un model comportamental şi atitudinal de cele mai multe ori bazat pe 
individualism şi pe exacerbare de ordin revendicativ în raport cu libertăţile individuale, ceea ce în 
mod logic ar invalida un model socializat specific unei societăți bazate pe solidaritate pozitivă şi 
unde să predomine mai mult libertăţile decât constrângerile, dreptul restitutiv şi nu cel represiv (E. 
Durkheim). 

Şi din acest punct de vedere apare o ambivalenţă perceptivă şi evaluativă atipică: dorim 
libertatea în favoarea exclusiv individuală dar pe fondul unor mecanisme social-democratice şi mai 
puţin liberale care să implice în mai mare măsură riscul şi libertatea individuală. Suntem mai 
toleranți cu fapte care ni s-ar putea întâmpla pe fondul unei solidarității empatice şi de cele mai 
multe ori negative, dar intoleranţi în raport cu efectele unor asemenea atitudini şi strategii de factură 
liberală, care implică mai mult costuri individuale decât sociale. Conservatorismul manifestat în 
raport cu unele strategii politice radicale, cum ar fi terapia de şoc care vizează în mod implicit 
individul, este elocvent din acest puncte de vedere. Aceste atitudini se manifestă şi în raport cu 
reforma şi privatizarea mai mult în plan conceptual decât în plan real. Se mai resimte încă reflexul 
şi instinctul conservatorist prin prisma incertitudinii şi securităţii individului, ceea ce conduce în 
mod iminent spre o asemenea atitudine duplicitară în plan comportamental şi atitudinal. 
Duplicitatea şi duplicitarismul se vor resimţi încă multă vreme, ele fiind extrapolate şi în plan 
politic prin inconsecvenţă, neimplicare, expectanţă şi, nu în ultimă instanță, prin neîncredere şi 
suspiciune. Aceasta explică şi gratuitatea cu care se realizează şi prin care se manifestă acest 
fenomen al fluctuației şi mobilităţii politice de la o grupare politică la alta, fenomen cunoscut în 
mod generic prin denumirea de oportunism politic, prin care sunt evidenţiate interesele personale în 
detrimentul celor de grup şi sociale. Putem spune că politica devine o „bursă politică” şi în mai 
mică măsură o activitate în favoarea cetăţenilor chiar dacă etimologia termenului are o derivație 
socializatoare şi nu individuală. 

e) Atribuirea 

Fiind un concept mai puţin cunoscut şi vehiculat în literatura de specialitate şi, totodată, un 
proces psihosocial, vom face câteva referințe de ordin semantic şi funcţional. În conformitate cu 
teoria destinată analizei sale, atribuirea aceasta constă în a fi un proces de estimare, la nivelul 
conştiinţei comune, a cauzelor comportamentului propriu şi al celorlalți (cf. Dicţionar de 
sociologie). Prin intermediul atribuirii (foarte asemănător cu fenomenul frustrării extrapunitive, 
cauzele frustrări fiind percepute ca a fi exterioare individului), evaluăm comportamentul celorlalți 
şi pe al nostru, mai ales, prin performanţele sau eşecul într-un anumit domeniu de activitate, în cazul 
nostru în cel al activităţii politice. Guvernarea unei puteri cu efecte produse sub aşteptări devine 
ilegitimă prin atribuirea calificativelor şi a aprecierilor negative datorită rezultatelor obținute şi, mai 
ales, a competenţei şi comportamentelor celor care guvernează. 

Fiind un fenomen subiectiv, atribuirea poate fi întemeiată corect — rațional sau eronată, cu 
nuanţe exclusiviste şi nihiliste. Pe o asemenea poziţie se situează monarhiştii în raport cu 
republicanii, şi invers, vizând nu atât structura puterii şi nici funcționalitatea acesteia, cât mai ales 
regimul politic şi forma de guvernământ. Este acuzat şi incriminat mai mult sistemul şi mai puţin 
componentele şi disfuncționalitățile intrasistemice. 

Aşa cum susțineau iniţiatorii acestei teorii, atribuirea are un caracter exclusiv, empiric şi se situează 
la nivelul conştiinţei comune — a componentei psihologice, dar şi la nivelul ideologiei definită ca o 
falsă conştiinţă (Marx), nefiind de fapt decât o psihologie colectivă bazată pe bunul simţ. 

Acest tip de percepţie şi reprezentare colectivă situată în imaginarul colectiv este de cele mai 
multe ori negativă şi conduce la atitudini politice contestatare, ceea ce afectează în mod evident 
autoritatea şi legitimitatea puterii politice şi politica în general, acestea fiind percepute de cele mai 
multe ori negativ şi deformat. În cele din urmă se ajunge la un fenomen psihosocial specific 
românilor, cel al conspirativităţii politice şi uneori chiar al fatalismului prin aceasta atribuindu-se în 
mod incriminator unele cauze din afara ţării şi nu exclusiv factorilor interni. La această imagine 
deformată asupra puterii şi politicului contribuie şi un alt fenomen psihosocial şi din domeniul 
comunicării, anume influenţa şi manipularea în mod deosebit prin intermediul mijloacelor mass- 
media, (al jurnalelor şi ştirilor în care abundă elementele negative). Agresivitatea individuală şi 


colectivă, haosul şi dezordinea, comune cu o anumită stare socială anomică, nu fac decât să întreţină 
asemenea atitudini refractare față de politică şi putere, de cele mai multe ori urmărindu-se prin 
astfel de mijloace obiective destabilizatoare atât în plan perceptiv-evaluativ cât şi în plan acţional. 
La această imagine dezolantă contribuie, desigur, şi gradul scăzut de cultură politică al celor mai 
mulți cetățeni, care nu sunt în măsură să inteleagă si să interpretare corect fenomenul politic si viaţa 
social-economică în general. 

Mizând pe efectele negative ale mecanismelor analizate, (cele ce fac referinţă la atribuire şi 
manipulare), foarte mulți reprezentanți mass-media prezintă realitatea, fie în mod reformat, fie 
tendenţios, ştiindu-se că publicul românesc, şi nu numai, este avid de asemenea senzaţii tari care, 
desigur, au un efect contraproductiv sub aspect atitudinal, comportamental şi, nu în ultimă instanță, 
evaluativ. Prin influenţa exercitată asupra opiniilor şi comportamentelor, presa poate fi considerată 
ca o putere reală, chiar dacă efectele induse nu sunt cuantificabile şi perceptibile în plan real ci mai 
mult în plan spiritual, moral şi atitudinal, nu în ultimă instanţă în plan comportamental. 

Fiind un mecanism psihosocial ce implică mai mult eşecul celorlalți decât succesul, astăzi se 
mizează şi se apelează la el şi în planul vieţii politice, chiar dacă de cele mai multe ori se recurge în 
mod inconştient şi nu în mod conştient, efectele fiind aceleaşi, resimţindu-se şi obiectivându-se în 
scăderea cotei de popularitate şi legitimitate a reprezentanților puterii. Aceasta conduce la un 
fenomen generalizabil în prezent în politica românească, şi anume la criză de legitimitate şi 
autoritate, pe fondul prejudecăţilor, suspiciunilor şi al neîncrederii față de politicieni şi, mai ales, 
față de cei care guvernează societatea. 

f) Identitate şi identificare 

Un alt mijloc de obiectivare a ilegitimităţii este realizat prin identitate şi prin identificare. În 
conformitate cu principiul logicii-formale, cel al identității şi, mai ales, cu cerinţele acestuia, orice 
formă logică (noţiune ce desemnează un obiect, fapt, fenomen, acţiune, proces, individ etc.) este 
ceea ce sub raport ontologic are o individualitate calitativă şi cantitativă, cu alte cuvinte are o 
identitate exprimată prin note esenţiale, proprietăţi, însuşiri, atribuţii, funcţii etc., ceea ce nu permite 
în planul gândirii confuzie, ambiguitate şi nici chiar exprimări metaforice — stilistice, sinonime şi 
omonime, întrucât schimbă conţinutul şi forma calitativă. Dacă ar fi să ne exprimăm în plan politic, 
o doctrină a unui partid nu se poate identifica cu altă doctrină, întrucât însuşi partidul şi-ar pierde 
identitatea sub raport ideologic şi doctrinar chiar dacă ar face parte din vreo alianță politică cu 
ideologii relativ apropiate dar nu identice. 

Acest principiu operează atât în plan individual şi colectiv cât şi în plan structural şi 

funcțional, mai ales la nivelul răspunderii şi responsabilități individuale şi/sau colective în 
conformitate cu care fiecare individ-colectivitate răspunde pentru atribuţiile ce-i revin şi activitatea 
desfăşurată. Prin acest principiu se poate identifica vinovăția pentru o faptă comisă, dar în acelaşi 
timp se poate responsabiliza şi sancţiona persoana în raport cu acea faptă, ceea ce la nivelul puterii 
şi clasei politice nu se prea întâmplă, responsabilitatea devenind mai mult o noţiune abstractă, la fel 
şi răspunderea în raport cu unele nerealizări, eşecuri de ordin politic şi chiar economic. 
Identitatea poate fi interpretată şi din perspectivă psihologică. Sub acest aspect, prin identitate este 
desemnată o dimensiune centrală a concepţiei despre sine a individului, reprezentând poziția sa 
generalizată şi individualizată în societate şi colectivitate, derivând sub raport psihosocial din 
apartenenţa sa la grupul şi categoria socială din care face parte, din statusul şi rolul său (acestea 
putând fi multiple), din „amorsările sale sociale” (cf. P.P. Neveanu). 

Exista şi alte definiții şi opinii asupra identității. Astfel S. E. Asch desemnează prin acest 
fenomen acea persoană care are o identitate pentru sine însăşi şi alta pentru alții, sau chiar diferit 
față de unul sau altul, în funcţie de interes. A avea o identitate implică în afară de faptul că ştiu cine 
sunt şi faptul că şi ceilalți mă cunosc ca a fi aceeaşi persoană relativ identică cu imaginea de sine a 
propriei persoane. Identitatea este produsul şi conştiinţa de sine care, la rândul ei, se dezvoltă în 
unitate cu o altă formă a conştiinţei, conştiinţa celorlalți sau, cum mai este cunoscut, conştiinţa de 
lume. 

Am propune şi dezvolta, totodată, un mod de abordare mai personal asupra acestui concept 
prin delimitarea sa dihotomică în identitate în sine şi identitate cu sine. Prin prima variantă a 
identității am desemna acea persoană, sau chiar acel obiect, dat o dată pentru totdeauna care nu 


suportă modificări relevante şi care, în general, se raportează la o anumită subidentitate sub raportul 
vârstei sau a unor particularități coroborate cu aceste variabile şi care suportă ulterior modificări 
radicale prin statutul schimbat, cum ar fi în cazul nostru a statusului politic şi a identităţii sale 
politice. Prin cealaltă variantă a identităţii, identitatea cu sine, interpretăm statutul ontologic al unui 
individ ca urmare a unei condiţionări şi a unor influenţe exercitate asupra personalității individului 
sau a calităţii unui obiect, ele fiind în ultimă instanţă un rezultat — efect pe fondul devenirii şi nu ca 
un dat în sine. Dacă ar fi să ne raportăm la calitatea omului de a fi o ființă structural şi structurată şi 
în acelaşi timp, sacră, cum afirma M. Eliade, deci în afara unor condiționări şi determinări, am 
evalua această identitate ca a fi o identitate în sine, iar ca rezultat al condiţionărilor şi determinărilor 
social-istorice, pe fondul devenirii sale, omul raportat la identitate ar fi mai degrabă sinonim cu o 
identitate cu sine, pentru ca şi din acest punct de vedere el se poate compara printr-o anumită 
gradualitate a sacralității asimilate şi promovate prin credință şi comportament, cu alții, ceea ce în 
concepția noastră permite raportul şi, totodată, trecerea de la identitatea în sine a omului religios la 
identitatea cu sine, ceea ce de fapt îi conferă identitatea reală. 

Forma absolută a identităţii în sine este reprezentată de divinitate — Dumnezeu, întrucât 

condiția sa ontologică este presupusă în afara vreunei determinări şi deveniri, fiind necreat şi 
nepieritor, impersonal, infinit şi atotputernic, fără limită ca spaţiu şi timp, autointitulându-se biblic 
prin cunoscuta sintagma — Eu sunt cel ce sunt - , în afara vreunor proprietăți calitative şi cu atât mai 
puţin perceptiv-evaluative. Spre deosebire de această identitate în sine care cunoaşte forma supremă 
prin divinitate, identitatea cu sine se referă şi delimitează în mod diviziv ceea ce este creat şi devenit 
prin prisma identității în sine şi de către cel ce reprezintă această identitate. Identitatea cu sine este, 
în ultimă instanță, sinonima cu lucrurile devenite pe fondul unor determinări şi a unor identități 
calitative comparabile. 
În politică şi nu numai, răspunderea şi responsabilitatea aparţin unor entităţi responsabile şi 
identice, fapt ce permite identitatea precisă şi ulterior prin identificare trecându-se şi la acuzațiile 
specifice faptelor comise. În prezent s-a ajuns la responsabilizarea mai mult a identităţii în sine, 
adică la generalizarea acuzațiilor, omul politic devenind un fel de „tap ispăşitor” pentru tot ceea ce 
se întâmplă în societate. 

În raport cu identitatea şi uneori pe fondul acesteia se desprinde un alt mecanism, cel al 
identificării. În teoria psihologică a persoanei, identificarea este o acţiune psihică interpersonală de 
transpunere afectivă a unui subiect în situația celuilalt, fiind relativă cu un alt fenomen psihologic, 
cel al empatiei. Astfel, prin identificare se ajunge uneori la o formă de iubire captativă a altuia şi la 
o scădere a iubirii de sine până la dispariţia eului. Este vorba despre aşa numita „iubire oblativă” 
care este sinonimă cu uitarea totală de sine şi dizolvarea eului în altul, fenomen specific fanilor unor 
idoli pentru care sunt gata să se sacrifice, ceea ce poate conduce mai ales în plan religios la o 
sinucidere colectivă şi prin intermediul identificării, experiența istorică a umanităţii cunoscând 
asemenea fenomene. 

Identificarea este, în acelaşi timp, şi o formă a uitării de sine. Când persoana ta nu-ţi este 
suficientă, nu te mulţumeşte — satisface prin identitate, atunci cauţi un model care te ajută să uiţi de 
tine şi uneori chiar să te autoignori, fiindcă te identifici cu acel model. În viaţa politică acest 
fenomen al transferului eului într-un model în care te regăseşti este foarte frecvent, uneori el 
căpătând forme şi intensități în manifestare până la ignoranță şi chiar la o percepție discriminatorie 
în raport cu sinele. Prin acest fenomen dispare eul propriu-zis, fiind exacerbată personalitatea 
celuilalt sau celorlalți, având din acest punct de vedere şi condiționări de ordin psihanalitic. Din 
acest punct de vedere, Laplanche şi Pontalis afirmă că identificarea este acel proces psihic prin care 
un subiect asimilează un aspect, o proprietate, un atribut al altuia şi se transformă total sau parțial 
după modelul acestuia. Personalitatea se constituie astfel şi se diferenţiază, totodată, după o serie de 
identificări, o ultimă formă a acestora fiind cea reprezentată de divinitate. 

În imediata sa apropiere apare persoana care corespunde în cea mai mare măsură aşteptărilor 
şi proiecţiilor indivizilor care tind să se identifice. Nu de puţine ori o asemenea persoană şi 
personalitate fac parte din lumea politică. Desigur, la vârste mai mici, în cadrul subidentităţii de 
vârstă, fenomenul identificării are alte particularități şi efecte, modelele fiind cu totul de altă natură. 


Este binecunoscut în acest sens fenomenul idolatriei, idolii având mai mult conotaţii imaginare, 
virtuale şi nu strict reale şi limitate într-un plan real. 

Identificarea comportă atât efecte pozitive, dacă e să ne referim în plan politic are un impact pozitiv 
în raport cu legitimitatea liderilor politici, dar şi negative. De cele mai multe ori ca urmare a 
identificării scade motivaţia personală, raționalitatea acțiunilor şi nu în ultimă instanță lipsa 
responsabilității şi declinării acesteia şi a competenţei individului în raport cu liderul — persoana cu 
care se identifică sau tinde să se identifice. 

Ca fenomen psihosocial, identificarea este definită ca o interacţiune dintre un subiect şi altul, 

dintre un individ şi mediul social, pe care individul se proiectează către ceilalți, încorporându-şi 
atributele altor persoane sau ale grupului, regăsindu-se în acestea şi manifestând în acest sens un 
comportament similar modelului asimilat şi cu care se identifică. 
Identificarea este mecanismul psihologic inconştient prin care un individ îşi modelează conduita 
spre a semăna cu o altă persoană sau chiar cu un anumit model al unui lider. 
Constituie unul din mecanismele cele mai importante ale formării personalității dar care, în ultimă 
instanță, poate produce perturbări în raport cu imaginea de sine — a propriei persoane. În măsura în 
care un asemenea raport nu este realizabil (din cauze independente individului) se poate ajunge la 
un alt fenomen psihologic, cel al autismului, adică al închiderii în sine în afara oricărei comunicări 
şi raportări cu exteriorul. 

În asemenea condiţii un rol deosebit îl are socializarea anticipativă, când individul sub raport 
atitudinal, afectiv şi chiar comportamental evadează din aşa numitul grup de apartenenţă spre un alt 
grup perceput mai mult în plan aspiraţional şi ideal, denumit grup de referință. Asemenea tendințe şi 
manifestări sunt relativ frecvente în lumea politică, nu puţini fiind membrii de partid şi chiar liderii 
care fluctuează de la un partid la altul, la baza unei asemenea fluctuații stând atât fenomenul 
socializării anticipative cât şi cel al identificării (fiind acuzaţi unii lideri de eşecul şi lipsa 
performanţelor partidului din care au „evadat? asemenea „mutanți” politici. Prin acest proces 
psihosocial de cele mai multe ori eul individual devine un eu social cu multiple responsabilități dar 
şi cu o poziţie socială mai ridicată, adică cu un status social mai înalt. În situaţia în care între 
competențele reclamate de statusul şi rolul exercitat nu există o corespondență deplină, rolul 
infirmând statusul, apar conflictele rol — status, ceea ce în mod evident conduce la o criză de 
autoritate şi legitimitate a individului — liderului şi grupului pe care-l conduce. 

Experiența politică din perioada post decembristă este relevantă în acest sens, asemenea 
conflicte şi tendinţe de ilegitimitate fiind omniprezente. Preluarea abuzivă a puterii şi a poziției de 
lider a unor indivizi incompetenți sub raport politic şi uneori chiar profesional, mai ales moral, a 
condus la un asemenea conflict şi la o asemenea criză de identitate şi de identificare. 

Nu trebuie să stabilim un raport de egalitate între cele două crize la care ne-am referit. 
Diferenţele sunt uşor de remarcat, mai ales în urma delimitărilor semantice ce se impun şi pe care le 
realizăm şi noi. Dacă criza de identitate implică un conflict intrapsihic — la nivelul individului sau 
intragrupal la nivelul grupului, criza de identitate presupune tocmai acel amestec şi acele 
ambiguități de ordin axiologic şi spiritual sub raportul identităţii Eului şi grupului la nivelul unor 
ideologii, doctrine, strategii, tactici etc. Dacă este să ne referim la domeniul politic putem deduce că 
crizele politice de identitate îşi au resursele de cele mai multe ori în incompatibilitatea dintre 
doctrină şi strategie, în mod frecvent strategia invalidând doctrina sau impunând orizonturi şi 
perspective strategice ce contrazic intențiile şi finalitățile acționale şi comportamentale. Spre 
exemplu un partid social-democrat ce susține strategii radicale indezirabile sub raport social, prin 
efectele induse, îşi invalidează suportul doctrinar, sau un partid liberal cu inițiative democratice în 
defavoarea iniţiativelor individuale şi ale competiţiei. Există însă şi anumite „compatibilităţi” între 
partide cu ideologii diametral opuse, un caz relevant l-ar constitui Partidul Democrat şi Partidul 
Naţional Liberal sau Alianţa pentru România şi P.N.L., care se află în curs de fuzionare. 

Asemenea crize de identitate se regăsesc şi adâncesc totodată în cadrul alianțelor politice, care 
sub intenția camuflării şi escamotării unor asemenea crize extind sfera doctrinară ajungându-se la 
un aliaj şi o „mezalianţă” ideologică de cele mai multe ori contradictorie. Având la bază asemenea 
considerente, liderii politici sunt conştienţi de efectele acestora şi de aceea în constituirea alianțelor 
politice evită pe cât posibil principiul identităţii, acceptând de multe ori anumite ambiguităţi, 


confuzii, interferenţe ideologice şi nu în ultimă instanță strategii şi tactici politice care le 
diminuează identitatea. 

Această criză de identitate este susținută şi de lipsa valorilor politice şi morale, precum şi de 

o anumită cultură politică prin care să se poată realiza delimitările ideologice şi doctrinare dintre un 
grup politic sau altul. Diletantismul şi amatorismul politic al unor oameni politici, motivaţi de 
parvenitism şi carierism politic, sunt tot atâtea cauze care adâncesc criza de identitate şi implicit pe 
ce a legitimității şi autorității. 
Ilegitimitatea are cu mult mai multe resurse — condiționări şi se realizează şi prin alte mecanisme 
sociologice şi psihosociologice. În general acestea sunt localizate şi condiţionate de factori obiectivi 
şi subiectivi. În contextul factorilor obiectivi pe prim plan se situează nivelul de trai scăzut al 
populaţiei coroborat cu deciziile politice indezirabile şi strategiile politice radicale, cum ar fi terapia 
de şoc, populismul exacerbat, incompetenţa reprezentanților puterii etc. şi care se transformă 
ulterior în factori subiectivi. Este suficient să exemplificăm o asemenea scădere a cotei de 
legitimitate a fostei puteri C.D.R.-iste prin rata ridicată a sărăciei, în anii 1996 - 2000 aceasta fiind 
de 43 %, faţă de 19 % în anul 1992 şi de prognoza estimată de actuala putere la o scădere cu 15 % 
față de cea din perioada fostei guvernări. 

În contextul factorilor obiectivi pot fi evidenţiaţi, printre alţii: atitudinile intolerante faţă de 
politica puterii, manipularea populaţiei de către opoziţie, acțiunile grupurilor de presiune, unele 
inconsecvențe decizionale privind probleme de maxim interes naţional (cum ar fi integrarea 
europeană şi în structurile militare şi politice nord atlantice N.A.T.0.), unele inadvertenţe strategice 
şi incompatibile sub raport ideologic şi doctrinar, imaginea unor lideri politici şi ai puterii, 
compromisul şi corupția din sfera politicii şi a puterii, lipsa comunicării dintre putere şi cetăţeni, 
restrângerea libertăţilor individuale şi ale drepturilor omului, climatul politic tensionat şi 
disfuncțional, acordarea unor privilegii nejustificate unor indivizi ce au căzut în dizgrația opiniei 
publice, nerezolvarea unor probleme de larg interes pentru opinia publica (mineriadele, corupția, 
traficul de influenţă, nesiguranța cetățeanului), agresivitatea în plan social şi stresul cotidian de 
orice natură, dilemele şi ambiguitățile politice, anomia socială şi lipsa speranţei într-un viitor mai 
bun, strategiile de forță şi dictat, unele manifestări abuzive ale reprezentanților puterii şi, mai ales, 
unele discriminări atitudinale şi verbale. 

Alţi factori obiectivi şi subiectivi sunt întreținuți prin căi şi modalităţi diverse de către 
reprezentanţii opoziției care uneori recurg la şantajul politic chiar şi în dauna cetăţenilor, apelând la 
binecunoscutul principiu machiavelic. Asupra acestei relații dintre putere şi opoziție vom mai 
reveni. În acest context nu vrem decât să subliniem rolul distructiv al opoziţiei şi nu acela de garant 
al democraţiei cum se declară uneori opoziția prin unii reprezentanţi ai săi. Devine concludentă din 
acest punct de vedere o carte de referință cea a lui Giovanni Sartori, „Teoria democrației 
reinterpretată”, în care autorul pune următoarea întrebare retorică: în ce măsură sunt idealurile 
realizate şi realizabile acum când suntem martorii unor paradisuri care se materializează în 
infernuri, idealuri care, nu numai că eşuează, dar au şi consecințe negative. Asemenea consecinţe 
negative au şi idealurile propuse de opoziţie şi chiar de putere, ele regăsindu-se mai mult în plan 
virtual-fictiv decât real, democrația devenind tot mai mult un surogat ideologic sau, cum ar spune 
Marx, un opiu pentru popor, decât o realitate. Se subînţelege că şi asemenea idealuri democratice 
nerealizabile în fapt au un impact negativ în planul legitimităţii conducând tot mai mult spre 
scăderea autorității şi legitimităţii puterii şi structurilor acesteia decât spre confirmarea şi validarea 
acestora. Democraţia rămâne încă un deziderat utopic, imposibil de realizat sub raport logic şi 
practic Şi, în acelaşi timp, o demagogie întrucât nu dispunem de o raționalitate a mijloacelor care să 
conducă spre un asemenea scop şi cu o asemenea finalitate, în care să predomine egalitatea şi 
dreptatea. Aşa cum afirmau şi alți autori, dreptatea este un atribut exclusiv al puterii, iar egalitatea o 
noţiune fictivă în planul democrației şi implicit a existenței umane. Sub acest aspect puterea şi 
politica rămân prizonierele unor idealuri irealizabile, ceea ce face ca, de cele mai multe ori, să se 
recurgă la modalități strategice care să infirme conținutul ideologic şi doctrinar al partidelor şi ale 
puterii. 

g) Alteritatea 


Este un mecanism relativ identic cu cel al identificării şi se bazează pe existenţa conştiinţei de 
“altul”, individul existând mai mult prin alții dar şi pentru alții implicând, după cum ne putem da 
seama, atât egoism cât şi altruism. Acest fenomen există mai mult printr-o natură contradictorie 
implicând fuga de sine, prin care se realizează binecunoscutul fenomen al înstrăinării de sine şi 
pierderea sentimentului de securitate prin provocarea unor stări de anxietate, angoasă şi implicit 
prin pierderea intimităţii. Totodată, prin intermediul alterităţii, ca reacție simplă de furie sau manie 
se ajunge la un sentiment mai complex, cel de ură, care duce spre răzbunare presupunând existența 
conştiinţei de altul care este în fond alteritatea. Ura, la rândul ei, se transformă pe baza aprecierii 
morale într-un sentiment de indignare, ofensă sau dispreţ, inducând la o cvasiidentitate a eului cu 
grupul — “noi”. 

Alteritatea se exprimă şi prin grija şi protecţia celorlalți, atitudine specifică liderilor, când eul 
individual al acestora devine tot mai mult un eu social. Din acest punct de vedere alteritatea este o 
proiecție a acțiunilor pentru alţii şi prin alţii dar care conduc în ultimă instanță la obţinerea unor 
avantaje şi profituri proprii, mai ales în politică, unde liderul urmăreşte asemenea avantaje prin 
intermediul alterității. 

În plan moral şi nu numai, alteritatea coincide şi cu incriminarea, atribuirea vinovăţiei şi 
greşelilor altora, în afara asumării răspunderii proprii şi a recunoaşterea vinovăţiei. În politică şi mai 
ales la noi, alteritatea face referință din acest punct de vedere la interminabilele acuzaţii la adresa 
guvernărilor din trecut care are un impact negativ în prezent. Prin alteritate puterea prezentă 
încearcă să se disculpe absolvindu-se de unele greşeli ale strategiei politice, incriminând trecutul. În 
acelaşi timp, prin acest mecanism se ajunge la şantaj, sabotaj, conspirație, iar într-un plan imaginar 
chiar la transformarea şi transfigurarea realităţii, ceea ce în literatura de specialitate este denumit 
prin bovarism. 

Prin alteritate se realizează proiectarea vinovăției individului în vinovăția altora, 
transferându-se responsabilitatea acestuia în sfera responsabilităţii celorlalți şi, în acelaşi timp, se 
asumă drepturile altora prin prisma intereselor personale. Lipsa de responsabilitate şi uneori chiar a 
unei culpabilităţi în raport cu unele eşecuri sociale şi transformarea în rândul celorlalți fac din acest 
fenomen o cauză care, printre alte efecte, conduce la neimplicare, inerție şi, ceea ce este mai grav, la 
o lipsă de responsabilitate civică, politică, morală şi chiar profesională. Asemenea diminuare a 
responsabilităţi conduce în ultimă instanţă la identificare şi alteritate, vinovaţi fiind alții şi nu 
individul în cauză. 

Din cele prezentate asupra acestui fenomen rezultă că acesta devine foarte important în planul 
legitimității şi, mai ales, în cel al ilegitimității prin incriminarea unor rezultate care ar depinde de 
alții şi nu de noi, specific fiind în acest sens sindromul conspirativ, care conduce la o aşa-numită 
„regresiune”, ceea ce în limbaj psihologic înseamnă a incrimina şi a transfera vinovăția individului 
altuia/altora. Acest fenomen al regresiunii alterează şi afectează negativ dimensiunea motivaţională, 
imaginea de sine şi, nu în ultimă instanță, implicarea individului în viaţa socială, politică şi chiar 
profesională. Conduce la ceea ce am putea numi „disoluția eului”, prin aceasta înțelegând un deficit 
al cunoaşterii şi conştiinţei de sine şi implicit al conştiinţei şi imaginii de sine. 

S-ar impune din acest punct de vedere un efort individual, educațional şi socializator în 
vederea unei mai bune cunoaşteri şi identități şi, mai ales, a posibilităților şi modalităților optime şi 
eficiente în scopul devenirii individului prin asemenea posibilități şi mijloace. Am încheia această 
succintă analiză prin ceea ce îndemna marele poet şi filosof german Goethe: “Să devii ceea ce eşti şi 
să rămâi fidel ție, fiindu-ți ție suficient, să fii sculptorul propriei tale ființe”, aceasta neînsemnând 
decât acea capacitate de cunoaştere a măsurii prin care te poți evalua şi prin care poți deveni. Acest 
mecanism psihosociologic îndeplineşte atât funcții pozitive cât şi negative. 

Prin alteritate de cele mai multe ori se recurge la utilizarea omului — individului de către altul 
— alții ca mijloc şi nu ca scop, ceea ce desigur conduce la o formă indirectă de exploatare în dauna 
individului utilizat în acest sens. 
Aşa cum am mai arătat, acest fenomen şi mecanism este foarte complex, însemnând identificare, 
incriminare, iresponsabilitate şi inerție, fiind un „aliaj” şi mecanism care, de cele mai multe ori, 
satisface scopurile şi interesele altora şi nu pe cele proprii, chiar dacă uneori se urmăreşte un aşa- 
numit echilibru interior prin dezvinovăţire şi culpabilizarea altora şi nu a autoculpabilității. 


Problematica alterităţii nu este încă suficient de bine cunoscută nici sub aspect conceptual şi 

nici ca recunoaştere şi valorificare în plan empiric. Cele mai multe referinţe sunt făcute nu atât din 
perspectivă psihologică, ci mai mult din perspectivă morală şi istorică. 
Vom dezvolta această tematică şi din asemenea raţiuni. Unul dintre autorii care face referință asupra 
acestei problematici este C. Mircea, în lucrarea “Etica tragică. Sau despre nebunia colectivă”, unde 
analizează acest concept mai ales din perspectivă psihologică şi morală. Autorul citat delimitează un 
tip specific al alterităţii, cea concretă, ceea ce de fapt semnifică raportarea conştiinţei individului şi 
proiectarea sinelui faţă de altă conştiinţă şi, implicit, o altă persoană. Alteritatea concretă, afirmă 
autorul citat, constituie oglinda cea mai fidelă, forța care poate restitui cel mai bine siguranța 
deciziei, reperul obiectiv care poate obiectiva sinele față de sine însuşi printr-un alt sine — alter ego 
care devine o oglindă din afară dar care în raport cu individul devine hotărâtoare, chiar dacă decizia 
individului rămâne în cele din urmă strict personală. C. Mircea face referință în primul rând la 
decizia etică, care presupune cu necesitate acest raport între eu şi altul (alţii), care din perspectivă 
morală desemnează o monadă printr-o diadă, adică un eu constituit prin fuziunea şi interferența 
dintre ego şi alter ego. Predominanţa eului sau alter egoului evidențiază în ce măsură individul se 
identifică cu o altă persoană sau, dimpotrivă, în ce măsură imaginea şi conştiinţa de sine corespund 
trebuinţelor şi intimităţii proprii fără a se raporta în prea mare măsură la alţii şi cu atât mai puţin a 
se identifica cu alții. 

Între eu şi ceilalţi sau altul trebuie să se instituie un raport de complementaritate şi nu de 
subalternare a eului faţă de ceilalţi, fie el chiar şi un grup. În ceea ce priveşte acest raport dintre 
individ şi grup este necesar ca individul să se raporteze pozitiv şi să adopte atitudini pozitive în 
raport cu grupul în scopul acceptării sale şi, implicit, a integrării în grup. Aceasta nu înseamnă însă 
că individul trebuie să fie întru-totul asimilat de grup şi, cu atât mai puţin, depersonalizat, fie prin 
mecanismul alterităţii, fie prin cel al identificării, cum se întâmplă de cele mai multe ori în grupurile 
politice, când subalternii se identifică cu liderii grupurilor respective şi când ei sunt în cea mai mare 
parte depersonalizaţi şi uşor manipulaţi de către aceştia. În asemenea situaţii alteritatea imediată şi 
concretă a persoanei este grupul, iar în cazul grupului politic, liderul, membrii grupului devenind 
doar o mulţime manipulată sub aspect atitudinal şi comportamental. Eul unor asemenea indivizi se 
oglindeşte în mai mică măsură în oglinda — conştiinţa proprie reflectându-se mai mult în oglinda 
grupului şi în liderul acestuia. Oricare lider politic este interesat din acest punct de vedere să recurgă 
la cele mai sofisticate mecanisme psihologice în scopul realizării alterității — captării conştiinţei 
celorlalți prin raporturi cu o evidentă diminuare a conştiinţei de sine şi în ultimă instanţă a încrederii 
de sine. 

Din cele prezentate rezultă că, atât sub raport moral cât şi politic, mecanismul alterității 
induce mai multe efecte negative, concretizate în lipsa încrederii şi în ultimă instanţă în declinarea 
competenţei şi responsabilități liderului şi grupului de apartenență culminând în final cu aşa- 
numitul fenomen al alienării — înstrăinării de sine. Vom analiza la sfârşit natura duală a puterii: 
puterea alienată şi puterea alienantă. 


8.4.3. Putere alienată şi alienantă 
Din perspectiva ilegitimităţii, puterea ilegitimată are şansa de a deveni putere alienată şi 
alienantă având în plan virtual o dublă natură. În ceea ce priveşte primul aspect acesta vizează 
particularitatea puterii de a fi străină şi nu de puține ori chiar ostilă maselor disociind interesele 
politice de cele sociale, pe fondul monopolului elitei şi clasei politice. 

Spre deosebire de puterea alienată, caracterul alienant al puterii vizează atitudinile induse şi 
înstrăinarea indivizilor față de politică şi putere, delimitându-se față de acestea prin interesele 
unipersonale şi a susținerii politice scăzute față de putere şi acordarea sprijinului opoziției fie prin 
aderare, fie prin simpatie şi susținere în alternativa acesteia la conducere. 

Se pot desprinde mai multe modalităţi ale alienării politice. Una dintre acestea, amplu 
analizată de K. Marx, ar fi cea exprimată prin fenomenul de neadaptare a individului la viața socială 
şi politică, ca urmare a organizării sociale şi mai ales a inegalităţilor sociale. Această modalitate 
conduce la o posibilă dihotomizare a alienării: reală şi simbolică-iluzorie. Predominantă este 
alienarea reală, coroborată cu scăderea nivelului de trai şi a resurselor de existență, care în mod 


paradoxal conduce la un aşa-numit consum ostentativ (Th. Veblen) sau, într-un caz mai grav, la un 
consum excesiv de alcool şi la cronicizarea fenomenului etilist. Aceasta şi din cauza lipsei oricărei 
speranțe şi a unei atitudini defensive în raport cu greutățile pe care le întimpină individul în 
asemenea situații economice şi condiţii sociale precare. 

Se deduce de aici strânsa legătură dintre alienarea economică şi alienarea politică. Statul, 
puterea în general, sunt percepute ca instituții ostile şi străine individului şi nu ca un mijloc 
protector sau ca factor de securitate socio-economică şi profesională. 

Alienarea are mai multe dimensiuni, printre care mai relevante ar fi, în opinia lui M. Herman, 
cele ce vizează: 

- lipsa de putere a individului; 

- credinţa că nu poţi determina, controla rezultatele acțiunii tale şi ale celorlalți, de aici 
sentimentul depăşirii şi inutilității individului în plan social; 

- lipsa de sens-caracterizată printr-o criză de identitate şi printr-o confuzie si ambivalenţă 
atitudinal-valorică şi mai ales sub raportul idealurilor de viaţă; 

- anomia-confuzia normelor şi valorilor, lipsa unui orizont normativ şi un grad scăzut de 
integrare socială şi politică pe fondul promovării şi sprijinirii mijloacelor nelegitime în vederea 
atingerii obiectivelor (un rol deosebit revine fenomenului psihologic desemnat prin imitație); 

- reproducerea unor modele ale celor aflați la putere; 

- izolarea socială, ca formă concretă de obiectivare şi printr-o lipsă totală de adeziune la 
interesele sociale şi ale grupului de apartenență; 

- înstrăinarea de sine, caracterizată printr-o decepţie deformată a relaţiilor interpersonale şi a 
sinelui, predominând sentimentul că tot ceea ce faci este dictat de forțe exterioare având o 
emergență străină individului devalorizându-i personalitatea. 

Alienarea politică este indusă în primul rând de puterea politică şi aceasta prin disocierea 
intereselor puterii față de interesele poporului, raportul dintre aceste interese fiind perceput mai 
mult în relaţie de dominare şi nu de colaborare, puterea politică devenind o forță străină şi ignorată 
celorlalți cetățeni. Relaţia putere-dominație am analizat-o în altă secvenţă a lucrării aşa că nu vom 
insista asupra acestei problematici. 

Vom dezvolta în continuare problematica ce face referință asupra puterii politice alienate, 
subiect mai puțin dezbătut în literatura de specialitate. Această caracteristică a puterii politice este 
reprezentată de ipostaza în care puterea scapă de sub control, fiind negată şi percepută ca o forță 
străină şi ostilă indivizilor. Această stare a puterii pe fondul incapacității de a conduce, de a-şi 
îndeplini funcțiile publice în societate şi îşi limitează autoritatea prin compromisurile unor 
reprezentanţi şi/sau incompetenţa acestora. În asemenea situaţii puterea politică se impune prin 
coerciție, represiune, utilizând mai mult forţa-aparatul represiv decât convingerea şi alte mecanisme 
ce vizează schimbarea atitudinilor şi comportamentelor. Mai simplu spus, puterea politică alienată 
înseamnă înstrăinarea acesteia de cei care au investit-o cu autoritate pierzându-și caracterul legitim. 

Consecința firească a alienării politice este recurgerea la mijloace coercitive şi chiar 
violente. Ca ipostază fundamentală de manifestare a puterii alienate, violența semnifică o reducere a 
resurselor de care dispune puterea politică astfel că ea este obligată să recurgă consecvent la 
constrângeri psihologice prin ameninţări, restricții democratice şi, în ultimă instanță, la recurgerea la 
forța fizică pentru a obține o falsă stabilitate politică şi subordonare a celor răzvrătiți. Efectul 
violenței se răsfrânge în plan social, adâncind starea conflictuală, criza politică şi implicit criza de 
legitimitate a puterii. 

Să vedem care sunt resursele şi modalitățile puterii de a ieşi din criza de legitimitate şi, deci, 
de a se dezaliena. O modalitate clasică a dezalienării politice a puterii constă în recurgerea la unele 
măsuri populiste şi demagogice cum ar fi creşterea subvenţiilor de la stat a salariilor şi indexărilor, 
crearea unor noi locuri de muncă şi reducerea şomajului, favorizarea unor zone geografice prin 
declararea acestora de zone defavorizate, facilitarea unor categorii sociale etc. Sunt măsuri directe 
care se resimt în primul rând în cadrul nivelului de trai şi care are efect de durată scurtă, ulterior 
urmând scăderea legitimității politice în funcție de diminuarea efectelor pe termen scurt a acestor 
strategii, având efectul bumerangului asupra puterii şi deciziei politice. 


O formă mai subtilă a dezalienării politice constă în lărgirea drepturilor democratice, mai 
ales a libertăţilor de exprimare prin intermediul mass-mediei ceea ce creează o falsă imagine a 
democrației, în detrimentul scăderii nivelului de trai şi a calităţii vieții. La îmbunătăţirea acestuia se 
liberalizează unele mijloace ilicite prin care unii indivizi beneficiază de anumite resurse financiare 
cum ar fi jocurile de noroc (de tipul BINGO, jocurile piramidale de tip Caritas - bazate pe 
sindromul „joc de şanse patologică” manifestat printr-o incapacitate cronică de a rezista impulsului 
de a juca în ciuda pierderilor repetate, insolvabilității sociale şi dezmembrării familiei -) şi alte 
posibilități de câştig şi tendinţe de îmbogăţire, binecunoscute fiind formele mixte care au implicat şi 
autoritatea statului, un caz elocvent fiind reprezentant de Fondul Naţional de Investiţii. Prin 
asemenea mijloace, puterea a încercat să estompeze valul nemulțumirilor, fapt ce a condus în ultimă 
instanță la adâncirea inegalității sociale şi a nemulțumirilor în raport cu puterea. 

Cele mai multe modalități de schimbare a atitudinii refractare faţă de politic şi putere şi a 
ieşirii din criză sunt orientate spre sfera individualului şi a ideologicului. Forma clasică prin care se 
realizează asemenea modalități este manipularea politică. Prin acest set de acţiuni se urmăreşte 
schimbarea atitudinilor, gândirii şi comportamentului cetăţenilor în favoarea puterii. Manipularea 
nu este o formă de tipul influenţei prin convingere rațională prin care să se urmărească înţelegerea 
mai corectă şi mai profundă a situației, ci constă în inculcarea unei înțelegeri convenabile, 
recurgându-se la inducerea în eroare cu argumente falsificate şi cu alte modalităţi demagogice. De 
cele mai multe ori se recurge la mistificarea realității, prin amplificarea unor cifre ce reprezintă 
anumiţi indicatori economici, la promisiuni, şi nu în ultimă instanţă la strategii pe termen scurt şi cu 
efecte benefice pentru anumite categorii ale populației, în mod deosebit a celei mai sărace care 
poate fi mai uşor manipulată prin prisma acestor, măsuri strategice. La asemenea practici se recurge 
mai ales în campaniile electorale în vederea menținerii şi acumulării capitalului electoral. 

O altă formă de alienare a puterii este mitul politic şi în mod deosebit demitizarea. Prin 
această modalitate se încearcă devalorizarea în plan perceptiv a valorilor politice pe care se sprijină 
puterea, de către reprezentanţii opoziției recurgându-se de cele mai multe la mistificări şi, mai ales, 
la atacuri la persoană prin dezvăluirea unor acte personale compromițătoare, cum ar fi corupția şi 
alte asemenea vulnerabilități. Ca formă extremă de alienare mitul politic este mai degrabă o 
modalitate de manipulare de către opoziţie a cetăţenilor, substituind în mod deformat realitatea 
politică şi socială concretă printr-o realitate inventată, în defavoarea puterii, urmărindu-se 
mistificarea puterii şi scăderea cotei de legitimitate. La noi se recurge foarte des la asemenea 
practici mai ales de reprezentanţii spectrului politic de dreapta când speculează orice inconsecvență 
sau vulnerabilitate politică a reprezentaţilor puterii de stânga, incriminând strategiile politice şi 
oportunitatea acestora într-un context social-politic inadecvat unor asemenea strategii. Devine însă 
insuficientă o asemenea practică, ea neavând efecte în plan persuasiv, orice demers manipulativ 
având o finalitate contradictorie intereselor şi obiectivelor care stau la baza unor asemenea practici 
manipulative. Argumente, mai bine zis contraargumente, sunt regăsite în situația economică 
catastrofală moştenită ca urmare a gestionării puterii pretins democratice în perioada anilor 1996- 
2000, când indicii economici şi starea socială au infirmat pretinsa competenţă şi performanță 
politică a fostei guvernări, rata sărăciei devenind argumentul cel mai plauzibil al fostei guvernări. 

Vom analiza în continuare acest raport dintre putere şi competență/incompetență. 


8.5. PUTERE ȘI COMPETENȚĂ/INCOMPETENŢĂ 


Mai mult decât în oricare domeniu şi sferă de activitate, politica şi mai ales puterea politică 
presupun competenţă şi pregătire, cunoaştere şi acţiune eficientă, însăşi puterea şi autoritatea fiind 
consolidate de competenţă şi profesionalism. Politica şi activitatea politică sunt de neconceput în 
afara acestor atribute fapt ce ne motivează în analiza acestui raport. 

Situaţia economică, socială şi morală în care se găseşte România în această perioadă 
postdecembristă demonstrează lipsa de competenţă a celor mai mulți reprezentanți ai clasei politice 
româneşti şi, totodată, faptul că politica nu este o activitate derizorie, ci un domeniu care presupune 
cultură şi socializare politică, solidaritate şi responsabilitate. În acest sens, asociind politica 
educaţiei (privită ca arta educării), politica (definită ca arta guvernării şi schimbării), I. Kant 


considera aceste două tipuri de activităţi (conexe, complexe şi complementare), ca a fi cele mai 
importante şi responsabile activităţi, ambele implicând competență şi vocaţie, caracterul indisociabil 
al acestor valori fiind evident. 

Înainte de a analiza acest raport dintre cele două noţiuni vom defini şi delimita noțiunea de 
competenţă în raport cu autoritatea şi puterea. Fiind o noțiune cu o semantică plurivalentă, ne vom 
referi în mod deosebit la perspectiva psihologică şi la cea axiologică, ultima fiind emergentă celei 
dintâi. Din punct de vedere psihologic, competența este definită ca a fi aptitudinea recunoscută de a 
îndeplini un act, o acţiune sau o activitate a cărei realizare o constituie performanţa şi eficiența. De 
aici şi valenţele sale de factură axiologică, competenţa devenind o valoare şi atribut indispensabil 
sferei politicului şi puterii. Aceasta presupune, pe lângă o motivaţie bine structurată, cognitivă în 
primul rând, şi un sistem coerent de cunoştinţe, deprinderi, priceperi, abilități, aptitudini şi, mai 
fondul unor idealuri sociale în coroborare evidentă cu interese de ordin colectiv şi național, 
materiale şi spirituale, prezente şi de perspectivă. În același timp, competenţa implică şi o anumită 
autoritate epistemică şi deontologică (Bochenski). 

Există şi alte opinii despre competență. În lucrarea „Managementul educaţional”, R. 
Niculescu defineşte competența ca pe unitatea funcțională la nivelul personalităţii dintre vectorii: „a 
şti să fii”, „a şti să faci”, „a şti să devii”, la care am adăuga noi, în plan politic, vectorul „a şti să te 
mentii”, ceea ce, de asemenea, implică multe calităţi profesionale şi psihomorale liderului. În 
această definiție sunt implicate în mod complementar şi funcțional dimensiunile cognitive ale 
personalităţii (omului politic în cazul nostru), cele atitudinale şi, nu în ultimă instanţă, cele 
praxiologice exprimate prin capacități ca expresie a gradului de obiectivare a competenţei într-un 
plan virtual — deziderativ, într-un plan real. 

Rezultă din această succintă prezentare a noţiunii analizate că ea devine o variabilă 
independentă a activității politice. Politica şi cu atât mai mult performanțele din acest domeniu atât 
de complex, nu sunt rezultatul unor voințe arbitrare şi subiective, emergente unor interese 
preponderent personale, ci, aşa cum se poate deduce, presupun competență, vocație (dăruire şi 
profesionalism), responsabilitate şi angajament, ceea ce le lipseşte celor mai mulți politicieni. 
Alături, desigur, de sentimentul lucrului bine făcut, coroborat cu cel al sincerității, patriotismului şi 
naționalismului, când se impune. Din păcate, axul motivaţie — afectivitate, pe fondul căruia ar trebui 
să se centreze activitatea politică, vizează mai mult interese înguste de partid în şi în afara unor 
sentimente morale sau chiar a unor pasiuni politice. Astfel, pasiunea este convertită tot mai mult în 
patima politică, în intrigi şi conflicte, inter şi intragrupale, fapt ce evidențiază un grad scăzut al 
responsabilități şi al incompetenței unor reprezentanți ai clasei politice româneşti şi în mod 
deosebit ai puterii. Pentru cei mai mulți oameni politici, politica s-a constituit într-o „fereastră de 
oportunitate” mai precis într-o sursă şi modalitate de ascensiune în plan social, tendințele de 
parvenire şi abuzul de putere fiind tot mai evidente. 

Pe lângă asemenea oportunități ale profesiei politice, activitatea profesională şi cea politică 
implică, pe lângă competență, şi o anumită responsabilitate. Plecând de la conceptul de profesie 
orice activitate profesională implică o anumită responsabilitate şi competenţă şi aceasta cu atât mai 
mult în plan politic. Rezultă de aici că o asemenea competență este rezultanta acțiunii educaţionale 
şi profesionale îmbinând cunoştinţe teoretice şi practice, deprinderi, principii, aptitudini precum şi 
anumite trăsături caracterologice în vederea îndeplinirii funcțiilor şi atribuțiilor ce rezultă din 
cerinţele şi atribuțiile rol-statusului deținut de fiecare individ. 

Conceptul de competenţă este corelativ şi exprimat, totodată, prin capacitatea individului 
de a-şi pune în valoare competența. Spre deosebire de competență, putem defini capacitatea prin 
competenţa obiectivată — transpusă în practică, fiind deci o aptitudine realizată care se consolidează 
prin anumite deprinderi rezultate din exercitarea rolului deținut. În planul competenţei politice acest 
atribut al autorității şi puterii implică o anumită pregătire a individului dublată de aptitudini şi 
deprinderi specifice acestui domeniu, în primul rând aptitudini organizatorice şi manageriale. 

Ca orice profesie ce presupune competenţe şi capacități, omul politic trebuie să fie un 
expert în profesia politică (dedublată de o autoritate epistemică şi deontologică), caracterizat prin 
responsabilitate şi conştiinţa responsabilităţi — a autorităţii deontice — şi să deţină un spirit de corp 


(S.P. Hungtington), adică să fie solidar şi uşor adaptabil schimbărilor ideologiilor politice specifice 
grupării politice din care face parte. În acest sens, între profesia politică şi vocaţia politică trebuie 
pus semnul egalității, la fel şi între profesie, responsabilitate, dăruire şi chemare, între profesie şi 
profesionalism care, în afara competenţei profesionale (şi a celei politice în cazul nostru), nu poate 
fi performantă, profesionalismul fiind diminuat. 

Competența profesională politică este cu atât mai necesară cu cât profesia politică este o 
profesie publică — socială şi, deci, şi competențele aservite unei asemenea profesii sunt 
preponderent sociale. Aşa cum preciza M. Argyle este rezultanta care are emergență într-un 
comportament social, moral concret, comportament manifestat de indivizi competenţi social şi 
implicit moral, capabili să producă efecte (rezultate) pe fondul unor expectanţe din partea 
cetăţenilor şi în favoarea lor, ceea ce în limbaj moral este desemnat prin binele colectiv. Asemenea 
comportamente expectanţe — aşteptate şi dezirabile sunt atribuţiile propriu-zise ale profesiei şi 
competenţei ce-i conferă o autoritate şi putere prin statusul desemnat şi conferit atât de autoritatea 
deontică cât şi de cea epistemică, după cum am mai arătat, dar pe lângă care se desprind şi alte 
elemente ce fundamentează această competență politică — profesională, cum ar fi asertivitatea, 
comunicarea, cooperarea, sprijinul — colaborarea, empatia şi prezentarea sau imaginea de sine. 
Dintre acestea cea mai importantă în plan politic este asertivitatea, adică capacitatea de a influenţa 
şi conduce — comanda pe ceilalți. Lipsa asertivităţii omului politic îi diminuează atât autoritatea cât 
şi puterea deligitimându-l sub raportul competenţei profesionale şi a autorității. 


8.6. PUTEREA ȘI ANOMIA SOCIALĂ 


Lipsa autorităţii unor structuri şi instituții ale sistemului politic conduce în mod legic la o 
criză de sistem şi, implicit, la un aşa-numit fenomen socio-juridic cunoscut sub numele de anomie 
socială. Analiza unui asemenea fenomen devine oportună şi necesară cu atât mai mult cu cât în 
perioada postdecembristă acesta s-a conturat şi adâncit în societatea românească, fie pe fondul crizei 
de norme şi valori, fie ca rezultat al voinței politice a clasei politice şi, nu în ultimă instanță, a 
fostelor puteri. Printr-un asemenea fenomen se exprimă în ultimă instanţă nu atât lipsa legislaţiei — a 
normativităţii în general, ci o anumită ambiguitate şi, uneori, inoportunitate a legislaţiei în vigoare. 

Foarte frecvent, prin anomie se înţelege (se utilizează mai mult compunerea prin adăugarea 
unui prefix, ceea ce nu desemnează fenomenul propriu-zis, adică nu înseamnă lipsa unor legi ci 
inadecvarea lor) lipsa legilor şi/sau violare acestora şi se desemnează starea de dereglare a 
funcționării unui sistem sau subsistem social, starea socială de conflicte normative şi axiologice 
(norme şi valori), pe fondul unei crize generalizate de sistem. Apare, deci, pe o structură socială 
conflictuală, sub incidenţa unor devianţe de la normativitatea socială, ca reacție de protest față de 
putere şi structurile puterii politice şi legislative, prin opoziție, ignoranță, indiferență şi refractorism. 

Reflexul acestor limite şi vulnerabilităţi legislative şi implicit decizionale sunt regăsite în 
manifestările deviante şi delincvente, care culminează prin fenomenul corupției la toate nivelurile 
ca urmare a unui asemenea fenomen generalizat şi care se exprimă printr-o stare globalizată a crizei 
sociale. Realitatea românească prezentă se caracterizează printr-o asemenea stare de destructurare şi 
dezorganizare, pe fondul lipsei regulilor şi normelor morale şi juridice eficiente, precum şi prin 
existența unei crize şi a unor conflicte sociale generalizabile chiar dacă în anumite momente puseul 
social este în descreştere, ceea ce nu face decât să amplifice viitoarele tensiuni şi conflicte sociale. 
Ne referim desigur la aşa-numita pace socială sau parteneriat social. 

Aflate în strânse raporturi de condiționare, puterea în tripla sa ipostază: politică, legislativă şi 
judecătorească îşi exercită influenţa asupra stărilor anomice şi patologice ale societăţii. Din această 
perspectivă, anomia exprimă trăsăturile caracteristice ale puterii alienate, care reflectă în conţinutul 
sau manifestările coercitive şi reprimate a structurilor şi relaţiilor sociale (politice şi juridice) în 
discordanţă cu interesele şi valorile sociale, politice şi economice ale majorității indivizilor. Reflectă 
disfuncționalităţile structurilor şi instituțiilor politice ale statului de drept, eficienţa scăzută a puterii 
în plan tactic şi strategic. 

Aceste efecte apar cu precădere în urma impactului negativ al strategiei politice, ce cunoaşte 
din ce în ce mai mult trăsăturile unei puteri alienate, cu efecte negative în plan social, politic şi care 


revendică schimbări structural-funcționale. Această caracteristică s-a constatat mai ales în perioada 
guvernării C.D.R.-iste, dar unele trăsături sunt regăsite şi în actuala guvernare, când nici pe departe 
nu putem spune că a fost eradicată starea de criză a societăţii, mai ales în unele domenii şi sectoare 
ale vieții sociale. 

Anomia apare deci ca efect al formei de alienare a puterii (în primul rând a celei politice şi 
legislaţie) față de scopul instituit, conducând în mod evident spre o criză a legitimității şi autorității 
puterii. Astfel, dintr-o putere legitimă şi recunoscută, devine una alienată sau, mai plastic, o „putere 
nudă” (B. Russel) sau chiar nulă, sub raportul percepţiei oportunității şi eficienţei sale. 

Ce poate deveni mai alienant şi alienat decât discreditarea şi devalorizarea puterii, mai ales a 
reprezentanților ei, fie instituțional, fie personal. Aşa cum este cunoscut, puterea corupe şi evident 
reprezentanţii puterii sunt predispuşi spre corupție. După cum anticipam, puterea absolută corupe în 
mod absolut. Dacă plecăm de la consecință şi nu de la premisă, ne putem da seama că puterea tinde 
spre absolutism şi nu monopolizare, întrucât corupția şi anomia societății au devenit omniprezente. 
Este un adevăr logic ce îşi găseşte viabilitatea şi la noi şi, mai ales, în această perioadă. Generalizat 
fiind fenomenul, desigur acesta are şi va avea un impact nociv şi negativ asupra maselor şi 
individului, acestea reproducând modelele puterii. Subliniem faptul că anomia, ca fenomen social 
generalizat, nu este o proprietate suis generis a comportamentului individual şi de grup, şi nici 
rezultatul exclusiv al unui grad scăzut de socializare şi educaţie. Este o caracteristică şi o funcție a 
structurii şi suprastructurii sociale, în speţă a celor politice şi legislative, în esență a puterii alienate. 

Se subînţelege că rolul puterii constă nu în a facilita şi chiar determina apariția stărilor 
anomice în societate. Funcţia puterii se concretizează în asigurarea — garantarea constituțională — 
legislativă a libertăților democratice individuale, a respectării intereselor categoriilor şi grupurilor 
de indivizi, a funcţionalităţii diferitelor structuri şi organisme ale societăţii, a coeziunii şi climatului 
social politic optim. Se constată însă tot mai mult erodarea — devalorizarea în plan perceptiv a 
puterii, erodare ce îşi are reflexul în primul rând şi în mod determinant în starea anomică a 
societăţii, în convulsiile sociale şi în lipsa credibilităţii celor mulți faţă de putere. 

Din analiza întreprinsă în raportul putere politică şi autoritate rezultă că acestea se află într-o 
strânsă intercondiționare şi, totodată, complementaritate funcțională fiind de neconceput una în 
lipsa celeilalte. Se desprinde faptul că autoritatea devine un atribut esenţial al puterii şi că puterea în 
afara autorității este un non sens, ceea ce implică găsirea acelor modalități eficiente în vederea 
creşterii legitimității autorității şi implicit a puterii politice. Mecanismele şi modalitățile prin care se 
pot realiza asemenea obiective au făcut obiectului acestui capitol, prin care s-a demonstrat 
necesitatea şi oportunitatea lor în exercitarea eficientă a rolului omului politic şi a activităţii unei 
asemenea profesii din domeniul politicii. 


CAPITOLUL IX 
PUTERE ȘI COMUNICARE 
9.1. COMUNICAREA ȘI MECANISMELE COMUNICĂRII 


În analiza problematicii puterii şi a suportului interrelaţional prin care se realizează puterea şi 
mecanismele sale, comunicarea joacă un rol deosebit de important în această problematică. Vom 
realiza o succintă incursiune asupra conceptului şi procesului de comunicare, cu referință directă 
asupra comunicării politice. Din perspectivă etimologică, conceptul analizat are o derivație latină 
din substantivul “communis” — comun, care ulterior s-a transformat în verbul “communico” care, pe 
lângă semnificaţiile induse şi specifice comunicării, adică de a face cunoscut — a comunica, a da de 
ştire, a informa, a înştiinţa, a spune, a pune în legătură, a realiza contactul cu cineva, a fi în legătură 
cu cineva etc., mai are şi conotații semantice de ordin praxiologic însemnând şi a face comun ceva, 
a împărtăşi şi a pune împreună, şi nu în ultimă instanță a uni. Prin comunicare se încearcă în primul 
rând unificarea şi, pe cât posibil, omogenizarea unor structuri şi nu dispersia, disocierea lor şi cu 
atât mai puţin tensiunea şi conflictul. 

Acest termen cunoaşte „o istorie” destul de complicată sub raportul derivaţiei sale semantice, 
fiind recunoscut atât în limbajul laic cât şi în cel ecleziastic, care prin latina ecleziastică a căpătat în 
toate limbile romanice acelaşi sens, de a se împărtăşi, de la... sau de a se împărtăşi întru ceva, după 
cum afirma C. Noica în lucrarea de referință “Rostirea filozofică”. 

Din punct de vedere semantic şi epistemologic conceptul de comunicare reprezintă esența 
legăturilor interumane exprimate prin capacitatea de a descifra, permanent sensul contactelor 
sociale realizate cu ajutorul simbolurilor şi al semnificațiilor social — generale, în vederea obținerii 
unității şi stabilităţii unor structuri, ori a unor modificări de comportament individual sau la nivel de 
grup (C. Mircea). În acelaşi timp şi în conformitate cu opinia autorului citat, prin comunicare este 
desemnată activitatea fundamentală şi revelatorie pentru ființa umană, şi implicit pentru acțiunile 
politice. Aşa cum am anticipat deja, prin acest proces oamenii se împărtăşesc şi dezvăluie, 
“dăruindu-se” unul celuilalt — dând ceva altuia şi primind la rândul său de la altul, cel puţin sub 
raport afectiv şi informaţional. În acest sens un rol deosebit revine comunicării afective, alături de 
cea cognitivă şi informaţională. 

Comunicarea interumană fie afectivă, fie informațională, presupune în primul rând un anumit 
criteriu selectiv şi preferenţial, ceea ce în fond corespunde cu o anumită preferinţă condiţionată de o 
aşa numită proximitate a similarităţii, care are la bază unele criterii ce tind spre asemănare şi chiar 
identificare sub raport socioafectiv: ne alegem partenerul şi grupul, uneori în funcție de asemenea 
similarități şi compatibilități. Raportându-ne la structurile politice — la grupuri şi organizații politice, 
oamenii dintr-o asemenea structură au la bază compatibilități şi similarități de factură ideologică şi 
teleologică (ideologii şi scopuri comune), în afara acestora neputând exista nici un fel de 
comunicare, şi „împărtăşire” a fiinţei umane, una altei. Actul preferenţial şi electiv este cu mult mai 
complex, comportând dimensiuni psihologice, psihosociale şi de natură ideologică, mai ales în 
planul structurilor politice. Nu în ultimă instanță, implică criterii de ordin praxiologic şi pragmatic, 
politica fiind prin esenţa sa acțiune pusă în scopul schimbării. 

Există, desigur, mai multe opinii şi perspective în analiza comunicării. Un punct de vedere 
mai puţin cunoscut este cel de factură psihanalitică, care delimitează persoana — individul prin 
prisma ego-ului şi superego-ului, precum şi a altor tipologii legate de Eu-l fiecărei persoane, 
(problematică asupra căreia am insistat în secvenţa ce viza dimensiunea psihanalitică a puterii). 
Psihanaliza pune accentul mai mult pe latura instinctualităţii, mai exact pe seama sexualității 
(Freud). Ulterior, Moreno caută originea preferinței în planul afectivității, iar J. Maisonneuve în 
plan psihosocial, prin intermediul aşa numitelor “cadre sociale” prin care este evidențiată natura 
psihosocială a preferinţei. 

Dezvoltând o asemenea problematică complexă cum este comunicarea, şi implicit relaţiile 
interpersonale, (aceasta constituindu-se în chintesenţa legăturilor interumane), M. Scheler atrage 
atenţia asupra rolului relațiilor simpatetice în comunicare, iar Suttie consideră, la rândul său, că 


motivația preferinţei evoluează şi se “purifică” parcurgând mai multe stadii, cum ar fi tandrete, 
afecţiune şi interes, până la simpatie mentală. În grupurile politice şi în comunicarea politică nu 
predomină încă nici pe departe raporturile interpersonale simpatetice şi, cu atât mai puţin, tandrețea 
şi afecțiunea. Predominante sunt relaţiile bazate pe interes şi, uneori, pe „simpatie raționalizată”. 

Această problematică a comunicării şi preferinţe în stabilirea relațiilor intercomunicaţionale, 
este explicată în literatura de specialitate prin aşa numitul “sindrom preferenţial”. Într-un asemenea 
context vom delimita prin intermediul sindromului puterii, puterea atractivă de care dispune o 
persoană, în speţă un lider, şi care are ca resurse şi legitimitate atât resurse naturale cât şi afective şi, 
mai ales, spirituale. Preferăm o anume persoană şi alegem o anume ființă pentru că prin structura sa 
psihică ea corespunde unui anumit deziderat şi unei anumite aşteptări, reprezentând acel ceva ce 
completează sau ne creează confortul psihic sau chiar biopsihic necesar. În limbajul popular un 
asemenea criteriu al comunicării prin intermediul preferinței este cunoscut prin sintagma “cine se 
aseamănă se adună”, ceea ce în planul analizei noastre ar putea fi înlocuită cu sintagma “cine se 
aseamănă comunică” aceasta însemnând că prin comunicare este desemnat un mod fundamental de 
interacțiune psihosocială, fără de care oamenii nu ar putea să devină ceea ce sunt şi să existe ca 
fiinţe raționale. 

Insistând asupra comunicării politice, vom preciza faptul că aceasta este o componentă de 
bază a sistemului politic, un subsistem, sau mai degrabă o modalitate prin care sistemul politic se 
manifestă, funcţionează. În felul acesta comunicarea politică şi socializarea prin intenţia, mai mult 
sau mai puţin declarată, de politizare a societății devine un fapt politic, concurând la consacrarea, 
prin mecanismele sale specifice, a anumitor fenomene politice, şi la producerea şi acceptarea unor 
anumite imagini asupra acestora. Pentru un sociolog de reputaţia lui Georges Burdeau faptul social 
este valorificat din punctul de vedere politic prin integrarea sa în imaginea pe care societatea o 
capătă despre ea însăşi, în măsura în care se simte responsabilă de sine. Ceea ce se cere înțeles este 
faptul că întotdeauna comunicarea politică deserveşte şi exprimă interesele sociale convertite în 
interese politice. Aceste interese constituie substanţa acțiunii, ideologiei şi comunicării în universul 
politic. În absenţa unor interese sociale şi politice, comunicarea politică ar fi o absurditate. 
Interesele pe care o comunitate politică le propagă mai cu seamă prin mass-media sunt distribuite pe 
un segment de timp mai scurt sau mai lung, fiind caracterizate prin diferite intensități şi sfere de 
cuprindere. În comunicarea politică se impune şi o anumită cultură politică coroborată cu un 
anumit cod comun, de norme şi valori împărtăşite la nivelul fiecărei comunități politice, care este 
mai larg sau mai omogen atunci când există un consens politic şi devine tot mai îngust şi susceptibil 
de dezintegrare pe măsură ce se accentuează tensiunile şi conflictele între diverse grupuri, partide şi 
formaţiuni politice adverse. Comunicarea politică depinde de acest cod comun, de starea sistemului 
politic la un moment dat, stare pe care încearcă să o conserve sau să o schimbe, în funcție de 
imperativele politice şi idealurile sociale. 

Aşa cum vom vedea, orice comunicare politică apelează la mijloace simbolice şi ideologice 
capabile să influenţeze opinii, atitudini, conduite individuale sau colective, dar această influență, 
care nu este obligatorie şi întotdeauna şi expresia unei dominaţii politice, se poate realiza pe diferite 
căi: negociere, intimidare, constrângere şi persuasiune. Dar pentru a putea realiza asemenea 
deziderate şi obiective ale comunicării trebuie să ținem seama şi de condiţiile prin care se 
obiectivează un atribut esenţial al acesteia, care este influența. Se deduce uşor că influenţa şi 
comunicarea se află în stricte raporturi de interdependenţă şi că, nici pe departe, ele nu sunt 
concepte confundabile şi substituibile, între ele existând deosebiri evidente. 

Există şi alte puncte de vedere asupra acestui raport, spre exemplu sociologul H. Lasswell 
subliniind faptul că puterea este ireductibilă în mai mare măsură la influenţă unde, desigur, un rol 
deosebit revine comunicării politice. Fără îndoială, influența comunicării politice nu este doar 
efectul voinţei individuale, ci ea decurge dintr-un context socio-politic mai amplu şi presupune 
condiţii favorizante circumstanțelor vieții grupurilor şi comunităților sociale. Deşi nu este 
reductibilă la un fenomen de contagiune sau mimetism colectiv, influenţa politică, prin intermediul 
comunicării, este un proces de interacțiune şi intercondiționare. Referindu-se la acest fenomen, 
Lasswell afirma că „studiul politicii este studiul influenţei şi al celor influenţaţi. Influenţi sunt cei 


care apucă cel mai mult din ceea ce este de apucat... Cei care apucă cel mai mult sunt elita, restul 
este masa.” (The Future of Political Science, New York, P.H.). 

Ca acțiune politică şi scop al comunicării, influenţa vizează cu precădere opinia politică şi 
schimbarea acesteia, adică transformarea opiniei individuale, latente în opinie publică şi chiar în 
acțiune politică. Acesta este motivul pentru care Napoleon spunea: „Forţa este fundată pe opinie. Ce 
este guvernământul ? Nimic, dacă nu e opinie.” În acest sens şi pe acest fond teleologic apelează 
puterea la influenţa exercitată prin intermediul mas-mediei în cele mai multe situații deformând 
realitatea, realizând o manipulare a imaginii pe fondul unei aşa-numite teledependențe sau 
videocraţie: forța de convingere prin raționalitatea socială este convertită în manipulare sau 
demagogie politică, probleme asupra cărora vom reveni. 

Aprofundând analiza comunicării politice vom putea constata că acestei forme de comunicare 
îi este caracteristică o anumită limitare şi, am spune chiar, o anumită vulnerabilitate concretizate 
printr-un fenomen pe care l-am denumi ca a fi deficitul de comunicare. Un asemenea fenomen are 
printre alte cauze şi pe cele de ordin afectiv şi spiritual, motivaţia fiind de cele mai multe ori însă de 
factură teleologică, pe fondul intereselor şi scopurilor personale, care nu întotdeauna sunt 
convergente spre interese şi scopuri colective. Se face abstracție de asemănare, potrivire şi 
similaritate, punându-se pe prim plan interesul şi nu latura socio — afectivă. Aşa se poate explica şi 
fluctuația relativ ridicată a oamenilor politici dintr-un partid în altul şi tot aşa se explică şi lipsa 
comunicării. 

Literatura de specialitate (şi aşa cum am mai arătat şi noi într-o altă secvență a lucrării) 
evidențiază şi alte cauze prin care se explică lipsa comunicării şi a stabilităţii membrilor în grup. 
Uneori, în mod paradoxal, la baza unei asemenea instabilități şi a unui asemenea grad scăzut al 
comunicării stă o prea multă asemănare între membrii grupului, de unde necesitatea completării cu 
„ceva” care să se deosebească de structura personalităţii, acel ceva fiind găsit la alți lideri şi la alte 
grupuri politice. Ne referim, desigur, la un anumit grad al redundanţei ideatice şi chiar la un anumit 
conformism, ca să nu vorbim de aşa numitul fenomen al groupthnik-ului, care este un fenomen 
psihosocial, de cele mai multe ori negativ, constând în proprietatea grupului de a accepta în mod 
„voit” orice informaţie şi idee ca rezultat al gândirii de grup, dar care în fond este „emanaţia” 
gândirii liderului. 

Pe lângă similaritate şi complementaritate mai există şi varianta opoziţiei — contrarietății, dar 
aceasta nu corespunde sub raport logic şi, cu atât mai puţin, sub raport politic (când puterea este 
„trădată” de asemenea grupuri de interese, disociate puterii şi guvernării). 

Aşa cum am menționat deja, în politică şi implicit la nivelul puterii predomină principiul 
unificării şi solidarității prin prisma intereselor şi mai puțin prin prisma celorlalte criterii 
evidenţiate. Interesul unifică, dar, în mod paradoxal şi desparte, fiind în corespondenţă cu principiul 
roman, “divide et impera”. 

Pe lângă diviziune, în mediul politic există şi alte resurse pentru a stăpâni, nefiind necesară şi 
unică numai diviziunea. Există diversiune, şantaj, influență, manipulare şi în cele din urmă 
comunicare, care prin puterea sa persuasivă sau manipulativă are rolul de influență şi chiar de 
dominație. Dar ceea ce predomină mai mult în politică şi implicit la nivelul puterii, este tăcerea, 
prudenţa excesivă, într-un cuvânt comunicarea scăzută, ceea ce am desemna noi prin “sindromul 
autismului”, adică acea stare psihologică caracterizată prin închiderea şi singularizarea persoanei 
până la izolare. În mediul politic nu este vorba despre o ruptură cu realitatea, ci de o închidere şi 
singularizare sub raportul intenţiilor şi acțiunilor politice. Cel care cunoaşte cel mai bine perspectiva 
acțională şi implicit scopurile acestor acţiuni este liderul politic şi colaboratorii săi cei mai 
apropiaţi, ceilalți membrii devenind simpli executanți sau cel mult susținători ai unei asemenea 
acțiuni. 

Referindu-ne la aspectul funcțional al comunicării, aceasta nu este percepută şi interpretată 
numai ca o activitate ci şi ca un proces. Este atât un proces psihic, cât şi unul psihosocial, 
cunoscând dincolo de dimensiunea interpersonală şi o dimensiune intragrupală şi internivelară. Prin 
comunicare se realizează punerea în relație a membrilor grupului şi un aşa numit transfer 
informaţional de la un individ la altul şi de la un nivel ierarhic la alt nivel. În cazul grupului politic 
de la staff-ul conducerii la executanți şi de la fiecare membru al organizației la celălalt. Este ceea ce 


în limbajul psihosociologic se desemnează prin comunicarea în grup şi organizație, prin această 
activitate realizându-se o deschidere a liderilor către unii membri ai grupului sau, în cazul cel mai 
fericit, către toţi membrii, situaţie destul de rar întâlnită în cadrul grupurilor şi organizaţiilor politice 
unde, aşa cum am mai arătat, se acționează mai mult prin intermediul criteriului preferenţial. O 
asemenea preferinţă spre unul sau altul dintre membrii grupului este graduală, la fel şi comunicarea, 
ceea ce face ca unii membri să fie frustrați, conducând în ultimă instanţă la o scădere a coeziunii şi a 
sinergiei grupului, ceea ce afectează climatul politic şi performanța organizațională. 

Preferinţa şi, implicit, comunicarea nu este un domeniu static, ci se schimbă în timp, fiind 
corelative atât cu restructurările personalităţii liderului — a habitusului acestuia, cât şi cu sintalitatea 
grupului, adică a restructurării membrilor şi partenerilor de dialog şi acțiune, fapt ce impune noi 
strategii acționale şi de comunicare. Foarte importantă devine din acest punct de vedere 
intercunoaşterea în cadrul structurii în care se realizează comunicarea, ceea ce influențează, fie 
pozitiv, fie negativ acest proces comunicațional. 

Fenomenele psihosociale ale grupului prin care se realizează comunicarea sunt foarte 
complexe şi dinamice. Pe lângă binecunoscutele proprietăți ale grupurilor, cum ar fi mărimea, 
coeziunea, consensul şi conformitatea, sintalitatea, sinergia, dinamica, stratificarea, eficienţa, 
autonomia, permeabilitatea, flexibilitatea şi groupthink-ul, care desigur influențează comunicarea, 
un rol deosebit revine legilor şi mecanismelor prin care se realizează aceasta, una dintre ele fiind 
cea care surprinde caracterul necesar şi legic al comunicării în cadrul oricărei structuri umane. 
Fiecare grup constituit gravitează spre scopuri ce presupun cunoaşterea şi interesul comun care nu 
se pot realiza decât prin comunicare şi interacțiune. 

Prin intermediul grupului şi al comunicării, individul se uneşte cu ceilalți, şi în ultimă instanță 
chiar „se împărtăşeşte” sub raport spiritual şi afectiv, aderând la cultura normativă a grupului şi 
organizației şi, nu în ultimă instanţă, la obiectivele acestor structuri. Grupul este cel care potenţează 
sau reprimă anumite trăsături particulare, şi tot el modelează şi restructurează personalitatea fiecărui 
individ îmbogăţindu-l din acest punct de vedere cu valorile sale. Totodată, grupul dinamizează şi 
integrează individul într-o unitate sinergică şi sintalitară, prin care individul este asimilat, 
pierzându-şi oarecum personalitatea, transferând-o în planul întregului. Sinele şi Eu-l fiecăruia se 
îmbogăţeşte prin influenţa celorlalți şi a grupului ca întreg, mecanism imposibil de realizat în afara 
comunicării. În acelaşi timp, fiecare membru al grupului se caută pe sine, în şi prin ceilalți, dorind 
să cunoască natura comună şi valorile care i se dezvăluie prin grup şi nu exclusiv prin lider, cum 
încearcă să se impună asemenea mecanisme şi modalităţi de comunicare în cadrul grupurilor şi 
structurilor politice. Din acest punct de vedere este destul de riscantă acea atitudine autistă (de 
închidere) a liderilor la fel şi prudența excesivă, putându-se ajunge la un fenomen denumit 
“limitaţie” (concept preluat de la G. Liiceanu din lucrarea “Despre limită”), fenomen care conduce 
la scăderea autorității şi legitimității. Liderul trebuie, în primul rând, să se informeze şi, în 
cunoştinţă de cauză, să comunice. S-a constatat că sunt mai agreați acei lideri politici care comunică 
decât cei cu tendinţe autiste, care devin mai suspicioşi şi neîncrezători sub raportul gândirii şi 
acțiunilor lor, de unde concluzia că în politică uneori mai mult se vorbeşte decât se gândeşte, fapt 
agreat şi susținut, din păcate, de „spectatorii” unor asemenea show-uri politice care fac deliciul unui 
public avizat şi „competent”, dar şi dornic de senzații „tari”, ceea ce ar corespunde pe deplin cu 
titlul cărții lui D. Cantemir, „Divanul sau Gâlceava înţeleptului cu lumea”, ştiind ce este „divan” şi 
ce este „gâlceava”. 

În grupurile politice rolul comunicării constă, în primul rând, realizarea unei anumite structuri 
sintalitare a grupului şi în stabilirea unei dinamici specifice acestei structuri. Eu-l fiecăruia 
comunică cu Eu-l celorlalți membrii, restructurându-şi modelul personal în raport cu aceştia. Astfel, 
prin comunicare se stabilesc raporturi variabile cu fiecare membru al grupului, sau doar cu unii, cu 
cei care corespund mai mult aşteptărilor şi preferințelor. Asemenea atitudini se manifestă şi din 
partea liderului prin unele tendinţe discriminatorii de favoritism față de unii subalterni. Sub acest 
raport grupul există şi funcţionează din acest punct de vedere prin aşa numita structură sociometrică 
exprimată prin relaţiile interpersonale de atracție, respingere şi indiferență. Aşa cum am mai arătat, 
ceea ce atrage şi unifică mai mult este comunicarea afectivă iar nu cea strict formală, şi cu atât mai 


puţin cea autoritară. Nu se poate ignora însă nici rolul informaţiilor şi implicit cel al comunicării, 
care garantează stabilitatea şi/sau dinamica grupului. 

Un binecunoscut psihosociolog, T. Stoetzel, delimita mai multe tipuri ale comunicării 
intragrupale: 

a) comunicare de tip “piramidal” (în care afluxul informaţional se îndreaptă de la polii 
periferici spre unul din membrii grupului care se individualizează prin “centralitatea” lui, fenomen 
specific la nivelul ierarhic superior — a liderului şi care are un impact mai mult negativ în planul 
comunicării şi chiar al coeziunii grupale); 

b) comunicarea de tip “circular” (in care afluxul informaţional se transmite “în cerc”, de la 
partener la ceilalți sau chiar la grup ca unitate); 
c) comunicarea “radiantă” (în care un membru al grupului emite informaţia “radial” 
celorlalți); 

d) comunicarea “liniară” (în care informaţia se transmite “liniar” de la un membru al 
grupului la celălalt şi care, de cele mai multe ori, are un substrat afectiv — informal). 

În acelaşi timp comunicarea se caracterizează prin simultaneitate şi plurifocalitate: fiecare 
partener se deschide spre celălalt în acelaşi timp în care ceilalți se deschid spre el, astfel că 
informația şi comunicarea interpersonală sunt simultane şi reciproce, fiind filtrate prin intermediul 
conştiinţei individuale, producând atitudini şi comportamente specifice. În acelaşi timp este 
focalizată către lideri (formali şi informali) şi centrele de decizie specifice nivelurilor ierarhice, care 
în raport cu interesele şi obiectivele grupului şi/sau personale, iau anumite decizii corespondente 
unor asemenea obiective. Orice grup presupune mai multe centre focalizatoare sub raport 
comunicațional, unele având o structură informaţională preponderent formală, cum este cadrul 
grupurilor autoritare şi la care predomină comunicarea de tip piramidal, iar altele dispun de o 
structură informală, unde comunicarea este preponderent de tip circular şi liniar. 

Structura grupală şi implicit comunicaţională se caracterizează printr-o rețea de comunicare 
difuză, flexibilă sau rigidă. În grupurile politice predomină atât comunicarea difuză cât şi cea rigidă, 
lipsindu-i în mare parte caracterul flexibil şi transparent. Sunt mai informați acei indivizi care 
prezintă mai mare interes conducerii grupului şi organizației, ceilalți fiind marginalizați, indiferent 
de competenţa sau chiar de autoritatea lor profesională. Acest fenomen se regăseşte şi în cadrul 
grupurilor politice prezente, unde unii indivizi din cadrul respectivei structuri dețin o mult mai mare 
“importanţă” (prin contribuţiile lor financiare şi sponsorizările făcute) decât ceilalți membrii, 
implicit cei legitimaţi sub aspectul competenţei şi autorităţii lor. Nu în mod întâmplător sunt 
“selectaţi” asemenea indivizi care dispun de resurse materiale şi financiare care, ulterior, vor avea o 
influență şi chiar putere din ce în ce mai mare în raport cu ceilalți membri ai grupului şi uneori chiar 
față de liderul formal. Este fenomenul politic desemnat prin clientelism şi trafic de influenţă, care 
cunoaşte o amploare în toate structurile politice, fie de la putere, fie din opoziţie şi care erodează 
autoritatea şi legitimitatea structurilor puterii politice şi implicit pe cele ale liderilor acestora. 

În contextul fenomenelor psihosociale emergente raportului analizat, - cel al puterii şi 
comunicării — se remarcă cel al diferenţierii care, după cum uşor se poate deduce, este în antiteză cu 
cel al unificării, putând fi însă şi simultan cu acesta. Comunicarea şi informația diferenţiază 
indivizii sub raportul accesului la informaţie, existând sub acest raport indivizi cu acces nelimitat şi 
indivizi frustrați din perspectivă informațională. Se subînțelege că prin această delimitare scad 
puterea şi coeziunea grupului, la fel şi eficienţa acţiunilor membrilor săi. 

Diferenţierea este un fenomen relativ paradoxal care comportă în mecanismul producerii sale 
elemente antitetice şi exclusive dar care, în fond, se manifestă simultan şi uneori complementar cu 
unificarea. Chiar diferențierea care conduce la stări conflictuale poate crea premisele unei unificări 
şi consolidări. În viaţa politică şi în structurile politice acest fenomen este foarte frecvent întâlnit, 
orice restructurare politică implicând atât diferenţierea cât şi unificarea. În situaţia în care nu se 
manifestă diferențierea, se creează premisele unor stări tensionale şi conflictuale, culminând prin 
mişcări centrifuge ale unor membrii ai partidului, în ultimă instanţă prin ruptura unor grupări şi 
întemeierea altor structuri. În viaţa politică situaţiile de acest gen nu sunt singulare, în cele mai 
multe partide fiind regăsite asemenea subgrupuri şi structuri autonome (denumirea lor specifică 
fiind de „aripi”, grupări radicale, ale tinerilor etc.). În limbajul specialiştilor acest fenomen al 


unificării prin diferenţiere se numeşte “unitate sintalitară” şi constă în individualizarea partenerilor 
complementari, dar reuniți într-o asemenea unitate, în care se menţine totuşi diferența 
interpersonală, unitatea păstrându-şi anumite limite ce mențin individualitatea fiecărui membru al 
grupului, mai precis personalitatea acestuia. 

Sub raportul cantității de informaţie emisă şi primită, fie de individ, fie de grup de la indivizi, 
se poate stabili o anumită legitate de natură psihosocială şi informaţional — comunicațională. 
Experții acestui domeniu au constatat că rata informației emise de către fiecare membru al grupului 
spre partenerii grupului şi spre grup, în general, nu este şi nu poate fi egală cu rata informaţiei 
primite, aşa după cum rata informaţiei emise spre unul din membrii grupului nu poate fi egala ratei 
informaţionale emise spre ceilalți membrii ai grupului. În asemenea condiţii informaţia şi 
comunicarea se diferențiază odată cu transmiterea ei, exprimând şi accentuând diferenţele 
structurale bazale sau inițiale. Există şi emisia şi recepţia informațională în acelaşi grup şi față de un 
acelaşi partener variind dinamic, în timp, în funcţie de raporturile interpersonale şi cu ceilalți 
membri ai grupului, (care afectează raporturile interpersonale cu acel individ), şi de situația de 
moment în care se găsesc persoanele în interacțiunea lor. 

Informaţia se diferenţiază şi în momentul emiterii ei dar şi în timpul transmiterii, receptării şi 
comunicării, putând apărea astfel anumite distorsiuni între emitere şi receptare, comunicarea putând 
accentua diferențierea, la început fiind mari decalaje (fiecare fiind o individualitate particulară), 
accentuându-se odată cu desfăşurarea comunicării. În acelaşi timp comunicarea şi unifică, chiar prin 
amplificarea diferenţelor, integrând fiecare persoană diferențiată în unitatea întregului, mai ales 
când securitatea individului este avertizată şi când acesta devine mai dependent de grup. 

Aşa cum am putut deduce, problematica comunicării în grupurile şi structurile politice este 
deosebit de importantă. Prin intermediul comunicării se realizează atât transferul informaţional şi 
decizional cât şi influența psihocomportamentală a membrilor grupului şi, implicit, exercitarea 
autorităţii liderului în raport cu aceştia. Din păcate, în asemenea structuri procesul comunicării este 
destul de limitat şi întâmpină unele dificultăți în realizarea sa, ceea ce afectează nu numai structura 
de comunicare ci chiar şi structura de putere. Ținându-se seama de unele mecanisme şi legități, 
precum şi de unele cerințe şi reguli ale comunicării, credem că acest proces va fi optimizat 
consolidându-se pe el puterea grupală, organizațională şi instituțională. 


9.2. VARIABILELE COMUNICĂRII 


Vom face în continuare referință la unele aspecte legate de structură şi factorii care 
favorizează comunicarea, implicit asupra factorilor şi condițiilor unei comunicări eficiente. Fără a 
intra în detalii tipologice, vom menţiona că în procesul comunicării, cuvântul şi informaţia 
transferată nu sunt singulare, în comunicare fiind utilizate mai multe elemente, printre care un rol 
deosebit îl au: trupurile, valorile, aşteptările, simţurile, abilitatea de a discuta şi comunica, mintea 
etc. Din această perspectivă comunicarea poate fi verbală şi nonverbală, contextuală, prin “dublul 
mesaj” sau “pe două niveluri” (cf. C. Nemţeanu, „Comunicare sau interpretare”) sau, mai 
modernizat şi cu evidente influenţe anglo-saxone, se vorbeşte tot mai mult de un dublespeak, înțeles 
ca paralelism între semnificaţie şi infrastructură lexicală utilizată. În politică se utilizează toate 
formele menţionate, predominând însă comunicarea verbală în raport cu cea nonverbală, chiar dacă 
unele manifestări comportamentale ar infirma ceea ce am menţionat. 

În ceea ce priveşte comunicarea nonverbală la care am făcut şi noi referință, aceasta apelează 
mai mult la formele gestuale, expresiile afective standardizate, simbolurile verbale, acțiuni, 
comportamente, atitudini etc. Asemenea forme sunt specifice oricăror structuri umane, cuvântul 
fiind substituit cu anumite gesturi, atitudini şi manifestări psihocomportamentale care, în ultimă 
instanță, transmit un mesaj decodificat sub raport verbal. 

Aşa cum am mai menționat în relaţiile intercomunicaţionale (cu precădere în mediul politic), 
cel mai frecvent este utilizată comunicarea verbală, dar care, în mod paradoxal este cunoscută şi 
evaluată ca a fi elementul cel mai slab în definirea naturii relaţiilor într-un sistem, implicit în cel 
politic şi evident în structurile formale. Astfel, verbalizarea poate fi fără sens dacă nu este însoțită 
de trăiri, de fapte, adică de ceea ce delimităm prin comunicarea afectivă şi nu exclusiv 


intercognitivă, preponderent formală. Nu este cazul însă în cadrul structurilor politice şi nici ale 
comunicării în acest mediu întrucât se regăseşte atât tipul comunicării verbale cât şi cel al 
comunicării nonverbale. 

Orice tip de comunicare, fie verbală fie nonverbală presupune anumite componente cum ar 
fi: sursa, mesajul, canalele de transmitere, receptorul sau destinatarul, decodificarea sau 
interpretarea, contextul şi feed-back-ul. Toate aceste componente se regăsesc şi în cadrul 
comunicării politice, un rol deosebit revenind contextului, care are implicații multiple în efectele pe 
care le produce acest tip de comunicare. Aşa cum rezultă din literatura de specialitate, mai relevante 
ar fi: 

1. prin comunicare influențăm şi suntem influențați; 

2. comunicarea contribuie la modificări în personalitatea umană; 

3. comunicarea este ireversibilă; 

4. fiecare mesaj comunicat este unic; 

5. comunicarea implică reajustare; 

6. comunicarea realizează o interacţiune; 

7. interacţiunea cu mesajul comunicat. 

(A se vedea pentru detalii lucrarea citată a lui C. Nemţeanu, p. 25-50.) 

Pe lângă asemenea implicaţii, prin care sunt evidenţiate rolul şi importanța comunicării, 
implicit a celei politice (aceasta având la dispoziție mai multe canale de transmitere şi, uneori, 
fiindu-i favorabil şi contextul), comunicarea mai presupune şi anumite principii, care în opinia lui 
Raphael şi Dorothy Becvar ar fi: 

+ cineva nu poate să nu activeze; 
+ omul nu poate să nu comunice; 
+ înțelesul comportamentului dat nu este “Adevărul” transmis de comportament, ci 
“Adevărul personal”. La acestea s-ar mai adăuga şi alte principii şi condiționări care ar influența 
eficienţa comunicării şi care ar consta în: 

1. dimensiunea informaţională şi relaţională a comunicării; 

2. continuitatea comunicării; 

3. dependenţa comunicării de nevoile interpersonale. 

În coroborare cu aceste probleme (componentele comunicării, tipologia prezentată, implicaţiile 
comunicării şi principiile comunicării), eficiența acestei activităţi este condiţionată de anumite 
reguli de care trebuie să se țină seama în cadrul unei comunicări eficiente. Există mai multe puncte 
de vedere legat de această problematică. Printre cele mai relevante şi importante reguli de care 
trebuie să ţinem seama le-am evidenţiat pe următoarele: 


e să se țină cont de discrepanţele între comunicarea verbală şi cea nonverbală; 

e comunicarea să se facă în ambele sensuri; 

e să se respecte unicitatea celorlalți; 

e cel care comunică să fie un sistem deschis pentru comunicare; 

e să înţelegi ce se întâmplă dincolo de cele cinci simţuri în viața partenerului de dialog; 
e să renunți la idei preconcepute şi să asculţi cu atenție interlocutorii; 


să fu pozitiv în comunicare. 
În opinia altor specialişti comunicarea optimă prin intermediul limbajului şi al comunicării 
verbale şi nonverbale constă în: 
1. compatibilitatea interlocutorilor, nivelul de receptare; 

2. consistenţa conținutului comunicării, exprimată prin cantitatea de informații, fapte, 
evenimente, precum şi prin posibilitatea prelucrării, intervenţiei, recepției informaţiei de către 
auditor şi, nu în ultimă instanţă, de modul în care îşi formează opinii, păreri, atitudini în legătură cu 
ceea ce se transmite; 

3. expresivitatea conţinutului transmis, având în vedere următoarele elemente: 
e particularitățile fonetice, concretizate în intensitatea medie a sunetelor, sonoritatea, 
frecvența, coerenţa, debitul, pronunția corectă; 


e elementele personalității: abilitatea, procesele cognitive, viteza de conceptualizare şi 
de formare a unei opinii, reacția de răspuns, concentrarea atenției, voinţa, rezistenţa la efort; 


e limbajul, care trebuie să fie corect, simplu, fără vulgarități, colorat, nuanţat, fără ticuri 
verbale, fără ironie, uşor ponderat; 


e gestica: trebuie să fie reținută, fără precipitare şi provocare excesivă a laturii 
emoționale; 

4. particularități şi responsabilitate morală: autoritate morală în ceea ce comunică, 
bunăvoință, respect față de sine şi față de interlocutori, lipsa duplicitarismului, demagogiei, 
cinismului şi mai ales a limbajului dublu, atât de frecvent în comunicarea politică; 

5. stăpânirea tehnicilor comunicării — cel care comunica să ştie ce mesaje, ce conținuturi 
transmite, ce efecte urmăreşte şi mai ales ce metode utilizează. Aceste tehnici de comunicare sunt 
relativ identice cu tehnicile de influențare, în politică nu de puţine ori ele se confundă cu tehnicile 
manipulative; 

6. arta unei bune şi eficiente comunicări, caracterizată prin următoarele condiţii: evitarea 
atacului la persoană, neperceperea reproşurilor în mod exclusivist, existența deschiderii şi receptării 
altor opinii, evitarea sentimentului nedreptății, loialitate şi demnitate în ceea ce se comunică, lipsa 
iluziilor, a agresivităţii şi refuzul dezbaterii. 

Regula de aur a unei comunicări eficiente constă în a ne exprima sentimentul în mod 
neopresiv şi în a convinge pe ceilalți să facă la fel şi, totodată, să încercăm să înţelegem cum 
gândeşte şi cum se simte celălalt şi de ce a ajuns să gândească şi să simtă astfel, fapt ce implică pe 
lângă ascultare şi interes şi o anumită capacitate empatică a celui care comunică. 

În acelaşi timp o comunicare eficientă trebuie să ţină seama şi de alte condiţii şi principii 
cum ar fi: 

a) înțelegerea scopurilor şi mecanismului dezvoltării sociale; 

b) stăpânirea cunoştinţelor (a conceptelor) privind desfăşurarea acţiunii politice; 
c) un nivel de modalitate compatibil cu principiile civismului social; 
d) un grad corespunzător de instruire şi informare politică adecvată a maselor; (cf. I. 
Mitran, “Politologia în faţa secolului 21”). 

Aceste condiţii şi nu numai, facilitează şi optimizează, totodată, comunicarea, aceasta 
devenind mai eficientă sub raportul mesajului transmis şi a impactului produs asupra celor care 
receptează informația. Ţinându-se seama de gradul înalt de tehnicizare a mijloacelor prin care se 
realizează comunicarea este necesar să se modernizeze şi adapteze, totodată, comunicarea stilul 
acesteia în raport cu mutațiile petrecute la nivelul acestor mijloace. Astfel, discursul politic a 
devenit mai dinamic, diversificat, mai frecvent şi mai repetitiv, în măsură să ofere largi posibilități 
de influență şi manipulare. Un studiu efectuat de analiştii germani asupra comunicării, semnala 
modalitățile cele mai uzitate de politicieni, devenite aproape “clasice” şi “universale”. Experții au 
ajuns astfel la o concluzie aparent surprinzătoare: în intervențiile lor publice, adică în procesul 
comunicării, oamenii politici încearcă să substituie autoreclama dezbaterilor privind problemele 
concrete ale vieţii sociale la noi manifestându-se tendinţa de substituire a autovictimizării şi chiar a 
victimizării, recurgându-se la o retorică din ce în ce mai modernizată ca să nu spunem şi populistă. 
Analizând unele cuvântări şi interviuri ale oamenilor politici aflați la putere sau în opoziţie, 
cercetătorii respectivi semnalează unele tehnici şi “şiretlicuri” prin care se încearcă eficientizarea 
comunicării şi a mesajului transmis cum ar fi: 

e prezentarea aparent neutră a propriei politici; 


e înlocuirea artificială a răspunsului prin critica întrebărilor puse de preopinenţi; 
sublinierea constantă a propriilor succese şi uneori exacerbarea lor pe fondul unor atitudini 
triumfaliste; 


e atacul frontal şi disimulat împotriva rivalului; 
e negarea totală a unor fapte sau evenimente; 

e substituirea unei noțiuni alteia; 

e fuga de răspundere; 

e afişarea ostentativă a sincerității etc. 


Asemenea practici se regăsesc şi în recuzita comunicării celor mai mulți politicieni români, dar 
din păcate, accentul este pus mai mult asupra unor tehnici mai puțin eficiente comunicării, cum ar fi 
atacul împotriva rivalului, negarea totală a unor fapte sau evenimente şi nu în ultimă instanță fuga 
de răspundere şi responsabilitate. 

Literatura de specialitate ce vizează şi analizează această problematică a comunicării şi în 
mod deosebit marketing-ul politic a fost îmbogăţită de dată recentă cu o lucrare de referință în acest 
sens, cea care aparţine lui Andrei Stoiciu, intitulată “Comunicarea politică: cum se vând idei şi 
oameni” şi în care sunt prezentate şi analizate cele mai subtile modalităţi de exprimare şi 
comunicare eficientă. Printre alte cerințe şi totodată reguli ale comunicării, autorul citat sublinia 
necesitatea respectării a ceea ce în agenţiile de publicitate poartă denumirea de U.S.P. (Unique 
selling proposition), care pentru omul politic este sinonim cu o caracteristică pe care nimeni 
altcineva nu o poate susține. Exemplu edificator: un politician foarte tânăr, care este şi cel mai tânăr 
ministru din istoria României poate să-şi axeze campania de imagine pe lozinca “Tinerii la putere”, 
el fiind cel mai legitim şi credibil în a susține această temă pe care nimeni nu i-o poate disputa, 
întrucât deține atuul vârstei şi într-o situație probabilă un portofoliu într-un domeniu coroborat cu 
vârsta. Prin asemenea cerințe şi reguli sunt evidenţiate cele mai eficiente tehnici şi principii care 
conduc spre optimizarea şi eficientizarea comunicării şi implicit a celei politice. 

În raport cu aceste tehnici, principii şi reguli ale comunicării am propune şi altele care s-ar 
dovedi a fi la fel de utile şi de eficiente. Acestea s-ar concretiza în: 

+ dezarmarea — prin acordul sau dezacordul față de diferite afirmaţii, care ar putea să 
trezească interese sau să dezarmeze interlocutorul, făcându-l neinteresat asupra celor transmise. Prin 
acest principiu, care se constituie mai mult într-un factor negativ decât pozitiv, se limitează spiritul 
polemic contradictoriu, subevaluarea şi conformismul; 

+ empatia: presupune comunicării o transpunere afectivă în planul personalităţii celuilalt. 
Are impact benefic mai ales în plan afectiv, implicând comunicării condiționări ce au mai mult un 
impact emoţional decât rațional. Prin capacitatea empatică se promovează dialogul prin cooperare şi 
implicit participarea la dialog; 

+ flexibilitatea: vizează raportarea conştientă prin prisma unui individ față de părerile 
celuilalt, schimbarea stilului de gândire şi deci promovarea unui nou habitus şi implicit a unei 
habitudini mentale, adică a unei supleţe în plan ideatic, dincolo de prejudecăți, stereotipii şi 
conformism; 

+ centrarea, exprimată prin capacitatea de concentrare asupra ideii şi a mesajului receptat; 

+ autenticitatea — arta de a comunica prin prezentarea punctului de vedere personal în raport 
cu o situație, problemă, teorie şi care devine demonstrabil şi argumentat. Prin autenticitate devine 
mai credibil, mai apreciat, autenticitatea contribuind la creşterea autorităţii şi implicit a puterii celor 
care o reprezintă; 

+ aprecierea — vizează punctul de vedere asupra unei idei, manifestări, rezultat în raport cu o 
persoană. În politică şi comunicarea politică, predomină, după cum ne-am putut da seama, 
aprecierile negative, discriminarea şi atacul la persoană, ceea ce se constituie în factori negativi în 
scopul realizării unei comunicări eficiente. 

La aceste cerinţe şi reguli ale comunicării am mai adăuga următoarele: 


e cunoaşterea normelor esenţiale despre muncă şi viaţă în cadrul colectivităţii pe care o 
conduce un anumit lider — manager; 
e autenticitatea şi sinceritatea propriilor convingeri; 
e concordanța deplină între vorbe şi fapte; 
e simţul realității; 
e utilitatea şi sensul precis al mesajului transmis; 
e accesibilitatea şi veridicitatea informaţiilor comunicate; 


e acuratețe şi coerență (forme clare şi concise de exprimare, fără propoziții şi fraze 
intercalate, fără prea multe neologisme şi jargoane, fără extravaganță verbală şi în afara unor 
amănunte şi detalii de mică importanţă); 

e să nu conţină prea multe amănunte şi detalii de mică importanţă; 


e să se evite contrazicerile şi polemicile sterile, precum şi contradicţiile logice; 
e comunicarea să aibă un conţinut logic şi rigoare semantică — expresivitate şi relevanţă; 


e informaţiile transmise să fie adaptate la particularitățile celor care le receptează (ca 
pregătire, experiență, motivaţie, stare de spirit etc). 

Pentru sporirea eficacității comunicării verbale am sublinia şi următoarele cerințe de ordin 
tehnic şi care fac referință la: 

1. frecvenţa — debitul verbal, care poate conduce atât la inteligibilitate cât şi la 
neinteligibilitate. Spre exemplu vorbirea prea rară afectează semnificația ideilor, iar dacă nu 
alternează frecvența se pierde capacitatea de concentrare a atenției auditorilor; 

2. volumul vocii — mulțimea absoarbe sunetul, ceea ce impune schimbarea volumului în 
funcție de numărul persoanelor cărora li se comunică; 

3. tonul - poate fi superior şi inferior pe scala vocii, impunându-se şi din acest punct de 
vedere alternanţa tonalități vocale, inflexiunea fiind necesar să crească de la minim la maxim, 
întrucât exprimă o doză de siguranță, pe când cea descrescândă semnifică îndoială, nesiguranţă, 
inducând atitudini confuze, de cele mai multe ori negative. În acelaşi timp prin alternarea tonului 
vocal se evită monotonia, direcționând şi concentrând atenția; 

4. pauza — are acelaşi rol ca şi semnele de punctuație în comunicarea scrisă: cele scurte 
divid ideile într-o frază; cele lungi marchează sfârşitul frazelor; 
pronunția corectă a cuvintelor — are un rol deosebit în decodificarea şi articularea semnificațiilor şi 
implicit în facilitarea accesibilităţii asupra mesajului transmis; 

- lungimea - volumul cantitativ al mesajului: sunt preferați de regulă cei “scurți şi concişi”, 
ceea ce impune şi respect față de timpul auditoriului. 

Am insistat asupra acestor aspecte de ordin retoric, întrucât unii oameni politici („unii” în 
logica formală exprimă cuantorul existențial poate avea şi semnificaţia unui cuantor universal, adică 
„toți”) nu cunosc în suficientă măsură asemenea cerințe, reguli şi elemente care condiționează 
comunicarea eficientă, mesajul transmis fiind lipsit de coerență, relevanță, uneori sunt confuzi şi 
ambivalenţi sub raportul conținutului mesajului transmis (un caz concret fiind dublespeak), ceea ce 
are un impact negativ în planul autorităţii şi profesiunii politice. 

Din perspectiva acestor variabile, în literatura de specialitate s-au desprins mai multe - 
modele ale comunicării, cum ar fi: 

+ modelul împăciuitor; 

+ modelul acuzator; 

+ modelul evaluator; 

+ modelul confuz, indiferent; 

+ modelul echilibrat. 

Nu vom insista asupra caracteristicilor acestor modele, ci vom evidenția faptul că în 
comunicarea politică mai frecvent sunt regăsite modelele: evaluator, confuz şi acuzator. Desigur 
prin fiecare din aceste modele cel care comunică încearcă să realizeze obiectivele şi implicaţiile 
comunicării, demers realizat mai ales prin modelul evaluator — estimator şi mai ales prin modelul 
echilibrat (congruent). În realizarea unor asemenea obiective contribuie toate componentele 
comunicării şi nu în ultimă instanță principiile, regulile şi responsabilitatea celui care comunică. 
Considerăm că nu este nevoie să insistăm asupra acestor tipologii, particularitățile şi diferențele lor 
au suficientă relevanţă empirică. 

În raport cu modelele prezentate mai sus psihologia socială a elaborat un model clasic al 
comunicării verbale, autorul acesteia fiind R. Bales. Întrucât un asemenea model devine util şi 
necesar de a fi cunoscut şi de către oamenii politici care au preocupări în acest sens, considerăm 
utilă prezentarea sa întrucât se poate constitui într-un model prin care ar putea fi întreprinsă analiza 
de conţinut a unor luări de cuvânt şi rapoarte prezentate de către unii demnitari. Redăm mai jos 
modelul comunicării verbale după R. Bales: 


Solidaritate: denotă solidaritate, încurajează, ajută, valorifică 
efortul altora; 
Destindere: caută diminuarea tensiunii, glume, râs, şi se 

Cere orientare, informare, repetare, confirmare 
Cere o opinie, o evaluare, analiză, expresie de sentiment 
Cere sugestii, direcţionari, mijloace de acțiuni posibile 


Dezacord: dezaprobare, respingere pasivă, refuză ajutorul 

Tensiune; manifestă o tensiune, cere ajutor, se retrage de la 
discuție 

Antagonism: face dovadă de opoziţie, denigrează pe alţii, se 
afirmă pe sine 

Din schema prezentată şi variabilele analizate în raport cu comunicarea şi mai ales în scopul 
optimizării acesteia, se pot desprinde mai multe funcţii ale comunicării concretizate în: 
1. formarea obiectivelor; 
2. dirijarea activităţilor; 
3. dezvoltarea gândirii; 
4.dezvoltarea afectivității; 
5. dezvoltarea personalității; 
6. funcție persuasivă — în formarea şi consolidarea convingerilor. 

În mare parte funcţiile comunicării coincid cu funcţiile limbajului, care în esenţă s-ar 
concretiza în: funcție de comunicare; funcție cognitivă — de cunoaştere; funcție de reglaj şi 
autocontrol a acțiunii; funcție de comandă, de influență şi persuasiune; funcție afectivă — de 
declanşare, amplificare sau stingere a unor trăiri emoționale; funcție psihosocială, care se referă la 
menținerea unor contacte sociale între persoane. 

Prin aceste funcţii ale comunicării şi limbajului se consolidează climatul psihosocial şi 
coeziunea grupală, grupul devenind mai puternic, fapt ce în ultimă instanță conduce spre 
consolidarea puterii liderului şi autorităţii liderului politic. 


9.3. MANIPULAREA ȘI TEHNICILE MANIPULATIVE ÎN COMUNICAREA POLITICĂ 


Vom analiza acest raport dintre putere şi comunicare prin intermediul aşa numitului “triunghi 

magic” care se compune din: putere — mass-media şi manipulare. Vom insista mai mult asupra 
conceptului şi activităţii de manipulare. Acest termen derivă din latinescul “manipulatio” şi 
înseamnă mânuirea unui lucru. În conformitate cu “Mica enciclopedie de politologie”, prin 
manipulare este desemnată acea acțiune de conducere, care, prin diferite procedee, impun 
constrângeri deschise, lăsând şi cultivând chiar la subiecții în cauză impresia că acționează conform 
propriei lor voințe şi propriilor interese. În esență, prin intermediul manipulării se urmăreşte 
transformarea personalității unui anumit individ, într-un obiect pasiv, deci un mijloc util realizării 
unor scopuri exterioare lui şi în concordanţă cu cel — cei care manipulează. 
Manipularea este analizată în raport cu comunicarea, fiind o specie sau o formă a comunicării 
sociale şi totodată un mijloc propagandistic, de influențare socială şi de persuasiune, de aceea 
manipularea poate fi etichetată ca a fi o comunicare persuasivă — manipulativă. În esenţă, prin 
propagandă se urmăreşte formarea în mase a unei anumite ideologii şi atingerea anumitor obiective 
cu efecte acționale la nivelul conduitelor şi comportamentelor indivizilor şi grupurilor sociale. 

În ceea ce priveşte manipularea comportamentală, prin aceasta se urmăreşte schimbarea 
comportamentelor şi orientarea acestora înspre ceea ce doreşte manipulatorul, care de cele mai 
multe ori contrazice interesele şi motivaţia celui manipulat. Există din acest punct de vedere mai 
multe tipuri ale manipulării comportamentale, una dintre acestea fiind manipularea prin stimuli 
subliminali. Este o formă de manipulare care încalcă anumite principii etice şi ale comunicării 
lezând într-o oarecare măsură chiar demnitatea umană. Spre exemplu, într-un film în care există 
imagini cu durată foarte scurtă, nesesizabile de către om, este intercalată şi o reclamă, un anumit 
produs, ceea ce conduce la creşterea vânzării acesteia. Nu ne vom ocupa de aspectul publicitar şi 
nici de cel propagandistic şi, cu atât mai puţin, de perspectiva comercială a manipulării, ci vom 
analiza manipularea prin propagandă în plan politic şi electoral. 

Din această perspectivă, manipularea politică are un caracter subversiv — uneori diversionist - 
şi conduce spre o aşa numită dependenţă sau “robie” intelectuală. Dar la început să definim 
propaganda. În acest sens vom recurge la definiţia dată de J. Martin, după care propaganda ar fi un 
act informativ, persuasiv şi că orice comunicare are o finalitate prin definiţie, dar nu că orice fel de 
informare este în mod necesar persuasivă în intenţie. De asemenea, numeroşi specialişti ai 
proceselor de comunicare consideră propaganda ca o acţiune de influențare a opiniei, a atitudinilor 
sociale, sistemelor de valori şi conduitelor oamenilor. 

Aşa cum am anticipat deja, propaganda şi manipularea pot fi considerate ca tehnici cu 
ajutorul cărora se încearcă să se modifice atitudinea grupurilor sau persoanelor, modificându-le 
percepțiile şi judecăţile de valoare fiind în măsură să provoace acţiuni în favoarea anumitor idei, 
instituţii, persoane sau chiar lucruri. Se desprind în acest context, pe lângă manipularea 
comportamentală şi o aşa numită manipulare psihică, la care există trei niveluri ale percepției: 

1. pragul percepţiei conştiente, când stimulii sunt atât de puternici încât generează reacţii 
perfect conştiente; 

2. pragul absolut al percepției conştiente, care indică limita de la care un stimul slab devine 
perceptibil dacă respectivului individ i se atrage atenția; 

3. pragul fiziologic, sub nivelul căruia stimularea fiind prea slabă, nu se obțin răspunsuri 
conştiente, stimulii recepționați în mod inconştient fiind repliați în planul subconştientului şi 
reactivați în anumite situații corespondente altor stimulări senzoriale. Asemenea stimuli 
influențează mai ales pe indivizii indecişi şi pe cei cu anumite incertitudini sub raport valoric, 
ideologic — doctrinar etc., şi care cad mai uşor „pradă” acțiunilor manipulative, mai ales prin 
manipularea atitudinal — comportamentală, deci a schimbării atitudinilor şi comportamentelor. 

Scopul propagandei moderne şi implicit al manipulării prin asemenea mijloace — afirma J. 
Ellul — nu mai este de a modifica ideile, ci de a provoca o acțiune. Ca atare efectul urmărit nu mai 
constă în a schimba adeziunea la o doctrină, ci de a angaja în mod irațional într-un proces activ. Nu 
constă în a determina o opţiune, ci în a declanşa reflexe individului. Nu mai vizează transformarea 
unei opinii, ci obţinerea credinţei active şi mitice. În ultimă instanță, scopul acestei propagande 
constă în obţinerea unui noncoformism individual. Pentru ca propaganda să fie eficace ea trebuie să 


procedeze necontenit la un fel de scurtcircuit al gândirii şi deciziei individului. În acest sens 
intervenția propagandei trebuie să se situeze la nivelul inconştientului (J. Ellul, „Propagandes”). 

Într-o asemenea manieră de prezentare a propagandei şi a manipulării suntem în prezenţa unei 
concepții moderne care se bazează pe ipoteza că în societatea actuală există o distanțare, o separare 
între gândire şi acțiune, între opinie şi conduitele oamenilor. Un rol deosebit într-o asemenea 
acțiune de manipulare îl au reflexele condiţionate (stimuli răspuns), dar şi miturile, atât în 
scenarizarea (proiectarea, stimularea) propagandei cât şi în efectele produse. Aşa cum remarcă 
acelaşi autor, prin propagandă şi manipulare sau mai bine zis prin manipularea prin propagandă se 
încearcă crearea de mituri în care omul să trăiască şi care să răspundă simțului său pentru sacru. 
Este desemnat prin mit o imagine motrice globală, o specie de viziune a obiectivelor dorite, dar care 
şi-au pierdut caracterul lor material practic, pentru a deveni o imagine puternic colorată, 
atotstăpânitoare, globală, conţinând tot ceea ce este dorit, refulând în afara câmpului conştiinţei tot 
ceea ce nu se raportează la ea. Această imagine (mitică) împinge omul la acțiune pentru că în ea 
intră tot binele, toată justiția, întregul adevăr pentru acest scop. Despre comunicare prin intermediul 
simbolurilor şi miturilor am vorbit în alte secvenţe ale lucrării aşa că nu vom insista, ci vom 
evidenția doar câteva exemple în a demonstra rolul unor asemenea forme moderne ale manipulării 
prin propagandă şi implicit rolul ideologiei în acțiunile politice. Printre cei care au experimentat 
impactul manipulator al mitului şi au obținut un puternic efect de provocare (adeziune) şi control 
asupra reacţiilor de masă prin acest binom “mit — iraționalitate” şi pe fondul unui terorism mental, 
sunt ideologiile şi propaganda nazistă, precum şi cea stalinistă, aşa-numita propagandă mitică de tip 
totalitar. Ca o caracteristică a acesteia este punerea la baza acțiunilor propagandistice a unor 
elemente psihosociale simple: exploatarea reuniunilor de masă şi a comportamentului mimetic al 
mulțimilor, crearea de situații în care reacțiile individuale intră complet sub un control emoţional, 
direcționarea tensiunilor spre “glorificarea conducătorului” si spre ură față de duşmani desemnați. 
În ultimă instanţă la baza unor asemenea acţiuni manipulative stă sugestibilitatea impregnată de 
teme simple, de sloganuri, de cuvinte semnale, înlocuind evaluările raționale prin reacții reflexe. 
Acesta este un exemplu tipic de “fabricare a opiniilor” şi comportamentelor pe scară de masă, o 
metodă de “viol simbolic” şi “terorism mental” al mulțimilor prin propaganda politică şi am spune 
noi şi prin ideologie. La asemenea tehnici manipulative au recurs în mod foarte frecvent Hitler şi 
Goebbels. În “Mein Kampf”, Hitler exalta rolul propagandei politice, afirmând şi susţinând că prin 
propagandă a ajuns la putere, că propaganda i-a permis lui şi partidului pe care-l conducea să 
păstreze puterea, iar într-o situaţie subliminală, propaganda credea că îi va da posibilitatea de a 
cuceri lumea, aceasta devenind după cum se poate observa atât un scop cât şi un mijloc. De aici 
rolul deosebit al substratului ideologic şi al propagandei prin intermediul căreia se obiectivează 
asemenea funcții ideologice. 

Se cuvine să insistăm mai mult asupra rolului şi funcțiilor ideologiei în politică şi cu precădere 
în comunicarea politică, chiar dacă uneori acestea au fost subînţelese şi formulate mai mult implicit 
decât explicit. Şi aceasta cu atât mai mult cu cât ideologia şi-a demonstrat viabilitatea şi efectele în 
plan atitudinal-comportamental mai mult decât marile idei şi sisteme filosofice. În faţa unui 
asemenea impact al ideologiei în plan praxiologic trebuie subliniat faptul că ideologia este prin 
natura ei mai persuasivă, urmărind să creeze convingeri şi să producă schimbări şi în mai mică 
măsură să demonstreze adevăruri. Conform definiției marxiste inițiale, din „Ideologia germană”, 
ideologia se bazează pe inducerea unor opţiuni, nu pe adecvarea lor la realitate, pe o retorică, nu pe 
o gnoseologie, pe manipulare, nu pe dezvoltarea iniţiativei proprii de gândire.” Am spune că prin 
ideologie se urmăreşte mai mult beneficiul în plan individual decât efort în căutarea unor răspunsuri 
şi adevăruri care l-ar implica pe individ. În aceste condiţii este mai uşor acceptat efectul manipulativ 
şi persuasiv decât consumul şi costul investit în demonstrarea şi găsirea unor adevăruri. De aceea 
proiectul ideologic este prin excelență manipulator, aşa încât, îşi măsoară eficacitatea după 
capacitatea de a convinge asupra unui adevăr mai mult în cadrul unei logici formale, bivalente şi 
nicidecum după gradul de adevăr într-un alt plan al logicii, cum ar fi cea polivalentă. Cu alte 
cuvinte, în ideologie şi propagandă nu se urmăreşte demonstrarea adevărului față de minciună ci 
mai mult posibilul într-un plan virtual şi evident probabil, care scapă unei incidenţe logice. O 
asemenea tehnică manipulativă a fost frecvent utilizată în societatea totalitară, când prin intermediul 


manipulării se oferea mai mult iluzia ca mijloc de subjugare şi convingere decât argumentele 
probate de realitatea socială şi economică. De fapt scopul ideologiei în orice sistem politic constă 
tocmai în producerea iluziilor: individuale ori de masă, materiale ori spirituale, naive ori sofisticate. 

O asemenea demonstraţie a rolului ideologiei în planul schimbării sociale şi politice o 
regăsim în discursul preşedintelui ceh Vaclaw Havel la decernarea titlului de doctor honoris causa, 
de la Universitatea Bucureşti, unde sublinia faptul că adversarul cel mai mare al ideologiei este 
informația — educaţia. De aici concluzia desprinsă de marele gânditor contemporan că moartea 
numele principiilor voastre ceea ce vă interzic în numele principiilor mele”. Cel mai frecvent este 
utilizată în acest sens demagogia cum ar fi: torționarii denunţă tortura, teroriştii denunță teroarea şi 
violența, iar în mod paradoxal dezinformatorul denunță manipularea şi cel care minte denunță 
minciuna în numele adevărului. 

Se fac referiri la autor, considerat ca autoritate în materie, sau la un text sacru pe care adesea 
cei care-l folosesc ca argument nici măcar nu l-au citit în prealabil (cazul jurământului depus de unii 
demnitari fiind de notorietate în acest sens). Totodată sunt frecvente trimiterile la Biblie şi mai ales 
la Evangheliile din Noul Testament, fiind evocată personalitatea lui lisus Christos ca simbol al 
jertfei, al îndurării nelimitate şi al mântuirii. Astăzi tot mai mult se vorbeşte de o aşa numită “tele- 
evanghelizare”, fiind valorificat ecranul televizorului şi imaginile transmise într-un asemenea scop 
propagandistic şi manipulativ (în conformitate cu lucrarea lui H. P. Cathala, “Epoca dezinformării”). 

Printre alte tehnici şi procedee manipulative prin propagandă şi corelativă cu acestea sunt 
dezinformarea şi mai ales minciuna. În acţiunea de manipulare a vocabularului, în discursul politic 
nu trebuie confundată minciuna cu eroarea, aceasta din urmă fiind opusă realității, pe când minciuna 
este opusă adevărului. Eroarea se opune realității, pe când minciuna se opune adevărului. În 
manipulare minciuna este prezentă conducând la dezinformare şi dezorientare. Psihologul Vladimir 
Volkoff distinge următoarele rețete pentru compunerea informărilor tendenţioase, mincinoase: 

a) dozajul savant de jumătăți de adevăr şi jumătăţi de minciună, primele determinând 
acceptarea celorlalte şi aceasta cu atât mai uşor cu cât opinia publică este neutră sau partizană; 

b) minciuna absolută, adesea eficace datorită enormităţii sale putând influenţa şi chiar seduce 
spiritele paradoxale şi confuze; 

c) contraadevărul nerentabil datorită lipsei de martori; 

d) minciuni prin omisiune, în special acelea care angajează prezentarea informației în întregul 
ei context şi care fac referință la o parte din informaţie, cealaltă putând fi considerată drept 
minciună sau chiar adevăr, deci minciuna este neglijată şi neprezentată, dar uşor dedusă în raport cu 
regimurilor comuniste a provenit de la cuvântul ce exprimă adevărul şi nu de la arme şi nici măcar 
de la eşecurile economice, accentuând în acest sens „puterea celor fără de putere”, adică cuvântul şi 
rolul intelectualilor — puterea spirituală. De aceea pentru regimurile totalitare, globalizarea 
informației prin intermediul Internet-ului nu este de bun augur, un asemenea fenomen având efecte 
indubitabile în plan social şi politic, conducând spre o democratizare informațională şi implicit 
social-politică. 

Revenind la rolul propagandei în plan manipulativ vom evidenția unele principii şi 
mecanisme care conferă eficienţă acţiunilor manipulative şi de propagandă, printre care: 

1. simplificarea - limitarea la câteva afirmaţii inteligibile pentru toți şi exprimarea prin 
sloganuri, cuvinte de ordine manifeste scurte şi clare, repetarea lor fără încetare; 

2. identificarea (toate evenimentele, fiinţele, mai ales personalităţile marcante, prietene sau 
duşmane, sunt clasate automat în categorii bine definite, în afara unor ambiguități şi ambivalente, 
fapt ce-i permite manipulatorului să transfere prin intermediul acestui mecanism şi prin cel al 
alterității Eu-l unui individ într-un Eu comun sau depersonalizat şi transfigurat într-un alt Eu — 
alterego; 

3. dramatizarea (cea mai mică reacție a adversarului va fi descrisă ca o provocare, iar o 
manifestarea câtorva sute - mii de participanți, ca manifestare a unei mulțimi ce depăşeşte evident 
mulțimea reală — este cazul propagandei şi manipulării din zilele şi nopțile revoluţiei când era 
chemată populaţia pentru a apăra televiziunea când era amplificat numărul teroriştilor şi al 
victimelor revoluției); 


4. dezorientarea este tehnica prin care se doreşte nu doar manipularea informațiilor ci şi 
atingerea sistemelor de referință obişnuite şi care permit individului o judecată independentă. 

Unul din mecanismele la care se recurge cel mai frecvent în acțiunile manipulative este cel 
realizat prin intermediul vocabularului — tehnica fiind denumită „manipularea vocabularului” —, prin 
ea urmărindu-se în ultimă instanță pervertirea informației. Această tehnică constă în următoarele 
procedee: 

e utilizarea unui jargon specializat într-un alt context decât cel specific şi care poate crea 
anumite confuzii. De exemplu, vocabularul preponderent militar utilizat de mass-media în 
descrierea confruntărilor socio-politice, cum au fost cele ce vizau desfăşurarea conflictului dintre 
Jandarmi şi minerii de pe Valea Jiului, prin care s-a încercat o exagerare dusă la paroxism a unor 
asemenea confruntări şi mai ales a pericolelor iminente, de ordin social, (mai ales cu ameninţarea şi 
chiar distrugerea unor instituţii de stat), era o formă de manipulare în scopul amplificării pericolului 
perceput şi bineînţeles a schimbării atitudinilor populaţiei de pe traseul parcurs de mineri şi mai ales 
a bucureştenilor; 

e substantivarea adjectivelor (de exemplu: despre două fenomene ale căror evoluţii nu au 
efecte reciproce se spune că sunt independente; după cum se va vorbi despre independenţă, devenit 
subiect în sine, obținând orice dorim; în unele situaţii se pot personifica abstracțiile pentru a le face 
terenul unor confruntări); 

e sensul cuvintelor — semantica acestora poate fi profund modificată prin tonul şi accentele 
puse în utilizarea unor termeni, putându-li-se schimba sensul, oferind astfel posibilitatea că, fără să 
fi exprimat în mod explicit, sensul acestora să se transforme, devenind peiorativ; 

e acceptarea identităţii false, este un procedeu foarte utilizat şi constă în repetarea până la 
saturație a anumitor echivalente, cum ar fi: a avea = a fura, sau anumite calificative în mod 
sistematic adăugate unui substantiv până la crearea unei referințe automatizate în conştiințele celor 
manipulați. Adesea manipulatorul se străduieşte să impună stereotipuri verbale cu rol de a “educa” 
gândurile, urmărindu-se în general o nuanță peiorativă a ideilor. 

e utilizarea abuzurile semantice (semnificaţiile): Astfel este luat unul dintre conceptele de 
bază ale societăţii ce se doreşte a fi dezinformată şi, după ce a fost transformat acest concept de 
bază cu un fel de sens absolut, fără nici o legătură cu realitatea, se foloseşte în scopul de a distruge 
societatea “ținta” în numele propriilor ei principii. Spre exemplu, libertatea devine dreptul de a face 
orice, egalitatea se aplică tuturor relațiilor umane, nu numai celor juridice, ci şi economice, 
intelectuale şi sociale. 

e deturnarea într-un sens unic a unei atitudini fundamentale de genul: “Am dreptul să fac în 
capacitatea evaluativă a cantităţii informaționale corespondente adevărului; 


e valorificarea accesoriilor, a faptului întâmplător în detrimentul esenţialului, estompat în 
mod savant; 

e amestecul faptelor, a opiniilor sau persoanelor echivalente, care, într-o anumită variantă 
vor putea fi condamnate cu uşurinţă, folosind o ilustrare adecvată, chiar dacă este abuzivă; 


e reminiscenţele false sau comparaţiile nejustificate: 
- minciuna înecată într-un noian de informaţii, care extind posibilitatea de a fi regăsită 
ulterior pentru a servi drept punct de referință; 
- citate aproximative sau trunchiate; 
- afirmaţii făcute pe un ton “angelic”, dezinvolt sau indignat; 
- exacerbarea apocaliptică a unui fapt neimportant, în numele unor principii morale; 
- slăbirea adevărului printr-o prezentare sarcastică sau persiflantă; 
- etichetarea interlocutorului atribuindu-i o pretinsă apartenenţă la un anumit sistem de 
idei ce poate fi respins mai uşor decât discutarea în detaliu a argumentelor veritabile prezente; 
- spunerea adevărului lăsându-se să se înțeleagă că este minciună, sau negarea unei 
afirmaţii în aşa fel încât interlocutorul să creadă că, de fapt, o aprobă. Prin această tehnică a 
minciunii şi dezinformării ce aparține manipulării vocabularului se realizează o manipulare 
psihologică subversivă, fiind pervertită informaţia, iar cel care administrează cuvintele, simbolurile 
şi ideile, operează o manipulare semantică specifică unei asemenea tehnici. Ea are efecte mult mai 


importante decât simplă schimbare atitudinală şi psihologică în general, fiind o manipulare 
subversivă şi chiar o formă de diversiune, prin care se vizează efecte de amploare cum ar fi cele 
care fac referință asupra destabilizării unui stat sau a unei societăţi, grup, precum şi subminarea 
capacităţii lor de rezistență, fără a fi necesară punerea în acțiune a forței — în mod iminent a forțelor 
armate, ci cel mult pregătirea condițiilor pentru intrarea acestora în acțiune şi aceasta numai dacă 
acțiunea militară se dovedeşte ca a fi absolut necesară. 

O altă tehnică, şi am spune specie a manipulării, este manipularea simbolică (cf. H. Lasswell, 
în „The Study of Practice of Propaganda”). Prin caracterul subversiv al propagandei şi implicit al 
manipulării politice, se urmăreşte provocarea unor “atitudini subversive”, iar ca tehnică a 
influențării, propaganda apelând în acest sens la cuvinte şi simboluri, care pot căpăta formă orală, 
scrisă, picturală, muzicală, iconografică, imagistică în general. Propaganda apelează de cele mai 
multe ori la aşa numitele “simboluri — țel” în vederea adoptării unei ideologii şi a unui program 
politic — ideologic. În acest sens un rol deosebit revine manipulării şi propagandei imagologice şi 
iconice a puterii apelându-se, desigur, mai mult la imagine şi la simbol decât la cuvânt. 

Problematica ce surprinde perspectiva imagologică şi iconică a puterii nu putea să facă 
abstracție de analiza şi interpretarea puterii prin intermediul mitului şi a simbolului, alături de 
conştiinţa şi imaginea de sine. Imaginea şi capitalul de imagine în lumea politică, şi nu numai, este 
în prezent una din cele mai importante probleme pe care se mizează în câştigarea puterii de către 
omul politic şi partidul pe care-l reprezintă. Pe lângă imaginea de sine, cu tot ce implică aceasta, 
(imaginea celuilalt — celorlalți incorporate în imaginea de sine), imaginea ideală — construită devine 
mai importantă întrucât prin ea omul politic devine mai uşor “vandabil” fiind perceput mai mult 
cum ar trebui să fie şi nu cum este în realitate. În acest sens se recurge la diverse mecanisme şi 
trucuri psihologice şi psihosociologice, uneori chiar de ordin psihanalitic şi parapsihologic, 
apelându-se la simboluri şi la mituri care, după cum se ştie, au ca suport şi mediu de manifestare 
mai mult subconştientul decât conştientul. Putem considera din acest punct de vedere că politica şi 
puterea au rădăcini în primul rând de natură psihanalitică şi apoi socială şi psihosocială. Puterea este 
atât o realitate — un fenomen social politic, dar şi o revendicare şi dorinţă narcisiacă şi afrodisiacă ce 
implică elemente de ordin subconştient şi inconştient. Este suficient să apelăm la câteva exemple, 
pe care oricine şi le poate imagina pentru a înțelege că unele manifestări comportamentale ale unor 
oameni politici depăşesc cu mult sfera logicului şi conştientului frizând în ultimă instanţă bunul 
simţ. 

Fiind un domeniu predispus acestor sfere ale psihicului uman din cele mai îndepărtate 
timpuri, omul politic a apelat la asemenea recuzită propagandistică şi de manipulare prin 
intermediul miturilor şi simbolurilor. Nu sunt excluse asemenea practici nici în prezent, când 
dispunem de o asemenea infrastructură de mediatizare a imaginii, mai ales prin mijloacele media 
vizualizate, ecranul televizorului devenind “piaţa de desfacere” sau, după alții, „oglinda diavolului” 
unde se consumă cea mai multă imagine şi prin care se tranzacţionează cel mai mult capital de 
imagine şi de putere. Este, aşa cum afirma H.C. Anderson, oglinda în care nu se vede niciodată 
binele şi frumosul ci numai ceea ce este rău şi neplăcut .. este modalitatea pe care se cultivă lenea, 
minciuna, kitsch-ul, prostul-gust şi alte non-valori specifice mai ales societății de consum, care după 
cum se poate deduce ignoră adevăratele valori ale societății. 

Aşa cum am mai anticipat discursul oricărui om politic — candidat din cadrul campaniei 
electorale, şi nu numai, face apel la simboluri şi mituri politice, coroborate cu anumite structuri 
arhetipale specifice unei culturi naționale sau etnice. Aceasta înseamnă în primul rând că imaginea 
şi mesajul electoral vizează de o potrivă atât raționalul cât şi emoționalul. Cu alte cuvinte, asemenea 
campanii electorale si de publicitate se realizează pe axa raţional — emoțional, mesajul fiind 
impregnat cu elemente simbolice şi mitologice, fiind reactivate unele mituri naționale, care sunt 
valorificate ulterior în cultura politică şi strategia manipulativă. Este un aşa numit fenomen de 
remitologizare, prin care se încearcă schimbarea imaginii şi chiar a habitusului unei personalități 
reprezentative pentru o anumită grupare politică, pe care o reprezintă prin prisma unor intenții, 
aşteptări şi coincidenţe atât în trecut cât şi în prezent. Se realizează de fapt o simbioză temporară 
prin remitologizarea şi utilizarea simbolurilor urmărindu-se schimbarea unor imagini — a unei 
reprezentări colective, a unui habitus despre o persoană, grup, organizaţie, instituţie în una 


favorabilă, corespunzătoare celor care “beneficiază” şi valorifică în plan axiologic ți mental 
asemenea imagini simbolistice. 

Remitologizarea şi recurgerea la mituri şi simboluri este o tehnică manipulativ — persuasivă 
prin care cei care recurg la ea încearcă să inoculeze imagini noi despre o persoană care să convingă 
publicul, apelându-se la mecanisme psihologice, psihanalitice şi psihosociale dintre cele mai 
sofisticate cum ar fi: identificarea, idolatrizarea, manipularea (inclusiv cele parapsihologică, 
psihotronică, ca forme mai puţin cunoscute), mânuirea simbolurilor, atribuirea, alteritatea etc. Prin 
acestea se încearcă nu atât discriminarea şi discreditarea adversarului (la noi există şi o asemenea 
practică greşită sub aspectul marketing-ului politic), ci mai mult imaginii personalității mediatizate. 
Omul politic care are un asemenea consilier de imagine va avea o şansă electorală mai mare decât 
cel care are un consilier priceput în politica externă spre exemplu, întrucât imaginea sa este 
revendicată şi chiar asimilată mai mult prin problematica politicii interne decât pe plan extern. 

Acest mecanism al mediatizării şi manipulării politice prin intermediul simbolurilor şi 
miturilor nu este nici simplu şi nici uşor de realizat. Şi aceasta cu atât mai mult cu cât politicul este 
din ce în ce mai mult ignorat ţi subestimat în plan valoric. În primul rând trebuie să cunoşti foarte 
bine psihologia poporului respectiv, căruia te adresezi şi nu în ultimă instanţă psihologia socială şi 
de grup, adică care sunt aşteptările, nemulțumirile, frustrările, dorinţele, idealurile şi mai ales 
revendicările. Adică ce “macină” şi preocupă mai mult subconştientul şi inconştientul individual şi 
colectiv. Dacă se vrea imaginea uni lider autoritar, dur, justițiar, imparțial, evident că nu se va apela 
la figura şi portretul lui Alexandru cel Bun sau al lui Mircea cel Bătrân ci la acei domnitori care se 
suprapun în plan imagistic cu o asemenea figură care corespunde unor asemenea aşteptări. Este de 
preferat în acest context suprapunerea imaginii lui Vlad Tepeş cu un asemenea lider dorit, cu toate 
că imaginea acestuia are reverberaţii imagistice mai mult negative decât pozitive şi aceasta datorită 
remitologizării lui Dracula atât de mult mediatizat în afara țării. Prin această mediatizare intensă o 
asemenea figură devenită legendară a intrat mai mult în subconştientul colectiv şi, ca atare, va avea 
o mai mare eficienţă în plan imagistic prin prisma mitului şi simbolului pe care-l reprezintă. 

Se apelează, de regulă, la asemenea mituri şi simboluri care corespund în mai mare măsură 
expectanţelor — aşteptărilor şi dorințelor — idealurilor sociale şi naţionale. Nu în mod întâmplător 
este foarte des invocat şi remitologizat conducătorul revoluţiei paşoptiste din Ardeal, Avram Iancu, 
care reprezintă mitul eroului care s-a sacrificat pentru dreptate şi libertate națională. Se ştie ce 
partide şi ce lideri politici apelează la un asemenea simbol naţional şi la anumite personalități 
istorice care prin asociere şi identificare corespund mai mult idealurilor individuale şi mai ales 
naţionale. În mediatizarea unui om politic întotdeauna miza este naţională şi nu restrictivă şi cu atât 
mai puţin individuală. Ca atare personalitatea omului politic este “comercializată” printr-un 
“ambalaj” strict politic şi nu profesional, predominând ca imagine în mai mare măsură elementele 
ce vizează autoritatea deontică — morală şi nu cea epistemică — profesională. 

Prin acest efort al mediatizării imaginii unei personalități politice se încearcă formarea nu 
numai a unei noi imagini asupra acesteia, ci şi chiar formarea unei noi filosofii şi atitudini despre o 
asemenea persoană publică. Este ceea ce J. Collins şi J. Porras denumeau prin “imaginea tangibilă”, 
imagine ce încorporează simboluri, reprezentări, un amalgam de asemenea produse ale imaginarului 
dar bine instrumentate în vederea construirii unei noi imagini şi noi atitudini față de respectiva 
persoană mediatizată. Printr-o asemenea imagine trebuie să percepem o asemenea persoană cu şi 
într-un nou look şi din perspectiva altui habitus şi implicit a unei alte filosofii. 

Elementele esenţiale sunt de ordin psihologic, moral (este prezentat ca un bun patriot, 
caracterizat printr-un spirit justițiar, ca un om al dreptăţii, incoruptibil şi pe cât se poate 
invulnerabil), axiologic, istoric, legendar, mitologic şi în mai mică măsură de natură profesională 
sau managerială. Prin ceea ce se spune despre o asemenea persoană trebuie în primul rând nu să 
informeze ci mai mult să convingă publicul. Orice efort mediatic care recurge la o prezentare mai 
mult autarhică — închisă şi limitată sub raport imagistic este supus eşecului întrucât o asemenea 
mediatizare nu provoacă analogii, comparații, asocieri, identificări, empatii, imitații şi alte elemente 
de ordin psihologic, psihosociologic şi psihanalitic. Prezentarea rămâne doar la esenţă, nu şi la 
fenomen, care este mai dinamic sub aspect imagologic şi nu de puţine ori mai subversiv. De aceea 
se recurge la unele intimități şi vulnerabilități ale persoanelor mediatizate, ceea ce este denumit în 


fapt prin imaginea tangibilă şi “nudă”, care atrage şi satisface mai mult decât cea standardizată şi 
valorificată sub raportul combinatoricii imaginative şi acestei „inginerii” imaginistice. Prin această 
imagine contrafăcută se recurge la unele procedee frecvent utilizate, în mod deosebit la aglutinare. 
În mitologie şi în basme se creează imaginea unor figuri şi ființe imaginare, care transpuse prin 
analogie alimentează unele simboluri şi mituri vehiculate şi valorizate şi în propagandă. Sub 
raportul combinatoricii imaginative şi al mediatizării unui personaj se mai apelează şi la alte 
procedee, cum ar fi: analogia, schematizarea, modificarea, substituirea, adaptarea şi empatia. Prin 
adaptare se încearcă reactivarea imaginii acelui personaj legendar şi remitizat în contemporaneitate, 
punându-se accent mai mare pe calităţile şi însuşirile favorabile şi care corespund aşteptărilor (este 
vorba despre procedeul schematizării şi al tipizării); prin analogie sunt identificate acele proprietăți 
— calități favorabile şi compatibile totodată unei imagini tangibile pozitive şi care să conducă cât 
mai mult spre identificare; prin modificare se încearcă o nouă mască a personajului mediatizat, cu o 
imagine favorabilă şi adaptată noilor cerințe ale publicului. Prin procedeul substituirii se încearcă 
înlocuirea a ceea ce nu convine cu ceea ce este dezirabil (respingem imaginea de vampir a lui Vlad 
Ţepeş, dar o acceptăm şi mai ales o revendicăm pe cea de justiţiar). În sfârşit, prin empatie se 
încearcă o identificare a trăirilor personajului şi imaginii sale construite cu ale noastre, răspunzând 
şi corespunzând în cea mai mare măsură expectanţelor şi revendicărilor ca urmare a unor frustrări, 
nemulțumiri şi neîmpliniri. Cum suntem un popor empatic, în efortul mediatizat se apelează foarte 
frecvent la un asemenea procedeu şi mecanism psihologic şi psihosociologic, de cele mai multe ori 
identificându-ne cu trăirile, speranțele şi optimismul promovat prin asemenea clişee publicitare şi 
printr-o asemenea imagine tangibilă prin care, uneori, valorificăm atât trecutul cât şi viitorul 
anticipat în prezent. Nu va ajunge niciodată preşedinte un individ marcat de angoase, incertitudini şi 
chiar de unele preocupări metafizice, față de un optimist, realist, cu un fizic şi psihic robust, care 
oferă speranţă şi încredere, chiar dacă acestea uneori sunt de domeniul iluzoriului, cum însăţi 
campaniile electorale prin care se realizează o asemenea mediatizare este mai mult o piaţă de 
desfacere a iluziilor şi promisiunilor neonorate. Este ceea ce în limbajul de specialitate se numeşte 
marketing politic, care se subînțelege că implică o asemenea amalgamare de elemente de natură mai 
mult sau mai puţin fictivă decât una reală şi pragmatică. 

Aceasta nu înseamnă că întotdeauna contează utilitatea şi chiar valoarea “produsului” 
mediatizat, ci valoarea în sine a produsului, adică valoarea simbol reprezentată prin imagine şi nu ca 
realitate de sine stătătoare. Printr-o asemenea imagine se încearcă mai mult manipularea şi 
convingerea publicului şi electoratului în cadrul campaniilor electorale şi în mai mică măsură 
informarea şi chiar formarea unor opinii. 

Problema marketing-ului politic devine foarte importantă în acțiunile politice ale oamenilor 
politici şi mai ales ale puterii. Devine el însuşi o strategie şi acţiune politică cu efecte dezirabile în 
planul performanţei politice: atât prin confecționarea unei imagini favorabile a liderului politic, cât 
mai ales prin capacitatea vandabilă a acestei imagini pe piața publicistică şi politică în general. 
Aceasta întrucât există numeroase oferte care de cele mai multe ori depăşesc sfera cererii şi astfel 
devine mai mult nevandabilă, cum este în prezent politica şi oferta acesteia. Într-o astfel de situaţie 
experților şi strategilor politici le revine sarcina de a prospecta piaţa politică şi publicistică pentru a- 
şi da seama ce este mai vandabil şi cu ce costuri: ce ideologie — doctrină corespunde momentului — 
este adaptată dinamicii politice şi mai ales care sunt aşteptările viitorilor electori ? În acest sens este 
pusă în joc în spaţiul marketing-ului şi al comunicării politice o adevărată tehnologie publicitară. 
Un rol deosebit revine (în campania electorală şi nu numai) imaginii şi capitalului de imagine a 
instituţiei politice a puterii, a structurilor acesteia, a efectelor sau intențţiilor politicii şi nu în ultimă 
instanță liderilor politici care acced la putere, candidaţi care sub raport publicistic, propagandistic şi 
probabilistic au cea mai mare şansă de a fi aleşi. Întreaga mass-media este conectată la asemenea 
acțiuni dominând sondajele de opinie (redundante şi contradictorii uneori prin concluziile 
desprinse), calculul probabilistic şi jocurile politice. 

În toate structurile politice, fie de la putere, fie din opoziţie, se poate descoperi o regie 
personală a conducătorilor politici şi a structurilor din care fac parte aceştia. Asemenea practici nu 
sunt de dată recentă, ele fiind utilizate într-un mod mai empiric de când datează politica drept 
activitate umană. Astăzi, mai mult ca oricând, politicienii încearcă să pună în scenă roluri şi imagini 


favorabile sub raportul intențiilor electorale, în acest sens beneficiind de cele mai sofisticate 
tehnologii ale comunicării. Mass-media pune la îndemâna marketing-ului politic un întreg arsenal 
de tehnici prin care oamenii politici îşi pot folosi arta şi meşteşugul în a demonstra şi a convinge de 
utilitatea lor şi a partidelor din care provin. 

Aşa cum afirma Hannah Arendt, politica e făcută pe de o parte prin fabricarea unei anumite 
imagini, iar pe de altă parte, prin arta de a face ca această imagine să fie credibilă. Imaginea capătă 
în acest sens un dublu rol: de mijloc şi de atribut al puterii, putându-se discuta în acest sens de 
binomul imaginea = putere şi despre un aşa-zis management al imaginii şi puterii. Imaginea 
construită este aceea a unui „salvator”, având aşadar un mesaj mesianic, preşedintele viitor şi 
puterea fiind în măsură să scoată ţara din impas şi să ofere prosperitate poporului. Cu alte cuvinte, 
imaginea puterii şi a şefului trebuie asociată şi să corespundă cu cerinţele, iar nu intereselor înguste 
de partid sau chiar de clasă. 

Campania electorală şi publicitară este condiționată de mai mulți factori, printre care un rol 
deosebit revenind comunicării şi marketing-ului politic. De cele mai multe ori se confundă însă 
comunicarea politică cu propaganda demagogică politică, care se subînțelege că nu este acelaşi 
lucru, între ele existând mari deosebiri. În acest sens, A. Stoiciu, în cartea “Comunicarea politică: 
cum se vând idei şi oameni”, arăta că a compara comunicarea politică cu o simplă propagandă 
electorală nu este numai greşit ci şi complet irelevant. Comunicarea politică este mai mult decât 
afişul electoral sau mediatizarea personalităților politice, de cele mai multe ori realizată 
neprofesional şi neconvingător, chiar dacă se recurge la intimităţi şi aspecte ce țin mai mult de 
lumea V.I.P.-urilor decât de ceva serios şi pe cât posibil moral şi responsabil, la fel cum tot diferite 
sunt discursul puterii şi discursul despre putere între care, din păcate, nu s-a stabilit o conlucrare 
normală, între acestea existând grave discrepanțe pe fondul subiectivismului şi partizanatului 
politic. 

Revenind la rolul comunicării politice în raport cu puterea trebuie subliniat că prin 
intermediul acesteia se realizează transmiterea şi obținerea de informaţii, comunicarea fiind o 
activitate cu dublu sens, implicând ceea ce în limbajul cibernetic şi informatic poartă denumirea de 
feed-back. În acest sens se recurge la diverse tehnici şi procedee mediatice, mai frecvent fiind 
discursul, mai bine zis monologul politic, direct sau mediatizat, întâlnirile publice în scop electoral, 
dialogul spontan (strângeri de mâini şi îmbrăţişări agrementate cu zâmbete protocolare, apelându-se 
mai mult la latura emoţională) sondajele de opinie, observaţia directă a experților în marketing şi 
relațiile cu publicul etc. Se evită ceea ce anticipam: primirea şi acceptarea unor opinii şi informaţii 
din partea alegătorilor, „comunicarea” fiind mai mult unilaterală mizându-se mai mult pe monolog 
şi nu pe dialog şi deci pe o reală comunicare. Se apelează mai mult la emitere de informaţii şi în mai 
mică măsură la receptare, mesajul rămânând în mare parte decodificat şi nevalorizat, trecând peste 
receptor, sau cel mult rămânând stocat fără să se realizeze comunicarea inversă. 

Comunicarea şi marketing-ul politic sunt activități cu mult mai complexe şi care nu se 
realizează nici spontan şi cu atât mai puţin de către amatori. Acestea presupun eforturi 
interdisciplinare care să reunească experți în marketing, mass-media şi imagine, în psihologie 
socială şi sondaje de opinie, în sociologie şi politologie. Marketing-ul politic este o activitate foarte 
înalt profesionalizată şi am spune şi responsabilă, întrucât este pusă în joc însăşi miza puterii, de 
unde decurg ulterior toate celelalte acțiuni politice şi strategii de orice natură şi care sunt filtrate 
prin politic şi de către putere. Asemenea campanii de mediatizare a liderilor în vederea accederii la 
putere şi în politică, în general, trebuie să fie corespondente nu numai cu mesajul electoral ci şi cu 
strategiile şi acțiunile politice, orice disonanţă având un impact negativ asupra capitalului politic şi 
scorului electoral. 

Aşa cum am mai menționat în prezent binecunoscutul binom formulat de filosoful englez Fr. 
Bacon, ştiinţă = putere, sau trinomul lui Toffler: putere = forță (violenţă) = bogăţie (avere, bani) = 
cunoaştere (informaţie) poate fi substituit cel puţin în perioada electorală cu formula exprimată prin 
trinomul putere = comunicare = imagine. Acest punct de vedere este împărtăşit şi de alți cercetători 
ai vieții sociale — politice, care susțin că informaţia şi comunicarea se situează printre noile temelii 
şi am spune noi resurse ale puterii alături, desigur, de puterea banului şi a capitalului bancar care 
aparțin unei aşa-zise forme de putere cum este oligarhia financiar-bancară sau, mai simplu spus, 


puterea oligarhică. Aceasta este puterea monopolizată de o unică elită de conducători care se 
perpetuează prin reînnoirea mandatelor lor prin diverse modalităţi. La noi această modalitate se 
manifestă sub forma clientelismului politic sau prin intermediul preluării succesive a puterii de 
către unii lideri aflați în imediata apropiere a liderului central, fapt ce conduce mai mult la un 
conservatorism al puterii şi nu la o reală democraţie politică. 

Trecând peste afirmaţiile ce făceau trimitere la spectrul politicii româneşti vom aduce ca 
argument ce face referință la trinomul mai sus prezentat campanie electorală din S.U.A., din anul 
2000, unde imaginea şi comunicarea au avut un rol deosebit, miza puterii fiind atât de mare încât s- 
a recurs la orice mijloc ce făcea posibil atingerea scopurilor candidaţilor la funcția supremă în stat şi 
la cea de insider, cum este un preşedinte al celui mai puternic stat din lume. Asemenea eforturi 
mediatice se depun în orice campanie electorală, mai ales în raport cu funcțiile politice 
reprezentative şi care aparțin de regulă puterii, fie în plan legislativ, executiv şi mai ales pentru cea 
prezidenţială unde principiul machiavelic devine transparent. 

Dar să vedem ce limite şi puncte vulnerabile au existat şi pot exista în acest efort mediatic în 
politică. Pe lângă amatorismul unor consilieri şi „experți” în marketing politic, în asemenea 
campanii electorale există şi alte limite de fond care, în mod paradoxal, în loc să consolideze 
imaginea liderilor au deformat-o. Printre asemenea limite am semnala în primul rând 
incompatibilitatea dintre doctrina politică a unor partide şi imaginea liderilor respectivelor partide. 
Spre exemplu, un partid creştin democrat nu poate promova lideri intoleranţi, inflexibili şi rigizi ca 
imagine, întrucât imaginea simbolică a acestora şi a ideologiei este asociată mai mult mitului 
christic cu o figură bonomă, plin de înţelepciune, toleranţă şi deschidere spre suferinţele oamenilor. 
Ceea ce au propus C.D.R. şi P.N.Ţ.C.D.-ul ca partid reprezentativ al acestei alianţe politice, a fost 
tocmai contrariul, fostul preşedinte câştigând alegerile nu prin intermediul marketing-ului şi al 
mediatizării sale ci mai mult pe cartea pierdută a actualului preşedinte (Ion Iliescu) şi a respectivei 
guvernări, ceea ce a făcut ca ulterior din cauza unor astfel de carențe mediatice un candidat cu o 
asemenea imagine să fie scos din competiția electorală. Referindu-ne la ex-preşedintele E. 
Constantinescu, considerăm că retragerea sa din cursa prezidenţială s-a datorat în primul rând 
incompatibilităţii imaginii sale cu doctrina şi ideologia creştin-democrată, devenind necredibil şi 
impopular prin rigoarea metodică inoculată în plan comportamental de către unii experți în imagine 
şi marketing politic. 

Simbolul la care a apelat a avut un ecou şi receptivitate mai scăzută decât asemănarea cu Al. 

I. Cuza. Suprasolicitând o asemenea identificare, în cele din urmă s-a ajuns la scăderea capitalului 
de imagine şi chiar la un deficit de imagine. La aceste insuccese mediatice se adaugă modul 
catastrofal şi inconştient în care a condus ţara, în acea perioadă a guvernării C.D.R.-iste care l-a 
avut ca vârf de lance pe acest don Quijotte politic. 
Limite ale simbolisticii politice, dacă ne referim fie şi numai în campania electorală din anul 2000, 
au existat şi în cadrul altor staff-uri electorale şi ale partidelor. Apelându-se la unele mecanisme 
psihologice şi procedee din combinatorica imaginativă, s-a pierdut fie pe propria carte, fie pe cartea 
adversarului care a utilizat şi valorificat mai eficient asemenea procedee şi mecanisme mediatice ale 
comunicării şi ale hermeneuticii acestui domeniu complex care este politica. 

Dacă ar fi să ne referim la unele mecanisme şi procedee psihologice, cum ar fi imitaţia şi 
analogia, la care s-a apelat cel mai mult în respectiva campanie electorală şi de care foarte puțini s- 
au bucurat de succes electoral, ar trebui să subliniem că asemenea procedee nu au în prea mare 
măsură priză la publicul românesc, poporul român nefiind înclinat spre asemenea practici, având în 
mai mare măsură propensiunea spre identificare, empatie şi analogie — comparaţie. Mitul eroului 
salvator, la care au apelat unele partide ți lideri ai acestora nu mai corespunde aşteptărilor, întrucât 
scepticismul şi lipsa de încredere a celor mai mulţi cetățeni români nu mai pot fi schimbate prin 
asemenea iluzii şi imagini contrafăcute. 

Dacă ne referim la acest mit adaptat mesajului electoral al partidului Alianţa pentru România, aşa 
cum susţine şi un publicist, natura greşelii pe simbolistica mesajului electoral stă în inversarea 
relației erou — cetate. Astfel, “Republica” lui Meleşcanu (asocierea fiind făcută cu Republica lui 
Platon, dar de care puţini electori ştiu) face din Cetate o proprietate personală a eroului fiind forțată 
nu numai analogia mesajului, ci şi simbolul mediatizat, cel de republică, mai ales de cetate. 


Sociologul român D. Drăghicescu a scris o lucrare cu un asemenea mesaj, “La nouvelle cite de 
dieu”, iar mai înainte un reprezentant de seamăn al utopismului, italianul Campanela a scris celebra 
carte “Cetatea soarelui” („Civitas solis”), lucrări care prin analogie contrastează prea mult cu 
asemenea personalitate politică cum ar fi T. Meleşcanu, care îşi revendică o asemenea „Republică”. 
La eşecul electoral al liderului şi al partidului respectiv au concurat mai mulți factori, în primul rând 
mezalianțele făcute între liderii diverselor partide fuzionate ulterior în ApR, partidul devenind ceea 
ce în limbajul cotidian poartă denumirea de “cimitir al elefanților”. Chiar dacă au mizat pe 
popularitatea şi charisma liderului, deci mai mult pe formă decât pe conţinut, a contrabalansat 
forma. La aceste vulnerabilităţi de fond se adaugă şi inadecvarea unor procedee mediatice, cum sunt 
imitația. Imitând şi reproducând clipul publicitar al lui Chirac din alegerile din 1995, dar care 
sugera optimism şi solidaritate — coeziune de grup, clipul electoral al lui Meleşcanu scotea în 
evidență morga şi sobrietatea unor indivizi inflexibili, lhpsitţi de comunicare coroborate cu unele 
elemente vestimentare, cum ar fi cravata şi costumul, răscolind în subconştient şi reactivând 
totodată imaginea totalitarismului şi a sobrietății unei societăți cu oameni sobri şi lipsiţi de libertate. 
Ori societatea prezentă se vrea o societate impregnată cu libertate, democraţie, ea fiind reprezentată 
mai mult de generaţia “blue jeans” şi a “hot-dog-ului” şi nu a oamenilor gravi şi maturi, asociaţi sub 
aspect imagistic cu o societate şi putere totalitare şi în putrefacție. 

Inadvertenţe psihocomportamentale s-au regăsit şi în campania electorală condusă de staff- 
ul fostului lider al Partidului Democrat, Petre Roman. Aceste vulnerabilităţi l-au costat foarte mult 
în competiţia cu subalternul său, T. Băsescu, care prin charisma şi publicitatea de care se bucură l-a 
scos din competiție la un scor electoral care i-a infirmat orice reactivare în spectrul politicii în 
cadrul acelui partid. Într-o asemenea campanie electorală s-a apelat în prea mare măsură la teorie, 
concepţie şi abstractizare şi nu la realitate, care, aşa cum afirma în primii ani de după revoluţie, era 
cu totul potrivnică progresului (economia românească fiind asociată cu un morman de fiare vechi, 
expresie care a avut în anii următori efectul bumerangului), necesitând schimbări radicale şi ajutor 
din exterior, prin inserția unui capital financiar şi a unor surse financiare din afară. Prin asemenea 
tendinţe percepute ca a fi similare cu vinderea şi trădarea de ţară, Petre Roman şi partidul pe care l-a 
reprezentat au avut din ce în ce mai puțină relevanţă în plan publicistic şi mediatic. 

La aceste limite specifice comunicării şi marchetingului politic se adaugă şi unele atitudini 
arogante şi contestatoare, coroborate cu jocul duplicitar al liderilor acestui partid care în politică 
jucau rolul de “jolly-jocker”, fapt ce l-a făcut tot mai indezirabil pe piaţa politică, fiind aspru 
sancționat sub aspect electoral. Aceste carenţe din practica politică au contrabalansat charisma şi 
vigoarea fizică atât de mediatizate ale lui P. Roman, care au condus la o suprasaturație imagistică şi 
în ultimă instanţă la respingere, vulnerabilități care au fost speculate de contracandidatul său, pe 
care-l caracterizează o popularitate raționalizată şi pragmatică, devenind astfel unul dintre liderii 
care corespunde în mare măsură aşteptărilor publicului românesc (în special al celui din capitală), 
beneficiind în foarte mare măsură de un asemenea capital de imagine care-l fac un competitor de 
temut în competiția electorală şi ascensiunea politică la cele mai înalte vârfuri ale piramidei politice. 

Actualul lider al P.D. a fost “botezat” şi confirmat politic printr-o aşa numită “baie de mase”, 
adică printr-o amalgamare de imagini contradictorii, dar care au avut cea mai mare priză la public. 
Este omul dintr-o bucată, bazat pe realitate şi nu pe ficțiune, fără sofisme, abstractizări şi metafizică 
sterilă. T. Băsescu este, în primul rând, omul din care iradiază încredere prin optimismul debordant 
afişat de care are atâta nevoie orice român. Cine a construit această imagine a ştiut ce vrea publicul, 
asemenea aşteptări devenind compatibile în cea mai mare măsură cu aşteptările poporului român, 
corespunzând în parte psihologiei sale. S-a făcut abstracție de toate practicile impopulare, i s-au 
şters cu vederea şi uitat unele tendinţe carieriste şi mercantile (cum ar fi vinderea unei părți din flota 
maritima română, i s-au uitat foarte repede atitudinile autoritariste legate de comerțul stradal şi 
campania împotriva câinilor comunitari — feed-back-ul fiind pozitiv sub raport imaginistic), fiind 
supraestimate în plan perceptiv şi imagistic acele calități care au făcut din T. Băsescu cel mai temut 
competitor în viaţa politică prezentă. Aceasta şi datorită faptului că este omul prezentului, realului, 
implicându-se în asemenea probleme care sensibilizează publicul. Recurge la o retorică publicistă 
originală, îmbinând practica şi pragmatismul cu emoționalul şi afectivul în general, de cele mai 
multe ori erijându-se într-o personalitate care are ca notă comună spiritul de dreptate şi pe cel 


Justițiar, devenind din acest punct de vedere “simbolul” dreptății şi egalității (mai ales prin 
atitudinea față de problema caselor naționalizate). 

Cu o asemenea imagine bazată pe mitul puterii şi al realităţii contrastează imaginea simbol a 
lui Theodor Stolojan, tipul perfecționist, intolerant, rigid uneori, dar lipsit de orice abilitate ludică 
(jocul fiindu-i o noţiune abstractă). Realismul său impregnat cu un limbaj tehnicist l-au subclasat 
inițial în planul competiției politice, chiar dacă asemenea atuuri l-au propulsat pe cele mai înalte 
cote de popularitate, menținute şi consolidate pe fondul crizei personalităţilor politice şi a celei din 
cadrul grupului politic liberal. Imaginea sa este identică cu cea a profesionalistului şi chiar cu a unei 
autorităţi epistemice incontestate, imagine care se suprapune aproape exclusiv cu originalul. Acest 
fapt nu corespunde sub raport publicitar — propagandistic şi totodată nu este suficient în plan 
mediatic, imaginea sa devenind neconvingătoare pentru cei mai mulți electori. Ceea ce a greşit cel 
mai mult staff-ul său electoral şi de ce nu s-a ţinut seama, emerge însăşi structurii personalităţii sale, 
relativ contradictorie sub raport psihanalitic (predomină mai mult imaginea Eu-lui rațional, decât a 
Eu-lui social şi ideal). 

Ineficient s-a demonstrat a fi şi mitul politic bazat pe “conspirație” şi autovictimizare, ca 

dominante simbolice în cadrul coaliției C.D.R. Şi aceasta pentru că prin natura psihologiei 
poporului român suntem impregnaţi cu asemenea elemente reprezentativ — imaginistice, şi ca atare 
la ceea ce avem şi deținem nu este necesar să mai completăm. Este o logică simplă dar de care nu s- 
a ţinut seamă în campania mediatică a acestei grupări politice. 
Inadecvate au fost şi simbolurile utilizate în discursul şi mesajul publicitar al Partidului Naţional 
Liberal, cum a fost săgeata ucigătoare a unui copil, care simboliza atacul la acest partid. Şi aceasta 
întrucât psihologia poporului român se caracterizează mai mult prin sensibilitate la asemenea 
atrocități, violență şi agresivitate, predominând în general toleranța, ori simbolul predispunea spre 
violență şi intoleranță, imagine la care nu a apelat Partidul România Mare, chiar dacă în limbajul 
utilizat toleranța şi “iubirea semenului” sunt atribute greu de regăsit. 

În schimb, acest partid a apelat la mitul Eroului salvator, iar într-o formă adaptată cerinţelor şi 
contextului social politic la mitul Eroului justițiar, dornic de dreptate (uitându-se de faptul că 
dreptatea este un privilegiu al puterii şi nu al cetățeanului de rând) şi care a prins mai bine la public. 
Astfel, spiritul justițiar şi egalitarist au devenind o atitudine constantă, demonstrând tenacitate, 
consecvență şi pragmatism, apelându-se la identificare şi în mai mică măsură la imitație. Liderul său 
se identifică empatic, fie şi disimulativ, cu poporul, autoproclamându-se un erou şi simbol național, 
ceea ce încă mai „prinde” la o anumită categorie a publicului, aceasta prin exacerbarea instinctul 
conservării naționale şi a inconştientului colectiv şi a unei raționalităţi politice şi sociale punându- 
se, după cum ne putem da seama, un mai mare accent pe afectivitate şi moralitate. Liderul acestui 
partid a ştiut care sunt coardele mai sensibile ale românilor şi care vibrează totodată la mesajul 
transmis şi la imaginea simbolică prezentată. Printr-o asemenea amplitudinea simbolică şi 
mediatică, C. V. Tudor a fost la un pas de a ajunge preşedintele României. Ceea ce l-a împiedicat în 
a-şi atinge acest obiectiv şi ideal a fost teama indusă unor indivizi şi am spune noi a unei anxietăţi 
generalizate prin intoleranță şi megalomania acestuia, “calități” care oricât ar fi cosmetizate prin 
imagine şi limbaj devin transparente şi totodată reactivate prin haloul indus de practicile şi 
atitudinile sale politice. Şansele acestui lider sunt scăzute tocmai printr-un asemenea comportament 
agresiv şi mai puţin prin intoleranța excesivă ale acestuia şi ale partidului pe care îl conduce. 

Celelalte particularități ale personalităţii liderului la care facem referinţă sunt binecunoscute 
şi ne îndoim în a putea fi convertite în virtuți într-un viitor prea apropiat. Percepția sa, coroborată cu 
imaginea mediatizată, este mai mult a unui „rău necesar” şi al unui simbol şi sindrom al rezistenţei 
față de agresivitatea şi incisivitatea mediatică a unor lideri şi partide extremiste, în mod deosebit a 
grupului etnic maghiar şi a U.D.M.R.-ului, prin mitul injustiţiei istorice şi al aşa numitului sindrom 
al Trianonului, elaborat de fostul lider U.D.M.R. Sütö András, în conformitate cu care etnicii 
maghiari trăiesc permanente stări conflictuale fiind supuşi discriminării şi cruzimii balcanice 
datorită celor care prin violență naționalistă vor să contopească minoritățile într-o stare națională de 
paranoia, deci să purifice etnic orice minoritate de pe teritoriul României, în mod deosebit grupul 
etnic maghiar din Transilvania. Tenacitatea față de asemenea atitudini ale liderului P.R.M. este bine 


cunoscută, devenind nota sa comună şi constantă a politicii şi partidului pe care-l conduce aşa că nu 
ne vom ocupa de asemenea aspecte. 

Vom face în continuare unele succinte aprecieri legate de valenţele mediatice şi ale 
simbolismului politic al altor partide, care în campania şi competiţia electorală anterioară (anul 
2000) au avut o performanţă politică mai scăzută şi unde, fie victoria, fie înfrângerea în alegeri nu s- 
au datorat exclusiv unor asemenea mecanisme şi procedee mediatice. Aceste artificii electorale 
contribuie după cum ne-am putut da seama prin inadecvarea lor mai mult decât prin adaptarea la 
unele cerințe de ordin psihologic şi mediatic, ceea ce a condus în mod logic mai mult la eşecuri 
decât la victorii. Aşa cum diverse sortimente ale detergenților sunt comercializate din rațiuni şi 
necesităţi utilitare, tot aşa şi liderii politici sunt percepuți şi acceptaţi prin utilitatea lor valorică şi nu 
exclusiv prin valenţe de ordin simbolistic. În cea mai mare parte contribuie, maturitatea, 
seriozitatea, competenţa şi nu în ultimă instanță vocația politică, dusă uneori până la sacrificiu (se 
ştie ce capital de imagine şi implicit politic şi-a câştigat Nicolae Ceauşescu în august 1968 când s-a 
implicat atitudinal faţă de invadarea Cehoslovaciei de către trupele fostului Tratat de la Varşovia, cu 
un risc care-i putea fi fatal). În prezent asemenea atitudini riscante nu se mai regăsesc, liderii politici 
fiind mai prudenţi şi mai conformişti, loc comun uneori cu neasumarea riscului şi chiar cu unele 
inabilități politice şi chiar a lipsei competenţei într-o asemenea competiție plină de riscuri şi 
incertitudini. 

Dacă ne referim la victoria electorală a fostului P.S.D.R., apreciem că aceasta nu s-a datorat 
exclusiv campaniei electorale şi nici marketing-ului politic, ci în primul rând inferiorității 
adversarilor şi în mod deosebit experienței sociale adică a rezultatelor şi performanțelor politice şi 
economice care, după cum se ştie, le-au devenit fatale guvernanțţilor şi puterii C.D.R.-iste, asemenea 
partide şi grupări politice fiind scoase din competiţie (să ne referim fie şi numai la liderii care au 
candidat în alegerile prezidenţiale, situaţi în prezent în opoziţie). În victoria electorală a actualei 
puteri a contribuit mai mult caracterul realist şi umanist al mesajului electoral, apelându-se la 
toleranță, solidaritate, consens, deci la dimensiuni de ordin emoţional şi nu exclusiv pragmatic, fapt 
ce a contribuit în mare măsură la reuşita electorală a fostei campanii şi competiţii politice. 
Asemenea vectori semantici utilizați, comuni cu solidaritatea, cooperarea, egalitatea, specifici 
social-democraţiei, au indus asemenea stări de linişte, de siguranță şi pace interioară în conştientul 
şi subconştientul colectiv, care au fost benefice competiției electorale şi politice. 

Deducem din analiza întreprinsă că rolul imaginii şi al comunicării simbolice şi paraverbale 
este deosebit de important în activitatea politică şi implicit în comunicare. În politică instrumentul 
principal al comunicării este atât cuvântul cât şi imaginea, dublate desigur de îndeplinirea 
promisiunilor şi a angajamentelor făcute. Acel lider politic care are abilitatea de a mânui şi 
valorifica asemenea resurse are şansele şi garanția victoriei în competiția politică mai mare decât 
liderul care se bazează exclusiv pe competență profesională şi pe o imagine construită pe asemenea 
calități. La aceasta trebuie să mai adăugăm în plan mediatic şi imagistic calitățile învingătorului şi 
nu pe cele ale învinsului şi, cu atât mai puţin, ale umilinţei şi umilitului. 

În ceea ce priveşte promovarea imaginii prin intermediul mijloacelor mass-media, trebuie să 
ținem seama de unele reguli şi principii ale comunicării. Este greşită impresia conform căreia un 
anumit lider politic sau personalitate care apare foarte frecvent pe ecranul televizoarelor sau în presa 
scrisă va câştiga un capital de imagine mai ridicat. Dimpotrivă, apariţia foarte frecventă riscă o 
scădere a capitalului de imagine prin aşa numitul fenomen al suprasaturaţiei mediatice. Cu un 
asemenea fenomen se confruntă în prezent şi liderul partidului aflat la putere, Adrian Năstase, care 
în mod cert este prea mediatizat, fapt care ulterior poate avea un impact negativ, “obosind” 
percepția cetăţenilor prin frecvenţa apariţiilor sale. El este deja un individ supercunoscut, îi sunt 
percepute atât calitățile cât şi limitele, ca atare nu mai e nevoie de imaginea premierului într-un 
moment încă destul de îndepărtat faţă de alegeri şi campania electorală. În politică şi mass-media, în 
general, principiul conform căruia “ochii care nu se văd se uită” nu este viabil ci, dimpotrivă, 
apariția prea deasă poate crea un anumit sentiment de indispoziție în raport cu asemenea 
personalitate şi implicit anumit atitudini de respingere, atitudini asociate cu domeniul care-l 
reprezentă prin aşa numitul efect de halou, asupra căruia ne-am referit într-o altă secvenţă a lucrării. 


Rolul cunoaşterii de sine şi analiza acestei componente psihologice în raport cu puterea şi 
implicit cu comunicarea politică este deosebit de important. Cunoaşterea fiinţei umane ne conferă 
autoritate pentru că autoritatea începe cu cunoaşterea de sine. Persoana care reuşeşte să se cunoască 
pe sine va fi stăpână pe sentimente, reacții, comportament. Cunoscându-ne pe noi şi hotărârile 
asupra comportamentului, vom deveni mai responsabili cu cei din jur, pe care-i vom lăsa să ne 
cunoască. Cunoaşterea — transparența noastră, deşi cu risc, va conduce la cunoaşterea celorlalți, 
pentru că şi ei vor fi transparenți faţă de noi, fapt ce va înlesni şi amplifica calitativ şi cantitativ 
comunicarea şi intercomunicarea facilitând, totodată, relația individului cu lumea înconjurătoare şi 
implicit raporturile interpersonale şi chiar interstatale. 

Din acest ultim aspect prezentat — al raporturilor interstatale —, un punct de vedere deosebit de 
interesant îl regăsim la unul dintre cei mai reprezentativi şi respectabili oameni politici 
contemporani şi de cultură, la actualul preşedinte al Republicii Cehe, Văclaw Havel, idei expuse în 
discursul rostit la Conferinţa “Europe's New Democracies: Leadership and Responsibility” la 
Bratislava, în mai 2001. În conformitate cu opinia acestuia, “Pacea, parteneriatul şi cooperarea sunt 
posibile numai între cei care ştiu cine sunt” am spune noi în condițiile unei transparente reciproce. 
“Conştiinţa identităţii proprii — arată autorul citat — este condiția de bază a oricărei relaţii bune cu 
cineva. Dacă nu ştiu cine sunt, cine tind să devin, ce vreau, de unde plec şi unde vreau să ajung, 
relația mea cu lumea şi cu cei ce mă înconjoară va fi întotdeauna tensionată, plină de suspiciuni, 
însoțit de complex de inferioritate mascat de o lăudăroşenie strigată în gura mare: “Cine nu-şi face 
ordine în propria ființă sau în casa lui încearcă să impună celorlalți un fel de surogat al imaginii 
proprii despre ordine. Neîncrederea în sine şi nesiguranța privind identitatea proprie trezesc în mod 
firesc neîncrederea față de întreaga lume, suspectarea de intenţii rele din partea tuturor şi, mai apoi, 
agresivitatea, care se poate finaliza prin cucerirea de teritorii străine sau măcar impunerea 
dominaţiei proprii care o doresc.” Deci, cunoaşterea de sine se impune atât în raporturile 
interpersonale cât, mai ales, în relațiile dintre state şi a reprezentanţilor puterilor, cei care conduc 
destinele lumii şi umanității. 

Sunt câteva argumente în plus care pledează pentru necesitatea cunoaşterii de sine în 
promovarea unei imagini reale, bazate pe asemenea cunoaştere şi, totodată, pe un asemenea proces 
psihologic şi psihosociologic care îl presupune cunoaşterea de sine. Un asemenea fenomen este și 
puterea, pe care în limitele puterii noastre de diagnosticare şi configurare am prezentat-o în această 
carte. 

